大正新修大藏經第 09 冊 No. 0267 不退轉法輪經


　　No. 267 [Nos. 266, 268]

　　不退轉法輪經卷第一

　　僧祐錄雲安公涼土異經在北涼錄第二譯

　　序品第一

　　如是我聞：

　　一時，佛在舍衛國祇樹給孤獨園，與大比丘僧千二百五十人俱，及諸菩薩摩訶薩眾無量無邊阿僧祇數。爾時，世尊於中夜後入廣大光明照三昧；是時文殊師利法王子，於中夜後入大光明照三昧；彌勒菩薩於中夜後亦入遍炬三昧。是時世尊從三昧起，與舍利弗於中夜後共出其房，到文殊師利法王子所住之處。

　　時尊者舍利弗，見文殊師利法王子房及世尊房左右皆悉滿中池水，其池水中亦有無量種種蓮華徧佈水上，而諸蓮華各放光明，普照祇洹及舍衛國，乃至三千大千世界皆悉照明；大聞法音遍於十方一切世界，其中菩薩互共諮請發問論議。時尊者舍利弗既入室已，見文殊師利寂然禪定，在前而立，尊者舍利弗即便彈指謦咳出聲；爾時世尊及舍利弗等，見文殊師利法王子神通變化，各見其身在大海中。是時舍利弗，在文殊師利室中不能得出，欲踴虛空亦不能去，而不自知從何處來，況復能以神通而去？

　　是時尊者舍利弗結加趺坐，忽然而見文殊師利在其目前正身端坐。文殊師利神通力故，不離本處令舍利弗見文殊師利過恆河沙有世界，名阿鞞跋致論議音聲；彼中有佛，號善住光華開敷，現在於世，有無量億千菩薩圍繞；見彼佛身於諸毛孔皆出蓮華，其一一華光明徧照三千大千世界，華有千葉，皆以紺琉璃為莖，馬瑙為須，眾寶為台；其華台上，見諸菩薩結加趺坐，彼諸菩薩皆住阿鞞跋致當得阿耨多羅三藐三菩提，於諸陀羅尼門成就大忍，以三十二相而自莊嚴，身色如真金微妙第一。爾時善住光華開敷佛，臍中出大蓮華，其色眾多華葉無量，亦以紺琉璃為莖，金剛為葉，因陀琉璃為須，龍堅栴檀王為台，世間塵水所不能染。

　　舍利弗見此華台空無所有，文殊師利入中而坐，與蓮華台俱上至有頂，文殊師利繞佛三匝，一心合掌，頂禮佛足，於蓮華台中結加趺坐正念向佛。是時善住光華開敷如來問文殊師利言：「汝從何方而來到此？」

　　文殊師利白佛言：「世尊！我從娑婆世界故到此土。」

　　彼佛國中有二菩薩，一名善音，二名善聲，是二菩薩摩訶薩，皆已住阿鞞跋致地，決定當得阿耨多羅三藐三菩提，俱從蓮華台中而出，更整衣服，右膝著地，一心合掌各白佛言：「世尊！娑婆世界去此幾何？」

　　爾時善住光華開敷佛答二菩薩言：「娑婆世界去此佛剎恆河沙世界之外，文殊師利從彼而來。」

　　是時善音、善聲菩薩俱白佛言：「世尊！於彼世界，佛號何等？今欲知之。」

　　爾時善住光華開敷佛即便答言：「娑婆世界有佛．如來．多陀阿伽度．阿羅呵．三藐三佛陀，號釋迦牟尼，今現在世。」

　　是二菩薩復更問言：「釋迦牟尼佛為說何法？」

　　彼佛答言：「說三乘法。」

　　而彼菩薩復白佛言：「云何名為三乘？」

　　佛言：「所謂聲聞乘、辟支佛乘、佛乘，釋迦牟尼佛常作如是說三乘法。」

　　時彼菩薩復白佛言：「世尊！諸佛說法何故不同？」

　　佛言：「一切諸佛有所說法悉皆同等。」

　　彼諸菩薩復白佛言：「云何同等？」

　　佛言：「不退法輪，一切諸佛皆悉等說。」

　　時彼菩薩復白佛言：「世尊！何以故，釋迦牟尼佛說三乘法？」

　　佛言：「娑婆世界眾生心多下劣，若說一乘則不能解，是故釋迦牟尼佛以善方便為諸眾生出五濁世，分別說三，引導眾生令入一乘。」

　　時二菩薩白佛言：「世尊！釋迦牟尼佛說法為最甚難？」

　　佛言：「釋迦牟尼佛說法實為甚難。」

　　善音、善聲菩薩白佛言：「世尊！我等今者快得善利，不生如是下劣惡國。」

　　爾時佛答二菩薩言：「莫作是語，當疾捨離。」

　　善音、善聲菩薩復白佛言：「世尊！以何因緣令捨是語？彼惡世中說此法難，以是故，我等今者不生喜樂。」

　　佛言：「於此世界二十億那由他劫修諸善根，不如娑婆世界於一食頃與諸般若波羅蜜相應，令一眾生歸依三寶受持五戒，遠離聲聞、辟支佛心，使發無上菩提道意。甚難於彼二十億那由他者，況復有能勸人出家讚歎功德，廣為說法令出三界，作如是教逮得己利，修集善法入諸禪定。何以故？此諸眾生，多為煩惱之所濁亂。」

　　是二菩薩復白佛言：「世尊！云何於彼世界，諸眾生等，多為煩惱而濁亂耶？」

　　佛言：「若我盡壽更為汝等說娑婆世界眾生濁亂，貪慾、瞋恚、愚癡，無量諸惡不善諸法，猶不可盡，惟佛能知業報善惡。」

　　爾時善音、善聲彼菩薩等俱共嘆言：「是真釋迦牟尼佛！是真釋師子！是真釋僊！」作如是等三種讚歎，善哉說法，善知心念，亦為廣說諸不善法貪慾、瞋恚、愚癡、邪見、無量諸惡，巧說善趣及向聲聞、辟支佛道，皆歸於佛，成就佛智第一清淨，發菩提心，隨順解脫，入佛智慧。為諸眾生，成熟善根，心無所染。彼諸菩薩皆悉共取七寶蓮華若干種色，有百千萬億葉，如金剛寶藏，天紺琉璃為須，龍堅栴檀為台，眾寶為莖，不著塵水。眼識所知，其華微妙，於虛空中而自回轉，不可執持，猶如影幻從業報生，亦從解脫諸三昧生。於虛空中取已，遙散娑婆世界釋迦牟尼佛上，持諸華鬘華蓋悉是眾寶，亦有寶雲、寶蓋及雜綵繒蓋、末香、塗香、無量種色，供養釋迦牟尼佛已，五體投地向佛作禮，皆作是言：「南無釋迦牟尼佛！此娑婆世界菩薩摩訶薩莊嚴大乘，精進無懈，修諸功德，悉能護持過去、未來、現在諸佛一切正法，為欲拔濟苦惱眾生，作大照明住於一乘，我等欲往見釋迦牟尼佛，及娑婆世界諸大菩薩摩訶薩眾，以大莊嚴而自莊嚴，為紹佛種使不斷絕。」

　　善住光華開敷如來聞諸菩薩作是語已，觀察其心，復重為說諸佛功德，示教利喜，告諸菩薩言：「汝當隨學釋迦牟尼佛本所行道，於一切眾生髮大慈心，生利益心，於諸深法莫生驚怖及諸誹謗，而起無相，具足善根不求果報，如是菩薩摩訶薩，皆悉當往釋迦牟尼佛國，以本願力俱生於彼，護持正法隨順諸佛本所修學，汝可往見。」

　　彼二菩薩作如是言：「我當乘佛神力，及過去、未來諸佛之力而詣於彼。」

　　善住光華開敷如來告善音、善聲菩薩等：「汝今當共文殊師利詣娑婆世界。」亦語文殊師利：「與二菩薩俱共到彼。」

　　時二菩薩語文殊師利言：「我等欲見釋迦牟尼佛及諸菩薩一切大眾，當依汝神力得見彼佛。」

　　文殊師利語二菩薩言：「善男子！汝等應當先禮彼佛，亦應親近、供養、恭敬無數諸佛，悉為利益十方世界一切眾生，為欲增長佛菩提故，亦為成就佛智慧故。」

　　彼二菩薩即如其教作如是言：「我等亦當隨逐供養諸佛如來，親近禮拜尊重讚歎，當學文殊師利，為欲利益一切眾生。」

　　爾時文殊師利，便禮善住光華開敷如來，繞佛三匝，恭敬尊重，與諸菩薩並舍利弗俱詣於彼，到已聽法，受佛教敕諦觀如來，散華供養，末香、塗香、繒蓋、幢幡清淨第一，悉為過去諸佛神力之所護持，念慧堅固，悉遍供養佛、法、僧寶，為一切眾生得解脫故。如大力士屈伸臂頃，於彼東方恆河沙佛前忽然而見，於諸佛所即便勸請廣說清淨不退轉法輪。

　　是諸佛國無有女人，亦無二乘聲聞、辟支佛名，亦如善住光華開敷佛國等無有異，諸世界中純大菩薩以為莊嚴。是諸菩薩毛孔臍中皆出蓮華，蓮華台中皆有菩薩，一一蓮華台上皆有文殊師利，悉作如是神通變化，供養諸佛。

　　南、西、北方、四維、上、下，乃至十方世界，悉有文殊師利，說不退轉法輪，皆有二菩薩，從華台中而出問佛：「彼娑婆世界云何名為說三乘法？」皆悉欲隨文殊師利，見釋迦牟尼佛。爾時文殊師利法王子於十方世界，安慰諸菩薩等：「我當共汝俱往至彼娑婆世界。」到閻浮提，天將欲明。

　　是時阿難，天既未曉，門籥孔中而見光明，即起出外，便見大光徧照祇洹，淨水澄潔湛然盈滿，淵明鏡徹、無諸塵垢，林樹精舍悉皆不現。阿難見已即作是言：「今何因緣忽有是相？尋念此瑞必說大法。」爾時阿難入其水中，足不沉沒，水不著身，心意歡喜，即往佛所繞佛住處，有十千蓮華聞大音樂，見諸蓮華皆出光明，其光徧照祇洹精舍，及舍衛國閻浮提內，三千大千世界，悉皆大明如晝光照。阿難踴躍發大歡喜，右膝著地，恭敬合掌一心向佛。

　　爾時明相便已顯現，日欲出時見十千蓮華，中有一蓮華，於祇洹林最勝特出，尊者阿難發心念言：「今日世尊必應說法，我當敷座以待如來，見有如是說法相故。」即便為佛敷師子座，於一瞬頃剎那中間佛坐已定。爾時大地六種震動，乃至十方恆沙世界，亦復如是六返震動，三千大千世界徧佈天華，拘物頭華、分陀利華、優缽羅華，諸果華樹自然而出。

　　時諸比丘皆悉欲出，見其大水而心驚怖，都不敢出。見祇洹林僧房，池水悉已盈滿清淨無垢，一切樹木及諸僧房，堂捨園苑亦皆不現，惟見光明無不徧照。諸比丘等俱作是言：「今此瑞相必說大法。」

　　爾時世尊從禪定起安詳而坐，十方世界一切諸佛，放大光明，若干寶網百千萬億無數種色，眼識所識不可執捉。文殊師利共十方恆河沙等諸佛世界大菩薩等，為欲利益無量眾生，於一一諸佛．多陀阿伽度．阿羅呵．三藐三佛陀，皆悉禮拜、供養、恭敬、尊重讚歎，與如是等諸菩薩摩訶薩俱，神通變化不可思議，欲令眾生使信佛法教化利益，隨其所應皆得聞見，方便為說悉令解悟。

　　爾時文殊師利知釋迦牟尼佛坐已，一切大地六返震動，有諸菩薩從地踴出，一阿僧祇、百阿僧祇，乃至百千萬億那由他數阿僧祇等悉來集會，俱共繞佛至百千匝。復持無數蓮華若干種色，其葉無量不可思議，而散佛上，能令眾生一心專念發趣勝慧，所散之華遍覆三千大千世界，龍堅栴檀種種諸香，持戒、忍辱、精進、禪定、智慧、方便、神通波羅蜜，皆是無想助道之香，並諸栴檀眾雜妙香，悉為十方諸佛神通之所護持，以用供養釋迦牟尼佛。

　　爾時文殊師利為欲供養諸如來故，與眾菩薩莊嚴妙塔，持諸摩尼八楞寶珠，及眾寶樹繒蓋幢幡，以雜寶網羅覆其上。亦以摩尼造作僧房，門屏戶牖種種嚴飾，池泉、流渠及諸大河，優缽羅華、拘物頭華、分陀利華，眾寶蓮華而覆水上，八功德水亦常盈滿，異類眾鳥皆悉游集，諸天寶樹隨念皆現，救度眾生使得解脫，為修佛智發菩提心，皆是文殊師利不可思議神通變化，乘佛神力及誓願力，亦是釋迦牟尼佛本行願力。文殊師利作是變化，為欲成就調伏眾生，心不思議見不思議，發大莊嚴入聖境界。

　　爾時文殊師利並諸菩薩摩訶薩眾，莊嚴一切如意華樹至於佛前，是諸菩薩若欲坐時，文殊師利先現其相，於剎那頃，無相蓮華從毛孔出，莖若干種無量百千雜色，其葉無數不可思議，金剛寶藏以為光網，天紺琉璃以為其須，龍堅栴檀以為其台，有諸菩薩而在其中結加趺坐。

　　爾時釋迦牟尼佛放臍中光，普照六道幽闇之處，億千種光皆如阿提目多伽色，種種無數光明細軟，如蓮華藏清淨香潔，週徧十方通達無礙。蓮華台中出妙樓閣，佛所護持與法界等，如寂滅樂解脫之色，空、無相、無願、無作、無為、無生、無滅，與三世等，悉入空界過於眼境。

　　文殊師利在樓閣上正身端坐，心不動搖念佛境界，自證空法得金剛三昧，善學釋迦牟尼佛法，決定成就無緣三昧，深入佛慧。文殊師利並諸菩薩摩訶薩，於十方世界作佛事已，心樂正法常勤修集，亦於過去諸佛法中，久種善根，皆是文殊師利之所攝持，志行菩提心無退沒，猶如師子處無畏座。

　　佛告阿難：「汝語祇洹諸比丘眾，及舍衛國諸比丘尼，如來世尊今欲說法。令舍衛國優婆塞、優婆夷等，信樂三寶善根純熟，悉皆來集一時聽法。」

　　爾時尊者阿難，從其僧房及經行處，皆即告言：「佛欲說法。」時有比丘已來集者，復有比丘住在房中，各言：「已見說法光相，而我等輩不能得往？」阿難復問：「何故不來？」諸比丘言：「今見祇洹大水盈滿，無諸樹木惟見光明，未敢便去。」

　　爾時阿難即往佛所，白言：「世尊！諸比丘不能得來。何以故？見祇洹中大水悉滿清淨無垢，亦復不見精舍樹木，以是義故皆不得來。」

　　佛告阿難：「彼諸比丘，於無水中而生水想，無色中生於色想，無受、想、行、識中生受、想、行、識想，無聲聞、辟支佛作聲聞、辟支佛想。阿難！汝今更往喚諸比丘，從其僧房及經行處悉來聽法。」

　　爾時阿難即承佛教到舍衛國，敕諸比丘並比丘尼、優婆塞、優婆夷等：「世尊今者為欲說法，令使我喚，宜速往聽。」諸比丘、比丘尼、優婆塞、優婆夷，皆悉來集至於佛前。

　　佛告目連：「汝今當從三千大千世界諸菩薩摩訶薩等發大莊嚴，比丘、比丘尼、優婆塞、優婆夷，皆趣大乘，天、龍、夜叉、乾闥婆、阿修羅、伽樓羅、緊那羅、摩睺羅伽、人非人等，亦皆集會而來聽法，所未聞者皆悉得聞。天、人、阿修羅皆來聽法，已於過去無量諸佛宿殖善根發趣大乘，求大乘者成最勝乘，亦名清淨第一之乘，菩薩摩訶薩發大莊嚴而自莊嚴，修此乘者，普告令知悉來集會。」

　　目連白佛言：「唯然世尊！」如壯力士屈伸臂頃，遍至三千大千世界，於諸菩薩大莊嚴所，諸比丘、比丘尼、優婆塞、優婆夷，天、龍、夜叉、乾闥婆、阿修羅、迦樓羅、緊那羅、摩睺羅伽、人非人等，以佛神力及誓願力皆悉聞知。即還佛所，白言：「世尊！我悉告已。」爾時四眾一切雲集，縱廣千由旬，高五千由旬，滿中天人心樂聞法。文殊師利白佛言：「世尊！四眾已集。」是時諸天徧滿虛空，皆悉合掌而白佛言：「今此大眾皆悉驚懼，如來威德不敢輒坐，惟願世尊，賜聽令坐。」

　　爾時如來，即現瑞相，於剎那頃，有閻浮提金蓮華百千萬億葉，從地踴出，光色照耀猶如火藏，以天琉璃為須，赤真珠為台，七寶為莖。一切大眾皆各自知，坐如來前。比丘、比丘尼、優婆塞、優婆夷、天、龍、夜叉、乾闥婆、阿修羅、迦樓羅、緊那羅、摩睺羅伽、人非人等，皆面向佛，瞻仰世尊。爾時文殊師利菩薩最為上首，諸菩薩摩訶薩，皆以三十二相而自嚴身，色如真金，勇猛精進，威德熾盛。爾時諸菩薩摩訶薩文殊師利等，皆從華台起合掌向佛，勸請世尊一心念佛。

　　爾時文殊師利白佛言：「世尊！四眾皆集寂然已定，一切諸天徧滿虛空，惟願世尊廣說清淨不退法輪。」是時比丘、比丘尼、優婆塞、優婆夷、無量百千諸天，有信行、法行者並諸八輩，有須陀洹想，斯陀含想，阿那含想，阿羅漢想，聲聞想，辟支佛想，佛想，各作是想：「願佛演說安慰其心。何因緣故，說信行、法行乃至八輩、須陀洹、斯陀含、阿那含、阿羅漢？何以故作如是說？」世尊默然。

　　爾時尊者舍利弗白佛言：「世尊！我於夜後分天欲明時，從坐而起，出其住處，即向文殊師利房。到已前入其舍，見如來室有十千蓮華周匝踴出，天鼓自鳴，聞歌詠聲，見祇洹林及舍衛國三千大千世界光明普照。今何因緣而現此瑞？」舍利弗作是語已，佛即告言：「為說法故先現斯瑞。」是時文殊師利請問如來：「為說何法先現此瑞？」

　　爾時阿難復白佛言：「世尊！我於夜後天欲明時，於戶牖中光從而入，見已即從坐起，便出其房，見祇洹林滿中淨水，無垢無濁，不見樹木、精舍、僧房，惟見大光。何因何緣先現此瑞？」爾時世尊告阿難言：「如來為說清淨法輪，亦是文殊師利神力勸請瑞相。」

　　爾時世尊為文殊師利，即說偈言：

「此乘清淨，　　成得佛智；　　文殊妙辯，
　發問斯義。　　一乘無垢，　　得佛上智；
　文殊為顯，　　故作斯問。　　乘無分別，
　離諸戲論；　　文殊為顯，　　故作斯問。
　本無有來，　　亦復無去；　　猶如涅槃，
　文殊所問。　　實無得果，　　亦無所說；
　但以方便，　　引導眾生。　　遠離音聲，
　聲即一相；　　文殊為顯，　　故作斯問。
　尋聲求聲，　　無聲可取；　　聲名字空，
　文殊所問。　　是聲如風，　　無所依止；
　聲即解脫，　　文殊所問。　　阿難諦聽！
　文殊所問；　　方便菩提，　　皆無所有。
　佛及菩提，　　有聲無實；　　亦無方所，
　諸法皆然。　　菩提無色，　　因緣無生；
　無有去來，　　是諸佛說。　　無為無相，
　如空無見；　　菩提無說，　　文殊所問。
　去來今佛，　　一切皆然；　　智無方所，
　無聞無見。　　性相如是，　　顯現法界；
　但以假名，　　開示真實。　　修清淨施，
　持戒無缺；　　忍辱堅固，　　志求菩提。
　精進無懈，　　修禪攝意；　　智慧清淨，
　以求菩提。　　佛善方便，　　度諸神通；
　無依眾生，　　為說菩提。　　分別三乘，
　四果差別；　　以如實智，　　隨應救世。
　現五濁剎，　　為諸下劣；　　於一乘道，
　驚疑不信。　　故說四果，　　開示羅漢；
　從聲聞門，　　入佛教門。　　說數無數，
　因緣差別；　　現見四諦，　　證諸法相。
　聲聞羅漢，　　緣覺辟支；　　同得無生，
　是為菩薩。　　行空無相，　　無願三昧；
　入解脫門，　　安住涅槃。　　去來今際，
　心無所著；　　能開十方，　　無生無為。
　如是深法，　　阿難文殊；　　方便發問，
　無相慧力。　　乘一乘道，　　知法無相；
　是故問佛，　　今說諸果。　　三世平等，
　知空無相；　　諸聲寂滅，　　無佛菩提。
　無數恆沙，　　諸佛世界；　　來求菩提，
　文殊召集。　　聞彼諸佛，　　菩薩所行；
　欲說三乘，　　集娑婆界。　　文殊發問，
　為決疑惑；　　乘果分別，　　請說菩提。
　以佛神力，　　及誓願力；　　故說三乘，
　度苦眾生。　　令勤修習，　　文殊聲辯；
　願救世說，　　菩薩所行。　　億千諸天，
　供養救世；　　生果想者，　　安慰彼疑。
　如是比丘，　　及比丘尼，　　清信男女，
　作最勝相。　　文殊所問，　　為慰疑惑；
　是諸菩薩，　　為法故來。」

　　不退轉法輪經信行品第二

　　爾時，世尊說是偈已，阿難白佛言：「如來今為文殊師利轉不退法輪？」作如是問，佛言：「如是，如是！」

　　阿難復白佛言：「世尊！如來今轉不退法輪耶？」佛言：「如是，如是！阿難！如來實轉不退轉法輪。」

　　阿難復白佛言：「如來云何方便，說於信行、法行如是八輩，須陀洹、斯陀含、阿那含、阿羅漢、聲聞、辟支佛，是諸人等，如來皆為顯示菩薩法耶？何故復言：『為下劣眾生出五濁世，不解大乘，如來自在成就方便，見諸眾生大心者少多懷下劣。是故世尊，知其根性開示佛法方便濟度，以無量善法教化眾生，令滅諸苦得盡生死，離諸衰惱令住正證無為涅槃，乃至使得一切種智？』」

　　爾時世尊告阿難言：「菩薩摩訶薩為無量無邊眾生，令生信解佛之知見，及無數諸佛所知之法，無色乃至受、想、行、識，無染、無著是名信行。復次，阿難！菩薩摩訶薩能信如來一切法空作如是解，亦復名為菩薩信行。菩薩摩訶薩信佛智慧，心生欣樂，云何智慧，都不見法，以不見故名為信行。復次，阿難！菩薩摩訶薩不染五欲，不捨信心，是名菩薩信行。菩薩摩訶薩復作是念：『以不思議法施諸眾生猶如如相。』能信如是不思議法施者，是名菩薩信行。菩薩摩訶薩以歡喜故，能捨己身而不厭足，於一切處不生嫉恚，所作之施皆悉迴向，作是迴向已而亦不取菩提之想，以不壞故，是名菩薩信行。

　　「復次，阿難！菩薩摩訶薩以清淨信正念向佛，心無垢穢，亦信無垢，諸法平等，無有眾生、壽命、我、人，無陰、界、入，亦自不著壽命處所，是名信行解脫。教化眾生令信佛法，以調伏心迴向菩提，亦不見心相，能知六界、陰、入平等悉同法界，以無分別故，則知法界無有異相，是名信施。一切無常，一切行苦，一切行空，一切行無我，於是法中得智慧力，信施信聖戒不戲論戒，得禪定力信寂滅界，是名信施菩薩。雖教化眾生常信寂滅，然不取於眾生之相，觀諸眾生同於寂滅，善知一切眾生無相，悉同法界非見非不見。何以故？法界即是一切眾生心界，是名菩薩摩訶薩信行。

　　「復次，阿難！菩薩摩訶薩觀一切眾生無有真實，無住無滅性相本空，是故不見一切眾生、無依止處，觀一切眾生同涅槃界。何以故？一切眾生悉入空界。菩薩能令如是無量眾生皆生信解，是名菩薩摩訶薩信行。」

　　爾時世尊，欲重宣此義，而說偈言：

「多信眾生，　　見無數佛；　　不着色相，
　是名信行。　　信一切法，　　開示空相；
　成就解脫，　　是名信行。　　常信正法，
　欣樂求佛；　　何時當得，　　不思議智？
　觀察五欲，　　無可信者；　　逮得信力，
　是名信行。　　如是之信，　　最為善哉；
　當修法施，　　供養大僊。　　不思議施，
　故得信辯；　　無下劣想，　　是名信行。
　悉捨一切，　　所愛之身；　　而無捨想，
　是名信行。　　能施一切，　　不懷嫉妒；
　捨菩提想，　　是名信行。　　信心清淨，
　無諸濁穢；　　亦無壽命，　　是名信行。
　雖修行施，　　不求果報；　　得深信力，
　是名信行。　　棄捨六入，　　不念果報；
　善解六界，　　是名信行。　　己自調伏，
　亦調伏他；　　令信佛法，　　是名信行。
　得是信已，　　迴向菩提；　　而無心相，
　是名信行。　　知於六界，　　悉同法界；
　雖說法界，　　不得界相。　　諸行無常，
　苦空非我；　　亦不取著，　　是名信行。
　能信聖戒，　　無諸戲論；　　成就禪定，
　是名信行。　　信諸眾生，　　同寂滅相；
　知無相已，　　是名信行。　　不著眾生，
　同入法界；　　是眾生界，　　即不思議。
　以信生信，　　是名為信；　　菩薩無畏，
　是名信行。　　眾生決定，　　無所有想；
　體性如空，　　無處無證。　　眾生涅槃，
　是二俱空；　　於彼生信，　　是名信行。
　菩薩無畏，　　信諸眾生；　　不取名字，
　從信而生。　　能如是信，　　常念不失；
　阿難憶持，　　顯示分別。　　如是諸法，
　無量無數；　　佛所證覺，　　菩薩顯現。

　　「復次，阿難！如來多陀阿伽度，如是深義具足信力則為廣說，是名菩薩摩訶薩信行。」

　　爾時世尊見諸眾生信力堅固，復重頌曰：

「一切聞者，　　心皆歡喜；　　是諸佛子，
　所說功德。　　菩薩顯現，　　不可思議；
　諸佛菩提，　　不信者信。　　不染假名，
　亦無心數；　　不著十方，　　名最勝信。
　菩薩顯說，　　常修信法；　　不取於空，
　顯示寂滅。　　救世所說，　　如是解脫；
　色相亦然，　　如說修行。　　菩薩顯說，
　智者能信；　　佛不思議，　　無量憶念。
　菩薩所信，　　虛空無邊；　　佛智無量，
　號名丈夫。　　志求無著，　　不為貪慾、
　造作不善，　　而捨樂法。　　是名菩薩，
　能行法施；　　菩薩之信，　　善誓所印。
　法施不思議，　　信施而飲食；
　摩尼金象馬，　　車乘奴婢等。
　妻子諸男女，　　捨所有國土；
　手足支節等，　　頭目及髓腦。
　眼耳與鼻舌，　　菩薩之勝信；
　捨身無染著，　　亦不念行施。
　我本修法施，　　以求於佛智；
　捨身無染著，　　一切施歡喜。
　恆與善知識，　　棄捨危脆身；
　於諸眾生中，　　信心常清淨。
　聞法信諸佛，　　是名為菩薩；
　知眼耳鼻舌，　　身根皆無常。
　不堅如聚沫，　　深信而捨身；
　為無依眾生，　　建立於四攝。
　慈心於一切，　　信佛無量智；
　見造惡眾生，　　為發無上心。
　深信於菩提，　　不取諸心相；
　眾生不求道，　　愚惑於六界。
　謂一切真實，　　無界說界相；
　見流轉眾生，　　愚癡著諸邊。
　菩薩信無我，　　諸行皆無常；
　見諸破戒者，　　信戒不思議。
　淨戒立禪定，　　菩薩住攝心；
　若見懈怠者，　　求佛精進力。
　調伏諸三昧，　　總持正法智；
　愚癡著壽命，　　觀陰無壽者。
　眾生性寂滅，　　諸法相亦然；
　信陰無來去，　　善惡業不斷。
　因淨不淨業，　　不離於生死；
　眾生同法界，　　法界即生死。
　是名不思議，　　菩薩無畏信；
　勝信不思議，　　精勤修法智。
　不為於少智，　　名為淨信說；
　同信諸眾生，　　常住無所有。
　於空無有著，　　一切法不住；
　眾生空亦空，　　同於涅槃界。
　說法常無相，　　令眾生信解；
　一切法性空，　　平等觀眾生。
　三有中勝智，　　得如是信持；
　亦名最上信，　　好樂無畏法。
　佛法中智人，　　自信勸他信；
　如是展轉教，　　增長諸功德。
　淨心無染著，　　利益之福田，
　欣樂調伏施，　　淨戒及忍辱，
　精進禪定等，　　智慧為開導，
　方便現淨智，　　令眾得勝樂。
　命終離惡趣，　　菩薩智最勝；
　神通化眾生，　　世界六種動。
　光明悉普照，　　菩薩之妙智；
　無相師子吼，　　東西南北等。
　四維及上下，　　皆出於法音；
　誓於佛不疑，　　教他亦令然。
　以是因緣故，　　顯現無量相；
　住於此智者，　　惟佛能證知。◎

　　不退轉法輪經卷第一

　　癸卯歲高麗國大藏都監奉敕雕造
大正新修大藏經第 09 冊 No. 0267 不退轉法輪經


　　不退轉法輪經卷第二

　　僧祐錄雲安公涼土異經在北涼錄第二譯◎

　　信行品之餘

　　「阿難！是名如來多陀阿伽度．阿羅呵．三藐三佛陀為諸菩薩如是方便演說信行。」

　　阿難言：「云何如來復為諸菩薩說於法行？」

　　佛語阿難：「汝今當知！菩薩摩訶薩不住佛法而能顯示不離法界，究竟不思議界，受持諸法心無下劣；雖說諸法，而於法相無所取著，無念無住；總持諸法如實相性，不取於法不捨非法，非樂於法非不樂法；雖能如是而離諸法相，以善調伏心常安樂，善說諸法而無擾亂，於諸法相不離於身亦不住身，是身前際等法界，如虛空無來無去，同真際如如相，是佛所說菩薩證知清淨無垢，觀一切法空無見無取。何以故？無故、離故、不著故。不見諸法，無所執持無有諍論，顯現法界無言無說，體性本空心行處滅，是心不可得，亦不可思議，但示寂滅無緣境界，護持諸法，無所依止。何以故？一切法無體無相故。是菩薩法一相無相，不可稱譽無果說法，若為他說法相名字一切章句，皆已自證，成就此法名為種性菩薩摩訶薩。得是種性已，於諸法中，無來無去，無取無捨，持一切法，無動無壞，以不壞故，是名法行。成就法故，便見一切諸法無相，得法利故，亦名法行。」

　　爾時世尊而說偈言：

「法無退轉，　　諸佛亦爾；　　若能持者，
　是名法行。　　顯示佛法，　　無形無相；
　甚深無染，　　是名法行。　　不離諸界，
　即不思議；　　到於法界，　　是名法行。
　護持諸法，　　如佛顯示；　　心無瑕穢，
　是名法行。　　轉不退輪，　　名為無相；
　而不取著，　　是名法行。　　無取無住，
　受持法智；　　如是持者，　　是名法行。
　心常好樂，　　求法無厭；　　遠離懈怠，
　是名法行。　　聞法受持，　　無漏無依；
　善住安樂，　　是名法行。　　若說法者，
　不念不著；　　無相受持，　　是名法行。
　善身善住，　　住無處所；　　是身非身，
　名知身相。　　無前後際，　　等於法性；
　無去無來，　　名知身相。　　亦如諸佛，
　顯示菩薩；　　得是法已，　　是名法行。
　空界性相，　　一切無著；　　能如是持，
　是名法行。　　又於諸法，　　空無所見；
　若無所見，　　則無障礙。　　顯示無相，
　無有諍論；　　無言無說，　　亦無所有。
　離諸心相，　　而無所得；　　若心無得，
　名不思議。　　無來無去，　　非不顯現；
　無緣無說，　　名不思議。　　若持是法，
　不可依止；　　名無所有，　　是名持法。
　如是法者，　　菩薩所說；　　無合無散，
　顯示無作。　　名為行處，　　是種性處；
　得如是利，　　名為行處。　　從是種性，
　無可譏呵；　　得如是界，　　是名持法。
　見法無減，　　雖行無去；　　來而不來，
　不見有法。　　若來若去，　　諸法亦爾；
　如是持法，　　亦無動搖。　　不增不減，
　是無作法；　　若無增減，　　是名持法。
　法相如如，　　無緣無說；　　得此法者，
　是名持法。　　是故阿難！　　顯示菩薩；
　得深法利，　　是名持法。　　是故阿難！
　顯示持法；　　為不信者，　　而說是法。
　如是分別，　　為菩薩說；　　皆以方便，
　開示佛法。

　　「如是，阿難！如來正覺為諸菩薩摩訶薩說斯方便顯示持法。」

　　佛告阿難：「云何如來為諸菩薩摩訶薩說八正道法？云何菩薩摩訶薩離於八邪、向八解脫，出過凡夫？修八正道，而無到處，遠離諸邊，住於中道；越凡夫地，安住菩提，亦不住菩提相；離諸邪見，修於正見，不取身相，亦復不住菩提之相；佛身無為，離於諸數，修佛相者，則得眾生一相無相；出離眾生生死陰界，安住無為畢竟空捨，見一切法無生無住。何以故？諸法性相皆無住故。遠離世間及出世間，住寂滅處；不染世間，不著出世間；若法非法，有為無為，皆悉遠離；捨於斷常，住平等相，知過去、未來、現在心數無有異相，亦不得菩提心相。何以故？一切諸心皆平等故。身相亦爾，是故不為毒火刀箭之所傷害。何以故？已離一切煩惱毒故。常生淨國離諸惡趣，雖住諸趣而證菩提，常住安隱亦無依止，以如是義，一切刀兵不能加害。何以故？見寂滅菩提空無住處。以無住故一切毒箭皆不能害，是名無縛。乘於疾乘亦不住乘，是名無縛。何以故？無所得故，是故刀箭不害其身。知諸法空求不可得，一切毒害所不能侵。何以故？行普之慈遍覆一切故。行菩提慈不得諸眾生故，行空之慈諸法寂滅故，行無熱慈遠離諸煩惱故。行如是慈能令刀兵皆不害身，欲、色、無色界亦悉平等，知一切界一切法性同於菩提等無異相，若能如是心無思慮，亦無調戲寂滅清淨。菩薩摩訶薩知一切法如呼聲響，離一切相，盡同法界，無歸無趣，善解一切音聲語言，無示無說離音聲相，不自高己離於我想，過於一切言說音聲而無過相，是故悉知一切法寂滅。亦不得一切法相，出過諸法心無所歸，於諸言音亦不染著。」

　　爾時世尊而說偈言：

「離於八邪，　　而修八正；　　九次八解，
　是名八輩。　　出過凡夫，　　不住菩提；
　法中之雄，　　是名八輩。　　出過凡夫，
　不住菩提；　　離菩提相，　　是名八輩。
　捨諸邪見，　　修行正見；　　既到道已，
　是名八輩。　　過諸身相，　　不住菩提；
　離證佛身，　　是名八輩。　　離眾生想，
　常修佛想；　　度禪定想，　　是名八輩。
　離眾生窟，　　入涅槃城；　　諸法無住，
　是名八輩。　　出於世間，　　開示聖道；
　會寂滅界，　　是名八輩。　　離諸世間，
　說佛法相；　　心無所證，　　是名八輩。
　無有有際，　　亦無無際；　　遠離有無，
　是名八輩。　　寂滅無為，　　捨於斷常；
　深入平等，　　是名八輩。　　不取過去，
　及未來心；　　現在亦爾，　　是名八輩。
　說有初心，　　而發菩提；　　心相自空，
　何名菩提？　　無到無出，　　亦無菩提；
　毒火刀箭，　　所不能害。　　斷於諸趣，
　永離依止；　　無來無去，　　而無所害。
　無向菩提，　　顯說音聲；　　自證如實，
　不由他教。　　不得是趣，　　及諸非趣；
　聲唸唸滅，　　大乘速顯。　　常說安隱，
　第一空法；　　若能速證，　　是名無縛。
　疾乘是法，　　菩薩所記；　　心無棄捨，
　是名無縛。　　刀兵惡趣，　　所不侵逼；
　身得無畏，　　毒不能害。　　菩薩行慈，
　普遍一切；　　離於諍訟，　　是名無縛。
　不取身相，　　善分別身；　　到菩提道，
　棄捨惡趣。　　除其愚癡，　　神通自在；
　得明菩提，　　是名八輩。　　知欲色界，
　及與無色；　　三界同相，　　是名八輩。
　諸界平等，　　離惱菩提；　　妄想無智，
　所不能染。　　出一切相，　　無所譏嫌；
　若有所說，　　皆趣法界。　　說無所趣，
　同於法界；　　心住法忍，　　是名八輩。
　若欲修行，　　住寂滅法；　　不自稱己，
　而為他說。　　出過聲相，　　度無聲相；
　不著音聲，　　是名八輩。　　因聲解脫，
　知法無相；　　亦無住處，　　無趣無出。
　阿難當知，　　如是八輩；　　於諸說中，
　最為第一。」

　　爾時，世尊告阿難言：「汝今當知！如來等正覺為諸菩薩摩訶薩方便說示如是八輩。」

　　阿難言：「云何如來世尊為諸菩薩摩訶薩說須陀洹？」

　　佛言：「須陀洹者，所為得入聖道流，名不思議佛法。若菩薩摩訶薩，能如是修不見道及所修道，度一切相，流注佛法非色非生，於一切法無著，一切法無處，一切法無緣，一切法無住，一切法無所有，一切法不成就。菩薩摩訶薩若到是道，得堅精進、堅勢力、堅智、堅慧，不生懈怠，安住寂滅，乘如實道，救護眾生最勝無上，不取是道，亦復不住；修如是道求一切法，而無所得，不沒不動，無住想、無道想、無世間想、無佛想；悉皆平等無諸蓋障，智行境界無所罣礙；於一切法及諸邪見住平等相，開佛知見示深法門，分別身見出過我想，是名須陀洹。不取佛道究竟無礙，樂求佛道不著有戒，亦不取佛戒，非戒取戒，非取相戒；三結已離不住三界，如佛所學修行聖道，離一切想不取於緣；無諸障礙入於佛道，心得寂滅，不著壽命、我、人等見；諸根清淨，遠離煩惱；為修菩提而行於施，悉捨一切，救苦眾生，使度四流令立涅槃；盡諸有相顯示無相。若見四眾不生怖畏，志求寂滅淨菩提道，已離怖畏無有死畏。何以故？現證寂滅離諸塵垢，善住佛道知去來趣亦無去來，而善分別眾生之想，心無戲論究竟佛道，是名菩薩摩訶薩須陀洹相。」◎

　　◎不退轉法輪經聲聞辟支佛品第三

　　爾時世尊即說偈言：

「說於四道，　　佛難思議；　　若有住者，
　不退菩提。　　猶如虛空，　　無所依止；
　無住無緣，　　離於取著。　　是名為道，
　得堅固意；　　乘如是乘，　　無上救世。
　不住彼此，　　不處中流；　　不著佛道，
　名須陀洹。　　一切世間，　　及佛餘法；
　究竟彼岸，　　名須陀洹。　　滅諸蓋障，
　顯示佛道；　　盡一切相，　　名須陀洹。
　不高己身，　　而起佛法；　　開示知見，
　入於佛慧。　　先起我想，　　顛倒眾惡；
　如是知已，　　不著佛道。　　本疑於佛，
　為得不得；　　究竟無著，　　不取道想。
　不起戒取，　　善住佛戒；　　常修正勤，
　不取戒想。　　斷於三結，　　不著三界；
　行於佛道，　　知眾生想。　　雖修菩提，
　而不取想；　　心行寂滅，　　清淨佛道。
　歡喜佈施，　　遠離顰蹙；　　住於正命，
　心無戲論。　　悉捨一切，　　濟苦眾生；
　得無上施，　　名須陀洹。　　斷數數生，
　無相無著；　　遠離恐怖，　　出世間畏。
　法及非法，　　一切皆捨；　　不著諸陰，
　名世間明。　　安處四眾，　　而無所畏；
　顯示寂滅，　　淨修佛法。　　無眾生想，
　亦非實想；　　是名無染，　　分別怖畏。
　離一切畏，　　亦無死畏；　　處於寂滅，
　離垢安隱。　　已過惡趣，　　是故不畏；
　善說諸道，　　無漏無相。　　菩薩之法，
　示須陀洹；　　為諸下劣，　　故作是說。
　以巧方便，　　顯示佛法；　　為放逸者，
　故顯此法。　　救世世尊，　　多方便說；
　隨其本行，　　而示佛道。　　阿難當知，
　是須陀洹；　　為小智者，　　說如是事。
　不解方便，　　愚癡狹劣；　　不識甚深，
　而生諍論。　　以百千法，　　示須陀洹；
　須陀洹者，　　顯菩提法。

　　「如是，阿難！如來等正覺，為諸菩薩摩訶薩以善方便說須陀洹。」

　　阿難言：「云何名如來等正覺為菩薩摩訶薩說斯陀含？」

　　「阿難當知！菩薩摩訶薩隨順於智，佛智不可思議，修無量因，亦不取因相及菩提智；能斷一切惑而求佛智慧，讚歎金剛三昧出過一切諸禪定上；滅一切結煩惱暗障，悉見於佛，得一切佛法平等正觀；以無量因求無所得，如佛證法不動眾生，亦不動於眾生之界而取法界；無量眾生，於曠劫中多所乏少，不能成就菩提之道，引諸眾生到不退轉，志求於佛，根、力、覺、道，禪定解脫名無色定。我今當以如是等法，開示眾生令得解悟而求佛道，欲坐道場求如實智，通達佛眼不思議眼，為欲利益一切眾生求於佛眼，如是智慧為最為上。悉知諸法甚深之相，而自於智無所分別，安立眾生住於諸法中，使知一切法不住，為得是法而來集會，名斯陀含。來已見眾生界及不思議界通達無礙，不取境界亦無得無到，云何當有成就眾生？不見成就眾生故，於一切法及眾生界，非見非不見，而知眾生，流注法界，明瞭法界，同於菩提；解於法界，及眾生界，無量佛道，無得無分別，同於道智，近無等智，離垢清淨，得無所得，證無所證，是名真智。菩薩摩訶薩求如是智名斯陀含。」

　　爾時世尊而說偈言：

「隨順此智者，　　是名不思議；
　為求佛慧故，　　故名斯陀含。
　無量因緣說，　　成就菩提道；
　修行是法故，　　我常往來求。
　不動三昧相，　　滅除煩惱結；
　是故專修習，　　成就而不退。
　亦知法非法，　　通達無礙相；
　住諸法實際，　　修於斯陀含。
　隨順佛所說，　　如聞而修行；
　為得此法故，　　我常往來求。
　法界未曾有，　　不動於眾生；
　是名斯陀含，　　寂滅去來相。
　眾生無智慧，　　愚癡甚苦惱；
　為欲安立故，　　而求佛智慧。
　根力覺道等，　　禪定及解脫；
　勤修三昧相，　　而求佛智慧。
　究竟菩提道，　　諸佛之所行；
　是名斯陀含，　　發行而常求。
　若得如是法，　　佛眼難思議；
　是名斯陀含，　　恆求於佛眼。
　如佛所應求，　　為救護依止；
　我今所求者，　　一切智最上。
　是智之所知，　　諸法相真實；
　於智無染著，　　是智為最上。
　是智之所知，　　諸法相真實；
　心常無所染，　　恆求如是法。
　利安諸眾生，　　一切智中上；
　是名斯陀含，　　往來之所求。
　諦觀於法界，　　眾生不思議；
　是名斯陀含，　　為求眾生界。
　知眾生界已，　　不著於眾生；
　是名斯陀含，　　而求無所得。
　若不得眾生，　　一切法無相；
　能作如是知，　　開導諸眾生。
　雖觀一切法，　　不見觀察相；
　執心無亂意，　　而求諸佛法。
　如是清淨智，　　遠離一切垢；
　不得是智相，　　是名為求道。
　開示諸眾生，　　菩薩所不譏；
　是名究竟智，　　為得彼故來。
　阿難汝當知，　　為說斯陀含；
　少智諸眾生，　　妄相著是非。
　阿難汝當知，　　為說斯陀含；
　使精勤眾生，　　令作如是解。
　常善修多聞，　　決定甚深法；
　逮得真實義，　　速成於菩提。

　　「阿難！是名如來等正覺為諸菩薩摩訶薩方便說斯陀含。」

　　阿難言：「云何名如來等正覺為諸菩薩摩訶薩說阿那含？」

　　佛告阿難：「菩薩摩訶薩出過一切世間之相，究竟佛行心無行處，雖知去來，而常不取去來之相，知一切法無依住亦不來還。何以故？不見諸法有去無去。出過凡夫除凡夫想，不著佛想逮無住法。何以故？究竟一切寂滅法界，亦不得佛與凡夫差別之相。遠離惡道除其貪慾，不著眾味離於四食，開示知見，不取一切六十二見，不見有相，不著無相，悉離有無；於諸蓋障作涅槃相，無轉無不轉除惡道垢；摧伏眾魔遠離愚癡，拔無明箭竭無明種，害無明怨照除貪瞋，斷諸結使開示諸有，拔愛慾箭除諸憍慢，曉了陰相究竟明處，常樂佛乘不思議乘，到於一切諸法實相。菩薩摩訶薩若能如是出於淤泥，離於繫著得本願藏，亦得過去、未來諸佛之藏，悉於一切伏藏中上，亦為過去諸佛之所建立，而心平等不高不下，得如是乘，於諸眾生，為最為勝第一無上，菩薩摩訶薩究竟佛乘；於一切法悉得無相，菩薩摩訶薩於諸法中斷於疑網證不還果。復次，阿難！菩薩摩訶薩以四弘誓攝取一切眾生，安立一切眾生，悉入佛乘住菩提道。云何安住菩提？所謂眾生相，如實覺悟住眾生界。何以故？善知空界不思議界離眾生想。何以故？是賢聖界即眾生界。不思議界即是空相，亦無眾生離諸結使，猶如虛空無形相，實無所有，無染無著，知一切眾生，悉皆平等不出不沒，究竟菩提離眾生相，猶如空界無所覺了。何以故？無法可得。如是無得，即是一切法相及眾生相，心所覺了即非覺了。何以故？無法可得。如是無得即是無證，是故名為得阿那含。一切眾生，一切諸法，佛法僧等，出如是相，名阿那含。」

　　爾時世尊即說偈言：

「不復還來，　　滅凡夫法；　　捨世間行，
　名阿那含。　　知無去來，　　無住無依；
　無有處所，　　是故不來。　　捨於凡夫，
　為佛救護；　　更不復來，　　名阿那含。
　法無有去，　　亦無來相；　　無來無去，
　名阿那含。　　斷諸貪慾，　　不著四食；
　不退道場，　　名阿那含。　　除滅一切，
　六十二見；　　而無所去，　　名阿那含。
　離一切有，　　心無常相；　　解了如實，
　是故不來。　　涅槃寂滅，　　離諸煩惱；
　滅去來相，　　是故不來。　　斷諸惡趣，
　離一切垢；　　證於涅槃，　　是故不來。
　摧伏怨敵，　　諸魔軍將；　　超出假名，
　是故不來。　　拔無明箭，　　害一切愛；
　棄捨喜欲，　　是故不來。　　滅諸結使，
　開示陰相；　　得決定智，　　名阿那含。
　拔憂惱刺，　　破憍慢山；　　善解五陰，
　名阿那含。　　究竟照明，　　莊嚴佛乘；
　出欲淤泥，　　名阿那含。　　悉知伏藏，
　諸伏藏上；　　佛所安置，　　是故不來。
　安住最勝，　　佛乘無上；　　斷除諸結，
　名阿那含。　　以四弘誓，　　建立菩提；
　住菩提已，　　是故不來。　　知諸空界，
　難可思議；　　除滅諸想，　　是故不來。
　於諸眾生，　　及法界相；　　而無所得，
　是故不來。　　心無所取，　　不隨於相；
　安住菩提，　　名阿那含。　　眾生界空，
　不可思議；　　知如是法，　　是故不來。
　如是阿難，　　顯示那含；　　諸無礙相，
　安立佛法。

　　「阿難當知！如來等正覺為諸菩薩摩訶薩，隨宜方便說阿那含。」

　　佛告阿難：「我今復說菩薩摩訶薩阿羅漢。滅一切行，修佛所行，捨諸有為，而能成熟一切眾生，亦斷一切眾生苦惱，是名阿羅漢。不得眾生相，亦不得苦惱相，是名阿羅漢。滅諸取著，住於無相，知諸法空，離一切相，悉無所有，除諸眾生一切妄想顛倒癡惑，了達空法不可思議，是阿羅漢得不思議菩提，成就如是法，故名阿羅漢。如過去諸佛所應說法，未來、現在一切諸佛亦如是說，無有戲論具足清白，演說真實菩提之法，名阿羅漢。安立眾生住菩提道，無所取著，名阿羅漢。應行諸波羅蜜慈，得佛大慈滿足眾生，無相之慈亦能安立一切眾生，如是修慈無所分別，不取眾生及以慈相，名阿羅漢。為一切眾生說法，而於諸法都無所取，若能如是名阿羅漢。分別顯示根、力、覺、道，於諸眾生無染無著，名阿羅漢。善知一切眾生心行，發起菩提，能如是者名阿羅漢。演說一切有為諸行而不取著，名阿羅漢。亦為諸餘一切眾生，說無著行、無取行，作如是說，名阿羅漢。游諸佛國心無去相悉到佛所，以無相智如佛而見，名阿羅漢。若能如是成就佛國具足諸功德，亦名不思議平等無垢清淨福田，空行福田，阿鞞跋致福田，第一清淨無女人相福田，離諸結使貪慾福田，如佛證知能盡一切蓋障福田，摧伏諸魔塵勞福田，悉制外道邪見福田，一切福田，莊嚴福田，離於一切怖畏福田，無諍福田，寂滅福田，神通福田，最勝福田，無窟宅福田，無盡福田，具足菩薩所行福田，得佛自在最上福田，佛所護持福田，變化福田，以是法印印諸眾生令得安隱巧說福田，一切瓔珞莊嚴佛界決定涅槃寂滅福田，亦於一切福田中成就如是福田。能知一切法不生不滅，名阿羅漢。除諸染著，見來瞋者而心不惱，名阿羅漢。於一切法不取其相，名阿羅漢。滅除習智修最上智而能速證，名阿羅漢。以是威儀建立菩提菩提勢力，名阿羅漢。如是菩提亦名不思議，不思議者亦名不動，如是不動，能令無數億種眾生，安立菩提，無所取著，皆住平等，同於壞相，無所有相，知一切法，皆入菩提，住無所住，阿羅漢。如是知已，能為眾生說如斯法而不染著，雖有言說亦無說相，度諸眾生，亦復不取諸眾生想，斷常二邊於身不動，不斷煩惱而離憍慢，於一切法無生寂滅無行，不壞色相，不壞受、想、行、識諸凡夫法相，而心不動；以求解脫安住佛法，亦非安住須陀洹果相解脫，斯陀含、阿那含、阿羅漢果相解脫。妄見一切起諸顛倒取佛智慧解脫，妄見取菩提心解脫，妄見修菩提施解脫，妄見修菩提戒解脫，妄見惱害忍辱解脫，妄見懈怠精進解脫，妄見亂想禪定解脫，妄見愚癡智慧解脫，妄見聲聞凡夫解脫，妄見父母、妻子、男女、眷屬，如是等一切解脫，妄見貪嗜諸欲無量苦惱，而生親愛起於染著，是結使法是惱害處，於此法中生二種相，為除妄想度脫眾生，名阿羅漢。為除利養貪求妄想及在家出家想，於諸鄙賤及最勝法皆悉平等，而亦不見此凡夫法彼是佛法，為斷如是妄想顛倒說解脫法，若欲嚴淨佛國教化成就如是眾生是名涅槃，如是眾生不名涅槃，如是眾生生於諸有，如是眾生不生諸有，如是眾生行於菩提，如是眾生不行菩提，如是眾生毀破禁戒，如是眾生受持禁戒，如是眾生名有智慧，如是眾生名無智慧；若有眾生，起於二心而生妄想，為除如是眾生妄想，非福田非不福田，如是眾生勤行精進，如是眾生不勤精進，是愚癡法，是智人法，是女人法，是男子法，是聖法，是非聖法，起於二想，為除如是二心妄想故，菩薩住於不退菩提亦非不退菩提，有受菩提記亦非受菩提記，有近菩提座非近菩提座，有如是二心起虛妄想，如是菩提逮得菩提，菩薩不得菩提真實解脫，以要言之，著一切法皆是妄想。是故阿難！阿羅漢為斷一切眾生妄想，使得解脫故能如是說無相法，是名菩薩摩訶薩阿羅漢。」

　　爾時世尊而說偈言：

「除一切行，　　離生死行；　　出於世間，
　名阿羅漢。　　滅煩惱結，　　度脫一切；
　諸苦眾生，　　名阿羅漢。　　不得眾生，
　及諸結使；　　於法無利，　　名阿羅漢。
　滅除妄想，　　住無妄想；　　知諸法空，
　名阿羅漢。　　知空最勝，　　而得無相；
　盡一切相，　　名阿羅漢。　　滅諸眾生，
　一切惡相；　　棄一切相，　　名阿羅漢。
　除諸邊際，　　得無想法；　　而自證知，
　名阿羅漢。　　為得菩提，　　難可思議；
　發勝精進，　　名阿羅漢。　　若說於法，
　無毀無濁；　　安立菩提，　　名阿羅漢。
　為淨福田，　　令眾得樂；　　不得眾生，
　名阿羅漢。　　若說諸法，　　一切無取；
　無法非法，　　名阿羅漢。　　覺道根力，
　為眾顯示；　　得第一果，　　名阿羅漢。
　善知眾生，　　淨於菩提；　　為說是相，
　名阿羅漢。　　世間所說，　　一切諸行；
　於行無著，　　名阿羅漢。　　勇猛世尊，
　難思福田；　　隨佛住處，　　為人演說。
　若欲見佛，　　無見不見；　　如佛所見，
　名阿羅漢。　　是應福田，　　賢聖福田；
　無上精進，　　名阿羅漢。　　遠離染欲，
　於瞋不瞋；　　亦說菩提，　　名阿羅漢。
　知一切法，　　寂滅無相；　　是故菩提，
　名阿羅漢。　　不動一切，　　諸眾生界；
　令無數億，　　安住菩提。　　眾生菩提，
　悉住無相；　　知彼平等，　　名阿羅漢。
　得無等等，　　同一切法；　　而知無相，
　平等菩提。　　能如是解，　　說名羅漢；
　知如實法，　　清淨無濁。　　為眾說法，
　而無所說；　　度無量眾，　　亦無動搖。
　不得眾生，　　斷常諸邊；　　而眾皆見，
　度脫苦惱。　　究竟諸法，　　無生無滅；
　而已方便，　　度脫眾生。　　不壞於色，
　受想行識，　　亦復如是，　　即名解脫。
　於諸凡夫，　　而無動相；　　建立佛法，
　安住解脫。　　能令眾生，　　不念果報；
　佛解脫相，　　為人說法。　　妄取菩提，
　修行佈施；　　持戒忍辱，　　為除妄想。
　懈怠懶惰，　　取相精進；　　除解脫相，
　羅漢所說。　　生禪定想，　　愚無智慧；
　為令解脫，　　說阿羅漢。　　此無相法，
　能除虛妄；　　如是說法，　　名阿羅漢。
　眾生虛妄，　　取聲聞想；　　無解脫相，
　羅漢說法。　　父母妻子，　　愚癡取著；
　則非菩提，　　染著生死。　　兄弟姊妹，
　妄生親愛；　　寂滅解脫，　　名阿羅漢。
　造諸行業，　　貪著親愛；　　見即生戀，
　本是我親。　　更相染著，　　互共親愛；
　不識離別，　　令魔自在。　　不離世間，
　為最極惡；　　如是過患，　　羅漢所說。
　於諸結使，　　皆悉覺悟；　　二俱虛妄，
　羅漢所說。　　為利多人，　　行無戲論；
　如是解脫，　　羅漢所說。　　在家出家，
　多生妄想；　　凡愚取著，　　羅漢解脫。
　見家繫縛，　　廣顯正法；　　凡愚妄想，
　羅漢解脫。　　棄捨凡夫，　　無利佛法；
　舍利無利，　　名阿羅漢。　　見有高下，
　若干等種；　　眾生取想，　　羅漢解脫。
　成就取相，　　多所修習；　　如是著相，
　善能解脫。　　得佛福田，　　究竟真實；
　妄取是田，　　羅漢解脫。　　無滅非滅，
　亦物非物；　　雖修菩提，　　不得菩提。
　持戒毀戒，　　有智無智；　　眾生愚癡，
　起於二想。　　人多取著，　　有若干種；
　解脫此想，　　羅漢所說。　　作福田想，
　非福田想；　　無智凡愚，　　作種種想。
　於諸女人，　　及與男子；　　聖非聖法，
　作二種心。　　如是眾生，　　凡愚無智；
　取著二想，　　羅漢解脫。　　退不退法，
　有記無記；　　近坐菩提，　　不取菩提。
　得菩提已，　　畢竟寂滅；　　永離生死，
　取涅槃想。　　斷眾生縛，　　滅一切相；
　是故羅漢，　　為名解脫。　　菩薩法爾，
　現為羅漢；　　不起法忍，　　即羅漢智。
　如是羅漢，　　菩薩不譏；　　心常住於，
　最上菩提。」

　　爾時，世尊告阿難言：「汝今當知！是名如來等正覺為諸菩薩摩訶薩方便說阿羅漢。」

　　阿難言：「云何如來等正覺復為諸菩薩摩訶薩說名聲聞？」

　　佛言：「阿難！菩薩能使無量阿僧祇眾生，以佛法聲令一切聞，故名聲聞。亦令得聞不可思議聲，聞不可思議聲已，而於菩提無有戲論，以清淨聲令彼得聞，亦名聲聞。又使得聞唯涅槃樂更無餘樂，聞如是聲亦名聲聞。又使得聞根、力、覺、道、禪定、解脫，諸三昧等，念處、正勤證於無餘，如是之法令無數眾皆悉得聞亦名聲聞。是身苦、空、無我，而諸陰相皆不可得，凡夫愚癡，分別此身妄起取著，聞如是聲亦名聲聞。又得眼界虛偽不實，乃至佛眼皆同眼界不可思議，能令眾生如實而見，於一切法無成就相名成就眼，如是法相使眾生聞名為聲聞。如呼聲響令眾生聞名為聲聞。不應於聲而妄取著，無有聲相亦無所得，聞如是聲名為聲聞。不應於香而取香相亦無所得，譬如有人夢中聞香實無有香，於無香中妄起香想，但是顛倒自生分別，而取香相凡愚信受，聞如是聲名為聲聞。舌入相空猶如肉段不能知味，亦如聚沫不可為喻，過於喻故非味非具，分別味相實無所得，如是味界及不思議界平等無二，離心無念亦無思惟實無心想，聞如是聲名為聲聞。已所知法皆令他聞名為聲聞。若聞於身份別身相，身相體性本空非生非不生，是名菩提，令無量眾得聞是聲名為聲聞。心性無體實無所有，皆如幻化非生非滅，能令眾生皆悉得聞名為聲聞。」

　　佛告阿難：「聲聞法施不可思議，得證是道名不思議，以是不思議法施能生菩提。何以故？種子相似生故。無果為果，非財施所得，從聞信解名為聲聞。財施微小法施為上，如是法施不嫉於他，亦無施相不著是施，譬如幻化無分別，不生願求不取施想無願求故。阿難當知！如是施者成就菩提，從聞信解名為聲聞。盡一切相離諸結使，出過聲聞一切僧上，發大音聲演說佛法。何以故？得具足聲出過一切諸音聲故。出是聲已令聞佛法，知諸聲相非一非異成就正信，說法無二亦非不二，聞如是法名為聲聞。」

　　爾時世尊而說偈言：

「無量眾生聞，　　佛法不思議；
　菩薩廣大辯，　　是名為聲聞。
　聞已信菩提，　　無濁無戲論；
　令一切悉聞，　　是名為聲聞。
　聞於涅槃樂，　　是樂最第一；
　普令聞寂滅，　　是名為聲聞。
　諸力及覺道，　　念處與根等；
　速得於究竟，　　是名為聲聞。
　聞此身苦空，　　無有堅實相；
　貪恚癡所侵，　　是故分別身。
　亦聞於眼入，　　非實而見實；
　眾生多愚癡，　　凡夫盲無智。
　若得於佛眼，　　正見不思議；
　逮得如是眼，　　無復諸愚癡。
　諸法無成就，　　一切眾生聞；
　以如是因緣，　　亦名為聲聞。
　一切諸法相，　　猶如呼聲響；
　此中無聞者，　　亦無有說者。
　令無數眾聞，　　是名為聲聞；
　此中無所聞，　　無有染著者。
　譬如人夢中，　　雖聞多種香；
　無一成就者，　　如是知香體。
　遠離一切垢，　　亦無聞香者；
　菩薩之解脫，　　多顛倒眾生。
　聞舌猶肉段，　　不能得知味；
　肉段若知味，　　亦應知平等。
　分別如是相，　　貪味為最惡；
　此界難思議，　　是名知於味。
　決定知味已，　　菩薩無所著；
　令眾聞決定，　　是名為聲聞。
　觀身份別相，　　本性空無生；
　若知於真實，　　無生無能生。
　菩提如是相，　　亦無生能生；
　普令眾生聞，　　是名為聲聞。
　意亦如是知，　　體性無所有；
　空無體性故，　　能令一切聞。
　如物法無生，　　無滅亦無二；
　無相無所見，　　是名為聲聞。
　咸使聞其施，　　法施不思議；
　修行趣道場，　　成就於菩提。
　譬如種種子，　　各得相似果；
　修施不思議，　　證道亦復然。
　悉施諸財物，　　法施為最勝；
　捨心無貪嫉，　　是名菩提道。
　心常不取著，　　雖施無依怙；
　若能如是施，　　速證於菩提。
　能離一切相，　　悉捨諸結使；
　無有諸染著，　　是名為聲聞。
　其聲甚微妙，　　於諸聲最上；
　此聲令遠聞，　　佛法不思議。
　能令一切知，　　諸聲無所依；
　非一亦非異，　　是名為聲聞。
　欲令一切聞，　　諸佛之所說；
　隨所聞法音，　　皆發於菩提。
　聞諸福田中，　　佛福田最勝；
　隨佛所住處，　　親近救世尊。
　使聞三千界，　　安住於虛空；
　眾生亦復爾，　　皆同涅槃相。
　所說四大界，　　分別為眾生；
　猶如虛空相，　　等於不思議。
　諸界如是相，　　亦無有能知；
　是中無生死，　　無惱無涅槃。
　諸法無真實，　　眾生亦皆然；
　是名寂滅界，　　云何見生者。
　為無量眾生，　　晝夜常聞知；
　不著己名利，　　但為眾生說。
　當知是聲聞，　　欲令一切聞；
　實非聲聞法，　　但現為聲聞。
　世雄假名說，　　說法中最上；
　是故知眾生，　　一切皆如相。
　是名為聲聞，　　無漏除結縛；
　解脫一切結，　　而為眾生說。
　顯示離諸縛，　　清淨無調戲；
　見已為人說，　　佛法皆亦然。
　不久當得見，　　如佛所說法；
　菩薩所修行，　　於法無染著。
　是名為聲聞，　　無縛而清淨；
　亦使一切聞，　　如聞而修行。
　阿難汝當知，　　我以方便說；
　如是知聲聞，　　菩薩無所依。

　　「阿難當知！是名如來等正覺為諸菩薩摩訶薩方便說名聲聞。」

　　阿難言：「云何如來等正覺復為諸菩薩摩訶薩說辟支佛法？」

　　佛言：「阿難！菩薩現見一切法。云何現見？所謂知諸法無諍皆是假名，不壞法性而能見法證法，是名辟支佛。佛不思議，於一切法及諸眾生，同涅槃相等無差別，無形無相清淨寂滅，實際、眾生際、涅槃際，猶如影幻無分齊無所有，於此諸際亦無際相，非言非說無所依止亦無所說。何以故？如我空無生無滅知眾生際，則知法際、生死際即是佛際，知如是際，是名辟支佛。現知於色，色者則名色陰，色陰盡已，但有言說，無我我所。何以故？如說色陰，但有言說，是空無生無滅，言無言相，云何以言說？說是色陰，亦現見受、想、行、識，乃至說是識陰，知假名識陰等，但有言說；言說皆空無生無滅非實非虛。言說尚無，何況陰相，如是五陰，從假名起，是名辟支佛。何以故？因於名字言說為色，色但假名，無因非因，說名為因，是陰因緣不可說相，一切諸法無依無緣，如是覺知名辟支佛。」

　　爾時世尊而說偈言：

「現見一切法，　　皆悉知無諍；
　不生亦不壞，　　無有濁亂相。
　現見一切法，　　本性皆空寂；
　體相如是者，　　則無有決定。
　現見究竟處，　　一切法亦然；
　是名為正智，　　緣覺不思議。
　眾生及涅槃，　　前際不可得；
　是際無有生，　　佛亦難思議。
　如眾生涅槃，　　無生無出處；
　若法無生相，　　是名為涅槃。
　眾生與涅槃，　　皆如水中影；
　有像無眾生，　　是名為涅槃。
　眾生與涅槃，　　一切假名說；
　無生亦無滅，　　但有假名字。
　如是言說相，　　知無有眾生；
　是義應當知，　　眾生即涅槃。
　一切言說空，　　無心亦無法；
　以言說非言，　　決定無知者。
　非言際無依，　　言說亦無住；
　如是言說相，　　眾生不思議。
　眾生及涅槃，　　實際非實際；
　出離得安隱，　　永趣寂滅宅。
　一切眾生際，　　猶如於影響；
　無因亦無緣，　　實際不思議。
　一切諸法本，　　但以假名說；
　是際無所有，　　不得名字相。
　實際無言說，　　亦無能知者；
　以空無實際，　　眾生不思議。
　實際無言說，　　言說無所成；
　真實相如如，　　眾生亦無際。
　言說相自空，　　非以言故知；
　如汝之所說，　　眾生莫能思。
　如是實際相，　　非思議能知；
　是名正覺說，　　辟支難思議。
　現見於色陰，　　但有假名字；
　如是陰相性，　　常離於言說。
　無有真實相，　　乃名為出世；
　如是知諸陰，　　本性無住處。
　是色無所有，　　假名以為陰；
　但有空名字，　　不生亦不滅。
　言說及諸法，　　無有決定處；
　若無有言說，　　是名說色陰。
　現見於痛陰，　　想行亦如是；
　乃至識陰等，　　但有假言說。
　見陰不可說，　　離於一切相；
　本性無所有，　　不生亦不住。
　如所說真實，　　遠離一切法；
　如是知諸相，　　體性無住處。
　假名之所說，　　說陰等亦空；
　知言說空已，　　無生亦無滅。
　言說及諸法，　　無有決定處；
　若無有言說，　　是名為識陰。
　是陰離言說，　　不可得限量；
　無生無滅相，　　亦無所依處。
　解脫諸煩惱，　　非業非果報；
　非覺亦非陰，　　非言非涅槃。
　是想無決定，　　亦無有智慧；
　內外不可得，　　無懈怠精勤。
　無調戲疑惑，　　亦無有成就；
　不驚不怖畏，　　無有一切色。
　亦不見於空，　　無相亦復然；
　無有一異相，　　非縛亦非解。
　一切諸言音，　　是聲無所入；
　是名為律陀，　　非言所能及。
　究竟於現見，　　而說無盡法；
　得是三昧已，　　不著於言說。
　此智若現見，　　等說阿律陀；
　律陀同諸法，　　默然而演說。
　於此現見倒，　　不從他因緣；
　是名為正覺，　　緣覺不思議。◎

　　不退轉法輪經卷第二

　　癸卯歲高麗國大藏都監奉敕雕造
大正新修大藏經第 09 冊 No. 0267 不退轉法輪經


　　不退轉法輪經卷第三

　　僧祐錄雲安公涼土異經在北涼錄第二譯

　　◎重釋二乘相品第四

　　「阿難！如是菩薩摩訶薩現知明無明，知行無行，知識知識相，知名色知名色相，知六入知六入相，知觸知觸相，知受知受相，知愛知愛相，知取知取相，知有知有相，知生知生相，知老死知老死相，修集現見名辟支佛。」

　　爾時世尊而說偈言：

「現見無明，　　而無所知；　　亦無成就，
　如水中影。　　明亦不動，　　不著於法；
　若不著法，　　是名明相。　　無明如空，
　一切法相；　　到於現見，　　是名緣覺。
　若說諸行，　　非內非外；　　亦非從佛，
　而起於行。　　是行假名，　　決定非有；
　無生無滅，　　猶如虛空。　　到此現見，
　菩薩無畏；　　是名正覺，　　緣覺難思。
　知一切法，　　皆如幻化；　　明如幻已，
　是名現見。　　不如實知，　　是識行處；
　是想分別，　　知識法空。　　識智非智，
　一切不著；　　若知於法，　　識如幻想。
　名色因緣，　　皆有為相；　　無決定體，
　亦無成就。　　離於六入，　　說六入相；
　言說音聲，　　體性皆空。　　觸無因緣，
　從六入生；　　分別是觸，　　如幻皆空。
　是觸無體，　　從妄想生；　　觸無真實，
　亦無住處。　　現見於觸，　　知無觸相；
　成就厭離，　　名辟支佛。　　若證於受，
　不堅如泡；　　性相皆空，　　究竟無實。
　斷於愛結，　　得無愛法；　　得盡諸欲，
　是名緣覺。　　分別於取，　　空無所有；
　如熱時炎，　　無有成就。　　無有作想，
　生想亦爾；　　知生體性，　　空寂無有。
　得離於老，　　亦不畏死；　　無所成就，
　不受後有。　　現見此法，　　無所依止；
　以緣覺聲，　　實修菩薩。

　　「阿難！汝今當知，是如來等正覺為諸菩薩摩訶薩方便說辟支佛。」

　　爾時阿難即從坐起，整其衣服，合掌向佛而說偈言：

「涅槃非涅槃，　　救度於世間；
　猶如空中結，　　以空而自解。
　若能如是說，　　亦名有所說；
　世尊善方便，　　而說無著法。」

　　爾時，阿難說是偈已白佛言：「世尊！一切世間愚癡所蔽而自欺誑，不解如來作假名說。信行、法行、八輩等法，須陀洹、斯陀含、阿那含、阿羅漢、聲聞、緣覺。」

　　爾時佛告阿難：「汝於過去佛不忘假名殖諸善根，以善解假名故，不為愚闇之所劫奪。何以故？假名諸法，如幻、如水中影、如熱時炎、如呼聲響。如是假名，阿難！汝今當知，不為諸惡之所侵害，具足莊嚴而自莊嚴，能知諸法假名因緣，無所忘失成就精進，而亦不取精進之相，無有忘失，得最勝智亦不取智相。」

　　爾時世尊即說偈言：

「愚癡諸眾生，　　懈怠少智者；
　則不知假名，　　應當勤精進。
　能解於假名，　　如實知諸陰；
　救度於世間，　　令得真實智。
　知假名空已，　　便即菩提覺；
　亦不得菩提，　　是名說菩提。
　假名即空相，　　空不能知空；
　空但有音聲，　　離一切諍論。
　顯示如是義，　　於空無所取；
　亦無可證處，　　云何有得者？
　是名為空空。

　　「如是阿難！當知空法甚深無量，不生放逸亦無所失，是名說辟支佛具足行地。」

　　爾時眾中有五百億比丘皆得信行，從座而起，在世尊前俱說偈言：

「離疑得正智，　　救世無上主；
　世尊說假名，　　信行住菩提。」

　　爾時眾中復有五百億法行比丘，聞說偈已，從座而起，整其衣服，俱說偈言：

「我等除疑惑，　　菩提之照明；
　如來說假法，　　法行住菩提。」

　　爾時眾中復有十億八輩比丘，聞說偈已，從座而起，住於佛前，俱說偈言：

「我先離疑悔，　　久修於八輩；
　如來說假名，　　八輩住菩提。」

　　爾時眾中復有十億須陀洹，聞說偈已，從座而起，住於佛前，俱說偈言：

「我今蒙照明，　　救世之聖主；
　知佛所說法，　　開示於假名。」

　　爾時眾中復有二百五萬斯陀含比丘，聞說偈已，從座而起，住於佛前，俱說偈言：

「我先有取著，　　而得斯陀含；
　今離諸妄想，　　寂靜無戲論。」

　　爾時眾中復有十億阿那含，聞說偈已，從座而起，住於佛前，俱說偈言：

「救世無上尊，　　令我離戲論；
　拔離果想已，　　照明菩提道。」

　　爾時眾中復有三十五億比丘，皆住四禪得阿羅漢，聞說偈已，從座而起，住於佛前，俱說偈言：

「我今得離垢，　　自證於無餘；
　諸乘入一乘，　　如幻無決定。」

　　爾時眾中復有二萬比丘，聞說偈已，從座而起，住於佛前，俱說偈言：

「我本著妄說，　　世尊說假名；
　自謂為聲聞，　　住於假名法。」

　　爾時眾中復有五千比丘，住辟支佛乘，聞是偈已，從座而起，住於佛前，俱說偈言：

「我今得現見，　　為緣覺菩提；
　如來說假名，　　緣覺不思議。」

　　爾時眾中復有百萬比丘尼，取須陀洹、斯陀含、阿那含、阿羅漢果想，聞說偈已，從座而起，住於佛前，俱說偈言：

「願於女身相，　　皆入平等法；
　世尊無異說，　　照明為最上。」

　　爾時眾中復有八百萬優婆塞、優婆夷，皆作須陀洹、斯陀含、阿那含、阿羅漢果想，聞說偈已，從座而起，住於佛前，而說偈言：

「我今心無垢，　　淨如毗琉璃；
　今始名出家，　　得住於佛法。」

　　爾時虛空中有六十億那由他諸天，以天曼陀羅華而散佛上，於如來前，俱說偈言：

「我先取乘想，　　貪著於諸果；
　我今悉捨離，　　始覺菩提道。」◎

　　◎不退轉法輪經除想品第五

　　爾時眾中復有無量百千阿羅漢，舍利弗、大目揵連、須菩提、阿那律、阿?樓馱、劫賓那、憍梵波提而為上首，從座而起，整其衣服，住世尊前，曲躬恭敬，白佛言：「世尊！我今發真實願，離於妄想摧伏眾魔，具足五逆，具足五欲，具足邪見，離於正見，斷於無量眾生命者，我今當令悉成菩提入無餘涅槃。」爾時世尊默然而住。

　　無量百千在會大眾皆生疑惑：「何故爾耶？而今我等盡皆盲冥無所覺知，諸阿羅漢尚作是說，何況凡夫？」各坐一處而不動搖，一切坐者不能得起，若有立者亦不能坐，皆言：「何故作如是說？」

　　爾時阿難即為大眾百千萬億眾生故，以佛神力令自知心亦知他心，問文殊師利言：「如是大眾百千億等，聞諸羅漢作是說已，皆生疑惑，唯願文殊為我分別說其因緣。」爾時如來默然而住。

　　文殊師利告阿難言：「是不退轉地菩薩，見諸大德因緣故作如是說。」

　　阿難言：「文殊師利！不退轉地是菩提耶？」

　　文殊師利答言：「如是，如是！不退轉地是諸大德菩提。」

　　阿難問言：「諸尊者何故作如是說？」

　　爾時文殊師利語阿難言：「無明為母，從行生愛，究竟滅盡悉除怨害；倒想為父，離於顛倒除滅欲愛，作阿羅漢堅固不壞；盡凡夫想及以僧想，壞是想故能修一切無壞法想，乃至不取如來之想，習學無生究竟永離。尊者阿難！諸大德作如是說：『我今云何具足五逆？』何以故？無來去想，是故名為具足五逆。又阿難言：『何者為五欲？』是諸比丘，知於五欲，如夢、如幻、如水上泡、如呼聲響，如是智慧具足。云何具足智慧不增不減？云何五欲亦不增不減？何以故？如是五欲究竟無體無相，如實知已，即五欲相得證智慧，是故名為具足五欲。以是義故，諸大德作如是說：『我今具足五欲。』阿難！何者是具足邪見離於正見？於一切法而皆取著，是名邪見；邪見者是虛妄想，一切諸法非依非無依，猶如虛空無歸無依。何以故？一切法無實可得，應如是知。一切法皆悉平等，除其等想，是名正見。何以故？如是等想，即是惡想。以是義故，諸大德比丘，不見等想，亦不見惡想。何以故？盡一切想，名佛菩提。逮菩提已，而亦不見少法可得。阿難！以是因緣，大德比丘作如是說：『離於正見具足邪見。』阿難！何以故是諸比丘言：『我今實斷百千眾生命。』諸大德出是語時，百千萬億諸天，聞如是說，皆即得解諸法如夢、如幻、如水中影、如呼聲響，得如是解已，便斷眾生、丈夫、壽命及人等想，亦即得解脫無有種，於菩提善根一切諸法，皆無起、無作、無所修習，聞說假名深信無疑，及優婆塞、優婆夷等，皆悉除斷眾生、丈夫、壽命及人等想。除是想已，便得不複數數受生。何以故？斷除眾生、丈夫、壽命人及餓鬼想，有是想故數受生死，離是想已，即得究竟自證無生。以是因緣，諸大德！如是方便善說假名，言斷無量眾生之命，是故說言具足得佛菩提。我今於無餘涅槃而般涅槃，得佛相好，以是教化無量百千萬億眾生，滅諸結使如佛所證。何以故？令諸眾生皆發阿耨多羅三藐三菩提心，得無生忍已令得菩提，亦不捨煩惱，不近佛法，從意生煩惱盡滅無餘。以是因緣，諸大德皆言：『我今得到菩提。』阿難！是故今者名為無生。何以故？如是善男子、善女人，發阿耨多羅三藐三菩提心，照明諸法，發菩提心已，亦無所得，離菩提相及一切法相，於無餘涅槃入般涅槃。阿難！如是族姓男女乘菩薩乘，不以見日而生晝想，凡夫愚人若見日時便作日想，則非智者。何以故？阿難！若日有體非虛妄者，則可積聚，以虛妄故，亦無過去、未來，夜亦如是。若日作日想，夜作夜想，則是凡愚妄想所見。阿難！是菩薩乘，修行阿耨多羅三藐三菩提，有善知識，不應晝生晝想，夜生夜想。何以故？離一切想，能住菩提如來之道。」

　　爾時文殊師利而說偈言：

「無明以為母，　　從行之所生；
　若斷其根本，　　是名為除害。
　喜愛諸倒想，　　是說名為父；
　若能如實知，　　究竟無所有。
　知彼悉虛妄，　　則斷諸根本；
　無緣亦無住，　　是說名除害。
　若說諸羅漢，　　凡夫不思議；
　如實不壞相，　　是滅名究竟。
　我本著僧想，　　如實知是已；
　諸法皆無壞，　　亦令一切聞。
　先取於如來，　　是名為虛妄；
　知彼無異想，　　平等同一空。
　拔斷其根本，　　是名無生智；
　若能如是說，　　顯現禪定力。
　若說具諸欲，　　如是五名字；
　能離如是想，　　猶如於幻夢。
　不增亦不減，　　是名具五欲；
　在於救世前，　　彼作如是說。
　知欲本性空，　　猶如夢化相；
　畢竟無有生，　　具足如實智。
　知諸邪見過，　　虛妄生分別；
　以此究竟智，　　一切皆具足。
　虛妄無取著，　　離於和合相；
　如是善知已，　　無相無所有。
　同智一切過，　　邪見正見等；
　逮得真實法，　　邪正相俱滅。
　眾生生死想，　　愚癡妄分別；
　若不得眾生，　　則無有生死。
　眾生多方便，　　捨離於命想；
　遠離是想已，　　知命想最惡。
　若離眾生想，　　分別壽命等；
　斷多眾生命，　　是彼之所說。
　捨離於死想，　　愚癡所分別；
　究竟得無生，　　是名為實法。
　滅除諸結使，　　得證於無相；
　菩提無有色，　　無滅亦無果。
　魔怨不能障，　　自覺於菩提；
　諸法無諍論，　　無生性寂滅。」

　　爾時文殊師利說是偈已，如是無量百千眾生除諸疑悔，離疑悔已心生歡喜得法照明，各脫上服供養文殊師利，作如是言：「能令我等皆得此法悉作是說，亦令眾生心證諸法，皆得如彼文殊師利所解實相。」

　　爾時阿難白佛言：「世尊！云何如是百千萬億眾生皆生疑悔，何故如來不自為說令斷疑悔？」

　　於是佛告阿難言：「如是百千萬億眾生，皆從文殊師利發菩提心，於文殊師利而得調伏。」

　　阿難復言：「皆得阿耨多羅三藐三菩提耶？」

　　佛言：「如是！阿難！一切眾生皆不退轉於阿耨多羅三藐三菩提。何以故？皆由文殊師利善知識故。」

　　阿難言：「如是等諸比丘，信行、法行、須陀洹、斯陀含、阿那含、阿羅漢、聲聞、辟支佛想盡，不退轉於阿耨多羅三藐三菩提耶？」

　　佛言：「有難信者，少智下劣者，懈怠、懶惰、少精進者，貪嗜飲食近於五欲，樂處憒鬧心不遠離，忘失正念無智慧者，心無正定常驚亂者，增上慢者，取著增上慢者，貪著己身樂於壽命不觀無常，多諸貪嫉愚癡無智，毀破禁戒心生惱害，於佛法中起於疑惑，見無智者，近惡知識遠離善知識，亦不恭敬善知識，不學般若波羅蜜，不修陀羅尼諸經之王，常起妄見，著妄見已得於惡師貪樂衣缽，於和上阿闍梨無恭敬心，亦不樂親近，於初、中、後夜心生懈怠，兩舌難信好喜妄語，惡口貪嫉親近邪見，習邪見已常修邪觀不好學戒，心無慚愧無所顧畏，親近愚癡樂行外道，不信空、無相、無願、無生、無滅，於一切法不生信心。阿難！如是人等難可解悟。」

　　爾時世尊默然而住。是時阿難承佛神力，問文殊師利言：「如來何故默然而住？」

　　文殊師利答言：「於末法中，後未來世多有眾生，在於彼世成就如是心，不信法不能解了，是故如來默然而住。」

　　阿難言：「復有眾生能信如是法不？」

　　文殊師利答言：「亦有眾生少能信者。阿難！少有眾生能識於寶，多有眾生不識是寶。阿難！少有眾生能生信解。如是說法城邑聚落，多有眾生棄捨不信。何以故？是彼眾生宿世因緣，本作謗法罪業障故。」

　　阿難言：「唯願文殊，當令是諸眾生信解所說。」

　　文殊師利言：「汝當問佛，佛自為汝分別解說。」

　　爾時阿難白佛言：「惟願世尊，時為我說，族姓男女少信解者，彼得聞已生大歡喜。」

　　爾時世尊徧觀四方，面門出舌，普覆三千大千世界，從其舌根出大光明，徧照東方恆河沙等諸佛世界，如是南、西、北方、四維、上、下，各於十方恆河沙世界。爾時四眾，以佛神力亦見東方恆河沙世界諸佛同說此法，亦皆遙聞不增不減，如是次第十方世界亦復如是。於是世界諸佛說法如此，大眾皆悉見聞，得見聞已，亦皆一心勸請：「世尊！惟願哀愍，重為我等分別演說，使見無量無邊不可稱數諸佛所說，不增不減不可思議諸佛正法。唯願世尊，時為說之，還攝舌相。」

　　佛告阿難：「頗有作妄語人能得如是舌相不耶？」

　　阿難言：「不也。世尊！若有實語、柔軟語諸有智者，善能調順利益語，慈、悲、喜、捨如是等，乃至一切智人，得是舌相。惟願世尊，為族姓男女有少信者分別解說，亦為憐愍不解者說，當使此輩心生悔恨。」

　　爾時佛告阿難：「四眾已集正身端坐，天、龍、夜叉、乾闥婆、阿修羅、緊那羅、迦樓羅、摩睺羅伽、人非人等，諸來在坐能聽法者，皆不退轉於阿耨多羅三藐三菩提心，各於此地而說正法，不增不減如今所說。」

　　爾時四眾，及天、龍、夜叉、乾闥婆、阿修羅、迦樓羅、緊那羅、摩睺羅伽、人非人等，心生歡喜，皆脫上服以奉於佛；或散華香，或散華鬘，或以金鬘，或以銀鬘，或以琉璃鬘，或以頗梨鬘，或以馬瑙鬘，或以毗盧旃鬘；或以曼陀羅華，摩訶曼陀羅華，曼殊沙華，摩訶曼殊沙華，或以所作之華而散佛上；或以天優缽羅華，拘物頭華，芬陀利華，以散佛上；於虛空中，天樂自鳴，龍雨真珠；諸婦女等，以身瓔珞，各脫上服以供養佛；整其衣服右膝著地，合掌向佛皆共同音，白佛言：「世尊！如來無二。」

　　爾時佛告阿難：「如是！如是！如彼所說，如來無二，永盡愚癡；如來世尊無有吝惜，無一切過；已離過故，離於諸欲，一切塵垢清淨無染，憍慢、貪嫉悉斷無餘；智慧具足覺悟正法，到於彼岸，猶如大梵得大自在，威儀具足究竟諸行，得四具足；天、龍、夜叉、乾闥婆、阿修羅、迦樓羅、緊那羅、摩睺羅伽、人非人等，而不取著有為無為，不染生死，從佛世尊得正解脫，得具足見、無闕失見，具足親近。」

　　阿難言：「云何如來，得具足見、無闕失見，具足聞佛、具足見佛、具足親近。」

　　佛告阿難：「汝不知耶？」

　　阿難言：「我實不知。」

　　佛言：「汝今諦聽！當為汝說。」

　　阿難言：「唯然世尊！願為解說。」

　　「阿難！汝今聞我釋迦牟尼佛，已聞、當聞，如是等，皆得不退於阿耨多羅三藐三菩提。何以故？一切法身若有所說，其見聞者皆悉利益。阿難！若以一華供養如來，及般涅槃後，為佛舍利起塔供養，亦得不退於阿耨多羅三藐三菩提。」

　　阿難：「乃至畜生，得聞佛名，亦得阿耨多羅三藐三菩提耶？」

　　佛言：「阿難！復有人聞釋迦牟尼佛音聲，稱其名號，皆是阿耨多羅三藐三菩提種子。若善男子、善女人聞釋迦牟尼佛名號，如其所說皆實不虛。阿難！譬如尼拘陀樹，若一、若二、若三、若四，乃至五、十、百、千無量等眾，止息其下皆蒙覆蔭。阿難！於汝意云何？尼拘陀子為大小耶？」

　　阿難言：「尼拘樹子最為甚小。」

　　佛告阿難：「如是尼拘陀樹，以水雨、糞土、人功因緣，積其日月漸漸長大。」

　　阿難言：「如是世尊！」

　　佛告阿難：「以尼拘樹子本甚微小，以水土日月因緣故，漸漸長大。如是阿難！得聞釋迦牟尼佛名，善根種子終不敗壞，不退於阿耨多羅三藐三菩提，亦復如是。何以故？無相種子於一切不住，是故不壞；以不壞故，如是種子不可毀壞，亦不取相，是故於一切法不壞。」

　　阿難白佛言：「世尊！為是如來本願之力，為是諸佛法應爾耶？」

　　佛即答言：「以本願力故，若有眾生聞我名者，皆得不退於阿耨多羅三藐三菩提；一切諸佛法亦如是。何以故？一切佛法皆平等故。」

　　阿難言：「一切佛法平等有何利益？」

　　佛言：「能令眾生雖不聞法，以發願力故亦使得同聞法利益。」

　　爾時阿難白佛言：「世尊！如來成就未曾有法故，能大利益諸菩薩摩訶薩等。」

　　佛言：「如是，如是！阿難！我今雖為眾生作大利益，若聞法者，無不得住利益福田；我於過去供養諸佛，不惜身命，一切皆捨，離諸貪嫉，勤修精進，諸根清淨，於一切法，不取不著，無所依止。是故阿難！我成菩提能大利益一切眾生。」

　　不退轉法輪經降魔品第六

　　爾時阿難白佛言：「世尊！說是《不退轉法輪》，能令惡魔使不擾亂。何以故？」

　　佛言：「是文殊師利神通之力，能使波旬不令得聞。文殊師利發真實誓，能令惡魔聞空中聲：『釋迦牟尼佛轉不退法輪。』」

　　爾時波旬，身毛皆豎心生驚怖，作如是言：「見此世界皆非世界。」憂愁涕泣身變朽老，如百歲人發白面皺。是時魔王，形體膚發亦皆俱老。爾時魔王，將四種兵魔及魔天，皆詣佛所；亦如如來初成道時，嚴治器杖而來向佛；各見己身皆悉朽老，如百歲人形體攣曲，持杖而行到於佛前。時四種兵及虛空諸天，皆聞釋迦牟尼佛轉不退法輪；而此四兵皆不能進，即住一面心生驚疑，悉不能得隨魔王意。爾時魔王，獨至佛所無有伴黨，而白佛言：「世尊！我今衰老，願賜手力，本所有國皆非我有，如來大悲憐愍一切，寧不與我一人以為手力？」

　　於是佛告波旬：「我觀眾生界分甚多，譬如恆沙無有量數，日日成佛得般涅槃，若一劫若過一劫，不能令彼眾生界減。」

　　爾時魔王白佛言：「世尊！眾生界分雖多無量，我無一人可為手力，或當傾危誰見扶侍？惟願如來慈哀慰喻，令得還宮並諸眷屬。」

　　於是佛告波旬：「顛倒眾生諸不信者皆屬於汝，是汝手力，是卿等侶。」

　　爾時波旬甚大喜悅作如是言：「我今當令一切眾生不起信心皆生疑惑，墮疑惑者悉是我力。」爾時波旬白佛言：「唯願世尊，重見慰喻令我歡喜。如佛言曰：『若得聞佛稱其名號，皆得不退於阿耨多羅三藐三菩提。』唯願如來，默然莫作是說：『若有聞者是諸眾生，當勤精進修於菩提。』唯願世尊，如是慰喻。」

　　爾時佛告波旬：「勿生愁惱，歡喜而去，我今當令無一眾生髮菩提心；亦無眾生而能動於眾生界者；乃至無一眾生於色動，及受、想、行、識動；乃至無一眾生於身見、疑、戒取等動；亦無眾生於過去、未來、現在想動；無有眾生於殺、盜、婬、妄語、兩舌、惡口、綺語、貪慾、瞋恚、邪見等動；乃至不見眾生於諸邪有而能動者；我亦不見眾生修行佈施、持戒、忍辱、精進、禪定、智慧；不見眾生於眾生想，壽命想，父母想，兄弟想，妻子男女想，晝夜想，一月想，半月想，歲數想，劫想，施想，戒想，忍辱想，精進想，禪定想，智慧想，力無畏想，五根想，七覺意想，八正道想，佛想，法想，僧想，菩提想，無礙想，一切法不動想，無有眾生於此諸想而能動者；波旬勿生憂惱，歡喜而去。」

　　爾時波旬聞是語已，離諸憂惱，便大歡喜，即於此處還復壯年，並以天華而散佛上，繞佛三匝，於世尊前，而說偈言：

「我今心歡喜，　　救世三佛陀；
　佛所說無異，　　真實不虛妄。」

　　爾時波旬說是偈已，歡喜而去，還於本宮五欲自娛，更不復起擾亂之心。魔去不久，爾時大地六種震動。

　　阿難白佛言：「世尊！今此大地，以何因緣六種震動，非魔力耶？」

　　佛言：「是我神力為遣魔故，令此大地六種震動。爾時有六十四百千眾生，得無生法忍，是故大地六種震動。」

　　阿難白佛言：「世尊！頗有眾生起疑惑不？」

　　佛言：「復有十億眾生，心生疑惑：『我等今者，無謬聞乎？』各皆迷亂，不識四方，從何而來？以癡冥故，悉不相見。」

　　爾時阿難白佛言：「唯願世尊，當疾哀愍為彼眾生作大照明令離疑惑。如來所說假名法相，若不可知悉墮地獄。」阿難白佛言：「世尊！如來何故令此魔王心得少惱歡喜而去？『都無一人住於菩提，亦無眾生能動眾生界，於色、受、想、行、識亦無能動，乃至身見一切取相六十二見，過去、未來、現在種種相動者，亦無眾生於殺、盜、婬、妄語、惡口、兩舌、綺語、貪、瞋、恚、邪見等動者。』何故如來作如是慰喻魔王波旬言？『無眾生修行佈施、持戒、忍辱、精進、禪、智，乃至無眾生、壽命、父母、兄弟、妻子、男女、晝夜等想，亦無一月、半月、歲數、時節、諸劫之想。』如來何故作如是說，慰喻波旬少惱而去？『亦無眾生於菩提心想動，於根、力、無畏想動，根、覺、意、道想動，無佛想、法想、僧想、菩提想、無礙想動，菩薩想動。』如來何故慰喻波旬少惱而去？復言：『當使無一眾生同於法想。』世尊何故作如是說？唯願如來，為此等眾作大照明，當使未來一切眾生得蒙照明，得照明已，當令此法次第相續使不斷壞。若有眾生，深心信解受持是法者，當為是人演其因緣。如來何故作如是說？」

　　爾時世尊即為無數百千眾生除諸疑惑，重說偈言：

「菩提無住處，　　亦無能住者；
　以是因緣故，　　說無住菩提。
　菩提及眾生，　　非一亦非異；
　以是因緣故，　　說無住菩提。
　眾生本不動，　　其界亦復然；
　是法無成就，　　究竟無所得。
　眾生體相空，　　其界難思議；
　無有能動者，　　惟一切智知。
　如所說諸陰，　　眾生無動相；
　陰即是眾生，　　無二無住相。
　陰以空為體，　　性相即不動；
　若無相可取，　　云何有動者？
　是故知諸陰，　　亦無有動相；
　言說永寂滅，　　無相亦無體。
　身即是陰相，　　陰即名行處；
　非行處而行，　　說陰名為空。
　所說空界者，　　不生亦不起；
　如是同於陰，　　是名不可動。
　身見相無體，　　亦無法可得；
　不得故無動，　　我今如是說。
　不取眾生相，　　究竟無所住；
　亦無有心相，　　形處不可得。
　若說於諸見，　　現示六十二；
　如是眾生等，　　亦如水中像。
　諸見同水像，　　六十二亦然；
　無我無所有，　　其性不可動。
　過去及未來，　　現在亦復爾；
　無相無所有，　　皆如炎水像。
　是名為無我，　　不得眾生想；
　眾生不可動，　　亦無能動者。
　譬如殺生者，　　處生死曠野；
　亦住於寂滅，　　是名為不動。
　欲令眾生動，　　眾生不可得；
　實無有眾生，　　是名說不動。
　菩提無有斷，　　亦無有能度；
　是故當勤修，　　不得於動者。
　法施不思議，　　度過去眾生；
　應當勤修習，　　是名不可動。
　度脫於邪欲，　　亦不得邪想；
　應當勤修習，　　是名不可動。
　妄語諸眾生，　　為令得解脫；
　當發大精進，　　如彼不動相。
　惡口及兩舌，　　綺語亦復然；
　如是平等相，　　如炎無所有。
　諸法皆如是，　　亦無依止處；
　猶如呼聲響，　　善知寂滅相。
　過去諸無明，　　著我故生憂；
　若證於無我，　　是名為不動。
　能知煩惱害，　　體性本無相；
　無相即菩提，　　是名為不動。
　深證諸邪見，　　得修於正智；
　離邪見叢林，　　是名為不動。
　若心得無慾，　　現受寶女抱；
　乃至諸童女，　　智者所遠離。
　以邪相持戒，　　而不捨正法；
　智者無心意，　　惟求於聖道。
　是名修法忍，　　顯示於外道；
　無心而行忍，　　亦不近涅槃。
　外道自顯異，　　五熱為精進；
　非智所修學，　　苦行非菩提。
　外道所說定，　　取相為行處；
　非佛所讚歎，　　亦不令他學。
　菩薩無所畏，　　能攝諸眾生；
　以是因緣說，　　取相所不動。
　非取著所攝，　　能生菩提心；
　菩提不取相，　　是故不能動。
　父母兄弟等，　　姊妹及妻子；
　譬如於幻化，　　是故不能動。
　一切取相法，　　皆悉無所有；
　若住無所有，　　是故不能動。
　若有晝夜想，　　一月及半月；
　如是一切想，　　如炎水中像。
　佈施及持戒，　　修忍辱精進；
　皆起於取著，　　是相則為動。
　菩薩大勢力，　　禪定修智慧；
　若有無畏想，　　一切想非想。
　覺意及正道，　　本有菩提想；
　愚癡之所起，　　智者則遠離。
　佛及眾法想，　　乃至有僧想；
　如是種種想，　　皆說為動想。
　菩提名無想，　　種智即菩提；
　遠離如是想，　　菩提難思議。
　是故作是說，　　來者如水像；
　若動彼想已，　　則不遠菩提。
　菩提與眾生，　　一切法如如；
　故我如是說，　　不知惡魔心。」

　　佛次第說遣魔偈已，十億眾生斷除疑惑得法照明，於一切法得無生忍。得是忍已，十億眾生，住於佛前，而說偈言：

「佛道難思議，　　最勝之第一；
　故號為世尊，　　除疑蒙安慰。
　一切皆照明，　　安住於佛道；
　神光遍十方，　　見無數億佛。
　見佛得聞法，　　色相莊嚴身；
　除穢得淨智，　　救世能度者。
　於億福田中，　　佛福田最勝；
　隨佛所住處，　　無上救世尊。」

　　爾時十億眾生，聞說偈已，皆以盛服，供養於佛及供養法，作如是言：「當令一切眾生，悉聞是法，皆共來集。」

　　爾時阿難白佛言：「世尊！轉是遣魔法輪，諸族姓男女得聞是已，皆悉解脫信受無疑得幾所福？」

　　佛言：「阿難！若族姓男女，日初出時，親近供養恭敬尊重讚歎百佛，於中時親近供養百佛，乃至晡時供養百佛，於初夜時供養百佛，於中夜時供養百佛，於後夜時供養百佛；以眾妙樂具最上衣服，於二萬歲供養於佛；日常六時尊重讚歎，行、住、坐、臥修行供養，初不暫息。阿難！於汝意云何？得福多不？」

　　阿難言：「得福甚多，不可以譬喻知其限數。」

　　佛言：「阿難！若族姓男女，得聞如是遣魔章句，其義次第聞已，復能信解不生疑惑，是人功德倍多於彼。」◎

　　不退轉法輪經卷第三

　　癸卯歲高麗國大藏都監奉敕雕造
大正新修大藏經第 09 冊 No. 0267 不退轉法輪經


　　不退轉法輪經卷第四

　　僧祐錄雲安公涼土異經在北涼錄第二譯

　　◎受記品第七

　　佛告：「善男子！復有三菩薩摩訶薩，從東方來，住大乘道，持曼陀羅華百千萬葉，如日初出。」

　　阿難見已，一切眾會亦皆同見，生未曾有想。爾時阿難白佛言：「世尊！是三族姓子從何處來？」

　　佛言：「從東方過恆河沙須彌蓮華世界，有佛名雲上功德如來，今現在彼；此中有三善男子，初聞法時於彼國來。」

　　爾時三菩薩住世尊前，以曼陀蓮華散於佛上。散已作如是言：「我於此法深生信解，無有疑惑。何以故？如來世尊已於此法得無疑滯，是故我今亦無疑滯。」

　　爾時是三菩薩其第一者白佛言：「世尊！若有人說：『如來我即如來。』於此法中都無疑惑。」

　　第二菩薩復白佛言：「世尊！若有人稱說：『世尊我即世尊。』亦於此法悉無疑惑。」

　　第三菩薩白佛言：「世尊！若有人稱說：『阿羅訶三藐三佛陀，我即阿羅訶三藐三佛陀。』亦於此法悉無疑惑。」

　　爾時大眾無量百千億眾生，悉皆戰動心不喜樂：「我從昔來，初不聞說於一世界而有二佛；云何今者，是三大士各稱為佛？於世尊前互相指言，唯佛如來天人中尊，於一切法皆得自在，明達三世悉無罣礙，是三菩薩何故今日俱作是說？」

　　爾時阿難白佛言：「世尊！是三菩薩名字何等，能於佛前作師子吼？」

　　佛時答言：「其第一者，名樂欲如來聲正住；第二者，名樂欲世尊聲正住；第三者，名樂欲佛聲正住。阿難！以是因緣故，此三大士作如是說。」

　　阿難白佛言：「世尊！如是百千萬億眾生，心皆驚駭，以此事故。」

　　是諸菩薩更作是說：「復有聞者，心不驚疑增長淨善，譬如年少好自嚴飾，形體淨潔，加復洗浴，香油塗身，以赤栴檀香汁灑體，復倍香潔，其身光澤。若聞此法信受不疑，亦復如是。」

　　阿難白佛言：「世尊！云何菩薩作如是說？」

　　佛言：「此三菩薩善解假名，故作是說。」

　　阿難言：「如是，如是！此菩薩等，善說假名；惟願世尊，重為我說，亦令大眾蒙法照明。」

　　爾時世尊，便為如是百千萬億眾生，解其疑悔決定善根，即於爾時而說偈言：

「若能見過去，　　未來亦復然；
　如實知諸法，　　是名為如來。
　現在亦如是，　　去來悉同等；
　非一亦非異，　　究竟寂滅相。
　譬如過去佛，　　行施不思議；
　彼施亦如是，　　是故說假名。
　譬如過去佛，　　住無礙菩提；
　彼住亦復爾，　　是名為如來。
　一切法不住，　　菩提亦寂滅；
　不得菩提相，　　是名為如來。
　若說過去戒，　　未來亦如是；
　現在皆同等，　　是名為如來。
　過去世行忍，　　菩薩截手足；
　彼忍亦如是，　　是名住於忍。
　若發大精進，　　本求於菩提；
　得是精進已，　　是名為如來。
　一切法平等，　　獲彼如實證；
　亦不取我相，　　是名為如來。
　不取於諸法，　　一切悉平等；
　知彼平等已，　　無相無所有。
　如是等三昧，　　不取諸法相；
　安住於禪定，　　是名為如來。
　一切法性相，　　及所說諸法；
　知其性相已，　　如實無所有。
　當知諸法空，　　智慧非福田；
　知彼非智已，　　得到智彼岸。
　若到於彼岸，　　智慧不思議；
　而不得此智，　　到寂滅彼岸。
　如相非到智，　　無有此彼岸；
　不得如是智，　　是名為如來。
　菩提非如得，　　凡愚所不思；
　一切法無礙，　　是名為如來。
　若得於無礙，　　而到大智處；
　一切法無利，　　證無礙菩提。
　如本所修道，　　救世者濟度；
　得彼無依道，　　能知於體相。
　如是修習已，　　獲於最勝道；
　調伏此道已，　　知一切皆空。
　知其初中後，　　皆與諸法同；
　此法平等已，　　是名為如來。
　道若如菩提，　　是名住菩提；
　猶如虛空相，　　是名為如來。
　如是說法已，　　如悉平等相；
　若於此無疑，　　是名住菩提。
　阿難知假名，　　言說為如來；
　言說亦如是，　　智者所行處。
　菩薩無所畏，　　明智不退轉；
　一切所行處，　　作如是顯說。
　阿難是次第，　　如來之所說；
　為諸菩薩等，　　令得於無礙。」

　　爾時阿難作如是言，而說偈言：

「以何因緣故，　　能知諸法相？
　是菩薩無礙，　　亦名為世尊。」

　　世尊答曰：

「於百千萬億，　　無量無數劫；
　爾乃成菩提，　　佛道難思議。
　成就菩提已，　　為眾生住世；
　處處實無上，　　是名為世尊。
　久超輪迴趣，　　不受於生死；
　救度眾生故，　　是名為世尊。
　不處輪迴趣，　　亦不入生死；
　云何拔眾苦，　　號世無上尊？
　不念於諸法，　　亦不懷危脆；
　不得眾生相，　　能度諸苦惱。
　無生死輪轉，　　亦不住生死；
　令眾如是住，　　是名為世尊。
　得諸法無畏，　　於佛亦復然；
　無邊無有際，　　說法若干種。
　諸法究竟空，　　佛法之體性；
　如是成就已，　　而不見諸法。
　若能專修行，　　空空之體性；
　心得於無畏，　　是名知空法。
　如實知諸法，　　一切皆妄想；
　顯現無所畏，　　如是實法相。
　已過怖畏處，　　亦離於淨居；
　無恐亦無畏，　　超度諸惡道。
　勉濟億眾生，　　生死之大畏；
　不得於生死，　　而能度眾生。
　安置於眾生，　　寂滅涅槃岸；
　亦無眾生相，　　是名為世尊。
　諸法猶虛空，　　顯示現眾生；
　於彼亦無畏，　　是名為世尊。
　一切法平等，　　顯現若干種；
　菩提無分別，　　不得菩提相。
　眾生如是學，　　得成於菩提；
　如說如修行，　　則無恐怖想。
　分別菩提想，　　猶如眾生想；
　超過一切想，　　是名為世尊。
　滅除一切想，　　菩薩則無垢；
　不得名字相，　　是名為世尊。
　能知一切法，　　同於盡滅離；
　過去不可得，　　是名為世尊。
　不重名字故，　　是以不求名；
　離著名字者，　　而為廣說法。
　菩提離名字，　　如彼之所住；
　眾生重名字，　　遠離於菩提。
　名如呼聲響，　　分別則多種；
　聲亦無分別，　　而恃空名稱。
　不著一切聲，　　名亦無所依；
　菩提無戲論，　　是名為世尊。
　如是等諸法，　　世尊之所說；
　非菩薩所得，　　是名為世尊。
　若解於修道，　　無有能知者；
　安住於菩提，　　除礙名無漏。
　阿難是假名，　　但以言語說；
　是以我今稱，　　自號為世尊。」

　　阿難復說偈言：

「以何因緣故，　　菩薩作是說？
　復以何因緣，　　自號稱為佛？」

　　佛答言：

「阿難！是佛子，　　一切法無礙，
　覺悟無礙法，　　自號稱為佛。
　佛知煩惱過，　　不使得自在；
　已離於結使，　　自號稱為佛。
　但以空為佛，　　亦無有身相；
　此中無真實，　　云何身可得？
　不堅生堅想，　　凡愚計為身；
　如實覺悟已，　　自號稱為佛。
　覺愚癡無智，　　體性無所有；
　明智之所得，　　自號稱為佛。
　本有過去想，　　覺已得無想；
　知想及無想，　　不令想自在。
　覺了於色陰，　　本自無生住；
　凡愚妄分別，　　非色非成就。
　覺知無根本，　　本來無有性；
　是故無所受，　　一切法無依。
　想如熱時炎，　　因緣無所有；
　是故滅除想，　　一切法亦然。
　不得是身行，　　身相不堅固；
　若知身行空，　　是故不著身。
　是身及行相，　　皆悉如芭蕉；
　如是覺真實，　　自號稱為佛。
　求識真實相，　　不在於身內；
　亦復不在外，　　云何有生處。
　是識若無生，　　一切法亦然；
　悉無其處所，　　有為不可得。
　如是知識已，　　畢竟無所有；
　體性猶如幻，　　亦無有生者。
　若不能見識，　　眾生亦復然；
　實無有眾生，　　云何能知識？
　是識無有實，　　諸法畢竟空；
　法及於眾生，　　一切無成就。
　一切法無相，　　彼已決定覺；
　寂滅無戲論，　　自號稱為佛。
　證知於佛法，　　正覺之所住；
　一切法皆無，　　自號稱為佛。
　如來猶菩提，　　正覺之所住；
　佛及菩提相，　　究竟不可得。
　若生於心處，　　亦如住菩提；
　心同菩提已，　　佛猶如幻化。
　阿難！是假名，　　但以言語說；
　以如名為佛，　　我是救世者。
　如是相似生，　　同佛音聲說；
　若得此法音，　　安住於菩提。
　不著於菩提，　　當作如是知；
　不應起疑意，　　一切法無求。
　於諸法無疑，　　眾生中最上；
　如是相似法，　　當知真實相。

　　「作如是說：『如來、世尊、佛等三號。』」

　　於是百千億數眾生白佛言：「世尊！我等實蒙光明得除疑悔，菩薩摩訶薩，能作如是種種假名，說為如來、世尊及佛，我今如是知已，如是解已，於一切法逮得忍力。如來世尊，作大利益，猶如父母，以佛神力及智慧手，挽出我等，令不迷亂而無所擾，猶如一切不動。世尊！譬如虛空無能動者。如是世尊！於一切法心得不動，亦復如是。何以故？一切諸法皆同虛空，如佛覺了無有動相。」爾時百千億大眾繞佛三匝，去佛不遠卻坐一面。

　　說是如來．世尊．佛名品時，常照淨根菩薩從坐而起，更整衣服，偏袒右肩右膝著地，持種種華散於佛上，各以偈頌，讚歎世尊：

「眾生貪著果，　　悉令得解脫；
　成就離果想，　　故我禮智者。
　能說於諸果，　　令知平等想；
　正覺證平等，　　歸命禮最上。
　眾生多貪著，　　行處種種果；
　佛以解脫故，　　我今禮智者。
　顯現於諸法，　　安住平等處；
　得覺平等已，　　敬禮牟尼尊。
　眾生多繫縛，　　種種諸果報；
　佛悉令解脫，　　歸命禮最上。
　成就寂滅道，　　不住種種果；
　善知假名相，　　頂禮世智者。」

　　爾時照明淨根菩薩摩訶薩說是偈已，繞佛三匝，去佛不遠，瞻仰尊顏目不暫捨。

　　是時蓮華勝藏菩薩摩訶薩，從坐而起，整其衣服，偏袒右肩，右膝著地，以種種華而散佛上，復以偈頌，讚歎於佛：

「眾生多取想，　　能令悉除滅；
　離畏得歡喜，　　敬禮牟尼尊。
　寂滅離諸有，　　無畏而說法；
　是名世雄猛，　　敬禮牟尼尊。
　知有本空寂，　　其體不可得；
　諸有中最妙，　　敬禮牟尼尊。
　永離於三有，　　滅除諸結使；
　離畏得無畏，　　敬禮牟尼尊。
　無畏亦無懼，　　施中得最上；
　出過一切施，　　敬禮牟尼尊。
　離畏得無畏，　　拔除憂毒箭；
　解脫於諸法，　　敬禮牟尼尊。」

　　爾時蓮華功德藏菩薩，說如是偈讚世尊已，而白佛言：「若有眾生，於後末世得聞是經，心不驚畏，我當禮敬。」

　　爾時離垢意菩薩，於世尊前，復說偈言：

「常應散眾華，　　智者所修行；
　得聞是經已，　　當令得解脫。」

　　爾時離垢意菩薩摩訶薩，於世尊前，復說偈曰：

「佛法甚深廣，　　顯說如是經；
　當有少眾生，　　信受不疑惑。
　貪著於我見，　　於身取身想；
　不信於此經，　　是名無智者。」

　　爾時蓮華眼菩薩摩訶薩，於世尊前，復說偈言：

「實為諸眾生，　　開示眼目導；
　如是之經法，　　唯善者不疑。」

　　爾時不思議解脫菩薩摩訶薩，於世尊前，復說偈言：

「世號人中尊，　　眾生不思議；
　說如是等經，　　聞則無疑悔。」

　　爾時常憶念菩薩摩訶薩，於世尊前，復說偈言：

「若不憶念者，　　數數生死中；
　不著於諸法，　　修行則無疑。」

　　爾時寶衣解脫菩薩摩訶薩，於世尊前，復說偈言：

「多衣滿一億，　　淨潔而細緻。
　初摩而纏覆，　　修行則無疑。」

　　爾時施食菩薩摩訶薩，於世尊前，復說偈言：

「所設眾飲食，　　具足諸餚膳；
　日日應常施，　　修行無有疑。」

　　爾時悲行菩薩摩訶薩，於世尊前，復說偈言：

「應悲諸眾生，　　數數而號哭；
　此經甚深妙，　　厭惡不修學。
　若從地獄來，　　則樂處地獄；
　雖似修功德，　　須臾尋生疑。
　親近惡知識，　　不信甚深法；
　愚癡網自蔽，　　如是生疑惑。
　諸有破戒者，　　噁心見其過；
　聞經不信受，　　誹謗於此行。
　懈怠少精進，　　不住於菩提；
　無智心下劣，　　不解如是行。
　眾生多樂著，　　我見心自在；
　常處於三界，　　無能修行者。

　愚癡起噁心，　　無智染諸欲；
　樂處於憒鬧，　　作是誹謗行。
　愚癡少智人，　　饕餮嗜飲食；
　不修清淨法，　　故作誹謗行。
　眾生多貪著，　　偏執取妄想；
　不識於假名，　　唯救世能度。」

　　爾時能遠離解脫菩薩摩訶薩，於世尊前，而說偈言：

「遠離諸眾生，　　如棄於糞穢；
　虛偽猶泥錢，　　解脫著果想。
　譬如壞死屍，　　其惡甚可厭；
　若謗如是行，　　應疾速遠離。
　如賊劫村落，　　處於曠險路；
　聞者悉遠避，　　願莫值是惡。
　若見壞爛者，　　厭惡如賊害；
　有誹謗此經，　　如是惡莫見。」

　　爾時阿難白佛言：「世尊！如是菩薩摩訶薩，甚為希有，其意明瞭，為是自定力耶？為是佛神力乎？」

　　佛言：「皆是乘佛神力能作是說；亦是此經功德威力，逮得無礙。何以故？如是族姓子，以於六十億佛所，從於佛口常聞此法不增不減，亦如從我得聞不異，是故億念過去一切諸禪定力及佛神力。」

　　阿難言：「如是，如是！信如所說，此諸菩薩，現可證知。」◎

　　◎不退轉法輪經現見品第八

　　爾時阿難白佛言：「世尊！若聞是法，次第信解不生疑惑，如是族姓男女，得成就幾所福？」

　　佛告阿難：「若族姓男女，住阿耨多羅三藐三菩提，復以閻浮提滿中七寶供養者，是人功德，不如得聞此經次第句義信解不疑其福甚多。置閻浮提滿中七寶供養諸佛，假設恆河沙世界滿中珍寶供養諸佛，復有善男子、善女人，得聞是經次第句義，信解不疑心亦不悔，是人功德復倍於彼。」

　　爾時世尊，而說偈言：

「假使三千界，　　滿中諸珍寶；
　供養於如來，　　救度於世間。
　若佛說此經，　　有能諦聽者；
　智慧得解脫，　　其福倍過彼。
　譬如恆河沙，　　於此諸世界；
　七寶悉充滿，　　盡施一切智。
　於佛之所說，　　信受是經典；
　是為解脫智，　　其福亦倍彼。」

　　爾時阿難白佛言：「世尊！若有族姓男女，信解是經受持讀誦復為人說，得幾所福？」

　　佛告阿難：「如是族姓男女，住無上道，於百劫中修行佈施，供養如來，遠離此經，百劫持戒百劫，忍辱、精進、禪定、智慧，復於百劫得五神通，修世間智具足戒身，若有遠離此經典者，是則不名尊重供養於諸如來。若有善男子、善女人，信解是經，受持讀誦復為他說，其所得福倍多於上。」

　　爾時世尊，而說偈言：

「假使滿百劫，　　一切諸餚膳；
　供養救世者，　　不名尊重供。
　若欲供養者，　　當受持是經；
　捨除福報想，　　修行法供養。
　如是供養者，　　是名真供養；
　以法為供養，　　如來法身故。
　假使滿百劫，　　以衣服供養；
　救世之世尊，　　多諸衣服施。
　不名為供養，　　有能持經者；
　是名真供養，　　最上之第一。
　假使滿百劫，　　常散諸天華；
　奉上諸世尊，　　不名為供養。
　若作第一供，　　救世能度者；
　應受持此經，　　能除果報相。
　若造七寶塔，　　為救世建立；
　一切如須彌，　　不名供養佛。
　此為最大供，　　眾供養中上；
　能持此經者，　　不見我身相。
　假使滿百劫，　　修持於禁戒；
　而不持此經，　　不名為最勝。
　聽經而持戒，　　於戒為最上；
　亦於持經中，　　而無持經想。
　不名為犯戒，　　亦不為破戒；
　能學此經者，　　如我之所說。
　若能學此經，　　亦善學菩提；
　雖同學菩提，　　而實無所學。
　能如是持戒，　　此經所顯示；
　於戒得具足，　　是名持戒者。
　假設滿百劫，　　有人修忍辱；
　撾罵不還報，　　一切皆能忍。
　乃至截手足，　　而不起異想；
　亦不生怨嫌，　　一切無所念。
　能行是忍者，　　具足滿百劫；
　雖修如意忍，　　而心不為勝。
　是忍最第一，　　亦名為善修；
　若復聞此經，　　信解而受持。
　是名最勝忍，　　第一無有上；
　若於此經中，　　聞已能信解。
　欲求於無礙，　　無上佛智者；
　當受持此經，　　則能速具得。
　假使滿百劫，　　精進常不坐；
　經行已過時，　　除去於睡眠。
　智者修是經，　　應為人演說；
　則得無所畏，　　是名勝精進。
　假設滿百劫，　　而得五神通；
　若不聞此經，　　不名勝神通。
　若能持此經，　　是名勝神通；
　神通中最上，　　知義而不著。
　假設滿百劫，　　常作明智人；
　成就世間智，　　決了於世間。
　若不學此經，　　不名為智者；
　若能持此經，　　乃名為勇健。
　若能如是知，　　是名為智者；
　受持此經典，　　聞則能信解。
　顯示於此經，　　智者所行處；
　若能持此經，　　應加勤精進。」

　　爾時阿難，復說偈言：

「行滿百由旬，　　或至千由旬；
　當詣於智者，　　有是經法處。
　常應到彼所，　　為聽是經故；
　聽已而信解，　　其心恆隨順。
　假滿世界火，　　百千億由旬；
　若有此經處，　　智者宜疾聽。
　若求聖禪定，　　諸禪中最上；
　當說如是經，　　為滅諸結使。
　若有欲捨去，　　樂著於世間；
　為顯示此經，　　如佛之所說。
　若欲見諸佛，　　阿閦為最上；
　於諸受持中，　　此經為第一。
　欲得一切樂，　　修諸菩薩行；
　應當說此經，　　速到安樂處。
　欲見三佛陀，　　安養難思議；
　應為演此經，　　如佛之所說。」

　　爾時佛告阿難：「善哉！善哉！說是經時，族姓男女，若得聞者，心不散亂，讀誦此經，遠離一切諸親近處，亦悉滅除一切想識；若欲見佛即便得見，臨壽終時，則能面見百千諸佛。何以故？如是族姓子等，為一切諸佛之所護念，說是經已，復能受持讀誦信解，亦為他人分別演說。」

　　不退轉法輪經安養國品第九

　　爾時比丘、比丘尼、優婆塞、優婆夷四眾之中，時有童女，名曰師子，與五百童女俱白佛言：「世尊！若有女人讀誦此經，復能為他分別解說，得幾所福？」

　　佛告師子童女：「若有女人住阿耨多羅三藐三菩提，受持讀誦如是經典，為人能說，當知此等是最後女身，更不復受。何以故？已能受持讀誦此經為他說故，而心無亂，一切結使皆得除滅。若是女人應起結使，亦令不起。」

　　師子白佛言：「世尊！云何是女人相能生煩惱？」

　　佛言：「師子！若有女人，見他端正女人及諸瓔珞摩尼等寶而自莊嚴，受於快樂見是事已，便生染著不解觀察，譬如畫瓶但飾其外；凡愚臭穢亦復如是，不淨所熏屎尿充滿不知觀察；如是等相便生樂著，而起染心，以是因緣常受女身。」

　　復告師子言：「一切女人多生嫉妒、欺誑、妄語，心口俱異，或對面語，為乞丐故，往至比丘所而不為法，生瞋恚心及睡調心，但為憒鬧，親近俗事，而於此經作不利益，不肯聽受不說不誦，晝夜常起諸煩惱心，遠離解脫。有如是等心故，受女身不得遠離。是故師子！一切女人皆悉應作如是觀察：『我當云何斷諸結使，不令復有如是女人無利益事。』當聽是經，受持讀誦，亦為他說。何以故？得聞是經分別次第，必能離於一切結使。」

　　時師子言：「若有女人，讀誦此經為他解說，求捨女身當可得不？」

　　佛言：「師子！若有女人受持讀誦此經典者，是最後女身更不復受，除其方便神通變化現受女者。師子！譬如有人然大火聚，而自投之，既投火已，復作是言：『莫燒我身，亦使我身莫作異色。』師子！於汝意云何？是人雖作此語，得如所言不？」

　　師子答言：「不也。世尊！何以故？是大火聚性能燒物滅除身色。」

　　佛言：「師子！此經亦復如是，能燒一切結使行薪。若欲捨女身相，即得離欲，成就佛法。欲見無量無數阿僧祇諸佛得無礙辯，欲發慈心一切眾生者，亦當受持讀誦書寫此經。」

　　是時師子及五百童女白佛言：「世尊！我從定光佛所，得聞是經受持讀誦，我今復為無量眾生重說顯示。」

　　爾時阿難白佛言：「世尊！今此師子及五百童女，何故不轉女身？」

　　佛告阿難：「汝今謂是師子及五百童女是實女耶？」

　　阿難言：「如是！世尊。」

　　佛答阿難：「莫作是語。何以故？如此師子及五百童女，皆示現為女身，非真實也。何以故？但為未來眾生示現變化，憐愍一切諸女人故，現為女像，厭離女身。何以故？若作男形，則不能入一切處故。阿難！此師子等亦非男非女。何以故？一切諸法皆非男非女，出過一切法，無相可得，是真照明。阿難！是師子等隨順世法故受女身，為化諸女隨已修學。」

　　爾時有五百比丘尼，從坐而起，頭面禮足白佛言：「世尊！我等從今以往，當受持讀誦書寫此經，為他解說。何以故？我等受此女身無所利益，宜速厭離。自從今日若未解者當令得解，若未聞者當令得聞，初、中、後夜除其睡眠繫念思惟。」

　　佛言：「諸比丘尼！善哉，善哉！汝等發大莊嚴以自莊嚴，興大精進，勇猛第一皆悉厭離樂捨女身；為欲利益一切佛法，受持此經，書寫讀誦，為他演說；汝等皆是最後受於女身。」

　　諸比丘尼聞是語已，踴躍歡喜，皆脫上服以供養佛。作是施已，而說偈言：

「我等蒙安慰，　　為得男子身；
　如來無二言，　　人中最上說。」

　　爾時四部眾中，有五百長者夫人，從坐而起整其衣服，右膝著地長跪叉手，白佛言：「世尊！我等亦從今日受持讀誦，書寫解說，但是女身為他所制不得自在，懷妊十月，云何當得免斯苦耶。何以故？若處深宮為王拘攝，或為父母兒婿禁製，從今已往，當勤精進專行修習，乃至終身受持正法。」

　　於是世尊讚歎五百長者夫人：「善哉，善哉！如汝所說，汝等從今永捨女身，不復繼屬承事他人，亦無懷妊十月等苦，離於淫慾及諸胞胎，世世常生淨佛國土。」

　　爾時阿難白佛言：「世尊！如是諸姊，得離女身生何淨土？」

　　佛言：「此諸姊等，當生寶藏蓮華光世界。」

　　阿難白佛言：「世尊！如彼世界，佛號何等？」

　　佛言：「於彼世界有佛，號一切寶如意王光明如來．至真．等正覺，今現在彼，為諸眾生，種種說法。如是族姓女等，悉生彼國，於彼佛所，得聞此經。」

　　爾時長者夫人，聞佛說已，歡喜踴躍，即解瓔珞價直百千，以奉散佛，如是供養。供養已即說偈言：

「我等蒙安慰，　　捨離於女身；
　如來無二言，　　所說皆真實。
　女身為最惡，　　當願速捨離；
　凡愚之所迷，　　不知真實相。
　胎生女最惡，　　願更不復受；
　得離女胎已，　　菩提為無上。」

　　爾時諸長者夫人，瞻仰如來目不暫捨。

　　釋提桓因以天曼陀羅華散於佛上：「我等亦當受持此經。」

　　佛言：「憍屍迦！汝若與阿修羅戰時，常使得勝，不令退散。」

　　爾時文殊師利法王子，與百千億眾生，皆悉發於善根因緣。文殊師利白佛言：「世尊！如來未發菩提心時，我已轉此不退法輪。」

　　佛言：「文殊師利！十方無量億諸菩薩等，皆發大勝光明猶如日輪，如是大地亦皆六返震動，諸天雨華盈沒於膝。」

　　爾時阿難白佛言：「世尊！以何因緣，大地六返振動，諸天雨華？」

　　佛言：「是無量百千億天，聞文殊師利所說，心生歡喜，故雨此華。而作是言：『我等皆當受持書寫讀誦此經，亦願當得如文殊師利說如是法。』得聞經已，心生歡喜，大地一切普皆振動，諸天雨華。」

　　爾時阿難白佛言：「世尊！是經能成諸大功德，是經甚深最為希有。若有眾生，得聞是經一經耳者，當知是人不從小功德來。」

　　佛言：「如是。阿難！當知是族姓男女，皆已供養過去諸佛，是故今於此會得聞是經，心生信解，乃能受持讀誦解說。有此經處即是一切天人中塔，利益無量其福不虛。若是經卷所住之處，及能受持乃至書寫者，皆應供養如世尊想。聞是經者命終皆得不墮惡道，降伏眾魔，建立法幢，常然法炬照諸幽冥，能吹法蠡到菩提樹，擊大法鼓開闡法門，雨大法雨。有求法者皆悉滿足，顯示法界，盡開過去諸佛伏藏。知一切法，除色、受、想、行、識想，遠離眼、耳、鼻、舌、身、意想，離一切法想乃至佛想。若聞是經，信解受持讀誦之者，是真佛子，皆從法生。阿難！若有善男子等，若欲食法味，坐於道場菩提樹下，如我不異，皆當受持讀誦此經，為他人說，乃至手持經卷，恭敬供養。」

　　阿難白佛言：「世尊！於末劫中，當有人能受持讀誦，手持此經恭敬供養不？」

　　佛言：「若今聞經明信解了，於將來世，亦能受持讀誦為他解說，手持此經禮拜供養。若有沙門婆羅門天人及阿修羅，今聞此經，於未來世更不聞者，無有是處。何以故？以今聞法因緣力故，若於後世亦得聞法，必能信解。譬如長者多諸男女，其家大富財寶無量，金銀、琉璃、珊瑚、虎珀、車??、馬瑙、真珠、珂貝，奴婢僮僕象馬車乘，有如是等一切財寶，置之於後遊行他方，還至本處得此寶不？」

　　阿難言：「得。何以故？此諸財寶本屬已故。」

　　佛言：「阿難！如是法寶，今得聞者，即是己法，後還復聞。我今亦以佛眼，見現在世受持讀誦此經典者，後則還得如今無異。若未來世有諸眾生受持此經者，皆以佛眼觀察，如今所見等無有異。若有誹謗此經典者，我以佛眼明見此人，亦如今日。」

　　阿難白佛言：「世尊！若人不信不解誹謗是經，當趣何所？」

　　佛言：「止！止！阿難！莫作是問。」

　　阿難白佛言：「世尊！唯願說之。當使未來眾生有不信者聞斯果報，則便恐怖令生信解。」

　　佛言：「若是誹謗不信果報所受苦痛，與五逆業其罪同等。若以利刀殺害眾生，滿三千大千世界，於意云何，是人罪報當趣何所？」

　　阿難言：「是人業報當趣惡道。」

　　佛言：「阿難！汝今應當作如是知。若恆河沙諸佛入涅槃後，為供養舍利造作塔廟，有人噁心焚燒燬壞。於意云何，是人當得幾所罪報？」

　　阿難言：「如是人等受報甚苦，則不可說亦不可聞。」

　　「若誹謗此經，說其過惡所得罪報，亦復如是不可得聞。何以故？是人毀壞過去、未來、現在諸佛一切法眼故。」佛言：「若見有人受持讀誦此經典者，而起誹謗輕笑毀訾，教他不信，令使是人，不得讀誦如法受持，當知是人其罪甚重複多於彼。」

　　阿難言：「若滿三千大千世界眾生，具足十善住菩提道，若有壞如是等人眼者，得幾所罪？」

　　佛言：「是人當於無量阿僧祇劫，所受諸身則常生盲。於地獄中受苦無間，常挑其目。」佛言：「若有一人於此經中而生誹謗心不信者，我說是人罪亦如彼。」

　　阿難言：「若有菩薩住於菩提，信解此經受持不疑，當趣何所？」

　　佛言：「是名隨順供養諸佛等無有異。」

　　阿難言：「若復有人不信是經而自誹謗，亦教他人令生誹謗。如此人者，當受何身？受何等苦？」

　　佛言：「止！止！阿難！莫作是問。」

　　阿難言：「惟願世尊，時為解說，令此四眾，若有疑惑生不信者，聞佛說已，當自悔過得生信心。」

　　佛言：「若復有人，不信是經向他誹謗，當得十千由旬身，受如是大形獲無量苦。」

　　阿難言：「是人不慎舌故，復有何相？」

　　佛言：「此人罪報，其舌縱廣一千由旬，以五百億大熱鐵犁，而耕其舌；復以五百億大熱鐵丸，雨其舌上。何以故？不慎惡業誹謗過故，受如是苦。」

　　爾時四眾聞是語已，身毛皆豎，悲泣盈目自投於地，皆共同聲唱如是言：「世尊！若族姓男女，如是誹謗當獲斯罪，是故我今代其懺悔使滅眾罪，不受如是大惡果報。今於佛前及餘十方無量佛前，我等愚冥不自知過，唯有佛眼實見實證，皆悉懺悔。自今以後不敢重作，猶如嬰兒無所識知，不能曉了分別善根，我今至誠深自咎責。惟願世尊，當垂憐愍受我懺悔。」

　　佛言：「善哉！善哉！」

　　是時四眾各言：「我今誠心自歸，所有諸罪悉皆懺悔不敢覆藏。」

　　佛言：「汝等如是至心懺悔，一切善法無不增長。」

　　爾時阿難白佛言：「世尊！今此眾中有生疑者，惡業罪障亦如是耶？」

　　佛時答言：「於此眾中若生疑者，可即懺悔，所有餘罪受報輕微。」

　　阿難言：「云何受罪輕微？」

　　佛言：「是人臨命終時，諸毛孔中皆悉受苦，喻如泥犁等無有異。何以故？能信如來所說言教，及信無量阿僧祇佛，亦自悔過。阿難！是族姓男女則不捨過去、未來、現在一切佛眼，若彼欲見無量阿僧祇佛，及見無量金剛葉蓮華光明徧照殊勝妙相。」

　　爾時釋提桓因現長者身，以種種華散諸四眾，唱如是言：「當以此華供養於佛，乃至供養如是經典。」

　　爾時四眾即取諸華以散佛上變成華蓋，而白佛言：「世尊！以何因緣現是瑞相，今於佛前有是蓮華，及無量恆河沙一切佛前，亦復皆有如是等華？」

　　佛言：「為說是經功德威力故現此瑞，如是相者當知皆是神力所持。」

　　爾時阿難白佛言：「世尊！佛威神力乃至如是護持法耶？」

　　佛言：「阿難！實我神力護持是法，乃至恆河沙諸佛亦皆護持。」

　　爾時阿難白佛言：「世尊！此經當何名？斯經云何受持？」

　　佛言：「是經名為「無著果」，無有種種諸雜惡報，如是受持。信行、法行、八輩、須陀洹、斯陀含、阿那含、阿羅漢、辟支佛解是假名無有真實，如是受持。名為「捨魔」，如是受持。亦名「六波羅蜜」，如是受持。何以故？阿難！若有如是信解，受持讀誦，書寫此經為他人說，當知是善男子、善女人，即是具足六波羅蜜。」

　　阿難言：「云何受持讀誦，書寫此經為他人說，即得具足六波羅蜜？」

　　佛言：「若善男子、善女人等，有能信解此經典者，即具足檀波羅蜜；於此法中心不犯戒，是名具足屍波羅蜜；若讀是經心忍不退，是名具足羼提波羅蜜；能於此經心不退沒，是名具足毗離耶波羅蜜；信樂此經心不散亂，是名具足禪波羅蜜；諦了此經無分別相，是名具足般若波羅蜜。是故此經，與六波羅蜜相應。亦名「一切諸佛所說不退法輪廣博嚴淨」。」

　　阿難言：「是經名字不可得聞，何況得見？初、中、後善，具足受持。」

　　佛言：「如是！如是！實如汝說。」

　　阿難言：「得聞此經，是人生死餘幾所耶？」

　　佛言：「若人得聞《不退法輪廣博嚴淨方等經》名，此人生死餘則千劫。」

　　阿難言：「若聞此經名字，信解能受發菩提心，是人功德當住何地？」

　　佛言：「若有得聞是經名者，則受阿耨多羅三藐三菩提記，得不退轉地。」

　　爾時四眾前，皆有蓮華座若干種色，復有百千萬億種葉。時諸四眾踴躍歡喜，各取此華以奉散佛，而作是言：「我等皆當為人廣說如是經典，分別顯示使不斷絕。」

　　爾時世尊熙怡微笑，作天伎樂，香風時來其氣芬馥，多有諸天於虛空中，亦作無量種種天樂，雨諸天香，細末栴檀，沉水膠香，閻浮檀金末及諸銀末，摩尼寶網羅覆其上，及五種色曼陀羅華，摩訶曼陀羅華，曼殊沙華，摩訶曼殊沙華，迦迦羅華，摩訶迦迦羅華，一切優缽羅華，拘物頭華，芬陀利華，及香瓔珞塗香末香，一切諸天所有供養，徧滿虛空。地上人民，亦整衣服散華供養。復有諸餘眾生，皆以臂腳寶環手釧，解頸諸瓔無量寶冠，以奉上佛。復有諸餘眾生，以其金銀散於佛上。復有諸餘眾生心皆歡喜，出大音聲唱言：「善哉！善哉！」及諸象馬出和雅音，虛空諸鳥隨類音聲以用供養，地獄眾生皆得暫樂，畜生眾生更相愛念，如父母想，閻羅王界一切眾生亦暫受樂，餓鬼眾生皆悉得除飢渴苦惱。爾時天、龍、夜叉、乾闥婆、阿修羅、迦樓羅、緊那羅、摩睺羅伽、人非人等，各受快樂，更相慈愍猶如父子。

　　爾時阿難白佛言：「世尊！如來今者，以何因緣而微笑耶？」

　　爾時佛告阿難：「一切四眾比丘、比丘尼、優婆塞、優婆夷，天、龍、夜叉、乾闥婆、阿修羅、迦樓羅、緊那羅、摩睺羅伽、人非人等，若於今世後世聞此經者，皆得不退轉於阿耨多羅三藐三菩提。能為他人廣說是經無所損減，亦如我今分別解說等無有異。阿難！聞此經已心生信解，即是佛種，何況受持讀誦修行。當知是人去一切種智則為不遠，當得一切智自然智，是故此經名「不退轉法輪之印」，能為諸菩薩等作大利益，亦為一切眾生，發於無上道心因緣。能發心已，便於此經具足成就。阿難！如來以一切智示諸眾生，若復有人，雖離佛智，但聞此經，即得自然智及佛智利，亦即受記，是故此經名為「不退轉法輪廣博嚴淨」，亦名「成就具足善根莊嚴方便為作利益行大乘者」。阿難當知！」

　　爾時如來廣說是經，無量菩薩皆得成就無生法忍；無量無邊阿僧祇等億數眾生，皆悉得住不退轉於阿耨多羅三藐三菩提。

　　佛說經已，文殊師利、舍利弗阿難等，及諸四眾比丘、比丘尼、優婆塞、優婆夷，天、龍、夜叉、乾闥婆、阿修羅、迦樓羅、緊那羅、摩睺羅伽、人非人等，皆大歡喜，頂受奉行，作禮而去。

　　不退轉法輪經卷第四

　　癸卯歲高麗國大藏都監奉敕雕造
