大正新修大藏經第 10 冊 No. 0286 十住經


　　No. 286 [Nos. 278(22), 279(26), 285, 287]

　　十住經卷第一

　　後秦龜茲國三藏鳩摩羅什譯

　　歡喜地第一

　　如是我聞：

　　一時佛在他化自在天王宮摩尼寶殿上，與大菩薩眾俱，皆於阿耨多羅三藐三菩提不退轉，從他方界俱來集會。

　　此諸菩薩一切菩薩智慧行處悉得自在，諸如來智慧入處悉皆得入，善能教化一切世間，隨時普示神通等事。於唸唸中皆能成辦具足一切菩薩所願，於一切世界、一切劫、一切國土常修諸菩薩行。具足一切菩薩所有福德智慧而無窮盡，能為一切而作饒益、能到一切菩薩智慧方便彼岸、能示眾生生死及涅槃門。不斷一切菩薩所行，善游一切菩薩禪定解脫三昧、神通明慧，諸所施為善能示現，一切菩薩無作神足皆悉已得，於一念頃能至十方諸佛大會，勸發諮請受持法輪。常以大心供養諸佛，常能修習諸大菩薩所行事業。其身普現無量世界；其音遍聞，無所不至；其心通達，明見三世一切菩薩。所有功德具足修習。如是，諸菩薩摩訶薩功德無量無邊，於無數劫說不可盡。

　　其名曰：金剛藏菩薩摩訶薩、寶藏菩薩、蓮華藏菩薩、德藏菩薩、蓮華德藏菩薩、日藏菩薩、月藏菩薩、淨月藏菩薩、照一切世間莊嚴藏菩薩、智慧照明藏菩薩、妙德藏菩薩、栴檀德藏菩薩、華德藏菩薩、優缽羅華德藏菩薩、天德藏菩薩、福德藏菩薩、無閡清淨智德藏菩薩、功德藏菩薩、那羅延德藏菩薩、無垢藏菩薩、離垢藏菩薩、種種樂說莊嚴藏菩薩、大光明網藏菩薩、淨明威德王藏菩薩、大金山光明威德王藏菩薩、一切相莊嚴淨德藏菩薩、金剛焰德相莊嚴藏菩薩、焰熾藏菩薩、宿王光照藏菩薩、虛空無閡妙音藏菩薩、陀羅尼功德持一切世間願藏菩薩、海莊嚴藏菩薩、須彌德藏菩薩、淨一切功德藏菩薩、如來藏菩薩、佛德藏菩薩、解脫月菩薩。如是等菩薩摩訶薩，無量無邊、不可思議、不可稱說，金剛藏菩薩摩訶薩而為上首。

　　爾時，金剛藏菩薩摩訶薩承佛威神，入菩薩大智慧光明三昧，即時十方世界於一方過十億佛土微塵數世界，乃有如來名金剛藏；如是次第，十億佛土微塵數諸佛皆現其身名金剛藏；十方世界皆亦如是。同聲讚言：「善哉善哉！金剛藏！乃能入是菩薩大智慧光明三昧。如是，十方世界微塵數等諸佛皆同一號，加汝威神，又盧舍那佛本願力故、又汝有大智慧故、又與一切菩薩不可思議諸佛法明——所謂令入智慧地故、攝一切善根故、善分別選擇一切佛法故、廣知諸法故、決定說諸法故、無分別智善分別故、一切世間法不能污故、出世間善根清淨故、得不可思議智力故、得一切智人智處故、又得菩薩十地故、如實說菩薩十地差別故、分別說無漏法不著故、大智慧光明善擇以自莊嚴故、令入具足智門故、隨所應住次第說故、得無閡樂說光明故、具足大無閡智地不忘失菩薩心故、教化成就一切眾生性故、得一切遍至決定智故。

　　「又，金剛藏！汝當說此法門差別，所謂諸佛神力故、汝能堪受如來神力故、自善根清淨故、清淨法性性故、饒益眾生性故、令眾生得清淨法身智身故、於一切佛得受記故、得一切世間最高大身故、過一切世間道故、出世間善根清淨故。」

　　即時十方諸佛示金剛藏真實無上佛身，與無障礙樂說之辯、與善分別清淨智慧、與善憶念不忘、與善決定意、與遍至一切智處、與諸佛無壞力、與諸佛無所畏不怯弱、與諸佛無礙智分別諸法善開法門、與一切諸佛上妙身口意所作。何以故？以得菩薩大智慧光明三昧法故，亦是菩薩本願力故、志心清淨故、智慧明白故、善集助道法故、善修本事故、能持無量念故、信解清淨光明法故、善得陀羅尼門無分別故、以智印善印法性故。

　　爾時，十方諸佛皆伸右手摩金剛藏菩薩頂。

　　金剛藏菩薩即從三昧起，起已，告諸菩薩言：「諸佛子！是諸菩薩事先皆善自決定，無有過、無分別，清淨明瞭，廣大如法性、究竟如虛空，遍覆一切十方諸佛世界眾生，為救度一切世間、為一切諸佛神力所護。何以故？諸菩薩摩訶薩入過去諸佛智地，亦入未來、現在諸佛智地。

　　「諸佛子！何等是諸菩薩摩訶薩智地？諸佛子！菩薩摩訶薩智地有十。過去、未來、現在諸佛已說、今說、當說，為是地故，我如是說。何等為十？一名喜地，二名淨地，三名明地，四名焰地，五名難勝地，六名現前地，七名深遠地，八名不動地，九名善慧地，十名法雲地。諸佛子！是十地者，三世諸佛已說、今說、當說，我不見有諸佛國土不說是菩薩十地者。何以故？此十地是菩薩最上妙道、最上明淨法門，所謂分別十住事。

　　「諸佛子！是事不可思議，所謂菩薩摩訶薩隨順諸地智慧。」

　　是時金剛藏菩薩摩訶薩說諸菩薩十地名已，默然而住，不複分別義趣。

　　爾時，一切菩薩眾聞說菩薩十地名已，咸皆渴仰，欲聞解釋，各作是念：「何因何緣金剛藏菩薩說菩薩十地名已默然而住，不更解釋？」

　　時大菩薩眾中有菩薩摩訶薩名解脫月，知諸菩薩心之所念，以偈問金剛藏菩薩言：

「淨智念慧人！　　何故說菩薩，
　諸地名號已，　　默然不解釋？
　今諸大菩薩，　　心皆懷猶豫：
『何故說是名，　　而不演其義？』
　大智諸菩薩，　　咸皆欲聽聞，
　如是諸地義，　　願為分別說。
　是諸菩薩眾，　　清淨無瑕穢、
　安住堅實法、　　具足智功德，
　皆以恭敬心，　　瞻仰於仁者，
　願欲聞所說，　　如渴思甘露。」
　金剛藏菩薩，　　聞說是事已，
　欲令大眾悅，　　即時說頌言：
「諸菩薩所行，　　第一難思議，
　分別是諸地，　　諸佛之根本。
　微妙甚難見，　　非心所能及，
　從佛智慧出，　　若聞則迷沒。
　持心如金剛，　　深信佛智慧，
　以為第一妙，　　心無有疑難，
　遠離計我心，　　及心所行地，
　如是諸菩薩，　　爾乃能聽聞。
　寂滅無漏智，　　分別說甚難，
　如畫於虛空、　　如執空中風。
　我念佛智慧，　　第一難思議，
　眾生少能信，　　是故我默然。」

　　解脫月菩薩聞說此已，語金剛藏菩薩言：「佛子！是大菩薩眾深心清淨，善行菩薩道、善集助道法、善能供養恭敬諸佛，於無量佛多種善根，成就無量深厚功德，離癡、疑、悔，無有貪著及諸結閡，深心信解，安住不動，於是法中不隨他教。是故，佛子！當承佛力敷演此義，是諸菩薩於是深法皆能證知。」

　　時解脫月欲重宣此義而說偈言：

「願說安隱法，　　菩薩無上行，
　分別於諸地，　　令智慧清淨。
　眾智淨無垢，　　安住深信解，
　於諸無量佛，　　證知十地義。」

　　爾時，金剛藏菩薩言：「佛子！是諸大眾雖皆清淨，離癡、疑、悔，於此事中不隨他教，其餘樂小法者，聞是甚深難思議事或生疑、悔，是人長夜受諸衰惱，我愍此等是故默然。」

　　爾時，金剛藏菩薩欲明瞭此義而說偈言：

「是眾雖清淨，　　深智離疑悔，
　其心已決定，　　不復隨他教，
　無動如須彌、　　不亂如大海。
　其餘不久行，　　智慧未明瞭，
　隨識不隨智，　　聞已生疑悔，
　彼將墜惡趣，　　愍念故不說。」

　　解脫月菩薩言：「佛子！願承佛力善分別此不可思議法、佛所護念事，令人易信解。所以者何？善說十地義，十方諸佛法應護念，一切菩薩護是事故，勤行精進。何以故？是菩薩最上所行，得至一切諸佛法故。譬如所有經書皆初章所攝，初章為本，無有一字不入初章者。如是，佛子！十地者，是一切佛法之根本，菩薩具足行是十地，能得一切智慧。是故，佛子！願說此義。諸佛護念，加以神力，令人信受，不可破壞。」

　　爾時，解脫月菩薩欲顯此義而說偈言：

「善哉智慧子！　　清淨行具足。
　願說十地行，　　所入十地法，
　具足於智慧，　　得以成菩提。
　所有十方佛，　　最勝人中尊，
　皆共護念汝，　　說是十地義。
　十地為根本，　　是名智行處，
　亦為究竟道，　　佛無量法聚。
　譬如諸文字，　　皆攝在初章；
　諸佛功德智，　　十地為根本。」

　　爾時，諸菩薩一時同聲以偈請金剛藏菩薩言：

「上妙智慧人！　　樂說無有量，
　德重如山王，　　哀愍說十地。
　戒念慧清淨，　　說是十地義，
　十力之根本，　　無閡智本行。
　戒定慧功德，　　集在仁者心，
　憍慢諸邪見，　　皆悉已滅盡。
　是眾無疑心，　　唯願聞善說，
　譬如渴思水、　　如飢思美食、
　如病思良醫、　　如蜂欲食蜜，
　我等亦如是，　　聞甘露法味。
　是故曠大意，　　願開初地門，
　乃至第十地，　　次第為我說。」

　　爾時，釋迦牟尼佛從眉間白毫相放菩薩力明光焰，百千阿僧祇光以為眷屬。放斯光已，普照十方諸佛世界靡不週徧，三惡道苦皆得休息，悉照十方諸佛大會說法之眾，顯現如來不思議力。是光明徧照十方諸佛大會諸菩薩身已，於上虛空中成大光明雲台。

　　十方諸佛亦復如是，從眉間白毫相俱放菩薩力明光焰，百千阿僧祇光以為眷屬，普現如來不思議力，悉照一切諸佛大會及照娑婆世界釋迦牟尼佛、大眾、並照金剛藏菩薩摩訶薩及師子座。照已，於上虛空中成大光明雲台。

　　時諸大光明雲台中，諸佛神力故，而說偈言：

「無等等諸佛，　　功德如虛空，
　十力無畏等，　　最尊世間主。
　於釋迦佛前，　　而現此神力，
　以佛力開現，　　法王師子藏。
　說諸地所行、　　諸地義差別，
　承諸佛力說，　　無有能壞者。
　若人聞法寶，　　則為諸佛護，
　漸次具諸地，　　得以成佛道。
　若人堪任聞，　　雖在於大海，
　及劫盡火中，　　必得聞此經；
　若人癡疑悔，　　終不能得聞。
　是故今佛子，　　說諸地智道、
　入勢力觀法，　　次第而修行，
　得至於餘地，　　各得所利益。
　利一切世間，　　願說勿令斷。」

　　爾時，金剛藏菩薩觀察十方，欲令大眾增益信敬而說偈言：

「諸佛聖主道，　　微妙甚難解，
　非思量所得，　　唯智者行處。
　其性從本來，　　寂然無生滅；
　從本以來空，　　滅除諸苦惱；
　遠離於諸趣，　　等同涅槃相。
　無中亦無後，　　非言辭所說，
　出過於三世，　　其相如虛空。
　諸佛所行處，　　清淨深寂滅，
　言說所難及；　　地行亦如是，
　說之猶尚難，　　何況以示人？
　諸佛之智慧，　　離諸心數道，
　不可得思議，　　非有陰界入，
　但以智可知，　　非識之所及。
　如空跡難說，　　何可示其相？
　十地義如是，　　非無邊心知。
　是事雖為難，　　發願行慈悲，
　漸次具諸地，　　非心所能及。
　如是諸地行，　　微妙甚難見，
　不可以心知，　　當承佛力說。
　汝等當恭敬，　　咸共一心聽，
　諸地相入行，　　修習出法門。
　於無量億劫，　　說之不可盡，
　今如實略說，　　其義無有餘。
　一心恭敬待，　　今承佛力說，
　大音唱因喻，　　義名不相違。
　佛神力無量，　　今皆在我身，
　我之所說者，　　如大海一渧。」

　　金剛藏菩薩說此偈已，告於大眾：「諸佛子！若眾生厚集善根、修諸善行、善集助道法、供養諸佛、集諸清白法、為善知識所護、入深廣心、信樂大法心、多向慈悲、好求佛智慧，如是眾生乃能發阿耨多羅三藐三菩提心，為得一切種智故、為得十力故、為得大無畏故、為得具足佛法故、為救一切世間故、為淨大慈悲心故、為向十方無餘無閡智故、為淨一切佛國令無餘故、為於一念中知三世事故、為自在轉大法輪廣示現佛神力故，諸菩薩摩訶薩生如是心。

　　「諸佛子！是心以大悲為首、智慧增上、方便所護、直心深心淳至，量同佛力，善籌量眾生力、佛力，趣向無閡智、隨順自然智，能受一切佛法，以智慧教化，廣大如法性、究竟如虛空，盡於後際。

　　「諸佛子！菩薩生如是心，即時過凡夫地、入菩薩位、生在佛家、種姓無可譏嫌、過一切世間道、入出世間道、住菩薩法中、在諸菩薩數等、入三世如來種中，畢定究竟阿耨多羅三藐三菩提。菩薩住如是法，名住歡喜地，以不動法故。

　　「諸佛子！菩薩摩訶薩住是歡喜地，多喜、多信、多清淨、多踴悅、多調柔、多堪受，不好鬥諍、不好惱亂眾生、不好瞋恨。

　　「諸佛子！諸菩薩住是歡喜地，念諸佛故生歡喜心、念諸佛法故生歡喜心、念諸菩薩摩訶薩故生歡喜心、念諸菩薩所行故生歡喜心、念諸波羅蜜清淨相故生歡喜心、念諸菩薩與眾殊勝故生歡喜心、念諸菩薩力不可壞故生歡喜心、念諸如來教化法故生歡喜心、念能為利益眾生故生歡喜心、念一切佛一切菩薩所入智慧門方便故生歡喜心。

　　「諸佛子！菩薩復作是念：『我轉離一切世間界生歡喜心、入一切佛平等中生歡喜心、遠離凡夫地生歡喜心、近到智慧地生歡喜心、斷一切惡道生歡喜心、與一切眾生作依止生歡喜心、近見一切諸佛生歡喜心、生諸佛境界生歡喜心、入一切諸菩薩數生歡喜心、我離一切驚怖毛豎等生歡喜心。』所以者何？是菩薩摩訶薩得歡喜地，所有諸怖畏即皆遠離，所謂不活畏、惡名畏、死畏、墮惡道畏、大眾威德畏，離如是等一切諸畏。何以故？是菩薩離我相故，尚不貪身，何況所用之事？是故，無有不活畏也。心不悕望供養恭敬——我應供養眾生、供給所須——是故無有惡名畏也。離我見、無我相故，無有死畏。又作是念：『我若死已，生必不離諸佛、菩薩。』是故無有墮惡道畏。『我所志樂無與等者，何況有勝？』是故無有大眾威德畏也。諸佛子！如是，菩薩離諸驚怖毛豎等事。

　　「諸佛子！是菩薩以大悲為首，深大心堅固，轉復勤修一切善根，所謂：以信心增上多行淨心、解心清淨多以信心。分別起悲愍心成就大慈，心不疲懈，以慚愧莊嚴成就忍辱柔和。敬順諸佛教法，信重尊貴，日夜常修善根無厭；親近善知識，常愛樂法，求多聞無厭。如所觀法正觀，心不貪著，不求利養、名聞、恭敬，一切資生之物心無慳吝，常生實心無有厭足。貪樂一切智地，常欲得諸佛力、無畏、不共法，求助諸波羅蜜法，離諸諂曲。如說能行，常行實語，不污諸佛家，不捨菩薩學戒，生薩婆若。心不動如大山王，不樂一切世間諸事，成就出世間善根，集助菩提分法無有厭足，常求勝中勝道。諸佛子！菩薩摩訶薩成就如是淨治地法，名為安住菩薩歡喜地。

　　「菩薩如是安住歡喜地，發諸大願，生如是決定心，所謂：我當供養一切諸佛，皆無有餘，一切供養之具隨意供養，心解清淨，發如是大願，廣大如法性、究竟如虛空，盡未來際、盡供養一切劫中所有諸佛，以大供養具無有休息。又，一切諸佛所說經法皆悉受持，攝一切諸佛阿耨多羅三藐三菩提故，一切諸佛所教化法悉皆隨順、一切諸佛法皆能守護，發如是大願，廣大如法性、究竟如虛空，盡未來際、盡皆守護一切劫中一切佛法，無有休息。

　　「又，一切世界一切諸佛從兜率天來下入胎，及在胎中、初生時、出家時、成佛道時，悉當勸請轉大法輪、示入大涅槃。我於爾時盡往供養，攝法為首，三時轉故，發如是大願，廣大如法性、究竟如虛空，盡未來際、盡一切劫奉迎供養一切諸佛，無有休息。

　　「又，一切諸菩薩所行，廣大高遠無量、不可壞、無有分別，諸波羅蜜所攝、諸地所淨，生諸助道法，有相、無相，道有成、有壞；一切菩薩所行、諸地道及諸波羅蜜本行教化，令其受行，心得增長，發如是大願，廣大如法性、究竟如虛空，盡未來際、盡一切劫中諸菩薩所行，以法教化成熟眾生，無有休息。

　　「又，一切眾生，若有色、若無色，若有想、若無想，若非有想、非無想，若卵生、若胎生，若濕生、若化生，三界系入於六道，在一切生處名色所攝，為教化成熟一切眾生、斷一切世間道、令住佛法、集一切智慧使無有餘，發如是大願，廣大如法性、究竟如虛空，盡未來際、盡一切劫，教化一切眾生，無有休息。

　　「又，一切世間廣狹極高，無量不可分別、不可移動、不可說粗細，正住、倒住，首足相對、平坦圓方；隨入如是世間，智如帝網，經幻事差別，如是，十方世界差別皆現前知。發如是大願，廣大如法性、究竟如虛空，盡未來世、盡一切劫，如是世界皆現前淨知，無有休息。

　　「又，以一切佛土入一佛土、一佛土入一切佛土，一一佛土無量光明莊嚴、離諸垢穢、具足清淨道，有無量智慧眾生悉滿其中，常有諸佛大神通力隨眾生心而為示現，發如是大願，廣大如法性、究竟如虛空，盡未來際、盡一切劫清淨如是國土，無有休息。

　　「又，一切菩薩同心同學，共集諸善，無有怨嫉，俱緣一事，等心和合，常不相離。隨意能現佛身，自於心中悉能解知諸佛神力、智力。常得隨意神通，悉能遊行一切國土，一切佛會皆現身相、一切生處普生其中，有如是不可思議大智慧、具足菩薩行。發如是大願，廣大如法性、究竟如虛空，盡未來世、盡一切劫行如是大智慧道，無有休息。

　　「又，乘不退輪行一切菩薩道，身、口、意業所作不空，眾生見者即必定佛法、聞我音聲即得真實智慧道、有見我者心即歡喜，離諸煩惱，如大藥樹王。為得如是心，行諸菩薩道，發如是大願，廣大如法性、究竟如虛空，盡未來世、盡一切劫行不退道，所作不空，無有休息。

　　「又，於一切世界皆得阿耨多羅三藐三菩提，於一毛頭示身入胎、出家、坐道場、成佛道、轉法輪、度眾生、示大涅槃。現諸如來大神智力，隨一切眾生所應度者，唸唸中得佛道、度眾生、滅苦惱，知一切法如涅槃相。以一音聲令一切眾生皆使歡喜，示大涅槃而不斷菩薩所行，示眾生大智地，使知一切法皆是假偽。大智慧、大神通自在變化故，發如是大願，廣大如法性、究竟如虛空，盡未來際、盡一切劫得佛道事，求大智慧、大神通等，無有休息。

　　「諸佛子！菩薩住歡喜地，以十願為首，生如是等百萬阿僧祇大願。以十不可盡法而生是願，為滿此願勤行精進。何等為十？一、眾生不可盡，二、世間不可盡，三、虛空不可盡，四、法性不可盡，五、涅槃不可盡，六、佛出世不可盡，七、諸佛智慧不可盡，八、心緣不可盡，九、起智不可盡，十、世間道種、法道種、智慧道種不可盡。如眾生盡，我願乃盡；如世間盡、如虛空盡、如法性盡、如涅槃盡、如佛出世盡、如諸佛智慧盡、如心緣盡、如起智慧盡、如道種盡，我願乃盡。而眾生實不可盡，世間、虛空、法性、涅槃、佛出世、諸佛智慧、心緣、起智、道種實不可盡，我是諸願福德亦不可盡。

　　「諸佛子！菩薩決定發是大願，則得利安心、柔軟心、調順心、善心、寂滅心、和潤心、直心、不亂心、不嬈心、不濁心。如是則成信者，樂心信相，分別功德。信諸佛本所行道、信行諸波羅蜜而得增長、信善入諸地得殊勝功德、信得成佛十力、信具足四無所畏、信不共法不可壞、信諸佛法不可思議、信諸佛力無中無邊、信諸如來無量行門、信從因緣以成果報。舉要言之，信諸菩薩普行諸佛功德、智慧、威神力等。

　　「諸佛子！菩薩作是念：『諸佛正法，如是甚深、如是離相、如是寂滅、如是空、如是無相、如是無作、如是無染、如是無量、如是廣大、如是難壞。而諸凡夫心墮邪見、為無明癡冥蔽其慧眼、常立憍慢幢、墮在渴愛網、隨順諂曲、常懷慳嫉，而作後身生處因緣。多集貪慾、瞋恚、愚癡，起諸重業，嫌恨猛風吹罪心火，常令熾盛，有所施作皆與顛倒相應。欲流、有流、無明流、見流相續，起心意識種，於三界地生苦惱牙，所謂：名色和合，增長六入；諸入外塵，相對生觸；觸因緣故，生諸受；深樂受故，生渴愛；渴愛增益故，生取；取增長故，復起後有；有因緣故，有生、老、死，憂、悲、苦惱。如是因緣集諸苦聚，眾生受諸苦惱，是中無我、無我所，無作者、無受者、無知者，如草木、瓦石、又亦如影。凡夫可愍，不知不覺而受苦惱。』

　　「菩薩於此見諸眾生不免諸苦，即生大悲智慧：『是諸眾生，我等應救。』又欲令住畢竟佛道之樂，即生大慈智慧。菩薩摩訶薩隨順如是大慈悲法，以深妙心住在初地，於一切物無所貪惜。尊重諸佛大妙智故，學行大捨，即時所有可施之物盡能施與，所謂：穀麥、庫藏、金銀、摩尼珠、車??、馬瑙、琉璃、珊瑚、琥珀、珂貝、瓔珞、嚴身之具、諸珍寶等，及象馬車乘、輦輿、人民、奴婢、眷屬、國土、城邑、聚落、廬舍、園林遊觀、妻子、男女、一切所愛，皆悉捨與，頭、目、耳、鼻、支節、手、足舉身皆與，深重佛智故而不貪惜，菩薩摩訶薩住於初地能行大捨。

　　「是菩薩以大悲心、大捨心救一切眾生故，轉勤推求世間、出世間利益勝事，心無疲懈，是故，菩薩生無疲倦功德。於諸經書能自開解，是故生知經書功德。得如是知經書智慧，善能籌量應作、不應作，於上中下眾生隨宜而行，隨有依止來親近者隨力利益，是故，菩薩生世智功德。得世智功德則知時、知量，慚愧莊嚴，修習自利利彼之道，是故則生慚愧功德。如是功德行中精勤修行，心不懈退，是精進不退功德，即時得堪受力；得堪受力已，勤行供養諸佛，隨佛所說，如說而行。

　　「諸佛子！是菩薩悉知生起如是清淨地法，所謂：信、慈、悲、捨、不疲惓、知諸經書、善解世法、慚愧、堪受力、供養諸佛、如所說行。

　　「又，是菩薩住歡喜地，以發願故，廣見於諸佛，數百、數千、數萬億那由他佛。菩薩見諸佛時，心大歡喜，深心愛敬，以菩薩樂具供養諸佛及供養僧，以是福德皆迴向阿耨多羅三藐三菩提。是菩薩因供養諸佛故，生教化眾生法，多以二攝攝取眾生——所謂佈施、愛語——後二攝法，但以信解力，行未善通達。

　　「是菩薩隨所供養諸佛、教化眾生，皆能受行清淨地法，如是諸功德皆自然迴向薩婆若，轉益明顯，堪任有用。譬如，佛子！金師煉金，隨以火力調柔可用，增益光色。如是，菩薩隨供養諸佛、教化眾生、受行清淨諸地之法，此諸功德皆自然迴向薩婆若，轉益明顯，隨意所用。

　　「又，諸佛子！菩薩摩訶薩於初地中相貌、得果，應從諸佛、菩薩、善知識所諮受請問成地之法，不應厭廢。是菩薩住初地中，應於諸佛菩薩、善知識所諮受、請問第二地中相貌、得果，無有厭足；如是，第三、第四、第五、第六、第七、第八、第九、第十地中相貌、得果，應從諸佛、菩薩、善知識所諮受、請問成十地法，無有廢厭。

　　「是菩薩悉應善知諸地逆順法、善知諸地成壞、善知諸地相貌因果、善知諸地得捨、善知諸地清淨行分、善知諸地從一地至一地行、善知諸地是處非是處、善知諸地轉所住處、善知諸地初事後事差別、善知諸地得不退轉相，乃至善知一切菩薩清淨地法、善知入如來智地。

　　「諸佛子！如是，諸菩薩善知諸地相——未發、初地乃至十地——知無障閡，得諸地智慧光明故，能得諸佛智慧光明。

　　「諸佛子！如大商主多將賈人欲至大城，應先問道路、退還過咎、在道利害。未發初處知道宿時，乃至善知到彼城事，能以智慧思惟籌量，具諸資用令無所乏，正導人眾得至大城，於險道中免諸患難，身及諸人皆無憂惱。

　　「諸佛子！菩薩摩訶薩亦復如是，住初地而善知諸地逆順法，乃至善知淨一切菩薩清淨地法、善知入如來智地。

　　「爾時，菩薩集大福德智慧資糧，為眾生商主隨宜教化，令出生死險難惡處，示安隱道，乃至令住薩婆若智慧大城，無諸衰惱。是故，諸佛子！菩薩摩訶薩常應心不疲惓，勤修諸地本行，乃至善知入如來智地。

　　「諸佛子！是名「略說菩薩摩訶薩入歡喜地門」，廣說則有無量百千萬億阿僧祇事。

　　「菩薩摩訶薩住在此地多作閻浮提王，豪貴自在，常護正法，能以佈施攝取眾生，善除眾生慳貪之垢，常行大施而不窮匱。所作善業——若佈施、若愛語、若利益、若同事——是諸福德皆不離念佛、不離念法、不離念諸菩薩摩訶薩伴、不離念諸菩薩所行道、不離念諸波羅蜜、不離念十地，不離念諸力、無畏、不共法，乃至不離念具足一切種智。常生是心：『我當於一切眾生之中為首、為勝、為大、為妙、為上、為無上、為導、為將、為師、為尊，乃至於一切眾生中為依止者。』

　　「諸佛子！是菩薩摩訶薩若欲捨家勤行精進，須臾之間於佛法中便能捨家、妻子、五欲。得出家已，勤行精進，須臾之間得百三昧，得見百佛、知百佛神力、能動百佛世界、能飛過百佛世界、能照百佛世界、能教化百佛世界眾生、能住壽百劫、能知過去未來世各百劫事、能善入百法門、能變身為百，於一一身能示百菩薩以為眷屬——若以願力，自在示現過於此數，若干百千萬億那由他不可計知。」

　　爾時，金剛藏菩薩摩訶薩欲重明此義而說偈言：

「若有諸眾生，　　厚修集善根，
　成就於白法，　　親近於諸佛，
　清淨信力大，　　隨順慈悲心，
　如是人能發，　　無量之佛智。
　諸佛一切智，　　無量力清淨、
　堪受力堅牢，　　成就諸佛法。
　悲心救世間，　　淨修諸佛國，
　敷演轉法輪，　　發此無上願。
　一念知三世，　　而無有別異，
　種種時差別，　　以示於世間。
　略說則盡求，　　諸佛之功德，
　發於廣大心，　　猶若如虛空。
　悲心智慧首，　　方便合修行，
　淨信深心故，　　其力無有量。
　心向無障礙，　　而不隨他教，
　同諸佛平等，　　而生於大心。
　諸佛子當生，　　如是之實心，
　即離凡夫行，　　入於佛所行；
　即生如來家，　　無有可譏嫌；
　則同於諸佛，　　必成無上道。
　生如是心時，　　即便得初地，
　其心不可動，　　猶若如山王。
　是菩薩便有，　　大喜相顯現，
　其心常清淨，　　堪受於大事。
　心不樂斗訟、　　不好惱眾生，
　無有瞋恨心，　　樂慚愧恭敬。
　又習行直心，　　守護於諸根，
　常念救世間、　　念求諸佛智。
　心生於歡喜，　　我當得此事，
　得於歡喜地，　　即過五恐怖：
　不活畏、死畏、　　及與惡名畏、
　三惡道怖畏、　　大眾威德畏。
　以不貪著我，　　及與我所故，
　是諸佛子等，　　遠離諸怖畏。
　常行慈悲心，　　恆有信恭敬，
　慚愧功德備，　　晝夜增善法。
　樂功德實利，　　不樂於諸欲，
　如有所聞法，　　能常善思惟。
　無有貪著行，　　斷諸利養心，
　常樂於菩提，　　一心求佛智。
　行諸波羅蜜，　　離於諂曲心，
　隨說而能行，　　安住實語中。
　不污諸佛家、　　不捨菩薩學，
　遠世間事業，　　樂利於世間。
　求善法無厭，　　精進轉增益，
　諸菩薩如是，　　好樂諸功德，
　而發於大願，　　求欲見諸佛、
　護法至佛所、　　行菩薩妙行、
　化一切眾生、　　淨一切佛土。
　我佛國土中，　　滿諸大菩薩，
　諸菩薩同心，　　見聞皆不空。
　一切微塵中，　　諸佛成佛道，
　發於如是等，　　無量無邊願，
　是願無窮盡，　　如虛空、眾生、
　法性、世、涅槃、　　諸佛出、智慧、
　心緣、起智、種，　　我願如是住。
　如是發大願，　　心柔軟調順，
　能信佛功德，　　而觀於眾生。
　知從因緣起，　　則生慈悲心，
　即於苦眾生，　　我當救度之。
　為是眾生故，　　而行種種施，
　所謂妙國土、　　上妙諸珍寶、
　象馬及車乘、　　眷屬與人民、
　頭目及手足、　　肌肉施無悔。
　求種種經書，　　心無有疲惓，
　得解其義趣，　　能隨世而行。
　慚愧堪受心，　　漸令得增長，
　能以恭敬心，　　供養無量佛。
　智者於日夜，　　如是常修行，
　善根得明瞭，　　猶如成煉金。
　菩薩住是地，　　能了知十住，
　展轉修行時，　　無有諸障礙。
　譬如賈客主，　　欲利諸商人，
　先問道路中，　　諸險艱難事。
　菩薩住初地，　　應知諸地行，
　而無有障礙，　　能至於佛地。
　住是初地中，　　多作閻浮王，
　善知於諸法，　　常行慈悲心。
　如法而化導，　　一切皆信敬，
　勸令行佈施，　　以求佛智慧。
　菩薩若捨國，　　佛法中出家，
　勤行於精進，　　即得百三昧、
　及見百諸佛、　　震動百國土、
　光明照百國、　　飛行亦如是，
　化百土眾生、　　入於百法門、
　念知百劫事、　　示現百種身、
　能以百菩薩，　　眷屬而示現，
　若以其願力，　　過是數無量。
　今明初地義，　　但以略解說，
　若欲廣說者，　　億劫不能盡。
　是初菩薩地，　　名之為歡喜，
　利益眾生者，　　今已分別說。」◎◎

　　離垢地第二

　一切菩薩眾，　　聞說上地義，
　其心皆清淨，　　歡喜無有量。
　各於所坐處，　　踴住虛空中，
　脫身上妙衣，　　以散金剛藏。
　咸皆稱讚言：　　「善哉，金剛藏！
　大智無所畏，　　善說菩薩地。」
　解脫月大士，　　知眾心清淨，
　欲聞第二地，　　相貌之所說，
　即請金剛藏：　　「大智！願解說，
　第二地相貌，　　一切皆欲聞。」

　　爾時，金剛藏菩薩摩訶薩語解脫月菩薩言：「佛子！諸菩薩摩訶薩已具足初地、欲得第二地者，當生十心。何等為十？一、柔軟心，二、調和心，三、堪受心，四、善心，五、寂滅心，六、真心，七、不雜心，八、無貪吝心，九、快心，十、大心。若諸菩薩摩訶薩已具足初地、欲得二地者，先當生是十心。

　　「諸佛子！菩薩欲住是離垢地，從本已來離一切殺生、捨棄刀杖、無瞋恨心、有慚有愧。於一切眾生起慈悲心、常求樂事，尚不噁心惱於眾生，何況粗惡？離諸劫盜，資生之物常自滿足，不壞他財。若物屬他、他所受用、他所攝者，於是物中，一草、一葉不與不取，何況過者？離於邪婬，自足妻色，不求外欲、屬他女人；尚不生心，何況從事？離於妄語，常真語、實語、諦語、隨語，不作憎惡妄語；乃至夢中尚不妄語，何況故作妄語？離於兩舌，無破壞心，此聞不向彼說、彼聞不向此說，於斗諍離散人中常好和合。離於惡口，所有言語粗?、苦惡、令他瞋惱，又以瞋慢令他怖畏、惱熱、不愛、不喜，自壞其身亦壞於他，如是等語皆悉捨離。所有言語甚可喜樂、美妙悅耳、能化人心、和柔具足、多人愛念、能令他人歡喜悅樂，常出如是之語。離於綺語，常自守護，所可言說應作、不作，常知時語、實語、利益語、順法語、籌量語、不為戲樂語，乃至戲笑尚不綺語，何況故作？不貪他物，若有屬他、他所貪著、他所攝用，不作是念：『我當取之。』離瞋害心、嫌恨心、迫熱心等，常於眾生求好事心、愛潤心、利益心、慈悲心。離於佔相，習行正見，決定深信罪福因緣，離於諂曲，誠信三寶，生決定心。

　　「菩薩如是常護善道，作是思惟：『眾生墮諸惡道者皆由十不善道因緣。我今當自住十善法，亦當為人說諸善法、示正行處。何以故？若人自不行善，為他說法、令住善者，無有是處。』

　　「又，是菩薩復深思惟：『行十不善道因緣故，則墮地獄、畜生、餓鬼；行十善道因緣故，則生人處，乃至有頂處生。』又，是十善道與智慧和合修行。心劣弱者，樂少功德、厭畏三界、大悲心薄，從他聞法至聲聞乘。復有人行是十善道，不從他聞、自然得知，不能具足大悲方便，而能深入眾因緣法至辟支佛乘。復有人行是十善道，清淨具足，其心廣大，無量無邊。於眾生中起大慈悲、有方便力，志願堅固——不捨一切眾生故、求佛大智慧故、清淨菩薩諸地故、能淨諸波羅蜜故——能入深廣大行。又，能清淨行是十善道乃至能得佛十力、四無所畏、四無礙智、大慈大悲、乃至具足一切種智、集諸佛法。是故，我等應行十善道，常求一切智慧。

　　「是菩薩復作是思惟：『此十不善道，上者、地獄因緣，中者、畜生因緣，下者、餓鬼因緣。於中，殺生之罪能令眾生墮於地獄、畜生、餓鬼，若生人中得二種果報：一者、短命，二者、多病。劫盜之罪亦令眾生墮於地獄、畜生、餓鬼道，若生人中得二種果報：一者、貧窮，二者、共財不得自在。邪婬之罪亦令眾生墮於地獄、畜生、餓鬼道，若生人中得二種果報：一者、婦不貞良，二者、得不隨意眷屬。妄語之罪，亦令眾生墮三惡道，若生人中得二種果報：一者、多被誹謗，二者、恆為多人所誑。兩舌之罪亦令眾生墮三惡道，若生人中得二種果報：一者、得弊惡眷屬，二者、得不和眷屬。惡口之罪亦令眾生墮三惡道，若生人中得二種果報：一者、常聞惡音，二者、所可言說恆有諍訟。綺語之罪亦令眾生墮三惡道，若生人中得二種果報：一者、所有言語人不信受，二者、有所言說不能分了。貪慾之罪亦令眾生墮三惡道，若生人中得二種果報：一者、多欲，二者、無有厭足。瞋惱之罪亦令眾生墮三惡道，若生人中得二種果報：一者、常為他人求其長短，二者、常為他所惱害。邪見之罪亦令眾生墮三惡道，若生人中得二種果報：一者、常生邪見之家，二者、其心諂曲。』諸佛子！如是，十不善道皆是眾苦大聚因緣。

　　「菩薩復作是念：『我等何故不遠離是十不善道、行十善道、亦令他人行此善道？』如是念已，即離十不善道、安住十善道，亦令他人發心住於善道。

　　「是菩薩爾時於一切眾生中生安隱心、樂心、慈心、悲心、憐愍心、利益心、守護心、師心、大師心、我所有心，作是念：『是諸眾生墮於邪見、隨逐邪心、行邪險道，甚可憐愍，我等應令是眾生住正見道、如實法中。是諸眾生常共瞋恨斗諍、分別彼我，我等應令是眾生住無上大慈中。是諸眾生無有厭足、常貪他人財物、恆以邪命自活，我等應令是眾生住於清淨身、口、意業。是諸眾生隨逐貪慾、瞋恚、愚癡因緣，常為種種煩惱大火之所燒然，不求得出方便。我等應令是眾生滅諸煩惱大火，安置清涼之處。是諸眾生常為無明黑闇所覆，入大黑闇遠離智慧光明、入於生死大險道中，隨逐種種邪見。我等應令是眾生使得無礙清淨慧眼，以是眼故，知一切法如實相，得不隨他教一切如實無障礙智。是諸眾生墮在生死險道中，將墮地獄、畜生、餓鬼深坑、入惡邪見網中、為種種愚癡叢林所覆、隨逐虛妄邪道逕路、常為愚癡之所盲冥、遠離有智導師、非是出道謂為出要，墮惡魔道、隨順魔意、遠離佛意。我等應令是眾生度於生死險道、艱難安處，令住一切智人無畏大城，無諸衰惱。是諸眾生為諸煩惱暴水所沒，常為欲流、有流、見流、無明流所漂；常隨生死相續不絕，入大愛河，為諸煩惱勢力所食，不能得求出要之道；常為欲覺、瞋覺、惱覺惡蟲所害；又為身見水蟲羅剎所執，入於五欲深流洄澓諸難之中；為喜愛淤泥之所染污、我慢陸地之所焦枯，無所歸趣；於十二入怨賊聚落不能得出，不遇導師、能正度者。我等應於是眾生生大慈悲，以大善根力而拔濟之，得安隱處，離諸驚怖隱沒，住一切智慧寶洲。是諸眾生深心貪著，多有憂、悲、苦惱患難，憎愛所縛、欲械所繫，入於三界無明稠林。我等應令是眾生遠離一切三界所著，令住離相無礙涅槃。是諸眾生深著我、我所，於五陰樔窟不能自出、常隨四倒、依六入空聚、為四大毒蛇之所侵害、為諸煩惱眾賊所殺。受此無量諸苦惱者，我等應令是眾生離一切貪著、令住空無我智道，所謂涅槃，斷一切障礙。是諸眾生其心狹劣，樂於小法，遠離無上一切智慧。以是貪著小乘心故，不求無底大乘出法。我等應令是眾生住廣大心無量無邊諸佛法中，所謂無上大乘。』

　　「諸佛子！是菩薩如是隨順持戒力，善能廣生大慈悲心。

　　「是菩薩住離垢地，得見數百佛、數千萬億那由他諸佛；見諸佛已，以衣被、飲食、臥具、醫藥、資生之物供養諸佛，於諸佛所生恭敬心，復受十善道；受已，乃至得阿耨多羅三藐三菩提，終不中失。是菩薩若干多百、多千、乃至多百千萬億劫，遠離慳、貪、破戒垢故，淨修佈施、持戒。

　　「諸佛子！譬如成煉真金在礬石中，諸一切垢盡，轉復明淨；菩薩亦如是，住是離垢菩薩地中，多百、多千、乃至無量百千萬劫離慳、貪、破戒垢故，淨修佈施、持戒。

　　「菩薩爾時於四攝法中，愛語偏多；十波羅蜜中，戒波羅蜜偏勝——餘波羅蜜非不修集，但隨地增長。

　　「諸佛子！是名菩薩摩訶薩第二離垢地。

　　「菩薩住是地中，多作轉輪聖王，為大法王，廣得法力、七寶成就，有力自在，能除一切眾生慳、貪、破戒之垢，以善方便令眾生住於十善道中，為大佈施而不窮盡。所作善業——若佈施、若愛語、若利益、若同事——皆不離念佛、不離念法、不離念諸菩薩摩訶薩伴、不離念諸菩薩所行道、不離念諸波羅蜜、不離念十地，不離念諸力、無畏、不共法，乃至不離念具足一切種智。常生是心：『我當於一切眾生之中為首、為勝、為大、為妙、為上、為無上、為導、為將、為師、為尊，乃至於一切眾生中為依止者。』

　　「諸佛子！是菩薩摩訶薩若欲捨家勤行精進，須臾之間於佛法中便能捨家、妻子、五欲。得出家已，勤行精進，須臾之間得千三昧、得見千佛、知千佛神力、能動千佛世界、能飛過千佛世界、能照千佛世界、能教化千世界眾生、能住壽千劫、能知過去未來世各千劫事、能善入千法門、能變身為千，於一一身能示千菩薩以為眷屬——若以願力，自在示現過於此數，若干百千萬億那由他不可計知。」

　　爾時，金剛藏菩薩摩訶薩欲重明此義而說偈言：

「菩薩柔軟心、　　調和、堪受心、
　善心、寂滅心、　　真心、不雜心、
　無有貪吝心、　　快心與大心，
　得是十心已，　　入於第二地。
　菩薩住是地，　　成就諸功德，
　常離於殺生、　　不惱於一切、
　常離於劫盜、　　不生邪婬心、
　實語不兩舌、　　不惡口、綺語、
　他人所有物，　　不生於貪心、
　不惱於眾生、　　直心行正見、
　無有憍慢心、　　亦無諂曲心，
　柔軟不放逸，　　護持諸佛教。
『所有劇苦惱，　　地獄與畜生、
　餓鬼熾然身，　　皆從噁心有。
　我今已永離，　　如是諸惡事，
　行於真實理，　　寂滅之善法。
　從人至有頂，　　所有受樂處、
　禪樂、三乘樂，　　皆從十善生。』
　如是思惟已，　　心常不放逸，
　身自持淨戒，　　亦教人令持。
　徧觀諸眾生，　　種種受苦惱，
　如是愍念已，　　轉生深悲心。
『凡夫甚可愍，　　墮在諸邪見、
　心多懷瞋恨、　　常好起諍訟、
　常樂於五欲、　　貪求無有厭、
　起三毒因緣，　　我應度此等；
　深覆愚癡闇、　　墜生死險道、
　入大邪見網、　　墜於世籠檻、
　常為諸魔賊、　　煩惱之所壞，
　此等甚可愍，　　我應度脫之。
　沒深煩惱水、　　四流所漂漫、
　具受於三界，　　百種諸苦毒、
　住五陰深樔、　　生我我所心，
　我為度此苦，　　當勤修行道。』
　捨無上佛慧，　　生於下劣心，
　令住佛大智，　　發無量精進。
　菩薩住此地，　　集無量功德，
　得值遇諸佛，　　承事而供養。
　以是因緣故，　　善根轉明淨，
　猶如好真金，　　煉之以礬石。
　佛子住此地，　　常作轉輪王，
　令諸眾生等，　　住於十善道。
　從初發心來，　　所修集諸福，
　願以救世間，　　令得佛十力。
　若欲捨王位，　　出家行學道，
　勤心行精進，　　得入千三昧、
　得見數千佛，　　供養聽受法。
　菩薩住此地，　　能示如是事，
　若以其願力，　　示諸神通事，
　度脫於眾生，　　過此數無量。
　常為諸世間，　　勤求好事者，
　具足解說此，　　第二地已竟。」◎

　　十住經卷第一
大正新修大藏經第 10 冊 No. 0286 十住經


　　十住經卷第二

　　後秦三藏鳩摩羅什譯

　　◎明地第三

　諸菩薩聞是，　　不可思議行，
　心皆大歡喜，　　恭敬無有量。
　即時虛空中，　　雨眾名華香，
　如雲而垂下，　　供養金剛藏。
　咸讚言：「善哉，　　善哉！金剛藏！
　善說諸大人，　　護持淨戒行。
　於諸眾生中，　　深有憐愍心，
　敷演解說是，　　第二地行處。
　菩薩微妙行，　　真實無有異，
　是諸菩薩等，　　清淨之行處，
　為一切眾生，　　常求諸好事，
　第二淨明地，　　今已解說竟。
　天人恭敬者！　　願說第三地，
　善示智所作、　　菩薩之所行。
　願說諸大人，　　云何行佈施、
　持戒及忍辱、　　精進、行禪定，
　智慧與方便、　　並及慈悲心？
　云何行是法，　　清淨於佛行？」
　解脫月菩薩，　　語金剛藏言：
「菩薩至三地，　　當以何等心？」

　　金剛藏菩薩摩訶薩語解脫月菩薩言：「佛子！諸菩薩摩訶薩深淨心行第二地已、欲得第三地，當以十心得入第三地。何等為十？一、淨心，二、猛利心，三、厭心，四、離心，五、不退心，六、堅心，七、明盛心，八、無足心，九、快心，十、大心。

　　「諸佛子！是菩薩摩訶薩以是十心得入第三地，能觀一切有為法如實相，所謂：無常苦空、無我不淨、不久敗壞、不可信相、唸唸生滅又不生不滅，不從前際來、不去至後際、現在不住。菩薩如是觀一切有為法真實相，知此諸法無作、無起，無來、無去。而諸眾生憂、悲、苦惱、憎愛所繫，無有停積、無定生處，但為貪、恚、癡火所然，增長後世苦惱火聚，無有實性、猶如幻化。見如是已，於一切有為法轉復厭離，趣佛智慧。

　　「是菩薩知如來智慧不可思議、不可稱量、有大勢力、無能勝者、無有雜相、無有衰惱憂悲之苦，能至無畏安隱大城不復轉還、能救無量苦惱眾生。如是，見知佛智無量、見有為法無量苦惱，於一切眾生轉生殊勝十心。何等為十？眾生可愍、孤獨無救、貧窮無所依止、三毒之火熾然不息、閉在三有牢固之獄、常住煩惱諸惡刺林、無正觀力、於善法中欲樂心薄、失諸佛妙法而常隨順生死水行、驚畏涅槃。是菩薩見眾生如是多諸衰惱，發大精進：『是諸眾生我應救、我應解、應令清淨、應令得脫、應著善處、應令安住、應令歡喜、應知所宜、應令得度、應使滅苦。』

　　「菩薩如是善遠離一切有為法，深念一切眾生，見諸佛一切智有無量利益，即時欲具佛智慧救度眾生故，勤行菩薩道。

　　「作是思惟：『以何因緣、以何方便，是諸眾生墮在大苦諸煩惱中，當拔出之，使得永住畢竟常樂？』即時知住無礙解脫智慧中者乃可得此。是無礙智慧解脫，不離通達諸法如實智、無行行慧。『如是智慧之明從何而得？當知不離多聞決定智慧。』

　　「復作是念：『無礙解脫等諸佛法以何為本？不離聞法為本。』菩薩如是念已，一切求法時轉加精進，日夜常樂聽法，無有厭足，心無休息。喜法、愛法、依法、隨法、重法、究竟法、歸法、救法、隨順行法，菩薩如是方便求法。

　　「所有珍寶、財物、金銀……等庫藏無所匱惜，於此物中不生難想，但於說法者生難遭想。為求法故，於內外物無不能捨。世間所有可佈施者——所謂國土、人民、眷屬、田業、財物、摩尼寶珠、金銀庫藏、象馬輦輿、眾寶瓔珞、諸嚴身之具、妻子、男女，及支節、手、足、耳、目、鼻、舌，舉身施與無所愛惜。又為求法故，於說法者盡心恭敬、供養、給侍，破除憍慢、我慢、大慢諸惡苦惱，無理等事悉能忍受。深求法故，若得一句未曾聞法，勝得滿三千大千世界珍寶；得聞正法一偈，勝得轉輪聖王、釋提桓因、梵天王處無量劫住。

　　「是菩薩，若有人來作是言：『我與汝佛所說法一句，能淨菩薩所行道，令汝得聞。若能入大火坑受大苦者，當以相與。』是菩薩作是念：『我受一句法故，尚於三千大千世界火坑從梵天投下，何況墮小火坑？我等求法應盡受一切，諸地獄苦猶應求法，何況人中諸小苦惱？』為求法故，發如是心。又，如所聞法，心常喜樂，悉能正觀。

　　「是菩薩聞諸法已，降伏其心，於空閑處心作是念：『如說行者乃得佛法，不可但以口之所言。』菩薩如是能住明地，即離諸欲、惡不善法，有覺、有觀，離生喜樂，入初禪；滅覺觀，內清淨、心一處，無覺無觀，定生喜樂，入二禪；離喜故，行捨心、念安慧、身受樂，諸賢聖能說、能捨，常念受樂，入三禪；斷苦斷樂故、先滅憂喜故，不苦、不樂，行捨念淨，入四禪。是菩薩過一切色相，滅一切有對相，不念一切別異相故，知無邊虛空，即入虛空無色定處；過一切虛空相，知無邊識，即入識無色定處；過一切識相，知無所有，即入無所有無色定處；過一切無所有處，知非有想非無想安隱，即入無色非有想非無想處；但隨順諸法行故而不樂著。

　　「是菩薩以慈心高廣無量，無瞋、無恨、無惱害，以信解力徧滿一方、二方、三方、四方，四維上下亦復如是。悲心、喜心、捨心高廣無量，無瞋恨、無惱害，以信解力徧滿一方、第二、三、四方，四維上下亦復如是。

　　「是菩薩有種種神通力：能動大地、一身為多身、多身為一身、現滅還出、石壁山障皆能徹過如行虛空、於虛空中加趺而去猶如飛鳥，入出於地如水無異，履水如地、身出煙焰如大火聚、日月有大神德威力而能以手捫摸摩之、身力自在乃至梵世。是菩薩以清淨天耳過於人耳，悉聞人天音聲遠近。是菩薩以他心智如實知他心，染心如實知染心、離染心如實知離染心、瞋心離瞋心、癡心離癡心、垢心離垢心、小心大心、散亂心如實知散亂心、定心不定心、縛心解心、有上心無上心如實知有上心無上心；如是，以自心知他心。是菩薩念知宿命諸所生處，所謂一世、二世，三、四、五世，乃至十、二十、三十、四十、五十，乃至百世、千世、萬世、百千萬億那由他世。一劫、二劫，乃至百千萬億那由他無量劫數，其中諸劫無量成壞、於諸劫中所經因緣，悉能念知，我生彼處、如是種族、如是姓名、如是飲食、如是苦樂、如是久住，我於彼死生於此間、於此間死生於彼間。如是，種種相貌因緣悉能念知。是菩薩天眼清淨過於人眼，見眾生生死，形色好丑、善惡、貧賤富貴、趣善惡道、隨業受報，皆如實知，所謂是諸眾生成就身惡業、成就口惡業、成就意惡業、距逆賢聖、受邪見教，起罪業因緣故，身死墮惡道、生在地獄；是諸眾生成就善身業、善口業、善意業、不逆賢聖、信受正見，行善業因緣故，死後生善處天上。

　　「是菩薩於諸禪定解脫三昧能入、能出，而不隨生，但見何處有助菩提法處，以願力故，能生其中。

　　「是菩薩住明地中，見數百千萬億那由他諸佛，恭敬、供養、尊重、讚歎衣服、飲食、臥具、醫藥，親近諸佛聽受經法；聽受法已，隨力而行。

　　「是菩薩爾時觀諸法不生不滅，眾緣而有。於百千萬億劫所集欲縛漸得微薄，一切有縛、一切無明縛皆悉微薄，不復積集；不積集故，斷於邪貪、邪瞋、邪癡。

　　「諸佛子！譬如真金，巧師煉治轉更精好，光明倍勝；菩薩亦如是，住在明地、不集三縛故，斷於邪貪、邪瞋、邪癡，諸善根轉增明淨。是菩薩忍辱心、柔軟心、美妙心、不壞心、不動心、不濁心、不高心、不下心、一切所作不望報心、他少有作當生報心、不諂曲心、不染亂心轉勝明淨。

　　「爾時，菩薩於四攝法中愛語利益偏多，十波羅蜜中忍辱波羅蜜、精進波羅蜜轉多，餘助菩提法皆轉明淨。

　　「諸佛子！是名諸菩薩第三明地。

　　「菩薩摩訶薩住是地中，多作釋提桓因，智慧猛利，能以方便因緣轉諸眾生，令離淫慾。所作善業，若佈施、若愛語、若利益、若同事，皆不離念佛、念法、乃至不離念具足一切種智。常生是心：『我當何時於眾生中為首、為尊、乃至於一切眾生為依止者？』是人若欲勤加精進，於須臾間能得十萬三昧，乃至能示十萬菩薩以為眷屬——隨其願力，神通自在不可算數，若干百千萬億那由他劫不可計知。」

　　爾時，金剛藏菩薩欲令此義轉明故而說偈言：

「菩薩以是心，　　能得第三地：
　淨心、猛、厭心、　　離心、不退心、
　堅心、堪、受心、　　快心及大心，
　以如是等心，　　得入於三地。
　智者住明地，　　觀有為作法，
　不淨無常苦，　　無我壞敗相，
　無有牢固性，　　不久唸唸滅，
　如是思惟知，　　無有來去相。
　見諸有為法，　　如病如癰瘡，
　愛心所纏縛，　　生諸憂悲苦。
　但為貪恚癡，　　猛火所焚燒，
　從無始世來，　　熾然常不息。
　即時於一切，　　三界生厭離，
　惡賤有為法，　　心無所貪著。
　但求諸佛智，　　無量無邊限，
　甚深難思議，　　清淨無諸苦。
　如是見佛智，　　無諸苦惱已，
　哀愍諸眾生，　　貧窮無福慧，
　三毒火常然，　　無有救護者；
　墮在地獄中，　　百種苦所切；
　放逸凡夫人，　　沒諸煩惱聚；
　盲冥無所見，　　失諸佛法寶；
　常隨生死水，　　無怖空怖畏。
　我於是眾生，　　當勤度脫之，
　精進求智慧，　　為作饒益者。
　思惟何方便，　　可以得救護？
　唯有諸如來，　　深妙無礙智。
　此智何為因？　　唯從智慧生。
　思惟是智慧，　　但從多聞生，
　如是籌量已，　　勤求多聞法。
　日夜常精進，　　聽受無厭惓，
　讀誦愛樂法，　　唯法以為貴。
　為欲求法故，　　以諸珍寶等、
　所親愛妻子、　　隨意諸眷屬、
　國土及城邑、　　資生諸好物，
　歡喜而施與，　　心無所戀惜。
　頭目耳鼻舌、　　牙齒及手足、
　支節身血肉、　　心肝及髓腦，
　以此等施人，　　猶不以為難；
　若得聞正法，　　是為最甚難。
　假令有一人，　　語此菩薩言：
『汝今若能入，　　是大猛火聚，
　然後當與汝，　　諸佛所說法。』
　聞已即歡喜，　　自投於火聚。
『設使大千界，　　火聚滿其中，
　須彌梵世下，　　不足以為難；
　若為求一句，　　諸佛所說法，
　救諸苦惱者，　　得之甚為難。
　始從初發心，　　乃至成佛道，
　我於其中間，　　盡此諸劫數，
　為欲求諸法，　　備受阿鼻苦，
　何況於人間，　　小小諸苦惱？』
　以聽法因緣，　　能得正憶念；
　正憶念因緣，　　能生諸禪定，
　深妙等三昧，　　及五神通事，
　次第皆能起，　　自在不隨生。
　菩薩住是地，　　能以決定心，
　多供養諸佛，　　聽受所說法。
　斷邪、愛、恚等，　　餘煩惱微薄，
　猶如成煉金，　　調和得其所。
　菩薩住是地，　　功德藏充滿，
　多作忉利王，　　自在化淫慾。
　愛佛功德故，　　化導無量眾，
　悉能令得住，　　無上佛道中。
　菩薩住是地，　　能以柔軟心，
　勤行於精進，　　得百千三昧。
　悉得見諸佛，　　相好莊嚴身，
　其心轉猛利，　　願力者殊勝。
　常為諸眾生，　　勤求好事者，
　分別解說此，　　第三明地已。」◎◎

　　焰地第四

　諸佛子聞說，　　如是地相義，
　深妙無有量，　　心皆大歡喜，
　散眾名花香，　　供養於如來。
　地及大海水，　　悉皆大震動，
　天諸婇女等，　　於上虛空中，
　同以微妙音，　　歌頌此上法。
　他化自在王，　　聞以大歡喜，
　雨摩尼珠寶，　　以散於佛上，
　踴躍稱讚言：　　「善哉，佛出世，
　功德藏流佈，　　利益於我等。
　我今聞說此，　　菩薩地相義，
　是事百千劫，　　難聞而得聞。
　願更說後地，　　利益諸天人，
　僉皆喜欲聞，　　得地諸行相。」
　解脫月菩薩，　　重請金剛藏：
「願為諸菩薩，　　說至四地行。」

　　爾時，金剛藏菩薩摩訶薩語解脫月菩薩言：「佛子！諸菩薩摩訶薩具足清淨行第三地已、欲得第四地者，當以十法明門得入此四地。何等為十？一、思量眾生性，二、思量法性，三、思量世界性，四、思量虛空性，五、思量識性，六、思量欲界性，七、思量色界性，八、思量無色界性，九、思量快信解性，十、思量大心性。諸佛子！菩薩以此十法明門能從三地入第四地。

　　「諸佛子！菩薩摩訶薩若得第四菩薩焰地，即於如來家轉有勢力，得內法故，有十種智。何等為十？一、不退轉心，二、於三寶中得不壞信清淨畢竟智，三、修習觀生滅，四、修習諸法本來不生，五、常修習轉還世間行，六、修習知業因緣故有生，七、修習分別生死涅槃門差別，八、修習眾生業差別，九、修習前際後際差別，十、修習現在常滅不住行。是十智心則生佛家，轉得勢力。

　　「復次，佛子！菩薩摩訶薩住是菩薩第四地，觀內身循身觀，精勤一心除世間貪憂；觀外身循身觀，精勤一心除世間貪憂；觀內外身循身觀，精勤一心除世間貪憂；觀內受、外受、內外受，內心、外心、內外心，內法、外法、內外法循法觀，精勤一心除世間貪憂。

　　「是菩薩，未生惡不善法，為不生故，欲生勤精進，發心正斷；已生諸惡不善法，為斷故，欲生勤精進，發心正斷；未生諸善法，為生故，欲生勤精進，發心正行；已生諸善法，為住不失、修增廣故，欲生勤精進，發心正行。

　　「是菩薩修行四如意分：欲定斷行成就修如意分，依止厭、依止離、依止滅，迴向於捨；精進定斷行成就修如意分、心定斷行成就修如意分、思惟定斷行成就修如意分，依止厭、離、滅，迴向於捨。

　　「是菩薩修行信根，依止厭、離、滅，迴向於捨；精進根、念根、定根、修行慧根，依止厭、離、滅，迴向於捨。

　　「是菩薩修行信力，依止厭、離、滅，迴向於捨；精進力、念力、定力、修行慧力，依止厭、離、滅，迴向於捨。

　　「是菩薩修行念覺分，依止厭、離、滅，迴向於捨；擇法覺分、精進覺分、喜覺分、除覺分、定覺分、修行捨覺分，依止厭、離、滅，迴向於捨。

　　「是菩薩修行正見，依止厭、離、滅，迴向於捨；正思惟、正語、正業、正命、正精進、正念、修行正定，依止厭、離、滅，迴向於捨。

　　「是菩薩以不捨眾生心故行；以本願力故，大悲為首、大慈合行；為攝一切智、為莊嚴佛國，為具佛諸力、無畏、不共法、三十二相、八十種好、具足音聲，為隨順佛深解脫、為思惟大智慧方便故行。

　　「諸佛子！諸菩薩摩訶薩住菩薩焰地，所有身見著等：著我、著眾生、著人壽者，知者、見者，著五陰、十二入、十八界，所起屈伸捲舒出沒，推求心所行，愛著寶重所見，為歸、為洲，皆悉斷滅。

　　「是菩薩轉倍精進慧方便所生助道法，隨所修行，心轉柔和堪任有用。心無疲惓轉求上法，增益智慧救一切世間。隨順諸師，恭敬受教，如所說行。

　　「是菩薩爾時知恩、知報恩，心轉和善，同止安樂，直心、軟心。無有邪曲，行正定行；無有憍慢，則易與語。隨順教誨，得說者意。如是，具足善心、軟心、寂滅心、忍辱心，淨地諸法思惟修行。

　　「是菩薩爾時成不轉精進者，不捨精進、不壞精進、不厭精進、不惓精進、廣大精進、無邊精進、猛利精進、無等等精進、救一切眾生精進、分別是道非道精進。

　　「是菩薩心志清淨，不失深心，信解明利，諸善根增長。遠離世間垢濁，不信、疑悔等皆已滅盡。無疑、無悔，現前具足，於一切佛大信解事中不厭、不捨，自然習樂，無量之心常現在前。

　　「菩薩住是第四焰地能見諸佛，數百、數千、數千萬億那由他佛，供養、恭敬、尊重、讚歎衣服、飲食、臥具、醫藥，親近諸佛，一心聽法；聽受法已，能信奉持，多於佛所出家修道。

　　「是菩薩樂心、深心清淨，信解平等轉更明瞭，住壽多劫——若干百千萬億那由他劫——善根轉勝明利。

　　「諸佛子！如上，真金以為莊嚴，餘金不及；如是，諸菩薩摩訶薩住此菩薩焰地，諸善根轉增明利，下地菩薩所不能及。

　　「譬如摩尼珠光明清淨能照四方，餘寶不及，雨漬水澆光明不滅；菩薩住焰地中，下地菩薩所不能及，一切諸魔及諸煩惱皆不能壞其智慧。

　　「諸佛子！是名略說諸菩薩摩訶薩第四焰地。

　　「菩薩摩訶薩住是地中，多作須夜磨天王，多教化眾生破於我心。所作善業，若佈施、若愛語、若利益、若同事，皆不離念佛、不離念法、不離念諸菩薩摩訶薩為伴，乃至不離念具足一切種智。常生是心：『我當何時於一切眾生中為首、為尊，乃至於一切眾生中為依止者？』

　　「是菩薩摩訶薩若欲如是勤行精進，須臾之間得百億三昧，乃至示現百億菩薩以為眷屬——若以願力，自在示現過於此數，若干百千萬億那由他不可計劫。」

　　爾時，金剛藏菩薩欲重明此義而說偈言：

「諸菩薩具足，　　修治明地已，
　觀諸眾生性、　　法性、世間性、
　虛空性、識性、　　三界性，信解，
　深心清淨故，　　得入第四地。
　即於如來家，　　增長得勢力，
　不退於佛道，　　三寶不壞信。
　觀生滅無作，　　知世間轉行，
　從業而有生，　　生死涅槃異。
　知眾生諸業，　　觀法先後際，
　不住常滅相，　　佛家生勢力。
　諸大菩薩等，　　得如是法已，
　憐愍諸眾生，　　習身受心法。
　內外四念處，　　依止於厭、離、
　亦依止寂滅，　　迴向於涅槃。
　除滅惡法故，　　善法得增長，
　習行四正法、　　修四如意分、
　習行於五根、　　及以修五力、
　修習七覺意、　　行於八聖道，
　修習如是法，　　皆為眾生故。
　本願之所助，　　慈悲心為首，
　求覓一切智；　　為淨諸佛土，
　成十力功德、　　無畏、不共法。
　諸音聲言說，　　甚深妙道法，
　及無礙解脫，　　大智慧方便。
　從身見為首，　　六十二見等，
　眾生見、人見、　　命者、知者見，
　於諸陰界入，　　之所貪著處，
　得是第四地，　　皆悉已除斷。
　隨斷煩惱業，　　其心亦隨淨，
　諸所作善業，　　皆為救世間。
　菩薩柔軟心，　　常不為放逸，
　堪用心、直心、　　求利眾生心，
　如此所求事，　　皆為無上道。
　大智慧職位，　　利益世間故，
　深心敬養師，　　如說樂修行。
　知恩報恩者，　　易化無瞋恨，
　無有邪曲心，　　柔和同止樂，
　修習如是法，　　精進不退轉。
　菩薩住是地，　　深心及直心、
　淨心與信解，　　皆轉得明淨，
　增長諸善根；　　垢濁、疑、悔法，
　如是等諸事，　　皆悉得除滅。
　諸菩薩住是，　　第四焰地中，
　得值無量佛，　　諮受所說法，
　於是諸佛所，　　出家難沮壞，
　如真金莊嚴，　　餘金所不及；
　菩薩住是地，　　諸功德深心、
　智慧及方便，　　所行清淨道，
　乃至千億魔，　　皆所不能壞。
　如真妙明珠，　　不為水雨敗；
　菩薩住是地，　　天人所供養，
　多作夜摩王，　　能轉諸邪見，
　所作諸善業，　　皆為佛智慧，
　其心常堅固，　　不可得動轉。
　若勤行精進，　　得百億三昧，
　能見百億佛，　　願力則過是。
　如是第四地，　　清淨名為焰。
　無量福慧者！　　今已解說竟。」

　　難勝地第五

　諸菩薩聞是，　　第四地行法，
　心皆大歡喜，　　踴躍無有量。
　雨天眾寶花，　　氛氛如雪下，
　咸讚言：「善哉！　　金剛藏大士！」
　他化自在王，　　與諸眷屬等，
　於上虛空中，　　心皆大歡喜，
　放眾妙光明，　　作天諸伎樂，
　歌嘆佛功德，　　並及菩薩眾。
　天諸婇女等，　　各以清妙音，
　同聲稱讚佛，　　而說如是言：
「世尊久遠來，　　勤苦所求願，
　無上正真道，　　於今始乃得。
　利益天人者，　　久乃今得見；
　釋迦牟尼佛，　　今至於天宮；
　從久遠已來，　　今始異相動；
　久遠世已來，　　今始放妙光；
　眾生從久來，　　今始得安樂。
　久來方得聞，　　大慈悲德音；
　度諸功德岸，　　久遠今乃值。
　聖王能悉破，　　憍慢我心等，
　無比可供養，　　而今得供養，
　能開諸天道，　　使得一切智。
　世尊甚清淨，　　無量如虛空，
　不染於世法，　　如蓮花在水。
　處世最高大，　　猶如大海中，
　須彌金山王，　　是故歡喜禮。」
　如是諸天女，　　各以眾妙音，
　敬心歌頌已，　　默然而觀佛。
　解脫月菩薩，　　請金剛藏言，
　菩薩得五地，　　相貌之因緣。

　　金剛藏菩薩摩訶薩語解脫月菩薩言：「佛子！諸菩薩摩訶薩已具足第四地、欲得第五地，以十平等心能入第五地。何等為十？一、過去佛法平等，二、未來佛法平等，三、現在佛法平等，四、戒淨平等，五、心淨平等，六、除見疑悔淨平等，七、知道非道淨平等，八、行知見淨平等，九、諸菩提分法轉勝淨平等，十、等化眾生淨平等。諸佛子！諸菩薩摩訶薩以是十平等淨心具足得入於五地，善修菩提法故、深心清淨故、求轉勝道故，則能得佛道。

　　「是菩薩得大願力，以慈悲心不捨於一切，以得念慧心道理之勢力修習於福慧不捨。起方便，欲得轉勝道上地；明觀法，受諸佛神力所護；生定不退心，如實知是苦聖諦、是苦集諦、是苦滅諦、是至滅苦道諦。

　　「是菩薩善知世諦、善知第一義諦、善知相諦、善知差別諦、善知示成諦、善知事諦、善知生起諦、善知盡無生諦、善知令入道諦，次第成菩薩諸地故，善知習如來智諦。爾時，菩薩常在一乘故，善知第一義諦；隨眾生意、令歡喜故，知世諦；分別諸法自相故，知相諦；諸法各異故，知差別諦；分別諸陰界入故，知示成諦；以身心苦惱故，知苦諦；諸道生相續故，知集諦；畢竟滅一切惱熱故，知滅諦；起不二法故，知道諦。以一切種智知一切法次第、成一切菩薩地故，善知習如來智諦；以信解力故，知非得無盡諦智。

　　「菩薩如是，以此諸諦智如實知一切有為法虛偽、誑詐、敗壞相，假住須臾誑惑凡夫人。菩薩爾時於眾生中大悲轉勝而現在前，能生大慈光明，得如是智慧力，不捨一切眾生，常求佛智慧，如實觀一切有為法先際、後際。知眾生從先際無明有愛故生，流轉生死；於五陰歸處不能動發，增大苦惱聚。是中無我、無我所，無眾生、無人，無知者、無壽命者；後際亦如是。如是無所有而愚癡、貪著不斷，不知無邊有出、無出。

　　「爾時作是念：『凡夫眾生甚為可怪，無明癡故，有無量無邊阿僧祇身，已滅、今滅、當滅。如是常受生死，不能於身生厭離想，轉更增長機關苦身，常為生死水漂，不能得返歸五陰捨、不能捨離、不畏四大毒蛇、不能拔出憍慢見箭、不能滅除貪恚癡焰、不能破壞無明愚闇、不能幹竭愛著大海、不求十力大聖導師，常隨魔意於生死城中，多為諸惡覺觀所轉。如是苦惱孤窮眾生無有救者、無有捨者、無有究竟道者，唯我一人，獨無等侶，修集福德智慧，以是資糧令此一切眾生得住畢竟清淨，乃至使得一切法中佛無礙智力。』

　　「如是思惟，從正觀生於智力，發願所作一切善根皆為度諸眾生故、為一切眾生求好事故、求安樂故、為利益一切眾生故、為解脫一切眾生故、為一切眾生無苦惱故、為一切眾生無粗惡故、為一切眾生心清淨故、為調伏一切眾生故、為滅一切眾生諸憂惱苦、滿其願故。

　　「是菩薩爾時住此第五難勝地中，不忘諸法故，名為念者；決定智慧故，名為智者；知經書意次第故，名為有道者；自護護彼故，名為有慚愧者；不捨持戒故，名為堅心者；善思惟是處非處故，名為覺者；不隨他故，名為隨智者；善分別諸法章句義故，名為隨慧者；善修禪定故，名為得神通者；隨世間法行故，名為方便者；善集福德資糧故，名為無厭足者；常求智慧因緣故，名為不捨者；集大慈大悲因緣故，名為無疲惓者；常正憶念故，名為遠離破戒者；深心求佛十力、四無所畏、十八不共法故，名為常念佛法者；常令眾生離惡修善故，名為莊嚴佛國者；種諸福德莊嚴三十二相、八十種好故，名為行種種善業者；求莊嚴佛身口意故，名為常行精進者；供養一切說法菩薩故，名為樂大恭敬者；一切菩薩諸世間方便中，心無瞋礙故，名為心無礙者；常樂教化眾生故，名為晝夜遠離餘心者。

　　「菩薩如是行時，佈施，亦教化眾生；愛語、利益、同事，亦教化眾生。又以色身示現，亦教化眾生；亦以說法教化眾生、亦示菩薩行事教化眾生、亦示諸佛大事教化眾生、亦示生死過惡教化眾生、亦示諸佛智慧利益教化眾生。菩薩如是修習，以大神力，種種因緣方便道，教化眾生。

　　「是菩薩雖種種因緣方便，心常在佛智而不退失善根，又復常求轉勝利益眾生法。是人利益眾生故，世間所有經書、伎藝、文章、算數、名性經書、治病醫方，所謂治幹消病、小兒病、鬼著病、蠱毒病、癩病等，伎樂歌舞、戲笑歡娛經書；國土、城郭、聚落、室宅、園觀池泉、華果、藥草、林樹、金銀、摩尼珠、琉璃、珊瑚、虎魄、車??、馬瑙，示諸寶聚；日、月、五星、二十八宿、佔相吉凶、地動夢書怪相；身中諸相，佈施、持戒、攝伏其心、禪定神通、四禪、四無量心、四無色定，凡諸不惱眾生事、安樂眾生事，憐愍眾生故，出令入諸佛無上之法。

　　「菩薩住是難勝地，值數百、數千、數萬億佛，供養、尊重、讚歎衣服、飲食、臥具、醫藥，親近聽法；聽法已，出家；出家已，於諸佛所聽受經法而為法師，說法利益得轉勝多聞積三昧，乃至過百千萬億劫不忘此事，是菩薩爾時一切福德善根轉勝明淨。

　　「佛子！譬如成煉真金，以車??磨瑩，其光轉勝。菩薩住是地中，方便智慧力故，功德善根轉淨明勝，下地所不及。又如日、月、星宿、諸天宮殿，風持令去，不失法度。如是，佛子！菩薩住難勝地，以方便思惟故，福德善根轉倍明淨，而不取證亦不疾至佛道。

　　「諸佛子！是名諸菩薩摩訶薩難勝地，今已略說。

　　「菩薩摩訶薩住是地中，多作兜率陀天王，諸根猛利，能摧伏一切外道。有所作業，若佈施、愛語、利益、同事，皆不離念佛、念法、念菩薩伴，乃至不離念具足一切種智。『我當何時於眾生中為首、為尊、乃至於一切眾生中為依止者？』

　　「諸佛子！是菩薩若欲如是勤行精進，須臾之間能得千億三昧，乃至示千億菩薩以為眷屬——若以願力，神力自在復過是數，若干百千萬億不可得知。」

　　爾時，金剛藏菩薩欲明此義故，重說偈言：

「諸菩薩具足，　　四地行法已，
　思惟三世佛，　　戒等、心亦等、
　除見疑悔等、　　道非道、行等，
　觀諸平等已，　　得入第五地。
　四念處為弓、　　諸根為利箭、
　四正勤為馬、　　四如意為車、
　五力以為鎧，　　破諸煩惱賊，
　勇健不退轉，　　直入第五地。
　慚愧無垢衣、　　淨戒以為香、
　七覺為華鬘、　　禪定為塗香、
　智慧與方便，　　種種念莊嚴，
　如是得入諸，　　陀羅尼園林。
　四如意為足、　　正念為頭項、
　慈悲明淨眼、　　利智慧為牙，
　以空無我吼，　　破諸煩惱賊，
　如是人師子，　　能入第五地。
　是菩薩得至，　　住於第五地，
　轉修勝淨法，　　皆為佛道故。
　常行慈悲心，　　未曾有厭惓，
　但為修習此，　　第五地行法。
　深集二資糧，　　福德及智慧，
　種種方便力，　　欲得上明觀。
　常為佛所護，　　得成於念慧，
　次第能善觀，　　如實知諸諦：
　第一諦、世諦、　　差別諦、成諦、
　事、生、滅、道諦、　　至無障礙諦，
　如是觀諸諦，　　心微妙清淨。
　雖為未能得，　　無障礙解脫，
　以能有智慧，　　及與信力故，
　得勝於一切，　　世間諸智慧。
　如是觀諸諦，　　悉知有為法，
　虛妄偽詐誑，　　無有一堅實。
　能得於諸佛，　　慈悲光明分，
　為諸眾生故，　　專心求佛慧。
　知有為先後，　　眾生甚可愍，
　墮在無明闇，　　愛因緣所繫。
　是菩薩能拔，　　世間之苦惱，
　知法無壽者，　　猶如草木等。
　眾生常以二，　　煩惱因緣故，
　從於先世來，　　後世亦如是。
　相續不斷絕，　　不能盡苦邊，
　於此生愍傷，　　我當度脫之。
　不出五陰捨、　　不畏四大害、
　不拔諸邪箭、　　不滅三毒焰、
　不破無明闇、　　墮在大愛海、
　無有智慧明、　　離大導師故，
　知如是事已，　　轉加勤精進，
　有所作起業，　　皆為度眾生。
　常念正念慧，　　修道有慚愧，
　堅心與智慧，　　轉更令增益。
　修福慧無厭，　　持戒不羸弱，
　求多聞無倦，　　正修淨佛土。
　種相好音聲，　　因緣無厭足，
　所作諸善業，　　皆為利眾生。
　為利世間故，　　造立經書等、
　名姓鬼病方、　　歌舞戲笑等；
　堂閣園林法、　　衣服、諸飲食，
　示種種寶聚，　　令眾得歡喜；
　佔日、月、五星、　　二十八宿等，
　地動吉凶相，　　夢書諸怪事；
　佈施、持戒等，　　離欲修禪定，
　四無量神通，　　安樂世間故。
　大智慧菩薩，　　得此難勝地，
　供養數億佛，　　從佛而聽法，
　而修諸善根，　　皆悉得明淨。
　猶如車??寶，　　瑩磨於真金；
　譬如寶宮殿，　　隨風不失法；
　世法利不染，　　如蓮華在水。
　菩薩住是地，　　多作兜率王，
　諸根轉猛利，　　破諸外道見。
　所作諸善業，　　皆為佛智慧，
　得佛力無畏，　　能度諸眾生。
　是菩薩勤修，　　轉勝精進力，
　能得千萬億，　　諸深妙三昧、
　供養千億佛、　　能動千世界，
　隨其所願力，　　過是數無量。
　如是第五地，　　種種諸方便，
　上智慧大人，　　如法解說竟。」◎

　　十住經卷第二
大正新修大藏經第 10 冊 No. 0286 十住經


　　十住經卷第三

　　後秦三藏鳩摩羅什譯◎

　　現前地第六

　諸菩薩聞說，　　上地之行相，
　在於虛空中，　　雨眾妙珍寶、
　放清淨光明，　　供養於世尊，
　咸讚言：「善哉，　　善哉！金剛藏！」
　時有無量億，　　諸天皆歡喜，
　於上虛空中，　　雨眾寶末香，
　光明相綺錯，　　微妙甚可樂，
　眾香華瓔珞、　　幡蓋雨佛上。
　他化自在王，　　與諸眷屬等，
　雨眾妙寶物，　　氛氛如雲下，
　歌頌供養佛，　　稱嘆金剛藏，
　咸讚言：「善哉，　　善哉，快說此。」
　千萬億天女，　　於上虛空中，
　作眾天音樂，　　歌嘆佛功德，
　咸作如是言：　　「如來之所說，
　微妙無有量，　　能滅諸煩惱。
　諸法本性空，　　無有毫末相，
　空無有分別，　　同若如虛空。
　無有去住相，　　亦無有戲論，
　本來常清淨，　　如如無分別。
　若人能通達，　　一切諸法性，
　於有於無中，　　其心不動搖。
　但以大悲心，　　為度諸眾生，
　是名諸佛子，　　從佛口法生。
　常行於佈施，　　利益諸眾生；
　本來雖善淨，　　持戒而堅心；
　雖知法無傷，　　而行於忍辱；
　雖知法性離，　　而行於精進；
　雖先滅煩惱，　　而入於諸禪；
　雖先解法空，　　而選擇諸法。
　寂滅智雖多，　　而求利世間，
　能滅諸惡者，　　名之為大人。」
　如是諸天女，　　百千種妙音，
　稱讚歌頌已，　　皆默然觀佛。
　解脫月菩薩，　　請金剛藏言：
「當以何相貌，　　得成第六地？」

　　金剛藏菩薩言：「諸佛子！菩薩摩訶薩已能具足五地行、欲入六地，當以十平等法得入於六地。何等為十？一、以無性故，一切法平等；二、以無想故，一切法平等；三、以無生故，一切法平等；四、以無滅故，一切法平等；五、以本來清淨故，一切法平等；六、以無戲論故，一切法平等；七、以不取不捨故，一切法平等；八、以離故，一切法平等；九、以幻夢影響、水中月、鏡像焰化故，一切法平等；十、以有無不二故，一切法平等。諸佛子！諸菩薩摩訶薩具足五地行，以是十平等法能入第六地。

　　「諸佛子！若菩薩摩訶薩能如是觀一切法性、能忍隨順，得第六地；無生法忍，雖未現前，心已明利，成就順忍。

　　「是菩薩觀一切法如是相，大悲為首，增長具足，更以勝觀觀世間生滅相。故作是念：『世間所有受身生處皆以貪著我故，若離著我則無世間生處。諸凡夫人愚癡所盲，貪著於我，常樂求有，恆隨邪念行邪妄道，習起三行——罪行、福行、不動行——以是行故，起熱心種子。有漏、有取心故，起生死身，所謂業為地、識為種子、無明覆蔽、愛水為潤，我心溉灌，種種諸見令得增長，生名色牙；因名色故，生諸根；諸根合故，有觸生；從觸生受；樂受故，生渴愛；渴愛增長故，有四取；四取因緣故，起業於有；起五陰身名為生、五陰衰變名為老、衰變滅名為死，老死因緣有憂、悲、熱惱眾苦聚集。是十二因緣無有集者，自然而集；無有散者，自然而散。因緣合則有，因緣散則無。』

　　「菩薩摩訶薩如是於六地中隨順觀十二因緣，又作是念：『不如實知諸諦第一義故，有無明覆心；無明業果是名諸行，依諸行有初識；與識共生有四取陰，依止取陰有名色；名色成就有六入，諸根行塵故有識，從是和合生有漏觸；觸共生有受；貪樂於受名為愛；愛增長名為取；從取起有漏業；有業、有果報五陰名為生；五陰熟名為老熟；五陰壞名為死。死別離時，愚人貪著心熱名為憂悲、發聲啼哭。五識名為苦、意識名憂、憂苦轉多名為惱，如是，但生大苦樹、大苦聚。如是，十二因緣苦聚，無我、無我所，無作者、無使作者。』

　　「菩薩作是念：『若有作者，則有作事；若無作者，則無作事。第一義中，無作者、無作事。』又作是念：『三界虛妄，但是心作。』

　　「如來說所有十二因緣分是皆依心。所以者何？隨事生貪慾心，是心即是識。事是行，行誑心故，名無明；識所依處名名色；以入生貪心名六入；三事和合有觸；觸共生名受；貪著所受名為渴愛；渴愛不捨名為取；是和合故，名為有；此有更有有相續，名為生；生變熟，名為老；老壞，名為死。

　　「此中無明有二種作：一者、緣中癡，二者、為生諸行因。行亦有二種作：一者、生未來世果報，二者、與識作因。識亦有二種作：一者、能令有相續，二者、與名色作因。名色亦有二種作：一者、互相助成，二者、與六入作因。六入亦有二種作：一者、能緣六塵，二者、能與觸作因。觸亦有二種作：一者、能觸所緣，二者、能與受作因。受亦有二種作：一者、覺憎愛事，二者、與愛作因。愛亦有二種作：一者、所可染中生貪心，二者、與取作因。取亦有二種作：一者、能增長煩惱，二者、與有作因。有亦有二種作：一者、能於餘道中生，二者、與生作因。生亦有二種作：一者、能起五陰，二者、與老作因。老亦有二種作：一者、令諸根熟，二者、與死作因。死亦有二種作：一者、壞五陰身，二者、以不見知故，而令相續不絕。

　　「是中，無明緣諸行者，無明令行不斷，助成行故；行緣識者令識不斷，助成識故；識緣名色者，令名色不斷，助成名色故；乃至生緣老、死、憂、悲、苦惱，生不斷相續助成故。無明滅故則諸行滅，乃至老、死，憂、悲、苦惱亦如是。是中無明若無，諸行亦無，因滅則果滅，餘分亦如是。

　　「是中無明、愛、取是三分，不斷煩惱道；諸行及有不斷業道；餘因緣分不斷苦道。先際後際相續不斷故，是三道不斷；是三道離我、我所而有生滅，如二竹相對而住，不堅似堅。

　　「無明因緣諸行者，即是過去世事；識、名色、六入、觸受是現在事；愛、取、有、生、老、死是未來世事，於是有三世出。無明滅故諸行滅，名為斷相續說。

　　「十二因緣說名三苦：無明、行、識、名色、六入名為行苦；觸受名為苦苦；愛、取、有、生、死，憂、悲、苦惱名為壞苦。無明滅故，諸行滅，乃至老、死，名為斷三苦相續說。

　　「因無明，諸行生；餘亦如是。無明滅，諸行滅，以諸行體性空故；餘亦如是。

　　「無明因緣諸行，以生縛說；餘亦如是。無明滅故，諸行滅，以滅縛說；餘亦如是。

　　「無明因緣諸行，是隨順無所有觀說；無明滅，諸行滅，是隨順盡觀說；餘亦如是。

　　「如是，逆順十種觀十二因緣法，所謂因緣分次第、身心所攝、自助成法、不相捨離、隨三道行、分別先後際故、三苦差別故、從因緣起、生滅縛故、無所有盡觀故。

　　「爾時，菩薩隨十二因緣觀無我、無眾生、無壽命者，無人性空、離作者、使作者，無主屬眾、因緣無所有。

　　「如是觀時，空解脫門現在前；滅此事，餘不相續故，名無相解脫門現在前；知此二種更不樂生，唯除大悲心教化眾生，無願解脫門現在前。

　　「菩薩修行是三解脫門，離彼我相、離作者受者相、離有無相，悲心轉增。以重悲心故，勤行精進，未滿助菩提法欲令滿足。菩薩作是念：『有為和合故增，離散則滅；眾緣具故增，不具故滅。我今知有為法多過故，不應具和合因緣，亦不畢竟滅有為法，為教化眾生故。』

　　「諸佛子！菩薩如是知有為法多過無性，離堅固相，無生、無滅，與大慈悲和合，不捨眾生，即時得無障礙般若波羅蜜，光明現在前。得如是智慧具足修集，取阿耨多羅三藐三菩提因緣而不與有為法共住，觀有為法性寂滅相亦不住其中，欲具足無上菩提分故。菩薩住現前地中，得快空三昧、性空三昧、第一義空三昧、第一空三昧、大空三昧、合空三昧、生空三昧、如實不分別空三昧、攝空三昧、離不離空三昧。如是等萬空三昧門現在前；無相、無願三昧亦如是。

　　「是菩薩住現前地中，志心、決定心、妙心、深心、不轉心、不捨心、廣心、無邊心、樂智心、慧方便和合心，如是等心轉勝增長故，隨順阿耨多羅三藐三菩提，一切外道論師不能傾動；入於智地，轉聲聞、辟支佛，決定向佛智，一切眾魔及諸煩惱所不能制。安住菩薩智慧明中，善修應空、無相、無願解脫門，專以慧方便行助菩提法。

　　「是菩薩住現前地，於般若波羅蜜中得轉勝行、得第三上順忍。以順是法無有違逆故，菩薩住是現前地中得見數百、數千佛、乃至數百千萬億佛，供養、恭敬、尊重、讚歎，衣服、飲食、臥具、醫藥，親近諸佛，於諸佛所聽法；聽法已，如實隨智慧光明故如所說行，令諸佛歡喜。是人轉勝知諸佛法藏，乃至無量百千萬億劫諸善根轉妙明淨。

　　「諸佛子！譬如真金，以琉璃磨瑩，光色轉勝。菩薩住此現前地，以慧方便故，善根轉勝，明淨寂滅，餘地所不及。諸佛子！譬如月明能令眾生身得清淨，四種風吹不能遏絕。菩薩摩訶薩住是現前地，善根轉勝，能滅無量眾生煩惱之火，四種惡魔所不能壞。

　　「諸佛子！是名諸菩薩摩訶薩現前地。

　　「菩薩住是地中，多作善化自在天王，智慧猛利，能破一切增上慢者，聲聞問難不能窮盡。有所施作，佈施、愛語、利益、同事，皆不離念佛、念法、念諸菩薩伴，乃至不離念一切種智。常發願言：『我於一切眾生為首、為尊，乃至於一切眾生為依止者。』是菩薩若欲勤行精進，於須臾間得十萬億三昧，乃至能示十萬億菩薩眷屬——若以願力，能過是數，不可稱計若干百千萬億劫。」

　　爾時，金剛藏菩薩欲令此義明瞭故，而說偈言：

「諸菩薩已得，　　具足行五地，
　知諸法無相，　　無相無生滅，
　本來常清淨，　　無有諸戲論，
　修集如是智，　　得入第六地。
　諸法常離相，　　不取亦不捨；
　性空猶如幻，　　離二無分別。
　若能順如是，　　微妙之理趣，
　心無有違逆，　　得入第六地。
　住於利順忍，　　智慧得力故，
　觀察於一切，　　世間生滅相。
　悉知諸世間，　　皆從癡闇出，
　癡闇若滅者，　　則無諸世間。
　觀擇因緣法，　　隨順第一義，
　而不壞緣報，　　所作及假名。
　如實無作者，　　亦無有受者，
　如是觀有為，　　如雲無實事。
　不知真諦義，　　名之為無明，
　從是則生思，　　身口行得報。
　從行故有識，　　即生於名色，
　如是生世間，　　至生、死、苦聚。
　了知於三界，　　但從心而有；
　知十二因緣，　　在於一心中。
　如是則生、死，　　但從心而出，
　心若得滅者，　　生、死則亦滅。
　無明二種作，　　作癡、作於業，
　乃至於老、死，　　破散壞五陰。
　從於此事邊，　　具出於苦惱，
　是事若盡者，　　苦惱則亦盡。
　無明若具足，　　相續則不斷；
　因緣若不具，　　則斷於相續。
　無明及愛、取，　　即是煩惱道、
　行、有是業道，　　餘則是苦道。
　癡至於六入，　　是名為行苦，
　觸受是苦苦，　　餘分是壞苦，
　滅三苦相續，　　則更無有我。
　無明及諸行，　　則是過去世；
　識與及於受，　　是則為現在；
　從愛而生苦，　　則是未來世；
　無明若滅者，　　是則無有苦。
　癡從眾緣生，　　則生於諸縛；
　眾緣若滅者，　　則滅於諸縛。
　從因而生果，　　因滅則果滅，
　如是觀諸法，　　自性則皆空。
　隨順於無明，　　則有世間出；
　若逆於無明，　　是則斷於有。
　從是則有是，　　是無則無是，
　如是十種觀，　　甚深因緣法。
　觀因緣相續，　　去來及現在，
　不離一心中，　　分別有三道。
　從三種苦觀，　　及以生滅法，
　無所有而盡，　　能行逆順觀。
　菩薩如是入，　　十二因緣法，
　知空猶如幻，　　如夢亦如影，
　如焰亦如化，　　虛誑無作者，
　亦無有受者，　　但誑於愚人。
　如是觀因緣，　　智者所修空，
　無緣則無相，　　知此二虛假。
　其諸一切有，　　於中無所願，
　但以大悲心，　　愍度眾生故。
　如是諸大士，　　修習解脫門，
　悲心愛樂佛，　　無量諸功德。
　知諸有為法，　　皆從和合有，
　即得萬空定，　　無相願亦爾。
　智慧轉增進，　　入於上順忍，
　得於諸菩薩，　　無為智解脫。
　如是諸善根，　　轉勝明淨利，
　供養無量佛，　　諸佛所稱讚。
　常於諸佛所，　　出家學佛道，
　到諸佛法藏，　　善根轉增長；
　猶以琉璃寶，　　瑩磨於真金，
　光明轉清淨，　　其喻亦如是。
　如於虛空中，　　滿月光清淨，
　四種風所吹，　　不能令遏絕；
　菩薩智慧光，　　滅諸煩惱熱，
　四魔不能制，　　其喻亦如是。
　菩薩住是地，　　多作善化王，
　諸根悉猛利，　　能破增上慢。
　所作諸善業，　　皆隨順智慧，
　聲聞諸問難，　　不能得窮盡。
　是佛子若欲，　　如是勤精進，
　能得於百千，　　億數諸三昧，
　得見於百千，　　億數十方佛，
　如春清了時，　　日光明則淨。
　如是第六地，　　深妙難知見，
　聲聞所不了，　　大士略說竟。」◎◎

　　遠行地，第七

　爾時諸天眾，　　在於虛空中，
　雨香花、珍寶，　　如雲散佛上。
　踴躍發妙音，　　咸讚言：「善哉，
　善哉！金剛藏！　　善知第一義。
　無量功德聚，　　人中之蓮花，
　說此上妙行，　　利益諸世間。」
　他化自在王，　　雨光明華香，
　氛氛而供養，　　除憂煩惱者。
　諸天及天王，　　發妙音聲言：
「若聞此地義，　　則為得大利。」
　時作百千種，　　上妙諸伎樂，
　諸天女善歌，　　承佛神力故：
「佛是最寂滅，　　能令惡為善，
　一切諸世間，　　皆所共恭敬。
　雖出過世間，　　而示世間法；
　知身同實相，　　而示種種身；
　雖以諸言音，　　演說寂滅法，
　而知於語言，　　無有音聲相。
　能過百千土，　　上妙供諸佛，
　知身佛國土，　　捨相智自在。
　雖教化眾生，　　而無彼我想，
　廣集大功德，　　不於中起著。
　以見取相故，　　三毒火然世；
　不取一切相，　　慈悲起精進。」
　諸天及天女，　　歡喜設供養，
　如是讚歎已，　　默然而觀佛。
　爾時解脫月，　　請金剛藏言：
「大眾皆清淨，　　願說七地相。」

　　金剛藏菩薩言：「諸佛子！菩薩摩訶薩已具足第六地行、若欲入第七菩薩地者，從方便慧起十妙行。何等為十？是菩薩善修空、無相、無願，而以慈悲心處在眾生；隨諸佛平等法，而不捨供養諸佛；常樂思惟空智門，而廣修集福德資糧；遠離三界，而能莊嚴三界；畢竟寂滅諸煩惱焰，而能為眾生起滅貪、恚、癡煩惱焰法；隨順諸法——如幻、如夢、如影、如響、如化、如水中月、鏡中像——不二相，而起分別種種煩惱及不失業果報；知一切佛國土空如虛空、諸國土皆是離相，而起淨佛國土行；知一切佛法身無身，而起色身三十二相、八十種好以自莊嚴；知諸佛音聲不可說相、信解如來音聲本來寂滅相，而隨一切眾生起種種莊嚴音聲；知諸佛於一念頃通達三世事，而知種種相、種種時、種種劫，得阿耨多羅三藐三菩提，隨眾生心信解故，作如是說。諸佛子！是名從慧方便生十妙行。菩薩摩訶薩具足六地行已，修此妙行得入七地。

　　「諸佛子！如是，方便慧現前，故名為入七地。

　　「是菩薩住七地中，入無量眾生性、入無量諸佛教化眾生法、入無量世間性、入諸佛無量清淨國土、入無量諸法差別、入無量諸佛智得無上道、入無量諸劫算數、入無量諸佛通達三世、入無量眾生信樂差別、入無量諸佛色身別異、入無量諸佛眾生志行根差別、入無量諸佛音聲語言令眾生歡喜、入諸佛無量眾生心心所行差別、入無量諸佛隨智慧行、入示無量聲聞乘信解、入諸佛無量說道因緣令眾生信解、入無量辟支佛智慧習成、入諸佛無量甚深智慧所說、入諸菩薩無量所行道、入諸佛無量所說大乘集成事令眾生得入。

　　「諸菩薩作是念：『如是諸佛世尊有無量無邊大勢力，不可以若干百千萬億劫算數所知。如是諸佛勢力我皆應集，不以強分別此彼得成，以不分別、不取相故成。』此菩薩如是智慧善思惟，常修習大方便慧，令其安住佛道智中，以不動法故。若欲常起種種度眾生道，無有障礙，來時亦起、去時亦起，坐、臥、住、立皆能起道，度脫眾生離諸陰蓋，住諸威儀常不離如是想念。

　　「是菩薩於唸唸中具足菩薩十波羅蜜及菩薩十地。何以故？是菩薩摩訶薩於唸唸中以大悲心為首修習一切佛法，皆迴向如來智慧故。十波羅蜜者：以菩薩求佛道所修善根與一切眾生故，是檀波羅蜜；能滅一切煩惱熱，是尸羅波羅蜜；慈悲為首，於一切眾生中無所傷，是羼提波羅蜜；求轉勝善根無厭足，是毗梨耶波羅蜜；修道心不馳散，常向一切智，是禪波羅蜜；忍諸法先來不生門，是般若波羅蜜；能起無量智門，是方便波羅蜜；期轉勝智慧，是願波羅蜜；一切外道諸魔不能沮壞，是力波羅蜜；於一切法相如實成故，是智波羅蜜。如是，唸唸中具足十波羅蜜。是菩薩具足十波羅蜜時，唸唸中亦具足四攝法、三十七菩提分法、三解脫門。舉要言之，一切助阿耨多羅三藐三菩提法於唸唸中皆悉具足。」

　　爾時，解脫月菩薩問金剛藏菩薩言：「佛子！菩薩摩訶薩但於七地中具足助菩提法？一切諸地中亦具足？」

　　金剛藏菩薩言：「佛子！菩薩摩訶薩於十地中悉具足助菩提法，但第七地勝故得名。何以故？諸菩薩摩訶薩於七地中功行具足，入智慧神通道故。

　　「佛子！菩薩於初地中發願，緣一切佛法故，具足助菩提法；第二地中，除心惡垢故，具足助菩提法；第三地中，願轉增長得法明故，具足助菩提法；第四地中，得入道故，具足助菩提法；第五地中，隨順行世間法故，具足助菩提法；第六地中，入甚深法門故，具足助菩提法；此第七地中，起一切佛法故，具足助菩提法。何以故？諸佛子！菩薩摩訶薩於此地中得諸智慧所得道，以是力故，第八地自然得成。

　　「佛子！譬如二三千大千世界，一定清淨、一定垢穢，是二中間難可得過；但以大精進力、大神通力、大願力故，乃能過。諸佛子！諸菩薩如是行於雜道，難可得過；但以大願力、大智慧力、大方便力故，乃可得過。」

　　解脫月菩薩言：「第七菩薩地為是淨行？為是垢行？」

　　金剛藏菩薩言：「從初歡喜地來，菩薩所行皆離煩惱罪業。何以故？迴向阿耨多羅三藐三菩提故，隨地所行清淨，不名為過。佛子！譬如轉輪聖王乘大寶象游四天下，知有貧窮苦惱者，而過不在王，然王未免人身；若捨王身生於梵世、住梵天宮、遊行千世界示梵王威力，爾時乃離人身。諸佛子！菩薩亦如是，從初地來，在諸波羅蜜乘，知一切眾生心所行事及煩惱垢，而不為煩惱垢之所污，以乘善道故而不名為過；若菩薩捨一切所修功行道，從七地入八地，爾時名為乘菩薩清淨乘，悉知一切世間諸煩惱垢而不為諸煩惱所污，亦名為過。

　　「諸佛子！菩薩住是七地，多過貪慾等諸煩惱眾。在此七地，不名有煩惱者、不名無煩惱者。何以故？一切煩惱不發起故，不名有煩惱者；貪求如來智慧、未滿願故，不名無煩惱者。

　　「菩薩住是七地，成就深淨身業、深淨口業、深淨意業。是菩薩，所有不善業道，諸佛所呵，隨煩惱垢者，如是諸業悉已得過；所有善業道，諸佛所讚，是則常行。又，世間經書、伎藝，如五地中說，自然而得，於三千大千世界中最為希有、得為大師，唯除如來、入八地菩薩，無有眾生深心妙行能與等者。是菩薩所有禪定、神通、解脫三昧雖未得果報，所生而隨意自在。

　　「菩薩住是遠行地，於唸唸中具足修集方便慧力及一切助菩提法轉勝具足。住是遠行地中，能入善擇菩薩三昧、善思義三昧、益意三昧、分別義藏三昧、如實擇法三昧、堅根安住三昧、知神通門三昧、法性三昧、如來利三昧、種種義藏三昧、不向生死涅槃三昧。如是具足百萬菩薩三昧，能淨治此地。是菩薩得是三昧，智慧方便、善清淨故、深得大悲力故，名為過聲聞辟支佛地趣佛智地。是菩薩住是地，無量身業無相行、無量口業無相行、無量意業無相行，是菩薩清淨行故，顯照無生法忍。」

　　解脫月菩薩言：「佛子！若菩薩住初地，有無量身業、無量口業、無量意業，已能過一切聲聞辟支佛地？」

　　金剛藏菩薩言：「緣大法故，能過，非是實行力；此第七地，自實行力故，一切聲聞、辟支佛所不能壞。佛子！譬如生在王家，即勝一切群臣百官。何以故？豪尊力故。身既長大、智慧成立，真實得勝。諸佛子！菩薩摩訶薩初發心時已勝一切聲聞、辟支佛，以發大願、深心清淨故；今住此地自以智力故勝。諸佛子！菩薩住在七地，得甚深遠離無行身、口、意業，轉求勝法而不捨離。以是轉勝心故，雖行實際而不證實際。」

　　解脫月言：「佛子！菩薩摩訶薩從何地來能入寂滅？」

　　金剛藏言：「菩薩摩訶薩從第六地來能入寂滅。今住此地，於唸唸中能入寂滅而不證寂滅，是名菩薩成就不可思議身口意業行實際而不證實際。佛子！譬如有人乘船入於大海，善為行法、善知水相，不為水患所害。如是，菩薩摩訶薩住此七地，乘諸波羅蜜船，能行實際而不證實際。

　　「菩薩如是以大願力故、得智慧力故、從禪定智慧生大方便力故，雖深愛涅槃而現身生死、雖眷屬圍繞而心常遠離、以願力受生三界而不為世法所污。心常善寂，以方便力故而還熾然，雖然不燒。隨行佛智轉聲聞、辟支佛地，得至諸佛法藏而現於魔界；雖過四魔道而現行魔行；雖現諸外道行而深心不捨佛法；雖現身一切世間而心常在出世間法；所有莊嚴之事勝諸天、龍、夜叉、乾闥婆、阿修羅、迦樓羅、緊那羅、摩睺羅伽、人非人、四天王、釋提桓因、梵天王，而不捨樂法、愛法。

　　「菩薩成就如是智慧住是遠行地中，值百千億萬那由他諸佛，供養、恭敬、尊重、讚歎，衣服、飲食、臥具、醫藥供養諸佛已，護持諸佛法，諸聲聞、辟支佛智慧問難所不能壞。是菩薩憐愍眾生故，法忍轉得清淨；是菩薩無量百千萬億那由他劫善根轉勝清淨。

　　「佛子！譬如成煉真金，以諸好寶莊飾間錯，轉勝明好，餘寶不及。諸佛子！菩薩亦如是。住菩薩遠行地中，諸善根從方便智慧生，轉勝明淨，無能壞者。佛子！譬如日光，一切星宿、月光所不能及，閻浮提內所有泥水悉能幹竭。菩薩亦如是，住遠行地善根轉勝，一切聲聞、辟支佛所不能及，又能幹竭眾生煩惱污泥。諸佛子！是名菩薩摩訶薩第七遠行地。

　　「菩薩摩訶薩住是地中，多作他化自在天王，諸根猛利，能發眾生悟道善緣。所作善業，若佈施、若愛語、若利益、若同事，皆不離念佛、不離念法、不離念諸菩薩摩訶薩伴，乃至不離念具足一切種智。常生是心：『我何時當於一切眾生中為首、為尊，乃至於一切眾生為依止者？』是菩薩若欲如是勤行精進，於須臾間得百千億那由他三昧，乃至能示現百千億那由他菩薩眷屬——菩薩若以願力，自在示現過於此數，百千萬億那由他劫不可計知。」

　　爾時，金剛藏菩薩欲重明此義而說偈言：

「深智慧定心，　　具行六地已，
　一時生方便，　　智慧入七地。
　行空無相願，　　而修慈悲心；
　順佛平等法，　　而供養諸佛；
　雖以智觀空，　　而修福無厭；
　然後能得入，　　第七遠行地。
　雖能嚴三界，　　而心樂遠離；
　雖心常寂滅，　　而滅煩惱者；
　行空不二法，　　如幻如夢等，
　而行慈悲心，　　得入第七地。
　雖觀一切土，　　空若如虛空，
　而能善莊嚴，　　清淨諸佛土；
　雖知諸佛身，　　同法相無相，
　而種三十二、　　八十諸相好；
　雖知於諸佛，　　不可言說相，
　而嚴佛音聲，　　令世歡喜故；
　雖知於諸佛，　　一念中成道，
　而示時劫數，　　引導諸眾生。
　如是知於法，　　則得法照明，
　菩薩如是者，　　即入第七地。
　住是地能觀，　　無量眾生行；
　亦知於諸佛，　　勢力亦無量；
　世間及劫數，　　法性皆無量；
　又知諸眾生，　　所欲之所樂；
　知說三乘法，　　皆悉是無量。
『我當應教化，　　成就是眾生。』
　以如是思惟，　　方便慧和合，
　於四威儀中，　　常行如是道。
　於一一念中，　　能具助菩提，
　所謂是十種，　　波羅蜜等法：
　如是諸菩薩，　　所修之福德，
　皆與諸眾生，　　名檀波羅蜜；
　滅除心惡垢，　　名屍波羅蜜；
　不為六塵傷，　　羼提波羅蜜；
　能起轉勝法，　　精進波羅蜜；
　於是道不動，　　名禪波羅蜜；
　無生忍是名，　　般若波羅蜜；
　迴向佛道名，　　方便波羅蜜；
　求於轉勝法，　　名願波羅蜜；
　無有能壞者，　　名力波羅蜜；
　能解如實說，　　名智波羅蜜。
　是助菩提法，　　唸唸皆能攝，
　發於廣大願，　　緣於大事故。
　初地中功德，　　名之為具足；
　第二地名為，　　除諸心惡垢；
　第三願增明；　　第四地住道；
　第五隨世行；　　第六入深法，
　得無生相分，　　漸漸而增長；
　第七集一切，　　具菩提分法，
　能起諸功德，　　及以一切願。
　如是諸功德，　　令後八地中，
　一切諸所行，　　自然得清淨。
　遠行地難過，　　大智力所能，
　如二國中間，　　難可得過度。
　在於七地中，　　不污如聖王；
　住於此道中，　　不名一切過。
　若到於第八，　　菩薩智慧地，
　爾時過意界，　　住於智業中。
　如梵王觀世，　　不得名為人；
　菩薩罪不污，　　如蓮花在水。
　菩薩住是地，　　過種種煩惱，
　不名有煩惱、　　不名盡煩惱。
　入是正道中，　　無有諸煩惱；
　願求佛道故，　　不名盡煩惱。
　於諸世間中，　　經書、伎藝事、
　文頌、咒術等，　　自然能了知。
　修習諸禪定，　　及諸神通等，
　無量心利世，　　是事皆能起。
　爾時此菩薩，　　過於二乘行，
　安住第七地，　　菩薩諸行中。
　以初發心時，　　大願力故勝；
　今於此地中，　　智慧力故勝。
　猶如國王子，　　小時豪性勝；
　後以功德成，　　於諸人中勝。
　住此得深智，　　轉發勝精進，
　唸唸入寂滅，　　而亦不取證。
　猶如人乘船，　　入於大海中，
　雖行深水難，　　不為水所害。
　菩薩行轉勝，　　方便智慧故，
　功德悉備足，　　諸世所難知。
　供養無量佛，　　其心清淨故，
　如真金雜寶，　　間錯而莊嚴。
　得佛智慧光，　　幹諸愛水潤，
　猶如日光明，　　消涸於泥潦。
　菩薩住是地，　　他化自在王，
　諸根悉猛利，　　通達諸道果。
　若欲勤精進，　　見十萬千億，
　那由他諸佛，　　願力過是數。
　七地智慧淨，　　一切世二乘，
　皆所共難知，　　今已略說竟。」

　　不動地第八

　他化自在王，　　諸天及菩薩，
　聞說此上行，　　心皆大歡喜。
　供養佛、佛子，　　雨上妙華香、
　瓔珞、眾幡蓋、　　末香、諸寶衣、
　真妙摩尼珠、　　莊嚴身諸物，
　如雲空中下，　　散佛及大眾。
　天女於空中，　　作種種伎樂，
　供養於如來，　　並及諸菩薩。
　同以微妙音，　　歌頌諸功德：
「一切智慧者，　　眾生中最尊。
　憐愍世間故，　　佛現神通力，
　華香珍寶等，　　皆出如是音；
　所有毛塵沙，　　各示那由他，
　無量數諸佛，　　於中而說法；
　於一毛頭中，　　見無量佛國，
　須彌、鐵圍、海，　　世間不迫隘；
　於一毛頭中，　　具有三惡道，
　天、人、阿修羅，　　各各受業報；
　見諸佛國中，　　一切佛妙音，
　轉無上法輪，　　隨起眾生念；
　諸佛世界中，　　眾生身種種，
　國有眾生身、　　眾生身有國。
　一切諸天、人，　　悉皆離共住，
　佛先觀察已，　　然後為說法。
　微塵中國土，　　眾生心想細，
　以國土粗故，　　眾生心想粗。
　佛現如是等，　　種種神通力，
　若為眾生說，　　是事不可盡。」
　如是以妙音，　　稱嘆於世尊，
　心皆大歡喜，　　默然而觀佛。
　解脫月菩薩，　　請金剛藏言：
「佛子今可說，　　入於八地相。」

　　金剛藏菩薩言：「佛子！諸菩薩摩訶薩已習七地微妙行、慧方便道、淨善集助道法，大願力故，心住不滅。諸佛神力所護，善根得力，常念隨順如來力、無畏、不共法，樂心、深心，善淨成就福德智力。大慈悲心故，不捨一切眾生，修行無量智道，能入諸法。本來無生、無滅，無相、不出，不失、不去，不還、無所有性；初中後平等，不異如來無分別智。一切心意識、憶想分別無所貪著，入一切法如虛空性，是名菩薩得無生法忍入第八地，即時得是第八不動地，名為深行菩薩。難可得知、無能分別，離一切相、離一切想、一切貪著，無量無邊不可思議，一切聲聞、辟支佛所不能壞，深大遠離而現在前。

　　「諸佛子！譬如比丘得於神通，心得自在，次第乃入滅盡定，一切動心、憶想分別、心所行事皆悉盡滅。菩薩亦如是，住是遠行地，即時一切匆務都滅，得無身、口、意務，住大遠離。

　　「諸佛子！如人夢中欲渡深水，是人爾時發大精進、施大方便，欲渡此水未渡之間，廓然便覺所渡方便乃匆遽事，即皆放捨。諸佛子！菩薩摩訶薩亦如是，從初已來發大精進、廣修行道至不動地，一切遽事皆悉放捨，不行二心，諸所憶想不復現前。

　　「譬如生梵世者，欲界煩惱不現在前。如是，諸佛子！菩薩住是不動地，一切心意識不現在前，乃至佛心、菩提心、涅槃心尚不現前，何況當生世間心？

　　「諸佛子！是菩薩摩訶薩隨順是地，以本願力故。

　　「又，諸佛為現其身，住在諸地法流水中，如來智慧為作因緣。諸佛皆作是言：『善哉善哉！善男子！汝得是第一忍，順一切諸佛法。善男子！我有佛十力、四無所畏、十八不共法，汝今未得。當為得是諸功德故，加勤精進，亦莫捨此忍門。善男子！汝雖得此第一甚深寂滅解脫，凡夫眾生不善、非寂滅、常發種種煩惱、為種種覺觀所害，汝當愍此眾生。又，善男子！汝應念本所願，欲大利益眾生、欲得不可思議智慧門。又，善男子！一切法性、一切法相，若有佛、若無佛，常住不異。諸如來不以得此法故，說名為佛，聲聞、辟支佛亦能得此寂滅無分別法。善男子！汝觀我等無量清淨身相、無量智慧、無量清淨國土，起無量智慧、無量方便、無量圓光、無量淨音，汝今應起如是等事。又，善男子！汝今適得此一法明，所謂一切法寂滅無有分別無生法明。我等所得，無量無邊，若干億劫算數所不能知。汝為得此故，應起此法。善男子！汝觀十方無量國土、無量眾生、無量諸法差別，汝應如實通達是事、隨順如是智。』

　　「是菩薩，諸佛與如是等無量無邊起智慧因緣門；以此無量門故，是菩薩能起無量智、差別業，皆悉成就。

　　「諸佛子！我今為汝說，若諸佛不令此菩薩住如是智慧門者，是菩薩爾時畢竟則取涅槃，舍利益一切眾生；以諸佛與此菩薩如是無量無邊起智慧因緣故，於一念中所生智慧，比從初地已來乃至竟第七地百分不及一，千萬億分、百千萬億那由他、乃至無量無邊阿僧祇分不及一，乃至算數譬喻所不能及。所以者何？先以一身行道修集功德，今此地中得無量身修菩薩道，以無量音聲，以無量智慧、無量生處、無量清淨國土、無量教化眾生，供養給侍無量諸佛故、隨順無量佛法故、無量神通力故、無量大會差別故、無量身口意業集一切菩薩所行道，以不動法故。

　　「佛子！譬如乘船欲入大海，未得大海，多用功力、或以手力；若至大海，不複用力，但以風力而去。若本功力，於大海中一日之行，於百千歲不能得及。諸佛子！諸菩薩摩訶薩亦如是，多集善根資糧，乘大乘船到菩薩所行大智慧海，於須臾間，不施功力能近一切諸佛智慧，本所施功若一劫、若百千萬劫不能得及。

　　「諸佛子！菩薩摩訶薩得至第八地，從本方便慧生無功用心，在菩薩道思惟諸佛智慧勢力，所謂：知世界生、世界滅、世界壞、世界成，知以何業因緣滅故世界壞、知以何業因緣集故世界成。

　　「是菩薩知地性小相、知地性大相、知地性無量相、知地性差別相；知水、火、風性小相、大相、無量相、差別相。

　　「知微塵細相、知微塵差別相，於一世界中所有微塵差別皆悉能知，此一世界所有地若干微塵皆悉能知；若干水、火、風微塵皆悉能知。

　　「知若干寶物斤兩微塵、若干眾生身微塵、世界中萬物微塵差別，分別眾生粗身、細身，從若干微塵生地獄身、從若干微塵生畜生身、以若干微塵生餓鬼身、以若干微塵生阿修羅身、以若干微塵生天身、以若干微塵生人身，皆悉了知。

　　「是菩薩入如是分別微塵智中，知欲界壞、知欲界成，知色界壞、知色界成，知無色界壞、知無色界成；知欲界、色界、無色界成壞。知欲界小相、知欲界大相、知欲界無量相、知欲界差別相；知色界、無色界小相、大相、無量相、差別相。如是知三界，是名菩薩教化眾生助智明分。善知分別眾生身、善觀所應生處，隨眾生生處、隨眾生身而為受身。是菩薩現身徧滿三千大千世界，隨眾生身各各差別，如日於一切水皆現其像，若二三千大千世界、三、四、五、十、二十、三十、四十、五十、百三千大千世界、若千、若萬、若百萬、若千萬、若億、若百千萬億那由他世界，身遍其中；乃至無量無邊不可思議、不可說三千大千世界，身徧滿其中，隨眾生身差別而為受身。

　　「是菩薩成就如是智慧，於一世界身不動搖，乃至不可說諸佛世界隨眾生身、隨所信樂，於諸佛大會而現身像。若於沙門會中示沙門形色、婆羅門眾中示婆羅門形色、剎利眾中示剎利形色、居士眾中示居士形色、四天王眾中、帝釋眾中、魔眾中、梵天眾中示梵天形色、乃至阿迦貳吒天眾中示阿迦貳吒形色；以聲聞乘度者，示聲聞形色；以辟支佛乘度者，示辟支佛形色；以菩薩乘度者，示菩薩形色；以佛身度者，示佛身形色。

　　「諸佛子！所有不可說諸佛國中，隨眾生身信樂差別現為受身，而實遠離身相差別，常住諸身平等。

　　「是菩薩知眾生身、知國土身、知業報身、知聲聞身、知辟支佛身、知菩薩身、知如來身、知智身、知法身、知虛空身。

　　「菩薩如是知眾生深心所樂，若於眾生身作己身，若於眾生身作國土身、業報身、聲聞身、辟支佛身、菩薩身、如來身、智身、法身、虛空身，若於國土身作己身、業報身乃至虛空身，若於業報身作己身乃至虛空身，若於己身作眾生身、國土身、業報身、聲聞身、辟支佛身、菩薩身、如來身、智身、法身、虛空身。

　　「是菩薩知眾生集業身、報身、煩惱身、色身、無色身，諸佛國土小相、大相、垢相、淨相、無量相、廣相、倒相、平相、曲相、方相、方差別相，知業報身假名差別、聲聞身假名差別、辟支佛身假名差別、菩薩身假名差別、如來身差別。菩提身、願身、化身、受神力身、相好莊嚴身、勢力身、意生身、福德身、智身、法身善分別，如實說諸身相。知諸法身平等不壞相，知虛空身無量相、週徧相、無形相。

　　「是菩薩善知起如是諸身，則得命自在、心自在、財物自在、業自在、生自在、願自在、信解自在、如意自在、智自在、法自在。是菩薩得是菩薩十自在，即時為不可思議智者、無量智者、廣智者、不可壞智者。

　　「菩薩隨如是智慧畢竟常淨，起無罪身業、口業、意業，身業隨智行、口業隨智行、意業隨智行，般若波羅蜜為增上，大悲為首，善修方便、善起諸願、善為諸佛神通所護，常不捨行利益眾生智，悉知無邊世界中差別事。諸佛子！舉要言之，菩薩住無動地，身、口、意業所作皆能集一切佛法。

　　「是菩薩到此地中，離一切煩惱故，善住淨心力中；心常不離道故，善住深心力中；不捨眾生故，善住大悲力中；救一切世間故，善住大慈力中；不忘所聞法故，善住陀羅尼力中；分別選擇一切佛法故，善住一切樂說力中；行無邊差別世界故，善住神通力中；不捨一切菩薩所行故，善住願力中；修集一切佛法故，安住波羅蜜力中；善起一切種智故，安住如來力中。是菩薩得如是智力，示一切所作無有過咎。

　　「諸佛子！諸菩薩摩訶薩此地不可壞故，名為不動地；智慧不轉故，名為不轉地；一切世間難測知故，名威德地；無家過故，名王子地；隨意自在故，名菩薩生地；更不作故，名為成地；善擇知故，名為究竟地；善發大願故，名為變化地；不懷諸法故，名為勝處地；善修起先道故，名為無功力地。

　　「諸佛子！諸菩薩摩訶薩得如是智慧，名為得入佛境界、名為佛功德所照明、名為隨佛威儀行，趣向佛法，常為諸佛神力善護、常為四天王、釋提桓因、梵天王等所奉迎、常為密跡金剛神之所侍衛。善能生諸深禪定，常能作無量諸身差別，於諸身中皆有勢力，得大果報、神通力，於無邊三昧中得自在，能受無量記，隨眾生成就處示成阿耨多羅三藐三菩提。

　　「是菩薩入如是大智慧，善通達諸法，常放大慧光明，度無障礙法性道，善知世間法道差別，能示一切諸功德，隨意自在，善解先際、後際。能入回轉魔道智中、入如來所行境界中，能於無邊世界行菩薩道，以不轉相故。是故，此地名為不動。

　　「諸佛子！諸菩薩摩訶薩在不動地，善生禪定力故，常不離見無邊諸佛，而不捨粗供養供給諸佛。是菩薩於一一劫、一切世界中，見數百千萬億那由他無量無邊阿僧祇佛，供養、恭敬、尊重、讚歎，具一切供養事而用供養，親近諸佛，從諸佛受世間別異等諸法明。是人轉深入如來法藏，問世間性差別事中無能盡者，乃至百千萬億劫說不可盡。又，諸善根轉勝明淨。

　　「譬如成煉真金，巧匠雜寶作瓔珞已，係四天下主頸，閻浮提人無能奪者。諸佛子！菩薩摩訶薩亦如是，住是無動地，諸善根轉勝明淨，一切聲聞、辟支佛、乃至七地菩薩所不能壞。菩薩住是地，以善分別智門故，智慧光明滅眾生惱熱。

　　「譬如，佛子！若千世界主大梵天王，能於一時流佈慈心滿千世界，亦能放光徧照其中。諸佛子！菩薩摩訶薩亦如是，住無動地中，能放身光照十萬三千大千世界微塵數等世界眾生，次能滅諸惱熱令得清涼。

　　「諸佛子！是名略說菩薩摩訶薩不動地，若廣說者，無量劫數所不能盡。

　　「菩薩住是地中，多作大梵天王主千世界，諸根猛利。與諸眾生、聲聞、辟支佛、菩薩波羅蜜道因緣，無有窮盡；說世間性差別中，無能壞者。所作善業，若佈施、若愛語、若利益、若同事，皆不離念佛、念法、念諸菩薩伴，乃至不離念一切種智。常生是心：『我當何時於眾生中為首、為尊，乃至於一切眾生為依止者？』是菩薩若欲勤行精進，於須臾間得百萬三千大千世界微塵數諸三昧，乃至能示百萬三千大千世界微塵數菩薩眷屬——若以願力，神通自在能過是數，若干百千萬億劫不可稱計。」

　　爾時，金剛藏菩薩欲重明此義而說偈言：

「菩薩住七地，　　慧方便已得，
　善集助道法，　　大願之所繫，
　諸佛神力護，　　善根悉成就，
　求於勝智故，　　能入第八地。
　善集於福德，　　而有深慈悲，
　離諸有量心，　　心同如虛空。
　如所說法中，　　心得決定力，
　如是得寂滅，　　微妙無生忍。
　諸法從本來，　　無生亦無滅，
　無相亦無出，　　不失亦不行；
　諸法初中後，　　與如無分別，
　無有心意行，　　同若如虛空。
　成就如是忍，　　無有諸戲論，
　得是不動地，　　甚深寂滅行。
　一切諸世間，　　不能得測量；
　一切諸心相，　　皆悉已壞盡。
　菩薩住是地，　　心識無分別，
　如入滅盡定，　　無念想分別。
　猶如人夢中，　　遽欲行渡水，
　覺則心廓然，　　自知無所作。
　得是深忍已，　　一切想念滅，
　亦如諸梵王，　　無慾界煩惱。
　先以願力護，　　諸佛今勸言：
『如是第一忍，　　是諸佛職位。
　我等深智力、　　無畏、不共法，
　汝既無有此，　　當加勤精進。
　汝今雖得滅，　　一切煩惱火，
　當觀諸世間，　　煩惱常熾然。
　當念本所願，　　欲利諸眾生，
　悉徧知諸法，　　廣度於一切。
　諸法實性相，　　常住無變異，
　二乘亦得此，　　不以得名佛；
　但以得無礙，　　甚深微妙智，
　通達三世故，　　乃得名為佛。
　是諸無等等，　　天人所恭敬，
　開是眾智門，　　令入諸佛法。
　成就無邊底，　　無量妙智慧，
　先所行諸法，　　不及今一念。』
　如是諸菩薩，　　得妙智慧地，
　能在一念中，　　身遍於十方。
　入是智慧門，　　行道疾無礙，
　如行於大海，　　風力令去疾。
　離諸功用心，　　但在於智業，
　觀十方世界，　　成、壞及與住；
　能知四大一，　　亦知種種異，
　小、大、無量相，　　種種諸差別；
　能數知三千，　　大千界微塵，
　亦知眾生身，　　四大微塵數；
　諸天身眾寶，　　微塵數差別，
　皆悉徧照了，　　餘亦如是知。
　智慧因緣故，　　心轉得調柔，
　為利諸眾生，　　遍諸世界身；
　能於眾生身，　　而自作己身，
　及諸佛世界，　　諸餘種種身。
　如日、月隨風，　　影現一切水；
　菩薩亦如是，　　隨順智慧風，
　常住於法性，　　湛然不移動，
　於淨心眾生，　　各現其身像。
　隨諸心所樂，　　而現為受生，
　於諸人天會，　　悉皆示其身。
　菩薩於因緣，　　和合中自在，
　乃至能隨意，　　而為現佛身。
　眾生、國土身、　　業報賢聖身、
　智身與法身，　　知皆同平等。
　以是因緣故，　　得如意神通，
　為令世歡喜，　　而現種種身。
　能得於十種，　　妙大自在智，
　所作隨智行，　　順於慈悲心。
　諸佛所有法，　　皆能善修習，
　住三淨業中，　　不動如須彌。
　能得大菩薩，　　所有十種力，
　一切諸魔眾，　　皆所不能轉。
　常為諸佛護、　　釋梵所敬禮、
　密跡金剛神，　　常隨而侍衛。
　菩薩得是地，　　功德無有量，
　百千萬億劫，　　說之不可盡。
　得近無數佛，　　增益諸善根，
　如真金雜寶，　　莊嚴在王頸。
　菩薩在是地，　　多作大梵王，
　典領千國土，　　功德富無量。
　能以三乘教，　　而無有窮盡，
　慈心光普照，　　破諸煩惱熱。
　若欲於須臾，　　能得百三千，
　大千世界數，　　微塵諸三昧。
　能見十方佛，　　其數亦如是，
　若以其願力，　　過是無有量。
　今已略解說，　　第八地妙相，
　若廣演說者，　　千億劫不盡。」

　　十住經卷第三
大正新修大藏經第 10 冊 No. 0286 十住經


　　十住經卷第四

　　後秦三藏鳩摩羅什譯

　　妙善地第九

　佛子演說此，　　八地妙義時，
　以佛神力故，　　震動無量國。
　一切智身出，　　無量微妙光，
　徧照十方界，　　眾生得安樂。
　千萬數菩薩，　　住於虛空中，
　設眾妙供養，　　諸天所無有。
　大自在天王，　　並及他化王，
　歡喜眾妙供，　　大海功德佛。
　天女數千萬，　　恭敬咸歡喜，
　同以微妙音，　　歌嘆佛功德：
「以佛神力故，　　出如是妙法，
　善行寂滅者，　　無有諸噁心。
　各在於其地，　　善修菩薩行，
　利益世間故，　　遍游於十方。
　示眾以佛道，　　心同空無礙，
　諸菩薩神力，　　上妙供養具。
　勝十方人天，　　福德之所致，
　佛子樂智者，　　以此示佛力。
　於一國不動，　　而現一切處，
　利益於世間，　　如滿月明淨。
　滅一切音聲、　　語言、諸想念，
　而以諸音聲，　　說法猶如響。
　隨眾生下劣，　　其心厭沒者，
　示說聲聞道，　　令出於眾苦；
　隨所有眾生，　　諸根少利者，
　樂於因緣法，　　為說辟支佛；
　隨所有利根，　　利益眾生者，
　有大慈悲心，　　為說菩薩法；
　若無上大心，　　決定樂大事，
　為示於佛身，　　說無量佛法。
　譬如幻化師，　　示種種身色，
　如是諸身相，　　皆無有實事。
　如是諸佛子，　　善知智慧術，
　能示一切行，　　心離於有無。」
　諸天女千萬，　　微妙音歌嘆，
　如是歌嘆已，　　默然而視佛。
　又解脫月言：　　「佛子！大會淨，
　一心願樂聞，　　過八地正行。」

　　金剛藏菩薩言：「佛子！諸菩薩摩訶薩以如是無量智善觀佛道，欲更求轉勝深寂滅解脫、欲轉勝思惟如來智慧、欲入如來深密法中、欲選擇取不可思議大智慧、欲選擇諸陀羅尼三昧重令清淨、欲令諸神通廣大、欲隨順世間差別行，欲修諸力、無畏、佛不共法無能壞者，欲順行諸佛轉法輪力、欲不捨所受大悲大願，得入第九地。

　　「諸菩薩住此地中，如實知起善、不善、無記法行，知有漏、無漏法行，世間、出世間法行，思議、不可思議法行，定、不定法行，聲聞、辟支佛法行，菩薩道法行、如來地法行，有為法、無為法行。

　　「隨順如是智慧，如實知菩提心所行難、知諸煩惱難、業難、諸根難、願樂難、性難、志心難、深心難、生難、殘氣難、三聚差別難。知眾生諸心差別相、心雜相、心輕轉相、心壞不壞相、心無形相、心無邊遍自在相、心清淨差別相、心垢相、心無垢相、心縛相、心解相、心諂曲相、心質直相、心隨道相，皆如實知。

　　「是菩薩知煩惱深相、知淺相，知煩惱心伴相、不離相，知使纏差別相，知是心相應、不相應相，知是生時得果報相、知是三界中差別相、知愛癡見深入如箭相、知憍慢癡重罪相、知是三業因緣不斷相，略說乃至如實知入八萬四千煩惱行差別相。

　　「是菩薩知諸業善不善無記相、分別未分別相、心伴相、不離相、自然盡相、行道盡相、種相、集相、不失果報相、次第相、有報相、無報相、黑黑報相、白白報相、黑白黑白報相、非黑非白能盡業相、知業起處相、受業法別異相、知無量因緣起業相、知世間業出世間業差別相、現報相、生報相、後報相、隨諸業定相、不定相，略說乃至如實知八萬四千諸業差別相。

　　「是菩薩知諸根軟中利差別相、知先際後際別異相、不別異相、知上中下相、知煩惱伴相、不相離相、隨諸乘定相、不定相、淳熟相、未淳熟相、隨心行相、易壞相、深取相、增上相、不可壞相、轉相、不轉相、三世差別相、深隱共生差別相，略說乃至如實知八萬四千諸根差別相。

　　「是菩薩知眾生諸欲樂軟中利相，略說乃至如實知八萬四千欲樂差別相。

　　「是菩薩知諸性軟中利相，略說乃至如實知八萬四千諸性差別相。

　　「是菩薩知深心軟中利相，略說乃至如實知八萬四千深心差別相。

　　「是菩薩分別知諸結使，有伴共心生、不共心生，心相應、心不相應深入相，無始來隨惱眾生相與一切禪定、解脫、神通相違，堅繫縛，三界系無量心而不現前，開諸業門而無所知可對治相、無所有相、無定事相、不異聖道相、滅動相。

　　「是菩薩如實知諸生差別相，所謂地獄、畜生、餓鬼、阿修羅、人、天差別，色界、無色界差別，有想、無想差別。業是田、愛是水、無明是黑闇、覆識是種子、後身是生牙、名色共生而不相離，有癡愛相、續相，欲生、欲作、欲愛，不離樂眾生相、分別三界差別相、三有相續相，皆如實知。

　　「是菩薩如實知諸習氣，若有餘、若無餘，隨所生處有習氣、隨共眾生住有習氣、隨業煩惱有習氣、善不善無記有習氣、離欲有習氣、隨後身有習氣、次第隨逐有習氣。深入道斷相、持煩惱相，離則無法，皆如實知。

　　「是菩薩如實知眾生定不定相、正定相、邪定相、不定相、邪見中邪定相、正見中正定相，離此二無定相。一一五逆是邪定相、五根是正定相，邪位是邪定、正位是正定，更不作故，離此二位是不定相。深入邪聚有難得轉相、令修無上道因緣相、不定聚、邪定聚、眾生守護相，皆如實知。

　　「佛子！諸菩薩摩訶薩隨如是智，名為安住妙善地。

　　「菩薩住是地，知眾生如是諸行差別相，隨其解脫而與因緣。

　　「是菩薩知化眾生法、知度眾生法，如實知而為說法；聲聞乘相、辟支佛乘相、菩薩乘相、如來地相如實知，隨眾生因緣而為說法。隨心、隨根、隨欲樂差別而為說法；又隨行處、隨智慧處而為說法；知一切行處，隨而說法；隨眾生性，深入難處而為說法；隨道、隨生、隨煩惱、隨習氣轉故說法；隨乘令解脫故說法。

　　「是菩薩住此地中為大法師，守護諸佛法藏，墮在大法師深妙義中，用無量慧方便、四無礙智起菩薩言辭說法。

　　「是菩薩常隨四無礙智而不分別。何等為四？一、法無礙，二、義無礙，三、辭無礙，四、樂說無礙。

　　「是菩薩用法無礙智知諸法自相，以義無礙智知諸法差別，以辭無礙智知無分別說諸法，以樂說無礙智知諸法次第不斷。

　　「復次，以法無礙智知諸法無體性，以義無礙智知諸法生滅相，以辭無礙智知諸法假名而不斷假名說，以樂說無礙智隨假名不壞無邊說。

　　「復次，以法無礙智知現在諸法差別相，以義無礙智知過去、未來諸法差別相，以辭無礙智知過去、未來、現在諸法以無分別說，以樂說無礙智於一一世得無邊法相故說。

　　「復次，以法無礙智知諸法差別，以義無礙智知諸法義差別，以辭無礙智隨諸言音而為說法，以樂說無礙智隨所樂解而為說法。

　　「復次，以法無礙智以法智知諸法差別，以方便知諸法無差別；以義無礙智以比智如實知諸法差別；以辭無礙智以世智說諸法差別；以樂說無礙智知善說第一義。

　　「復次，以法無礙智知諸法一相不壞；以義無礙智善入陰入界諦因緣法；以辭無礙智，一切世間之所歸趣，以微妙音故；以樂說無礙智所說轉勝，能令眾生得無邊法明。

　　「復次，以法無礙智知諸法無有分別，攝在一乘；以義無礙智入分別諸法差別門；以辭無礙智能說諸乘無分別義；以樂說無礙智以一法門說無邊法明。

　　「復次，以法無礙智能入一切菩薩行、智行、法行、隨智行；以義無礙智能分別說十地義差別；以辭無礙智不分別說隨順諸地道；以樂說無礙智說一切行無邊相。

　　「復次，以法無礙智知一切佛於一念中得菩提，以義無礙智知種種時處差別，以辭無礙智隨諸佛得道事差別說，以樂說無礙智於一句法無邊劫說而不窮盡。

　　「復次，以法無礙智知一切佛說、一切佛力、無所畏、不共法、大慈大悲、無礙智轉法輪等，隨順一切智；以義無礙智隨如來音聲出八萬四千，隨眾生心、隨根、隨欲樂差別；以辭無礙智以如來音聲不分別說一切諸行；以樂說無礙智以諸佛智慧力隨眾生所樂音聲說。

　　「諸佛子！菩薩摩訶薩如是善知無礙智、安住第九地，名為得諸佛法藏，能為大法師，得眾義陀羅尼、眾法陀羅尼、起智陀羅尼、眾明陀羅尼、善意陀羅尼、眾財陀羅尼、名聞陀羅尼、威德陀羅尼、無礙陀羅尼、無邊旋陀羅尼、雜義藏陀羅尼，得如是等百萬阿僧祇陀羅尼，隨應方便說如是無量樂說差別門演法。

　　「是菩薩得如是無量陀羅尼門，能於無量諸佛所聽法，聞已不忘，如所聞法能以無量差別門為人演說。

　　「是菩薩於一佛所以百萬阿僧祇陀羅尼聽受法，如從一佛聽法，餘無量無邊諸佛亦如是。

　　「是菩薩於禮敬佛時所聞法明門，非多學聲聞得陀羅尼力於十萬劫所能受持。

　　「是菩薩得如是陀羅尼力、諸無礙智、樂說力，以說法故，在於法座，遍三千大千世界眾生隨意說法。

　　「是菩薩在法座上——唯除諸佛及受職菩薩——於一切中最為殊勝，心中得無量法明。是菩薩處於法座，或以一音令一切大眾悉得解了、即得解了；或以種種音聲令一切大眾各得開解、即得開解；或以默然、但放光明，令一切大眾各得解法、即得解法；或一切毛孔皆出法音、或三千大千世界所有色、無色物皆出法音、或以一音周滿世性，悉令得解。

　　「是菩薩，三千大千世界所有眾生一時問難，一眾生以無量無邊音聲差別問難，如一人所問、餘者異問，是菩薩於一念中悉受如是問難，但以一音皆令開解。如是，二三千大千世界、三、四、五、十、二十、三十、四十、五十、若百三千大千世界、若千三千大千世界、若萬、十萬、百萬、若億三千大千世界、若十億百千萬億那由他、乃至不可說不可說三千大千世界滿中眾生廣為說法時，承佛神力，能為眾生廣作佛事，倍復精勤，攝取如是智明。

　　「若於一毫末中，有不可說不可說世界微塵數大會，佛在此中而為說法，佛隨若干眾生心說法，令一一眾生心中得若干無量諸法；如一佛，一切佛在大會中說法皆亦如是。如一毛頭，一切十方世界皆亦如是，於是中應生大憶念力，於一念中從一切佛所受一切法明而不失一句。

　　「如上大會滿中眾生聽法，或於是中以決定清淨法明演說令得開解，於一念中令爾所眾生皆得歡喜，何況若干世界中眾生？

　　「是菩薩住是地中，善根轉勝，晝夜更無餘念，深入諸佛行處，常與一切佛會，深入菩薩解脫。菩薩隨順如是智，常見諸佛，而於一一劫中無量無邊百千萬億以妙供具供養諸佛，於諸佛所種種問難，通達諸陀羅尼，是菩薩善根轉勝明淨。

　　「如是，佛子！如成煉金具足莊嚴轉輪聖王寶冠，若在瓔珞，一切小王、四天下人無能奪者。諸佛子！菩薩摩訶薩亦如是，住此妙善地中，諸善根轉勝明淨，無能壞者——聲聞、辟支佛及諸地菩薩所不能壞。

　　「是菩薩善根轉明，能照眾生煩惱難處，照已還攝。佛子！譬如大梵王，三千大千世界一切所有難處皆悉能照；菩薩亦如是。住是菩薩妙善地中，善根明淨，照眾生煩惱難處，照已還攝。

　　「諸佛子！是名略說菩薩摩訶薩第九菩薩妙善地，若廣說則無量無邊劫不可得盡。

　　「菩薩摩訶薩住是地中，多作大梵王，典領三千大千世界，無有能勝。如實解義者，於自在中而得自在，善能宣說聲聞、辟支佛、菩薩波羅蜜，眾生問難無能窮盡。所作善業，若佈施、若愛語、若利益、若同事，皆不離念佛、念法、念菩薩伴，乃至不離念一切種智。常生是心：『我當何時於眾生中為首、為尊，乃至於一切眾生中為依止者？』是菩薩若欲如是勤行精進，於一念中得百萬阿僧祇三千大千世界微塵數三昧，乃至能示百萬阿僧祇三千大千世界微塵數菩薩眷屬——若以願力，神通自在復過是數，百千萬億那由他劫不可稱說。」

　　爾時，金剛藏菩薩欲重明此義而說偈言：

「諸菩薩隨順，　　無量深智力，
　第一最微妙，　　一切世難知，
　利益眾生者，　　能至第九地，
　得入於諸佛，　　秘密之藏處。
　得微妙最上，　　三昧陀羅尼，
　廣大神通力，　　善入世間相。
　智慧力決定，　　能觀諸佛法，
　大願悲心淨，　　得入第九地。
　順行此上地，　　持諸佛藏者，
　即能通諸法，　　善、不善、無記，
　是有漏、無漏，　　世間、出世間，
　是則可思議、　　是不可思議，
　知法定、不定，　　三乘具足相，
　思惟分別此，　　有為、無為相。
　起知如是法，　　破諸無明闇，
　隨順是智心，　　則為第一妙。
　悉知諸眾生，　　險難諸雜心、
　輕躁易轉心、　　無邊自在心、
　煩惱深淺相、　　心伴不離心。
　又知使纏相，　　隨順相續有，
　知業種種雜、　　各各差別相，
　因滅果不失，　　通達如是事。
　又知於眾生，　　諸根軟中利，
　廣大差別等，　　先際、後際相，
　上、中、下差別、　　及諸欲樂等，
　乃至能悉知，　　八萬四千種。
　世間性亦爾，　　煩惱見難處，
　無始來不斷，　　諸心一切使，
　皆與心共行，　　縛心難可斷。
　知諸結使等，　　但妄想分別，
　無有方處所、　　亦無定事相，
　亦不離於身，　　又亦難得知，
　禪定力能遮，　　金剛道能斷。
　又能知眾生，　　入六道差別，
　愛水癡闇覆，　　業田識是種，
　生於後身牙，　　名色共增長，
　無始生死來，　　相續在三界。
　及知天、龍等，　　煩惱諸業心，
　若離於心者，　　是則無所有。
　一切諸眾生，　　皆在三聚中，
　或沒諸邪見，　　或在於智道。
　菩薩住是地，　　悉知眾生心，
　諸根及欲樂，　　種種差別等。
　深心善思惟，　　隨宜而說法，
　通達無礙智，　　善以言辭說。
　菩薩為法師，　　猶如師子王、
　牛王、如山王，　　安住無所畏。
　普於諸世界，　　雨美甘露味，
　猶如大龍王，　　能雨滿大海。
　是菩薩善知，　　法義辭無礙，
　善能隨順行，　　具足樂說力。
　能得於百萬，　　阿僧祇總持，
　能受諸佛法，　　如海受龍雨。
　菩薩得如是，　　諸深妙清淨，
　無量陀羅尼，　　諸三昧力故，
　能於一念中，　　得見無量佛，
　聞已淨梵音，　　演說妙法寶。
　是菩薩或教，　　大千界眾生，
　隨心根所好，　　說法令歡喜。
　如是等無量，　　三千大千國，
　轉深勤精進，　　而作是思惟：
『或於一毛頭，　　無量佛說法。』
　佛為種種人，　　演說於妙法，
　是菩薩皆受，　　如地受諸種。
　復作如是願：　　『十方諸所有，
　國土中眾生，　　皆合為一會。
　應於一念中，　　皆悉知其心，
　以一音說法，　　悉令斷疑網。』
　菩薩住是地，　　人天中法王，
　為大說法師，　　隨順眾生心。
　常於日夜中，　　與諸佛共會，
　能住甚深妙，　　寂滅智解脫。
　供養無量佛，　　善根轉明淨，
　猶如轉輪王，　　真金嚴寶冠。
　光明照眾生，　　煩惱險難處，
　如梵王光明，　　照於大千界。
　菩薩住是地，　　作三千大千，
　世界大梵王，　　諸根悉猛利。
　善以三乘法，　　示悟諸眾生，
　所作諸善業，　　皆順於正念。
　能在一念中，　　而得於無量，
　世界微塵數，　　諸深妙三昧。
　得見十方佛，　　微妙音說法，
　見佛大神力，　　更發無量願。
　如是第九地，　　大智所行處，
　深妙難知見，　　今已略說竟。」

　　法雲地第十

　說諸大菩薩，　　所行無上事，
　無數那由他，　　首陀會諸天，
　於上虛空中，　　心皆大歡喜，
　咸以恭敬心，　　眾妙供養佛。
　那由他菩薩，　　歡悅無有量，
　燒諸奇妙香，　　滅除諸煩惱。
　他化自在王，　　與諸天大眾，
　住在虛空中，　　心皆大歡喜，
　咸以恭敬心，　　種種設供養，
　各散眾寶衣，　　空中旋轉下。
　無量億天女，　　諸根欣悅豫，
　於上虛空中，　　敬心供養佛，
　同作無量億，　　那由他伎樂，
　於諸眾物中，　　皆出如是音：
「佛坐於此處，　　悉遍於一切，
　十方國土中，　　皆亦有佛現。
　無量億種種，　　相好莊嚴身，
　姝妙無有比，　　充滿於世界。
　於一毛孔中，　　出無量光明，
　滅除於一切，　　世間煩惱火。
　十方微塵數，　　不可得計量，
　一毛孔光明，　　亦復不可盡。
　各見有佛身，　　以三十二相、
　八十好莊嚴，　　轉於無上輪。
　或見佛種種，　　為眾而說法；
　或見在兜率，　　教化於諸天。
　或見從兜率，　　來下處胞胎，
　或見初生時，　　或見夜出家，
　或見坐道場，　　而成無上道，
　或見轉法輪，　　或見入涅槃，
　於無量國土，　　種種而示現，
　欲度眾生故，　　皆有如是事。
　譬如巧幻師，　　善知於幻術，
　多示諸眾生，　　種種諸異身。
　如是佛慧中，　　善巧於示現，
　變化一切身，　　週徧諸世間。
　如諸法空寂，　　先來無性相，
　同若如虛空，　　大師亦如是。
　得入第一義，　　微妙之性相，
　隨於法性相，　　示佛大神力。
　諸佛所行性，　　一切諸眾生，
　皆在是性中，　　相可相同相。
　一切諸法等，　　入在於第一，
　寂滅義趣中，　　悉皆無有相。
　若欲得佛智，　　應離諸想念，
　有無俱通達，　　疾作天人師。」
　諸天婇女眾，　　皆出如是等，
　千萬種妙音，　　寂然而觀佛。
　解脫月菩薩，　　見眾皆寂然，
　請金剛藏言：　　「大名稱佛子！
　菩薩從九地，　　至於第十地，
　諸大神通力，　　願今為略說。」

　　爾時，金剛藏菩薩言：「佛子！諸菩薩摩訶薩如是無量智慧、善修行佛道乃至九地，善集諸白法、集無量助道法，大功德智慧所護，廣行大悲，深知分別世間性差別、深入眾生難處、至諸如來行處，念隨順如來寂滅行處，趣向諸佛力、無所畏、不共法等，堅持不捨，得至一切智慧位。

　　「諸佛子！菩薩摩訶薩隨行如是智近佛位地，則得菩薩離垢三昧而現在前。又，入法性差別三昧、莊嚴道場三昧、雨一切世間華光三昧、海藏三昧、海印三昧、虛空廣三昧、觀擇一切法性三昧、隨一切眾生心行三昧、如實擇一切法三昧、得如來智信三昧，如是等百萬阿僧祇三昧皆現在前。是菩薩悉入此三昧，善知其中功用差別。最後三昧名益一切智位，是三昧現在前時，大寶蓮花王出，周圓如百萬三千大千世界，一切眾寶間錯莊嚴，過一切世間所有，出世間善根所生，行諸法如幻，性空慧所成，光明能照一切世界。大寶琉璃為莖，勝一切諸天所有，不可量；栴檀王為台、大馬瑙寶為須、閻浮檀金光為葉；中有無量光明，一切妙寶皆在其內；寶網覆上，滿十三千大千世界微塵數蓮花為眷屬。爾時，菩薩其身姝妙，稱可華座。是菩薩得益一切智位三昧力故，身現在大蓮華座上。即時諸眷屬蓮華上皆有菩薩圍繞之，一一菩薩坐蓮華上即得百萬三昧，皆一心恭敬瞻仰大菩薩。

　　「是菩薩升蓮華座時，十方現在一切世界皆大震動，一切惡道皆悉休息，光明普照十方世界，一切世界皆悉嚴淨、皆得見聞一切諸佛大會。何以故？是菩薩坐大蓮華座上，即時足下出百萬阿僧祇光明，照十方阿鼻地獄等，滅眾生苦惱；兩膝上放若干光明，悉照十方一切畜生，滅除苦惱；臍放若干光明照十方一切餓鬼，滅除苦惱；左右脅放若干光明照十方人身，安隱快樂；兩手放若干光明照十方諸天、阿修羅宮殿；兩肩放若干光明照十方聲聞人；項放若干光明照十方辟支佛；口放若干光明照十方世界諸菩薩身乃至住九地者；白毫放若干光明照十方得位菩薩身，一切魔宮隱蔽不現；頂上放百萬阿僧祇三千大千世界微塵數光明照十方諸佛大會，圍繞世界十匝，住於虛空成光明網，高大明淨，供養諸佛。如是供養，從初發心乃至九地菩薩所作供養百分不及一、乃至百千萬億分不及一、乃至算數譬喻所不能及。

　　「是大光明網勝十方世界所有華香、末香、燒香、塗香、衣服、幡蓋、眾寶、瓔珞、摩尼寶珠、供養之具，以從出世善根生故。一一佛大會上皆雨眾寶，狀如大雲。若有眾生覺知如是供養者，當知皆是必定無上大道。如是諸光雨大供養已，還繞諸佛大會十匝入諸佛足下。爾時，諸佛及大菩薩知某世界中某甲菩薩摩訶薩行如是道，成就受職。

　　「諸佛子！即時十方無邊菩薩乃至住九地者皆來圍繞，設大供養，一心恭敬瞻禮，各得萬三昧。諸得職菩薩摩訶薩於金剛莊嚴胸出一大光，名破魔賊，有無量百千萬光以為眷屬，照十方世界示無量神力，亦來入是大菩薩胸。此光明滅已，是菩薩即時得大勢力，神通智慧百千萬倍。

　　「諸佛子！爾時諸佛出眉間白毫相光，名益一切智位，有無量無邊光明眷屬，照一切十方世界無有遺餘，十匝圍繞一切世界，示於諸佛大神通力，勸進無量無邊百千萬億諸菩薩，一切十方世界六種震動，滅除一切惡道苦惱，一切魔宮皆蔽不現；示一切諸佛得道之處；示一切諸佛大會莊嚴事，廣大如法性，究竟如虛空。

　　「照明一切世界已，集在虛空，右繞，示大神通莊嚴之事，入是菩薩頂上；其諸眷屬光明入諸眷屬蓮華菩薩頂上，即時諸菩薩各得先所未得十千三昧。是光明入此菩薩頂，如一佛光；一切佛光皆亦如是。一切十方佛光明入是菩薩頂時，名為得職、名為入諸佛境界，為具佛十力、當墮在佛數。

　　「諸佛子！譬如轉輪聖王長子，大夫人所生，成就轉輪王相。轉輪聖王令子在白象寶閻浮檀金座上取四大海水，上張羅幔，種種莊嚴幢幡、伎樂，執金鐘香水灌子頂上，即名為灌頂大王，具足轉十善道故，得名轉輪聖王。諸佛子！菩薩摩訶薩亦如是，受職時，諸佛以智水灌是菩薩頂，名灌頂法王，具足佛十力故，墮在佛數。諸佛子！是名諸菩薩摩訶薩大智慧職。以是職故，諸菩薩摩訶薩受無量百千億萬苦行難事。是菩薩得是職已，住菩薩法雲地，無量功德、智慧轉增。

　　「諸佛子！菩薩住是法雲地，如實知集欲界、集色界、集無色界，如實知集世間性、集眾生性、集識性、集有為性、集無為性、集虛空性、集法性、集涅槃性、集邪見諸煩惱性，如實知諸世間行法、還法，如實知集聲聞道、集辟支佛道、集菩薩道，集諸佛力、無畏、不共法，集色身、法身、集一切智慧。如是，集得佛道、集轉法輪、集示滅度。舉要言之，如實知示集一切法差別。

　　「是菩薩以如是智慧隨順菩提行，如實轉深入，知眾生化、業化、煩惱化、諸見化、世性化、法性化、聲聞化、辟支、佛化、菩薩化、如來化、一切化、分別無分別化，皆如實入。是菩薩爾時如實知佛力所持、如實知法處持、如實知業持、煩惱持、時持、願持、先世持、行持、劫壽持、智持。

　　「是菩薩住十地中，諸佛所有微細行智，所謂細微生死智、細微世智、細微出家智、細微得道智、細微神力自在智、細微轉法輪智、細微持壽命智、細微示涅槃智、細微法久住智，如是等細微智皆如實知。

　　「又，諸佛密處，所謂身密、口密、意密、籌量時非時密、與菩薩受記密、攝伏眾生密、諸乘差別密、八萬四千諸根差別密、業如實所作密、行密、得菩提密，如是等密皆如實知。

　　「是菩薩，諸佛所有入劫智，所謂一劫攝阿僧祇劫、阿僧祇劫攝一劫、有數攝無數、無數攝有數、一念攝無量世、無量世攝一念、劫攝非劫、非劫攝劫、有佛劫攝無佛劫、無佛劫攝有佛劫、過去未來劫攝現在劫、現在劫攝過去未來劫、未來過去劫攝現在劫、現在劫攝未來過去劫、長劫攝短劫、短劫攝長劫，諸劫攝想皆如實知。

　　「是菩薩，諸佛所入毛道智、若入微塵智、若國土智、身心智、得道智、若眾生身心得道智、若眾生行智、得道智、徧行佛道智、順行示智、逆行示智、不可思議智，世間能知、聲聞能知、辟支佛能知、菩薩能知、有不能知但如來能知，皆如實入。

　　「諸佛子！諸佛智廣大，無量無邊，菩薩住是地則能得入如是智慧。

　　「諸佛子！是菩薩摩訶薩隨是地行，得菩薩不可思議解脫、得菩薩無礙解脫、淨行解脫、普門明解脫、如來藏解脫、隨無礙論解脫、入三世解脫、法性藏解脫、解脫明解脫、離差別解脫。諸佛子！是菩薩，十解脫為首，如是等無量無邊百千萬億阿僧祇解脫皆於此地得；得百千萬無量阿僧祇三昧、百千萬無量阿僧祇陀羅尼、百千萬無量阿僧祇神通，亦復如是。

　　「是菩薩成就如是智慧，隨順於菩提，成就無量念力，能於一念頃至十方無量佛所受無量法明、無量法雨，皆能受持。譬如娑伽羅龍王所澍大雨，唯除大海，餘地不能堪受。諸佛子！菩薩摩訶薩亦如是，受大法雨故，能入如來密處。是大法雨，一切眾生、聲聞、辟支佛皆不能受，從初地乃至九地菩薩亦不能受持，唯此菩薩摩訶薩住法雲地悉能受持。

　　「諸佛子！譬如大海，一龍王起大雲雨皆能堪受，若二龍王、三、四、五、十、二十、三十、四十、五十、若百龍王、若千、若萬、若億、若百億、若千萬億那由他龍王，乃至無量無邊大龍王起雲所雨，一時澍下皆能受持。所以者何？大海是無量器故。諸佛子！菩薩摩訶薩亦如是，住法雲地，於一佛所能受大法明雨，二佛、三、四、五、十、百、千、萬、億，乃至無量無邊、不可稱不可說、無有限、過諸算數，於一念中皆能堪受如是諸佛大法雲雨。是故，此地名法雲地。」

　　問言：「佛子！是菩薩於一念中為能堪受幾所佛法明大雨？」

　　答言：「不可以算數所知，但以譬喻可說。諸佛子！譬如十方所有不可說百千萬億那由他世界中微塵，爾所微塵世界中眾生假使皆得聞持陀羅尼、為佛侍者、為大聲聞，多聞第一，譬如金剛蓮花上佛有大擇比丘多聞第一。其一眾生成就如是多聞之力，餘若干眾生皆亦如是。其一人所受法，第二人不重受，如是一切各各不同。諸佛子！於意云何？是一切眾生受持多聞力為多不？」

　　答言：「無量。」

　　「諸佛子！我今當為汝說，是菩薩住此法雲地，於一念一時、於一佛所，能堪受三世法性藏，名曰大法明雨——上一切眾生多聞之力，比此百分不及一、千分、萬分、千萬億那由他，乃至算數譬喻所不能及。如一佛所聞，十方若干世界所有微塵諸佛皆能堪受大法明雨，復能過此無量無邊，於一念一時悉能堪受大法明雨，是故名為法雲地。◎

　　「◎復次，佛子！菩薩摩訶薩住是大法雲地，自從願力，生大慈悲放大法雷音、諸通明無畏以為電光、發大智慧以為疾風、大福德善根以為密雲、現種種身色為雜色雲、說法降魔以為雷音，一念一時能於上所說微塵世界皆悉周普，無有遺餘，復過此數。以雨善法、甘露法雨故，滅眾生隨心所樂、無明所起煩惱塵焰，是故名為法雲地。

　　「復次，諸佛子！菩薩摩訶薩住是法雲地，於一世界中從兜率天上來下乃至示大涅槃、一切佛事，隨所度眾生皆現神力；若二三千世界，乃至如上微塵數世界，又復過是百千萬億阿僧祇世界，從兜率來下乃至示大涅槃、一切佛事，隨所度眾生皆現神力。

　　「是菩薩住在此地，於智慧中得上自在力、善擇大智慧，或以狹國為廣、廣國為狹、或以垢國為淨。如是，一切世間性皆有神力。

　　「是菩薩或於一微塵中有一三千大千世界鐵圍山川而不迫隘，或二、三、四、五、十、二十、三十、四十、五十、若百、若千、萬、億、無量不可說不可說世界諸莊嚴事皆示入一微塵。若以一世界莊嚴事示不可說不可說世界、或以乃至不可說不可說世界眾生置一世界中亦不迫隘、或以一世界眾生置不可說不可說世界中、或以不可說不可說世界示著一毛頭而不惱眾生、或於一毛中示一切佛神通力莊嚴之事。或以十方所有不可說不可說世界微塵，於一念中現如是等身；於一身中示若干無量手，以此手勤心供養十方諸佛；以一一手捉恆河沙等蓮華聚以散諸佛，塗香、雜香、末香、衣服、幡蓋、寶物亦復如是，一切莊嚴之具皆以手執供養諸佛；於一一身皆亦如是。又，一一身化有爾所塵數頭，於一一頭有爾所塵數舌，以是神力讚歎諸佛。如是等事於唸唸中徧滿十方，於唸唸中以神通力於無量世界示得佛道、轉於法輪，乃至大般涅槃。

　　「於三世中以神通力示現無量身、於自身中現佛無量無邊佛土莊嚴事、於自身中示一切世界成壞事、或令一切諸風皆於一毛孔出而不惱眾生。或欲以無量無邊世界為一海水，此海水中作大蓮華，形色光明徧照無量無邊世界，於中示得菩提莊嚴妙事乃至示得一切種智。自身中所有一方光明摩尼寶珠、電光、日、月、星宿諸光明，乃至十方世界所有光明諸物，皆於身中現。以口噓氣能令一切十方無量無邊世界震動，而不令眾生有驚畏想。示十方世界水劫盡，風劫、火劫盡，而眾生身隨意莊嚴。或欲於自身示作如來身、如來身作自身、如來身作己佛國、己佛國作如來身。

　　「諸佛子！菩薩摩訶薩在此菩薩法雲地神變如是。又，餘無量神力自在奇異示現。」

　　爾時，會中有諸菩薩、天、龍、夜叉、乾闥婆、阿修羅、迦樓羅、緊那羅、摩睺羅伽、釋提桓因、梵天王、四天王、自在天子、淨居天等，各作是念：「若菩薩神通力、智慧力如是無量無邊，佛復云何？」

　　爾時，解脫月菩薩摩訶薩知大眾心所念，問金剛藏菩薩言：「佛子！今諸大眾皆有所疑，聞是菩薩大神通智慧力，墮在疑網。汝今當斷一切疑惑，示菩薩神通莊嚴妙事。」

　　即時金剛藏菩薩入一切佛國體性三昧。時諸大眾，天、龍、夜叉、乾闥婆、阿修羅、迦樓羅、緊那羅、摩睺羅伽、釋提桓因、梵天王、護世天王、自在天子、淨居天等大眾，皆自見知入金剛藏菩薩身中，於其身內見有三千大千世界莊嚴眾事，若滿一劫說不可盡。於中見佛道場樹，其莖周圍十萬三千大千世界、高百萬三千大千世界、覆蔭三千億三千大千世界。稱樹高廣，有師子座，其座上有佛號一切智王如來。一切大眾咸皆見佛坐在座上，其中所有莊嚴上妙供養之具，滿一劫說亦不可盡。

　　金剛藏菩薩示現如是大神力已，還令大眾各在本處。爾時，一切眾會生希有想，默然一心觀金剛藏菩薩。

　　爾時，解脫月菩薩問金剛藏菩薩言：「佛子！甚為希有，是三昧有大勢力。是三昧者名為何等？」

　　答言：「是三昧者，名為一切佛國體性。」

　　問言：「是三昧所有勢力為齊幾所？」

　　答言：「佛子！若菩薩摩訶薩善修成是三昧力者，能以如是無量恆河沙世界微塵數三千大千世界於身中現，復過是數。

　　「佛子！菩薩摩訶薩在此法雲地，得如是諸菩薩三昧無量無邊百千萬億。以是故，此菩薩住是地中，身身業難可測知、口口業難可測知、意意業難可測知、神力自在難可測知、觀三世法難可測知、諸三昧行入難可測知、智力難可測知、遊戲諸解脫難可測知、變化所作、神力所作、勢力所作難可測知，略說乃至舉足下足，乃至小王子、菩薩住妙善地者不能測知。

　　「諸佛子！菩薩法雲地如是無量，今已略說。若廣說者，無量無邊阿僧祇劫不能得盡。」

　　問言：「佛子！若菩薩行處力神通力如是者，佛行處力神通力復云何？」

　　答言：「佛子！譬如有人取四天下中二、三塊土，作是言：『無邊世界地性為多此耶？』汝所問者，我謂如是。如來無量智慧云何以菩薩智慧而欲測量？諸佛子！如人取四天下中少地性，餘在極多。諸菩薩法雲地於無量劫但可說耳，何況如來地？

　　「諸佛子！我今唱說，令汝知之，佛現在為證。如一一方無量無邊世界微塵等諸佛世界，十地菩薩皆滿其中——譬如稻、麻、叢林——是諸菩薩有無量無邊業，修習菩薩功德、智慧、禪定，於如來功德智慧力百分不及一、百千萬億分不及一，乃至算數譬喻所不能及。

　　「諸佛子！是菩薩隨如是智慧順如來身、口、意，亦不捨諸菩薩三昧，而勤心供養諸佛，於一一劫以一切粗現(丹本微妙)供養具供養無量無邊諸佛，而能具受諸佛神力，轉復明勝。是菩薩於法性問難無能勝者，乃至無量無邊百千萬億劫不可窮盡。

　　「佛子！譬如大金師善治此金為莊嚴物，以無上摩尼寶珠間錯其中，安置自在天王頸上，其餘諸天無能奪者。又，諸天人莊嚴之具無能及者。諸佛子！菩薩住十地中，智慧、功德、善根，從初地至九地諸菩薩摩訶薩所不能及。

　　「菩薩住是地中得大智照明故，能隨順一切智慧，其餘智慧之明所不能壞。譬如，佛子！大自在天王光明一切生處，眾生光明所不能及，能令眾生身心涼冷。諸佛子！菩薩摩訶薩亦如是，住是法雲地中，智慧、光明，一切聲聞、辟支佛所不能及，從初地乃至九地菩薩摩訶薩亦不能及。是菩薩住是地中，能令無量眾生住一切智道。

　　「諸佛子！菩薩摩訶薩住是地中，諸十方佛為說智慧令通達三世，正知法性相，以智普覆一切世間，照一切世間性，大悲大慈普覆一切眾生，正徧見知一切諸法。舉要言之，具足為說至一切智道。

　　「佛子！是名菩薩摩訶薩第十菩薩法雲地。

　　「菩薩摩訶薩住是地中，多作摩醯首羅天王，智慧明達，善說聲聞、辟支佛、菩薩波羅蜜，於法性中有問難者無能令盡。所作善業，若佈施、若愛語、若利益、若同事，皆不離念佛、念法、念菩薩伴、念菩薩行、念諸波羅蜜、念諸地行，不離念十力、念無所畏、念不共法，乃至不離念具足一切種智。常作是念：『我當何時於眾生中為首、為勝、為大、為妙、為上、為無上、為導、為將、為師、為尊，乃至於一切眾生中為依止者？』若欲如是勤行精進，於一念中得無量百千萬億那由他不可說不可說世界微塵數三昧，乃至示爾所微塵數菩薩眷屬，若以願力，神通自在復過是數——所謂諸行上妙供具，信解起業，若身、若口、若光明、若諸根、若如意、若音聲、若行處，乃至若干百千萬億劫不可稱數。

　　「諸佛子！是名菩薩摩訶薩地次第順行趣向一切種智。

　　「佛子！譬如從阿耨達池四河流出，滿足四天下，轉增無有窮盡乃入大海。諸佛子！菩薩摩訶薩亦如是，從菩薩出於善根大願之水，以四攝法滿足眾生而不窮盡，轉更增長乃至一切種智。

　　「諸佛子！是諸菩薩十地，因佛智故而有差別。譬如因大地故，有十大山王。何等為十？所謂雪山王、香山王、軻梨羅山王、僊聖山王、由乾陀羅山王、馬耳山王、尼民陀羅山王、斫迦婆羅山王、眾相山王、須彌山王。

　　「佛子！如雪山王，一切藥草集在其中，取不可盡。諸佛子！菩薩摩訶薩亦如是，住在菩薩歡喜地，一切世間經書、伎藝、文頌、咒術集在其中，無有窮盡。

　　「諸佛子！如香山王，一切諸香聚在其中而不可盡；菩薩摩訶薩亦如是，住菩薩離垢地中，持戒頭陀、威儀、助法集在其中，無有窮盡。

　　「諸佛子！如軻梨羅伽山王但以寶成，集諸妙華，取不可盡。諸佛子！菩薩亦如是，住於明地，集一切世間禪定、神通、解脫三昧門不可盡。

　　「諸佛子！如僊聖山王但以寶成，多有五神通聖人，不可窮盡。諸佛子！菩薩摩訶薩亦如是，住菩薩焰地中，集令眾生入道因緣，種種問難不可窮盡。

　　「諸佛子！如由乾陀羅山王但以寶成，集夜叉大神、夜叉羅剎眾，不可窮盡。諸佛子！菩薩亦如是，住菩薩難勝地中，集一切自在、如意神通，說不可盡。

　　「諸佛子！如馬耳山王但以寶成，集眾妙果，取不可盡。諸佛子！菩薩摩訶薩亦如是，住現前地中，集深因緣法說聲聞果，不可窮盡。

　　「諸佛子！如尼民陀羅山王但以寶成，集諸一切大力龍神不可窮盡。諸佛子！菩薩摩訶薩亦如是，住菩薩遠行地中，集種種方便智慧說辟支佛道，不可窮盡。

　　「諸佛子！如斫迦婆羅山王但以寶成，集心自在者不可窮盡。諸佛子！菩薩摩訶薩亦如是，住無動地，集一切菩薩自在道說世間性，不可窮盡。

　　「諸佛子！如眾相山王但以寶成，集大神力、諸阿修羅無有窮盡。諸佛子！菩薩亦如是，住菩薩妙善地中，集轉眾生行智說世間相，不可窮盡。

　　「諸佛子！如須彌山王但以寶成，集諸天神無有窮盡。諸佛子！菩薩亦如是，住法雲地中，集如來十力、四無所畏說諸佛法，不可窮盡。

　　「諸佛子！是十寶山同在大海，因大海水有差別相；諸菩薩摩訶薩十地亦如是，同在佛智，因一切智故，有差別相。

　　「諸佛子！譬如大海，以十相故，數名大海，無有能壞。何等為十？一、漸次深，二、不共死屍宿，三、餘水失本名，四、一味，五、多寶聚，六、極深難入，七、廣大無量，八、多有大身眾生依住，九、不過常限，十、能受一切大雨無有盈溢。

　　「諸佛子！諸菩薩行亦如是，以十因緣故，得名無有能壞。何等為十？歡喜地中，漸次生堅固願；離垢地中，不與破戒者共宿；明地中，捨諸世間假名；焰地中，於佛所得一心不壞信淨；難勝地中，生世間無量方便神通起世間事；現前地中，觀甚深因緣法；遠行地中，以廣大心善擇諸法；無動地中，能起大莊嚴事示現；妙善地中，能得深解脫，通達世間行，如實不過；法雲地中，能受一切諸佛大法明雨。

　　「諸佛子！譬如大摩尼寶珠，有十事能與眾生一切寶物。何等為十？一、出大海，二、巧匠加治，三、轉精細，四、除其垢穢，五、以火煉治，六、眾寶莊嚴，七、貫以寶縷，八、置在琉璃高柱，九、光明四照，十、隨王意雨眾寶物。

　　「諸佛子！菩薩摩訶薩發菩提心寶亦有十事。何等為十？一、初發心佈施離慳，二、修持戒頭陀苦行，三、以諸禪定解脫三昧令轉精妙，四、以道行清淨，五、練以方便神通，六、以深因緣法莊嚴，七、以種種深方便智慧貫穿，八、置以神通自在幢上，九、觀眾生行放多聞智慧光明，十、諸佛授智職，爾時於一切眾生能為佛事，墮在薩婆若數。

　　「諸佛子！是諸菩薩所行集一切智慧功德法門品，若不深種善根者不能得聞。」

　　問言：「若得聞者，是人為得幾許福？」

　　答言：「隨諸佛所有智慧慧力，如是發薩婆若心所緣攝福德，是人得聞此法門所得福德亦復如是。何以故？若無菩薩心，聞是法門不能信解、受持，何況以身修習、能成是事？諸佛子！以是故當知，是人隨順一切種智，得聞、信解、受持、修行。」

　　說是經時，以佛神力，十方世界、十億佛國、微塵數世界六種十八相動。又，法應震動。諸天雨華，如雲而下，雨諸香、瓔珞、天寶衣、天幡蓋、天寶物、天莊嚴身具，雨天伎樂歌頌而下。更有大音讚歎十地殊勝之事，此他化自在天王宮四天下中，如是，十方一切世界週徧皆說十地經。

　　以佛神力故，十方過十億佛國微塵數世界有十億佛國微塵數諸菩薩來，徧滿十方虛空，皆作是言：「善哉善哉！金剛藏！佛子善說諸菩薩摩訶薩住諸地相。佛子！我等皆亦名金剛藏，從金剛德世界金剛幢佛所來，所經歷處皆說是經，眾會亦如是、言辭亦如是、義趣亦如是，不增不減。佛子！我等以佛力故，到此大眾來證是事。諸佛子！如我等來至此眾，如是，十方一切世界一一世間種性、四天下上他化自在天王宮摩尼寶殿，皆有十億佛國微塵數菩薩往為作證。」

　　爾時，金剛藏菩薩觀察十方、觀一切大眾、觀深法性，讚歎助發薩婆若心，示眾生菩薩大力。欲淨諸菩薩行、攝一切眾生、隨順薩婆若、除一切世間之垢、與諸眾生一切種智因緣，示不可思議智慧莊嚴妙事，說一切菩薩功德差別相。欲令此義轉勝明、顯示眾生故，承佛神力而說偈言：

「諸菩薩所行，　　樂於善寂滅，
　其心無所著，　　猶若如虛空，
　除貪、恚、癡垢，　　安住道智中，
　如是無上行，　　願樂欲聽聞。
　如是諸菩薩，　　在於無量劫，
　勤心常修習，　　萬億種善根，
　供養無量佛、　　辟支、阿羅漢，
　為利眾生故，　　乃生菩提心。
　精勤持戒行，　　頭陀除罪垢，
　修善忍轉妙，　　慚愧威德滿。
　福慧因緣故，　　高勝心明淨，
　深樂於佛智，　　同佛生菩提。
　供養於一切，　　十方三世佛，
　如虛空等國，　　悉皆令清淨。
　一切法平等，　　善悉通達故，
　為度一切眾，　　生於菩提心。
　諸菩薩如是，　　生是無量心，
　至於歡喜地，　　息惡樂佈施。
　得諸本願力，　　慈悲心偏多，
　深行十善道，　　能到離垢地。
　戒聞功德富，　　慈心愍世間，
　永離諸垢穢，　　深心常清淨，
　普觀諸世間，　　三毒火熾然，
　如是之大士，　　能入三明地。
　觀三界皆空，　　無常亦如病、
　如癰、如瘡箭，　　百種苦常然，
　見諸有為過，　　貪著佛功德，
　得佛智明焰，　　得入於焰地。
　成就於念慧，　　得至道智中，
　在此地供養，　　百千種諸佛，
　常能思惟念，　　諸佛無量德，
　得入於一切，　　世間難勝地。
　能以慧方便，　　種種而示現，
　諸有所為作，　　以利於世間，
　供養於諸佛，　　作益眾生事，
　無生法在前，　　得入現前地。
　菩薩諸所行，　　一切世難知，
　常無有我心，　　離有亦離無。
　諸法先空寂，　　十二緣故行，
　善了此微細，　　能入遠行地。
　行慧方便等，　　得法寂滅相，
　如是之大士，　　難知難可及；
　為欲令世間，　　得善寂滅故，
　還起修諸行，　　種種福德事；
　普入於眾生，　　種種心行處，
　如是能得入，　　等空不動地。
　大智諸菩薩，　　悉善能具行，
　種種諸智業，　　得十自在力；
　能以無有量，　　無邊限諸身，
　普現十方界，　　而為說妙法；
　善達世間性，　　及諸眾生性，
　如是大慈悲，　　能入妙善地。
　第一妙淨智，　　善觀諸世間，
　縷練煩惱業，　　深曲險難處，
　為度是等故，　　得諸佛法藏，
　善說第一義，　　悉無所違錯。
　如是次第行，　　具足諸善法，
　乃至到九地，　　所修集福慧。
　欲得諸佛力，　　第一深妙利，
　乃於一切佛，　　能得受智職。
　先得無數定，　　智行極廣大；
　末後得難壞，　　諸智職三昧。
　若能得如是，　　一切職三昧，
　一切寶莊嚴，　　大蓮花即出。
　菩薩稱蓮花，　　現身坐其上，
　餘花諸菩薩，　　咸共一心視。
　爾時大菩薩，　　從身放無量，
　百千億光明，　　滅諸世間苦。
　然後頂上出，　　百千億光明，
　普照十方界，　　諸佛大會眾。
　於上虛空中，　　化成光明網，
　供養諸佛已，　　入諸佛足下。
　時諸一切佛，　　及諸大菩薩，
　各知其菩薩，　　得受於智職。
　如是一切佛，　　報以眉間光，
　名曰一切職，　　入此菩薩頂。
　一切無量佛，　　與此菩薩職，
　猶如轉輪王，　　假授太子位。
　時諸十方界，　　普皆大震動，
　乃至阿鼻等，　　諸苦皆除滅。
　菩薩為一切，　　智慧得是職，
　如是名為到，　　無上法雲地。
　住於是地中，　　智慧無邊限，
　善知度一切，　　世間諸因緣。
　入色無色法，　　欲色無色界，
　能知眾生性、　　國土性、法性，
　又能入可數、　　不可數法中，
　乃至能觀擇，　　虛空無量性。
　入此地悉具，　　菩薩變化事，
　諸佛威神力，　　微細智密事。
　又能悉通達，　　一切諸劫數，
　於一毛端中，　　觀見世間性。
　一切諸如來，　　於此無上地，
　初生及出家、　　得道、轉法輪、
　示入於涅槃，　　皆隨順於智，
　寂滅妙解脫，　　悉於此地得。
　此地諸大士，　　憶念力大故，
　諸佛大法雨，　　皆悉能受持。
　譬如大海水，　　能持龍王雨；
　諸佛大法雨，　　菩薩受亦爾。
　若於一佛所，　　一時聽受法，
　十方無量土，　　微塵數眾生，
　皆得聞總持，　　成於聲聞乘，
　不如是菩薩，　　算數所不及。
　大智慧力故，　　及生大願力，
　能於一念中，　　徧滿無量國。
　雨甘露法水，　　滅諸煩惱火，
　是故諸佛名，　　此地為法雲。
　大士住此地，　　供養諸佛具，
　過諸天所有，　　普示大神力。
　示眾轉勝力，　　過是數無量，
　若人欲思量，　　迷悶不能解。
　大智住此地，　　舉足下足事，
　及餘諸菩薩、　　乃至於九地，
　皆悉不能知，　　何況餘眾生、
　三世諸聲聞、　　及與辟支佛？
　住此諸佛示，　　一切智慧事，
　亦與令通達，　　三世無礙智，
　亦示法性寂、　　亦示種種變，
　一切諸世界，　　所有眾生類，
　所行一切法、　　深微隱妙事、
　一切佛功德，　　次第示令知。
　菩薩住此地，　　能以大供具，
　供養十方佛，　　徧滿一切方；
　一切諸世間，　　所有眾生類，
　其餘諸供具，　　皆所不能及。
　智者住此地，　　皆能破一切，
　無明諸闇冥，　　開示以佛道。
　如自在天王，　　光滅眾熱惱；
　佛子智光明，　　滅眾惱亦爾。
　住是地皆作，　　三界自在王，
　通達諸智慧，　　善以三乘化。
　能於一念中，　　得無量三昧，
　能見十方佛，　　其數亦如是。」
　金剛藏菩薩，　　告諸大士言：
「我今略解說，　　十地妙行已，
　若廣演說者，　　千億劫不盡，
　是則名清淨，　　諸大菩薩地。
　為得佛智故，　　住於此地中，
　安住不移動，　　猶如大山王。
　初地具一切，　　經書、諸伎術，
　猶如雪山王，　　積聚眾藥草；
　持戒及多聞，　　在於二地中，
　猶如香山王，　　集諸一切香；
　如軻梨羅山，　　多積諸寶花，
　明地集聞智，　　其喻亦如是；
　焰地多積聚，　　道法寶不壞，
　如僊聖山中，　　善寂人不少；
　五地諸神通，　　無能得及者，
　如由乾陀山，　　夜叉神不少；
　六地善分別，　　諸果無窮盡，
　猶如馬耳山，　　諸果無有量；
　七地中大慧，　　無有能及者，
　如尼民陀山，　　諸龍王不少；
　住於八地中，　　自在智無量，
　如斫迦羅山，　　多心自在者；
　九地心清淨，　　說法無障礙，
　猶如眾相山，　　阿修羅不少；
　十地中諸佛，　　功德無窮盡，
　如須彌山王，　　多諸天神眾。
　又復初地中，　　發於廣大願，
　二地持戒品，　　三地行功德，
　第四地專一，　　五地眾妙事，
　六地甚深相，　　七地廣大心，
　八地中種種，　　莊嚴諸神通，
　九地思妙智，　　能過一切世，
　十地能受持，　　諸佛大法雨。
　菩薩行大海，　　難動不可盡，
　發心出世間，　　得入於初地，
　二地淨持戒，　　三地修諸禪，
　四地道行淨，　　五練方便慧，
　六因緣莊嚴，　　七深方便慧，
　八到琉璃幢，　　九地行眾生，
　一切險難處，　　智慧光普照，
　十地受智職，　　猶如國王許；
　如是次第淨，　　菩提心妙寶。
　十方諸世界，　　所有微塵數，
　可於一念中，　　計知其多少；
　可以一毛頭，　　數知於虛空；
　諸佛大功德，　　無量不可盡。」

　　說是十住經時，自在天王及諸天眾，解脫月菩薩及諸菩薩，一切世間，皆大歡喜，信受奉行。

　　十住經卷第四
