大正新修大藏經第 10 冊 No. 0285 漸備一切智德經


　　No. 285 [Nos. 278(22), 279(26), 286, 287]

　　漸備一切智德經卷第一　　　　　　　　(一名十住，又名大慧光三昧)

　　西晉月支三藏竺法護譯

　　初發意悅豫住品第一

　　聞如是：

　　一時，佛游第六他化自在天上天王宮如意藏珠妙寶殿上，與大菩薩眾不可計俱，各從他方諸佛國來，普集會此，金剛藏菩薩等。

　　爾時，金剛藏菩薩承佛威神，以大慧光三昧正受，適定意已；應時十方諸佛剎土，一一諸方，如十億佛剎滿中諸塵若干億國，諸如來現，邊有菩薩，其號各各曰金剛藏；十方亦然，皆同一號。時此諸佛，俱讚曰：「善哉，善哉！汝乃以此大慧光菩薩三昧，而以正受，在十方佛土，各如十億滿中諸塵諸如來等之所建立，一切等號，悉是照明，如來至真，本願所致，而建立此，亦是仁者慧淨所致，復是一切諸菩薩等，不可思議法光聖旨，住明智地，多所度脫，攝取一切眾德之本，皆曉諸佛本所行成，愍念十方，解了善權，敷演道化，普弘法慧，周流十方；所講經誼，盡令堅住，其智慧明無能毀者，隨時建立僉使得安；游諸世間不著方俗，度世清淨，莊嚴善本，入不可議慧之境界，通一切智，高遠聖道，乃能招致諸菩薩等，十住行無。如開士眾所當建立，有所宣佈，往返周旋，執無漏法，光明咸照，而善思惟，譔於離心，曉了隨時。大慧光明，其未善度，至聖道門，使得度脫而無所著。住於內行，專精奉修無上大乘，其辯才慧不可稱載，威曜普照消除闇冥，已超眾行班宣無極，住在佛地逮菩薩意，愍念眾生未曾忘捨，游入一切諸佛至真善權方便，決眾結網。承佛聖旨，自恣講說，演此法門靡不解了，如來在世，故為建立，亦是卿本善願所致。清淨行業，而諦莊嚴一切法界，又救眾生之所惑亂，以致法身至聖慧體，具足諸佛本所志願，其身所行，皆越世俗，普過世間無益之業，嚴飾清淨，度世之法。諸佛世尊，為金剛藏菩薩大士，無所吝惜，各現己身，宣佈無限辯才之義，分別決解甚清淨慧，懷抱不忘，建立顯示，隨時便宜，暢眾疑心，普入一切諸佛所念，諸等正覺十力所由，如來所致四無所畏，而不怯弱，宣佈至教，一切智業，諸分別辯，超越得入體解道法，入諸如來身、口、心行。所以者何？皆由此定，成就所致，亦由本願，行通巍巍，其心清淨，而無玷汙。內性明瞭，常懷清淨，威耀弘照，入於慧場。諸所行業，靡不備焉，斯所造立，而悉具足，其道器意，不可限量，信志清淨，巍巍普達，逮總持門，無所破壞，常以法界慧門之印，善印一切。」是諸佛世尊，各自顯現，各申右臂，皆共手摩金剛藏菩薩頭首。

　　時金剛藏為諸世尊，所見摩頭，道德巍巍遂得成就，威耀光光如佛無異。爾時尋即從三昧起，請諸菩薩而解言曰：「諸最勝子！吾已明達諸菩薩願，破壞疑網，則無所壞，世無所生亦無罪釁，法界弘廣亦無遠近，其所游居譬如虛空，以是救濟，擁護十方一切眾生。所以然者，族姓子知，過去菩薩，往古諸佛，由此慧地而得過度，當來現在亦復如是。諸佛子知，我向者雲，菩薩之地，為何謂也。諸菩薩學有十道地，因得成就無上正覺，去來今佛之所講說：初菩薩住名曰悅豫，第二菩薩住名曰離垢，第三菩薩住名曰興光，第四菩薩住名曰暉曜，第五菩薩住名曰難勝，第六菩薩住名曰目見，第七菩薩住名曰玄妙，第八菩薩住名曰不動，第九菩薩住名曰善哉意，第十菩薩住名曰法雨，是諸菩薩十住道地也。我觀十方去來今佛，諸如來至真，無不講此十住之業。所以者何？諸佛子等，是十住者，令諸菩薩，現在親近清淨道無為諸法門，名顯遠照於十方無數佛土，三界眾生咸蒙得濟，照天下如日明，療眾病如醫王，度眾人如船師，曜十方如月盛，活一切猶如地，安眾生如時雨，含道法如虛空，正堅住如須彌，宣佈此教，則得堅立在十道地，又解此地不可思議諸菩薩住，僉入聖慧。」時金剛藏菩薩，粗舉其要，嘆此菩薩十住地業，尋即默然，不復重解。

　　於是大眾，咸懷饑虛，聞此菩薩十住道名，欲令分別重敷演義，聞者僉解，心懷入道，離諸顛倒，各心念言：「金剛藏菩薩今何以故，粗舉其要，宣於十住菩薩之業，稱嘆其號而更默然，不復重散解了本末？」

　　時彼會中有一菩薩，名月解脫，亦來俱會。時月解脫菩薩大士，知彼眾會開士所念，以偈嘆頌，問金剛藏此義所歸：

「淨念以何故，　　懷慧稱功勳；
　明智宣十住，　　不重解所入？
　諸菩薩勇猛，　　心各抱猶豫；
　云何說義名，　　不聞道地處？
　咸欲悉共聞，　　最勝子無畏；
　決義入平等，　　所行住道地。
　眾會僉悅豫，　　清淨除諛諂；
　堅住解明地，　　功勳慧平均。
　一切立恭敬，　　展轉相承望；
　求微妙無瑕，　　志無上甘露。
　因聞金剛藏，　　無畏大智慧；
　常歡悅來眾，　　仁宜與佛談。
　未曾最難及，　　顯菩薩所行；
　分別如道地，　　所由最上勝。
　棄想微難見，　　常住遠離心；
　柔仁行成慧，　　面聞所歸趣。
　所止如金剛，　　第一解佛慧；
　立心捨吾我，　　乃聞此上智。
　如來盡虛無，　　離欲亦如空；
　慧如地無漏，　　興別最難見。
　道無念如此，　　信者甚難值；
　佛慧不可議，　　故默不重說。」

　　月解脫菩薩，謂金剛藏：「佛子當察！諸來會者，性行淳淑，清淨離穢，其志仁和，悉諸菩薩，斯行真正，積功累德，每生自克，六度無極，以自莊嚴，四等四恩，習權方便，功勳遠著，名德無量。大慈大哀，欲興道化，分流法教，救濟三界諸危厄眾，消眾冥如日明，生道品如良田，成正覺如虛空，長弘教如流水，除狐疑如日光，療三毒如醫王，度生死譬船師。是故佛子！仁者善哉，宜當班宣現在學行，令此道地緣修所歸，使諸會者各得開解，如冥睹明，應病授藥，使無餘疑。」

　　時月解脫菩薩大士，欲令此義重散本末，顯示歸趣，為金剛藏說此頌曰：

「茂盛願講說，　　殊特最上法；
　人中上所行，　　諸菩薩之業。
　敷演說其教，　　所住之道地；
　聖慧甚清淨，　　巍巍仁和業。
　諸會者清淨，　　不可計第一；
　堅住在正路，　　志性懷篤信。
　善累功積德，　　奉無數億佛；
　各欲得決解，　　尋現逮十住。」

　　金剛藏菩薩，報月解脫：「佛子察之！今此眾會，四面雲集，云何見之？所念應宜，柔弱仁和，清淨無瑕，豈離狐疑無猶豫乎？於斯法要，寧有高行，不依他人，無戴仰耶？不從他教，進退不安，懷抱久病，不可療治，堅住羅網，未出深塹，六十二疑，四倒五蓋，火林蛇室，十二牽連，十重之閣，三坑三戶，三流之逸游在曠野，未向佛門，設聞此法，躊躇不進。或復有人，若聞於此不可思議，如是道住，各懷異心，聞之狐疑不肯篤信，由此惑亂，長夜不安，永失利義，捨根取枝。吾故向者默然不言，慈愍此等，無辭為住樂無所樂。」又說偈言：

「豈見於眾會，　　智慧淨無垢；
　善敷演聖道，　　諸根通深妙。
　而無所戴仰，　　無動等如山；
　志性無瞋恨，　　思平如水正。
　習修何所行，　　其慧無等倫；
　住在樂所識，　　為求義慧信。
　適聞恐猶豫，　　便墮於惡趣；
　以故愍念此，　　不說慧住地。」

　　月解脫菩薩，復謂金剛藏：「仁者顧意，承佛威神，宣如來旨，感動十方，反偽向真，消諸垢塵，蕩滌結滯，裂三界網，通無極慧，唯敷演之，如是比像不可思議，善當將養，寬弘之士，必當信樂無猶豫者。所以者何？佛子當知！若講此教，將致道法，一切菩薩，皆念諸佛，識達經義，擁護奉此行慧道地，靡不蒙賴咸得安隱。所以者何？斯之所行，必歸平等，諸佛道法，猶如佛子，一切書?唯說文字，此悉由意心為源首，從志因緣而有所倚，書本無文，所演文字，心之源空，宣之虛無。如是佛子，一切佛法，住為源首，因行而成，依於道地，至自然慧。是故唯說，顧愍一切，如來．至真．等正覺道力助卿，建立分別如此文字，令其坦然，將護正法，因得久存，使無餘結。」又說偈言：

「善哉演清淨，　　解入一切智；
　普游諸道要，　　至覺成聖慧。
　諸在十方佛，　　安住最道勝；
　慧室至境界，　　皆共愍念之。
　立此親近慧，　　行是究竟跡；
　諸佛無比法，　　悉由無量業。
　猶書意合集，　　因心事為首；
　此住意如是，　　解暢至佛道。」

　　於是一切菩薩，各各發心，咸共勸助，欲令宣揚仁本興意，誓為一切，勤勞積功，累無量德；猶如虛空，欲濟危厄，不難劫數，周遊生死，心常慺慺，欲濟一切心無所著；行如蓮華在泥塗中，三界之苦不以為拘，唯懷愍傷，拔惱根株，三世之樹永令無餘。時諸菩薩，同時舉聲，勸嘆金剛藏菩薩，而說頌曰：

「最勝殊特志覺遠，　　辯才無量心念具；
　宣傳柔軟至佛教，　　第一至真甚微妙。
　其意堅固行清淨，　　不捨功勳十種力；
　以分別辯故造行，　　唯願當演上道法。
　心之所念如明珠，　　意寂以見消塵欲；
　今此眾會離狐疑，　　咸皆願樂仁所說。
　虛渴言教如望泉，　　饑服仁者病待醫；
　甘美之餅在目前，　　如是欣樂甘露味。
　故善垂念廣其志，　　宣殊勝住除垢塵；
　調寂正安不捨無，　　講眾祐行無患難。」

　　於是世尊有諸菩薩至聖光明，號曰力勢，佛從眉間，演此光耀，興無數明，普照十方一切佛土，消滅一切諸所惡趣，勤苦休息，不復考治，皆安隱，照斯如來，一切道場；十方佛國，建立法講，靡不周悉不可思議諸佛境界。其光則還，繞佛三匝，上住虛空，合成大光，光明煒煒，立交露帳。又有諸佛興出世間，自然威曜，從其眉間，演如是倫，諸菩薩等，力勢光明，現如此比，神足變化，照斯忍界，曜是能仁，眾會道場及金剛藏師子之座，乃住虛空，成光交露帳。是能仁佛，眉間毫跱，光明廣遠，照諸闇冥，十方佛界，眾會道場，莫不蒙明光，咸顯現在諸菩薩，大士屋宇，一切晃現。其於十方諸佛國土，現諸如來所可演出，眉間光耀，皆復照耀此忍世界，能仁眾會菩薩道場，周照師子高廣之座。在金剛藏菩薩身，現於大光，巍巍晃然，珠交露帳，各有坐佛，自從口出如是輩聲，而嘆頌曰：

「喻之無等倫，　　譬之如虛空；
　十力境界尊，　　功勳不可量。
　殊勝最上特，　　普世為無上；
　建立第一業，　　釋師子之法。
　講眾安住子，　　蒙導師恩慈；
　法王人中帝，　　演眉間光明。
　班宣佛道慧，　　入妙眾行無；
　賴十力垂顧，　　分別普化眾。
　安住已建立，　　斯聞能宣照；
　寶法為上尊，　　是寂其志性。
　一切住無穢，　　具足滿本願；
　因十力最勝，　　志求上尊路。
　海水尚可盡，　　一切數知限；
　若人欲度此，　　不可卒得聞。
　其能離志念，　　永除眾狐疑；
　一切未有愍，　　照以此經典。
　是故辯才尊，　　緣住慧徑路；
　所處奉斯行，　　游步依本業。
　至行入境界，　　普到佛聖智；
　愍一切眾生，　　布散此法因。」

　　於是金剛藏菩薩，觀於十方，欲令眾會重懷悅豫，渴仰於法，興發大哀無極之慈，應時因是，嗟嘆此頌：

「大聖之道法，　　微妙甚深遠；
　無念以捨念，　　清澄永難了。
　聖明達玄微，　　智慧解所行；
　自然業寂安，　　柔仁無諍亂。
　自然空淨法，　　寂寞除苦患；
　游居至解脫，　　逮平等滅度。
　無限無極義，　　言辭近超度；
　以越於三世，　　行等猶虛空。
　諸眾祐所行，　　寂然甚淡泊；
　一切之行業，　　徑路難逮解。
　此等行如地，　　志性亦若斯；
　甚難可講說，　　何能分別了。
　以去棄心意，　　永無心句跡；
　諸眾祐所行，　　智慧消言食。
　亦復無所行，　　無陰眾衰入；
　聖達依慧業，　　其心無想念。
　猶如有飛鳥，　　遊行在虛空；
　不可以言辭，　　何況欲睹見。
　安住自然慧，　　如是行道住；
　其心所行念，　　不可分別知。
　何所有入處，　　殊勝慧土地；
　愍傷常慈哀，　　志願普備悉。
　漸以具眾行，　　心亦無想念；
　猶如心本性，　　智慧以明瞭。
　如斯行之業，　　微妙甚難解；
　自己志性無，　　不可卒達知。
　何況能宣佈，　　安住之所念；
　一切共恭敬，　　明聽玄妙教。
　以入正真慧，　　如行道之住；
　若於億千劫，　　不可盡究竟。
　等俱咸悅豫，　　普共且專聽；
　至誠妙真義，　　無厭亦無異。
　不以為憒亂，　　猶如成大海；
　今當具敷演，　　諸眾祐道行。
　又當班宣說，　　殊特之法音；
　牽引眾譬喻，　　正真等文字。
　其所講分別，　　甚難可解散；
　安住行業事，　　如是不可量。
　今已得逮入，　　吾我之自然；
　咸樂如一渧，　　且聽所宣言。」

　　爾時金剛藏菩薩大士，謂眾會者：「佛子且察！諸集眾生，積纍德本所行真諦而無虛偽，所造行業甚善將護，諸佛興世常勤供養，極以合會諸清白法，恆以諮受善知識俱，以除憂戚志性寬弘，篤信微妙定意平等，面睹現在愍念慈哀，心常志慕諸佛聖慧。化諸眾生悉發道心，皆令至真好一切智，其十種力強而有勢，則得遊行大無所畏，其意坦然得佛正法，擁護救濟一切眾生，修大愍傷其哀清淨，十方無餘悉解一切，明智至門悉現目前，一切佛土無為清淨，一時覺了三世世事，轉大法輪療眾疾病。菩薩大士須臾發意，愍眾生行無極大哀以為元首，智慧明瞭甚為巍巍，常勤學受善權方便，意性和柔親近道法，如來十力不可限量，善思選擇計一切人力佛力最上，所宣法門無所罣礙，而以和順自在之慧。佛悉了知一切佛興，因是自在，造立道法法界行最，立虛空際，所可發心，顯了當來發菩薩意。適發道意超凡夫地，以得超越菩薩之地，則得生在如來種姓，因號之曰無所從生。無有罪釁，輒以回轉世俗所趣，適過世俗由度世行，因得住立菩薩道法；已得住立菩薩道法，便能順從三世佛教，勤心道義常深第一；菩薩住如是道法，悅豫道地。

　　「佛子當知！如斯得立住菩薩道，所行不動入不回還，以住菩薩悅豫地者，因是發意多所悅豫，其有見者莫不歡然，常有恭敬以致利養，其來見者咸共欣喜，開化眾人僉然受教，普來雲集共相娛樂，雖致遠近計無堅固，常抱仁和無所傷害，恆志悅豫心不懷恨，和顏悅色而無瞋恨，是為菩薩悅豫之地。住於道教，諸佛世尊，皆共念之，第一悅豫；思於佛法，適發悅豫；念於菩薩大士本業，適懷悅豫；念菩薩行，適發悅豫；念於六度清淨無極，適發悅豫；念於開士所住殊特，適發悅豫；思道最微而無等侶，適發悅豫；用眾生故利益道義，適發悅豫；進心深法，適發悅豫；念於如來至真之教，念以勸化一切眾生，適發悅豫；念諸菩薩入如來慧精進之業，重複思惟將導不逮，為以得度，說諸眾生所慕境界，懷來進入諸佛平等，已得遠出愚癡之地，親近道場，斷除一切惡趣勤苦，為諸眾生勸導之首，已得睹見如來至真，具足成就如來境界，皆已逮睹諸菩薩定平等之業，故悅豫耳！永以消除一切恐懼，衣毛不豎，故悅豫耳！所以者何？是故佛子！諸菩薩學以是悅豫，便逮得立菩薩道地，以得住立菩薩道地，諸所恐畏，永無復難；在無命安，無世俗畏，無死之畏，不畏惡趣，所入眾會無所忌難，皆以永除一切諸懼。所以者何？無吾我想，不貪己身，況復貪愛一切榮異，所生業乎？不畏無壽，亦不思念悕望僥倖，唯愍群生一切所有無極之業，救諸窮乏，貪不識道是無俗畏；成其道明，不自見身，不畏失己無吾我想，不畏當死；雖身壽終，成菩薩行，不離諸佛，由是之故，不畏惡趣；普觀世間，察於道心，而無等倫，志性仁和，誰能逾者；以是之故，所入眾會，不懷忌難，離於恐懅，衣毛不豎。佛子當解！菩薩大士，以具大哀，不抱傷害，修本淨心，益加精進，合集一切眾德之本。

　　「佛言：『以篤信至，威神漸備，多所歡悅。』淨諸不信，篤信以興；常行愍哀，歸無極慈；心不患厭生死之難，志於慚愧，而自莊嚴；心所生處，忍辱仁和；若干種物，供養奉上如來至真最等正覺；夙興夜寐，精進勤修；不厭講誦，積功德本；習於善友，以法樂而自娛；求博聞不懈惓，若聞法順思惟，已思惟無所著；不悕望衣食，業諸利養；心不貪慕，萬物恩愛，心永已除；唯慕義求三寶，發意之頃，不廢正行，勤修慕樂一切智地，如來十力，四無所畏，佛十八法，專精奉行六度無極；棄捐虛偽，而無諛諂，言行相應，不違心口；所至到處，常順言行，未曾毀亂如來種姓；恆一心念菩薩禁戒，一切智心，不可動搖，猶如太山不可傾覆；普於世間，無所慕樂，求度世業，以化未聞，學於道品，不知厭足，心常勤勤，求殊特事；是為佛子如是像業清淨道事淨菩薩法，輒得堅住悅豫之地。

　　「世尊復言：『若能得立悅豫地者，成菩薩住建立廣大無極之道。』如是景模無限大願弘誓之鎧，又有十事法。何謂為十？班宣無盡，和雅音辭，至於無喻，無不周悉，供養諸佛一切奇珍；篤信微妙清淨之業，法界坦然，志歸空界，究暢解達，於當來際，一切無想，無所悕望，令佛道興，無所思樂，所奉事者，供於無極，志務大願，念諸如來所開演教，執持法目，將護諸佛諸菩薩業，不違一切平等覺訓；已能具足如上法訓，輒得出生在兜術天上，從天來下，入母腹中，處在胎藏，從母腹出，隨行七步，舉手自讚，三界最尊，釋梵稽首，諸龍浴體，學書手博，遊觀所睹，出家入山，成佛降魔，釋梵勸助，轉大法輪，現大滅度，供養舍利，宣佈道化，顯眾經義，皆以一時，至不退轉，法界弘廣，不可限量，處虛空界，究竟解暢當來之際，於一切念而無想念，從無數劫，會成佛道，篤信無惓；俱往合同，班宣義音，無極弘誓，乃至菩薩一切諸行，弘普無窮，無量無數，攝取一切諸度無極，住清淨道，校計眾會品類音響有相無相，合會別離有為無為，為諸菩薩一切師首，道住真妙，所演章句，諸度無極；所當宣行，勤修正行，而無所生，近成發心，以能具足此諸法已，具足解暢眾生境界；色無色想，無想有想無想，水生陸地，合會聚處，一切所生，三界受形，六品所趣，此皆受形，而有處所，受無像形，一切無喻眾生之界，悉分別之，化入佛法斷除一切有為所生，則得建立成一切智，是則名曰法界弘廣，而得處在虛空之界，心能解暢當來原際，一切諸想有為之業，篤信無惓；演御音響，乃至無極弘誓之業，一切解此眾生境界，道俗悉達無所不通，普諸佛界廣狹粗微，大小所現，有量無量，眇眇難名，曠遠原頂，入於平等，已入平等，曉了諸根，一切羅網解如門閫，入諸十方，以慧徧觀，解暢法界虛空原際，則得了入無極弘誓；又一切國以為一國，又以一國為一切國，而平等御，清淨無穢，其光普照無量佛國，莊嚴諸國，永無塵埃，分別清淨章句所歸，聖慧道堂，不可限量，具眾生願，顯示諸佛微妙境界，隨其黎庶本行所興，而為現化，法界弘廣，察空虛界永無邊幅，究竟本際一切想念，計校合會，無有休息；亦不信隨邪行之業，修於清淨，建弘誓鎧，以化未聞，使諸菩薩入寂和性，當行至誠，積功累德，以一緣進，勸化誘導一切菩薩，未曾違捨菩薩之業，恣其意解，顯現佛興，自發己心，思如來教，無復往返，逮致神通，普游諸國，其大聖慧，不可思議，行菩薩業，法界弘廣，虛空之界而無邊際，游當來際，達諸想數，佛與眾數，其行之數，莫能損毀，入於聖智，顯發言行，無極弘誓；行菩薩道，心得逮轉，不退法輪，其身、口、意，未曾虛妄，適得見佛聞經法教，班宣聖眾，演明智業，適發悅豫，消除塵勞，致真志性，猶大醫王療眾生病，皆修一切諸菩薩行，以故名曰法界弘廣。其虛空界而無崖際，暢當來際，皆知一切無央數劫，眾生行跡，善惡所趣；在於十方諸佛國土，逮成無上正真之道，為最正覺，入於一切體中毛孔，盡遍眾毛，在所生處，坐佛樹下，轉於法輪，現大滅度，修大境界，宣佛慧業，在眾生界，從其本行，興佛現形，頻數開化，滅眾穢行，一成佛道，普通法界，謙下恭順，靡不周悉，一發音響，皆悅一切眾生心性，現大滅度，不毀十力，以大明地，顯示宣佈一切法藏，神足法慧，六通之業，周遊十方諸佛境界，以故名曰法界弘廣。其虛空界而無崖際，暢當來際無央數劫，當成佛道，致大神通弘誓之鎧，是為佛子菩薩十願。

　　「以得親近具足十願，令無央數不可稱載諸菩薩眾，心懷悅豫，住菩薩地，隨時開化佛言，是菩薩學，以成此願。復有十事所可班宣不可究竟，何謂為十？眾生境界不可究竟；諸佛境界亦不可盡；其虛空界亦不可量；思法境界亦不可暢；無為境界亦不可限；佛之境界不可得底；如來境界亦無崖際；其心因緣亦不可限；慧行本末不可得崖；諸佛境界所可進退，法回慧轉不可究竟；是為十事。眾生境界不可究竟成大弘誓，是十事業一切皆悉不可究竟，諸界虛空，法界無為，佛與如來，其心慧行，世界法轉，慧進致成，是大弘誓亦盡無盡，眾生之界亦不可盡；以不可盡此眾德本，如是究竟成其道慧，以是叵盡眾德之本，成無損耗弘誓之鎧，其心微妙而懷仁和，常抱至誠篤信質樸；以此信樂如來大化，入平等覺本所誓願，而覆信樂諸度無極，信入道地殊特之業，信十種力開化十方，信無所畏四事不護而具足是獨步三界，信諸佛法十八不共超絕之義，而無等侶，信諸佛法不可思議，信如來界不可得底，宣傳聖教而不可盡，信入如來無量道業，信諸菩薩其行平等，而無偏讜；住於如來，班宣道教，彼念如是如來道法，甚深微妙巍巍如斯，寂寞無限淡泊無量，空淨無際如此無相，為滅無著為極寬弘，如是無極所入無邊，如此難當況復佛法，誰能限哉；是諸凡夫所見顛倒，邪不能正，唯念愚冥求無益事，心懷意憶游於塵勞，求恩愛網協於諛諂，心行虛偽慳嫉貪妒，志慕生死，周遊往來，而抱三毒，婬怒癡垢輪轉無際，興於恚害心歘歘然熾，在顛倒業造行罪患；所有恩愛無明諸漏，常思在心縛其意識，展轉三界苦惱之厄，篡逆之行往返無休，與名色俱由相生，以是名色增長所生，便有六入諸衰聚宅；以生六入轉相合流，成於更習，則興痛癢；倍復貪樂，於痛癢業，因即業成長養因愛；適成恩愛，因從致生；以致此生，便老病死憂惱啼哭，心抱惱熱，合成大患；計於眾生，由是之故生苦陰惱身。若離吾我，心自計察，又此我身，由以愚冥，譬若草木瓦石牆壁，猶若形影，曉了無名，以是之故，解脫名色五陰之身，永消諸見六十二疑，因斯得成無極大哀；吾等當護救濟此行，志在永平固安道地，便致大慈弘坦聖慧。

　　「菩薩以能如是慈愍，是故佛子！致成仁和，真正順從，初發意業，心棄一切萬物利養，汲汲吝惜；修廣大業，其意內懷，所有珍寶，帑藏金銀，琉璃水精，諸明月珠，車??馬瑙，珊瑚虎珀，妙玉瓔珞，?瑤奇異，象馬車乘，奴客婢使，眷屬徒使，普能佈施，無所愛惜；能惠郡國縣邑丘聚，村落園觀，池水果實，妻子男女，己所重愛頭目肌肉，髓腦支體，以能不吝一切所有，則好佈施；供眾貧乏，入佛聖明無極大道，是為名曰得立初發第一道地。成廣大施，志性如是，行於愍哀，施慈布仁，救濟眾生，加護見在度世之業慕求利義，將順群萌，未曾興發患厭之心，心不懈惓，勤學眾典微妙經籍；普達諸經，曉了一切諸所造業，進退由己，眾義法藏，睹諸眾庶，隨上中下，而順其意，各得所從，隨其本器，應大小故，故解世事；以解世事，便行時宜因護彼我被慚愧服，戒德自熏，忍辱心和，精進無過，一心智慧，所行精進，為己為眾，慚愧行成；以是修行，便復出家，心不回動，無能傾者，其力堅強；緣是堅強，供養如來，奉受其教；由是之故，修治道地，令其嚴淨，興顯正法，乃至篤信，慈愍施眾，悉具此已，乃住菩薩悅豫之地，為無數佛所見照念，於無量億百千垓無限兆載諸佛所護，便得進現，所願有力，微以逮見如來至真等正覺；以仁和心，而奉事之，積纍菩薩永安之業。諸有群生，所在危厄，往將護之；以是德本，勸助使發無上正真之道，供養諸佛，開化眾生，使得成就，欲化眾生，佈施飲食，先救飢渴，發於四恩，悅樂有力，奉上敬中，愍順其下，惠施仁愛，利人等利，一切罪除，無有餘殃，不複種禍，所可供佛，開化眾生以成究竟。住此道地，以是德本助一切智，諸通愍慧，轉更茂盛，猶如佛子紫磨真金，絕工金師燒治煉金，以著火中其色益發，菩薩如是供養諸佛，勤化眾生功祚轉茂，嚴淨此法住於道地，以是德本興顯本元，乃至元本進退自由。」

　　金剛藏曰：「唯聽佛子！菩薩以住初發之地，當作是求，觀其行跡問其本末，諸佛菩薩為護善友，正行無厭，以成道品，當所施住，是故名曰第一地住。

　　「以當次問第二住地所行之業，云何致之？諸佛菩薩，明師賢友，行法無厭，以成道住，取要言之，如是第二、第三、第四、第五、第六、第七、第八、第九、第十，問其本末所當施行，而得成就諸佛菩薩。明師賢友，行法無厭，成就道地，道地之品，所觀道業，奉行德本，道地處所，曉了方便，一一分別，道地清淨，所入殊特，聖慧曰進，各各逮致，使不退轉，彼以如是淨菩薩住，解別如來無量聖慧，以立若斯方便隨時，是為菩薩第一道地，而不回轉也。未曾廢退，如是遂進，得成十住，不還墮落聲聞緣覺。慧住顯明，稍近佛智無極光明，猶如佛子明智導師，將護大賈，諸品群眾，度厄難路，得願到國入大城中，所越徑路悉曉了之，逕路好丑善惡難易，某處殊安某處恐難，重問餘路所當興立，所乘車馬諸象大乘，可得通度，而不動傾。第一住地亦復如斯，猶如斯人至大城裡，悉別安處無諸動轉，從第一住所立道地，奉慧如是靡所不達，以大財富無窮之業，等化大眾至入大城，不為穢濁之所見溺，能自為己不危眾賈。如是佛子！菩薩猶如明智導師，以能得住第一道地，曉了諸地，嚴淨修治一切道地，至於十住解暢菩薩一切道地，入如來慧，攝取菩薩無極福慶積德之業，累於聖慧，所作已辦。為眾大導應意開化，使越生死往返大難無窮曠野飢渴苦患，則以通達，入一切智無極法城。是故佛子！菩薩大士，以無惓心，常修精進，致於殊特嚴淨道地，是為佛子名曰菩薩大士悅豫第一住地入於道門演普等教。菩薩住此，所游天下，國土處所，得大威豪將護道法，以大惠施濟於眾生，以善功德消除貪嫉，退其垢穢宣無窮施，所興德本施救眾乏，諸可珍愛，割情濟眾，行四恩義，惠施仁愛，利人等利一切救濟，合聚黎庶心不捨佛，思法聖眾惟菩薩業，志菩薩行諸度無極十住之地，念於十力，四無所畏，十八不共，諸佛之法，至悉具足一切智矣。以是德致一切至尊無極豪相，為最為上為無疇匹，為無等侶，開導宣化，顯示眾人，成一切智；將濟危厄，發意之頃，精進勤修一切順化，不慕時俗財利之業，道法之正，出家學道，奉佛法教，斯須之間，致無央數諸三昧定，見諸佛尊不可稱載；以是建立，睹諸世界無央數千，念得越度無數國土，照諸境界，開化眾生，識念過去當來諸劫，撰擇法門，顯示諸身，現諸菩薩無央數載，眷屬圍繞。菩薩由是所建立力，入殊特願，在所變現，諸可興善，宣佈惠施，乃至普通無數億垓百千劫事。」

　　於是金剛藏菩薩大士，思惟察是菩薩住義之所歸矣，即時頌曰：

「積纍清白法，　　殖眾德之本；
　稽首歸諸佛，　　順行慈仁業。
　入於信解脫，　　清淨善之元；
　心御無限量，　　最勝之聖慧。
　佛為一切智，　　淨力現其處；
　成就眾祐法，　　導利護群黎。
　以行大愍哀，　　轉殊勝法輪；
　如來田佳良，　　興發心甚尊。
　一時所曉了，　　思惟泥洹業；
　若干覺眾生，　　隨時顯其義。
　合集一切德，　　是為眾導師；
　其心所周入，　　猶等如虛空。
　智慧最威神，　　本哀行善權；
　志性懷篤信，　　清淨力無量。
　面見無罣礙，　　救濟外眾生；
　殖種平等業，　　思惟念安住。
　適生心之寶，　　眾祐自然慧；
　以通雅力行，　　究竟佛道法。
　生十力種性，　　永無諸罪殃；
　最勝曜正真，　　至於尊上道。
　是為心和同，　　顯發致平地；
　無動猶如山，　　在國等性行。
　多所抱歡悅，　　志意修篤信；
　欣樂應廣普，　　善哉意義妙。
　要離諸恐懼，　　無有瞋恚行；
　應時勝棄穢，　　謹順善將養。
　樂救眾群生，　　聖慧無等侶；
　心懷至踴躍，　　捐除眾非處。
　以消五恐畏，　　緣是致道地；
　至死不保命，　　遠於諸惡趣。
　以捨眾會畏，　　終無恐懼心；
　何因至今無，　　則無有吾我。
　若能離恐懼，　　專精行慈愍；
　至信修恭敬，　　除慕富功勳。
　夙興而夜寐，　　修習眾德本；
　以立誠信法，　　不為欲所污。
　心若聞雅典，　　修善無厭極；
　永除愛慾利，　　常好樂佛道。
　志慕淨慧力，　　修治佛經法；
　求諸度無極，　　棄捐諛諂業。
　言行常相應，　　終無虛妄言；
　最勝種無穢，　　疾學至佛道。
　以離方俗事，　　不樂世諸利；
　不違清白法，　　勤修最上行。
　精勤功勳義，　　唯好如此法；
　導御以自誓，　　所欲見最勝。
　為諸奉持法，　　所至無嫉妒；
　將順以弘誓，　　身行常殊妙。
　嚴淨諸佛土，　　開化眾群生；
　是遍諸佛土，　　與諸佛俱游。
　佛以一名稱，　　彼此無虛妄；
　一切皆可得，　　覺了最上義。
　如是願無量，　　導利至永安；
　是廣普無限，　　逮致無可畏。
　眾生猶虛空，　　諸法所因生；
　最勝究竟俗，　　興顯於慧地。
　其心之境界，　　極入於聖慧；
　逮致三達智，　　以開於眾生。
　究竟至弘誓，　　令我獲此願；
　如是之暢達，　　其行亦若茲。
　如是善藏恩，　　仁和心柔軟；
　篤信佛功德，　　觀察眾生元。
　緣行入愍哀，　　興發於大慈；
　吾當護養育，　　欲安立黎庶。
　以是故佈施，　　若干種可惠；
　國土城邑聚，　　眾寶及象馬。
　頭目及手足，　　並以己身肉；
　一切普能施，　　不可懷怯弱。
　志慕眾經典，　　不以為患厭；
　曉了世經籍，　　隨俗而勸化。
　其智超三世，　　懷慚志堅強；
　供養無等雙，　　奉敬諸長者。
　眾聖行如是，　　夙夜勤不廢；
　熾盛諸功德，　　猶火中之金。
　彼勤精行此，　　菩薩十住地；
　慕於無為業，　　而化諸有為。
　猶如有導師，　　愍傷大眾賈；
　豫問安隱路，　　故在前指示。
　菩薩亦如是，　　初發第一住；
　稍進至十住，　　成致無礙道。
　以能住此義，　　究暢執功勳；
　慈心不懷害，　　以法而教眾。
　在天下知時，　　開化咸將護；
　立眾令佈施，　　使樂佛聖慧。
　至聖發意頃，　　棄國捐王捨；
　入於佛法教，　　出行修精進。
　尋逮得三昧，　　見佛無數千；
　感動諸佛國，　　睹光往聽經。
　淨化無數眾，　　使入道法門；
　游於百千劫，　　隨時現其身。
　諸最勝本業，　　覺寤眾睡眠；
　如過去諸佛，　　覺寤眾懵懵。
　是為第一住，　　最勝所宣佈；
　普愍傷世間，　　無上諸菩薩。」

　　諸菩薩等，咸有聞此無上道業，慕樂尊行，心抱悅豫，忻然安隱，自從坐起，迎逆稽首，踴在虛空，散眾天華，口宣妙言。嘆曰：「善哉金剛藏！聖猛無所畏，曉了道住，行菩薩法，眾會悅豫，聞解脫元，唯諮上道第二之住，其行云何？當所思奉，大智唯宣，聞者坦然，進至無極，開化眾生。」◎

　　◎漸備一切智德經離垢住品第二

　　金剛藏報：「諸佛子！是菩薩大士，以了初發第一住竟，爾乃好樂第二住矣，意性懷篤，奉修十事。何謂為十？一曰、志性柔和，而無粗獷；二曰、修正真業，無有邪思；三曰、其行質直，永無諛諂；四曰、心懷調仁，不為瞋恨；五曰、其行寂然，未曾憒亂；六曰、意抱至真，不為虛偽；七曰、其行方幅，無有雜碎；八曰、進止坦然，無所貪慕；九曰、行在微妙，不為下劣；十曰、其意寬弘，未曾迫迮；是為十事。菩薩意性懷篤，具成初住，至第二住。」

　　金剛藏曰：「又諸佛子！菩薩已住第二離垢之地，離於殺生，不執刀杖，心懷慚愧，愍哀群生，常抱慈心，欲濟眾生，無有思想，心不念殺，不求人便，不危他人，捨身之安而解眾患，無有二心，況復犯乎？又不盜竊，心常好施不貪他財，己財止足不數多求，睹他所有萬物生業財寶之利，不生嫉心，眾人迎逆莫不戴敬，草葉毛米未曾默取，念廣佈施救濟諸乏，割身所供惠眾窮困，蜎飛蠕動蚑行喘息，隨其水陸皆欲令安不遇眾患。又捨愛慾邪婬之行，不欲重習，自於妻室而知止足，未曾興心慕樂他妻，心不思想不幹他室，奉清白行不為穢濁，如母、如姊、如妹、如女無異，清淨鮮明而無玷汙，無有二心況犯色耶？又不妄語，不樂虛言，所宣至誠，言辭真正，所傳順理，言不失時，不竊妄語，至於夢中，不演非法，況晝日乎？不為色教，況心念耶？常說正法佛之經典，不出俗辭無益之業。又離兩舌，不傳彼此斗亂於人，不誤兩盲，未徹視者，使諍不和，不侵犯人，彼間惡言不傳至此，此間惡言不宣到彼，和解諍訟使無怨望，修德為法令無罪殃，講論經道各有篇章。又不罵詈，不演粗辭，不宣惡言，不傷人心，世人所說，口演不仁，惱於他人，不微中人，無所恐畏，常行仁和，不興瞋恨害心向人，不使眾人意懷湯火愁戚之患，口所布言可一切心，柔軟慈和聞者安隱，心中愛樂，喜欲見之，多所悅豫，遠近思睹，乃傳此言，久思其言，無厭其辭。又不綺語，離於飾辭，言無所犯，未曾傳語，常護身口，終不戲言，而取誤教，況復由利，有獲財寶貢上歸遺，而宣虛乎？雖身溺死，不演非義，身口相應，言行相副，不失神明不違佛教。又不嫉妒不抱貪餐，未曾興心慕求眾欲，他人財業，高德貴性，不發癡心，貪利無義，見人多有豪貴至尊，不以為嫉，心存道義，猶魚依水，不捨正真。又無瞋恨，心常懷慈，愍哀之心，調和之心，安隱之心，柔軟之心，其心常念欲濟一切，而將護之。假使其心，發瞋恚者，若有患厭，不能自制，眾垢危害，心中惱熱，尋除其根，令不熾盛，抱以仁和，慈心弘坦，如畏蚖蛇，毒獸之聚，噁心便休，成斯仁和。又棄邪見，奉於正見，不墮外學，捨於貪事虛偽之術，吉良之日，不擇時節，不思國位，若睹帝主，不以為貴，不懷諛諂，表裡相應心性仁和，奉佛法眾不失三寶，愍哀三界皆欲度脫，是為十善。常當守護此十善德，心行如是，思惟奉行；若見眾生犯諸惡業，當歸惡趣，以十善事而開化之。

　　「又其學士，已立正見，奉行至真，亦勸眾人入於至真。所以者何？其自己身不能修德，欲化他人立道德者，未之有也。彼選擇念，奉行十善，不歸三惡地獄、餓鬼、畜生之處；其十善行得生人間，及生天上三十三天；又能奉行此十善者，成大智慧，思惟其義，畏於三界，興發大哀，不為毀損，從他人聞，所宣音聲，得成聲聞。自然中間，修清淨志，不欲仰人，不從他受，自欲意解，求成正覺；好立大哀，不以損耗，志入深要，思十二因，不了無根，得緣覺業。其心寬弘，最極無上不可限量，愍傷眾生，執權方便，堅立弘誓無極法鎧，坦然無跡，欲救一切眾生之類，不捨三界，得成佛慧無礙道原。菩薩所行清淨道地，成無窮業，習轉最上，眾宜究竟，至逮十力，乃致佛法，十八不共吾等聞之，故當志學。一切學已，勤修精進，彼益深觀其此十惡不善章句，甚為招致地獄緣報，中殃畜生，微釁餓鬼；是故我等若殺生者，歸於地獄、畜生、餓鬼，設生人間，有二惡報。何謂為二？所生之處，其壽常短，又多疾痛，而中夭逝，家室憂戚，莫不感哀。若喜竊取，亦歸三惡苦，若生人間，亦有二報。何謂為二？乏少財業；怨賊劫取，亡無多少，令人憂惱。犯他人妻室，亦歸三惡，復有二報：眷屬不貞，數共鬥諍。喜妄語者，歸於三苦，有二惡報。何謂為二？人多誹謗，言不見用。其兩舌者，亦歸三苦，復有二報：眷屬離散，生下賤子，共為伴黨。其惡口者，亦歸三苦，復有二報。何謂為二？聞不可聲，罵詈之音。其綺語者，亦歸三苦，復有二報。何謂為二？熱惱他人，所在至湊，不能自決。其貪餐者，亦歸三苦，復有二報：少於產業，又多疾病。其懷嫉妒，亦歸三苦，復有二報。何謂為二？若在人間，墮於邪見，不知止足。起於瞋恚，亦歸三苦，復有二報。何謂為二？自危己身，而惱他人。其邪見者，亦歸三苦，若生人間，復有二報。何謂為二？沒在邪見六十二非喜，行諛諂如是多患，因致苦陰，由以合成不善根本。

　　「假使能棄此十惡者，能以道法，自樂伏意，以棄十惡，建立十善，亦能勸他，令住十善。彼加大仁，愍哀眾生，心懷弘坦慈心愍心，調和之心，廣佈恩心，散擁護心，是我之心，奉師之心，敬如世尊。心自念曰：『一切眾生，邪見所縛，心意顛倒，志念反逆，發起虛行，吾當盡立，令住真實，修於正真，言行相應，而安立之。眾生一切，破壞諍訟，轉相誹謗，常抱瞋恚，轉相投禍；吾等當設無上大哀無極之慈，立堅固行，令無彼此。眾生不厭結縛之難，嫉他人業，造反邪行，不順道本；吾等令淨身，亦淨口、心。眾生心迷，建立罪福，習婬怒癡，為三蓋礙，墮在塵網，常自投己不便之地；當求堅固，善權方便，消寂一切眾勞之患，令立無難。眾生在於愚癡之厄，無明所縛，住在六冥，遠於大智，游闇昧門，行窈弊業；吾等當為開化嚴治，無所罣礙，清淨慧眼，使一切法，輒如所言，由得自在，不戴仰人。眾生墮在生死困患地獄、畜生、餓鬼苦門，漂在邪見六十二疑，羅網所縵，愚癡所蔽，邪徑所迷，游盲啞路，不親聖師，無有救護，有所歸趣，無解脫業，為賊所劫，魔鬼在心，遠離佛心；吾當將養，度生死原曠野懸路，立之無難，前在無畏一切智城。眾生墮在大林盛火欲處色處無色之處，浮泅三淵，為生死流，所見漂沒，隨恩愛江，大患所攝，強在愚癡，心念貪婬，志思危害，欲行賊役，而計有身，猶海水岸，婬鬼所迷，隨放逸走，慕入嗜欲，住己自大，各懷異心，未度想度，或諸衰入，而為震動，遠眾德本；吾等當化，修大德本，道力拔救，令在滅度，使離恐懼眾危之厄，因建立之於一切智。眾生悉為貪樂所縛，無數苦痛，愁戚之惱，多所志慕，憎愛所結，合會別離，而相戀嫪，無明所蔽，受在三界；吾等當開示其正路，至無罣礙，脫三界難，令立滅度無為之道。眾生悉為猗見吾我，五陰諸入，不可轉移，處四顛倒，依六衰捨，為諸惡賊，所見攻擊，遭無量苦；吾等當化，除諸患厄，一切陰蓋，使至無為。眾生志存下劣之業，乏於尊慧一切智心，無天人道，志在恐畏生死之難，樂聲聞、緣覺；吾等當化，使立微妙廣大之心，是為佛子菩薩所入。』

　　「如此戒力，勸化貧匱，常抱慈愍，以權方便，立於菩薩離垢道地，因得睹見無央數億百千垓佛，供養衣被，飲食、床臥具、病瘦醫藥，一切施安身命，自歸如來．至真．平等正覺，受是至清，十善奉行，雖受行之，無所違失，於無央數億百千垓兆載劫中，所受身形，亦若干劫，不懷貪嫉犯戒垢濁無益之業；好喜佈施，奉持淨戒，猶如有人適生墮地，端正姝好，尋而洗之，清淨無垢。菩薩如是，在此開士離垢之地，於無央數億百千垓兆載劫中，所受身形，不懷貪嫉犯戒垢濁無益之業；行於四恩，惠施仁愛，利人等利，救濟合聚眾生，拔眾危厄，十度無極，勤修精進，戒度無極，悉為具足不使乏少。

　　「又族姓子！菩薩已能奉此初第一住，有第二住，名曰離垢。菩薩住是，為轉輪王，治以正法，然有七寶，假使眾生，退在犯戒十惡之業，以權方便，而勸立之；令行十善，若興福施，惠施於人，仁愛之德，有所饒益，等利之義，一切不捨，常心念佛，惟慕正法，志在徒黨，菩薩之業，開士之行，六度無極，十住之源，思念十力，四無所畏，十八不共，諸佛之法，眾行普備。念一切智：『以何方便，勸化眾生，令逮至尊，為最為上，為勝為超，至於無上，為眾導師，勸化一切，養育將護，至一切智？』發意之頃，捐棄家業愛慾黑冥，順如來教，出為沙門，普行精進，須臾逮致百千三昧，見無量佛。適見諸佛，建立道誼，動百千國，願生其國，越無限界，嚴治清淨無數世界，開化度脫無量眾生，入不可限識本宿命，所歷劫數，選擇志求不可稱載道法諸門，睹見十方眾生形像，觀無限量諸菩薩會，從學志願，攝取菩薩殊特弘誓，億百千垓兆載劫數，莫能稱焉。」

　　時金剛藏菩薩大士，演此住已，尋則頌曰：

「此等心質樸，　　修治己意性；
　其志已真實，　　柔順而調和。
　已捨諸習貪，　　慕求最上道；
　其行極弘大，　　輒在第二業。
　執德住於斯，　　積纍眾德本；
　遠離於殺生，　　心未曾懷害。
　離於慳嫉行，　　不犯他妻室；
　至誠不兩舌，　　不惡口綺語。
　已消恚貪行，　　常修大慈愍；
　入於正見業，　　無諂行質樸。
　無愛捨自大，　　作性粗舉要；
　將護世尊教，　　常行無放逸。
　地獄之苦痛，　　畜生亦如是；
　佛教興光曜，　　常以消餓鬼。
　棄捨一切惡，　　不善之心意；
　滅除眾為害，　　志大至誠法。
　自謹敕其意，　　所生轉善處；
　至三十三天，　　寂然永安隱。
　猶如緣覺乘，　　聲聞及正覺；
　皆由此十事，　　從清白句生。
　見此常當觀，　　恆修無放逸；
　意堅立禁戒，　　亦復勸化人。
　益加增愍哀，　　志性日弘慈；
　觀苦惱眾生，　　興發心傷念。
　皆墮諸邪見，　　斯由意不寤；
　瞋恚懷毒害，　　心喜抱斗諍。
　常不厭眷屬，　　勤約慕境界；
　吾當度脫之，　　令濟此三厄。
　造立大闇冥，　　其性樂愚癡；
　墮在奸惡路，　　游於諸見網。
　周旋在生死，　　當行方便度；
　濟脫諸六情，　　立正解五陰。
　消除眾塵勞，　　越於四使瀆；
　滅盡三界苦，　　然熾之惱患。
　永離諸貪身，　　世力吾我想；
　吾以此等故，　　苦行欲度脫。
　遊心尊最勝，　　無上佛之慧；
　導御修至誠，　　棄捐劣惄心。
　立志於寬弘，　　諸如來道慧；
　勤精進無量，　　堅固得佛道。
　住此寂功勳，　　積纍眾德本；
　見無數諸佛，　　咸悉供養之。
　斯等解清白，　　見億百千劫；
　其身無罣礙，　　心口亦如是。
　諸佛子住此，　　應時轉法輪；
　開化立眾生，　　使行十善業。
　一切所積纍，　　清淨之行本；
　齊護於眾生，　　斯富十種力。
　因時發意項，　　棄國捐財業；
　佛所作沙門，　　修入勇猛行。
　已通大精進，　　致尊三昧定；
　見無數諸佛，　　應時如佛界。
　以是若干變，　　及與不可計；
　輒睹其境界，　　各在斯道住。
　已能住此願，　　致最微妙慧；
　造若干變化，　　開化於眾生。
　是為第二住，　　大聖之所宣；
　普愍世群黎，　　眾菩薩最上。」

　　已得聞是最始上法菩薩第二境，不可思議，至真無異；諸佛子等喜，而修恭敬，住於虛空，則雨天華，各宣：「善哉！德如山王，而分佈說禁戒之源，心念愍哀一切群黎，唯演尊妙第三行本，所說至誠永無有異；眾菩薩行最為無上，普欲令世一切安隱，以願稱講，第一雅妙，益當供順，天人所敬。第二離垢菩薩尊住，除其愛慾精進造立，建大法慧，如之所為，行佈施事，惠施禁戒，成為大聖；忍辱精進，一心寂然，善修智慧，慈心殊勝，愍哀行道，眾祐宣佈清淨之行譬如月明，金剛藏踴演第三住，心樂善說莫不欣然，咸發道意。」◎

　　漸備經卷第一
大正新修大藏經第 10 冊 No. 0285 漸備一切智德經


　　漸備一切智德經卷第二

　　西晉月支三藏竺法護譯◎

　　興光住品第三

　　金剛藏曰：「佛子！菩薩大士，已得究暢第二住地，便入第三，尋當思惟，性行十事。何謂為十？一曰、志性清淨；二曰、性行明達通利；三曰、消滅淡泊其意；四曰、心懷無垢瑕穢；五曰、志念永不退轉；六曰、其心堅固而不怯劣；七曰、其念極上無窮；八曰、性行輕便而不遲鈍；九曰、其行微妙巍巍高玄；十曰、其心弘廣不協局迮。假使菩薩住第三地，觀諸萬物一切無常、苦、空、不淨、不可保信，悉歸壞敗不久存立，適起尋滅，本無所成，當來未至，現在無住；察於一切萬物所有，皆歸沒盡，已得入此無所有地，悉是憂惱，危厄眾難患害合會，結在憎愛之業，多有愁戚，咸以無常，婬怒癡火，甚為熾盛，因為成立，無所依怙，察此一切猶如幻化；一切萬物，悉為恐懼，無有救護，心數動移，便以違失本之慧。見如來慧不可思議，不可限量，不可稱載，極遠巍巍，無有雜碎，亦無眾厄，無為常存，無畏第一，不復退轉多所濟護。所見平等，已見如來無量聖慧，睹眾危厄，益加愍哀念於眾生，心行十事。何謂為十？一曰、心念將濟孤獨危困；二曰、常化貧乏使入道法；三曰、消於婬怒癡火所然熾盛；四曰、其心周旋生死而不造亂；五曰、其心常欲蠲除塵勞之穢覺未覺者；六曰、其心顯耀令習自在；七曰、勸導離善法者使樂大雅；八曰、其心忘失佛法令入正道；九曰、其心迷惑隨生死流使返其源；十曰、其心見在愚徑而懷恐懼令立無畏。彼已睹察眾生無數危厄，三界之患，輒修精進，吾當將濟一切群黎，度之解脫令致清淨，使得超越，化之立之，勸之寤之，開之示之，令至滅度。已能如是，達至無為，普入萬性，如斯將濟一切眾生，所化若茲具一切智如來聖慧，心念勤修，擁護眾生。又自思之：『以何因緣，以何方便，化此無數眾生之類，墮在苦惱塵勞之厄，所遭焚燒，使立永安，令無復異，住在無礙三脫之門？』已立斯法，開化他人，以無罣礙三脫慧門，無復異行，解一切法，知無所行，了本真諦，導之為行，行無所行；以此慧明，不復觀聽，猗他之義，唯學佛道。又心念言：『何所為具一切佛法之根本也？』唯以博聞分別義理，以觀此慧益加增修。勤求正法，專精奉行，夙夜思法，欲聽受之，不以為厭；樂法不廢，發生好法、求法、導法、志法、由法、流法、歸法、救法、護法、行法，善求道法；不慕世間無限寶物，無用諸藏盈滿之珍，已得自在，發意佈施；不念有難唯思法師，於世難值甚為希有，以用法故無所愛惜，內外所有咸以佈施；所可惠施，若施眷屬、田地、財寶、帑藏、珍琦、瓔珞、妻子、男女、頭目、手足、耳鼻、肌肉、支體、衣食，及己身命，用經典故，無所貪吝，皆能惠施。用法典故，極重愛樂，所用安已，明珠、如意、貴價瑰琦；佈施之時，謙下卑言，所可放施，不懷悔恨，身心不惱；其有受者，因是令度，所不聞法，聞之欣然，勝得三千大千國土滿中珍寶，寧聞一偈不用梵釋轉輪王位，修無央數百千劫行；或有來謂：『卿今所興習，是平等正覺之業，菩薩淨行，假欲得聞此大正法，自投大火，更無極苦苦惱之患；越斯大火，若使己身，遭是困厄，乃成佛道。』即念言：『今我身求經，道寧愛樂一句法，不用此身，正使此三千世界滿中火至梵天，求法故自投中，況小火也；設命墮在一切地獄，苦痛不安，故當勤慕，求於法典，況復值遇人間之惱。』以此方便，求於經典，若使聞法，如法觀察，一心解達；彼若聽經，自伏己心，念志上道，識如是意，在於經典，而行要法，慕樂佛道，終不唐舉；口言清淨，照察如是，住菩薩地，寂除情慾；消滅諸惡不善之法，專惟善業，歡悅安隱，成第一禪。又除想念，其內寂然，而心一矣，無復思想，隨時順行，歡悅安隱，成第二禪。又好喜離，欲造恬泊行，其心寂默，身意快然，猶如眾聖所言，觀察其心，安隱行第三禪。又除其樂，棄捐眾苦消竭前本，無樂無苦，專精永然其心清淨，行第四禪。彼則越度一切色想，已超色想，逮有無想；入於名號，因時思念若干名想，輒以修行無量虛空虛空之想；彼已越度諸虛空想，因修奉行無量識慧之想，彼則越度諸虛空想，便無所著，修無所有；已度一切無所有業，因修無想，亦不離想，則不樂餘；所興發處，唯奉道法，因修慈心，廣大無際，不可限量，無怨不恨，欲護眾生，一志普周，遵行悅豫，慈念十方，哀喜行護，亦復如是。其心廣大，愍護無際，無怨不恨，欲濟眾生，救護十方，具四等心，一切蒙安。又彼修成若干變化，神足示現，震動天地，以一身化為無數身，以無數身，還合一身；徹越虛空，通過牆壁，入出太山，須彌鐵圍，無所罣礙，如游虛空，虛空中坐；猶如飛鳥出沒於地，如入在水，履水上行如行於地，身出煙火如大炬然；察是日月，神足巍巍，威神無極，遊行四域，消除闇冥，以手捫摸日月宮殿，其身遠超，上至梵天。耳之徹聽，清淨洞達，過於天人；聞其言聲諸天人民。又復了知眾生心念，所念如是，知有欲心無慾之心，有恚心無恚心，有癡心無癡心，有塵勞心，無塵勞心，小心大心，多心少心，要心無要心，亂心正心，定心不定心，解脫心無脫心，最上心無上心，審見本末，皆悉知之；如是一切分別眾生諸心所念，善惡禍福，道俗真偽，靡所不達。又識無限前宿所居，一生十生，百生千生，不可稱載宿命時事，悉識別之；劫壞劫成，悉知無數不可計會天地成敗；吾曾更歷國土處所，名姓如是，所游飲食，壽命長短，衣服好丑，所遭苦樂，彼沒生此，此沒生彼，此沒生此，彼沒生彼，週徧沒來生，尋復還返；以是比類，曉知無限前宿所更，已復清淨。清淨天眼，過諸天眼，見人生死善惡所歸，尊卑貴賤，如所作受，又此眾生身行善，口言善，心念善，不謗聖賢，奉修正見，壽盡身散，得上天生；又若眾生，身行惡，口言惡，心念惡，誹謗聖賢，或於邪見，壽盡身散，墮於地獄；以淨天眼，普見天人，蜎飛蠕動蚑行之類，所行禍福善惡所趣。又以一心三昧正受，若從定起，不用此德，有所向生，唯睹具足菩薩道品，願有所濟，故示現生；住於菩薩興光之地，見於十方無數億千兆載諸佛，奉事供養，衣服飲食，床褥臥具，病瘦醫藥；歸命諸佛，聽所演法，已聞受法，隨器授與，未曾越法，不毀佛教；各各觀察，益以愍哀，普如己身，親族無異，欲解諸縛，於無央數億百千劫兆載垓限，斷邪見欲，心不在言，亦除邪瞋愚癡之態；如金寶師工治寶矣，以作臂釧，釵鐶，瓔珞，?瑤之屬，無不成好。菩薩如是，住興光地，則以無言，消諸所見，諸婬怒癡；以是德本，增行巍巍，清白日甚，漸備仁和忍辱之原，將順戒禁而無所犯，心不懷恨不抱怒亂，志性無諂，心懷詳序，而不卒暴；一切所作，不以究竟，所作成辦，不行諛諂；無虛偽時，性無所受，行甚清淨；彼以四恩，而宣愛敬，行益利義；內志篤厚，十度無極，忍辱精進，所度無極，慇勤修此；亦復勸化餘諸菩薩，謹慎清淨，是為菩薩諸大士等第三住法，名曰興光。菩薩住此，諸根通達，若作天王，執權方便，有所造立，若行佈施，作行敬愛，設修利益，其心常一；念佛不捨，致普具，念一切智業：『以何等行，為諸眾生，致於最尊；得普敏達，為眾導師乎？』發意之頃，精進超絕，一時悉逮百千三昧。」

　　時金剛藏菩薩大士，欲復重散此義所歸，說此頌曰：

「斯等性清淨，　　德室心通達；
　貪慾患消除，　　成不退轉業。
　興發堅固志，　　強勇進微妙；
　其意甚廣大，　　因是入三住。
　已立於此地，　　宣佈光曜住；
　說非常苦空，　　不淨毀散法。
　為不得久存，　　須臾虛無聲；
　選擇悉有為，　　無來無所往。
　由是致疾病，　　遭愁憂涕泣；
　與眾惱俱合，　　受結著恩愛。
　苦患不可意，　　常熾然三火；
　以見有為業，　　發起無限難。
　若厭於三處，　　其心無所慕；
　欲求諸佛慧，　　其意不變異。
　無量不可思，　　所度無等倫；
　睹彼眾滅度，　　諸最勝聖慧。
　已見於諸佛，　　永無眾患厄；
　無救離依怙，　　扶濟使得出。
　常貧於道法，　　為三火所災；
　犯所有苦惱，　　百種縛其心。
　重敬眾塵勞，　　無明志下賤；
　已失威神力，　　違安住道寶。
　流墮生死淵，　　恐怖求解脫；
　我應擁護之，　　堅強等精進。
　志樂於尊慧，　　不貪世人榮；
　觀察何等宜，　　逮致至解道。
　無他諸罣礙，　　成諸如來慧；
　其慧為智明，　　是眾安住樂。
　以聞智專惟，　　成菩薩聖慧；
　適聽所說法，　　尋精進奉行。
　夙夜欲啟受，　　無餘因緣業；
　以法而樂義，　　以法廣救護。
　明月珠眾寶，　　所愛敬親裡；
　國土廣無極，　　具足豐盛尊。
　妻子及男女，　　眷屬諸走使；
　以經典之故，　　佈施不吝此。
　頭目及手足，　　己身之肌肉；
　目見而口言，　　施血如流江。
　見害屠割刑，　　所重髓佈施；
　不以此為苦，　　不聞法為患。
　假使有來者，　　口宣如是辭；
　猶如火所起，　　自投炎赫盛。
　若聽安住說，　　微妙法要寶；
　聞之甚思惟，　　功勳義章句；
　一句法義故，　　頂戴須彌山。
　設使三千世，　　滿火至梵天；
　我聞法善利，　　其意達玄妙；
　若人聞致是，　　任如是苦惱。
　正使於中死，　　求得道慧明；
　雖遭此眾難，　　忍苦不以患。
　何況人身苦，　　若干之厄難；
　我之所戀慕，　　惟志求聞法。
　若得數聞法，　　隨時而思惟；
　四禪四等心，　　悅豫三昧定。
　承於五神通，　　漸備具足行；
　以是由自在，　　不墮所向生。
　住立此軌德，　　順無數億佛；
　意常奉供養，　　聽受斯經典。
　曉了離邪住，　　啟顙清淨行；
　猶若金無垢，　　號曰為紫磨。
　住是雅功勳，　　報處忉利宮；
　造立為豪尊，　　回轉處魔天。
　魔天若干會，　　功德諸章句；
　以住無以意，　　唯求佛功德。
　佛子已住此，　　慇勤慕精進；
　逮致三昧定，　　其數各百千。
　睹見諸佛最，　　相好若干種；
　加益極微妙，　　功勳尊無量。
　是為第三住，　　安住身自說；
　普愍諸世間，　　諸菩薩無上。」
　時諸天人聞大行，　　微妙巍巍所住地；
　眾祐諸子懷踴躍，　　則以天華散佛上。
　會在地樹持衣被，　　嗟嘆稱揚此經典；
　魔後可敬柔軟好，　　鼓樂歌頌勝妙法。
「其自在天歡悅句，　　以月明寶貢安住；
　口宣我等故有佛，　　興發德時度彼岸。
　其最法勝何故然，　　獨嘆菩薩行第一；
　我今得聽妙道地，　　於百千劫難得聞。
　益加宣佈愍諸天，　　諸佛之子行殊勝；
　得聞此軟聖眾會，　　當得服行寂無地。
　如月除患盛，　　已興安住談；
　第四所遊行，　　演行最為上。」

　　漸備經暉曜住品第四

　　金剛藏復曰：「佛子復聽！菩薩大士已能清淨住第三地，便進入在第四地住，輒得超越，入十明曜。何等為十？一曰、游在眾生之界；二曰、周行通諸法界；三曰、遍察三千世界；四曰、觀於無窮虛空之界；五曰、普省眾神識源；六曰、流佈在於欲界之處；七曰、周旋往來於色界中；八曰、優遊而化於無色界；九曰、志在上最微妙解脫；十曰、其性弘寬心和柔軟；是為十。菩薩大士！復有十法，逮法光明，從第三住，入第四住。且聽佛子！其菩薩業，第四行住，名曰暉曜，適逮此已，則能將護如來種姓，致於內法，教化十慧。何等為十？一曰、其心性行得不回轉；二曰、篤信三寶莫能壞者，逮所游處而悉究竟；三曰、勤修清淨玄妙之業；四曰、解自然興故行尊道；五曰、分別世間從因緣生成敗之事；六曰、曉了一切悉從罪福致所生處；七曰、敷演生死泥洹之源；八曰、覺知眾生國土之本；九曰、宣暢散意過去當來；十曰、能剖判說無所盡行，因得成就如來種姓；是為十。」

　　金剛藏曰：「又佛子聽！若有菩薩，住第四地，自觀內身，而行寂然，自御其意，不懷俗法；亦觀外法，而行寂然，亦御其意，不懷俗法；重察內外，亦無所起，永無所壞。觀內痛癢，察其心法；亦觀本法，法之所行；觀內外法，而行寂然；自御其意，不懷俗法；眾惡諸法，不善未起，將使不生；精進攝心，成就方便令永斷絕，不善法起尋消除之；諸善德法，若不興者，方便精進，志樂興勸；功勳之法，令立不失，進使廣大。勤修道地，從行具足，自攝己心，未曾懈廢；永除眾穢，定意離貪，修行為首，念行神足，成就閑靜究竟無慾，乃至滅盡。勸助功福，精進以定，備悉眾行，以斷心定，便安眾行；斷識定意，輒行神足，成就閑靜究竟無慾之宜，乃至滅盡。勸助功福，念行信根，精進勤劬，念根、定根、慧根，成就閑靜，而無眾欲。滅盡眾塵，勸德念行，信力、精進力、念力、定力、慧力，成就閑靜，無慾滅盡。勸德定念覺意，修法覺意，精進覺意，歡悅覺意，篤信覺意，觀護覺意，成就閑靜，令其無慾。滅盡眾塵，勸德念行，正見、正念、正言、正業、正命、正便、正意、正定，成就閑靜，令其無慾。滅盡眾塵，普察勸德，目見一切眾生所在，為其宣暢本宿世願，志無極哀，興發大慈，使疾逮得一切智矣。令速究竟淨治佛國，具足如來十力、無畏、諸佛之法，諸相種好，音聲言辭，念尊最上殊特之業，普使具足。求學深妙，聽佛脫門，而行無極善權方便。

　　「又佛子聽！菩薩若住此暉曜地，前本所習，自見貪身，猗於吾我，而計有人，依形壽命，諸陰種大，貪住眾入，浮沒高下，撰擇狐疑，疲極之態，謂言我所，恃怙財業，實有處所，一切永除。如是猗著，皆亦斷去，一切思念，誹謗之事，親忍塵勞，勤學立志，善權智慧，在在所游，以道為寶；遵興道教，其心潤澤，心懷柔軟，抱仁和意，心常愍哀，心不厭惓。求最上心，志好思慕殊特慧心，將護化育諸眾生心，尊敬師友順應器心，如所聞之輒奉行心；逮玄妙慧，所作甚快，仁慈柔軟，所居安隱，止頓賢和，志性質直，行無所受，不以自大、不以憍慢而受其教，歸命無違。彼行是已，所受修行，寂然若斯，為上道地，清淨住法，專精思惟，習合會行，奉行勤修不退轉。精進不休，而不懈惓，遵不回還，所奉廣遠，所行無量，最上精進。求無等侶，皆護眾生，所勸不毀。又其菩薩，心性清淨，志分和賢，無有可不。成信諸界，意性長益諸功德本，永以消除貪妒慢恣；離於猶豫，親近貢高，已得具足無疑脫門；因合會法，無厭不懈，已得速近建立如來，將順其心，令無限量。

　　「其住在此暉曜菩薩道地者，值見無數億百千垓兆載諸佛，普以供養衣被飲食，床敷臥具，病瘦醫藥，奉所宣法，啟受尊行；又諸佛所，出家為道，行作沙門，益增勤修；心性仁和，信解習淨，於無央數億百千垓，不廢德本；一切轉加，巍巍遂高，豐赫弘茂，猶如寶師工作眾物，成諸瓔珞，所合無比，釵鐶?瑤，靡不成好。菩薩大士，亦復如是，住暉曜地，其功德本，轉以加增，越諸下地諸菩薩住，猶如佛子如意明珠，光曜清淨，其暉遠照，明無等倫；其餘諸寶，雖在其邊，光蔽不現。菩薩如是，逮暉曜住，則無等侶，諸下地菩薩，功德不現，眾魔塵勞，悉為消滅，是為佛子菩薩大士住於第四暉曜地者。所在游立，弘坦和雅，若處天位，為天王時，開化眾生；諸貪身者，所造立業，惠施仁愛，利人等利；一切救濟，合聚群黎，常念諸佛，未曾忘捨也。乃至普具一切智道，何因得為眾生最尊，咸致一切無極聖慧，為眾生護，導之利之，發意之頃，慇勤精進，須臾一時，逮億百千諸三昧定；睹眾菩薩億百千垓眷屬圍繞，菩薩之力，度於所願，所願殊特，變化自在，億百千垓兆載計劫，無能計限，功德威神。」於時金剛藏菩薩，重欲分別義之所歸，便說頌曰：

「修治至光明，　　第三之住地；
　眾生處世間，　　各各周流行。
　其第三之住，　　等猶如虛空；
　其志性篤信，　　清淨行無犯。
　適獲致光曜，　　大威無極住；
　將養世尊種，　　至誠而回轉。
　住佛無懷疑，　　法聖眾亦然；
　立清白之行，　　唯睹見品類。
　在世尊吉祥，　　從緣報往生；
　因隨於生死，　　眾生之國土。
　以法為無始，　　所興無盡際；
　奉行常謹敕，　　逮歸世尊種。
　積纍法如是，　　愍哀於群黎；
　其身遵道行，　　心法消痛癢。
　內外行相應，　　思惟正其意；
　專精修言教，　　棄捐於所有。
　已除盡眾惡，　　長成諸善法；
　這消化諸非，　　便修第四業。
　奉行四神足，　　五根並五力；
　微妙覺意寶，　　遵八路如是。
　道念諸群萌，　　意寂然眷屬；
　近辦所誓願，　　因由本行慈。
　志願一切智，　　以成治佛土；
　其力上最豪，　　心思惟章句。
　又勇猛無畏，　　與法俱教化；
　慇勤志慕求，　　樂佛殊妙聲。
　深遠之道寶，　　脫門之處所；
　積德而惟念，　　大善權方便。
　已離於貪身，　　消六十二見；
　永除內所猗，　　及其計有命。
　無五陰四大，　　諸種處亦然；
　已得第四住，　　皆除是諸礙。
　咸離棄貢高，　　安住悉無慢；
　不復求貪樂，　　所生之罪勞。
　已消眾瑕垢，　　性行甚清淨；
　精進修道德，　　修善不求身。
　其心甚柔軟，　　所行無放逸；
　心仁和質直，　　賢雅而愍哀。
　求慕上利義，　　一切不患厭；
　樂喜於聖慧，　　為眾生行業。
　恭敬奉師長，　　遠離求愛慾；
　作人有反覆，　　無諂順教命。
　無慢無所愛，　　心性常樂快；
　精進不回還，　　奉尊等合集。
　其行以得立，　　第三微妙住；
　內性無不可，　　治心令清淨。
　睹見喜信樂，　　增長清白法；
　去眾垢穢濁，　　一切化癡結。
　菩薩已住此，　　殊勝無所著；
　供養諸眾祐，　　無央數億垓。
　出家作沙門，　　專精聞受法；
　成道無等倫，　　紫金成瓔珞。
　已能住是義，　　功勳志性和；
　善權智慧俱，　　修行清淨業。
　若億百千垓，　　魔眾不回轉；
　奉行殊妙寶，　　猶如魔為侶。
　已得住斯義，　　供養人中上；
　致成寂然道，　　極尊法行句。
　因能蠲眾生，　　六十二諸見；
　若能行殊特，　　為最勝慧故。
　精進而志學，　　億百人中尊；
　見佛無他念，　　安和廣大業。
　又無數上妙，　　將養無量劫；
　願樂誓慧堂，　　尊功勳之行。
　是為第四住，　　清妙清淨行；
　名德應慧義，　　真安住所演。」

　　時諸會者，皆咸得聞第四住地最勝之子知解諸法，歡喜踴躍，心中欣然，住在虛空，雨散天華。善哉佛子！宣揚無極，其魔雖尊，與諸天俱，踴在虛空，悉抱悅豫，供養眾祐，若干妙雲雨柔軟華，貢上安住，諸根坦然；琴瑟箜篌，暢悲哀音：「諸天集會，欲奉世尊。睹最勝像，及所建立，一切舉聲，演如是音；面目充滿，性行巍巍行道甚久，今乃獲願。久來不見天人之尊，諸天已到，現能仁前，久未得察，動大海者演淨光來，為甚大久，眾生久來，今乃獲安。甚久以來，聞悲音響，別來長迥，不詣大聖，獲一切德勳所度無極。棄捐貢高，寂靜致上，供養尊敬於大沙門，此間供養，經還天上，於此供養，趣安無限，能供養者盡一切苦，能供養者逮佛聖慧。眾祐清淨猶如虛空，不著世俗如水蓮華，超照高遠堅如須彌，心中歡喜奉敬最勝。」演是音已心懷喜悅：「降諸魔子，不可稱載，喜笑瞻睹如是眾德，當爾之時，咸悉寂然。宣佈大財，如月毀復，勇猛無畏，散第四住，最勝願說。」

　　漸備經卷第二
大正新修大藏經第 10 冊 No. 0285 漸備一切智德經


　　漸備一切智德經卷第三

　　西晉月支三藏竺法護譯

　　難勝住品第五

　　金剛藏曰：「又有佛子菩薩大士，已能備治第四之住；四住已成，轉得前進第五住地，當行十意，乃得通達。何等為十？念於過去，諸佛之法；亦思將來諸佛之法；復惟現在諸佛之法；修戒清淨；其心鮮明；消滅諸見六十二疑；曉了求道，亦行清淨；所行聖慧，悉見清淨；剖判一切三十七品上妙之法，亦復清淨；開化眾生，所行清淨；是為十事。」

　　金剛藏曰：「又有佛子菩薩大士得第五住，然後乃成修善妙業，有行三十七品，心甚清淨；道業益勝，所誓寬弘，因所願力，親近如來；慈愍群生，未曾忘捨，積功累德，合集聖慧；精進慇勤，而不懈廢，善權方便，將導不逮，而常好樂，住妙暉曜；密喜如來所建立義，己意已入佛之勢力；所念專惟不退轉，如審解了是四聖諦，是為苦諦、習諦、盡諦、道諦；彼能究竟至誠名德，分別聖諦，達其原際；曉了諸相，真正聖諦；其無方便，隨順宣佈，解了真正，分別是諦；因行聖諦也，剖判其事，所度聖諦；有復能行，悉解知事，正業聖諦。次復宣佈，行道聖諦，敷演其意，盡無生諦，體解得入諦智道業，皆已普入諸菩薩住；成就逮近，乃至辯才，如來大慧，散去結惱，班宣聖諦。又復能化他心念，咸令可悅，曉了隨時，究暢聖諦，已能得入一因道義，轉便曉了，達斯源際真正聖諦也。覺解己相，則能曉解諸相聖諦，解知志性之所歸趣，則達五陰諸種，眾衰情蓋，別處所生，因聖諦，度了興身眾惱之患。曉苦聖諦，更歷周旋，縛結拘閉，然後乃解習諸諦源，一切永滅諸熱焚燒，然後乃解諸盡聖諦也。初無二言，所宣如義，然後乃解道之聖慧，皆已覺了，至如來慧，然後乃解真習聖諦，信明慧力，曉諸不盡，令苦無餘，彼若分別諦計，如是方便，降伏生死之源，解達一切所從生處。因由斯法，虛偽愚癡，所為不真，諦解本末，益愍眾生，親近大哀，在世興發無極之慈，已能致此慧力道財，普護群生，好樂佛慧，觀本昔來，生死所趣，察其始原，眾生所從，致是無明，三處恩愛，漂生死流，陰蓋所著，為之動轉，增益苦陰。若能解達，無有眾生，無我無人，無壽無命，已離吾我，皆悉了是，如過去事，當來現在，亦復如是。慕樂虛無愚癡之業，生死周遊，而無斷息，永無邊際，無將護者，復無所知。彼無師友，雖有師友，不受道教，乃為無智，癡冥凡夫，眠蓋所縛，不可稱計。自滅諸我，方盡當盡，不復起身，亦無所生，不信佛道，轉復長益。勤苦惱患，有為生死，所見漂流，不捨陰蓋，不厭四大，不拔貢高，諸見瘡病，不別婬怒，不消無明。窈冥之室，不竭愛慾淵池之難，不求十力導師之業，入在魔行，墮於生死反覆之海。無善之想，去於自在，如是苦患，不可稱計。永而無護，無所歸，無救濟，無利義，一己身，無輩伴，當以修行，如是像業，積功累德，每生自克，因能修慧，已能逮解一切眾生，究竟本淨，乃成十力。暢無為慧，巍巍明曜，如是要慧，意已覺了，得道成就，所可造行。積功累德，皆為眾生，而興立護，愍傷群黎，普安眾生，垂哀一切，欲度脫之。無嬈害心，不誹謗之，勸化眾生，靡不歡悅。為之導師，而令滅度，彼勤修已，住於第五難勝之地。

　　「由得自在，心無所忘，曉達善行處處之業，志意堅強，善分別慧，其意普至，解經次敘，章句之誼，意懷羞慚，彼我皆護，其意勇猛。將養禁戒，隨無所犯，意中明瞭，宣佈處處，所當正行，周入眾聖，無所戴仰。往返智慧，以宣暢義，隨時散佈，得神通行。詰詘方便，而顯道化，修行善權，隨俗而導，積功累德，常不厭足，慕求道慧，未曾懈廢，奉無極慈，合集愍哀，意不怠惓，求於道業。不以閑退，精進慇勤，務佛十力無所畏慧。諸佛之法十八不共，常以善行，思惟深入莊嚴佛土。立若干行，合集積纍諸相種好，常行精進，志求如來莊嚴清淨身口意行，修無極業，敬尊奉戒，順諸菩薩，重眾法師，無所危害。以諸菩薩善權方便，普游世間，夙夜一心，捨他之念，常以道法，勤化眾生，能修如斯。以佈施業，勸導眾生，愛敬利言，大利濟彼，等救群黎。乃復示現色身之形，為班宣法，因而遵行菩薩如來大業，以開化眾，乃復睹見生死瑕穢，稱揚諸佛聖慧功勳，能行如是。以大神足，變化感動，以若干種善權之誼，唱導眾生，而教化之。已能精進，如是化者，入於佛慧，心性行道，以不退轉，修眾德本，勤求殊特正真法矣。愍傷眾生，其有遊行，處於世間，書疏經典，印綬眾會，計校守府，諸身種大，所應療治，醫藥眾病，寒熱羸瘦，鬼神所嬈，中毒狂病，若有追逐，所在療形，合偶伎術，跳越嘲說，多所歡悅，郡國縣邑，江河泉池，樹木華實，所生藥草。金銀明月，珠玉水精，琉璃所現，眾寶日月，??邑村落，居家田地，地動眠寐，所夢怪應，所入一切眾身形像所在。諸相所應，所當修治，謹慎遵行，財業貨物，神通無色，以無放逸，四等心行，所造專精，而無危害。愍哀眾生，因修永安，彼以此行，愍傷世間，稍漸立之，諸佛正法，能化立之。難勝菩薩，道地供養，奉事無央數億百千兆載諸佛，衣被餅食，床褥臥具，病瘦醫藥。在如來所，棄捨家業，出為沙門，於諸如來，聽受經典，成為法師。又復重聞，逮得總持無數億垓百千劫中，興顯德本，究竟清淨；又如佛子妙寶車??，共合相近，轉相照曜。菩薩如是住於難勝開士之地。

　　「以此德本，修善權慧，道義遂高，加大乘，應造功勳，所行無侶，猶如佛子村落之中，有夜光珠，普照田地如雲風遍，吹浮游轉諸天宮殿，菩薩如是得難勝住。以是德本善權智慧，心行普入，常處在世，無能亂者，是諸菩薩大士之業，第五住。菩薩住此，多所悅可，若為天王，降伏一切眾邪異學，有興立者，佈施愛敬，饒益等利，見眾生念，未曾心離諸佛行法。乃復普憶，思念諸聖一切智業，以何方便，蒙濟眾生，乃至巍巍無極道堂，發意之頃，須臾精進，一時之間，逮不可計億千三昧，見眾菩薩無數百千，眷屬圍旋，論經說誼，於彼得度，建立誓力，咸成菩薩殊特變化，無能稱計限量其德，乃至如是億百千劫，莫能諮嗟暢其功勳。」

　　時金剛藏菩薩大士，欲重散此經典之業，便說頌曰：

「第四暉曜住，　　甚清淨如是；
　其意已平等，　　思惟三世事。
　斯心行業戒，　　道德修清淨；
　發意頃離結，　　轉入第五住。
　而意念諸根，　　若聞不回轉；
　以有四意止，　　道御樂章句。
　已超游五力，　　一切無所壞；
　則勇猛周旋，　　因得第五住。
　慚愧為衣服，　　清淨禁戒香；
　覺意成華鬘，　　禪思為塗薰。
　遵奉智慧業，　　道尊自嚴容；
　總持為苑囿，　　定意平等行。
　四神足游步，　　意淨為腦戶；
　慈心愍哀眼，　　殊妙見聖慧。
　攝持無吾我，　　其意伏塵勞；
　便得入第五，　　人中師子住。
　適得入第五，　　特異之道地；
　道業以清淨，　　修行轉復上。
　若能淨志性，　　輒求最勝誼；
　憐傷厭眾患，　　思惟離意念。
　積纍功德本，　　尊慧亦如是；
　興發無數眾，　　照顯行道地。
　為佛所建立，　　念無慢聖意；
　曉了自然解，　　不廢正四諦。
　究暢真諦誼，　　將養護眾根；
　若分別真正，　　轉復度諸佛。
　如是消著意，　　並及行道諦；
　等志而道明，　　乃至無罣礙。
　以微真雅心，　　修治若斯諦；
　智慧脫門尊，　　不惱無陰蓋。
　已修功勳本，　　行慧甚廣遠；
　超度眾因緣，　　濟一切群黎。
　其懷真實意，　　成就如是諦；
　親自暢解之，　　達本淨無安。
　慈愍無所得，　　爾乃為安住；
　因眾生勞患，　　求眾祐道慧。
　勤觀其造始，　　本源之所從；
　愚癡由闇冥，　　閉在恩愛種。
　眾生貪取陰，　　便成苦惱身；
　已逮無吾我，　　察之如草木。
　從勞塵致有，　　數數往諸趣；
　猶輪轉無際，　　眾苦患戚惱。
　嗚呼亡失已，　　眾人可愍傷；
　愚戇之所憔，　　生死流不返。
　五陰情猶牛，　　諸種邪見瘡；
　火然燒其心，　　志貴於闇冥。
　墮於愛慾河，　　方慕求明顯；
　處在勤苦江，　　明求最導師。
　以見如是難，　　當修無放逸；
　諸所遵行業，　　皆用度眾生。
　志強性行安，　　游步有氣勢；
　既勇懷慚愧，　　曉了成智慧。
　積功德無厭，　　聖尊行如是；
　清白法無惓，　　力勢是其意。
　是最勝福田，　　宣音覺意相；
　所作無飽滿，　　精進哀眾生。
　欲化眾生故，　　因往入工匠；
　或畫師刻印，　　計數人療疾。
　像如鬼邪嬈，　　由以轉除病；
　立之於經要，　　解覺樂慈愍。
　合偶作賦頌，　　若干種戲笑；
　流河及園囿，　　浴池樹華實。
　建立無數業，　　以用安眾生；
　現無量像色，　　眾珍寶若干。
　取地令動搖，　　則睹日月光；
　眾生之有相，　　游諸國處所。
　無色財為勝，　　神通不可量；
　欲以修愍哀，　　普安於眾生。
　於斯謂難勝，　　殊妙智慧業；
　供養億載佛，　　同聽受經典。
　彼等修性仁，　　清白行遂顯；
　猶紫金車??，　　磨治平明好。
　其宅眾寶成，　　宮殿轉遊行；
　此風轉之前，　　無有違護者。
　如行世俗法，　　然悉為眾生；
　游是覺朋侶，　　譬蓮華在水。
　於是處興術，　　所建造豪尊；
　違捨異學術，　　睹修歡悅事。
　所行眾善德，　　皆由最勝慧；
　救護於群黎，　　因致十種力。
　等尊逮威勢，　　精進為無上；
　見若干億千，　　安住天中天。
　得殊妙三昧，　　觀察億國土；
　所願差特故，　　復過是功勳。
　是第五住地，　　若干億品術；
　御化眾邪術，　　顯已曜眾生。」

　　時諸佛子，聞班宣此諸菩薩行，從地踴上，住虛空中，歡喜雨華，明月珠寶，瓔珞衣服，光明清淨，供散佛上，口嘆善哉。一切神明，處虛空中，百千之眾，莫不踴躍。時諸天下殊妙雜寶，貢奉眾祐，香華塗香，繒幡幢蓋，諸魔眷屬，自在天子，諸天俱來，在於其上，游步虛無，雨諸寶華，其心悅豫，供養最勝，意抱無量，口宣善哉。諸佛之子眾神皆集，無數億千，亦住於上，鼓眾妓樂，其音清和，又一切妓，暢如斯音，佛響仁和，棄散惡塵，本淨空寂，消眾法想，猶如虛無，等無思念，行步清淨，住立成就，不著於俗，永無放逸，無本平等，而悉真正，法無想念，若有曉了，諸法悉無，則成無本，無所有業，輒無所思，愍傷眾生，精修救度，是為佛子法王諸子修佈施行，皆捨相著，其戒堅固，心性恬怕，為眾生忍，無盡法慧，授精進力，令諸法寂，入禪定門，淨除眾塵，察諸萬物，信解空無，聖慧力成，為一切護。是諸佛子，高德除穢，如是聲有百千，自然宣柔和音，最勝大聖。尋默然時諸天玉女，眾如食息，還復天上，金剛藏嘆志勇猛，化得行成第五住地，遂致究竟，莫能廢哉。

　　漸備經目前住品第六

　　金剛藏曰：「諸佛子聽！菩薩大士，以能修成第五住者，輒超進入第六住地，則行十法。何謂為十？了一切法皆無有想，而普平等；諸相平坦，永無形類；悉無所生，超絕無侶；皆無所起，故曰平等；為甚清淨，調定真正；皆無放逸，不為馳騁；無應不應，無?無只；寂寞坦然，而無倫匹；猶幻夢影，山中呼響，水月現像等亦如化；所行道業，而無二意；是為十法。從第五地，逮第六住，作是行已，自然觀是一切諸法，計校思惟，反覆察之，不令錯亂近第六住。自然目見，以逮成此，則得通利，柔順法忍。不從迷惑，尚未逮近無所從生法忍，稍以近之能致自然，入於一切諸法處所，轉能進前，致於大哀，為尊元首，顯耀大哀，具無極悲。解世五趣，有無合散，以觀如是，名第六住。乃暢世習所可由生，皆從倚已，吾我所致，以覺欲事。世無所有，懷愚意者，倚著吾我，因其無智，而成癡冥。慕樂生處，習不順業，志務奔逸，反邪之行，積纍若干，罪福興衰。萬物無常，由無益生，解是所行，心善自修，消除諸漏，至真本無；其發善德，故當還返，周遊生死報應之地，所作是田，神識是種，無明之本，則是闇冥；愛是潤澤，貢高自大是其志性，長養諸見羅網眾結；使因得是，自生名色；轉增名色，則成諸根；諸根已成，起若干種所更習事；習事以起，便有痛癢；從痛癢故，便有喜樂，則益所受；以益所受，輒成所有；發意合成以成發念，因成五陰五體之形；尋至五趣，漸稍生著，以至諸著；眾猗悉備，由是發起惱熱燒炙一切憂戚啼哭之苦。諸不善業，本空無形，不了得習，無亂別者；皆復自然，稍習無蓋，故致得此；有解斯義，便無所慕。菩薩如是，樂於柔順，觀十二緣，則自思惟，以是至誠，是所生識。究竟無慧，無明之業，本為清淨，成行報應。所行以成，神識在先，神識之侶，有受四陰，則致名色迷惑之事。諸衰六入，諸根境界，輒成神識。因為同伴，與諸漏更，更成痛癢，因愛適長，益於所受。以御所受，則成漏業，從所作生興生身陰，斯生之內，因致老羸，身陰散壞，致於死亡。與愚冥俱，甚可恐畏。此從危害，至住結網，致口言辭，是生五根，苦起意根，從其憂愁，多所戚患，因成受有，以是緣故，退生苦樹，造立所作，被自思察，由倚所作，用知所作，方當作者，計彼有作，則無所作，本末無相也，亦不可得。又復思惟，其三界者，心之所為，其計於斯十二緣起。五趣所歸，如來至真之所解暢，又此一切一種一心，同時俱成。所以者何？若諸根等，心生貪慾，悉由神識生死之癡，因從無明，其名色者，心為伴侶，而立迷惑，從其名色，名色以成，為六衰入，從致所更，為痛癢侶，痛癢意愛，所以有愛，從不捨受，發起眾難，由此緣合，而致所有，因倚致生，其興羅網，誓願老死，從神識中，因致此有，別知名色緣對；而其名色，各各有趣，六情衰入，已睹已界，能入寂寞，更習緣故；從其更習，意念致之，生痛癢緣；從痛癢故，便復作行，善惡好丑；從恩愛緣，致樂塵勞貪婬之事；從愛緣故，致結縛獄；從有緣故，致於他生，生現在處，不可解從；生緣因發，生五陰本，致老之緣，以致老耄，諸根便熟，則致死亡。以至死者，有十二事，發緣起處，其身陰壞，而不能斷，未曾永絕。從無明緣，則致眾行，名色六入，習更痛愛受有生老病死愁憂啼哭。無明緣故，無有斷絕，不可究暢，如是有餘。無明適消，眾行便滅，由是有耳，如是有餘。彼以無明恩愛所受，長益塵勞，無斷絕時，及行所作，往返報應，報應展轉，根無拔時，盡其餘殃者，苦痛輒轉，亦無休息，以無明矣。為去來今，見縛流佈，宜當斷絕，如是三轉，三轉無我，以離吾我，無明滅去，自然之業無有處所。猶如葦屋，若池清淨，若苦眾惱，無明之故，則有行矣，是為本宿，未曾諸痛，因其識故，乃致痛癢，是為現在之痛癢行也。從愛致有，是為將來痛癢之原，從此以上，則無所生。無明適消，眾行便滅，亦為斷絕，有苦三患，十二報應，從因緣起，彼從無明，致於六入，是能滅行。眾行已滅，因是別緻，眾行如是，有餘二事，自縛苦更痛癢。尚有餘盡別離之苦，無明適消，諸行便滅，三苦永斷。從無明故，致諸行矣，從作緣故，致眾行耳，如是有餘。無明適消，眾行便滅，是為所有，一切諸行，有是餘故。有無明行，以權方便，開解大縛，有是餘故，而有輪轉。彼當以故觀十二緣起滅所趣，反覆察之，由從因有，勤勤倚著，御身口意，因自作緣，供養所致，無有生業，其三回轉，使不復轉，宿本無痛，習更三苦，修行報應諸緣起耳。假如有人，舉其負債，而在解縛，觀察無盡，無所有盡。彼觀此緣，緣適起時，識當來事，悉當了之。無我無人，無壽無命，自然為空，寂然恬怕有所造作，因遭得報，遵空脫門。心性懷此，如是滅盡，以無有餘，現在之處所也。思惟專志，無相脫門，以故知之，無所慕樂，唯志大哀，教授開化宿本眾生，是為心抱無願脫門，以能奉行，是三脫門，則以消除彼我之行及見作相，去於有無諸相之著，復加進抱，大哀為無，益便精進，化諸凡夫未成道者，使得究暢。以能成就，輒達法會，轉通法會，不復退還。具備和同，以進仁和，成就不退。若睹如是，所生瞋結瑕穢之病，由此合會，適以合會致此眾患，猶如江水流無休息，心自念言：『不用餘行，永修寂然，開化眾生。』如是佛子！若能行此，處在無恨，殃毒惡世，導御自然。觀本淨者，不起不滅，遵奉大哀，化順眾生，行智度無極，號無礙慧門，漸修熟志，學至照曜，合會道明，成慧如是。正道大業，道利應時，服食道義，不與邪業而俱合會。因僉觀察，自然寂滅，亦不往彼道品具足，親自睹解，目前道地，便入於空。惟解定意，其定意名入空自然空定，究竟空定，第一空定，為無極空定意，為合會空定意，所奉行空定意，真無念空定意，為等察空定意，離業無物空定意。如是比像，逮得一萬三昧門，自然目前，無相無願，亦復如是。

　　「轉復進修，親近逮至諸菩薩住，其心充滿，性不可壞，心性了了，性行真正，其性深遠，意不可轉，意無休息，其意弘廣，心思無限，意慕樂慧，其意集會，善權智慧，爾乃備悉。此菩薩性，遂致淳和，在如來道，永不回轉，能化異學一切邪術等順慧地，不墮弟子緣覺之地，專一增進，目見佛慧，而無等倫，捨塵勞行，得堅固志，住菩薩慧。而熟修奉空無相願，遵承法教，隨時應宜，善權智慧，不復毀散道品法行。彼住菩薩，目見道地，智度無極，益復超異，今日成就，通利應道，疾逮第三忍，名曰柔順，是謂道法；轉而順從，彼以住此目見菩薩第六道地。見不可計億百千垓兆載諸佛，尋時供養，下意奉事，進其衣食，床臥坐具，病瘦醫藥，在諸佛所，出家捐業，行作沙門，受聽經典，如所聞之，奉行智慧，勤修聖達，所行求義，即能逮致，轉修覺進如來法藏。逮大法明，在不可數億百千劫兆載無限，成功德本，遂顯巍巍，猶如佛子上寶琉璃，洗治發明，其光灼灼，菩薩如斯，住是目前菩薩道地，其德日增，行善權智，益加顯發，以此德本，轉增寂然，游步無侶，猶如佛子。其月大光，照眾生心，使各坦然，其四大風，所御宮殿，獨而無侶。

　　「菩薩如是，以住目前菩薩道地，德本日增，照除無數眾生塵勞，拔愛慾瑕，總四魔徑，獨步無侶，是為佛子菩薩大士以近目前第六菩薩所逮道地。遵修住此，善能變化，設為天王，其四大者，睹之降息，獨步三界而無疇匹，聲聞、緣覺不敢諮問，所行德本，佈施愛敬，利益等利，化眾生心，不捨佛道至皆具足。念一切智，何所陳生，最第一願，勢力堅強，導御開化，成其普智，發意之頃，如是比像，無極精進，須臾之頃，逮致億百千諸三昧定。開化無數億百千垓諸菩薩眾，睹諸眷屬菩薩願力，而有殊特，有所感動莫能稱計行若干億百千垓劫，不可為喻。」

　　時金剛藏菩薩大士，欲廣解散此義所歸，即說頌曰：

「以能具備悉，　　第五之道地；
　因法為瑞應，　　無相無所生。
　不起甚清淨，　　以為無放逸；
　奉行聖慧意，　　便入第六住。
　諸法為寂寞，　　靜然無想念；
　自然猶幻化，　　解脫於生死。
　以致柔順忍，　　法自無所亂；
　其慧轉殊勝，　　則勤修六住。
　聰達住柔順，　　頻入明慧力；
　觀察一切世，　　從習而有報。
　由愚癡盲冥，　　而有己人物；
　欲度脫斯等，　　故興修勤行。
　從選擇因緣，　　本末悉為空；
　所作緣報應，　　和會致諍亂。
　猶若有所作，　　便睹造所見；
　選擇親近眾，　　猶如蜂采華。
　假使慧察之，　　本末為明冥；
　思想緣罪福，　　得報以癡果。
　從思想已故，　　名色為伴侶；
　如是致有難，　　乃成五陰苦。
　因其我心所，　　墮入在三界；
　又是諸所趣，　　十二悉一心。
　從貪婬而生，　　心行亦如之；
　有盡亦如斯，　　復為心所誤。
　由無明癡故，　　造立十二苦；
　愚冥之因緣，　　數施諸想念。
　如是之所致，　　老病俱散身；
　又一切諸患，　　由當盡冥壞。
　從癡無明緣，　　因是無斷絕；
　思想若消滅，　　因緣則斷除。
　以起愚恩愛，　　而緣致塵勞；
　勤苦之惱患，　　想念有餘害。
　從諸入致癡，　　故有生死苦；
　更樂及痛癢，　　從苦復至苦。
　有復餘受身，　　展轉復長苦；
　斷除諸苦惱，　　則乃無吾我。
　本無有痛癢，　　亦無諸想念；
　其神識所更，　　現在而往返。
　用當來受行，　　故成諸苦惱；
　又所消滅者，　　觀之所永盡。
　由愚癡因緣，　　自然成覺了；
　因其患厭故，　　滅除諸因緣。
　因其因緣故，　　於是斷諸緣；
　觀諸卑賤士，　　自然為永空。
　柔順及愚冥，　　承其行業意；
　逮之乃盡癡，　　蒙此皆斷緣。
　深妙之因緣，　　解之虛無相；
　察省十事分，　　了其不可別。
　有計諸所趣，　　罪福處未來；
　其財業三品，　　從本來展轉。
　剖判三苦行，　　起滅之處所；
　無所有陰盡，　　柔順解因緣。
　因緣起如是，　　所入暢平等；
　譬如現幻化，　　愛慾業若斯。
　如夢之所睹，　　形影亦如是；
　冥騃愚癡類，　　自然猶野馬。
　其解如是行，　　彼智乃了空；
　諸緣為恍惚，　　奉此無堅相。
　以能了如此，　　亦無有志願；
　唯欲願愍傷，　　一切眾生類。
　其大志寬弘，　　如是行脫門；
　心轉加慈愍，　　思樂佛功德。
　勤修憂眾生，　　實思察其元；
　無諸情戚患，　　逮無量功勳。
　承空三昧具，　　識本百千劫；
　勇猛士如是，　　無相亦無願。
　建立斯道業，　　柔順尊法忍；
　其慧應無為，　　脫門為善寶。
　如是性寬弘，　　供養於大聖；
　應寂然除憒，　　志順最勝命。
　逮成覺意定，　　益增加清淨；
　猶琉璃紫金，　　雕治益光榮。
　以照眾生意，　　猶月之弘光；
　四品風遊行，　　獨步無等倫。
　因越魔徑路，　　最勝光美妙；
　消滅眾塵勞，　　燋炙諸苦痛。
　天師大錠鐐，　　宣佈此慧住；
　善化立道意，　　變消心懷風。
　所可奉聖慧，　　演章句所講；
　勇士已超越，　　聲聞所不逮。
　發意須精進，　　已逮安住業；
　宿世已獲致，　　億百千三昧。
　須臾見無數，　　十方諸現佛；
　其德照曜世，　　猶日秋時月。
　微妙深難了，　　勝聲聞不及；
　眾雄自由講，　　第六之道地。」

　　於時諸天，聞所說法，心中坦然，住虛空中，雨若干種，華香珍寶。稱揚諮嗟，柔軟妙音，口宣清淨具足可敬功勳之聲：「善哉上最思惟利義，累功積德，慧得自在，殊勝之行，為最巍巍。猶如蓮華，愍傷群生，其行超絕，不可稱量。」大神妙天，在虛空中，散雨殊妙眾雜華香，消除粗細塵勞憂冥，頒宣琦異上好音響：「逮最清淨第一之利。我等以聞所暢道地。」時諸伎樂，出悲音聲，諸天玉女，心懷踴躍，於彼諸天，承佛聖旨，令諸門戶皆自為開，除眾闇冥，心解如日，奉最尊法。於是彼世無數之眾，俗間賢人，皆超越世，顯示方俗第一微妙，遙見其身，寂然恬怕，而現其形無身之身，自歸於法，消滅調定，使無想念。有其音響，眼目大明，越無央數諸佛國土，供養諸佛，奉眾導師，自察其身，憶如最勝，棄諸瑕穢，慧得自在，開化眾生，無彼我想，奉精進行，應所行業。諸天玉女一切皆樂寂默之義，觀人中尊，眾會悅豫，啟白眾祐：「為供養佛，身自在已，願說殊特正法言教，功勳如海，唯時宣之，顯第七住。」◎

　　漸備經卷第三
大正新修大藏經第 10 冊 No. 0285 漸備一切智德經


　　漸備一切智德經卷第四

　　西晉月支三藏竺法護譯

　　◎玄妙住品第七

　　金剛藏曰：「惟佛子！菩薩大士，以能淨治第六道地，具足安住，入第七地行善權智，則有十事修玄妙道。何謂為十？謂行空事無相無願，所遵真諦，成就忍力，愍傷慈哀，念於眾生，奉行佛法，樂供如來，篤信無違，心抱慧門，常順空義，積纍功德，無窮之福。解三界虛，在於三世，勸化群黎，永以消穢。所由恬怕，除一切塵熾然之炎，欲消眾生一切貪婬瞋恚愚癡，曉諸所有，如幻如化，如夢影響，野馬水中之月，而無有二。罪福之事，終不腐朽，意念國土，猶如虛空，開導眾生，莊嚴國土，法身清淨。壞來至義，得入一切諸佛名號，具悉色身諸相種好而自莊嚴，行無所著，離於音響，信如來聲，本寂清淨，解群黎音，導利莊嚴，一時之間覺了三世，入於諸佛世尊之業。又能普入若干時劫，分別諸數，剖判眾生志性所行，是為十事。修殊特道，從六道地，至於十住，名曰玄妙。

　　「是菩薩大士，當勤修學善權方便智度無極，因便得入第七道地住第七地，勸化無數眾生之類，以用諸佛無限之法，教授無量眾生之惱，入不可計諸佛世界。嚴淨無數諸佛國土，入不可議若干品藏經典之教，入不可計諸佛正覺聖慧道業，下入無量不可計劫，入不可計諸佛所行去來今世，勸不可計眾生之類，令入篤信殊特之行，入不可計諸佛色身現若干形，解不可計眾生根性，入不可計諸佛所宣音聲言教可悅一切，入不可計眾生所思若干心行，入不可計諸佛大聖導利慧堂，入不可計諸佛應時化利聲聞所歸篤信，樂不可計諸佛所宣好入導教，尊習開化不可計數緣覺之眾使得成就，入不可計諸佛至聖深要之慧所演道門，入不可計諸菩薩眾開士之行，班宣諸佛不可稱計大乘之業，所佈導慧斯等自謂是不可計，乃逮佛名諸平等覺玄妙之地，所行殊特，不可稱限，乃至若干無央數劫億百千垓，乃能積纍如是佛法，自謂我等建立此道，不貪財業，無想不想，具足眾行，如斯諦觀，緣神通慧，常行精進，入於道行，善權智慧，善住聖道，所行無動，一時閑靜，奉行道教，未曾懈廢，自恣所欲。其行如是，巍巍之業，坐起經行，臥寐言談，默然無蓋，常立威儀，不忘一切，不離若斯念道之行。彼發意頃心一念間，備積菩薩十度無極，普累功勳。所以者何？菩薩大士，奉修如是所在發心，興無極哀以為元首，合聚佛法，勸如來慧，以是德本，施於眾生。習於佛道，是施度無極；燒滅眾塵，是戒度無極；若能愍慈無盡之慧，知眾生無，是忍度無極；若能勤行眾德之本，習念救濟一切眾生，行是方便，是為進度無極；其不捨道向一切智，是禪度無極；若了本淨自然之行，無所生門，逮得法忍，是智度無極；若能導利，無量聖慧，益於十方，是權方便所度無極；若能修行極上妙智，宣於道業，是為誓願而度無極；降除一切諸外異學，伏魔兵眾，是為勢力而度無極；審如至誠，越一切法，發悲義行，是為慧度無極。以是具足斯十度無極，輒能宣備四恩之業，具悉三十七道品之法，至三脫門，常平等心，一念之頃，漸備普備，成立如是。」

　　有一菩薩，名曰解脫月致究暢，時問金剛藏大士：「菩薩之行，以何等業，一切具足第七道地？欲悉能備成菩薩道，必當學進至十住乎？」

　　答曰：「佛子！一切菩薩，菩薩行道，皆當具足十住道地，因是濟脫，何況於斯七住菩薩。所以者何？又是佛子菩薩道地行以具足，入神通慧，普能具足一切道品，亦復成就一切十住。具足十住勉力解脫，從一發意，備斯七住。所以者何？是為佛子菩薩道住具足諸行備慧神通。又有佛子從初發意，始第一住，一切誓願，漸以親近具足道品，心好第二，次至第三弘要之業，逮法光曜第四道地順從之業，第五光明隨俗之行，入於第六深妙之法，勸立一切諸佛之法。所以者何？若有菩薩成就七住，入神通慧，輒在八住，具足究暢無家業地，猶如佛子有二世界，一者瑕疵，二者清淨，本際平坦，一等清淨，所度一等，其兩界間，不可越度，以大神通，至力願力，乃可越矣。如是佛子！菩薩當以至勤清淨開士之行，乃能究暢，不以輕懈，唯以弘誓善權智慧神通之力，乃能普備。」

　　又問：「云何在第七住，寧復親慕塵勞行乎？諸菩薩業，當以何察？」

　　答曰：「佛子！從始發意，住菩薩地，乃至十住，咸悉消除一切塵勞禍福之業，勸助道元，當作是觀。猶如佛子別知同道，義無所越度，故名曰七。猶如佛子轉輪聖王，乘大寶象，游四天下，曉了是非，與諸貧窮苦惱之患，塵勞雜居，解眾雜垢，不為瑕穢所見污染，亦無所犯，成人威德，舍人間性，生於梵天，升梵天宮，睹見千界，住在梵天，顯現光耀，不入人間。如是佛子！從初發意，在菩薩住，乘度無極，皆知一切眾生之行，不為塵穢之所污染，升奉道堂，亦無所犯，乃名曰七。假使能棄一切諸行，因從第七，至第八住，亦承清淨菩薩之乘，悉了一切眾生之行，不著塵勞，瑕穢不染，永無所犯，輒得超度，入玄妙法。是故佛子！菩薩若逮此第七住，若在婬種，越一切欲，住在彼欲，行清淨法，不當謂之有塵無塵，雖習在欲，則無塵勞，願如來慧，未具所願，不當謂之離塵勞也。住此地已，志性清淨，身行清白，究竟鮮潔，口所言辭，心所念行，本末清淨，其心一切所可念事，皆度眾生，諮嗟誹謗如來至真，有形無形，諸平等覺，所可言教，皆悉順從，未曾違之。無復慕樂世俗所有工匠異術，猶如第五住菩薩道，不好世間，普為師友，多所悅可，一切所好，至未曾有，樂至真法，住於三千大千世界如來．至真．等正覺及第八住菩薩道行，無等侶，志性所行，常懷仁和，其意所乘，以恆進定，及與神通三脫之門，皆修專精，奉行道門，無所希望，尚未成就第八菩薩道地。住斯地已，一切發意，遵承權慧咸以具足，遂修道品，以得菩薩普具足業七住道地，逮成開士善擇三昧正受，次名善念義定，意勝定，分別義定，審宣法定，善住本定，慧通門定，修法誡定，若干義藏定，生死無為定門。菩薩逮此三昧正受，如是備悉百萬定意，道地清淨，因其正受，以斯定意，逮淨權慧，又入大哀無窮之力，過聲聞地，越緣覺地，近行慧門，以住此定，持順無量身行之業，進誦瑞應，口言心念，亦不可限。見諦清淨，光明巍巍，無所從生法忍。」

　　又問：「其初發意，得第一住，其身口意，不普越度聲聞緣覺乎？」

　　答曰：「以故勤修弘廣之心，行至七住，乃能逮成自在己行，而無等侶，猶如有人，生於王家，乃為王子，有殊異德，為諸群臣所見奉敬，不以自己而放恣行。假使長大，承己身力，超諸臣下所論國位。菩薩如是，這初發意，過諸聲聞緣覺之地，心性柔和，寬弘無極，是為菩薩七住之地。己慧自在，入七住菩薩，甚為深也，亦寂然也，至無行也，身口心也，逮得道業，不復重進更求義也，何所望捨，不望不捨，乃為大道也。」

　　又問：「佛子！何謂菩薩所住道地也？乃至菩薩寂滅成就正真之行？」

　　答曰：「已逮六住，能行斯法，乃致菩薩七住道地，一時發心，心數數念，輒致寂滅成就正行，不當謂之證於滅盡，以是之故，身口心行，不可思議，從其所作，此之謂也。若有菩薩，游於本際，而不取證，猶如佛子。時彼丈夫乘大舟船，入於大海，將船之師，工有方便，知水之宜，既行大海，不遭水難。如是佛子！菩薩立行，逮第七住，乘度無極道法之船，遊行本際，而不取證，以逮如是聖慧勢力，承三昧力，成就諸行，解覺道意，以大善權智慧之力，現生死門，游輒滅度，心性自然，已現其身，與眷屬俱，往來圍繞，在憒鬧中，而常專精，逮致寂定。本願之故，生在三界，不為世俗之所污染，出入進退，寂寞惔怕，善權光明，靡所不耀。無所燋然，逮致佛慧，退捨聲聞緣覺之地，獲佛藏界。現在魔界，已過四魔，游在其部，行度魔事，現在異學，一切諸邪，九十六種，六十二見，開化外異，令捨邪學，不違佛道。現在一切世間俗業，以等導利，度世之法，示在一切天、龍、鬼神、揵沓和、阿須倫、迦留羅、真陀羅、摩睺勒、人與非人，釋梵四天王，隨其習俗，莊嚴居服，清淨好妙，其心不捨法樂之娛，斯慧如是，具足究暢菩薩道地，住於深遠，難逮巍巍玄迥之法，如是供養，無量不可計數百千億垓諸佛大聖，貢上衣食床臥之具，病瘦醫藥，所用為安，歸命稽首斯等如來，奉受諸佛之道化，過眾聲聞緣覺法，獨步無侶所問以時。

　　「又彼菩薩，用攝眾生，法忍清淨，遂轉顯耀，其善德本，無央數億百千垓劫，乃復益茂，清淨赫盛，猶如佛子。而有琦珍，於眾寶中，光獨明照，巍巍無侶。如是佛子！菩薩住斯妙法難逮開士道業，以是德本，逮成善權智度無極，遂更名顯成無上道。聲聞緣覺，所不能逮，猶如佛子日之弘光，月之台宮，光明所照，普遍天下，皆使豐熟，亦能乾燥污泥之地，日月之光，亦無蔽礙，莫不能通利。如是佛子，菩薩住斯玄妙難逮開士道業，其功德本無能逮者，德轉巍巍，皆化一切聲聞緣覺，令懷羞恥，除眾塵勞，使性清淨，是為佛子菩薩大士玄妙難逮第七道住。菩薩大士，若成七住，益得自在，若為天王，以隨時慧，諸所興立，行精進業，若行佈施，愛敬仁慈，有所勸利，等惠利義，心常念佛，未曾忘捨，乃至普慧，一智慜智，心初不念何時不逮成佛最正覺，處眾生中，而最聖尊，導利眾生，示一切智。發心之頃，如是比像，精進超絕，一時須臾，逮致百千億兆垓三昧正受，睹諸菩薩，億百千垓眷屬圍繞，以斯誓力，承於菩薩，所顯殊特，因顯神變，莫能稱計，以若干億百千垓劫，所修德義不可限量。」

　　時金剛藏說是法已，重欲散義，即說偈曰：

「玄妙之聖慧，　　順第一句義；
　心了第六住，　　謹順己身行。
　勤修於道教，　　應善權智慧；
　輒善逮入尊，　　第七之道地。
　遵空無相願，　　志行慈愍哀；
　若奉行供養，　　諸佛之道法。
　曉知眾聖慧，　　於德力無厭；
　由是行之故，　　入第七道地。
　而在於三界，　　大亂中寂靜；
　消滅諸群黎，　　寂凝塵勞炎。
　如影照幻化，　　在夢因行法；
　以入第七住，　　顯示愍傷業。
　嚴淨佛土空，　　世性無有想；
　備悉最勝相，　　捨於動搖法。
　以致妙音響，　　除眾生瑕穢；
　思惟慧本空，　　最勝等導利。
　以修行此法，　　逮致斯顯明；
　通在殊勝地，　　為眾生所樂。
　已住於是地，　　眾生行無量；
　選觀安住法，　　數察不可限。
　若干無數國，　　眾念想各異；
　志性懷篤信，　　心行若干品。
　宣佈三乘教，　　導利等無量；
　吾等皆當進，　　誦讀化斯黨。
　如是等慧心，　　逮致殊妙道；
　威儀有四事，　　遵善權智慧。
　心念一切頃，　　逮獲道功勳；
　則能具足此，　　十度無極業。
　若以發意念，　　是施勸眾生；
　戒滅眾塵勞，　　忍無所思念。
　精進勤遵修，　　轉上增行業；
　道不可動搖，　　慧功德立意。
　無所從生忍，　　離垢慧聖尊；
　願勸助善權，　　永無復狐疑。
　周旋有勢力，　　以聖明普濟；
　道功勳如是，　　一切隨時授。
　先行如是著，　　名顯以具足；
　拔去心之垢，　　斷絕斗訟源。
　等四等奉道，　　造立第五業；
　無起不分別，　　乃長成第六。
　是逮第七住，　　彼成時功勳；
　能遵若干行，　　誓願不可計。
　用何等之故，　　受此聖慧業；
　因逮第八住，　　一切悉清淨。
　玄微行難逮，　　慧無無央數；
　猶入第二國，　　超越於中間。
　修行七住法，　　無著如錠燎；
　若住於道義，　　勇猛越一切。
　得入第八住，　　前乃聖慧地；
　以越心念境，　　住在慧之業。
　在梵天常觀，　　不倚世民間；
　賢聖行如是，　　無著猶蓮華。
　住是若干品，　　越度眾塵勞；
　此無塵勞行，　　亦無所盡滅。
　如是至道住，　　無塵勞穢行；
　最勝幻無本，　　以慧消滅瑕。
　於世若干品，　　工匠所修業；
　明達是一切，　　化住世尊教。
　一心為神通，　　諮受奉行力；
　遵御若干品，　　增進三品定。
　超越諸聲聞，　　緣覺行如是；
　其住第七業，　　修菩薩之行。
　住本心性行，　　致此真慧明；
　成就諸聖子，　　猶長養道力。
　遂增精勤行，　　得入深微妙；
　心歸趣滅盡，　　亦不造取證。
　猶如入大海，　　而住舟船前；
　觀見一切水，　　不增亦不減。
　若能勤受行，　　殊勝權智慧；
　一切眾生類，　　不能限德藏。
　供養億載佛，　　益更淨道業；
　猶若干瓔珞，　　無央數珍寶。
　賢明住此行，　　殊勝智慧光；
　消竭愛慾源，　　亦如月盛耀。
　已入住此地，　　自在為聖王；
　造修最道義，　　宣佈慧果實。
　而發意之頃，　　強治精進力；
　見佛諸佛千，　　億百之垓數。
　善修順己身，　　普見諸十方；
　加增在至願，　　功勳尊無限。
　普世難可了，　　自由行道緣；
　是為第七住，　　嚴淨善權慧。」

　　諸菩薩眾位尊，神妙巍巍，無量天龍，無數人民，聞其所說，莫不歡喜，供養安住華香幢幡，雜成搗香，珍寶衣服，佇立眾蓋不可稱載；雨諸瓔珞，諸天在上，宣揚妙聲柔軟之音，自然演暢美柔和聲，以奉眾祐及諸佛子：「諮嗟能仁世尊無量，皆見至聖人中之上，睹佛境界，愍傷眾生，其音若雨，布大雷響，伎樂簫成，演若干聲，諸佛無限億百千垓，帝王國土，亦如恆沙，供養諸佛。剎土無侶，最為豪富，威力能化，入一毛孔。諸佛班宣離垢無窮之法，如演一毛，豈復難乎！國土處所，及四方域，若干種品，泉源大海，億載鐵圍及須彌山，皆自然現，無所逼迮，悉入毛孔，在中自恣。地獄餓鬼，及與畜生，諸天人民，鬼神眾魅，阿須倫，罪福各異，俱來會在諸佛境界，游一切國在諸郡縣，自然成現尊妙法輪，講說柔軟，安住音響，眾生心念，如所修行；群黎若干，其身各異，眾祐國土，群黎有身，所在成體，生天人間，各各別異，一切如佛所宣法教，消除微想眾垢之穢，興懷道念，廣大佛土，諸佛神足，如是變異，一切世人，稱不能暢，諸佛如是道慧無窮。磬暢柔和微妙之音，時來眾會，寂然歡喜，咸共觀敬，最殊特聖，以智眾會，寂寞靜思，猶如月蝕，其光還復，唯復欲聞第八住也，願時演之，行者所入。」◎

　　◎漸備經不動住品第八

　　金剛藏曰：「唯聽佛子！菩薩大士，若能暢成第七住，以慕諦志求清淨之業善權智慧，謹順眾行，樂在所施，無極弘誓，依承如來所建立旨，蒙宿德本，逮得勢力，如來十力，四無所畏，思念正覺，十八不共，諸佛之法。志性仁和，念其清淨，功德聖慧，威勢轉上，興大悲哀，愍眾生界，不捨法樂，通入無量一切諸法，至無所生，而無有相，不有合成，不失慧明，無所究暢，亦無所滅，然無所有，等入元本，轉上得度，普除一切心念識想，等攝志性本淨惶慌，因是超越，應時逮得無所從生法忍，此之謂也。菩薩以逮如是法忍，這得是住菩薩地，不可傾動，獲致菩薩，深要之行難知玄妙，無能壞者，消一切想，皆攝眾念，而究竟矣。無量無侶，一切聲聞緣覺之眾，永不能逮其寂寞事，以淳淑矣。自然現哉，猶如佛子神足比丘，所念自在，稍漸進前，乃至寂滅三昧正受，悉除一切所欲妄想。菩薩如是，適逮此住，捨眾俗業，致無業財至真之法，離身、口、意之所習樂，住於寂寞，猶如佛子假使在夢，逮大功德即自知之，因在於彼大精進力，普以越度，逮則解覺，彼修方便，夙夜思念，以除好樂。如是佛子！菩薩大士，無極精進，適逮此已，住菩薩地，如是不動，遠一切業，稍習諸宜，於行無二。又等修行，無所親近，猶如佛子，若生梵天，住於梵宮，不著欲行，亦無塵勞。菩薩如是，住此道地，其心普游諸所習行，雖在是行，不以是行有所染污，彼意曉了所在作行。菩薩之行，在泥洹行，不以為行，何況俗行。菩薩大士，以入是地本願力故，至如來覺無極大聖，是法典門，道如來法，造立聖慧，如是辭曰：『善哉，善哉！族姓子！是諸正士第一法忍，歸於佛法。又族姓子！佛十種力，四無所畏，佛法尊位，仁則未有，以是勤行，慕求精進，慎莫違失。是道忍門，為眾生故，而尊修行。又族姓子！仁寧逮此，若斯寂行，而愚凡夫，失不寂靜，習在無數塵勞之行，為若干想之所危害。又族姓子！眾生設憶念本宿願，哀念在冥，故為求道，奉行靜寞不可思議聖慧道門，終不懈廢。又族姓子！是諸法本，從法發來，興成如來，以立如來，住在法界，如來至真，不別行是，一切聲聞及與緣覺，不能逮至斯不相法。又族姓子！且觀我身不可稱限慧莫能論，土不可量，明不可量，道場不可量，音響清淨亦不可量，以是之故，仁慈所行，因顯發業。又族姓子！所可定言，光明之謂，雲一切法，無所想念，乃為光明。諸族姓子，法明若斯，如來所行，行無邊際，眷屬無底，斯等所入，從發行來，巍巍如是。又族姓子！仁且觀此十方無量諸佛國土眾生無限，分別經典而不可計，普入一切，言行相應。如是佛子，佛天中天，菩薩行是，如斯比類，不可限量導利道門，用開化眾，若有菩薩，分別解說無量聖慧，具足成就導眾之業。諸佛子等！吾囑累汝，假使諸佛，化此菩薩，入眾生中導利道門，由是之故，致於滅度眾生之事，自然舒暢。』

　　「諸佛世尊，勸化於斯，諸菩薩法，無量慧業，乃令一時，所導利眾，因其聖業，以為元首。從初發意，計七住竟，合集方便，由此功勳，百倍千倍，萬倍巨億萬倍，終不與等，無以為喻。所以者何？以是宿命，一身導眾，致導利業，逮得此住，誘進平等諸菩薩行，分別身事，行力成就，宣暢布散無量音聲正法之教，修慧無量，導利無量，所生之處，嚴淨無量，諸佛國土，開化無量。又眾生類，供養遵奉，無量諸佛，發覺無量。諸法道門，神通之力，不可限量，剖判開化眾生厄難，廣令無量。眾會道場，所可游居，亦不可量。持身、口、意，積纍菩薩一切要行，亦不可量。猶如佛子大舶舟船，欲入大海，安無放逸，庠序進前，致無量寶珍琦瑰異，適到大海，望風舉帆，其風和順，一日之中，超越大海，一切財寶所得利入無央數藏，皆為充滿，用不可盡。菩薩如是，積成無極廣大德本，合集大乘逮菩薩行道法慧海，一時須臾，致聖明財無極道寶，入一切智，前宿所積世俗財寶，不可比之，思惟計校百劫千劫，萬劫無央數劫，不以為喻。又佛子！菩薩若立第八道地，遵大善權智度無極，宣佈勸化，無財業義。若菩薩解奉一切智，徧知十方諸成佛土，亦複分別壞散佛土，若以睹知世界散壞，若世合成，用何因故世界散壞？以何緣故世界合成？悉能見知，地種少，地種多，地種有限，地種無量，悉別知之；水種火種風種，亦復如是。皆曉了知多少大小，有限無限，諸塵微妙，分別所在，諸塵限數，隨時悉解，若干世界，有若干種，無限眾塵微妙難了，普悉知別，若干品塵，自然合成，諸佛世界所有塵限，悉能知之。眾生之數，國土形數，其身長短大小，悉能知之。地獄處所，??獸餓鬼性行，何因墮此，皆知所行多少。諸塵合數，阿須倫行，諸天所居，世人所處，悉能知之。合會教化，欲界合散，色界無色界合散，皆悉知之。少多大小，有限無限，而悉知之。游居三界取捨之義，開化眾生，彼能成就。曉了眾生諸身方便，諸身形像，所在之處，悉曉明之。所行生處，諸佛所游，如眾生類，所生安居，身所積行，隨其身行，而建立之。己身國土，隨立己身，其意無盡，己身建立，無身之身，己身國身，罪福之身，乃須建立，罪福報身，建立己身，無盡身意，無身之身，己身無盡，眾生類身，國土身，緣報應身，聲聞身，緣覺身，菩薩身，如來聖慧身，法身，隨時建立。顯此諸身，悉解眾生，罪福身，報應身，塵勞身，色身，無色身，國土身，多少大小，穢濁清淨，廣大無量，減損平正，導利平等，講說報應，皆悉知之。罪福身行，所當獲報，合散成別，亦復了之。聲聞乘，緣覺乘，菩薩乘，所行業，合散所歸，而悉知之。如來聖體，成最正覺，所誓願身，及滅度身，所建立身，色像相好，所莊嚴身，其行者身，可意身，自大身，謙恪身，功德身，聖慧身，報應身，謹慎行業聖慧之身，所歸度脫，皆悉知之。法身平等無身之身，不可限量一切普入，有身無身靡不分別，一一暢解。其身以逮如是行業，致壽自在，心得由己用度所為，自恣無難，所行無拘，所生從己，本願所致，篤信之故，神足之恩，蒙聖慧行，因法所將，而逮致此，以是菩薩十事自在。適得自在，成無量慧明不可思弘普之聖，聖無有侶，以入如是，究竟永在無所生身。轉所習行，永無生故以轉諸行，慧為元首習轉身行，以慧為首轉口習行，取要言之，智度無極，為大錠光，大哀為首。分別曉了善權方便，不棄至願，為諸如來威神所立，不應休息，其慧以應一切眾生，游於無際諸佛世界，宣義散結。

　　「佛子！又省菩薩常修平等所逮道住，不可動搖，積纍一切諸佛法典，身、口、意行轉增進業，以獲此住，其力志性，則輒堅住。皆以消除一切塵勞，心懷仁和，力勢堅強，在於元首。恣化群生大哀之力，所可建立，用眾生故無所望捨，益加建立大慈之力。將護一切眾生之類，總持要力而得堅住，不捨眾生，其誓願力，而諦得住一切佛法。選擇分別，善諦建立，神通之力住無限世，於諸行本，擁護一切，眾生之類，堅住願力，遵習一切菩薩道業，而無所捨。度無極力，其行堅住，合集一切諸佛經典，正住如來所建立力，成就正覺一切敏知。以入此行，如是力勢，普現一切神變無窮，輒往生於一切所趣。」

　　金剛藏曰：「是為佛子諸菩薩業住於慧地，而不可動，是謂無侶，亦復號曰不退轉地。慧不回還，則謂難當，一切眾生所不能逮，則童真地，為無所生為所生地，所願自在為滅具地，無所造作究竟之地，積纍真慧則無為地，善修志願為建立地，度無所作為無財業，宿世所行，眾苦消去，邪以降伏。如是佛子！菩薩大士，以入佛種承佛功勳威神遠照，由歸如來威儀至業佛境界門，常為如來之所建立，得入釋梵四天王宮，金剛力士，常隨侍後，逮致定力，其身無限，降伏色藏，散無量結，以皆永離。諸身行力，具威無極，大神通力，所行報應，而得自在。無限定意，受莂無量，自恣由己，而無所礙，如其淳淑，覺度眾生，所示現義。以入是行，得入道場，無極大慧，以行大慧神通之業，常演大聖智慧光明，施與章句，無罣礙界。分別世界十方國土所宣章句，現一切業功勳之德，發心自在，而諦思惟，解去來今，回轉一切眾魔徑路。下於聖慧，游入如來，州郡境界，無際國土，所處講堂，奉菩薩行，其所誘進，無能退轉，以故名曰入無動地。」

　　金剛藏曰：「是故佛子！菩薩逮得無動轉地，常在無際，見諸如來不可稱限，未曾違遠，彼行究竟，成三昧定，威力所入，見佛供養，奉事歸命，終不忘捨。於一一劫中一一世界，所見講堂，各現諸佛，咸各供養無央數億百千垓佛。一切施安，稽首歸命，以禮如來，曉了世界，以為元首，慕導道明啟受法教，重複加增，逮佛滅度，行無等侶，巍巍超絕，與眾殊異，諮受世界。講問宣傳，遵無央數億百千垓所積德本，轉進顯耀。猶如，佛子！此閻浮利上明月珠，又其價直，一閻浮提，以用著頸，為無等倫，一切天下人民之眾，所著瓔珞，無能及者。如是佛子！菩薩住是不動轉地，以此德本，成其大明，一切聲聞及緣覺眾，所不能逮。及於七住菩薩行業，菩薩以入此道地者，承無極慧，消除眾生一切塵勞，剖判聖慧微妙道門，猶如佛子，主於梵天，所行慈心，遍大千界，其光普照。菩薩大士，亦復如是。住此菩薩無動轉地，照耀百千諸佛剎土滿中塵數，光明悉周無量佛國，照盡一切眾生塵勞，稍漸滅除心之毒垢，是為佛子，菩薩住是不動轉行所宣平正，菩薩功德第八道地。弘普諮嗟，諸劫無際，不可究竟，菩薩所住，因為梵天大梵天王，主千世界，聲聞緣覺，菩薩所行，真正莫能逮者，而度無極，分別世界，修無等倫，聞所講說，所興因緣，方便之業，佈施敬愛，利人等利，一切救濟，常思念佛，未曾違捨，眾行具足，至一切智。專惟大道，以何修行，為眾生尊，一切殊特。將順普聖，覆護十方，發意之頃，遵如是像。勤奉精進，一時須臾逮具足成十千世界百千剎土，滿中諸塵三昧正受，及見十千百千三千世界滿中塵數諸菩薩等，眷屬圍繞，從是發願，菩薩力勢所誓殊特，靡不感動，智慧明瞭，不可稱計。如是思之，億百千垓不可限載行無量劫，功勳無底，無以為喻。」

　　時金剛藏菩薩大士，復欲重散分別此義，即說頌曰：

「漸備七住地，　　智淨行善權；
　諦將護導業，　　結立無極願。
　積功而累德，　　堅住人中上；
　志樂於聖慧，　　輒入第八住。
　殖德大聖慧，　　精進行慈愍；
　其心無限量，　　意念猶虛空。
　聞法能曉了，　　入大聖勢力；
　忍力無所生，　　寂寞順微妙。
　所受無所起，　　不生無有相；
　不滅無所壞，　　亦無所究暢。
　處所為自然，　　無本藏捨念；
　已離心意性，　　其思等如空。
　斯忍以如是，　　所行無放逸；
　行深要感動，　　逮致惔怕行。
　眾生無能解，　　由閑居行業；
　執持心所想，　　曉了眾行念。
　其意立若斯，　　心無有思想；
　如比丘消滅，　　逮得無所著。
　心之所想念，　　猶夢所見覺；
　若梵天具足，　　欲界亦如是。
　安住本立願，　　數數而勸眾；
　是為第一忍，　　得致阿惟顏。
　我等慧玄迥，　　勢力意解法；
　彼則無我所，　　精進勤修行。
　所可奉寂寞，　　消一切愛網；
　滅於大然熾，　　世俗塵勞火。
　自識本宿願，　　行愍哀眾生；
　以慧利造立，　　用度脫黎庶。
　常能尊此法，　　住本無無想；
　佛解一切住，　　越聲聞緣覺。
　世間俗威勢，　　無及此十力；
　唯智無能限，　　三世無罣礙。
　無等倫如是，　　天人所奉敬；
　合集以導化，　　行無數慧門。
　成就最勝法，　　入無量彼岸；
　前世行佛道，　　假使順隨時。
　如是致賢明，　　逮入殊聖地；
　一時普週徧，　　至於十方界。
　以致慧所歸，　　逮得諸神通；
　猶如大海水，　　諸天華神器。
　心貪以永除，　　得立慧道業；
　選擇諸剎土，　　住在曉分別。
　四種之境界，　　離若干貪利；
　微細及粗獷，　　等入識解義。
　一切三千界，　　滿中眾塵數；
　分別眾生本，　　四大所生身。
　計數諸慕樂，　　六趣限如是；
　解散慧境界，　　不可稱限量。
　慧剖判心意，　　至於一切心；
　彼修己身行，　　故將導眾生。
　一切三千界，　　周普若干色；
　徹見眾品形，　　然在無限世。
　猶如日周行，　　在上虛空行；
　已斯殿捨進，　　光明普照耀。
　御以本無慧，　　在法界不動；
　黎庶性清淨，　　道明所徧照。
　如眾生本性，　　其身各所在；
　顯現一切眾，　　照化天世間。
　己身得自在，　　勝降無性行；
　示現安住身，　　莊嚴諸相好。
　眾生土如是，　　從罪福受身；
　若干種聖性，　　成法之慧體。
　虛無為身界，　　受以平等業；
　現神足諸變，　　消黎庶眾穢。
　十力廣自在，　　因慧廣無極；
　造聖逮慧明，　　興發愍順哀。
　一切最勝教，　　以法生道業；
　謹慎護三事，　　無動如須彌。
　諸眾祐號力，　　柔士勢無恚；
　是士無回轉，　　眾魔莫能當。
　佛之所建立，　　釋梵咸奉敬；
　其金剛力士，　　以力勢常侍。
　於是土地處，　　合德不可量；
　億百千劫中，　　不能盡其限。
　稽首歸諸佛，　　其億數那術；
　成就最上道，　　猶嚴王者服。
　極是道地處，　　菩薩斯集會；
　得為大梵天，　　若干界功德。
　宣佈三乘業，　　逮得無限侶；
　慈心為清淨，　　光明慧消塵。
　一時發心頃，　　至百千佛土；
　逮諸定意元，　　如滿剎土塵。
　勇猛睹處所，　　十方化眾生；
　所願亦如是，　　莊嚴尊無限。
　此說取要言，　　第八勝自在；
　具足億千劫，　　皆不能盡極。」

　　說此第八住時，應時震動百億佛土，佛之威神之所建立，不可思議功德巍巍。不可限量演妙光明，普現一切諸身形類，照諸國土，安諸眾生。無央數千諸菩薩眾，住於虛空，所供養具，超天上物。所貢上佛，玄絕殊特，大神妙天，與其眷屬自在天人，亦咸悅豫，以若干品，而供養尊，奉事德海。諸天玉女，無數億千，歡喜踴躍，諸根和悅，以妙伎樂，鼓天倡樂，供養大聖。斯諸伎樂，樂大神聖，出如是輩百千音聲，其響柔和，寂寞惔怕，消諸患厭，離眾穢垢。捨於土地，所行至真，而有卓然，用眾生故，游到十方，大通所顯，現最上行，志若虛空，心亦如之。天中之尊，人中為上，覺了最明，玄妙境界，無底功勳，十方嚴淨，奉事道門，眾祐諸子，以道顯示，不可限量佛之功勳。遵行聖慧，不慕徑跡，於一剎土而不動移，皆周諸國無有塵垢，遍趣愍傷眾生之類，為之元首。滅一切向，無所想念，所言暢音，辭百千種。若有聞教不肖眾生，心在下劣，其意自歸。彼若聞聲，至聖所現，隨其本行，而開化之。若有眾生，諸根明達，心好因緣，無所志樂，為現離垢慧明之義。若有眾生，心抱愍哀，意懷慈仁，佛在彼處，勤示正行。若有眾生，志在上尊，意樂斯法，在彼顯示無量佛身，因其化現，猶如幻師。所周旋處，導無央數億千垓身。佛子如是，樂於慧幻，現一切行離諸所有，如是音聲，其數百千，班宣柔軟，仁和之向。天人玉女，在世歸伏，默然樂寂，眾會欣豫，歌頌安住，功勳德稱，巍巍無量，不可講論。說此菩薩，第八道地，奉行正法，通至大乘。

　　漸備經善哉意住品第九

　　金剛藏曰：「且聽佛子！菩薩大士，諸佛慧行，無量如是。轉復增加，游於寂寞，志在脫門，諸如來慧，長益至德，又以仁意，所可修行，如來秘密。因可游入斯大道慧不可思議選擇至要總持清淨三昧正受，放捨眾非，清淨之業導利一切，成大神通，弘廣殊遠，分別世界，教令黎庶，只行獨步。十力無畏，諸佛之法，十八不共，而無等倫。嚴治道本，如來至真，轉於法輪歸趣境土。建立大哀，住於大願，不捨十方，入於菩薩第九道地。住此地已，有不決行，善惡之心，知如審諦。供養經典，奉事至真，以及有漏無漏之法，各順俗法度世之法。修行所思，不可思議，遵承究竟，不決了法。順從聲聞緣覺之法，奉行菩薩，敬重斯道，要誓隨時如來道地。以時歸至，有為之法，親近志在無為之法，知如審諦。如是慧明，覺了所歸，如審解知眾生心行，所可取捨，塵勞之垢，所受禍福，攝取諸根所行，篤信諸種歸趣心性眾結造行之處，所生受處所居止處，決了三聚。業所至奏，知如審諦。察眾生心，所行是非，若干品心，其心須臾而有進退，若合若散，其心無身，心不可限，一切普興，心為顯耀，其心若塵，若無塵勞，若有縛心，及與解心，亦如幻化曉了其心，所歸住止因緣進退，又其塵勞，玄絕遠遊，療治當來，等類無業，諸結因緣，所游居處，心之合會，在一處所。若有別離，有所生處，周旋現在，進止行來，分別三界恩愛無明諸見病痛自大愚癡，無極罪殃，斷截滅除，三藏之珍，曉了審知。入至計常，八萬四千，眾塵勞行，未決罪福善不善義，教告無明，使亂心黨，令無異業，思惟眾祐，以致報應，積聚眾利，所親造行，不失果實。所報無報，黑冥清明，無闇結白，如是辭語，所行緣報，而有齊限。罪福田地，則無有量，賢聖處世，所行治事，現在罪福，當來所習，方可更歷。解乘所趣，不了所趣，曉解分別方便隨時。常等識知八萬四千若干品罪，知審所由所趣。彼達諸根柔劣中間明瞭之本，取要言之，隨眾生本，前世宿命，毀壞之事，不壞之業，微妙中間，下劣之行，塵勞伴黨，無有財業。從本行心，能以決了，若不決了開化真厚，諸根羅網，分別退轉，攝取眾想。諸相豪劣，周旋往來，進退無回，解暢三世，遠遊無窮，獨步無侶，於若干品，常以平等，八萬四千若干種根，悉能知之。取要言之，其篤信樂，柔劣中間，諸根明達，常隨諸根八萬四千，所懷篤信，而悉暢了。若干種品諸眾生行，其界柔劣，中間明達，隨從諸根八萬四千，諸種四大，上中下心，性行善惡，解暢諸根之所歸趣，彼心性行，心意伴侶，志造[仁-二+般]黨，其心合會，或有別離。玄迥遠遊，若有自大，無有自大，其意調順，無有眾厭，亦不懈廢。皆承一心脫門三昧正受神通之宜，而無合會，縛著三界，願至實心，不習眾行，習入道門，無言教矣。不倚伴黨，無財業事，無異無侶，修治道門，審諦知正。眾生之行，有若干品，所生處行，其行而住，生地獄餓鬼畜生之中。阿須倫諸天人民之所歸處，色無色所生處，想無想所生處，悉了知之。罪福報由恩愛情慾，無明闇冥精神種類，還復回生，名色為侶，用無道業，生死愚騃，親近恩好，則致貪慾，慕求情愛，若不慕榮，眾生所樂，於三界趣，意懷至實，無所傷害，悉審諦知志行所居。所當行者，如來歸趣，係習所在，從眾生行，各由罪福，而習塵勞。善惡未宣，本末所作，轉輪無際，復轉迴旋。歸本所行，未有遠遊難斷難斷，欲拔婬塵，貪嫉虛事，不可卒清。心明開達，乃能超出，於所作事，至無所有，悉審諦知。於眾生行，究決不決，志在邪業，馳趣反見，愚惑之業，在於正見，定在正業，除眾恐畏，莫不究竟。又有五逆中間之難，悉以究暢五根達趣正真之行，以捨恐畏，及無究竟。曉了邪滅，及正寂滅，並所犯事，令趣寂業，還無所歸。而墮邪業，迴行退轉，導示賢聖無上正道，若不決了，隨時散結，將護業耶。當所宣佈，悉當知諦，是為佛子若歸此慧菩薩大士則得安立善哉意地菩薩之住。

　　「已住此地，皆能曉了一切眾生，如是行業，隨其積行，應當解脫而開化之。能明眾生，應時教導，知以勸誘聲聞緣覺，化諸菩薩說如來地，從其眾生，而為說法，導利度脫，如其性行。從本根元，應當解脫而為說法，因其所行，更歷本末，而為開化。如所乘法，修思脫門，因其脫門，班宣道法。住此道地，睹大法師之所興隆，擁護如來無極法藏。彼若往詣法師所，諮入無量，曉了聖慧，奉行宣佈，四分別辯，菩薩所行。隨其說法，彼常修行，無所破壞。菩薩大士，四分別辯，游不退轉。何謂為四？一曰、分別法，二曰、曉了義，三曰、順次第，四曰、解辯才。彼所謂言分別法者，明宣諸法自然之相；曉了義者，能解暢法之所歸趣；順次第者，說無所壞剖判諸法深遠之慧；解辯才者，無所結縛，知法無斷。分別辯法，曉了法者，謂法自然，自然之身。曉了義者，知以照耀，咸歸經典。順次第者，暢一切法，當可講宣無能斷絕。分別辯者，如其道教，無所希望，演布無際。解暢法者，達現在法，所宣歸趣。曉了義者，知去來法報應之理。順次第者，說解一切去來今法，無所破壞。分別辯者，一一所說，而無二心無有邊際，振法光明，解暢法音，能識諸法，剖判眾事。曉了義者，分別諸義，靡不蒙慈。順次第者，從眾生音言辭遠近，而為說法。分別辯者，觀察一切心性所行，因為演經。解暢法者，曉知方便，明散法慧，不壞眾善。曉了義者，明通本無住無二慧，而為黎元，各各了之。順次第者，而講說業，聖慧財富，不可破壞。分別辯者，解暢眾理隨時之義，曉了本末。解暢法者，知一切法其元為一，失其本源，隨流生死輪轉無際。曉了義者，則能越度五陰四大，又十八種諸衰眾入，方便解脫，明十二因緣，悉無端緒。順次第者，宣說一切眾生之元，五趣周旋，志性和雅，音聲柔軟，聞者普受。分別辯者，演要言教，其明轉增，而無邊際，光明遠照，去眾愚冥，莫不蒙耀。解暢法者，導利一品，無有若干菩薩大士，興無極慈，立無盡哀，開發大乘。曉了義者，分別諸乘，度眾齊限，弘迥之行，坦然無侶，獨步眾會。順次第者，班宣一切所志諸乘，上中下學，無所破壞，稍引誘進，入於大道。分別辯者，而為一乘無有邊際，宣佈正法，炎照三界苦惱之厄，除去陰蓋，逮致三昧。解暢法者，奉諸菩薩聖慧之業，遵修法行，道明超越，巍巍無量。曉了義者，敷演十住所處本末，開解學者各得其所，不失志行，得度世俗靡所不通。順次第者，宣佈法禁，各從慕求，婉孌道教，無所破壞。分別辯者，宣一切行，而無邊際，講說本業，至成正真，不在二乘聲聞緣覺。解暢法者，心自然達，一切如來，皆為一佛，諸力無量，覺了此義，由是之故，因轉法輪，至一切智，而有所度。曉了義者，又能知識若干種類，制住正真，須臾分別，當所歸趣，道俗是非，靡不宣佈。順次第者，如其正覺，剖判言說，觀其根本，上中下行，心之深淺，而開化之。分別辯者，所班宣法，一一章句，演若干義慧無邊際，不可斷絕，飽滿饑虛。解暢法者，普請如來，所布言誨，一切十力，及無所畏，諸佛之法，十八不共，修於大哀，而轉法輪，暢達無窮一切敏慧。曉了義者，識知眾生八萬四千若干品行，從其志性，察彼根源，隨如信樂，宣如來音，而為散結。順次第者，於一切行，無所破壞，為師子吼，出如來音，八部之聲，聞於十方，徹睹無表。分別辯者，暢如來慧威神光明，消除眾冥闇昧盲塞，自以己行道場之力，隨其信樂，而開化之，各令得所。」

　　金剛藏曰：「如是佛子！第九菩薩，立九住者，其惠德本，巍巍如是。辯才若茲，逮得如來無極道藏，為大法師，造立義器，為義之君，獲致義句，玄妙總持，攝救三界，法主總持。取要言之，聖慧神通而用拔濟，照明總持照於十方，善意總持攝一切意，如地總持行猶虛空，威神難逮帝主總持之要無極法門。所向總持所游無量，回轉總持周旋往來也，逮若干種方便總持，如是等類具足備悉。逮十不可計百千總持，音聲隨宜無所不達所分別門不可限量，班宣經典莫能稱載，如是總持不可限載正法道門。聞不可計諸佛世尊現身演法聞之不忘，所聽班宣不可講論，在於一一如來之所，諮受諷誦十不可計百千總持。如一如來所可開化，無有邊限如來至真無上之法，亦復如是等無有異。彼稽首頃轉復增加，於無央數至真等正覺，受道法門，聲聞緣覺不能稱載，所修博聞受音總持。逮此總持者，建立恩施，以德總持，於百千劫，逮如是持，獲致辯才，而以建立。如斯巍巍，法與聖眾，若合會時，周滿一切三千大千世界，隨眾生心所應當化，而為說法。處於法座，而於法座承如來旨，逮得十住阿惟顏地，於餘一切自在自在，尊無有侶，致於光明靡所不耀，處於法座，須臾之間，適發意頃，則以一音，演若干向，普告眾會，一時之間，光從口出，其諸毛孔，宣一切音，演佈道化，無所不解。照於三千大千世界及與有色無色之界，咸演法音。爾時於彼大千世界，所在眾生，一時皆來，難問義理，各各講說，質無數事，不再重啟，各得開解。彼時菩薩，一時須臾，悉受眾向，所宣諸音，以一言教，普告一切。取要言之，遍二三千大千世界，三四五十，二十五十，乃至周百三千大千，不可稱計大千世界。光作法事，建立如來威神聖旨，常以應時，為諸眾生，興作佛事。發起得立，轉復增進，如是聖慧，受振光明，而行精進。假使一一從諸毛孔，如無邊際諸佛世界滿中眾塵，睹若干數不可限量諸佛國土，及其眾會，集在道場，班宣經典，一一如來，與無央數眾生之類，若干群黎，而為散結。一一眾生，心性所懷，不可稱載，心各各異，勸導利法，因開化之，如一如來之所度脫。一切如來，亦復如是等無有異，猶一毛孔，一切亦然，悉演法音，吾等於學亦當如之，廣然其志，思方等誼，將導不逮，一切如來，一時之間，普現其身，悉受法明，斯皆一音，恣其所樂，順所稱嘆。諸眾生會，充滿道場，欲聽法者，具足備悉，吾等於彼，亦當復然。智慧光明，辯才通徹，清淨之業，一時須臾，悅解眾生，其身周旋，若干世界，所有眾生，以逮此住菩薩道地。夙夜轉進，所念無異，入佛道行，逮得如來平等之教，致於菩薩深妙脫門。以入斯惠，常見諸佛，未曾違離，一一劫中，睹無央數億百千垓諸如來尊，供養奉事。問諸如來，諮受所演，執持經典，而班宣之。其功德本，遂更滋茂，超無等侶，猶如佛子工師絕伎，能成瓔珞，治文飾好，以用進上轉輪聖王。尊玉女寶，係在頸著，巍巍無比，晃然煒煒，暮處一切高台樓上，普照天下諸四方域。眾生瓔珞，掩蔽不現，以獨顯耀。如是佛子菩薩大士，逮得行此，善哉意開士道住。其功德本，轉更茂盛，超無等倫，過諸聲聞緣覺之乘。越初發意七八住表，其德本明，消滅眾生諸塵勞心，咸能照之。從是得恩，回惡就善，捨俗入道，猶如佛子，大梵天光，周於一切三千國土，明無不至，眾人蒙耀。菩薩如是，住此善哉開士道地，一切德本光明之耀，普照眾生，聖明遠達，以道法耀，消眾冥塵，咸令一切回俗就道。是為，佛子！諸菩薩大士，名曰善哉意第九道住平等之教玄曠之業。宣講其德，無央數劫不可究竟，無能窮極。

　　「菩薩大士，以住此地，若為梵天，若大梵王，居三千世界，而得自在。造立聲聞緣覺之法菩薩之行，講度無極，明無有侶，諮問眾生志性本末，所為道業，佈施惠人，愛敬仁和，利人饒益，等勸財共，以是四恩，普濟一切。以斯積德，常感念佛，心不違遠，乃至備悉，成一切智。思念不忘，云何逮致於諸眾生最尊無極，至於普聖，將導不逮，發意之頃，如是色像。勤修精進，須臾一時，具足充備十無央數百千佛土滿中諸塵定意正受。見諸菩薩，亦如十不可計諸佛國土塵數大士眷屬集會，以上妙願道力所致，諸菩薩等所願殊特，感動變化，無能稱載，至不可計億百千垓無限之劫，皆不可議。」

　　時金剛藏，欲廣此義，重散其意，即說頌曰：

「斯力不可量，　　奉行佛要道；
　微妙慧第一，　　眾生難曉了。
　如是處秘藏，　　眾祐面執持；
　為眾生之故，　　得入第九住。
　以是逮總持，　　三昧無極尊；
　廣普神通業，　　又週徧國土。
　決解聖慧力，　　最勝現處所；
　志願心愍哀，　　正住入第九。
　以通此道地，　　上勝攝持藏；
　真妙之法要，　　不分別義德。
　其在有漏行，　　及世賢聖身；
　斯心不可議，　　尊覺了至義。
　分別暢諸法，　　所思惟究竟；
　成就三乘事，　　稱量計所作。
　有為若無為，　　體解所當行；
　二事俱造有，　　順世而隨入。
　以入如是慧，　　意微妙殊特；
　攝受眾生心，　　思求其本末。
　心若干猶畫，　　遠移而回轉；
　其神識無限，　　晃耀皆遍入。
　諸塵勞之門，　　伴侶難療治；
　眾結受處所，　　周旋親近患。
　所作若干種，　　入於剖判業；
　等下無果報，　　因緣以消滅。
　有入明達根，　　軟劣及中間；
　壞除諸過去，　　下通當來義。
　篤信無央數，　　清淨不清淨；
　通周八萬行，　　又邊四千事。
　若入於諸種，　　成騃邪見塵；
　由是受馳騁，　　無邊不可斷。
　其心之結縛，　　黨侶而俱游；
　斯心等思惟，　　縛束無窮竟。
　志性之徑路，　　眾結猶覆月；
　永無有處所，　　亦不止宿居。
　以故會難化，　　人界不反源；
　以金剛斷截，　　其道而無異。
　分部隨行入，　　生在六趣處；
　欲情為愛潤，　　無明罪福田。
　神識為下種，　　造行為名色；
　在於三界中，　　所游無邊際。
　至於天坐處，　　隨塵勞心行；
　一切遍周遊，　　故復還生死。
　眾生處三品，　　故使有往反；
　諸邪見之火，　　便種神識跡。
　以至如斯行，　　因住此道地；
　從眾生心性，　　諸根順應解。
　為其說經法，　　班宣分別事；
　剖判斯義理，　　善權真辯才。
　若詣法師所，　　輒以到所居；
　言說無所著，　　猶如須彌山。
　雨為柔軟澤，　　甘露普潤眾；
　覺意之根力，　　充滿猶如海。
　曉了善義慧，　　解法亦如是；
　一切皆滅盡，　　逮得至辯才。
　獲明無央數，　　一萬諸總持；
　以執眾法要，　　如雨於大海。
　如是有總持，　　逮清淨三昧；
　一時見無數，　　諸佛億百千。
　以聞於法寶，　　數數而班宣；
　言辭暢清白，　　自然妙音聲。
　須臾發意頃，　　知三千世界；
　眾會一黎庶，　　若干種所念。
　可悅一切眾，　　如其心諸根；
　所入等亦如，　　四方域大海。
　其德復超此，　　總要致精進；
　思惟如恆沙，　　實為不可限。
　安住唯說法，　　化凡夫眾生；
　聞之尋受持，　　猶下種於地。
　假使諸眾生，　　處在十方界；
　普令此眾生，　　悉會坐一處。
　斯等性行念，　　皆能週徧至；
　則能一音聲，　　普以充飽足。
　人中尊住斯，　　最上之法王；
　轉進悉國土，　　成就世尊子。
　恆以夙夜寧，　　得勝合志願；
　住在深妙寂，　　勇猛慧脫門。
　奉事專供養，　　禮諸佛億垓；
　成如道巍巍，　　莊嚴如輪轉。
　光耀消塵勞，　　所受演威明；
　猶如梵天光，　　照三千世界。
　功勳住於斯，　　持無極梵天；
　佛分別說解，　　造立於三乘。
　有所勤修行，　　愍哀於群黎；
　以入一切智，　　逮得聖慧德。
　國土不可計，　　乃至王舍城；
　威勢一時思，　　三昧遍十方。
　睹見十方佛，　　眾祐音柔軟；
　興造微妙願，　　其心無限際。
　是為第九住，　　深微妙難解；
　安住已自演，　　大乘之行業。」

　　淨居諸天億載來會，聞如是行無上正教，住於虛空，心懷踴躍，恭敬謙下，承事安住。諸菩薩眾，無量億垓，處於虛無，心中欣豫，雨眾華香，可悅無限，炙然眾生塵勞之穢。自在天王，甚大歡然，住於其上，億千眾俱，恭恪之心，散諸妙衣，梵天等，寂然琦珍，一心自歸。諸玉女眾，無數悅顏，鼓諸伎樂，億百千垓，亦復作禮。一切普演如是像音，眾祐眷屬，坐遍佛國，其光明耀，皆照諸剎。諸身億載，若干柔軟，週徧法界，靡不悉達。如來至真，一毛光耀，其光晃然，滅眾生塵。尚可數盡，剎土之塵，此會人數，不可稱計。有時佛身，微妙諸相，而以咸睹，諸轉輪王，復游他國，所行最上，甚好巍巍，見天人聖諸大神尊，處兜術天，現下母胎，復以出生，雖在胎中，現無數億國，適生墮地，現其佛土，導師本願，用眾生故而復出家，得成佛道，為最正覺，轉於法輪，現諸佛土。無數億載，猶如幻師，善學術咒，將順壽命，現無數術。世尊如是，修學智慧，用眾生故，而復出家，空無寂寞，本淨無相，諸法平等，猶如虛空。佛之教戒，最利本無，示現殊勝，佛之遊居，諸安住行，皆為自然。愍哀眾生，逮成經典，諸相之相，見平等相一切諸法，第一無相諸眾祐義，聖慧所從，悉棄眾相，有想無想所行，等解諸行，速得成就眾人之上。如是音響，無數億千，宣仁和聲，在世降伏眾魔天女，以知眾會。至真寂寞，如月盛猛，照於天下。又金剛藏，演若干品時，諸佛子，修於大乘十事之業，當可施行，諸室宅行，功勳之業，見瑞應來，心懷悅豫，上人聖慧，咸悉歌詠。

　　漸備經卷第四
大正新修大藏經第 10 冊 No. 0285 漸備一切智德經


　　漸備一切智德經卷第五

　　西晉月支三藏竺法護譯

　　金剛藏問菩薩住品第十

　　金剛藏菩薩大士，謂解脫月菩薩：「於是佛子菩薩大士，其聖慧意，巍巍無量，如是行業，乃至第九。嚴淨道地，具足清淨鮮明之法，而無邊際，積功累德，每生自克，無益眾生，以何方便，救濟三界，善諦攝受。無極慧德，其無盡哀，所入弘廣，靡不周流。分別世界，明瞭無邊，入眾生界，寂寞迴旋，終而復始。開第一藏如來道業，所思惟念，力無所畏，諸佛經典，空無無量，及一切敏慧，具足成得阿惟顏，此之謂也。又諸佛子！入如是聖菩薩之業，近阿惟顏，適住此已有三昧名其號無垢，菩薩親具宣佈法界，菩薩道場，名莊嚴淨，名巨海藏，又名海印，名廣如虛空，名積一切法自然，名眾生心行，如是等類，得近百千阿僧祇定意正法，適能逮得此諸定意，而以正受親眾善德三昧定，施眾方便。以斯因緣，如是定意，乃為究暢一切敏智，而有殊特，爾乃名近阿惟顏菩薩三昧。這得近已，以是三昧，十三千土，而自然生百千無極無窮奇寶，清淨蓮華，一切之宅，自然道寶，以得超越一切法界，奉行道義至真正法，具足度世眾德之本，究竟成就，達玄自然。又其法界，善修清淨，演聖光明，其莖甚大，琉璃明月珠合，以越諸天。無量栴檀，珍寶相挍，無極馬瑙，紫磨真金，生為華葉，其明光光，不可計限。蓮華照耀，皆以眾寶，而合成之。其上虛空，琦珍之縵，化交露帳，具足充滿十三千大千之土，滿中塵眾，不可稱計，百千蓮華，羅列週徧十方虛空，其香甘美，勳諸菩薩大士身形，備一切智。若逮致此阿惟顏住三昧定者，尋則現坐斯大蓮華，這坐已竟，乃復週徧，所化一切，自然羅列。諸大蓮華，不可稱載，諸菩薩等，眷屬圍繞，坐諸蓮華，周匝巍巍，一一菩薩，逮萬百千三昧，而以正受。觀諸菩薩，這正受已，十方一切無有邊際，諸佛剎土，自然清淨。諸如來等，在會道場，以成教照。所以者何？又彼菩薩，這坐斯諸大蓮華上，其下足底，出十不可計阿僧祇光，照於十方至無擇獄大泥犁中，滅於眾生苦惱之患。左右膝，亦如所演光明這等無異，皆悉照耀餓鬼、畜生，勤苦痛息。左右之脅，各出無限若干光明，照十方人，皆為蒙耀。二手掌中，各演光明，照於諸天、阿須倫宮。其二肩肘，出二品光，照眾聲聞。背腦戶頸各演光明，照於十方諸緣覺心。其口面門，演妙光明，照於十方諸第九住菩薩之眾。眉間白毫，演大威耀，照於十方一切魔宮，皆令蔽冥。以阿惟顏菩薩之身，遂上虛空，照於十方不可計百千三千佛土，滿中塵數十方如來，眾會道場繞佛十匝，在虛空中，成大光明，珠交露帳，名曰大光。暉曜灼灼，以用進奉，供養如來，遂增功勳。緣是供養，從初發意，至第九住，奉順如來，寂然隨時，百千億倍，不可為喻。其大光明珠交露帳，巍巍光明，乃至十方一切境土，普布眾華，香華雜香，搗香，衣服，幢蓋幡彩，布以寶瑛，明月珠珍，週徧十方一切世界，成為普世。其善本德無上正真，雨大眾華，一一悉雨若干種物，供養眾會一切道場，供養奉進十方如來，眾生之類，敢有見知，咸發無上正真道意。斯雨眾華，微妙如是。光繞諸佛眾會道場，十匝已竟，入佛足下，華光忽然，照諸如來眾菩薩，見其佛世界，立行如斯諸菩薩號。其逮阿惟顏，十方無際諸菩薩，眾九住菩薩，俱來會者。斯諸菩薩及與眷屬，修大供養，觀見此以三昧正受，至於十方，睹阿惟顏眾菩薩等，莊嚴元首，名曰首幻，豎立金剛，降伏魔怨，其一光曜，演百千明，各出無數晃昱營從，照於十方無邊佛土，顯大變化。其光奄忽，入於首幻，莊嚴菩薩元首。這沒未久，即時菩薩，蒙其暉曜，威神力勢，遂更茂盛。

　　「彼時佛子，復有大光，名一切慧，神通聖君，出諸如來．至真．等正覺，眉間毫相，各演無限光明眷屬，照於十方無邊世界，繞諸佛土，十匝竟已，顯諸如來無極神足感動變化。告諸無數億百千兆垓諸菩薩眾，諸佛國土，六反震動，皆悉消滅一切惡趣，蔽魔宮殿，十方諸佛，皆自然現。普現一切至真正覺眾會道場，威神嚴淨，法界第一，週徧虛空，咸照一切十方世界，光尋回還，上虛空中，右繞一切諸菩薩眾，現大嚴淨，此眾光明，忽然在上，尋入聚會諸菩薩頂。光明這沒，此諸菩薩，前未所更，所不蒙定，承佛威光，輒即逮得百萬三昧。此諸光明，稱量時節，墮菩薩上，一切如來，等無有異。光明這沒，諸菩薩成阿惟顏，名曰如來至真境界也。具十種力平等正覺，平若虛空，猶如佛子，轉輪聖王第一太子，從尊真後，懷胎而生，其相具足，應為聖王。時轉輪王，坐天寶象紫金床上，取四大海，致海水來，執大蓋覆，幢幡伎樂，而嚴莊之。取金澡瓶，轉輪聖王，以四海水，洗太子首體，適洗浴已，應時名曰聖頂蓋王。轉輪王者，具十善本，故謂神帝，為轉輪聖，是為佛子菩薩大士成就大慧。所以菩薩，行無央數，百千勤苦，如是備悉，其功勳慧。轉復增進，所立道地，名曰法雨，菩薩所住。菩薩若住法雨道地，解達欲界，審從如有，所習色界，習無色界，眾生之界，無識之界，有為無為界，虛空之界，習於法界，解了泥洹，知審如有。曉知諸見邪網遮羅五趣塵勞，習諸生滅，眾聲聞行，緣覺之行，諸菩薩行，如來十力，四無所畏，色身法身，及一切智，成最正覺，而轉法輪，示現滅度，常以平等，入一切法，分別越度，解達諸習，審如從興。以入此慧，其意轉上，使眾生類，無自大業，又如審諦，超越得度，塵勞之元，不為憍慢，在於俗法，不懷恐畏，若在道法，不以自大，不捨大慈，若聲聞緣覺之法，諸菩薩法，諸如來法，不以自大。於眾瞋恚歡悅之中，不以增減，至真得度。亦覆審知，佛所建立，經典事業，若在塵勞，順時誓願，供養眾行，思惟劫數，建立聖慧，審如有知，無所不達。其諸如來．至真．等正覺，所入玄妙，謂慧微遠，生死周旋，曉了微妙，現出生時，棄國捐王，成最正覺。變化開度，解微妙慧，轉於法輪，壽限長短，心所建立，至於滅度，法立多少，悉微妙慧。又悉曉了，諸平等正覺佛道藏處，身口心藏，有時無時，所行秘密。菩薩受決，恩流眾生，而救攝之。若干種品，眾生蔽匿，群黎所行，諸根分部，執持造業，正覺所行，威神聖藏。亦復曉知所在劫數，出入多少，一劫百劫，千劫無央數劫，悉識知之。無央數劫，能入一劫，又計數無數，計念識之，不可計數，閑靜劫限，悉識念之。閑靜之劫，有劫無劫無念，有劫有念，有無之念，悉識念之。成正覺無正覺最正覺，悉識念之，去來現在，去來當來，過去今現在事，悉識念之，現在去來未來當來，長劫短劫，現平等事，咸亦悉知。一切諸劫，近遠年歲，天地成敗，不可稱載，悉亦解達。諸如來等，在所感動，執如毫毛，又如微塵剎土諸身，最正覺慧，眾生身心，所覺成慧，一切普入最正覺慧。顯示究竟，現柔順慧，知可思議不可思議，諸佛世界，聲聞所知，緣覺所解，菩薩所達，及所不逮如來道明，所下聖慧，而悉了之，是為佛子諸等正覺慧不可量寬弘無際。菩薩住此無限道地，入無窮慧。

　　「又彼佛子，菩薩以入如是道地，入於菩薩不可思議所立脫門，有名無蓋門，淨境界門，有名普照脫門。又號如來藏，號莫能當藏，號入三世，號法界藏，號解脫道場光明照遠，號遍入至無餘菩薩脫門，是為菩薩造十脫門，不可稱計。至阿僧祇百千脫門，若有菩薩，住十道地，尋即逮得如是三昧，至億百千，總持神通無限。彼以是慧，意了所入，遊遍無量，所思方便，眾德備悉。彼已一時，受於十方無量諸佛所宣道義，演不可限聖法光明，法典暉曜，而雨法澤，尋即受持，猶如佛子，海中諸龍欲雨之時餘不能任唯大海受。如是佛子，若入如來諸佛秘藏，爾時輒能雨大法澤，其餘眾生，不能任受，有報應緣，執持眾行，至第九住菩薩之業，無能執任。十住菩薩，住此道地，雨法潤澤，執持一切眾生心意，猶如佛子。大海之中，有大雨雲，名勝諦無極，懷抱二乘，一時須臾，咸放甘雨，週徧國土，悉潤天下無際普地，及諸大城州域大國。所以者何？其大海者，不可限量。如是佛子菩薩大士住是法雨，如來一身，懷抱法雨，勸化二乘，乃至無限諸如來慧，而無央數，不可思議，不可稱不可量，無邊無際，超出無表，不可引喻，諸如來身。一時之間，振大光明聖法之雨，遍潤十方，誰能計知彼法雨數？」

　　又問：「寧有能計此菩薩行，在幾佛所，論其法雨多少數乎？須臾了耶？」

　　報曰：「不能稱限合集引喻節限，猶如佛子，十方佛國，不可稱計百千億垓諸佛世界，滿中眾塵，眾生之類，其數如是，如此塵限，令不減少，一一眾生，皆使博聞，逮得總持，悉為如來元首侍者也。為大弟子，極尊博聞，猶金剛上蓮華如來至真，有一比丘，名曰大明，建如是像，博聞方便，勢力堅強，一一之人智各如斯，普十方界眾生之類，盡使如此，功勳智慧，巍巍無量，各各咸受一切法澤，於佛子意，所趣云何？此諸眾生，博聞寧增多乎？」

　　答曰：「無限。」

　　金剛藏曰：「吾囑累仁，慇勤告敕。菩薩得此大法雨住開士道地，一時須臾，一如來身，法界所雨，演三世藏無極道法，是法光明，斯之前喻，博聞方便，百倍千倍，萬倍千億萬倍，不可為喻，如一如來，十方國土，諸佛世界，滿中眾塵，亦復如是。諸佛之數，若此塵限，乃復過是，從不可計諸如來尊，一時之間，振大法雨光明之耀，不可比喻彼之法澤。又復佛子，菩薩住此法雨道地，在兜術天，至大滅度，皆是如來己身誓願，威神勢力，興大慈哀，無極法澤，放大法光，發聖經雷，承六神通，三達之智，四無所畏，普有所照，以無極耀，消眾垢冥，以大功德聖慧之明，斷眾疑網。在若干眾，示現諸身，稱舉大法，不捨眾會，除諸陰蓋，消滅十方一切然熾。如本前說，諸佛世界所有塵數，億百千垓諸佛之土，從是以往，雨大甘露，隨眾生心，性行所在，消塵勞垢，滅然熾火，承彼法澤，靡不永安。

　　「又復佛子，菩薩得立此大道地，演以法雨，從一世界，至兜率天大滅度地，建立一切如來之業，隨眾生心，如應開化，一一世界，所有眾塵，如是比數，億百千垓諸佛世界，下兜率天，至大滅度，一切普立如來之業。隨眾生心，應當開化，慧得自在，以變神通聖明至達，發意之頃，近小國土，建立廣大，其廣世界，能現令小，發意之頃，穢濁世界，變令清淨，清淨世界，現使穢濁，一切世界，亦復如是。建立所部，發意之頃，以用一塵，現一佛土，普建一切鐵圍，大鐵圍，眾塹溪澗，一二三至十、五十、一百，乃至無數諸佛世界，而建立之。入在一塵，雖在一塵，亦不廣大，不增不減，以是所造，而所示現。發意之頃，一佛世界，嚴淨顯示，一一佛國土，乃至無限一切世界，而現其身，亦一念頃，遍於十方一切眾生，不嬈一國一佛世界，眾生之類，亦復如是，至不可計諸佛世界，周入十方無際佛土，現入一毛，無所嬈害，一發意頃，一切佛界，現入一毛，顯示嚴淨，一發意頃，一時化已，其數多少，如無央數，諸佛世界滿中眾塵，一一所化，變現己身，如是無量，現在手掌，以是手掌，精進供養十方諸佛，一一手掌，示江河沙華，在諸裓上，以用供養諸佛世尊。眾香華飾，雜香搗香，衣被幢蓋繒彩，如是一切嚴淨之業，而建立之。一一諸身，亦化若干頭，一一諸頭，化若干舌，諮嗟諸佛十方世尊。發意之頃，週徧十方，一心念頃，令不可計成最正覺乃至建立清淨之業大滅度矣。在於三世，建立無數無量諸身，則以己身，現無央數諸佛世尊，無限佛土，建立清淨。又現己身，變於一切諸佛國土，散壞合成，己身建立一切普具，諸佛之土，著一毛孔，不嬈眾生，發意之頃，變現無際諸佛國土，成為大海，在於其中，建眾蓮華。又彼蓮華，光明清淨，照不可計週徧佛土。又於其中，化諸佛土，乃至巍巍一切敏慧，其身普至十方佛土，日月周照，一切建立光明道門，所向一一，諸有方面，建立得見無量世界，不畏眾生，乃至十方散壞之時。現是散壞，風災變，火災變，水災變，發意之頃，示諸眾生，如其所願，建化色身，嚴莊志性，能以己身，現如來身，以如來身，現為己身，以如來身，建立己身。在佛土中，以己身土，建在佛身。佛子具聽！若有菩薩，住法雨道地之業，現此變化及餘無數百千神變。」

　　爾時彼場諸會菩薩，諸天龍神，揵沓和，阿須倫，迦留羅，真陀羅，摩睺勒，釋梵四天王大神妙天王，淨居天人，各心念言：「假使菩薩，神足道化，無量巍巍之德，乃如是者，游步亙然，如來至真，所建威化，何所比乎？」

　　於是解脫月菩薩，知眾會者心之所念，問金剛藏菩薩大士：「唯願佛子，眾會疑網，以時斷結，善哉決之。菩薩清淨之所顯變化而無等倫。」

　　時金剛藏菩薩，取一切佛土自然身威三昧，而以正受。這定意已，應時一切諸菩薩眾，諸天龍神，揵沓和，阿須倫，迦留羅，真陀羅，摩睺勒，釋梵四天王，大神妙天王，淨居天王，自見己身，在金剛藏菩薩體中。又復睹察三千大千世界，亦在其體。在彼所作清淨之業，不能周體，億劫之中，修精進行，在彼佛樹，其佛樹廣長，三十萬里，若百若三千，廣普無邊具足。亦如三千億剎，懸迥極遠，斯佛樹下道場師子座，巍巍如是。彼有菩薩，名諸神通，當成如來，號曰意王，詣樹道場。於是會者，悉遙見之，所見莊嚴，具足億劫，嗟嘆其德，不能究竟。以現此變，尋還眾會，復在故處。時普眾會，怪未曾有，默然無言，察眾菩薩寂然而住。時解脫月菩薩，問金剛藏：「至未曾有！佛子！此三昧定，威耀乃爾，境界英妙，是菩薩定，所號云何？」

　　答曰：「號一切佛土自然身威。」

　　又問：「斯三昧定，以何遊行，境界嚴淨？」

　　答曰：「能備悉行，假使族姓子，若有菩薩，善修斯定，如是像類江河沙等，三千大千世界遍中眾塵，諸菩薩等，周滿諸三千世界，自現其身。若復得是法雨道地，若有菩薩，住此道地，獲不可計百千定意，無能限知。諸菩薩等，所現身數，及諸菩薩之所奉行，其善哉妙意，菩薩之住，不知身行，口言心念，其神足力，亦不能知，察其三世三昧所入，聖慧境界，變化之法，所建立法，不可限知。常可所行，舉足下足，無能知者。至精進行，菩薩行業，住善哉妙意，菩薩道地。如是佛子！其此法雨菩薩道地，說平等時，其義廣大，不可限量，所演正真，不可思議。班宣正辭，百千無際，不可為喻。」

　　又問：「佛子！諸如來行，境界玄妙，為如何乎？今諸菩薩，建立所行，境界神化，無邊若斯。」

　　答曰：「猶如佛子，而有丈夫，示其身形，如四方域，取之大杖，如四方域，若二若三，手持大杖，手執至石，以受此石，口說此言，我以投石，如十方塵諸佛世界，乃至無限，滿中眾塵，寧可計知此塵數。得此無極，悉了所有，無所不達，是乃名曰平等之謂。成就法雨菩薩道地，乃為無量，過是眾喻，諸如來慧，至不可計喻，爾乃成至真正覺，則等修諸菩薩法。又復佛子！猶如有人，取如四方域，少所有土其餘無限，如是佛子，今吾宣說是法雨菩薩道地，歌頌少所，無數劫中，諮嘆功德，欲盡其福，不可暢竟，何況如來之道地也。吾今囑累，慇勤告敕，於今住在如來之前，取要言之，假使佛子，一一方域，不可稱計諸佛世界，滿中眾塵，若干佛土，皆令逮得如是道住。菩薩滿中，猶若甘蔗竹葦稻麻叢林，是無數劫，成菩薩行，合集此德，以為菩薩一聖明慧，比如來智，百倍千倍，萬億倍巨億萬倍，不可為喻，是為佛子菩薩以入如是聖慧。如來至真，身口心行，無有二也，菩薩不捨諸三昧力也，親見諸佛，供養奉事，於一一劫中，供奉諸佛，不可稱載。一切供養，無所乏少，入受道化，稽歸諸佛，所建立教，於彼行增而無等倫。諮問，法界，不可計限，乃至巨億百千垓劫。猶如佛子，金師絕工，作天寶冠，造大瓔珞，治大寶珠，自在天王，著在其頸，而無等倫，及餘天人，瑰異寶瓔，終不能逮莊嚴妙好。

　　「如是，如是！佛子！若有菩薩，逮得十住，以是菩薩淨修慧行，超絕無侶，乃過逮成第九道地，住此道地菩薩，道光巍巍，乃成一切敏慧，其行無比，如是聖器，莫不蒙濟，猶大神妙天王光明，超越一切所生諸天之位，照於眾生心性所行，菩薩如是，以逮得立第十道地法雨地住聖慧光明，一切聲聞緣覺菩薩，所不能逮。至第九住，亦不能及。建立乃到一切敏慧，導利眾生，立於道義。又是菩薩，以能得入如是聖慧諸佛世尊通達三世無窮之慧，法界聖慧，普遍一切諸佛世界，皆照一切諸佛國土而建立之，悉知諸法一切眾生之剎土也，常以平等至一切智，逮所普解，眾生悉聞。是為佛子，菩薩大士，名曰法雨開士十住。菩薩住斯，假使得作大神妙天，若為天王，說諸聲聞緣覺菩薩所度無極，所問法界，則無有侶。所修諸業，佈施愛敬利益之理，等利之義，一切不離諸佛之念，乃至備足一切智念，當以何致一切眾生之最上尊，導御普智，發意之頃，如是色像，勤修精進，一時須臾，至不可計億百千垓諸佛國土，滿中眾塵，三昧正受；十不可計億百千垓諸佛國土，見諸菩薩國土滿中塵數，亦等無異，眷屬圍繞，從其中願，菩薩勢力，殊特弘誓，變化神足，諮嗟功德，不可稱載。所行嚴淨，篤信喜樂，若有所行，身所現行，其眼神足，音聲種姓，乃至若干億百千垓劫，悉見曉了。

　　「又有佛子，菩薩十住入一切智漸成道門，猶如阿耨達大池流水四河之頂，乘經水門，充潤四域，增長遂盛，而不可盡，乃入巨海，若如大海無有邊際，菩薩如是，所願善本，由敘徑志，以四恩義，充滿眾生，而開化之，功不可盡，轉上增進，至一切智行無邊際。又此佛子，菩薩十住，緣致佛慧，猶如十大山王，因於大地，而得自立。何謂為十？一曰、雪山；二曰、香勳；三曰、抲陀利；四曰、嫉妒山；五曰、執持眴；六曰、馬耳山；七曰、眴持；八曰、鐵圍；九曰、英意；十曰、大鐵圍須彌山王。其雪山者，因一切藥，以為屋宅，療眾生藥草，不可限計；菩薩如是，住悅豫地，造立行業，皆了一切世間之行，傳頌經典神咒之語。所立俗術，化無邊際。其香勳山，生一切香，流眾香室，則無有量；菩薩如是，住離垢地，成為舍宅，戒聞之香，守護禁法，而不可限，將養戒義。其抲陀利山，清淨淳寶，以為屋室，生一切華，其花無限，普受眾華；菩薩如是，住興光地，為眾屋室，處在於世，禪定脫門，三昧正受，則而無限，能問一切定意之宜。其嫉妒山，清淨寶城，是為五神通之屋宅也，無限僊人所殿居耳，若干品山；菩薩如是，住暉耀地，為之屋宅，講說道度，名無限路，諮問諸慧。其執持眴山王，真淨之寶，鬼神神足之所屋室，諸鬼無限，若干品種；菩薩如是，住難勝地，一切神足，在所變化，布說無限無限神通。馬耳山王，淳以寶成，因為屋室，生一切果，受無數寶；菩薩如是，住近目見菩薩道地，則為屋宅，宣佈度故，諸聲聞等，無際果實，隨時之宜。其眴持山王，是大龍神所居之室，諸龍無際，有若干品；菩薩如是，住玄妙地，是其屋室，宣佈(丹註：諸本此處玄妙地合詞不盡，無動地喻文全闕，請驗異譯即知脫略)；菩薩如是，住於無動開士道地，為諸菩薩自在屋室，所行獨步，諮問無量十方世界也，咸共啟受。英意山王，淳以淨寶，為阿須倫眾大神居宅，不可計數，諸阿須倫；菩薩如是，住善哉意地，成就眾生，以為屋宅，所現佛身，無有邊際，十方來受，究竟慧行，諮問無始，眾生本末，輪轉無際無邊之業。其須彌山王，淳用眾寶，諸神足天所居之宅，諸阿須倫，不可稱計；菩薩如是，住在法雨開士道地，如來十力，四無所畏，現不可限諸佛之身。是故佛子，十寶諸山，周圍大海。菩薩如是，住是十地平等普智，奉一切敏，猶如大海，以十事成而無有侶。何謂為十？一曰、漸備具足，二曰、不與死屍而俱雜錯也，三曰、異門降眾，四曰、一味之業，五曰、無數眾寶，六曰、受深遠色，七曰、廣無邊際，八曰、受諸大身，九曰、隨於住時不越故岸，十曰、受一切雨而無厭足。菩薩如是行十事業，則無雙比。何等為十？乃修悅豫道行之地，漸備誓願，導化群黎，離垢地業，不與犯戒而俱同居。興光之地，降伏世間殺生之事。暉曜之地，篤信佛道，莫能壞者，常修等行。難勝之地，善權神通，不可限量，誘化世俗，隨其所樂。目見之地，深妙因緣，觀察眾生玄妙之地，解如審諦，眾行無為。無動之地，則能勸導無極如來嚴淨之行。善哉意地，深妙脫門，猶如佛子，大明月珠，越十寶種，所著之處，靡不明曜，絕工之師，善權合之磨治晃昱，合貫清淨光之鮮明，永使究竟，琦珍為繩，以諦了達，貫之通之，為作直琉璃衡，著高幢頭，演其光明，照於遠近，帝王所有，為諸眾生，攝護此寶，使得蒙光，出前奉現。菩薩如是，發一切智，心便得通，入十賢聖種，一智止足，樂在閑居，諦曉合德一心脫門。三昧正受，諦曉合集此三清淨修治道業正法之事。善修純清，善權神通，剖判逮了十二緣起若干品行，善權智慧，執持聖幢，而得自在。因演光明，以慧之宜，觀眾生行，至阿惟顏，成近得辦最正覺道。建立眾生，使住十地，爾乃名曰一切智耳，是為積纍菩薩之行，合集功勳一切敏慧法門之品。若有眾生，無有德本，終不得聞此大道業。」

　　月解脫又問：「若有聞聲，得值此誼，為曾積纍何所功德？」

　　答曰：「其功德福，宿本往時，曾以奉行，順一切智，聖慧以斯不能順照，照不能遠，不行大慈愍於一切，周流如斯，恩施普護。緣致積德，逮法門品，其明若茲，睹現功勳，通入積功。所以者何，乃得解此？又有佛子，自非菩薩，不能得聞是法門品，亦不篤信受持諷誦，況復奉行，精進勤修，降伏成就。是故佛子！入一切智功勳之德，等類之人，乃受持斯。若得聞此法門之品，聞之則信，思惟奉行，勤修精進。」

　　時佛威神，應時十方十億佛國，如滿中塵，諸佛世界，六反震動，興大雷音，承佛聖旨，法典恩養，尋雨天華，薰流名香。天之莊飾，天衣天寶，天之瓔珞幢幡，諸天伎樂，不鼓自鳴。簫笛琴瑟，自然出聲，過諸天物。一切智聖，以得親近，無為之地，雨微妙供，如此世界，四方之域，乃至他化自在天宮，自在天王，其天宮殿，如是一切天下世界，週徧十方。是法之說，靡不流普，承佛威神，其於十方十億佛國，滿中眾塵，世界若干十億佛土，滿中眾塵諸菩薩等，其數如是，各來聚會，週徧十方，各自讚言：「善哉，善哉！佛子！仁乃興講是菩薩道地法典之要，吾等亦復皆同一號，為金剛藏，從金剛首世界而來至此國土，其佛名號金剛幢，從彼佛來，一切諸佛，皆亦轉是經典之要佛之聖旨。其諸眾會，亦復如是。若斯章句，義理微妙，形像如是，其義亦然，利養之行，無異不別，亦無猗他，吾等證明，承佛威神，至此眾會，如吾到此佛之國土，十方無量一切世界，亦復如斯。一一佛土，四方之域，上至他化自在天宮，自在天王，天王之宮，明月之珠，寶藏宮殿，如十億佛土滿中眾塵，諸菩薩數，如是來會。」

　　時金剛藏，察於十方諸菩薩等，觀眾部會，顧眄法界，諮嗟發起一切智心，睹眾菩薩行力清淨，受一切智，班宣道行，消除世垢，導利普智，示現變通，不可思議諸菩薩業功勳之德。宣佈此道，承佛聖旨，則說頌曰：

「寂寞無所樂，　　靜定心專精；
　等猶如虛空，　　平正若惶慌。
　以離患厭垢，　　而住於道慧；
　聞行有殊特，　　諸菩薩至尊。
　千部眾善德，　　其心行億劫；
　供養至大聖，　　諸佛有百千。
　最勝由自在，　　奉敬不可量；
　愍傷眾群生，　　興菩薩之心。
　精進念外路，　　忍辱長仁和；
　慚愧盛元首，　　功勳慧為最。
　其意無垢穢，　　佛聖性慧明；
　勝力永平等，　　勸發菩薩心。
　諸眾祐三世，　　供義第一最；
　限猶如虛空，　　一切國清淨。
　平等順佛義，　　乃至一切法；
　度脫利眾生，　　降伏至道場。
　得為尊道地，　　發心無等倫；
　歡悅以離垢，　　消除一切惡。
　行微妙勢力，　　因成清白法；
　奉行慈哀心，　　轉進入上道。
　戒禁聞德富，　　慈心愍眾生；
　捨垢無所懷，　　則成清淨志。
　觀一切世間，　　三火為熾然；
　第三其志廣，　　超越利眾生。
　苦惱無吾我，　　及疾病瘡痏；
　寂滅三處苦，　　常消諸熾然。
　慕樂佛功勳，　　造修見瑕穢；
　慧弘廣照曜，　　以過逾眾明。
　心意行平淨，　　以逮道聖智；
　善供於是住，　　諸佛億百千。
　等奉人中上，　　心寂諸功勳；
　降伏一切眾，　　以越難得勝。
　聖明為善權，　　所修智慧意；
　所造不可量，　　降伏利眾生。
　供養於十力，　　以道化群黎；
　親近無所生，　　得入第六地。
　眾生皆難了，　　進普回世間；
　用身故無患，　　受解知有無。
　諸法本淨空，　　從十二品生；
　下劣念微妙，　　便得入第七。
　智慧及善權，　　逮得清明心；
　遠遊難可勝，　　大志難得喻。
　寂然本清淨，　　心利志變故；
　諸苦悉平等，　　超越不可動。
　作福罪若干，　　慧聖無數品；
　人中上為勝，　　建立於寂然。
　遭治十自然，　　遊行眾生界；
　用群萌之故，　　入善戒道意。
　於是第一微，　　進步一切世；
　救攝眾生等，　　行解垢塵勞。
　此等奉律教，　　則入功勳富；
　所行猶妙華，　　宣佈上我慧。
　受如是行已，　　本宿行清白；
　至逮第九住，　　獲致功德慧。
　諸勝勸施力，　　慕樂上正宜；
　以近慧功勳，　　一切逮佛道。
　有諸十百千，　　三昧之無為；
　以得弘廣明，　　游居慧甚大。
　然後乃逮成，　　普慧阿惟顏；
　其境界寬博，　　三昧致無盡。
　猶如成究竟，　　親近一切慧；
　大蓮華無限，　　眾寶若干種。
　其身長無極，　　而坐在中間；
　最勝子眷屬，　　住立而察之。
　其德無數千，　　光明無量億；
　消滅於十方，　　眾惱諸苦患。
　然後元首勝，　　光耀億百千；
　人中尊眾會，　　越度入十方。
　在於上虛空，　　化光交露帳；
　即受佛眾行，　　隨順供養佛。
　於彼睹諸佛，　　一切解道最；
　佛子阿惟顏，　　逮得上法宜。
　佛子靡不普，　　周旋用供養；
　阿惟顏如是，　　放演尊光明。
　人中上眉間，　　以成一切智；
　受光逾諸耀，　　逮入於斯頂。
　說寂滅無量，　　震動一切世；
　無擇獄眾苦，　　爾時尋消滅。
　猶如吾所歸，　　一切諸佛道；
　亦若最帝王，　　尊上之太子。
　吾成就亦然，　　一切慧究竟；
　如是趣逮致，　　法雨豪道場。
　至仁住在斯，　　慧行不可量；
　眾生共嗟嘆，　　立此覺成佛。
　色界無色界，　　欲界所諷誦；
　群黎之國土，　　法界之所讚。
　有為及無為，　　並無身之界；
　一切以選擇，　　諮嗟皆以法。
　於是加無極，　　一切無慢業；
　建立如是行，　　諸佛微妙慧。
　人中尊秘密，　　解達無數劫；
　猶如毛沙數，　　普入諸世界。
　人中人所生，　　覺了聖捨家；
　迴繞鐵圍山，　　成就而示現。
　一切歸所趣，　　至寂然脫門；
　其志所獲致，　　一切皆入道。
　志弘以住此，　　諸勝演法雨；
　一切普周旋，　　攝持其心意。
　雨一切眾生，　　猶如風持水；
　諸佛之法雨，　　所攬亦如是。
　安住以一法，　　弘音令得聞；
　於十方佛土，　　無數眾生種。
　聞眾祐奉持，　　一切為聲聞；
　無數眾時行，　　是菩薩博聞。
　行慧至勢力，　　蒙惟宿本行；
　一時須臾間，　　週徧億佛土。
　雨放甘露渧，　　樂滅眾塵勞；
　所造性仁和，　　諸佛之法雨。
　六通以住此，　　造越至天宮；
　人中上境界，　　示現諸十方。
　展轉變改異，　　無數億千劫；
　梵天通眾生，　　其心行佛道。
　聖明以立斯，　　舉足一步中；
　輒至第九住，　　所住不可移。
　總持慧功勳，　　況復畏眾生；
　一切三界眾，　　成聲聞緣覺。
　最勝立在是，　　亦復普示現；
　三界無所礙，　　曉了法界慧。
　皆徧一切國，　　眾生法無餘；
　諸佛悉功勳，　　亦復依三尊。
　聖達住於此，　　遵習奉事佛；
　一切十方土，　　周旋諸法界。
　現目前供養，　　奉敬眾徒類；
　一切成功勳，　　如天服莊嚴。
　賢聖以住此，　　照眾之慧光；
　消滅眾愚冥，　　為示法之日。
　自在明最勝，　　消除眾世亂；
　諸佛子如是，　　光明消塵勞。
　住此在三世，　　普世之上尊；
　解道為極雄，　　宣佈三乘業。
　一時須臾間，　　逮無數三昧；
　所在十方土，　　見不可限佛。
　諸佛子如是，　　粗舉說道地；
　若干百千劫，　　廣嘆德無盡。
　離垢德如是，　　其地平等覺；
　所依猶如華，　　若太山因地。
　諸佛子第一，　　睹怨無瞋恨；
　譬山頂積雪，　　而中眾生藥。
　明解戒禁聞，　　如名香流薰；
　猶如池蓮華，　　因是生由然。
　道寶無能亂，　　輒逮聖光明；
　若僊處山中，　　樂居猶自娛。
　鬼神之妙香，　　逮得五神通；
　講論六報果，　　若如馬耳珍。
　其七殊勝覺，　　如龍執瑞應；
　以致八自在，　　猶如大鐵圍。
　以入第九住，　　微妙最上乘；
　諸佛十功勳，　　如須彌照曜。
　具足第一願，　　宿布戒禁香；
　行第三功勳，　　如是行第四。
　第五之清淨，　　第六行玄妙；
　七意無所著，　　說八無央數。
　以受第九聖，　　其心求微慧；
　於行在眾生，　　爾乃入聖慧。
　諸佛十事身，　　因總持諸法；
　如是行大海，　　菩薩心無瞋。
　以得通十行，　　猶因本發心；
　修十二至行，　　一心定第三。
　清淨第四地，　　則便照第五；
　第六壞下苦，　　因輒至七住。
　自在執正幢，　　第八為太和；
　第九受眾行，　　慧光明遠照。
　第十阿惟顏，　　曉了最殊勝；
　功勳寶清和，　　本曾行如是。
　能壞十方國，　　一切悉計數；
　能以一心睹，　　普解眾生心。
　尚可以一毛，　　量盡於虛空；
　嘆億百千劫，　　不能盡佛德。」

　　金剛藏曰：「所以名曰大光定意，道慧已具，成阿惟顏，便備佛道，一切蒙安，猶如日明，天下戴仰，十方諸佛，皆由中生，因其得成。」

　　佛謂諸菩薩：「善哉，善哉！金剛藏！嗟嘆講說此十住事，眾開士等，所當施行。從初發意，至阿惟顏，猶月初生，十五日滿，眾星獨明，菩薩如是，漸備眾行，五戒十善，四等四恩，六度無極，大慈大哀，善權方便，自致成佛。潤澤眾生，猶如種樹，生根莖節，枝葉華實，眾人服食，除其饑虛。菩薩如是，從初發意，自致成佛，莫不蒙濟，普得至道。猶如百谷，草木果實眾藥，皆因地生，菩薩如是，行此十住，自致成佛度脫十方。猶如大海出眾妙寶，無量之珍，益於天下。此經如是，成就菩薩十住道地，乃使得佛。德過虛空，猶如日月，忽照四域，天下戴仰，菩薩行此，自致佛道，眾生蒙恩，除生老病死無量之難，悉升道堂。猶如醫王，療眾人病，無不除愈。此經如是，消眾生類婬怒癡病，使至正真。如轉輪王，教化四方，莫不順命，菩薩如是，四等四恩，化授吾我，猗四大者，至無所畏，四事不護，心病永除。猶須彌山四方之中，此經如是，眾典之英，道德弘明，志平等正，解達無身，乃至無上正真之道，度脫一切生死老病終始之患，去來今佛之所由生。諸經之淵海，道德之宮，藏諸菩薩行，所會道堂，三界眾人，所求福糧。其婬怒癡，忽自消亡，猶如虛空，含受一切諸有形類，生之長之，靡不因之，此經如是，諸菩薩等，去來今佛之所由生，善權智慧，開化聲聞諸緣覺眾，皆令得度，三界黎庶，悉得蒙濟，三苦脫難，咸得解縛，普發道意，入深法藏，無窮法身，開化十方。十方恆沙諸佛國土滿中七寶，供十方佛，不如受是，以諷誦說，宣示同學，報去來今諸佛之恩。諸佛之地，一切十方，聖道德無，虛空尚可度，十方海可知渧數，學此經典，德無能限。」

　　金剛藏菩薩，說法如是，如來悅可。一切菩薩，諸天龍神，揵沓和，阿須倫，釋梵四天王，大神妙天，淨居天，他化自在，第六天宮，所住猶行，明月寶堂，從初發心，而修悅豫，從一至二，三至四上，五六至七，八九至十，成最正覺；一切會者，聞金剛藏菩薩所說，莫不歡喜。

　　漸備經卷第五

　　元康七年十一月二十一日，沙門法護，在於長安，於市西寺中，己執梵本，手自演出為晉言，普使十方一切蒙光，得至無形，度脫眾生，咸共欣濟。今解十住，釋梵為晉，名第一住，天竺語彼牟提陀，晉曰悅豫。第二住名維摩羅，晉曰離垢。第三住名彼披迦羅，晉曰興光。第四住名阿至摸，晉曰暉曜。第五住名頭闍邪，晉曰難勝。第六住名阿比牟佉，晉曰目見。第七住名頭羅迦摩，晉曰玄妙。第八住名阿遮羅，晉曰無動。第九住名杪頭摩提，晉曰善哉意。第十住名曇摩彌迦，晉曰法雨。
