大正新修大藏經第 09 冊 No. 0263 正法華經


　　No. 263 [Nos. 262, 264]

　　正法華經卷第一

　　西晉月氏國三藏竺法護譯

　　光瑞品第一

　　聞如是：

　　一時佛游王舍城靈鷲山，與大比丘眾俱，比丘千二百，一切無著，諸漏已盡無復欲塵，已得自在逮得己利，生死已索眾結即斷，一切由已獲度無極，已脫於慧心解得度、名曰：賢者知本際、賢者大迦葉、上時迦葉、象迦葉、江迦葉、舍利弗、大目揵連、迦旃延、阿那律、劫賓?、牛呞、離越、譬利斯、薄拘盧、拘絺、難陀、善意、滿願子、須菩提、阿難、羅雲；菩薩八萬，皆不退轉，堅住無上正真之道，逮總持法得大辯才，常讚歎不退轉法輪，供養無數百千諸佛，於無量佛殖眾德本，諸佛世尊所見諮嗟，身常行慈入如來慧，善權普至大知度無極，從無數劫多所博聞，名達十方，救護無量百千眾生，游於三界猶如日明，解一切法如幻如化野馬影響，悉無所有住無所住，雖見終始亦無去來，既見色像本無形貌，現諸所生永無起滅，導利群黎不著三處，分別空慧無想無願，起三脫門至三達智，無去來今現在之想，開化黎庶使了本無。

　　其名曰：溥首菩薩、光世音菩薩、大勢至菩薩、常精進菩薩、不置遠菩薩、寶掌菩薩、印手菩薩、藥王菩薩、妙勇菩薩、寶月菩薩、月光菩薩、月滿菩薩、大度菩薩、超無量菩薩、越世菩薩、解縛菩薩、寶事菩薩、恩施菩薩、雄施菩薩、水天菩薩、帝天菩薩、大導師菩薩、妙意菩薩、慈氏菩薩，如是大士八萬上首。爾時天帝釋與二萬天子俱，日天子與無數眷屬俱，月天子以寶光明普有所照，寶光天子、光耀天子俱，四大天王與萬天子俱，?明大梵自在天子與三萬天子俱，梵忍跡天子與三萬二千天子俱，飾幹大梵與無數天子，又梵名?光與無數大眾俱，來詣佛所，稽首畢退坐一面。有八龍王，與無央數千諸龍眷屬俱；四真陀羅王——慎法真陀羅王，大法真陀羅王，仁和真陀羅王，持法真陀羅王；香音神，各與營從來詣佛所，稽首畢退住一面。淨身四天子——柔軟天子，和音天子，美軟天子，悅響天子——俱來詣佛所，前稽首畢退坐一面。四阿須倫王——最勝阿須倫，欲錦阿須倫，燕居阿須倫，吸氣阿須倫——與無央數百千阿須倫人民俱，來詣佛所，前稽首畢退坐一面。四金翅鳥王——大身王，大具足王，得神足王，不可動王——俱來詣佛所，稽首畢退住一面。摩竭國王阿闍世，與十子並諸營從，來詣佛所，稽首畢退坐一面。諸天、龍神、世人，莫不歸命奉敬侍坐。

　　爾時世尊與四部眾眷屬圍繞而為說經，講演菩薩方等大頌一切諸佛嚴淨之業。說斯經已，升於自然師子之床加趺而坐，三昧正受定意，名曰立無量頌。尋應所宜，不見身貌、不得心意，所坐立處則有瑞應，天雨、意華、大意華、柔軟音華、大柔軟音華，散世尊上及於大會四部之眾，普佛國土六反震動。時大眾會比丘、比丘尼、清信士、清信女，天、龍、神鬼、揵沓和、阿須倫、迦留羅、真陀羅、摩休勒、人與非人，國王君主大力轉輪聖王，各與營從，咸悉一心瞻戴世尊，意皆愕然怪未曾有。於時佛放面口結光明，普照東方萬八千佛土，其大光明照諸佛國，靡不週徧，至於無擇大地獄中，上徹三十三天，彼此世界六趣周旋，所有蒸民一切皆現，其界諸佛現在所由，此土眾會悉遙見之；彼土睹斯亦復如是，十方諸佛所說經法，普遍聞焉。諸比丘、比丘尼、清信士、清信女，修行獨處者逮得德果一切表露，又諸菩薩意寂解脫，其出家者求報應行，皆亦悉現；諸佛世界滅度眾聖，所建寶廟自然為現。

　　於是彌勒菩薩心自念言：「今者世尊，如來．至真．等正覺，三昧正受，現大感變，多所降伏，睹未曾有，天上世間諸佛廟寺，恢闊彰顯，將何所興而有此瑞？從昔暨今未曾見也。欲問其歸，孰堪發遣解斯誼乎？」尋改思曰：「今者大士溥首童真，所作已辦靡所不達，供養過去無數諸佛，曾當瞻覲如來．至真．等正覺，如此瑞應欲請問之。」

　　時四部眾比丘、比丘尼、清信士、清信女，諸天、龍、神、揵沓和、阿須倫、迦留羅、真陀羅、摩休勒，志懷猶豫得未曾有，見斯大聖無極威曜神足變化，各各發意，欲問世尊決散疑網。慈氏大士見眾會心，便問溥首曰：「仁者惟說，今何因緣有此瑞應，大聖神足放大光明，照於東方萬八千土，諸佛世界自然為現，所說經法皆遙聞之？」

　　於是慈氏以頌而問溥首曰：

「文殊師利！　　今何以故，　　導利眾庶，
　放演光明？　　甚大威曜，　　出於面門，
　神變徧照，　　十方?然；　　天雨眾華，
　紛紛如降，　　意華大意，　　柔軟音華，
　種種若干，　　其色殊妙，　　栴檀馨香，
　悅可眾心，　　嚴淨巍巍，　　皆悉週徧。
　今日四輩，　　欣然踴躍，　　於此佛土，
　十方世界，　　六反震動，　　莫不傾搖。
　於彼光明，　　則照東方，　　萬八千土，
　其暉普徹，　　諸佛境土，　　紫磨金色，
　煌煌灼灼，　　?無不接。　　國邑群萌，
　莫不蒙賴，　　達盡上界，　　入無擇獄。
　眾庶受生，　　用無明故，　　滅沒墮落，
　歸此諸趣。　　斯等黎民，　　睹見因緣，
　若干之趣，　　今現嚴淨，　　賢明不肖，
　中間品類，　　吾於此住，　　皆遙見之。
　又睹諸佛，　　而師子吼，　　演說經典，
　開闡法門，　　消除眾生，　　無數之穢。
　歌頌聖教，　　出柔軟音，　　其響深妙，
　令人欣踴。　　各各自捨，　　境界所有，
　講說譬喻，　　億載報應，　　分別敷演，
　於此佛法。　　一切眾生，　　所造苦患，
　以無巧便，　　治老病死，　　猶斯等類，
　說寂滅度。　　比丘當知，　　貧劇困惱，
　眾人則處，　　安雅快樂，　　積纍功德，
　乃見聖尊，　　又得逮至，　　緣一覺乘，
　一切令入，　　於此道業，　　見佛殊異，
　諸所經籍，　　或有志求，　　無上之慧。
　一切世間，　　見若干形，　　斯等眾類，
　歌詠佛德。　　仁者溥首！　　彼所言說，
　我立住此，　　今悉見聞，　　及餘無數，
　諸億千眾，　　在此游居，　　吾悉睹眄。
　又見佛土，　　不可計數，　　諸菩薩等，
　如江河沙，　　億百千數，　　而不減少，
　建志精進，　　興發道意。　　或有放捨，
　諸所財業，　　而行佈施。　　金銀珍寶，
　明月真珠，　　車??馬腦，　　奴婢車乘，
　床臥機榻，　　諸所珍異，　　環珮瓔珞，
　於是具足，　　皆用惠賜，　　悉以勸助，
　上尊佛道。　　今我等類，　　聞斯音聲，
　安住所嘆，　　正覺大乘，　　游於三界，
　而無所猗，　　其人速逮，　　得獲斯願。
　或以諸乘，　　則而施與，　　諸華伎樂，
　欄楯莊嚴，　　簫成鼓吹，　　音節所娛，
　四事如應，　　惠與奉授，　　以此佈施，
　心不吝惜。　　妻妾子孫，　　所重輦輿，
　或慮非常，　　手足與人，　　志不矜愛，
　皆用惠施，　　欲以慕求，　　此尊佛道。
　復有捨身，　　給諸所有，　　頭眼支體，
　無所遺愛，　　所以佈施，　　用成佛道，
　志願逮獲，　　如來聖慧。　　溥首童真！
　吾瞻國王，　　與眷屬俱，　　而出遊立，
　中宮后妃，　　婇女貴人，　　族姓娛樂，
　俱禮佛身。　　眾庶朋黨，　　悉詣導師，
　而於法王，　　啟問經典，　　則除俗服，
　下其鬚髮，　　而被袈裟，　　以為法式。
　我睹若干，　　諸菩薩眾，　　比丘知友，
　頓止山岩，　　獨處閑居，　　解暢空無，
　或有受經，　　而讀誦讚。　　吾復瞻見，
　開士之黨，　　英雄儔疋，　　出入山谷，
　專精思惟，　　歷察眾相，　　分別講說，
　演諸佛乘，　　捐棄愛慾，　　永使無餘。
　常自纂修，　　悕仰正行，　　安住諸子，
　不離閑居，　　則便逮得，　　成五神通。
　高妙之士，　　志平等句，　　向諸導師，
　恭敬叉手，　　心懷踴躍，　　歌詠佛德，
　以數千偈，　　嘆人中王。　　睹無所畏，
　志踴調和，　　曉了分別，　　出家之業，
　諮稟經典，　　於兩足尊，　　所聞頻數，
　尋即執玩，　　安住眾子，　　先自修已。
　我又遙見，　　諸佛孫息，　　為無數億，
　人民講法，　　而現報應，　　兆載難計，
　志懷欣喜，　　自歸正法，　　勸助開化。
　無數菩薩，　　降伏眾魔，　　秉勢官屬，
　而雷擊扣，　　於此法鼓，　　善逝典誥。
　我又覽歷，　　諸天人神，　　所共宗奉，
　安住諸子，　　不以奇雅，　　益用寂然，
　履行定隱，　　無所猗著，　　猶如師子，
　開化度眾，　　令發道意。　　眾生在居，
　手執所供，　　心懷悅豫，　　僉然俱詣。
　又諸佛子，　　立於精進，　　棄捐欲塵，
　常得自在，　　建志經行，　　游諸樹間，
　心願勤修，　　根求佛道。　　而護身口，
　常行清淨，　　禁戒安隱，　　不畏生死，
　於彼秉心，　　具足諸行，　　以斯禁戒，
　寤諸不覺。　　最勝之子，　　據忍辱力，
　為諸貢高，　　卑下謙順，　　輕毀罵詈，
　若撾捶者，　　其求佛道，　　默然不校。
　吾或復觀，　　菩薩之眾，　　一切棄離，
　調戲伎樂，　　與諸力勢，　　親友等俱，
　其心堅固，　　平如虛空。　　蠲除諸穢，
　憒亂之意，　　建立一心，　　消滅陰蓋，
　禪思思惟，　　億百千歲，　　佈施立意，
　求尊佛道。　　或自割損，　　多所惠潤，
　刈除貪嫉，　　閑不懷懅，　　飲食供具，
　所當得者，　　及無數人，　　諸病醫藥。
　又復施與，　　衣被服飾，　　檀已濟裸，
　無所藏積。　　與營從俱，　　面見最勝，
　在上化立，　　億百千供。　　所造珍寶，
　及栴檀香，　　多有床座，　　明珠諸藏。
　現在目前，　　奉上安住，　　其寶之價，
　直億百千。　　所睹園觀，　　樹葉華實，
　具足鮮淨，　　悅可人意。　　夙夜修行，
　兼加進獻，　　上人正士，　　諸聲聞等，
　所可慧益，　　品列如斯，　　雜種若干，
　歡喜濟乏，　　深自欣慶，　　而建道行，
　以此所施，　　願求尊覺。　　或有得人，
　寂然法誼，　　察諸報應，　　眾億兆載，
　發起民庶，　　使其悔過，　　令捨億寶，
　志願佛道。　　曉了觀察，　　不秘吝法，
　滅除三事，　　寂等如空，　　安住之子，
　悉無所著，　　斯等智慧，　　求尊佛道。
　溥柔軟音，　　吾復睹見，　　諸滅度佛，
　安住開化。　　諸所現在，　　大菩薩眾，
　咸共奉敬，　　最勝舍利。　　吾覲佛廟，
　億千之數，　　凡難限計，　　如江河沙。
　在於億土，　　常見尊戴，　　諸所化現，
　最勝由已。　　七寶自然，　　清淨而現，
　具足裡數，　　二十五萬。　　諸蓋幢幡，
　各有數千，　　廣長周匝，　　各二千里，
　其蓋妙好，　　殊異嚴淨。　　所在眾香，
　珍寶自然，　　諸果芬馥，　　伎樂和雅。
　鬼神羅剎，　　肅恭人尊，　　安住諸子，
　所興感動，　　以用供養，　　舍利若斯。
　今此佛廟，　　昱鑠璨麗，　　普布香華，
　如晝度樹。　　於斯人眾，　　無數億千，
　悉遙睹見，　　煒曄斑斕，　　衣毛為豎，
　眷屬馳造，　　欲見最勝，　　顯發光明。
　人中之上，　　演大光耀，　　妙哉明哲，
　離垢無漏，　　乃能闡現，　　如斯弘暉，
　示諸佛土，　　無央數千。　　見此瑞應，
　得未曾有。　　如是疇類，　　諸大變化，
　唯願溥首，　　具說斯誼。　　吾今欽羨，
　及諸佛子，　　於四部眾，　　心懷悅豫。
　渴仰仁者，　　兼見瞻察，　　今日安住，
　何所因由，　　奮大光明，　　而從口出，
　解散狐疑，　　勸發欣躍。　　何故佛現，
　無極大光？　　如斯所變，　　當有所感。
　安住之子，　　願用時說。　　大聖所成，
　此微妙法，　　在於道場，　　正士敷演。
　世雄導師，　　所由方面，　　願為分別。
　此諸菩薩，　　欲見佛土，　　無央數千，
　群生倫品，　　眾寶嚴淨，　　諸佛自現，
　無量明目。　　凡新學者，　　得無猶豫，
　諸最勝子，　　普共啟問。　　悅諸人民，
　天神羅剎，　　四部之眾，　　一切戴仰。
　今者溥首，　　惟具分別。」

　　於是溥首告慈氏、諸大士眾會者族姓子女：「吾心惟忖，今者如來，當敷大法演無極典，散大法雨、擊大法鼓、吹大法螺，講無量法。又自追憶，乃從過去諸佛世尊見斯像瑞，彼如來等所放光明亦復若茲，猶斯識察知講大法。諸如來．至真．等正覺，欲令眾生聽無極典，故現斯應。所以者何？世尊欲令群生洗除俗穢，聞服佛法，現弘大變光明神化。又念往故無央數劫不可思議無能度量，時有如來，號日月燈明至真．等正覺．明行成為．善逝．世間解．無上士．道法御．天人師，為佛．世尊，演說經典，初語亦善、中語亦善、竟語亦善，分別其誼微妙具足，究竟清淨修梵行，為聲聞乘講陳聖諦，則令眾庶度生老死憂惱眾患入近無為。為諸菩薩大士之眾，顯揚部分分別六度無極無上正真。

　　「又族姓子，其日月燈明如來滅度之後，次復有佛，亦號日月燈明。滅度之後，次復有佛，亦號日月燈明。滅度之後，復次有佛，亦號日月燈明。如是等倫八十如來，皆同一號日月燈明，胄紹一姓。若斯之比二萬如來，佛語莫能勝。彼二萬如來最前興者，號日月燈明，最後起者，故復名曰日月燈明如來．至真．等正覺，其佛說經，初語、中語、竟語皆善，分別其誼微妙具足淨修梵行，為諸聲聞講說四諦、十二因緣，生老病死愁戚諸患，皆令滅度究竟無為。為諸菩薩講六度無極，使逮無上正真道，至諸通慧。

　　「其日月燈明如來未出家時有八子：一名有志，二曰善意，三曰加勸，四曰寶誌，五曰持意，六曰除慢，七曰響意，八曰法意，是八太子則如來子，神足弘普。時一一子各各典主四域天下，其土豐殖治以正法無所侵枉，而見世尊棄國修道逮最正覺適聞得佛，尋皆離俗不顧重位，詣世尊所悉為沙門，皆志無上正真之道，盡為法師，常修梵行，於無央數百千諸佛殖眾德本。」

　　又曰：「阿逸！時日月燈明，勸發菩薩護諸佛法，而為眾會講演大頌方等正經。時彼世尊於座寂然，以無量頌三昧正受即不復現，無身無意都不可得心無所立。世尊適三昧已，天雨意華、大意華、柔軟音華、大軟音華，而散佛上及於大會四部之眾，應時其地六反震動，國中人民各取天華復散佛上，四部弟子諸天世人愕然疑怪。其佛三昧未久威神德本，面出一光，其光普照東方萬八千佛土，靡不週徧，諸佛國土所可造作悉自然現，亦如今日諸佛土現。彼時世尊與二十億諸菩薩俱，於眾會中講說經法。諸菩薩大士睹大光明普照世間，而其佛世有菩薩，名曰超光，侍者十八人，有一菩薩而獨勞懈，名曰名聞，佛三昧正受，從三昧起，為超光菩薩講正法華方等之業，諸菩薩行皆說佛法，一處安坐具足六十劫說斯經典，眾會亦然，身不傾動心無因緣。又彼世尊六十中劫，因為諸會說法，聽者一無疲厭心不勞擾。

　　「日月燈明六十劫中，為諸菩薩講演《法華》方等正經，便自說言，當般泥洹。告天世人、諸梵魔眾、沙門梵志、阿須倫、鬼神、諸比丘等：『察於其時，如來夜半至無餘界當般泥洹。』授其菩薩首藏之決，告諸比丘：『吾滅度後，首藏開士當逮無上正真道成最正覺，號離垢體如來．至真．等正覺。』佛授決已，尋於夜半而取滅度。彼世尊子等類八人，皆歸超光菩薩大士而順教敕，咸志無上正真之道，見無央數億載諸佛，供養奉侍悉逮正覺，最後興者號曰法事。十八人中有一菩薩，於利無節慇勤求供，尊己貪穢多於三病，分別句誼中而忽忘，便得於閑不復懅務。時族姓子得名聞定，以斯德本從不可計億百千佛，求願得見悉奉眾聖。」

　　溥首謂莫能勝：「欲知爾時比丘法師號超光者，則吾是也。其名聞菩薩大士而懈怠者，則莫能勝是。是故當知，見此世尊所見瑞應放其光明，吾觀察之，今日大聖當為我等講《正法華》方等典籍。」

　　於是溥首菩薩，欲重現誼，說此頌曰：

「吾自憶念，　　往古過去，　　不可思議，
　無央數劫。　　最勝造誼，　　智慧無上，
　其號名曰，　　日月燈明。　　彼講說法，
　聖達無極，　　開化眾生，　　不可計億。
　勸助發起，　　無數菩薩，　　不可思議，
　億百千人。　　於時如來，　　尊者諸子，
　皆為幼童，　　見佛導師，　　則從所尊，
　悉作沙門，　　棄捐愛慾，　　一切所有。
　導利世者，　　為講說法，　　所演經典，
　名無量頌，　　而號最上，　　厥誼如此，
　開化黎庶，　　億千之數。　　大聖適說，
　斯經典已，　　能仁至尊，　　處於法床，
　加趺而坐，　　尋有瑞應，　　三昧正受，
　名無量頌。　　於時即雨，　　大意音華，
　又現電?，　　大雷音聲，　　諸天鬼神，
　住於虛空，　　一心奉敬，　　人中之尊。
　尋則感動，　　諸佛國土，　　從其眉間，
　顯出妙?，　　放斯光明，　　無量難限，
　不可計人，　　怪未曾有。　　其明徧照，
　東方佛土，　　周萬八千，　　億數世界。
　常以應時，　　多所分別，　　示於眾生，
　終始根原。　　或有佛土，　　立諸寶蓋，
　光如琉璃，　　及若水精，　　以導師光，
　威神之曜，　　現若干種，　　瑰異雅麗。
　諸天人民，　　並鬼神龍，　　揵沓和等，
　驚喜希有。　　其有專精，　　奉事安住，
　彼諸世界，　　皆自然現。　　又見諸佛，
　各各自由，　　端正姝妙，　　紫磨金色，
　如琉璃中，　　而有眾寶，　　在於會中，
　為雨法教。　　其諸聲聞，　　不可稱計，
　嗟嘆無量，　　安住弟子。　　一切導師，
　一一世界，　　又光明曜，　　皆悉巍巍。
　常行精進，　　戒無所犯，　　忍辱之力，
　猶明月珠。　　世尊諸子，　　現無央數，
　游於閑居，　　山林曠野，　　一切禪定，
　不起因緣，　　若有加害，　　不興瞋恨。
　諸菩薩眾，　　如恆沙數，　　安住光明，
　感動若斯，　　心念無常，　　不為放逸，
　忍辱樂禪，　　不捨一心。　　有安住子，
　普悉來現，　　自伏其志，　　慕尊佛道，
　立審諦住，　　其心寂然，　　各以緣便，
　多所開化。　　無數佛界，　　廣說經法，
　世尊所為，　　感應如此。　　又睹大聖，
　猶如船師，　　所出光明，　　蔽日月暉。
　一切眾生，　　所立歡喜，　　各各問言，
　此何感變？　　天人所奉，　　從三昧起，
　未久之頃，　　導師便坐。　　其菩薩者，
　名曰超光，　　而作法師，　　佛為解說，
　世間之眼，　　蠲除眾趣，　　唯安悅我，
　示諸種大，　　為我分別。　　於斯經法，
　吾愍眾生，　　以是教化，　　建立勸助。
　諸菩薩眾，　　聞佛教詔，　　欣然嗟嘆。
　於時世尊，　　說大經法，　　所演具足，
　六十中劫，　　於一床上，　　結加趺坐。
　導師化世，　　說殊特教，　　彼諸佛等，
　皆已滅度。　　其法師者，　　超光仁人，
　最勝所演，　　講說經典。　　無央數人，
　皆悉歡喜，　　惟願大聖，　　分別解之。
　在諸天上，　　及與世間，　　講說經典，
　自然之誼，　　顯示眾庶，　　此《正法華》。
　告諸比丘，　　吾已時到，　　當於夜半，
　而取滅度，　　修無放逸，　　堅固其心。
　吾已解說，　　諸經法教。　　大聖神通，
　難得值遇，　　於無央數，　　億那術劫，
　常當供養。　　無量佛子，　　憂惱諸患，
　甚亦苦劇。　　時聞世尊，　　所現章句，
　觀於無為，　　采習言教。　　值睹人尊，
　所見安慰，　　會無數人，　　不可思憶。
　比丘莫懼，　　吾當泥曰，　　我去然後，
　已不復現。　　第二菩薩，　　號曰首藏，
　無有諸漏，　　無所不入，　　當究竟逮，
　尊上佛道，　　所號名曰，　　離垢之體。
　即尋於此，　　夜半之時，　　便取滅度，
　盡執光耀。　　其佛舍利，　　而廣分佈，
　即起塔廟，　　無量億載。　　諸比丘等，
　及比丘尼，　　志悉慕求，　　上尊佛道，
　不可稱限，　　如江河沙，　　常修精進，
　尊安住教。　　爾時比丘，　　為法師者，
　超光大人，　　執持經典，　　一坐之頃，
　演說尊法，　　則具足滿，　　八十中劫。
　彼時侍從，　　有十八人，　　教化度之，
　皆蒙安隱。　　此等值見，　　無數億佛，
　至心供養，　　諸大聖尊，　　常尊奉教，
　柔順之法，　　於諸世界，　　皆各成佛。
　尊得自在，　　受持無量，　　各各授決，
　使逮正覺。　　於時諸佛，　　皆悉究竟，
　定光世尊，　　最後得佛，　　大僊日月，
　開化聖眾，　　導師所化，　　巨億百千，
　安住所興，　　諸大威化。　　法師超光，
　則吾身是。　　爾時侍從，　　志懈怠者，
　求索利養，　　親屬交友，　　志所願求，
　但慕名聞。　　周旋行來，　　詣諸族姓，
　捨置所學，　　不諷誦讀。　　彼時不肯，
　分別而說，　　以故其人，　　唐載此名。
　於佛法教，　　欲使稱譽，　　其人由此，
　所造德本，　　在住世尊，　　而有瑕疵，
　值見諸佛，　　億千之數。　　積纍功德，
　廣普大聖，　　專修正行，　　得最順忍，
　又睹世尊，　　於斯能行。　　然於將來，
　最後世時，　　當得無上，　　尊佛正道，
　成至世尊，　　號曰慈氏。　　教化眾生，
　無數億千，　　逮得勇猛，　　所在自由。
　安住滅度，　　仁順其教，　　於彼世時，
　比像如是。　　我身爾時，　　則為法師，
　是以之故，　　行哀如此。　　過世睹見，
　如是之類，　　安住之仁，　　變動若茲。
　本第一察，　　如斯瑞應，　　彼時世尊，
　無量明目，　　諸釋中王，　　現第一誼，
　今者欲說，　　《正法華》典。　　吾過世時，
　所聞道業，　　今日變化，　　而得具足。
　諸導師尊，　　行權方便，　　大釋師子，
　建立興發，　　講說經法，　　自然之教，
　諸懷道意，　　悉叉手歸。　　導利世者，
　今者分別，　　當雨法雨，　　柔軟法教，
　普潤飽滿，　　履道意者。　　其有諸天，
　入於無為，　　志懷狐疑，　　而有猶豫。
　若有菩薩，　　求斯道意，　　今當蠲除，
　吾我之想。」

　　正法華經善權品第二

　　於是世尊從三昧覺，告賢者舍利弗：「佛道甚深，如來．至真．等正覺，所入之慧難曉難了不可及知。雖聲聞、緣覺，從本億載所事歸命，無央數劫造立德本，奉遵佛法慇勤勞苦精進修行，尚不能了道品之化。又舍利弗！如來觀察人所緣起，善權方便隨誼順導，猗靡現慧各為分別，而散法誼用度群生，以大智慧力無所畏，一心脫門三昧正受，不可限量，所說經典不可及逮，而如來尊較略說耳。大聖所說得未曾有巍巍難量，如來皆了諸法所由，從何所來，諸法自然，分別法貌眾相根本，知法自然。」

　　於時世尊欲重解誼，更說頌曰：

「世雄不可量，　　諸天世間人，
　一切眾生類，　　焉能知導師。
　離垢解脫門，　　寂然無所畏，
　如諸佛法貌，　　莫有逮及者。
　本從億諸佛，　　依因而造行，
　入於深妙誼，　　所現不可及。
　於無央數劫，　　而學佛道業，
　果應至道場，　　猶如行慈慜。
　使我獲斯慧，　　如十方諸佛，
　諸相普具足，　　眾好亦如是。
　其身不可見，　　亦無有言說，
　察諸群黎類，　　世間無與等。
　若說經法時，　　有能分別解，
　其惟有菩薩，　　常履懷信樂。
　假使諸佛，　　弟子之眾，　　所作已辦，
　如安住教，　　盡除疾病，　　執御其心，
　不能達彼，　　若干種慧。　　設令於斯，
　佛之境界，　　皆以七寶，　　充滿其中，
　以獻安住，　　神明至尊，　　欲解此慧，
　終無能了。　　正使十方，　　諸佛剎土，
　諸明哲者，　　悉滿其中，　　及吾現在，
　諸聲聞眾，　　一切具足，　　亦復如是。
　一時普會，　　共思惟之，　　計安住慧，
　無能及知。　　佛之智慧，　　無量若斯，
　欲知其限，　　莫能逮者。　　諸緣一覺，
　無有眾漏，　　諸根通達，　　總攝其心。
　假使十方，　　悉滿中人，　　譬如甘蔗，
　若竹蘆葦，　　悉俱合會，　　而共思惟，
　欲察知佛，　　所說解法，　　於億那術，
　劫載計念，　　未曾能知，　　及法利誼。
　新學發意，　　諸菩薩等，　　假使供養，
　無數億佛，　　講說經法，　　分別其誼，
　復令是等，　　周滿十方，　　其數譬如，
　稻麻叢林，　　在諸世界，　　滋茂不損，
　悉俱合會，　　而共思惟，　　世尊所明，
　睹諸法本，　　不可思議，　　無數億劫，
　如江河沙，　　不可限量，　　心無變異，
　超越智慧，　　欲得知者，　　非其境界。
　無數菩薩，　　皆不退轉，　　無崖底劫，
　如恆邊沙，　　一心專精，　　悉共思惟，
　此之等類，　　亦不堪任。　　諸佛聖明，
　不可及逮，　　一切漏盡，　　非心所念。
　獨佛世尊，　　能解了知，　　分別十方，
　諸佛世界。　　告舍利弗，　　安住所說，
　唯佛具足，　　解達知彼，　　最勝導利，
　悉暢了識，　　說無上誼，　　以來久遠。
　佛今日告，　　諸聲聞眾，　　緣覺之乘，
　如所立處，　　捨置已逝，　　入泥曰者，
　所可開化，　　各各得度。　　佛有尊法，
　善權方便，　　猶以講說，　　法化世間，
　常如獨步，　　多所度脫，　　以斯示現，
　真諦經法。」

　　爾時大眾會中，一切聲聞阿羅漢等，諸漏已盡知本際黨，千二百眾及弟子學，比丘、比丘尼、清信士、清信女諸聲聞乘，各各興心念：「世尊何故慇勤諮嗟善權方便，宣暢如來深妙經業，致最正覺慧不可及，聲聞、緣覺莫能知者？如今世尊乃演斯教，於是佛法無逮泥洹，雖說此經，吾等不解誼之所趣。」

　　賢者舍利弗，見四部眾心懷猶豫，欲為發問決其疑網，冀並被蒙，前白佛言：「唯然世尊！今日如來何故獨宣善權方便，以深妙法逮最正覺，道德巍巍不可稱限？」

　　時舍利弗以偈頌曰：

「樂慧聖大尊，　　久宣如是教，
　力脫門禪定，　　所奉無央數。
　讚揚佛道場，　　無敢發問者，
　獨諮嗟真法，　　無能啟微妙。
　顯現大聖法，　　自嘆譽其行，
　智慧不可限，　　欲分別深法。
　今鄙等懷疑，　　說道諸漏盡，
　其求無為者，　　皆聞佛所讚。
　其求緣覺者，　　比丘比丘尼，
　諸天龍鬼神，　　揵沓摩休勒，
　及餘諸等類，　　心各懷猶豫，
　請問兩足尊，　　大德願解說。
　一切諸聲聞，　　安住所教化，
　大聖見嘆譽，　　我獨度無極，
　鄙意在沉吟，　　不能自決了，
　究竟至泥洹。　　今復聞此說，
　唯願演分別，　　雷震音現說。
　如今所發教，　　猶若師子吼，
　最勝諸子等，　　歸命皆叉手，
　欲聞正是時，　　願為分別說。
　諸天龍眾，　　鬼神真陀，　　無數百千，
　如江河沙，　　而悉僉曰，　　供養世尊。
　咸欲發問，　　於尊佛道。　　國主帝王，
　轉輪聖王，　　悉共同心，　　億百千垓，
　一切恭敬，　　叉手而立，　　德何因盛，
　眾行具足。」

　　爾時世尊，告舍利弗：「且止且止用問此誼。所以者何？諸天世人聞斯說者，悉當恐怖。」

　　時舍利弗，復重啟曰：「唯願大聖，如是誼者，加哀說之。所以者何？於此眾會有無央數億百千載蚑行喘息、蜎蜚蠕動群生之類，曾見過佛知殖眾德，聞佛所說，悉當信樂受持奉行。」時舍利弗以偈頌曰：

「願人中王，　　哀恣意說。　　此出家者，
　眾庶億千，　　恭肅安住，　　欽信慧誼，
　斯之等類，　　必皆欣樂。」

　　於時世尊嘆舍利弗，如是至三，告曰勿重，諸天世人悉懷慢恣，比丘、比丘尼墜大艱難。世尊以偈告舍利弗：

「且止且止，　　用此為問，　　斯慧微妙，
　眾所不了。　　假使吾說，　　易得之誼，
　愚癡闇塞，　　至懷慢恣。」

　　賢者舍利弗復白佛言：「唯願大聖以時哀說，無央數眾，昔過世時曾受佛教，以故今者思聞聖音，聞者則信多所安隱，冀不疑慢。」

　　時舍利弗以偈頌曰：

「我佛長子，　　今故啟勸，　　願兩足尊，
　哀為解說。　　今有眾生，　　無數億千，
　悉當信樂，　　聖尊所詔，　　會致本德，
　決諸疑網。　　往古長夜，　　曾被訓誨，
　是等叉手，　　恭肅側立，　　必當欽樂，
　於斯法誼。　　我之等類，　　千二百人，
　及餘眾黨，　　求尊佛道。　　假令見聞，
　安住言教，　　尋當歡喜，　　興發大意。」

　　於時世尊見舍利弗三反勸助，而告之曰：「爾今慇勤所啟至三，安得不說？諦聽諦聽！善思念之！吾當解說。」世尊適發此言，比丘、比丘尼、清信士、清信女五千人等，至懷甚慢，即從坐起，稽首佛足捨眾而退。所以者何？慢無巧便，未得想得、未成謂成，收屏蓋藏衣服臥具摩何而去。世尊默然，亦不制止。

　　「又舍利弗！眾會辟易有竊去者，離廣大誼聲味所拘。又舍利弗！斯甚慢者退亦佳矣。如來云何說此法乎？譬靈瑞華時時可見，佛嘆斯法久久希有，爾等當信如來誠諦所說深經，誼甚微妙言輒無虛，若干音聲現諸章句，各各殊別人所不念，本所未思如來悉知。所以者何？正覺所興世嗟嘆一事，為大示現皆出一原，以用眾生望想果應，勸助此類出現於世，黎元望想希求佛慧出現於世，蒸庶望想如來寶決出現於世，以如來慧覺群生想出現於世，示寤民庶八正由路使除望想出現於世。以故當知，正覺所興悉為一誼，以無極慧而造大業，猶一空慧，以無蓋哀興出於世，如佛所行，所化利誼亦復如是。而為說法，教諸菩薩現真諦慧，以佛聖明而分別之。轉使增進唯大覺乘，無有二乘況三乘乎！十方世界諸佛世尊，去來現在亦復如是。以權方便若干種教，各各異音開化一切，而為說法皆興大乘，佛正覺乘諸通慧乘。

　　「又舍利弗！斯眾生等悉更供養諸過去佛，亦曾聞法，隨其本行獲示現誼。吾見群生本行不同，佛觀其心所樂若干，善權方便造立報應，而講法誼，皆為平等正覺大乘，至諸通慧道德一定，無有二也，十方世界等無差特，安得三乘？

　　「又舍利弗！設如來說眾生瑕穢一劫不竟。今吾興出於五濁世：一曰塵勞，二曰凶暴，三曰邪見，四曰壽命短，五曰劫穢濁。為此之黨本德淺薄慳貪多垢故，以善權現三乘教，勸化聲聞及緣覺者；若說佛乘，終不聽受、不入不解，無謂如來法有聲聞及緣覺道深遠諸難。若比丘、比丘尼，已得羅漢自已達足，而不肯受無上正真道教，定為誹謗於佛乘矣！雖有是意，佛平等訓，然後至於般泥洹時，諸甚慢者乃知之耳。所以者何？又諸比丘為羅漢者，無所志求，諸漏已盡，聞斯經典而不信樂。若滅度時，如來面現諸聲聞前，大聖滅度不以斯行，令受持說方等頌經，尋於異佛．至真．等正覺決其狐疑，然後於彼乃當篤信，如來言誠正有一乘，無有二也。」

　　世尊頌曰：

「比丘比丘尼，　　心懷甚慢恣，
　諸清信士女，　　五千人不信。
　不自見瑕穢，　　奉誡有缺漏，
　多獲傾危事，　　而起愚騃意，
　反行求雜糅，　　悉無巧方便。
　諸佛最勝禪，　　緣此得聞法，
　供養清淨慧，　　眾會儼然住，
　一切受恩教，　　逮志立見要。
　舍利弗聽此，　　佛為人中上，
　諦覺了諸法，　　為說若干教。
　善權方便，　　億百千垓，　　隨人心行，
　而為說法。　　罪福之事，　　若干不同，
　從其宿世，　　各得報應。　　此諸眾生，
　心各各異，　　所造眾多，　　纏綿結縛。
　因緣諸見，　　億百千垓，　　一切品類，
　瑕穢如是。　　如來大聖，　　說此經典，
　所言至誠，　　終無虛欺。　　從始引喻，
　若干無數，　　如有所說，　　尋為分別。
　其有不樂，　　正覺明者，　　於無數佛，
　不造立行。　　愚癡生死，　　甚多苦患，
　故為斯等，　　現說泥洹。　　大聖所興，
　行權方便，　　因勸化之，　　使入佛慧。
　如佛道教，　　興顯於世，　　吾始未曾，
　為若等現。　　何故愚冥，　　睹於導師，
　見自患厭，　　乃為分別。　　今乃得聞，
　演於平等，　　以故得說，　　佛所決了。
　於我法教，　　諸新學者，　　佛以聖慧，
　行權方便，　　所可分別，　　為眾生故，
　欲開化之，　　故示此誼。　　欲知佛道，
　常調清淨，　　仁樂聖典，　　實為要妙，
　在諸佛所，　　所作已辦，　　故為斯類，
　說方等經。　　志性和順，　　行能具足，
　是等勇猛，　　親近聖教，　　則為彼說，
　德最弘衍，　　於當來世，　　慈愍哀傷。
　一切聞之，　　欣然諮嗟，　　我等成佛，
　亦當如是。　　緣是行故，　　世世端正，
　而當玩習，　　是方等經。　　其有逮聞，
　無極聖教，　　斯等乃為，　　佛之弟子。
　假使得聽，　　佛一偈者，　　皆成正覺，
　終無有疑。　　佛道有一，　　未曾有二，
　何況一世，　　而當有三？　　除人中上，
　行權方便，　　以用乘故，　　開化說法，
　欲得講說，　　佛之深慧。　　善權方便，
　導師光明，　　唯有一乘，　　豈寧有二？
　下劣乘者，　　當求殊特，　　諸佛所覺，
　常皆如應。　　至尊所在，　　莫敢能當，
　其力一心，　　若順脫門。　　皆立眾生，
　於此道教，　　諸佛最勝，　　無有瑕疵。
　尊無等倫，　　現平等覺，　　如是示以，
　眾生善法。　　世尊因而，　　勸立是乘，
　所在安和，　　誘進稽首。　　諸境界名，
　於此當行，　　斷除一切，　　諸凶暴法。
　是故號佛，　　則大勇猛，　　今已造立，
　若干種相，　　眷屬圍繞，　　演出法光，
　無數眾生，　　億百千垓，　　為講說法，
　自然之印。　　告舍利弗，　　我見如是，
　今當奈此，　　群生類何？　　三十二相，
　顏容殊妙，　　猶得自在，　　無所拘礙。
　而吾所觀，　　若所思念，　　如往古時，
　有可志願，　　皆具足成，　　深微妙事，
　分別講說，　　得至佛位。　　語舍利弗，
　佛言至誠，　　以何等事，　　寤覺眾生，
　假使為說，　　不能解了，　　不肯啟受。
　善言至誠，　　即時心念，　　如是之誼，
　前往古世，　　行不可議，　　今日乃逮，
　得本所願，　　已斷愛慾，　　除大陰雨。
　眾庶坐欲，　　墜於惡趣，　　安住穢厭，
　眾諸穢垢，　　黑冥之法，　　數數增長。
　薄德之夫，　　患苦所惱，　　為諸邪見，
　之所?系。　　有此無異，　　不有不無，
　具足依倚，　　六十二見。　　當住於斯，
　根著所有，　　勢力薄少，　　而懷恐懼。
　未曾得聞，　　佛之音聲，　　恆當墮落，
　不離三處，　　億百千生，　　不能解法。
　佛了善權，　　卓然難及，　　為說勤苦，
　斷其根原。　　眾生之類，　　諸見所惱，
　佛故導示，　　便至泥洹。　　吾所以故，
　常解滅度，　　令一切法，　　皆至寂然。
　又復過去，　　諸佛之子，　　當來之世，
　得成最勝。　　今我如是，　　行權方便，
　各令休息，　　說三乘教。　　其乘有一，
　亦不非一，　　大聖世尊，　　故復說一。
　諸有蒸民，　　興發沉吟，　　意慮憒亂，
　狐疑猶豫。　　如來所說，　　終無有異，
　慧乘有一，　　未曾有二。　　其有往古，
　世雄導師，　　億百千佛，　　諸滅度者。
　或有過去，　　無央數劫，　　計其限量，
　不可稱度。　　謂此一切，　　人中之上，
　講說經法，　　無數清淨，　　所可作為，
　報應譬喻，　　行權方便，　　億百千垓，
　普為眾生，　　示現一乘，　　是故說道，
　度未度者。　　常為人說，　　平等道慧，
　開化眾庶，　　億百千垓。　　又復見異，
　若干大聖，　　為講分別，　　是大尊法。
　本性清淨，　　乃信解之。　　若在天上，
　世間亦然，　　其有聞經，　　若聽省者，
　彼諸眾生，　　所獲安隱，　　常行佈施，
　其戒具足，　　忍辱無乏，　　斯行平等，
　精進一心，　　修善勇猛。　　於此經典，
　遵奉智慧，　　或有建立，　　若干種德，
　斯等皆當，　　成得佛道。　　其有滅度，
　諸所如來，　　彼時所有，　　一切眾生，
　忍辱調意，　　得至大安，　　斯等皆當，
　成得佛道。　　假使供養，　　諸佛舍利，
　大聖最勝，　　及滅度者。　　興立佛廟，
　眾億百千，　　黃金白銀，　　水精琉璃，
　若以馬瑙，　　造作塔寺，　　車??異寶，
　及明月珠，　　若以墼泥，　　立作形像，
　斯等皆當，　　成得佛道。　　假使以石，
　用作佛廟，　　或以栴檀，　　若木蜜香，
　設令塔寺，　　立天尊像，　　材木刻鏤，
　彩畫眾飾，　　或有奉戒，　　口言至誠，
　若復豎立，　　最勝廟寺，　　在於居室，
　諷誦經典，　　處於曠野，　　深谷中立，
　為數億人，　　而師子吼。　　現有十方，
　諸佛廟寺，　　中有舍利，　　童子對舞。
　斯等皆當，　　成得佛道。　　若為如來，
　作寶模像，　　三十二相，　　執持殊最。
　假使復有，　　誦經說誼，　　斯等皆當，
　成得佛道。　　設為安住，　　興立彩像，
　後致七寶，　　覺意道路，　　其光徧照，
　通徹眾行，　　斯等皆當，　　成得佛道。
　若復以銅，　　刻鏤碧玉，　　為大聖尊，
　立殊特形，　　設以經字，　　載妙素帛，
　斯等皆當，　　成得佛道。　　若繕壞寺，
　修立形像，　　功德志性，　　有百福相，
　出家學法，　　書佛經卷，　　斯等皆當，
　成得佛道。　　設使各各，　　作奇異行，
　除棄一切，　　所樂調戲，　　正士童子，
　聰達解誼，　　而不嘲話，　　言不虛誕，
　悉亦自致，　　為大慈哀，　　一切皆當，
　逮得佛道。　　即使得度，　　億千群萌，
　無數菩薩，　　神通三昧。　　設為是等，
　安住舍利，　　興立塔寺，　　彩畫形像，
　塗治堊飾，　　書經著壁，　　供上華香，
　勳散塔像，　　假令伎樂，　　歌誦佛德，
　簫成鼓舞，　　節奏哀和，　　讚美嬉笑，
　又加肅敬，　　以若干事，　　遵修供奉，
　彈琴箜篌，　　鐃鏡應弦，　　箏笛吹笙，
　激發妙音，　　皆以一心，　　不為眾吏，
　緣是悉致，　　寂然悅豫。　　若以挹灑，
　淨掃塔寺，　　用柔軟水，　　蜜漿飲施，
　雜香堊塗，　　理作樂器，　　歸命安住，
　供養最勝，　　以若干物，　　供上舍利，
　如來滅度，　　少多肅敬，　　假使一反，
　鼓伎拊弄，　　一切皆當，　　得成佛道。
　設令得見，　　安住畫像，　　執持一華，
　進上靈模，　　以恭敬意，　　篤信無疑，
　當稍稍見，　　無數億佛。　　其有人眾，
　叉手佛廟，　　具足一反，　　繞旋自歸，
　禮拜大聖，　　嗟嘆稽首，　　所行如是，
　身無垢染，　　當漸漸覲，　　無數億佛。
　於諸導師，　　多造利誼，　　假使有持，
　舍利供養，　　口宣音言，　　南摸佛尊，
　其亂心者，　　若說此言，　　斯等皆當，
　逮尊佛道。　　滅度因緣，　　盡除毒火，
　此等皆當，　　逮成佛道。　　於眾會中，
　建立信者，　　爾時安住，　　當濟此倫，
　假使有人，　　聞此法名，　　斯等皆當，
　逮成佛道。　　若復當來，　　無數億佛，
　不可思議，　　無能限量，　　是等上勝，
　世雄導師，　　當為講說，　　善權慧事，
　是等大人，　　行權方便，　　當得成佛。
　導世聖雄，　　所以開化，　　億數眾生，
　禪定智慧，　　以消諸漏，　　得聞此法，
　未有一人，　　群萌品類，　　豈弘了覺。
　諸大聖法，　　皆本所願，　　行佛道時，
　最後究竟，　　無量法門，　　億千垓數，
　當來最勝，　　之所講說。　　諸如來尊，
　常宣佈法，　　是則得見，　　諸佛正教。
　諸佛本淨，　　常行自然，　　此諸誼者，
　佛所開化，　　如兩足尊，　　乃分別道，
　故暢斯教，　　一乘之誼。　　諸法定意，
　志懷律防，　　常處於世，　　演斯讚頌，
　每同讚說，　　善權方便，　　諸最勝尊，
　志意弘大。　　其有供養，　　天人所歸，
　今現在佛，　　如江河沙，　　欲利安隱，
　一切群黎，　　斯等正覺，　　亦說佛尊，
　所可演說，　　善權方便。　　以若干教，
　開化令入，　　皆共諮嗟，　　是一乘道，
　寂然之地，　　無有二上。　　欲知眾生，
　本際之行，　　從其過去，　　志性所猗，
　料簡精進，　　而觀本原，　　諸未脫者，
　為分別說。　　眾導師力，　　若干因緣，
　攀喻引譬，　　而為示現，　　探睹群生，
　種種所樂，　　若干部音，　　而開化之。
　今我如是，　　為人中王，　　興發黎庶，
　安隱利誼，　　種種音聲，　　億百千垓，
　故為示現，　　斯佛大道。　　吾所說法，
　若干種變，　　知諸萌類，　　心所好樂，
　若干色像，　　尋令悅豫，　　緣其智慧，
　訓以道力。　　吾為法王，　　而徧觀見，
　諸愚冥者，　　離智慧德，　　崩墜生死，
　坑壙險谷，　　不得解脫，　　來世艱難，
　愛慾所繫，　　馳如流沙，　　諸塵勞垢，
　今日自在。　　大聖威神，　　覺無所來，
　諸法未曾，　　致眾患苦，　　群萌之類，
　默在六塹，　　堅住邪見，　　不可動轉，
　在於苦惱，　　處危險徑。　　吾發大哀，
　愍此愚癡，　　安隱求至，　　處於道場，
　具足七日，　　坐於草蓐，　　即思惟誼，
　當何所興？　　尋時即斷，　　彼世慢恣，
　觀察尊樹，　　目未曾眴。　　吾又經行，
　於斯樹下，　　因奇特慧，　　得未曾有，
　眾生輪轉，　　於大無明。　　於時梵天，
　則知佛意，　　帝釋四天，　　諸護世者，
　大神妙天，　　及善天子，　　無數億千，
　皆共覺知，　　一切叉手，　　儼然恭肅。
　我時自念，　　當奈之何？　　假令吾嘆，
　佛之道德，　　群黎品類，　　莫肯受化，
　諸闇冥者，　　便當謗毀，　　適毀此已，
　趣非法地。　　吾初未曾，　　說奇妙法，
　常樂餘事，　　當何興立？　　等觀往古，
　諸佛所為，　　彼時聖眾，　　行權方便。
　吾今寧可，　　以此佛道，　　分為三乘，
　而開化之。　　初成佛時，　　作此思惟，
　又有十方，　　諸佛世尊，　　其大聖眾，
　悉各自現，　　音讚善哉，　　我等欣豫。
　快哉能仁，　　世雄導師，　　斯為正法，
　執御當然，　　乃能思惟，　　善權方便。
　諸大聖典，　　亦學救世，　　吾等為佛，
　履上跡時，　　分為三乘，　　而開化之。
　下劣不肖，　　志懷羸弱，　　觀諸佛興，
　卒不肯信，　　吾等猶此，　　興立攝濟，
　以權方便，　　而為示現。　　嗟嘆稱美，
　獲果之證，　　又復勸助，　　無數菩薩。
　爾時佛身，　　聽諸尊嘆，　　尋則解了，
　諸大聖音。　　弘妙之士，　　心欣悅豫，
　今大神通，　　分別名色。　　於時餘等，
　當遵其行，　　如諸導師，　　之所言說。
　我時比丘，　　亦持斯法，　　出生於人，
　黎庶之間。　　告舍利弗，　　吾聽省彼，
　尋時往詣，　　波羅奈國，　　便即合集，
　諸比丘眾。　　身子欲知，　　佛善權法，
　大聖應時，　　便轉法輪，　　興發宣暢，
　滅度寂然，　　嘆羅漢音，
　讚譽法聲。　　於是歌頌，　　聖眾之德，
　其聞最勝，　　說彼經典。　　一切皆來，
　歸於世尊，　　僉共叉手，　　恭肅而住。
　善權方便，　　為若干種。　　爾時世尊，
　復更思惟，　　吾說尊法，　　今正是時。
　我所以故，　　於世最勝，　　應當講說，
　斯尊佛道。　　志懷愚癡，　　起於妄想，
　設吾說法，　　少有信者，　　憍慢自大，
　不肯啟受。　　如斯法者，　　菩薩乃聽。
　佛時悅豫，　　秉修勇猛，　　應時解斷，
　一切諸結。　　今日當說，　　最勝自由，
　或以勸助，　　使入佛道。　　諸佛之子，
　得觀睹此，　　因從獲信，　　順行法律。
　時千二百，　　諸漏盡者，　　皆當於世，
　成為佛道。　　亦如往古，　　諸佛大聖，
　亦如當來，　　最勝之法。　　吾復如是，
　蠲棄眾想，　　然後爾乃，　　講天尊法。
　久久時時，　　世間有佛，　　大僊慧士，
　興發聖道，　　無極明目，　　既現於世，
　選擇希有，　　時講斯法。　　於億百千，
　無量劫數，　　乃得值遇，　　如此像法。
　假使菩薩，　　獲斯比經，　　若復逮聞，
　是尊佛道。　　若靈瑞華，　　時時可見，
　欲見慕值，　　莫能睹者。　　最勝容貌，
　和悅難遭，　　天上世間，　　無上聖賢，
　今此大尊，　　乃謂琦珍。　　假使有人，
　而說斯經，　　一反舉聲，　　歡喜勸助，
　則為供養，　　一切佛已。　　其去亂心，
　不懷狐疑。　　吾為法王，　　悉普告敕，
　吾之法中，　　一切聲聞，　　則便勸助，
　以尊佛道。　　卿舍利弗，　　及諸聲聞，
　今現在者，　　且皆默然。　　其諸菩薩，
　意勇智慧，　　密持斯法，　　勿得忘宣。
　何故說世，　　而有五事？　　或有眾生，
　懷毒求短，　　貪慾愚聵，　　而好誹謗，
　如是倫品，　　不尚至道。　　若當來人，
　而說此法，　　聽察如來，　　一乘之教，
　設復睹見，　　諸最勝名，　　誹謗斯經，
　便墮地獄。　　假使有人，　　慚愧清淨，
　發心志願，　　求尊佛道，　　聞大覺乘，
　無量之德，　　諸佛聖明，　　則現目前，
　眾猛尊導，　　講法如是，　　善權方便，
　億百千垓，　　分別無數，　　無復想念，
　其不學者，　　不能曉了。　　由是之故，
　了正真言，　　正覺出世，　　順修明哲，
　斷諸狐疑，　　蠲除猶豫，　　能仁欣勇，
　咸至佛道。」

　　正法華經卷第一
大正新修大藏經第 09 冊 No. 0263 正法華經


　　正法華經卷第二

　　西晉月氏國三藏竺法護譯

　　應時品第三

　　於是賢者舍利弗，聞佛說此欣然踴躍，即起叉手白眾祐曰：「今聞大聖講斯法要，心加歡喜得未曾有。所以者何？常從佛聞法說，化導諸菩薩乘，見餘開士聽承佛音得至真覺，甚自悼感獨不豫及，心用灼惕，所示現議所不紹逮，我已永失如來之慧。假使往返山林岩藪，曠野樹下閑居獨處，若在宴室謹敕自守，一身經行益用愁毒，深自惟言：『法號等入，世尊為我現若干教，而志小乘，自我等咎，非如來也。所講演法大聖等心，為開士嘆思奉尊者，為受第一如來訓典，堪至無上正真之道。我等所順而被衣服，所建立願不以頻數。』唯然世尊！鄙當爾時用自克責，晝夜寢念，雖從法生不得自在，偏蒙聖恩得離惡趣。今乃逮聞。」

　　時，舍利弗以頌讚曰：

「得聞佛乘，　　一句之業，　　超出本望，
　怪未曾有。　　所當受獲，　　非心口言，
　睹大尊雄，　　益懷喜歡。　　假使有人，
　能造行者，　　聞安住音，　　以為奇雅。
　諸塵勞垢，　　鄙已蠲盡，　　音聲之信，
　亦悉永除。　　我本晝日，　　設經行時，
　若在樹下，　　端坐一心，　　設在林藪，
　山岩之中，　　心自思惟，　　如此行誼。
　嗚呼自責，　　弊惡之意。　　因平等法，
　而得無漏，　　不由三界，　　順尊法居。
　追悔過事，　　以誡將來。　　紫磨金容，
　相三十二，　　我已違遠，　　失不自嚴。
　眾相八十，　　具足殊特，　　種種積纍，
　不以瓔珞。　　根力脫門，　　八部之音，
　於平等法，　　而自危削。　　諸佛之法，
　有十八事，　　如是之誼，　　我已永失。
　音聲所聞，　　達於十方，　　吾以得見，
　愍世俗者。　　一身獨己，　　晝日經行，
　又自克責，　　而內思惟。　　我每夙夜，
　深自料計，　　反側婉轉，　　忖度己身。
　當問世尊，　　如是之誼，　　鄙何所失，
　當復所失。　　現在眼前，　　於聖明日，
　夙夜過去，　　逝不休息。　　見餘菩薩，
　而不可計，　　世雄尊師，　　之所開化。
　彼等悉聞，　　此佛音教，　　為諸群萌，
　講演法力。　　其法無想，　　諸漏已盡，
　普悉曉暢，　　致微妙慧。　　睹若干種，
　諸所祠祀，　　歷外異學，　　諸邪偽術。
　由是之故，　　解佛言教，　　觀見脫門，
　即說滅度。　　一切得解，　　諸所見行，
　尋時開了，　　空無之法。　　由是自謂，
　已得滅度，　　今乃自知，　　非至泥洹。
　得覲諸佛，　　天中之天，　　時人中上，
　眾會圍繞，　　三十二相，　　光色巍巍，
　因斯覺了，　　至度無餘。　　我適聞說，
　除於眾熱，　　不以音聲，　　而得無為。
　如我所知，　　正覺師子，　　諸天世人，
　之所奉事，　　則以力勢，　　恆住如斯，
　第一初聞，　　大聖之教。　　波旬時化，
　變為佛形，　　無得為魔，　　之所嬈害。
　如因緣行，　　而引說喻，　　無央數億，
　顯現垓限。　　善立彼岸，　　至道意海，
　得聞彼法，　　除諸狐疑。　　有百千佛，
　及垓之數，　　悉得睹見，　　眾滅度脫。
　如斯諸佛，　　所說經典，　　善權方便，
　隨順御之。　　假使有見，　　現究竟行，
　當來諸佛，　　眾億百千，　　善權方便，
　導御是黨，　　為講說經，　　誘進泥洹。
　隨其體像，　　化以慧行，　　悉而分別，
　次第所有。　　諸佛之法，　　所當教誨，
　尋即承聖，　　受轉經輪。　　世雄導師，
　現真雅訓，　　吾亦如是，　　依蒙其像。
　彼諸魔眾，　　而不敢當，　　心未常懷，
　邪疑之礙。　　普興柔軟，　　深妙之道，
　以佛音聲，　　而得歡欣。　　今日所有，
　諸志猶預，　　以棄沉吟，　　住於聖慧。
　我成如來，　　無眾結網，　　諸天世人，
　以為眷屬。　　今日得睹，　　佛之道眼，
　當勸助化，　　於眾菩薩。」

　　佛告賢者舍利弗：「今吾班告天上世間，沙門梵志、諸天人民、阿須倫，佛知舍利弗曾以供奉三十二千億佛，而為諸佛之所教化，當成無上正真道。吾身長夜亦開導汝以菩薩誼，爾緣此故興在吾法。如來威神之所建立，亦本願行念菩薩教，未得滅度自謂滅度。舍利弗！汝因本行欲得識念無央數佛，則當受斯《正法華經》一切佛護，普為聲聞分別說之。」

　　佛語舍利弗：「汝於來世無量無數不可計劫，供養億百千佛受正法教，奉敬修行此方等經，具足眾行當得佛道，號蓮華光如來．至真．等正覺．明行成為．善逝．世間解．無上士．道法御．天人師，其世界名離垢。平等快樂威曜巍巍，諸行清淨所立安隱，米谷豐賤人民繁熾，男女眾多具足周備，琉璃黃金以為長繩，連綿路傍一切路邊，有七寶樹八重交道，行樹枝葉華實常茂。蓮華光正覺亦當承續說三乘法，而佛說法具足一劫，所可演經示奇特願。劫名大寶嚴，所以名曰大寶嚴者？謂彼佛國諸菩薩眾，諸菩薩眾有無央數，不可思議無能限量，唯有如來乃能知數。菩薩大士在其佛土，為覺意寶行如蓮華，無有新學久殖德本，淨修梵行而無年限，親近如來常應佛慧，具大神通誌存法要，勇猛志強。諸菩薩眾，具足如是無有缺減，是故其劫名大寶嚴，蓮華光佛當壽十二中劫，不可計童子時也，其國人民當壽八劫。蓮華光如來過十二劫，有菩薩名堅滿，當授其決，告諸比丘言：『此堅滿大士，吾滅度後當得無上正真道，號度蓮華界如來正覺。』蓮華光佛滅度之後，正法像法住二十中劫，其佛世界如前佛土等無差特。度蓮華界如來亦壽二十二中劫，爾乃滅度。佛滅度後，其佛正法及像法住二十二中劫。」

　　爾時世尊以偈頌曰：

「卿舍利弗，　　於當來世，　　得成為佛，
　顯如來尊，　　號蓮華光，　　普平等目，
　教授開化，　　眾庶億千。　　奉事無數，
　諸佛億載，　　於彼修力，　　多所興立，
　所在勸化，　　得為十力，　　便當成就，
　上尊佛道。　　不可思議，　　無央數劫，
　劫當號名，　　大寶嚴莊。　　世界名曰，
　為離諸垢。　　其蓮華光，　　國土清淨，
　以紺琉璃，　　遍敷為地，　　紫磨金繩，
　連綿為飾，　　若干種樹，　　皆七寶成，
　其樹華實，　　悉以黃金。　　彼諸菩薩，
　意皆堅強，　　所造言行，　　聖哲聰明，
　善學佛道，　　億百千垓，　　是等來現，
　最勝法教。　　佛最後時，　　無有蔭蓋，
　為童子時，　　無所慕樂，　　棄離愛慾，
　即出家去，　　便得成就，　　上尊佛道。
　斯最勝尊，　　則得自在，　　其命當壽，
　十二中劫。　　法教當立，　　盡於八劫。
　彼命限量，　　劫數如是。　　若大聖佛，
　滅度之後，　　當具足滿，　　廿二中劫。
　爾時法住，　　若干之數，　　愍哀天上，
　及世間人。　　其佛正法，　　滅盡之後，
　像法當住，　　廿二中劫。　　彼大聖明，
　舍利流佈，　　男神女鬼，　　供養最勝。
　其世尊德，　　亦當如是。　　告舍利弗，
　且當自慶，　　仁者國土，　　嚴飾如是，
　兩足之尊，　　自然無倫。」

　　爾時四部眾，比丘、比丘尼、清信士、清信女，天、龍、鬼神、揵沓和、阿須倫、迦留羅、真陀羅、摩休勒，聞佛世尊授舍利弗決，當成無上正真之道，心懷欣豫歡喜踴躍，不能自勝，各自脫身衣以覆佛上。時天帝釋、梵忍跡天，及餘無數億千天子，各各取衣供養世尊，以天華、香意華、大意華散於佛上，諸天衣物悉在虛空羅列而住，天上伎樂自然而鳴，天上大聲自然雷震，普雨天華，咸共舉聲而皆嘆曰：「今所聞法自昔未有，前波羅奈鹿苑之中，始轉法輪蓋不足言，今佛世尊則復講說無上法輪。」

　　時諸天子讚頌曰：

「於世無雙比，　　今者轉法輪，
　為男女講說，　　陰衰所從起，
　彼第一暢說，　　十二展轉事，
　今導師演說，　　少能信樂者。
　從世雄大聖，　　面聞無數法，
　往始至於茲，　　未聆如斯典。
　大導師所說，　　我今代勸助，
　勇猛舍利弗，　　而乃得授決。
　為嘆本發意，　　所供養佛數，
　我當蒙及逮，　　得佛世最上。
　已所造淨行，　　頻數若干種，
　奉過去諸佛，　　願獲佛道誼。」

　　於是舍利弗白世尊曰：「我今無結狐疑已除，現在佛前得授予決，為無上正真道。」又曰：「大聖！斯千二百得自在者，昔來豈不住學地乎？當來如是此佛教耶？斯諸比丘，頓止行門遵尚法律，度老病死諮嗟泥洹，是諸比丘無央數千，供養世尊，學諸所學，畏吾我、懼三世，毀諸見眾邪？行立滅度，已懷此想得至道場。初未曾聞如是像法，心每猶豫。善哉！世尊！願說要誼，使此比丘疑網悉除。今四部眾意咸悵悵，當令坦然無餘結恨。」

　　佛告舍利弗：「向者吾不說斯法耶？以若干種善權方便，隨其因緣而示現之，如來．至真．等正覺所分別演，皆為無上正真道故，我所諮嗟皆當知之，為菩薩也。又舍利弗！今吾引喻重解斯誼，有明慧者當了此譬喻。如郡國縣邑有大長者，其年朽邁坐起苦難，富樂無極財寶無量。有大屋宅，周匝寬博垣牆高廣，其舍久故，數百千人而在其內，唯有一門及監守者。堂屋傾危樑柱腐敗，軒窗既多多積薪草。時失大火，從一面起普燒屋宅。長者有子，若十若二十。欲出諸子，諸子放逸嬉戲飲食，卒見火起各各馳走，周慞詰屈不知所出。父而念曰：『今遭火變屋皆然熾，以何方便免救吾子？』時父知子各所好喜，即為陳設象馬車乘遊觀之具，開示門合使出於外，鼓作倡伎絕妙之樂，戲笑相娛令濟火厄，當賜眾乘。象車馬車羊車伎車，吾以嚴辦停在門外，速疾走出出避火災，自恣所欲從意所樂。諸子聞父所敕所賜，象馬車乘音樂之屬，各共精進廣設方計，土坌水澆奔走得出。長者見子安隱而出，四面露坐心各踴躍，不復恐懼，各各白言：『願父賜我諸所見許若干種伎相娛樂具象馬車乘。』

　　「又舍利弗！彼大長者，等賜諸子七寶大車，珠交露幔車甚高廣，諸珍嚴莊所未曾有，清淨香華瓔珞校飾，敷以繒褥氍毹綩綖，衣被鮮白鑠如電光，冠幘履屣世所希有，若干童子各各手持，一種一色皆悉同等，用賜諸子。所以者何？今此幼童皆是吾子，寵敬等愛意無偏黨，以故賜與平等大乘。

　　「又舍利弗！吾亦如是為眾生父，停儲庫藏滿無空缺，如斯色像，教化誘進得示大乘。諸子則尋獲斯大乘，以為奇珍得未曾有，而乘遊行。於意云何？長者賜子珍寶大乘，將無虛妄乎？」

　　舍利弗白佛：「不也。安住！不也。世尊！其人至誠。所以者何？彼大長者救濟諸子，而不欲令遇斯火害，隨其所樂許而賜之，適出之後各與大乘，以故長者不為虛妄。究竟諸子志操所趣，故以方便令免患禍，況復貯畜無量寶藏，以一色類平等大乘賜子不虛。」

　　佛言：「善哉！舍利弗！誠如所云。如來．至真．等正覺超越十方光照眾冥，解脫憂恐拔斷根牙，枝葉華實如來慧現。法王神力為世之父，善權方便攝持恩議，行乎大悲道心無盡，愍哀三界大火熾然，黎庶不解故現世間，救濟眾生生老病死諸不可意結縛之惱，裂壞所著、脫婬怒癡，誘導三乘，漸漸勸示無上正真之道。適興於世，睹諸群萌，妄想財業愛惜無厭，因從情慾致無數苦，於今現在貪求汲汲，後離救護便墮地獄、餓鬼、畜生，燒炙脯煮飢渴負重，痛不可言。正使生天及在人間，與不可會、恩愛別離，憂惱難量。一時離苦，歌舞戲笑不知恐畏，無所忌難不自覺了，不肯思惟計其本末，不求救護復見燒然。三界眾生勤苦之患，吾當施立無極大安，無數百千不可思議諸佛正慧。其有盈逸迷惑欲樂，如來誘立道慧神足，善權方便化現佛慧，聞使佛力無所畏。眾生難寤不肯尋受，因緣所縛，未脫生老病死憂患，未始得度三界燒炙，不了所歸。何謂解佛慧者？譬如長者，立強勇猛多力諸士，救彼諸子使離火患，方便誘之適出在外，然後乃賜微妙奇特眾寶車乘。如是，舍利弗！如來正覺以力．無畏建立眾德，善權方便修勇猛慧，睹見三界然熾之宅，欲以救濟眾生諸難，故現聲聞、緣覺、菩薩之道，以是三乘開化驅馳使棄愛慾，教諸萌類滅三界火、婬怒癡縛，色聲香味細滑之法，三處五欲五欲燒人，不猗三界便得三乘，勤精三乘則超三界，進三乘者諸佛所訓也。黎庶則至無央數集，世尊現戲行為娛樂，修此根、力、覺意、禪定、脫門、三昧正受，然於後世致大法樂，安隱欣豫無所罣礙。

　　「又舍利弗！其有眾生未興起者，如來出世有信樂者，樂佛法教精進奉行，最後竟時欲取滅度，謂聲聞乘。遵求羅漢孚出三界；譬如長者免濟子難許以羊車。若復有人無有師法，自從意出求至寂然，欲獨滅度覺諸因緣，於如來法而行精進，謂緣覺乘；出之火宅許以馬車。假使有人，求諸通慧諸佛道慧，自在聖慧自從心出，無師主慧多所哀念，多所安隱諸天人民，欲利天上世間人民，滅度黎庶於如來法，奉修精進欲求大聖，普見之慧力無所畏，謂如來道，菩薩大士所履乘也；譬如長者勸誘其子免火患難，許以象車驅出火宅。父見子安濟難無懼，自察家中財寶無量，等賜諸子高大殊妙七寶大乘。如來正覺亦復如是，睹無數眾億百千垓，使度三難勤苦怖懼，從其所願開生死門，遂令脫出難險恐患使滅度安。

　　「又舍利弗！如來爾時從終始宅，以無數慧．力．無所畏，觀眾罹厄矜哀喻子，普勸進使歸於佛乘，不令各各從意而滅度也，如來悉誘以佛滅度而滅度之。假使眾生得度三界，以如來慧．脫門．定意、賢聖度門，安慰歡娛施樂法誼，惠以一貌佛之大道。如彼長者本許諸子以三品乘，適見免難各賜一類平等大乘，誠諦不虛，各得踴躍無有慍恨。如來如是，本現三乘，然後皆化使入大乘，不為虛妄。所以者何？當知如來等覺有無央數倉庫帑藏，以得自在，為諸黎庶現大法化諸通愍慧，當作是知、當解此誼。如來等正覺善權方便，以慧行音唯說一乘，謂佛乘也。」

　　世尊頌曰：

「譬如長者，　　而有大宅，　　極甚朽故，
　腐敗傾危。　　有大殿捨，　　而欲損壞，
　樑柱榱棟，　　皆復摧折。　　多有軒闥，
　及諸窗牖，　　又有倉庫，　　以泥塗木。
　高峻垣牆，　　壁障崩隤，　　薄所覆苫，
　彌久彫落。　　時有諸人，　　五百之眾，
　皆共止頓，　　於彼舍宅。　　有無央數，
　草木積聚，　　所當用者，　　滿畜無量。
　一切門戶，　　時皆閉塞。　　有諸樓閣，
　及諸蓮華，　　億千眾香，　　而有芬氣。
　若干種鳥，　　眷屬圍繞，　　種種虺蛇，
　蝠螫遁竄。　　在在處處，　　有諸惡蟲，
　有若干種，　　狖狸鼷鼠，　　其字各異，
　嗚呼啾?。　　其地處處，　　而有匿藏，
　溷廁屎溺，　　污穢流溢，　　蟲朋刺蕀，
　充滿其中。　　師子狐狼，　　各各?吠，
　悉共咀嚼，　　死人屍體，　　何人聞見，
　而不怖懼？　　無數狗犬，　　蹲伏窠窟，
　各各圍繞，　　皆共??掣。　　假使此等，
　飢餓之時，　　普皆諍食，　　疲瘦羸劣。
　斗相齮嚙，　　音聲暢逸，　　其舍恐畏，
　變狀如是。　　有諸鬼神，　　志懷毒害，
　蠅蚤壁虱，　　亦甚眾多。　　百足種種，
　及諸魍魎，　　四面周匝，　　產生孚乳。
　各取分食，　　羯羠羝羊，　　不得奔走，
　歸其處所。　　雖諸鬼神，　　來擁護之，
　不能濟脫，　　令不被害。　　彼諸鬼神，
　亦食眾生，　　雖得飽滿，　　心續懷惡。
　群品不同，　　種姓別異，　　若有死者，
　皆埋蒙埌。　　彼志出外，　　而游所處，
　鳩桓香音，　　志存暴弊，　　舒展兩臂，
　往來經行，　　無有咒術，　　可以闢除。
　於時諸犬，　　取其兩足，　　撲令仰臥，
　而就擊之。　　捉其兩腳，　　絞加頸項，
　坐自放恣，　　心意蕩逸。　　諸黑象眾，
　厥狀高大，　　體力強盛，　　拔扈自在，
　旬日飢餓，　　行求飲食，　　遙見芻蒿，
　奔走趣之。　　有針[口*(隹/乃)]蟲，　　及鐵喙鳥，
　在丘壙間，　　見人死屍。　　惡鬼凶險，
　放發叫呼，　　諸魃湊滿，　　貪慾慢翰。
　窗牖顯明，　　視瞻四顧，　　於斯??看，
　不可得常。　　諸邪妖魅，　　及眾餓鬼，
　雕鷲鴟梟，　　悉行求食。　　其宅恐難，
　如是品類，　　有大園觀，　　牆壁隤落，
　室宅門戶，　　圯裂破柝，　　唯一男子，
　而守護之。　　其人在裡，　　止頓居跱。
　爾時失火，　　尋燒屋宇，　　週回四面，
　而皆燔燒。　　無數千人，　　驚怖啼哭，
　於今火盛，　　焚我子息。　　又彼尊者，
　舉聲稱怨，　　堂柱摧滅，　　垣屏碎散。
　神諸餓鬼，　　揚聲喜喚，　　雕鷲數百，
　飛欲避火。　　無數鳩垣，　　框榱懷懅，
　百千妖魅，　　慞遑馳走。　　親自目見，
　火所燔燒，　　無量群萌，　　烏殟灰蘆，
　諸薄枯者，　　為火所災。　　各各懊惱，
　而見焚燒，　　炙燎焦爛，　　沸血流離。
　於時此宅，　　強猛之眾，　　一一鬼魅，
　悉共啖食。　　臭煙熢勃，　　稱讚香美，
　一切奔騖，　　周旋詰屈。　　蜈蚣蚰蜒，
　蚳蛆並出，　　厭魅勇逸，　　多所齟齰。
　頭上火然，　　遊行嬉怡，　　悉饑食啖，
　火所燒者。　　其屋宅中，　　怖遑若茲，
　百千人眾，　　燒喪狼藉。　　於時宅主，
　大勢長者，　　見之如斯，　　急急孚務。
　聞此災禍，　　愍念諸子，　　建立伎樂，
　寶乘誘出。　　有諸愚癡，　　不能解知，
　於彼戲笑，　　放逸自恣。　　長者聽察，
　尋入館內，　　騃夫不覺，　　無解脫想。
　今我諸子，　　闇蔽閉塞，　　一切盲瞶，
　無有耳目，　　以戲樂故，　　而自繫縛，
　種姓孫息，　　甚難得值。　　凡品眾庶，
　若干等倫，　　遭大災火，　　各各痛惱。
　鬼神蛇虺，　　心中懷毒。　　無數妖魅，
　歡喜踴躍。　　諸狼狐狗，　　亦不可計，
　飢渴欲求，　　飲食之具。　　我子眾多，
　皆沒於此，　　設無火災，　　亦不可樂。
　狐疑眾結，　　酷苦若是，　　何況周匝，
　普見熾然。　　執愚意者，　　於斯自恣，
　諸子貪戲，　　而相娛樂，　　永不思惟，
　父所言教，　　心不自念，　　速圖方計。
　爾時長者，　　意自忖度，　　吾生此子，
　勤苦養育，　　得無為火，　　而見燒??。
　於何救子，　　而脫孫息？　　即自思議，
　立造權計。　　今我諸子，　　耽媔音伎，
　禍害乘至，　　非戲樂時。　　痛哉愚憒，
　不睹酷苦，　　諸童瑕猥，　　不識此難。
　今吾心怖，　　子樂逸蕩，　　要從精進，
　免濟大牆。　　即尋設計，　　於捨之外，
　施張伎樂，　　遊戲之具，　　子所好慕，
　吾皆辦之，　　調隱音節，　　一時俱作。
　諸子聞賜，　　貪愛樂音，　　各各速疾，
　盡力勱勵，　　驅逐一切，　　迸出災屋，
　得脫苦惱，　　集子一處，　　安隱歡然，
　無復恐懼。　　於是長者，　　見諸子出，
　心中寬泰，　　意得自由，　　廣設眾具，
　師子之座，　　吾身今日，　　則獲無為，
　彼諸苦患，　　已永盡除。　　斯諸童子，
　修精進力，　　迷在災宅，　　而自放恣，
　前者曾更，　　無限眠寐，　　火?然熾，
　人遭此難，　　陰蓋所覆，　　心不開解。
　今日一切，　　皆得解脫，　　已致自然，
　志之所願。　　父見諸子，　　志在安隱。
　於時諸子，　　往詣長者，　　唯願天父，
　各各賜我，　　如前所許，　　若干種乘。
　本居遇火，　　迷冥不寤，　　大人敕教，
　一切奉承，　　當賜諸子，　　三品之乘，
　今正是時，　　願垂給與。　　於時長者，
　敕侍開藏，　　紫磨天金，　　明月珠寶，
　上妙珍異，　　世所希有。　　極好奇特，
　弘雅之車，　　最尊難及，　　莊校嚴飾，
　周匝欄楯，　　珠璣瓔珞，　　幢幡繒彩，
　而為光觀，　　金銀交露，　　覆蓋其上，
　煒曄殖立，　　珍寶諸華，　　四面周匝，
　而皆下垂，　　車上重疊，　　敷諸坐具，
　天繒白褺，　　而不可計。　　又復加施，
　柔軟茵褥，　　無量綩綖，　　參席於車，
　計所校飾，　　車價億千，　　奇異珍寶，
　無量兆載。　　其象多力，　　鮮白如華，
　象身高大，　　儀體擾馴，　　調駕寶車，
　以為大乘。　　於時長者，　　嚴車以辦，
　各以賜與，　　諸正士疇，　　皆是我子，
　一切等給。　　是時諸子，　　歡喜踴躍，
　各各處處，　　欣慶相娛。　　告舍利弗，
　大僊如是，　　為諸群生，　　救護父母。
　一切眾庶，　　皆是我子，　　為三界欲，
　所見纏縛。　　計惟三處，　　如彼火宅，
　勤苦患惱，　　具足百千，　　此則所謂，
　普然無餘，　　生老病死，　　憂哭之痛。
　佛為三界，　　救度無餘，　　游在閑居，
　若坐林樹，　　則常應時，　　將護三處。
　彼見燒炙，　　皆斯吾子，　　寤諸黎庶，
　令得自歸。　　由此意故，　　示現於彼。
　一切黎元，　　愚不受教，　　坐著愛慾，
　而自縶紲。　　善權方便，　　為大良藥，
　分別三乘，　　以示眾生。　　適聞三界，
　無量瑕穢，　　則以隨時，　　驅勸令出。
　其諸菩薩，　　來依倚佛，　　六通三達，
　成大聖慧。　　或有得成，　　為緣覺乘，
　逮不退轉，　　致佛尊道。　　現在諸子，
　因佛自由，　　以是譬喻，　　無有瞋恨。
　緣是得近，　　於佛道乘，　　受斯一切，
　得為最勝。　　於是恢闡，　　平等之信，
　降伏棄離，　　一切世色，　　諸正覺慧，
　殊異道德。　　稽首歸命，　　於聖中尊，
　根力脫門，　　一心如是，　　三昧之定，
　億數千垓，　　諸佛之子，　　常所宗重，
　斯則名曰，　　尊妙大乘。　　晝則誓願，
　志存降魔，　　夜每專精，　　欽慕不倦，
　於一年數，　　若歷劫數，　　度脫眾生，
　無數千垓。　　所喻寶乘，　　則謂於斯，
　以是游至，　　於佛道場。　　無數佛子，
　以為娛樂，　　其有聽者，　　安住弟子。
　告舍利弗，　　卿當知是，　　計有一乘，
　則無有二。　　住至十方，　　一切求索，
　知人中上，　　普行善權，　　稍稍誘進，
　從微至大。　　先現聲聞，　　緣覺之證，
　適德三界，　　欲捨之去，　　然後便示，
　菩薩大道。　　佛恩普潤，　　譬如良田，
　隨其所種，　　各得其類。　　種者所殖，
　非地增減，　　佛亦如是，　　一切普等。
　常示大道，　　取者增減，　　佛則於彼，
　諸人者父。　　我常觀者，　　眾庶苦惱，
　無數億劫，　　而見燒煮。　　三界之中，
　恐畏之難，　　佛為唱導，　　使得滅度。
　諸賢無為，　　今日乃知，　　棄捐生死，
　脫勤苦患。　　其有菩薩，　　住於是者，
　至誠之決，　　取譬若斯。　　一切普聞，
　佛之明日，　　諸大導師，　　行權方便，
　所當勸助，　　如諸菩薩，　　瑕穢愛慾，
　亦可惡厭，　　心闇塞者，　　而見污染。
　是故導師，　　為說勤苦，　　現四聖諦，
　當分別此。　　假使眾人，　　不解眾惱，
　根著冥塵，　　不肯捨離，　　故為是等，
　而示其路。　　因從所習，　　而致諸苦，
　愛慾已斷，　　常無所著。　　已得滅度，
　於斯三品，　　了無有異，　　則得解脫，
　若修八路，　　便得超度。　　告舍利弗，
　何所為度？　　受無所有，　　則為解脫。
　彼亦不為，　　一切解脫。　　無所滅度，
　便見導師。　　佛何以故，　　而說解脫？
　無所逮者，　　乃成佛道。　　當得如我，
　為聖法王，　　以安隱誼，　　現出於世。
　告舍利弗，　　是吾法印，　　是佛最後，
　微妙善說，　　愍傷諸天，　　及於世間，
　在所游處，　　常能獨行。　　假使有人，
　講說是典，　　若有勸助，　　代歡喜者，
　聞其妙法，　　當奉持之，　　為悉供養，
　過去諸佛，　　奉持此法，　　至不退轉。
　假使有人，　　信樂斯經，　　往古已見，
　過去導師，　　亦悉奉順，　　諸聖至尊，
　加得逮聞，　　如是典摸，　　皆得曾見，
　吾之儀容。　　又亦觀察，　　我比丘眾，
　常觀勤視，　　今現菩薩，　　信斯典者，
　德亦如是。　　一切皆瞻，　　是諸菩薩，
　其信此經，　　則亦如是。　　頑騃闇夫，
　不肯篤信，　　若說此經，　　諸得神通，
　諸聲聞黨，　　非其所逮，　　緣覺之乘，
　亦不能了。　　今我所有，　　諸聲聞等，
　舍利弗身，　　堅固信之。　　仁輩如是，
　信大法典，　　現在盡悉，　　不著因緣。
　假使不應，　　斯經卷者，　　則為謗訕，
　佛天中天。　　闇冥輩類，　　常懷愛慾，
　未曾解了，　　無所生法。　　又其譭謗，
　善權方便，　　世間所有，　　佛常明日。
　其聞佛說，　　講此罪福，　　志不歡樂，
　顏色為變。　　我今現在，　　及滅度後，
　若有誹謗，　　如是典比。　　不使比丘，
　書寫斯經，　　佛說罪緣，　　皆誼普聽。
　沒失人身，　　墮無擇獄，　　處於其中，
　具足一劫。　　又無央數，　　過是之限，
　若罪竟已，　　常在癡冥。　　假令得出，
　於地獄中，　　便當墮於，　　禽獸畜生，
　為狗蠱狐，　　其形燋悴。　　當入人宅，
　或復見害。　　設有憎惡，　　佛經典者，
　其色變異，　　黯??如墨。　　罪之所為，
　顏常若漆，　　身體羸瘦，　　而無潤澤。
　為諸品類，　　所見賤穢，　　瓦石打擲，
　啼哭淚出。　　其人常被，　　撾捶榜笞，
　飢渴虛乏，　　軀形瘦燥。　　當墜畜生，
　駱駝驢騾，　　常負重擔，　　而得捶杖，
　心中燠燶，　　厄求芻草。　　謗佛斯經，
　獲罪若此。　　雖得為人，　　身疽癩瘡，
　狀貌痤陋，　　肌色傷爛。　　假使行人，
　縣邑聚落，　　童子輕易，　　戲弄叉踏。
　其愚騃子，　　若後壽終，　　即當墮生，
　邊夷狄處，　　當為含血，　　蠕動之類，
　或為聾啞，　　不得自在。　　假使誹謗，
　此經獲罪，　　常多疾病，　　體生疽蟲，
　無數之命，　　唼食其軀，　　心常憂瘀，
　疾不離己。　　告舍利弗，　　不信此經，
　彼男子者，　　無黠無明，　　所在慳貪，
　性常饞[口*斥]，　　生盲無目，　　人所棄捐，
　人坐不信。　　於佛大道，　　口中常臭，
　惡氣外薰，　　鬼神厭魅，　　詳觸嬈之，
　普世俗人，　　無用言者。　　假使不樂，
　斯道地者，　　所在窮乏，　　常當貧匱。
　身未常得，　　著好被服，　　財業雖豐，
　不敢飲食。　　有所造作，　　當所為者，
　假使欲求，　　安隱之具，　　設有所得，
　尋覆亡失。　　興發惡行，　　果報如此。
　假使呼醫，　　合諸方藥，　　善知方便，
　而療治之，　　有不除差，　　及轉增劇，
　恆被疾病，　　不得所便。　　設復發意，
　興立餘事，　　則遭擾擾，　　斗諍之業，
　又見毀辱，　　而被楚撻，　　彼犯律者，
　常遇此惡。　　若有誹謗，　　斯經之罪，
　未曾得見，　　世雄導師。　　人中帝王，
　佛之法教，　　卒暴隧鬼，　　阿須倫神，
　恆當罹殃，　　耳聾閉塞，　　愚癡騃瞶，
　不得聞經。　　設有誹謗，　　斯經典者，
　然於後世，　　永無所見。　　假使毀呰，
　斯經罪果，　　殃無數億，　　百千之計，
　若干垓劫，　　如江河沙，　　常當瘖啞，
　口不能言。　　佛所立道，　　常師子吼，
　毀者地獄，　　以為遊觀，　　勤苦惡趣，
　用作居宅，　　已所犯罪，　　致殃如斯。
　人多疾患，　　自速喑痾，　　若在世間，
　當獲此咎。　　坐在眾會，　　兩舌欺言，
　命欲盡時，　　舉賈生息，　　其身恆遭，
　若干苦痛。　　無央數億，　　百千眾患，
　顏貌常黑，　　人所不喜。　　殃暴疽癘，
　常有臭氣，　　自見吾我，　　顏色黧黮，
　瞋恚懷毒，　　怒害滋甚。　　情慾熾盛，
　無有節限，　　有所好忤，　　若如畜生。
　告舍利弗，　　今日世尊，　　具足一切，
　說其人罪。　　若有誹謗，　　斯佛經者，
　欲計殃限，　　不可究竟。　　見是誼已，
　當觀察之，　　今我故為，　　舍利弗說。
　不為愚騃，　　不解道者，　　分別論講，
　如斯像法。　　其有聰明，　　廣博多聞，
　秉志堅強，　　常修憶辨，　　若有勸發，
　遵尚佛道，　　爾乃聽受，　　未曾有法。
　則以睹見，　　億百千佛，　　殖無央數，
　如意功德。　　其人志性，　　猛如月光，
　爾乃聽受，　　如是典籍。　　若有精進，
　志常懷慈，　　常於夙夜，　　照耀悲哀，
　朽棄軀體，　　不惜壽命，　　爾乃聽受，
　於斯經卷。　　常行恭敬，　　無他想習，
　其心專一，　　不立愚願，　　恆處曠野，
　若隱岩居，　　彼等人仁，　　爾乃聽受。
　結親善友，　　常相恃怙，　　棄捐遠離，
　諸惡知識，　　當得逮見，　　如是佛子，
　乃能值遇，　　若斯言教。　　不犯禁戒，
　如寶明珠，　　志習奉受，　　方等諸經，
　當見如茲，　　佛聖子孫，　　常專精此，
　一品經卷。　　設有罵詈，　　毀辱經者，
　恆以愍哀，　　向於眾生，　　常志恭敬，
　承安住教，　　今故為之，　　說是經法。
　其在眾會，　　誦斯經者，　　心常如應，
　得無合會，　　引無央數，　　億載譬喻，
　故為是倫，　　而見斯典。　　又佛今日，
　講解道品，　　所至到處，　　踴躍而步。
　假使比丘，　　欲求善說，　　若見此經，
　當欣頂受。　　其有奉持，　　方等經者，
　心常專精，　　不樂餘業，　　執持一頌，
　志不改易，　　乃得聽受，　　如是弘模。
　假使有人，　　慕求斯經，　　當崇敬之，
　如如來身。　　若人思僥，　　欲學此法，
　設令得者，　　當稽首受。　　其人不當，
　念索餘經，　　亦未曾想，　　世之群籍。
　而行佛道，　　志在根力，　　悉捨離之，
　講專斯經。　　告舍利弗，　　佛滿一劫，
　舉喻億千，　　分別解脫。　　設有願發，
　上尊佛道，　　當以斯經，　　宣暢布散。」

　　正法華經卷第二
大正新修大藏經第 09 冊 No. 0263 正法華經


　　正法華經卷第三

　　西晉月氏國三藏竺法護譯

　　信樂品第四

　　於是賢者須菩提、迦旃延、大迦葉、大目揵連等，聽演大法，得未曾有，本所未聞；而見世尊授舍利弗決，當得無上正真之道，驚喜踴躍咸從坐起，進詣佛前偏袒右肩，禮畢叉手瞻順尊顏，內自思省心體熙怡，支節和懌悲喜併集，白世尊曰：「唯大聖通，我等朽邁年在老耄，於眾耆長僉老羸劣，歸命眾祐冀得滅度，志存無上正真之道，進力鮮少無所堪任，如來所講我等靖聽，次第坐定諸來大眾，不敢危疲無所患厭。前者如來為鄙說法，已得於空．無相．無願，至於佛典國土所有，於一切法無所造作，其諸菩薩所可娛樂，如來勸發多所率化。鄙於三界而見催逐，常自惟忖謂獲滅度，今至疲憊，爾乃誨我以奇特誼，樂於等一，則發大意於無上正真道。而今大聖授聲聞決當成正覺，心用愕然怪未曾有，餘得大利各當奉事，乃獲逮聞如是品經。從過去佛常聞斯法，故初值遇，則我祿厚喻獲妙寶，無央數妙意所至願，現在於色而無所畏，珍琦鼓樂自然為鳴，而燃大燈照耀彌廣，栴檀叢林芬蘊而香。唯然世尊，我豈堪任而說之乎？」

　　告曰：「可也。」

　　時諸聲聞共白佛言：「昔有一士離父流宕，僑亭他土二三十年，馳騁四至求救衣食，恆守貧窮困無產業。父詣異城，獲無央數金銀珍寶、水精琉璃、車??馬瑙、珊瑚虎魄，帑藏盈滿，侍使僮僕、象馬車乘不可稱計，眷屬無數七寶豐溢，出內錢財耕種賈作。子厄求食，周行國邑城營村落。造富長者適值秋節，入處城內循行帑藏，與子別久忽然思見，不知所在。自念：『一夫，財富無量橫濟遠近，竊惟我老朽耄垂至，假使終沒室藏騷散，願得見子恣所服食，則獲無為不復憂戚。』其子僥會至長者家，遙見門前，梵志君子大眾聚會眷屬圍繞，金銀雜廁為師子座，交露珠瓔為大寶帳，父坐其中分部言教，諸解脫華徧佈其地，億百千金以為飲食。子覲長者色像威嚴，怖不自寧，謂是帝王若大君主，進退猶豫不敢自前，孚便馳走。父遙見子心用歡喜，遣傍侍者追呼令還。遑懅躄地，謂追者曰：『我不相犯，何為見捉？』侍者執之俱詣長者。長者告曰：『勿恐勿懼，吾為子勤廣修產業帑藏充實，與子別久數思相見，年高力弊父子情重。』將入家內，在於眾輩不與共語。所以者何？父知窮子志存下劣不識福父，久久意悟色和知名，又見琦珍。長者言曰：『是吾子也。以權告子。今且恣汝隨意所奉。』窮子怪之得未曾有，則從坐起行詣貧裡求衣索食，父知子緣，方便與語：『汝便自去與小眾俱。』子來至此而再致印，曰：『至此宅有所調飾。』父付象馬即令粗習，假有問者答亦如之，當調車馬嚴治寶物恣意賜與，父求窮子所可賑給，具足如斯。時子於廄調習車馬繕治珍寶，轉復教化家內小大。父於窗牖遙見其子所為超絕，脫故所著沐浴其身，右手洗之，以寶瓔珞香華被服，光曜其體皆令清淨，而告之曰：『爾從本來何所興立？何所繫屬？捨吾他行，勤苦飢寒。吾以耄矣，以情相告，便時納娶，嬉遊飲食以康祚胤。吾所造業不可訾計，眾寶具足子知之乎！求汝積年而戀惡友，今乃來歸宜除瑕垢，吾有妙寶夜光明珠琦珍瑰異，皆為汝施，僮僕侍使男女大小，恣意所欲，一以相付。吾愛念汝，猶如國王幸其太子。』」

　　諸尊聲聞共白佛言：「彼時窮子，播蕩流離二三十年，至長者家乃得申敘，追惟前後遊觀所更心悉念之。時大長者寢疾於床知壽欲終，自命其子而告之曰：『吾今困劣宜承洪軌，居業寶藏若悉受之，周濟窮乏從意所施，輒備奉教喜不自勝，所行至誠不失本誓。』父知子志身行謹敕，先貧後富益加欣慶，宗敬親屬禮拜耆長，父於國王君主大臣眾會前曰：『各且明聽，斯是吾子則吾所生，名字為某，捨我流迸二三十年，今乃相得。斯則吾子吾則是父，所有財寶皆屬我子。』子聞宣令大眾之音，心益欣然而自念言：『餘何宿福得領室藏？』」

　　諸聲聞等又白佛言：「大富長者則譬如來，諸學士者則謂佛子，勉濟吾等三界勤苦，如富長者還執其子度脫生死。於是世尊，有無央數聖眾之寶，以五神通除五陰蓋，常修精進在彼道教，志於滅度謂為妙印。慇勤慕求初不休懈，欲得無為意中默然，熟自思惟所獲無量，於如來所承順法行，遵修禪定而常信樂。謂觀我等懈廢下劣，而不分別不能志願，此如來法珍寶之藏，於今世尊以權方便，觀於本際慧寶帑藏，蠲除饑??授大妙印。唯然大聖於今耆年，斯大迦葉從如來所朝旦印印，當至無為。又世尊為我等示現菩薩大士慧誼，餘黨奉行為眾說法，當顯如來聖明大德，咸使暢入隨時之誼。所以者何？世雄大通善權方便，知我志操不解深法，為現聲聞，畏三界法及生老死，色聲香味細滑之事，趣欲自濟不救一切，離大慈悲智慧善權，禪定三昧乃知人心，不睹一切眾生根原。譬如窮士求衣索食，而父須待欲使安樂，子不覺察。佛以方便隨時示現，我等不悟。今乃自知成佛真子，無上孫息為佛所矜，施以大慧。所以者何？雖為佛子下賤怯弱，假使如來，睹心信樂喜菩薩乘，然後乃說方等大法。

　　「又世尊興為二事，為諸菩薩現甘露法，為諸下劣志願小者，轉復勸進入微妙誼。譬如彼子與父別久，行道遙見，不識何人呼而怖懼；後稍稍示威儀法則乃知是父。佛亦如是，吾等不解菩薩大士，雖從法生為如來子，但求滅度，不志道場坐於樹下降魔官屬度脫一切。我輩自謂已得解脫，以是之故，今日睹聞未為成就，不為出家不成沙門。今如來尊現諸通慧，我等以獲大聖珍寶，佛則為父我則為子，父子同體焉得差別。猶如長者臨壽終時於大眾前，宣令帝王梵志長者君子，今諸所有庫藏珍寶用賜其子，子聞歡喜得未曾有。佛亦如是，先現小乘一時悅我，然今最後，普令四輩比丘、比丘尼、清信士、清信女，天上世間一切人民，顯示本宜。佛權方便說三乘耳，尚無有二豈當有三？是諸聲聞皆當成佛，我等悅豫不能自勝。」

　　時大迦葉則說頌曰：

「我等今日，　　逮聞斯音，　　怪之愕然，
　得未曾有，　　由是之故，　　心用悲喜。
　又省導師，　　柔軟音聲，　　尊妙珍寶，
　為大積聚，　　一處合集，　　以賜我等。
　未曾思念，　　亦不有求，　　還聞弘教，
　心懷踴躍。　　譬如長者，　　而有一子，
　興起如愚，　　亦不闇冥，　　自捨其父，
　行詣他國，　　志於殊域，　　仁賢百千。
　於時長者，　　愁憂念之，　　然後而聞，
　即自迸走，　　游於十方，　　意常悒戚。
　父子隔別，　　二三十年，　　與人戀訟，
　欲得其子，　　便詣異土，　　入於大城。
　則於彼止，　　立於屋宅，　　具足嚴辦，
　五樂之欲，　　無數紫金，　　及諸珍寶，
　奇異財業，　　明珠碧玉，　　象馬車乘，
　甚為眾多。　　牛畜?彘，　　雞鶩羠羊，
　出內產息，　　賈作耕種，　　奴僕僮使，
　不可計數。　　嚴辦眾事，　　億千百類，
　又得王意，　　威若國主，　　一城民庶，
　委敬自歸，　　諸郡種人，　　遠皆戴仰。
　若干種業，　　因從求索，　　興造既多，
　不可計限，　　勢富如是。　　啼哭淚出，
　吾既朽老，　　志力衰變，　　心誨思想，
　欲得見子。　　夙夜追念，　　情不去懷，
　聞子之問，　　意增煩惋。　　捨我別來，
　二三十年，　　吾之所有，　　財業廣大，
　假當壽終，　　無所委付。　　計彼長者，
　其子愚濁，　　貧窮困厄，　　常求衣食，
　游諸郡縣，　　恆多思想，　　周旋汲汲，
　慕系嗇口，　　征營馳邁，　　栽自供活，
　或時有獲，　　或無所得。　　纏滯他鄉，
　亦懷悒傶，　　志性褊促，　　荊棘劙身，
　展轉周旋，　　行不休息，　　漸漸自致，
　到父所居。　　槃桓入出，　　復求衣食，
　稍稍得進，　　至於家君。　　遙見勢富，
　極大長者，　　在於門前，　　坐師子床，
　無數侍衛，　　眷屬圍繞，　　出入財產，
　及所施與。　　若干人眾，　　營從立侍，
　或有計校，　　金銀珍寶，　　或合簿書，
　部別分莂，　　紀別入出，　　料量多少。
　於時窮子，　　見之如此，　　倚住路側，
　觀所云為，　　自惟我身，　　何為至此，
　斯將帝王，　　若王太子，　　得無為之，
　所牽逼迫，　　不如捨去，　　修己所務。
　思慮是已，　　尋欲迸逝，　　世無敬貧，
　喜窮士者。　　是時長者，　　處師子座，
　遙見其子，　　心密踴躍，　　尋遣侍者，
　追而止之，　　呼彼窮子，　　使還相見。
　侍者受教，　　追及宣告，　　錄召令還。
　即怖僻地，　　心竊自惟，　　得無被害，
　曷為見執，　　何所求索。　　大富長者，
　見之起強，　　憐傷斯子，　　為下劣極，
　亦不睹信，　　彼是我父，　　又復懷疑，
　不審財寶。　　其人慰喻，　　具解語之，
　有紫磨金，　　積聚於此，　　當以供仁，
　為飲食具，　　典攝眾計，　　役業侍使，
　吾有眾寶，　　蘊積腐敗，　　委在糞壤，
　不見飾用。　　子便多取，　　以為質本，
　蓄財殷廣，　　無散用者。　　其人聞告，
　如是教敕，　　則尋往詣，　　奉宣施行，
　受長者教，　　不敢違命，　　即入家中，
　止頓正領。　　爾時長者，　　遙從天窗，
　詳觀察之，　　知何所為。　　雖是吾子，
　下劣底極，　　唯曉計算，　　調御車耳。
　即從樓觀，　　來下到地，　　便還去衣，
　垢污之服，　　則便往詣，　　到其子所。
　敕之促起，　　修所當為，　　則當與卿，
　劇難得者，　　以德施人，　　案摩手腳，
　咸醲滋美，　　以食相給，　　及床臥具，
　騎乘所乏。　　於時復為，　　娉索妻婦，
　敖黠長者，　　以此漸教，　　子汝當應，
　分部之業，　　吾愛子故，　　心無所疑。
　漸漸稍令，　　入在家中，　　賈作治生，
　所入難計，　　所空缺處，　　皆使盈溢，
　步步所行，　　鞭杖加人，　　珍琦異寶，
　明珠流離，　　都皆收檢，　　內於帑藏，
　一切所有，　　能悉計校，　　普悉思惟，
　財產利誼。　　為愚騃子，　　別作小庫，
　與父不同，　　在於外處。　　於時窮士，
　心自念言，　　人無有此，　　如我庫者。
　時父即知，　　志性所念，　　其人自謂，
　得無極勢，　　即便召之，　　而親視之。
　欲得許付，　　所有財賄，　　而告之曰，
　今我一切，　　無數財寶，　　生活資貨，
　聚會大眾，　　在國王前，　　長者梵志，
　君子等類，　　使人告令，　　遠近大小。
　今是我子，　　捨我迸走，　　在於他國，
　梁昌求食，　　窮厄困極，　　今乃來歸，
　與之別離，　　二三十年。　　今至此國，
　乃得相見，　　在於某城。　　而亡失之，
　於此求索，　　自然來至，　　我之財物，
　無所乏少，　　今悉現在，　　於斯完具，
　一切皆以，　　持用相與，　　卿當執御，
　父之基業。　　其人尋歡，　　得未曾有。
　我本貧窮，　　所在不詣，　　父時知餘，
　為下劣極，　　得諸帑藏，　　今日乃安。
　大雄導師，　　教化我等，　　睹見下劣，
　樂喜小乘，　　度脫我輩，　　使得安隱，
　便復授決，　　當成佛道。　　於今安住，
　多所遣行。　　無數菩薩，　　慧力無量，
　分別示現，　　無上大道，　　攀緣稱讚，
　億垓譬喻，　　餘等得聞。　　最勝諸子，
　則便奉行，　　尊上大道，　　所當起立，
　視眾眼目，　　當於世間，　　得成佛道，
　而為聖尊，　　造業如斯。　　將養擁護，
　於此佛法，　　講說分別，　　最勝慧誼。
　則為感動，　　一切眾生，　　我等志願，
　貧心思念。　　假使得聞，　　於斯佛誨，
　不肯發起，　　如來之慧。　　睹見最勝，
　宣暢道誼，　　意中自想，　　盡得滅度，
　不願志求，　　如此比慧。　　又聞大聖，
　諸佛國土，　　未曾有意，　　發歡喜者，
　寂然在法，　　一切無漏，　　棄捐所興，
　滅度之事。　　由此思想，　　不成佛道，
　常當修行，　　晝夜除慢。　　諸佛道誼，
　最無有上，　　未曾勸助，　　志存於彼。
　今乃究竟，　　具足最勝，　　得無為限，
　當捨陰蓋，　　長夜精進，　　修理空誼，
　解脫三界，　　勤苦之惱。　　佛興教戒，
　則以具嚴，　　如是計之，　　無所乏少。
　最勝所演，　　經身之慧，　　假使有人，
　願等佛道，　　為是等故，　　加賜法事，
　由緣致斯，　　餘徒欽樂。　　有大導師，
　周旋世間，　　普悉觀察，　　如此輩相。
　諸恐懼者，　　令得利誼，　　求索勸助，
　令我信樂。　　善權方便，　　猶若如父，
　譬如長者，　　遭時大富。　　其子而復，
　窮劣下極，　　則以財寶，　　而施與之。
　大聖導師，　　所興希有，　　分別宣暢，
　善權方便。　　諸子之黨，　　志樂下劣，
　修行調定，　　而以法施。　　我等今日，
　致得百千，　　未曾有法，　　如貧得財。
　於佛教化，　　獲道得寶，　　第一清淨，
　無復諸漏。　　長夜所習，　　戒禁定意，
　執誼將護，　　世雄唱導。　　今日有獲，
　佛之大道，　　眷屬圍繞，　　修行無闕。
　其有長夜，　　清淨梵行，　　依倚法王，
　深遠之慧，　　而為具足，　　此尊德果，
　日成微妙，　　無有諸漏。　　我等今日，
　乃為聲聞，　　還得聽省，　　上尊佛道，
　當復見揚，　　聖覺音聲，　　以故獲聽，
　超度恐懼。　　今日乃為，　　致無所著，
　以無著誼，　　為諸天說，　　世人魔王，
　及與梵天，　　為親一切，　　眾生之類。
　何所名色，　　造立寂然，　　蠲除眾生，
　無億數劫，　　於是所造，　　甚難得值，
　計於世間，　　希有及者。　　今日無著，
　燒罪度岸，　　修行為業，　　踴躍歡喜。
　吾等歸聖，　　以頂受之，　　所願具足，
　如江河沙。　　飲食衣服，　　若干巨億，
　諸床臥具，　　離垢無穢，　　用栴檀香，
　以為屋室，　　柔軟坐具，　　以敷其上。
　若疾病者，　　無所藥療，　　今日供養，
　安住廣度，　　所施劫數，　　如江河沙，
　所造立者，　　無能奪還。　　高遠之法，
　無量無限，　　其大神足，　　建立法力。
　佛為大王，　　無漏最勝，　　堪任堅強，
　常修牢固，　　安慰勸進，　　恆以時節，
　未曾修設，　　望想福行。　　於一切世，
　諸法中尊，　　皆為大神，　　最勝如來。
　然大燈明，　　示無央眾，　　知諸黎庶，
　筋力所在，　　若干種種，　　所喜樂願，
　因緣百千，　　而順開化。　　如來皆睹，
　眾人性行，　　他人心念。　　一切群萌，
　以若干法，　　而致墮落。　　以法示現，
　此尊佛道。」

　　正法華經藥草品第五

　　爾時世尊告大迦葉及諸耆年聲聞：「善哉！所嘆如實。審如所言，如來之德如向所喻，復倍無數不可思誼，無能計量劫之垓底，一一計數大聖所應，如來之慧無能限者，不有法想道地處所，莫能盡原。世尊普入一切諸誼，察於世間見眾庶心，所度無極一切分別，皆使決了權慧之事，勸立一切度於彼岸，皆現普智入諸通慧。譬如三千大千世界，其中所有諸藥草木，竹蘆叢林諸樹小大，根本莖節枝葉華實，其色若干種類各異，悉生於地。若在高山岩石之間，丘陵堆阜溪谷坑坎。時大澍雨潤澤普洽，隨其種類各各茂盛，叵我低仰莫不得所，雨水一品週徧佛土，各各生長地等無二。如來正覺講說深法，猶如大雨。大聖出現興在世者，則為一切諸天、人民、阿須倫、鬼神、龍，顯示威曜咸尋來至，皆現在前，為暢大音分別慧誼，大師子吼班宣景模：『吾為如來使，天上天下諸天世人，未度者度，未脫者脫，未安者安，未滅度者令得滅度。於是世及後世所知而審，為諸通慧皆能普見，度諸度，脫諸脫，安諸安，未滅度者皆令滅度，悉來詣我。』於時諸天、人民、阿須倫、揵沓和、迦留羅、真陀羅、摩睺勒一切雲集，吾於講法現其道誼，佛為道父分別道慧。」

　　佛語迦葉：「於時黎庶無數億垓，皆來聽經，如來通見一切根本，大精進力如應說法，分別散告無量言教，不失本心咸令歡喜，安隱無患或得度世，終生善處恣其所好，各自然生。或習愛慾便為說經，或聽受法離諸貪惑，轉稍以漸遵諸通慧，因從本力如其能量，堅固成就平等法身，猶如大雨，普佛世界滋育養生，等無差特。如來演法一品如是，至解脫味離欲寂滅，入諸通慧，若聽受持諷誦奉者，不自識省無所觀念。所以者何？群生根本形所像類，如所想念，已念當念所可施行，以行當行所當行者，諸所因緣，所當獲致所當說者，唯如來目悉知見之。在所現處住於其地，如雨等潤藥草叢林、白黑青赤上中下樹，世尊如之見一味已，入解脫味志於滅度，度諸未度究竟滅度，令至一土一同法味，到無恐懼使得解脫。化於眾生使得信樂，苞育將護悉令普至於諸通慧，讚詠分別逮賢聖法，亦如向者迦葉所說。」

　　世尊欲重解誼所趣，以偈頌曰：

「吾興於世間，　　仁和為法王，
　為眾生說法，　　隨其所信樂。
　意勇建大業，　　久立分別說，
　群萌多受持，　　蒸庶無所言。
　法王慧難解，　　闇冥設聞者，
　眾入懷狐疑，　　則棄所住處。
　隨其境界說，　　如本力所任，
　又示餘利誼，　　則為現正法。
　譬如純黑雲，　　踴出升虛空，
　普雨佛世界，　　遍覆於土地，
　又放大電?，　　周匝有水氣，
　而復震雷聲，　　人民皆歡喜。
　陰蔽於日月，　　除熱令陰涼，
　欲放雨水故，　　時布現在上。
　彼時普等雨，　　水下無偏黨，
　滂流於佛土，　　澤洽眾塸域。
　應時而降雨，　　激灌一切地，
　旱涸枯溪澗，　　一切得浸漬。
　惠澤無不到，　　眾源皆湧溢，
　深谷諸廣野，　　林麓慉幽藪，
　萌葉用青倉，　　藥草無數生，
　樛木諸叢林，　　滋長大小樹，
　眾藥咸茂殖，　　莖幹華實繁，
　隨其本境界，　　皆令得蒙恩。
　諸天樹木，　　結根坑坎，　　陝隘迮處，
　而生其中。　　如諸邪道，　　一切愚癡，
　長益繫縛，　　如像著絆，　　草刺棘樹，
　蘆葦??，　　莖節枝葉，　　及諸華實。
　華實茂盛，　　多所饒益，　　蒙之恩雨，
　藥草滋長，　　從其種類，　　因本境界，
　各各得服，　　飢渴飽滿。　　如其所種，
　各得其類，　　然其天雨，　　皆為一味。
　告迦葉曰，　　佛亦如是，　　出興於世，
　譬如天雨。　　這現天下，　　為眾說法，
　以是誠行，　　示於眾生。　　大僊以斯，
　使人聞經，　　皆於諸天，　　人民前現。
　佛為如來，　　聖中之尊，　　善權方便，
　猶如天雨，　　吾當飽滿，　　一切群萌，
　愚騃之黨，　　身形枯燥，　　除諸苦患，
　得立大安，　　燒盡愛慾，　　獲至滅度。
　諸天人民，　　皆聽我言，　　普悉當來，
　詣佛大聖。　　吾為如來，　　世尊無倫，
　有所導御，　　故出於世，　　為一切人，
　分別說經，　　化無數千，　　眾生之類。
　又復示現，　　若干種誼，　　於彼若此，
　常行平等，　　得至解脫，　　滅度無為。
　或在門前，　　而說經典，　　則為造立，
　道德之藏，　　諸等不等，　　皆令平等，
　無有所憎，　　愛慾永除。　　未曾講說，
　無益之語，　　未常增惟，　　諸放逸緣。
　以一切法，　　為眾生說，　　假使眾庶，
　多不可計，　　為講大典，　　不詭因緣，
　行步所由，　　若復住立，　　在於座上，
　而續三昧。　　譬如大龍，　　雨多所潤，
　普浸潤斯，　　一切世間。　　尋興慧雲，
　而降法雨，　　暢發微妙，　　應病與藥。
　常為眾生，　　說賢聖誼，　　皆令奉戒，
　如天陰涼。　　眾人失言，　　及違諸行，
　欲使近法，　　轉漸調柔。　　使住疑者，
　捨諸邪見，　　勸化導利，　　令淨所睹。
　捨置下劣，　　遠眾懈廢，　　隨其所趣，
　而令入法。　　應時為說，　　如其心本，
　令皆棄捐，　　順師子行。　　世尊等演，
　經法之雨，　　悉使得至，　　大尊佛道，
　任其力耐，　　而令聽受，　　若干道慧，
　而化立之。　　從諸天人，　　志性所樂，
　天帝釋梵，　　轉輪聖王，　　猶如於此，
　諸小世間，　　諸藥品類，　　各各異種，
　碎小段段，　　諸所良藥。　　迦葉且聽，
　吾悉當說，　　以能識慧，　　無漏之法，
　便得無為，　　所在遊行，　　神通三達，
　亦復如是。　　斯雨定意，　　三昧諸藥，
　或有游詣，　　在於山岩，　　其人便得，
　緣一覺乘，　　於彼修禪，　　清淨之行，
　是則名曰，　　為中品藥。　　假使志願，
　上士美德，　　我當於世，　　逮成導師，
　常精進行，　　志依一心，　　是則名曰，
　為上尊藥。　　設使欲為，　　安住之子，
　恃怙慈心，　　而行寂然，　　疾得成道，
　為人中尊，　　所謂樹者，　　則喻於斯。
　是等能轉，　　不退轉輪，　　建立神足，
　根力之行，　　緣是長養，　　醫藥除病，
　英雄度脫，　　無數億人，　　隨時示現，
　於斯佛道，　　是則名曰，　　為大林樹。
　吾之所順，　　善權方便，　　一切大聖，
　亦復如是。　　最勝講法，　　則為平等，
　猶如慶雲，　　普一放雨。　　神通無礙，
　如此比像，　　若如眾藥，　　在於地上。
　以見如是，　　微妙之誼，　　如來所建，
　善權方便。　　假使分別，　　一善法事，
　亦如天雨，　　至若干形。　　佛以法雨，
　多所安隱，　　普潤天下，　　有所成就。
　觀察其人，　　堪任所趣，　　佛之法誨，
　景則一等。　　譬如放雨，　　墮草山岩，
　及至中間，　　無有不遍，　　灌諸樹木，
　若大叢林，　　密雲四集，　　天下豐羨。
　設使世間，　　行慈愍法，　　常以經典，
　飽滿天下。　　以現世間，　　令普安隱，
　天雨藥草，　　華實茂盛，　　其藥樹木，
　稍漸長大，　　是為羅漢，　　諸漏盡者。
　諸緣覺品，　　處於林藪，　　我所說法，
　無有塵垢。　　無數菩薩，　　志開總智，
　周旋三界，　　一切普行，　　於眾會中，
　演此大道，　　猶如樹木，　　日日滋長。
　修進神足，　　專達四禪，　　若聞空慧，
　心則解達。　　放出光明，　　無數億千，
　是為大樹，　　而復滋茂。　　若諸聲聞，
　不至滅度，　　斯為世尊，　　第一最說。
　若此分別，　　乃為講法，　　猶如興雲，
　而澍甘雨，　　漸漸長育，　　眾藥草木，
　人民之華，　　不可稱量。　　一時之間，
　說因緣法，　　而為眾人，　　現於佛道。
　善權方便，　　佛謂言教，　　一切導師，
　亦復如是。　　斯諸說法，　　為最究暢，
　諸聲聞等，　　皆當承是。　　緣斯之行，
　當得佛行，　　此諸羅漢，　　如是無異。
　世尊演誼，　　盡極於斯，　　化諸小乘，
　皆得佛道。」

　　佛復告大迦葉：「如來所教等化無偏，譬如日明廣照天下，光無所擇照與不照，高下深淺好惡香臭，等無差特。佛亦如是，以智慧光普照一切，五道生死、菩薩、緣覺、聲聞，慧無增減，隨心所解各得其所，本無三乘緣行致之。」

　　迦葉白佛：「設無三乘，何故得有菩薩、緣覺、聲聞？」

　　佛言：「譬如陶家埏埴作器，或盛甘露蜜，或盛酪蘇麻油，或盛醲飲食，泥本一等，作器別異所受不同。本際亦爾，一等無異，各隨所行成上中下。」

　　迦葉又問：「縱使別異，究竟合不？」

　　告曰：「當合明者解之，譬若有人從生而盲，不見日月、五色、十方，則謂天下無日月、五色、八方上下。有對說者，其人不信。若有良醫觀人本病，何故無目？本罪所種，離明眼冥體癭重病。何謂重病？風寒熱癖是則四病。便心念言：『斯人之疾，凡藥療之終不能愈。雪山有藥能療四病：一曰顯，二曰良，三曰明，四曰安，是藥四名。』於時良醫愍傷病人，為設方便即入雪山，采四品藥?咀搗合，以療其盲，目便見明。又加針灸消息補寫，斯人目睛內外通徹，睹日月光、五色、十方，爾乃取信。尋自克責：『我之盲冥，無所見聞，自以為達。今眼得視，乃自知本愚蔽之甚也。今睹遠近高下，無喻我者。』時有五通閑居僊人，洞視徹聽身能飛行，心能知人所念，自知所從來生死本末，而具語曰：『卿莫矜高自以為達，仁在屋裡自閉不出，不知外事。人念卿善惡尚不能見；十里五里語言之音、或二十里擊鼓之音聲，猶不能聞；近一二里，自不躇步亦不能至；自觀未生胚胎所憶，亦不能識。有何通達稱無不見乎？今吾察卿身，冥中為明，明中為冥。』其人問曰：『作何方術得斯聖通？願垂慧誨。』僊人答曰：『當入深山閑居獨處，除諸情慾爾乃有獲。』即遵所訓捨家岩燕，一心專精無所慕樂，則得神通。爾乃自覺，察本所見不足言名，今得五通無所罣礙，甫自知本所見蔽闇。」

　　佛言：「如是當解此喻，人在生死五道陰蓋，不了本無則名曰癡。從癡致行，從行致識，從識致名色，從名色致六入，從六入致更，從更致痛，從痛致愛，從愛致受，從受致有，從有致生，從生致老病死憂惱苦患，罪應集會故謂盲冥。是以世尊愍傷其人，升降三界輪轉無際，不能自拔。觀於眾生心之根原，病有輕重，垢有厚薄，解有難易，睹見遠近，便見三乘，發菩薩心，至不退轉，無所從生徑得至佛，猶如有目得為神僊。其良醫者，謂如來也。不發大意，謂生盲也。貪、婬、瞋恚、愚癡六十二見，謂四病也。空、無想、無願、向泥洹門，謂四藥也。藥行病癒則無有癡，名色六入所更痛愛，受有生老病死憂惱苦患，皆悉除矣。志不作善亦不在惡，如生盲者還得兩目，謂聲聞、緣覺生死已斷，度於三界省練五道，自以通暢莫能喻者。臨欲滅度佛在前住，誨以要法發菩薩意，不在生死不住滅度，解三界空，十方一切如化如幻，如夢、野馬、深山之響，悉無所有無所希望，無取無捨無冥無明，爾乃深睹，無所不達見無所見，見知一切黎庶萌兆。」

　　於是頌曰：

「譬如日光曜，　　徧照於天下，
　其明無增減，　　亦不擇好丑。
　如來猶若茲，　　慧等殊日月，
　普化於十方，　　亦不有增減。
　若如彼陶家，　　埏埴作瓦器，
　或盛甘露蜜，　　或受蘇油食，
　計泥本一等，　　為器各別異，
　所受又不同，　　因盛而立名。
　人本亦如是，　　無三界五道，
　隨行而隨生，　　展轉不自覺。
　解空號菩薩，　　中住則緣覺，
　倚空不解慧，　　則名為聲聞。
　譬如人生盲，　　不見日月光，
　五色及十方，　　謂天下無此。
　良醫探本端，　　見四病陰蓋，
　慈哀憐愍之，　　入山為求藥。
　所採藥奇妙，　　名顯良明安，
　?咀而搗合，　　以療生盲者，
　消息加針灸，　　病癒目睹明，
　見日月五色，　　乃知本淳愚。
　人不了無本，　　坐墮生死徑，
　十二緣所縛，　　不解終始病，
　世尊現於世，　　觀察三界原，
　因疾而隨本，　　各各開化之。
　了空則菩薩，　　意劣為緣覺，
　畏厭生死苦，　　故墜於聲聞。
　自謂道德高，　　無能有逾者，
　所睹極究練，　　無所憂弊礙。
　猶如五通者，　　號名曰僊人，
　愍而告之曰，　　卿故有蔽礙，
　不能弘深奧，　　於愚則為明，
　在內不見外，　　雖明故為愚。
　數十里有聲，　　耳則不得聞，
　若人欲危害，　　不知彼所念。
　欲至外數里，　　不躇步不到，
　若生長大時，　　不識胎中事。
　五事表裡徹，　　爾乃為悉達，
　何以忍貢高，　　自謂無等倫？
　欲得五通者，　　當處於閑居，
　精思專念道，　　爾能曉了此。
　即尋奉所誨，　　捨家入深山，
　一心無穢慮，　　便得成神僊。
　若得至聲聞，　　及獲緣覺乘，
　自謂慧具足，　　與佛等泥洹，
　臨欲滅度時，　　佛即住其前，
　為現菩薩法，　　三達無罣礙，
　智慧度無極，　　進善權方便，
　度空無想願，　　菩薩由是生。
　四等心四恩，　　用開化黎庶，
　解一切如化，　　幻夢野馬影，
　深山響芭蕉，　　三界無所有，
　不執亦不捨，　　無愚亦無明，
　不生死泥洹，　　悉等如虛空，
　無見無不見，　　乃睹一切本。
　當爾時所見，　　不造三界觀，
　一切普平等，　　所濟無有量。」

　　正法華經授聲聞決品第六

　　於是世尊說斯頌時，一切普告諸比丘眾：「吾盡宣告，此聲聞比丘大迦葉者，曾已供養三千億佛，方當供養如此前數，奉敬承順諸佛世尊，稟受正法奉持宣行，竟斯數已當得作佛，世界曰還明，劫名弘大，佛號時大光明如來．至真．等正覺．明行成為．善逝．世間解．無上士．道法御．天人師，為佛、眾祐，壽十二中劫。佛滅度後，正法住二十劫，其像法者亦二十劫。其佛國土甚為清淨，無有礫石荊蕀穢濁之瑕、山陵溪澗，普大快樂，紺琉璃地眾寶為樹，黃金為繩連綿諸樹，有八交道，諸寶樹木常有華實，悉皆茂盛。其土菩薩無央數億百千垓，諸聲聞等亦不可量億百千垓。其土無有魔事及諸官屬，諸魔營從皆護佛法，常行精進無所違失。」爾時世尊，欲重解誼，即說頌曰：

「我睹比丘，　　以佛明目，　　迦葉住此，
　當成為佛。　　於將來世，　　無央數劫，
　供養諸佛，　　聖中之尊，　　具足悉滿，
　三千億佛。　　斯大迦葉，　　諸漏得盡，
　便當越度，　　三品之行，　　當得佛道，
　親近法施，　　供養諸佛，　　天人之尊，
　合集得至，　　無上大道。　　最於來世，
　尊無上倫，　　為大聖道，　　無極神僊。
　其佛國土，　　最勝第一，　　清淨離垢，
　若干顯明，　　隨意所欲，　　常可至心。
　紫磨金色，　　珍寶莊嚴，　　復以珍寶，
　成為樹木，　　有諸道徑，　　嚴八交路，
　天人放香，　　自然流馨，　　彼時國土，
　所有如是。　　若干種華，　　而為挍飾，
　一切諸華，　　紫磨金色，　　出光音聲，
　以為法則，　　普常微妙，　　莫不見者。
　諸菩薩眾，　　億千之數，　　志性調定，
　逮大神通。　　諸聖哲等，　　奉方等經，
　不可計數，　　億百千垓，　　無有諸漏，
　奉持志強。　　所有聲聞，　　彼佛法勝，
　假使天眼，　　欲計劫限，　　弟子之數，
　不可稱算。　　其佛當壽，　　十二中劫，
　正法當住，　　二十中劫，　　像法亦立，
　二十中劫。　　大光明佛，　　德當如是。」

　　於是賢者大目揵連、賢者須菩提、賢者摩訶迦旃延，等同心側立頂戴，瞻順光顏目未曾眴，稽首足下戰戰兢兢，應時各各說斯之頌，而諮嗟曰：

「大雄無所著，　　釋王無極人，
　乃愍傷我等，　　讚揚宣佛音。
　今以知餘等，　　愍授我疇莂，
　以甘露見灌，　　沐浴眾祐決。
　譬如飢饉時，　　丈夫得美膳，
　虛乏叫喚求，　　有人手授食。
　吾等咸歡喜，　　本為下劣乘，
　違時捨眾人，　　虛乏不得決，
　設至平等覺，　　大聖不拜授，
　於今處世倫，　　則不復飲食。
　世尊見勸勵，　　聞尊上音聲，
　唯垂見授決，　　爾能獲大安。
　大哀願散疑，　　愍傷多所矜，
　撫恤貧匱意，　　甘露誘示子。」

　　於是世尊，見諸耆舊心志所念，即復重告諸比丘眾：「比丘當知，此大聲聞耆年須菩提，當復奉侍供養八千三十億百千垓佛，在諸佛所常修梵行，積纍功德具足究竟，竟後世時當得作佛，號稱嘆如來．至真．等正覺．明行成為．善逝．世間解．無上士．道法御．天人師，為佛．眾祐，世界名寶成，劫曰寶音。普佛之土周匝悉遍，有諸寶樹自然莊嚴，無沙礫石山陵溪澗，其樹音聲哀和柔雅，眾庶產業不可稱數，人所居跱館宇若干，重閣交露。有無央數聲聞之眾，欲計算者無能限量，悉識宿命。彼土菩薩亦不可計億那術百千。其佛當壽十二中劫，滅度之後，正法當住二十中劫，像法亦立二十中劫，則坐虛空，為一切人講說經法，開化無數百千菩薩。」爾時世尊而說頌曰：

「今吾普告，　　諸比丘眾，　　悉且明聽，
　佛所班宣。　　尊須菩提，　　是吾弟子，
　當來之世，　　得成為佛。　　大聖所見，
　至誠無虛，　　具足三十，　　那術垓千，
　當於世間，　　遵修道行，　　常志求斯，
　佛之要道。　　於彼來世，　　究竟行已，
　顏色殊妙，　　相三十二，　　威曜巍巍，
　紫磨金容，　　處世清淨，　　多所愍哀。
　國土快樂，　　所在顯現，　　無數人見，
　踴躍可意，　　悉當遊行，　　詣諸世尊，
　度脫群生，　　億百千垓。　　諸菩薩眾，
　不可計量，　　而常廣說，　　不退轉輪，
　在最勝教，　　諸根通利，　　皆當恭順。
　彼佛國土，　　諸聲聞事，　　不可計量，
　欲有限算，　　無能盡極。　　六通三達，
　獲大神足，　　脫門無礙，　　而處安隱，
　計神足力，　　不可思議。　　我假使說，
　諸佛尊道，　　諸天人民，　　如江河沙，
　常當叉手，　　自歸聖尊。　　其佛當壽，
　十二中劫，　　正法當住，　　二十中劫，
　像法亦立，　　二十中劫，　　世雄導師，
　劫數如是。」

　　爾時世尊重複宣告諸比丘眾：「比丘欲知堅固取要分別平等，是我聲聞大迦旃延。後當供養奉侍八千億佛，佛滅度後各起塔廟，高四萬里，廣長各二萬里，皆七寶成，金銀、琉璃水精、車??馬瑙、珊瑚碧玉，香華、雜香搗香、繒彩幢幡供廟。如是過斯數已，當復供養二十億佛，然後來世當得作佛，號曰還已紫磨金色如來．至真．等正覺．明行成為．善逝．世間解．無上士．道法御．天人師，為佛．眾祐。國土嚴淨平等無邪，名聞顯現，琉璃為地，若干種樹眾寶校飾，紫磨黃金為繩連綿，諸樹華實茂盛華遍。佛土無有地獄餓鬼畜生，但有諸天人民眾多具足充滿。又諸聲聞無數百千那術之眾，諸菩薩等無數百千，莊嚴國土。其佛當壽十小劫，滅度之後，正法當住二十中劫，像法亦住二十中劫。」於時世尊，即說頌曰：

「諸比丘眾，　　皆聽吾教。　　其佛音聲，
　當美柔軟，　　尊迦旃延，　　為佛弟子。
　當供養佛，　　若干導師，　　奉敬承順，
　恭恪無量，　　無數世人，　　不能稱計。
　若滅度後，　　當起廟寺，　　當以華香，
　而供養之。　　然於後世，　　便得作佛，
　國土清淨，　　無有瑕穢。　　講說發起，
　億千眾生，　　具足開導，　　一切人民。
　世界莊嚴，　　光照十方，　　當得作佛，
　多所超喻。　　號紫金色，　　其德巍巍，
　究竟群黎，　　億百千垓。　　無數菩薩，
　及諸聲聞，　　滿其佛國，　　無量難計。
　常行精進，　　於佛法教，　　除斷諸難，
　滅終始患。」

　　於是世尊，復告四部眾會曰：「今佛大聖宣告爾等，是我聲聞尊大目揵連，當悉供養奉侍於八千佛，承順世尊一切無量。諸佛滅度當起塔廟，七寶校成，金銀、琉璃水精、車??馬瑙、珊瑚真珠，高四萬里廣長二萬里，若干殊好眾寶之物，供養塔廟，及與香華、雜香搗香、繒彩華蓋、幢幡伎樂之娛。過是數已，當復奉敬二百萬億佛，供養承順。最後世時當得作佛，號還已金華栴檀香如來．至真．等正覺．明行成為．善逝．世間解．無上士．道法御．天人師，為佛．眾祐，國土名意樂，劫曰樂滿。其佛世界，快樂安隱清淨鮮潔，紺色琉璃以為其地，諸樹華實七寶合成，普以真珠眾華莊校，平等端嚴眾寶具足。諸大僊聖有億百千，寂然而坐所謂無量。皆諸菩薩廣說經法。其佛當壽二十中劫，滅度之後，正法當住四十中劫，並計像法。」爾時世尊則說頌曰：

「大目揵連，　　是吾弟子，　　棄捐仁行，
　猶得自在。　　二百萬億，　　諸劫之數，
　悉當供養，　　此諸佛教。　　普於諸佛，
　常修梵行，　　而當志願，　　斯諸佛道。
　悉當奉侍，　　諸佛世尊，　　具以承事。
　導師之眾，　　皆當廣普，　　執持聖教，
　若干億劫，　　百千之數，　　慇勤承順，
　不違大命，　　諸安住等。　　滅度之後，
　以眾七寶，　　興立塔廟，　　為諸最勝，
　建修上業。　　用栴檀香，　　以為柱樑，
　眾香伎樂，　　而供養之。　　然於後世，
　事究竟已，　　言談斐粲，　　人所宗仰，
　多所愍哀，　　所為如此，　　當得作佛，
　號金栴檀。　　其佛當壽，　　二十中劫，
　安住所更，　　行德如是。　　當為菩薩，
　講說經法，　　於是劫數，　　分別雅誼。
　最勝聲聞，　　有無數千，　　億百千數，
　如江河沙。　　六通三達，　　得大神足，
　於安住世，　　獲致妙通。　　無數菩薩，
　悉不退轉，　　精進勇猛，　　有志智慧。
　修行如應，　　順斯佛教，　　不可計量，
　若干千數。　　佛滅度後，　　弟子多學，
　正法當住，　　流佈十方。　　正法像法，
　四十中劫，　　正法沒盡，　　像法乃出。
　是佛聲聞，　　得大神足，　　佛皆勸立，
　在大尊道。　　依倚大聖，　　不違真法，
　於當來世，　　成佛自在。」

　　正法華經卷第三
大正新修大藏經第 09 冊 No. 0263 正法華經


　　正法華經卷第四

　　西晉月氏國三藏竺法護譯

　　往古品第七

　　佛告諸比丘：「乃去往古久遠世時，不可計會無央數劫，有佛號大通眾慧如來．至真．等正覺．明行成為．善逝．世間解．無上士．道法御．天人師，為佛．眾祐，世界曰大殖稼，劫名所在形色。其佛說經不可稱限，譬如於是三千大千世界所有土地，有一士夫皆悉破碎此一佛國悉令如塵，則取一塵，過東方如千佛界中塵之數國，乃著一塵。如是比類，復取一塵，越東如前佛界塵數，乃著一塵，悉使塵盡三千大千世界中塵，令無有餘遍於東方，如是比類無量佛國。於意云何？寧可稱限得諸佛界邊際不乎？」

　　比丘答曰：「不也。世尊！不也。安住！」

　　佛言比丘：「如是等倫佛土諸數悠邈，猶如有人一一取塵著諸佛土，若干之限，諸佛國塵不可稱量，億百千垓兆載諸劫，欲知其佛滅度以來劫數長久，不可思議無量難測，大通眾慧道力示現，滅度以後法住劫數，亦復如是。」

　　世尊頌曰：

「我念過去，　　無數億劫，　　時有如來，
　兩足之尊，　　名大通慧，　　無極慈仁。
　於時世尊，　　黎庶之上，　　比如皆取，
　此佛世界，　　悉破碎之，　　盡令如塵。
　假使有人，　　一一取塵，　　過千佛界，
　乃著一塵，　　如是次第，　　聖尊國土。
　其人著塵，　　皆令悉遍，　　若干之數，
　悉令周普，　　世界眾限，　　有不可數。
　一切所有，　　大聖國土，　　諸所有塵，
　不可限量，　　皆悉破碎，　　令無有餘。
　大聖至尊，　　逝來如斯，　　其佛安住，
　滅度已竟。　　劫數如是，　　無量億千，
　若欲料限，　　無能思議。　　滅度已來，
　若干劫數，　　彼時導師，　　過久乃爾。
　諸弟子眾，　　及菩薩行，　　如來之慧，
　巍巍如斯。　　今佛悉念，　　聖滅度來，
　比丘欲知，　　佛之智慧，　　聖明普達，
　等無有異。　　佛皆覺了，　　過無數劫，
　不計微妙，　　無漏之誼。」

　　佛告諸比丘：「其大通眾慧如來．正覺，壽四十四億百千劫，以無上正真道，初升道場坐於樹下一劫默然，至於二劫不得正覺，乃至十劫，而不興起身不動搖，體不傾倚亦不自念，都無思想而向諸法，遂坐佛樹降魔官屬，當成正覺。忉利諸天子，化作大師子座，面四十里，佛坐其上。世尊坐定，諸梵天子普雨天華週四千里，自然風起吹放眾華，散於佛上。佛在樹下滿十中劫，天華紛紛盡劫不絕。又四天王及諸天子，作眾伎樂音如雷震，常以華香伎樂供養大聖，未曾休懈。」

　　佛告比丘：「時世尊大通眾慧乃至十劫，逮成無上正真之道，為最正覺至於滅度，供養不懈。其佛在家未捨國去，為太子時有十六子，端正殊好智慧難及，色像第一儒雅仁和。時十六國王子者，各各自有若干種樂，所居遊觀快不可言，種種顯現，琴瑟伎樂亦不可量。見佛世尊成最正覺，時有自然大法音聲，尋則棄國，捨轉輪王位、萬民、伎樂、諸欲之娛，眷屬圍繞，及諸聖賢大響帝王百千之數，並不可計億百千垓群萌之類營從集會，往詣世尊所處道場，欲得稽首奉受佛教。群從僉然雍雍肅肅，稽首佛足繞佛三匝卻住一面，以偈頌曰：

「『大通眾慧，　　極尊無上，　　積纍平等，
　　無量億數，　　以上妙誼，　　愍傷一切，
　　所願具足，　　於是賢聖。　　修勤苦行，
　　竟十中劫，　　專精一心，　　處在一座，
　　其身清淨，　　而不動搖，　　燒諸苦患，
　　如拔樹根。　　分別於心，　　而志湛泊，
　　未曾進退，　　亦不傾倚，　　無有增減，
　　默然而應，　　究竟寂定，　　無有諸漏。
　　現在吉祥，　　常獲大安，　　無想著故，
　　得尊佛道。　　我等見之，　　增智無畏，
　　如是比類，　　長益德義。　　不計身命，
　　皆斷苦患，　　積纍忍辱，　　不貪安樂。
　　分別道慧，　　不處惱痛，　　號在閑居，
　　興發精進。　　其不篤信，　　諸佛音聲，
　　長夜增益，　　惡道之罪，　　則失人身，
　　墮落惡趣，　　為一切世，　　所見謗毀。
　　今以逮見，　　世之聖父，　　其道最上，
　　無有眾漏。　　於此世間，　　而見救護，
　　及諸過去，　　大聖導師。』」

　　佛告比丘：「斯諸帝王及諸太子，太子兄弟年既幼少，嗟嘆稱譽大通眾慧如來．至尊．等正覺，以此雅頌宣揚已竟，啟勸世尊，願說經法安住分別，多所安隱多所愍傷，饒益眾生安諸天人。復以此偈，而讚頌曰：

「『惟願大聖，　　讚說經典，　　開化眾生，
　　發起黎庶。　　三界群萌，　　悉共渴仰，
　　使建道意，　　皆令蒙度。
　　諸佛普大聖，　　百福法莊嚴，
　　無極僊逮獲，　　慧則最尊妙。
　　為諸天講法，　　及世間人民，
　　度脫我等類，　　普及諸群萌。
　　應時彰現露，　　如來之慧誼，
　　猶如今於此，　　顯導上尊道。
　　令諸群品類，　　予等獲此法，
　　悉解於一切，　　諸行慧本末。
　　皆為分別說，　　前世所行德，
　　普見知黎庶，　　心本所好樂。
　　則為轉法輪，　　最勝無等倫，
　　勉脫眾生厄，　　悉令至大道。』」

　　佛告諸比丘：「於時世尊大通眾慧如來變化十方世界，各各五百億百千佛土六反震動，光明普照無所不周，皆於一切諸佛境界，虛空大神若干種明，日月光耀遠照無極，尊無等倫，諸天宮殿館宇之明，梵天往返自然威曜，其佛變現瑞應光明，皆覆蔽之悉令不現。天上世間晃昱暉曜，眾生品類若生彼界，皆相見知各自說言：『此間今日卒有人生，時於天上震動所現，靡不週徧。』

　　「爾時東方佛土邊無限億百千梵天宮殿，自然為明威曜巍巍。諸梵自念：『無數梵宮宮殿館宇?明，無所不接，有何瑞應而現斯變？』於時五百世界諸億百千大梵天眾，各從宮殿雲集而會。時於眾中有大梵天號護群生，為諸梵天，而嘆頌曰：

「『今日我等，　　宮殿室宅，　　諸賢當知，
　　此大光明，　　諸天最勝，　　志所樂喜。
　　以何因緣，　　現此瑞應？　　善哉當往，
　　趣求斯誼。』　　時諸天子，　　今日自興：
　『承何聖旨，　　現神如是，　　今所睹見，
　　本未曾有，　　親近諸天，　　為人中王，
　　將無大聖，　　興出於世，　　最妙光明，
　　照於十方，　　所變感動，　　乃如是乎？』」

　　佛告諸比丘：「時五百世界億百千垓梵天，悉共相和從東方來，遙見西方大通眾慧如來．正覺，處於道場在菩提樹下坐師子床。諸天、龍、神、阿須倫、迦留羅、真陀羅、摩休勒，人與非人，及十六子，眷屬圍繞，適睹是已，悉共啟勸欲令說經。即詣如來稽首於地，繞佛無數匝，執其蓮華如大須彌，及散佛樹，樹高四十里，普已本土梵天宮殿，奉進世尊，惟願哀愍納受宮殿華土之供。以偈頌讚曰：

「『見佛無量，　　得未曾有，　　多所愍傷，
　　興出於世。　　世尊所演，　　如師子吼，
　　則已將護，　　十方黎庶。　　我等經歷，
　　所從來處，　　去此五百，　　億百千界。
　　計諸世界，　　若干之類，　　皆棄宮殿，
　　咸詣聖尊，　　一切皆是，　　宿命淨德，
　　若干麗妙，　　諸寶宮殿。　　惟加臨眄，
　　而居其中，　　願發大哀，　　愍傷受之。』」

　　佛告諸比丘：「時大梵天眾面讚歎佛，五百人俱白世尊曰：『願轉法輪演大聖典，勉濟群黎使獲滅度。』時五百梵天億百千眾，合一音聲，而嘆頌曰：

「『世尊願說經，　　兩足上分別，
　　當現慈心力，　　度眾勤苦患。』」

　　佛告諸比丘：「於時世尊，見諸梵天所上宮殿，默然受之。爾時東南方去是五百億百千世界諸梵天眾，各各自從宮殿皆見光明，晃晃鑠鑠無不周接，怪未曾有。悉俱集會，於眾會中有大梵天，號最慈哀，為諸梵天而嘆頌曰：

「『諸大天當知，　　此則本瑞應，
　　宮殿悉感動，　　最有大名聞。
　　有德諸天子，　　人人雲集此，
　　則是其威神，　　令宮殿巍巍。
　　今佛興於世，　　兩足之中尊，
　　所以令館宇，　　現光明如是。
　　吾等當往質，　　斯事不可妄，
　　從昔至於今，　　睹瑞無若茲。
　　四方有光明，　　至於億國土，
　　今有定至誠，　　佛當成於世。』」

　　佛告諸比丘，時五百億百千梵天，各從宮殿駱驛四出，以諸天華如須彌山，詣西北角，遙見如來大通聖慧處於道場，於佛樹下坐師子座。諸天、龍、神、阿須倫、迦留羅、真陀羅、摩休勒眷屬圍繞，而為說經法。適見佛已尋時即往，稽首於地繞無數匝，手執大華而散佛上。時大梵天及諸眷屬，以頌讚曰：

「『禮無等倫，　　則為大僊，　　天中之天。
　　聲如哀鸞，　　唱導普護，　　諸天人民，
　　願稽首禮。　　愍傷世俗，　　得未曾有，
　　在在難值，　　久思光顏，　　今日乃見。
　　本於百劫，　　積德解空，　　八十億佛，
　　壽如塵劫。　　又人中尊，　　分別空慧，
　　而常講說，　　善權方便。　　諸天群臣，
　　人民得覲，　　具足億垓，　　八十之數。
　　其眼徹見，　　在所救濟，　　多所擁護，
　　於佛道法。　　故出於世，　　愍傷眾庶，
　　我等福會，　　甚難值遇。』」

　　佛告諸比丘：「無數億千梵天之眾，勸發世尊願轉法輪，演出典誼散告群生，救脫三界令獲安隱。

　　「爾時諸梵天悉俱等心，同聲讚曰：

「『最上大人，　　願轉法輪，　　惟講經典，
　　為十方人。　　度脫群萌，　　苦惱之患，
　　令一切人，　　喜踴亙然。　　其有聞者，
　　得成佛道，　　諸天人民，　　咸蒙安隱。
　　阿須倫身，　　當復減損，　　施於忍辱，
　　安隱之事。』」

　　佛告諸比丘：「大通眾慧如來默然可之。南方、西方億百千垓諸佛世界，諸大梵天宮殿館宇悉為普明，弈弈煌煌靡不周達。時諸梵天，自見宮殿威變煜爚，怪未曾有。悉俱集會，各自念言：『我等宮殿何乃如之？』於其眾中有大梵天，名曰善法，獨嘆頌曰：

「『大聖而興，　　所舉不妄，　　一切宮殿，
　　威光重照。　　有此瑞應，　　現於世間，
　　善哉行求，　　如斯奧誼。　　過去無數，
　　億千諸劫，　　未曾睹見，　　如是感動。
　　將以如來，　　出現於世，　　令諸天子，
　　自然來會。』」

　　佛告諸比丘：「時五百百千億諸梵天人，從其所處，遙見大華如須彌山，各手執持眾供養具行詣北方，瞻覲如來大通眾慧佛處於道場，坐樹下師子座上，與無央數諸天、龍、神、阿須倫、迦留羅、真陀羅、摩休勒眷屬圍繞，講說經法。即詣佛所，稽首於地繞無數匝，手執大華如須彌山，供養散佛。尋以宮殿奉上世尊，惟願愍傷受而處之。時諸梵天等心同聲，而嘆頌曰：

「『諸佛現世，　　甚難得值，　　久不瞻睹，
　　今日乃覲。　　僥倖來至，　　蠲除愛慾，
　　具足充滿，　　於三千剎。　　諸大導師，
　　飽滿饑虛，
　　古來至今，　　未曾見聞。　　如靈瑞華，
　　鮮可遭值，　　道慧難遇，　　時時乃有。
　　我等宮殿，　　雅麗無量，　　承佛威神，
　　而得獲此。　　唯垂大哀，　　納受所進，
　　願處其中，　　顯現道因。』

　　「時諸梵天勸請世尊，惟轉法輪分別經典，令諸天神沙門梵志，多所愍傷普安一切，天上世間悉當蒙恩。於是梵天與群侍俱，等心同聲，而嘆頌曰：

「『幸願世尊，　　廣演經典，　　加哀當轉，
　　大聖法輪。　　講若干法，　　聲若雷震，
　　惟願愍傷，　　吹大法螺。　　以大經典，
　　雨於世界，　　分別善教，　　微妙之誨。
　　我等勸助，　　願講道慧，　　開度眾生，
　　億百千垓。』

　　「西南方、西北方、東北方，各各如是，無數梵天不可計限。上方下方各各如是，自在宮殿，睹見光明靡不周接，怪之未有。各從斯去五百億百千世界諸梵天眾，各捨宮殿來詣佛所。有大梵天名曰妙識，即嘆偈曰：

「『善哉願諸佛，　　世吼獲聖明，
　　為三界眾生，　　開示正覺乘。
　　普為世間眼，　　達見於十方，
　　開通甘露門，　　度脫無數人。
　　乃昔往古世，　　人中尊變現，
　　空無思想念，　　使現於十方。
　　長益樂地獄，　　好喜畜生處，
　　後生墮餓鬼，　　億數難思議。
　　亡失於天身，　　壽終墮惡趣，
　　若得聽佛法，　　進獲平等道。
　　志行趣佛慧，　　將護眾黎庶，
　　皆得歸安隱，　　不失快樂想。
　　常不行佛道，　　不處於正法，
　　違無量聖教，　　即墮於惡趣。
　　睹見世光明，　　以善故來至，
　　發一切眾生，　　而行於慈哀。
　　逮見於世尊，　　解空慧無漏，
　　諸天及世間，　　於斯悉勸助。
　　宮殿妙無量，　　猶如威神德，
　　普施明月珠，　　大導師願受。
　　人尊願受供，　　愍傷幸宮殿，
　　令此群品類，　　逮得無上道。』」

　　佛告諸比丘：「於時五百百千億大梵天眾，讚歎佛已，啟勸令佛轉大法輪，開度十方安隱世人。復嘆頌曰：

「『思願講說，　　無上法輪，　　惟雷法鼓，
　　尊妙法音。　　度脫眾生，　　勤苦之患，
　　加哀示現，　　無為大道。　　我等勸助，
　　唯聖說法，　　救護餘類，　　及世間人。
　　音聲柔軟，　　敷揚美響，　　億百千劫，
　　積纍德行。』」

　　佛告諸比丘：「大通眾慧如來，爾時見十方無央數百千億眾生勸請說法，及十六子國王太子，轉大法輪三轉十二事，開化發起沙門梵志、諸天龍神、眾魔梵天及世人民，為說苦本是為苦諦，至習盡道由是盡苦，苦盡至道，十二緣起具足分別，從癡致行，從行致識，從識致名色，從名色致六入，從六入致習，從習致痛，從痛致愛，從愛致受，從受致有，從有致生，從生致老病死憂苦大患。」

　　又告比丘：「大通眾慧如來三說經法，須臾之頃分別此誼，令十六億百千垓眾漏盡意解，逮得六通三達之智，無央數人皆得度脫。如是至三，第四說經，江河沙等億百千垓群生聽經，一一皆獲漏盡意解，諸聲聞眾不可稱計。

　　「爾時十六國王太子，以家之信出家為道，皆為沙彌，聰明智慧多有方便，以曾供養億百千佛，造立眾行，求無上正真道，俱白佛言：『今大會聲聞眾，無央數億百千人，有大神足已具成就。惟為我等，講演無上正真道誼，願弘慧見指示其處，當從如來學大聖教，以共勸進觀察其本。』於時世尊，悉見幼童國王太子心之所念，則為國王及諸眷屬講說經法，八十億百千垓人皆作沙門，於時彼佛觀諸沙門心之本原，為二萬劫說《正法華》方等經典，菩薩所行一切佛護，皆已週徧。四部眾會普等無異，十六幼童沙彌兄弟，聞佛所說悉共受持，諷誦講讚。其佛授決，當得無上正真之道。說是經已聲聞歡喜，十六沙彌、無數億百千垓諸菩薩眾皆得本志。彼佛說是，於八萬劫未曾休懈。說斯經已，即入靜室精思閑定，四十萬劫三昧正受。

　　「爾時十六王子為沙彌者，行菩薩道本是佛子，睹見世尊獨處閑居，各各豫嚴法座，欲用敷演廣彼法誼。於時都會八萬四千劫分別說經，一一菩薩化度六十萬江河沙億百千垓，處於無上正真道，皆立大乘。其大通眾慧如來八十四萬劫，乃從三昧興，就法座，普告一切諸比丘眾：『十六王子所建功德難及無量，至未曾有智慧巍巍，則以供養無數億百千諸佛，眾行具足普受聖慧，入於道明合集佛智，諸比丘眾皆當稽首，恭敬自歸十六仁賢，數數莫懈，其志聲聞、緣覺乘，已得聲聞、緣覺之路，若行菩薩及成就者，其新發意皆當付此。諸族姓子，聽所說經不拒逆者，皆當逮得無上正真之道，成佛聖慧。諸族姓子順世尊教，以是正法數數分別為一切說，其十六子具菩薩乘，一一開化六十江河沙等人，所生之處常共俱會，亦復普說聽正法誼，各各值見四十億百千諸佛世尊，或當復更見諸佛者，今我班宣四輩。』」

　　佛言：「欲知爾時十六國王子乎？」

　　答曰：「不及也。」

　　佛言：「今皆成無上正真之道，今悉現在，處於十方說法救護，無數億百千垓兆載聲聞眾，不可稱計菩薩東方現在甚樂世界，有二佛號無怒、山崗如來．至真．等正覺；東南方現在二佛，號師子響、師子幢如來；南方現在二佛，號一住、常滅度如來；西南方現在二佛，號帝幢、梵幢如來；西方現在二佛，號無量壽、超度因緣如來；西北方現在二佛，號栴檀神通山、藏念如來；北方現在二佛，號樂雨、雨音王如來；東北方現在二佛，號除世懼。今吾能仁，於忍世界，得成如來至真等正覺，合十六尊。」

　　又告比丘：「吾等十六為沙彌時，在彼佛世講說經法，眾生聽受，一一菩薩開化無量諸江河沙億百千垓，發無上正真道者，今得成就為菩薩道。住聲聞地者，漸當誘進無上大道，稍稍當成最正覺。所以者何？如來之慧難限難計，不可逮及為若此也。」

　　又告比丘：「何所是乎？吾為菩薩時，開化無量億百千垓江河沙等，聽聞諮受諸通慧者，當來末世，或有發意，學弟子乘，成為聲聞，後不肯聽受菩薩之教，不解佛慧不行菩薩，一切志在無為之想，謂當滅度。甫當往至他佛世界，順殊異行生異佛國，當求道慧志聽啟受，爾乃解知如來之法，有一滅度無有二乘也。皆是如來善權方便說三乘耳。如來正覺滅度之時，若有供養以清淨行，信樂妙言趣於經典，一心定意為大禪思，當知爾時觀於如來，皆普合會諸菩薩眾，會諸聲聞聽受此法，爾乃睹見世間佛道，無二滅度也。如來正覺善權說耳，其樂下劣小乘行者，則自亡失遠乎人種，不解人本為欲所縛，如來滅度時，若有聞說歡喜信者，佛恩所護。

　　「假喻曠野五百里路，迥絕無人亦無國君，有一導師聰慧明達，方策密謀隱知遠近，將眾賈人欲度懸迥，皆俱疲怠不能自前，各思戀曰：『予等安處聖興之土，本國平雅有君長師父，今來遠涉極不任進，寧可共還免離苦難。』導師愍之，發來求寶中路而悔，設權方便於大曠野，度四千里若八千里，以神足力化作大城，告眾商人無懷廢退，大國已至可住休息，隨意所欲飯食自恣，欲得大寶於此索之。」

　　又告比丘：「商人見城人民興盛，快樂無極怪未曾有，離苦獲安喜用自慰，無復憂恐饑乏之患，自謂無為如得滅度。停止有日隱知欲厭，即沒化城令無處所，告眾賈曰：『速當轉進到大寶地，吾見汝等行疲心懼，故現此城。』」

　　又告比丘：「如來如是，為人等倫唱道經誼，睹見生死長久艱難虛乏之患，現於三乘，禪定一心使得滅度。又佛從本說有一乘，聞佛講法不受道慧，若患厭者謂當積行甚為勤苦。如來悉見其心所念、志疲懈想，為現聲聞、緣覺易得，猶如無導化作大城，人民饒裕商者晏息。視如厭玩沒之不現，為眾商人說幻化城，其導師者謂如來也。大曠野者謂五道生死；眾商賈人謂諸學者；將行求寶謂說道慧菩薩行法；中路厭玩不肯進者，謂佛難得累劫積功不可卒成，誘以聲聞、緣覺易辦；化作城者謂羅漢泥洹；沒城不現謂臨滅度，佛在前立勸發無上正真道意。其羅漢事，限礙非真不至大道，若至他方與佛相見，得不退轉無所從生，乃為大寶究竟之事。」

　　佛語諸比丘：「如來說法爾等聞之，謂悉備足，不知所作尚未成辦。又如來慧，普見世間一切人心，示現泥洹，如來．至真．等正覺，善權方便說有三乘。」

　　爾時世尊欲重解誼說斯頌曰：

「昔有大通，　　眾慧導師，　　適坐道場，
　於佛樹下。　　其佛定處，　　具十中劫，
　尚未得成，　　究竟道誼。　　諸天龍神，
　阿須倫等，　　普發精進，　　供養最勝。
　雨諸天華，　　紛紛如降，　　用散等覺，
　人中之導。　　於虛空中，　　暢發雷震，
　而以進貢，　　上尊大聖。　　最勝在彼，
　行甚勤苦，　　所行久長，　　成無上道。
　專精思惟，　　於十中劫，　　乃成正覺，
　大通眾慧。　　諸天人民，　　億百千垓，
　一切眾生，　　歡喜踴躍。　　彼佛本有，
　諸子十六，　　皆順稟受，　　人中道化。
　眾庶之類，　　億百千垓，　　眷屬圍繞，
　造兩足尊。　　前稽首禮，　　師長聖尊，
　慇勤啟諫，　　願說經典。　　勇猛師子，
　講未聞者，　　飽滿我等，　　及世人民。
　十六荒域，　　及此世界，　　久遠空墟，
　大聖乃興。　　梵天宮殿，　　亙然大明，
　現眾瑞應，　　悉分別說。　　東方世界，
　億百千垓，　　五百國土，　　自然震動。
　彼有大梵，　　自處其宮，　　威神功德，
　巍巍最上。　　於時睹見，　　此本瑞應，
　尋即造詣，　　愍傷俗者。　　則以天華，
　供散大仁，　　皆用宮殿，　　奉上世尊。
　鼓樂絃歌，　　讚佛功德，　　勸諫正導，
　令轉法輪。　　時人中尊，　　默然受之，
　尋為如應，　　解說經法。　　南方西方，
　北方世界，　　上方下方，　　四隅境域，
　億千垓眾，　　梵天悉來，　　各獻所珍，
　以為供養。　　又復下方，　　諸界梵天，
　普亦如是，　　等無有異。　　皆以宮殿，
　奉上大聖，　　嗟嘆如來，　　悉共勸助。
　願轉法輪，　　光闡心目，　　無數億劫，
　難得值遇，　　惟垂示現，　　往古根力，
　加哀開?，　　甘露法門，　　普等法眼，
　分別慧誼，　　宣揚群典，　　若干品類。
　時佛為說，　　遍示四諦，　　一切具解，
　十二因緣。　　為顯無黠，　　令得眼目，
　講說生死，　　憂苦空患。　　一切世間，
　悉從生有，　　當知因是，　　致於終沒。
　如來適說，　　是法欲竟，　　若干種類，
　無央數人，　　八十億垓，　　眾生之儔，
　於時聽者，　　住聲聞乘，　　何況餘方，
　立第一地。　　彼時最勝，　　所說經法，
　如江河沙，　　黎庶清淨，　　都盧志於，
　聲聞之行。　　導師聖眾，　　計數若茲，
　一切共算，　　不能稱限。　　眾等品類，
　一一如是，　　皆悉若斯，　　立大上慧。
　於時至尊，　　十六聖子，　　等俱學者，
　齊共同心，　　一切出家，　　咸為沙彌，
　而悉分別，　　佛方等經。　　吾等當成，
　世之明父，　　汝黨如是，　　皆得上慧。
　斯諸眾生，　　悉令如此。
　又如世尊，　　為法之眼，　　最勝至誠，
　見人心本。　　幼少為童，　　常行平等，
　而為眾生，　　說上尊道。　　億百千垓，
　無底譬喻，　　示現因緣，　　尋獲報應。
　分別所興，　　諸通敏慧，　　如諸菩薩，
　所當造行。　　於時大聖，　　為現真諦，
　顯揚宣佈，　　斯《正法華》。　　普雨講說，
　大方等經，　　若干千頌，　　不可思念。
　無能限量，　　如江河沙，　　於時適說，
　斯之經典。　　則入靜室，　　三昧等觀，
　八十四萬，　　劫中澹然。　　世雄尊師，
　定意如斯，　　時諸沙彌，　　覲瞻大聖，
　在於靜室，　　而不出遊，　　開化人民，
　無數億千。　　覺了禪定，　　清淨無漏，
　第一始設，　　於大法座，　　宣揚說此，
　仁賢經典，　　於安住教，　　流佈佛化。
　如是比像，　　所造弘廣，　　於江河沙，
　不可稱限，　　億百千數，　　皆聽啟受，
　安住之子，　　一一開導，　　算諸黎庶，
　無能限量。　　於時最勝，　　滅度之後，
　悉得覲於，　　四十億佛。　　彼諸學士，
　適聞斯名，　　便即供養，　　兩足之尊。
　有四事行，　　離垢為貴，　　悉得佛道，
　現在十方。　　斯十六童，　　皆是佛子，
　普在八方，　　敷弘道誼。　　於彼所說，
　及聽受者，　　是諸聲聞，　　悉佛弟子。
　步步各各，　　若干色像，　　今當親近，
　發大道意。　　吾身爾時，　　寤不覺者，
　皆令一切，　　咸得聽受。　　爾諸賢者，
　號聲聞子，　　善權方便，　　示諸人道。
　吾前世時，　　報應如斯，　　應所說法，
　是其因緣。　　假使不忍，　　修尊佛道，
　比丘當知，　　魔所嬈因。　　隨其本性，
　凶弊縱恣，　　志不奉行，　　不樂空慧。
　無數百世，　　渴不值水，　　又當愚騃，
　常處恐懼。　　無數丈夫，　　百千之眾，
　發跡而行，　　欲度曠野。　　又睹曠野，
　殊迥艱難，　　其裡計數，　　五百逾旬。
　有一大人，　　賢聖明哲，　　導師開化，
　心無所畏。　　為彼賈人，　　導示徑路，
　曠野懸邈，　　多有艱恐。　　無數億人，
　創礙羸憊，　　各對導師，　　而自訴訟。
　吾等疲弊，　　不能進前，　　徒類今日，
　欲退還歸。　　導師聰明，　　為方便父，
　諄諄宣喻，　　誘誨委曲，　　矜憐闇塞，
　欲棄寶退，　　壞敗本計，　　中路規還。
　吾今寧可，　　設神足力，　　化造立作，
　廣大城郭，　　嚴莊若干，　　億千人民，
　而立房室，　　令微妙好。　　又當復化，
　大江流河，　　苑園浴池，　　華實滋茂，
　台館殿宇，　　牆垣綺??，　　男女若干，
　巨億百千。　　誘恤勉勵，　　使不恐懼，
　各自僥慶，　　歡喜悅豫。　　今日得至，
　於此大城，　　入市所娛，　　所欲之具。
　心懷忻然，　　如得滅度，　　爾等及吾，
　諸難以除。　　以親親故，　　歡悅所安，
　今日一切，　　恣所施為，　　從己所樂，
　週徧觀采。　　與卿同心，　　故鄭重說，
　悉來聚集，　　聽聞所說。　　吾以神足，
　化作大城。　　吾時觀察，　　枯燥荊棘，
　每懼仁等，　　創楚悔還。　　即設善權，
　化現眾諸，　　且宜精志，　　順路進前。
　佛告比丘，　　吾亦如是，　　見無央數，
　億千眾生，　　患厭勤苦，　　周旋迷惑，
　以方便教，　　而開導之。　　故佛念斯，
　如是利誼，　　厭於佛道，　　不得滅度。
　一切道父，　　而覺了之，　　賢等事辦，
　今得羅漢。　　故勸助立，　　住斯德報，
　偶察諸賢，　　得至羅漢。　　汝等一切，
　皆棄眾苦，　　一切眾會，　　乃演斯法。
　諸佛大聖，　　善權方便，　　講說佛教，
　大僊救護。　　其乘有一，　　未曾有二。
　休息爾等，　　故分別說。　　由是教化，
　此諸比丘，　　當興精進，　　第一英妙。
　諸仁當志，　　一切敏慧，　　菩薩典法，
　無有滅度。　　我常發求，　　成諸通慧，
　得達十方，　　最勝之法。　　顏貌殊妙，
　相三十二，　　當得佛道，　　乃應滅度。
　諸大導師，　　說法如是，　　且令休息，
　自謂滅度。　　適得休息，　　言獲無為，
　緣是之故，　　暢諸通慧。」

　　正法華經卷第四
大正新修大藏經第 09 冊 No. 0263 正法華經


　　正法華經卷第五

　　西晉月氏國三藏竺法護譯

　　授五百弟子決品第八

　　於是賢者邠耨文陀尼子，聞佛世尊敷闡善權示現方便，授聲聞決當成佛道，追省往古所興立行，又瞻如來諸佛境界，得未曾有歡喜踴躍，無衣食想支體解懌，不能自勝，於大正法或悲或喜，即從坐起稽首佛足，尋發心言：「甚難及也。世尊！未曾有也。安住！如來．至真．等正覺所設方謀甚深甚深，非口所宣，此諸世界有若干品，以無數權隨現慧誼，順化群生分別了法，為此眾人說其本原，方便度脫。世尊聖慧，悉知我等行跡志性之所歸趣，乃復舉喻說古世事及始發意。」時滿願子稽首佛足卻住一面，歸命世尊，瞻戴光顏目未曾眴。

　　佛言：「善哉！誠如所云。如來通見一切本際，推其深淺因行授與，如示聲聞卑下小乘，婬怒垢除令得休息，乃導菩薩無極之慧。猶如昔者有一導師，行慈多哀憐愍貧厄，衣食不充求乞無獲窮無資賄，乃為擊鼓普令國境，誰欲入海采珍寶者。人民皆會，復循令言：『誰不愛身、不嫪父母、不顧妻子者，當共入海采求珍寶。』人民聞令退還者多。又諸貧乞欲規采寶，無衣覆體無資自濟，前卻猶豫不能自決。導師知之悉召告曰：『設欲入海，相給衣糧不使空乏。』諸貧歡喜，即奉教命一時上船。望風舉帆游入大海，不逢大魚不觸山崖，弊鬼羅剎亦不敢嬈，得至龍宮，便從龍王求如意寶。俗人貧厄不自諧活，願見惠施以救遠近。龍王即與隨所僥願，若欲得者悉令來取。導師還令，行取者少不取者多。所以者何？心懷恐怯，到龍王所懼沒不還。於時導師告諸賈人，各恣所欲。賈人悉采金銀琉璃、水精虎珀、車??馬瑙，各取滿船，導師嚴敕，還閻浮利。眾人從命歸到本土，家室親裡，飲食伎樂車馬乘從，悉來迎逆，共相娛樂七日七夜，乃歸家居，各各相問，得何等寶？少智貧乞但得七寶，導師慧侶獲如意珠。師升高樓手執寶珠，周向四方四隅上下，斯珠之德令雨七寶，尋如所言則雨七寶，普遍其國無所不滿。其餘慧侶分佈諸國，四出周行亦雨七寶。少智貧士乃更呼嗟：『我俱入海恨不值此。』導師告曰：『吾敕令卿，卿不往取。今何所望？』眾人棄寶更相合會，共還采寶。詣海龍王求如意珠，即悉得之，還閻浮利亦雨七寶。」

　　佛言：「發無上正真道意欲度一切，譬如導師行入大海；愍諸貧匱令入海者，謂為一切講說經道；望風舉帆入大海者，謂學權智；海三難者，謂空、無想、無願，海謂生死；得如意珠，謂獲如來無極法身；眾又隨從取如意珠，謂聞菩薩道而發大意得無從生；貧劣下人採取七寶各自滿船，謂得七覺意；還歸鄉里家室迎者，謂十方人來受道教；升樓執珠向八方上下，謂得佛道；度脫十方，謂諸慧士等分至諸國；雨七寶者，謂各詣他方成最正覺；眾貧悔還相命入海，謂諸聲聞聞有一乘無二道也，爾乃更發無上正真道意，後當成佛各有名號。」

　　於是頌曰：

「比丘當聽，　　解喻說之，　　如有導師，
　愍傷國人，　　多貧匱乏，　　常苦汲汲，
　擊鼓巡令，　　誰欲入海？　　眾人集會，
　更告之曰，　　不惜身命，　　不嫪父母，
　不顧妻子，　　當共入海。　　海中有難，
　無得變悔。　　時諸貧乞，　　亦欲有意，
　恐不自致，　　沉吟不決。　　導師寬恕，
　給其衣食，　　時入大海，　　各求七寶。
　於是導師，　　詣龍王宮，　　並告所領，
　求如意珠。　　等侶受教，　　獲如意珠，
　還歸鄉里，　　大小悉迎。　　於時導師，
　升高樓上，　　向於八方，　　遍雨珍寶。
　朋黨分行，　　在於異國，　　亦雨七寶，
　莫不蒙恩。　　采七寶者，　　乃自悔恨，
　俱行入海，　　怨不值是。　　導師告曰，
　前相敕令，　　自不肯取，　　是若等過，
　何所怨責。　　即還入海，　　求如意珠，
　尋則得之，　　發意菩薩，　　得正真道。
　畏厭生死，　　便隨聲聞，　　奉行空事，
　無想無願，　　得度三界，　　至泥洹門。
　見佛世尊，　　降魔官屬，　　至於無上，
　正真之道。　　開化一切，　　出萬億音，
　十方群生，　　莫不受教。　　天龍鬼神，
　皆來稽首，　　發菩薩意，　　至無從生。
　或為聲聞，　　斷三垢毒，　　睹見十方，
　無所罣礙。　　諸羅漢等，　　乃自咎悔，
　俱行學道，　　何為得斯？　　坐起行步，
　懊惱自責，　　如來然後，　　現於三乘，
　善權方便，　　隨順誘導，　　道無有二，
　況乃三乎！　　諸聲聞等，　　爾乃踴躍，
　其心?如，　　雲除日出。　　佛皆授決，
　當至大道，　　國土處所，　　各有名號。」

　　佛告諸比丘：「寧見聲聞滿願子乎！於比丘眾為法都講，光揚諮嗟諸佛之德，敷陳正典精進勸助，聞佛說法諷受奉宣，散示未聞而無懈廢，闡弘誼趣解暢槃結，應答四部不以厭惓，顯諸梵行悉令歡喜。捨除如來，菩薩大士辯才質疑，未曾有如滿願子者。於比丘眾，所取云何？其滿願子，豈獨為吾作聲聞乘而受法典也。勿造斯觀，曾已歷侍九十億佛，從諸世尊啟受正要，所在眾會常為法講，宣散經誼分別空慧，志無所著。若說經時無有猶豫，靡不通達未常弊礙，普恆盡心諸佛世尊菩薩神通，畢其形壽令修梵行，於聲聞眾信意想之，以斯善權利益救濟，於無央數億百千垓群生之類，開化無量阿僧祇人，令發無上正真道意，其所游至皆為黎庶，顯暢大道令得佛住。一切所修，常為己身淨諸佛土，所行如應開化眾生，於諸正覺普現供侍。今於吾世為尊法講，每受正典論議難及。賢劫之中興顯千佛，又當供養將來世尊，亦皆為尊法之都講，常為無量無極品類，光益訓誼，勸化一切無限蒸民，令發無上正真道意，具足滿進菩薩道行，卻無數劫當成為佛，號法照曜如來．至真．等正覺．明行成為．善逝．世間解．無上士．道法御．天人師，當於此土而為大聖。爾時江河沙等三千大千世界為一佛土，七寶為地，地平如掌，無有山陵、丘墟溪谷、荊棘礫石，重閣精舍周匝普滿，而用七寶，猶如諸天宮殿麗妙遙相瞻見，天上視世間，世間得見天上，天人世人往來交接。其土無有九十六種、六十二見憍慢羅網。一切化生不由女人，淨修梵行各有威德，以大神足飛行虛空，常志精進所作備具智慧普達，紫磨金容三十二表，大人之相。是時人民常有二食，一曰法食，二曰樂禪悅豫，是為二食。有無央數億百千垓諸菩薩眾，悉得神通周旋分別墳籍誼理。其聲聞等皆逮聖行，行八脫門威曜方便，名德奇雅得度無極。劫名寶明，世界曰善淨，佛壽無量劫。滅度之後法住甚久，起七寶塔遍是世界，十方諸佛皆共歌嘆斯土功德。」佛說如是，欲重解義，即而頌曰：

「諸比丘聽，　　於此誼旨。　　如吾所語，
　諸天世人，　　行權方便，　　究竟善學，
　若當遵崇，　　修佛道行。　　此諸眾生，
　脆劣懈廢，　　故當演說，　　微妙寂靜，
　示現聲聞，　　緣覺之乘，　　而常住立，
　菩薩大道。　　善權方便，　　若干億千，
　以用開化，　　無數菩薩，　　斯聲聞眾。
　故復說言，　　上尊佛道，　　甚為難獲。
　億數群生，　　被蒙淳化，　　已得修學，
　如是之行。　　下劣懈廢，　　恣尚慢墮，
　而當漸漬，　　皆成佛道。　　身口及心，
　常遵所行，　　如是聲聞，　　力勢薄少，
　畏厭一切，　　終始之患，　　而復嚴治，
　淨己佛土。　　或復示現，　　己在愛慾，
　怒害瞋恚，　　及闇癡冥。　　睹諸眾生，
　迷惑邪見，　　壞裂蠲除，　　疑網弊結。
　吾聲聞眾，　　行亦如是，　　應時隨宜，
　化此萌類，　　以權方便，　　發起一切，
　悉為眾人，　　順而廣說。　　告諸比丘，
　我聲聞備，　　所行具足，　　於億千佛，
　以欲救護。　　斯佛正法，　　覺了禪思，
　而求於度，　　所在自處。　　為尊弟子，
　博聞多智，　　講法勇猛，　　當悅眾生，
　心不厭倦，　　而興佛事，　　建立於道，
　獲大神通，　　安住普達，　　具足導利，
　則是燈明。　　察知眾生，　　常見根原，
　為說經典，　　使至清淨。　　誘導群萌，
　億百千垓，　　分別宣示，　　尊上正法。
　處此大乘，　　無上正真，　　自見國土，
　英妙清淨。　　將來之世，　　億百千佛，
　應時供侍，　　奉敬如是。　　恆當將護，
　於尊正法，　　又復嚴淨，　　己之佛土。
　講說經典，　　億百千垓，　　善權方便，
　常遵勇猛。　　當復開化，　　無數眾生，
　悉在道慧，　　無有諸漏。　　彼每事敬，
　諸大聖雄，　　常當執持，　　此佛尊法。
　當得佛道，　　自在導師，　　名法光曜，
　照聞十方。　　其佛國土，　　最尊快樂，
　七寶之地，　　普悉清淨。　　時劫當名，
　為寶之明，　　世界號曰，　　善淨嚴飾。
　無數億千，　　諸菩薩眾，　　如是等類，
　得大神通。　　時佛世界，　　眾所嗟嘆，
　神通恢大，　　善妙清淨。　　又諸聲聞，
　億千之數，　　皆為大聖，　　賢猛之眾。
　神足極上，　　行八脫門，　　分別解散，
　靡不開達。　　其佛國土，　　一切眾生，
　皆行清淨，　　常修梵行，　　具足辯慧，
　眾德無乏，　　庶人賢興，　　盛殷甚多。
　諸賢人等，　　人民繁熾，　　但樂經典，
　餘無所慕。　　其土亦無，　　女人之眾，
　無有惡趣，　　勤苦之患。　　紫磨金色，
　自然在身，　　三十二相，　　而自莊嚴。
　而佛國土，　　無衣食想，　　在所欲得，
　當說於斯。」

　　爾時千二百由己行者，各心念言：「怪未曾有莫不喜踴。世尊加哀餘皆得決，必愍餘等使蒙其例。」

　　於是世尊，知諸聲聞心之所念，告賢者大迦葉：「今應真眾千二百人，現在目下除阿難、羅雲，又是聲聞知本際等，當供養六十二億佛，過斯數已，五百弟子皆當作佛，號普光如來．至真．等正覺．明行成為．善逝．世間解．無上士．道法御．天人師，為佛．眾祐。優為迦葉、像迦葉、江迦葉、海迦葉、黑曜、優陀、阿難律、離越、劫賓?、薄拘盧、淳?善等，五百羅漢，皆當逮成無上正真道，為最正覺，悉同一號。」於是世尊而嘆頌曰：

「佛尊弟子，　　姓曰本際，　　當成如來，
　世之導師。　　將來之世，　　無央數劫，
　當化眾庶，　　無數億千，　　得為最勝，
　號曰普光。　　彼佛國土，　　名曰清淨。
　當來之世，　　無央數劫，　　常見諸佛，
　不可計量。　　光音神足，　　大力明父，
　音聲暢聞，　　十方世界。　　億千眾生，
　周匝圍繞，　　唯但講說，　　尊上佛道。
　諸菩薩等，　　常修正行，　　所乘端嚴，
　尊妙宮殿。　　所遊行處，　　無所想念，
　得聽受法，　　於兩足尊。　　常往周旋，
　他方佛國，　　諸佛大聖，　　如是比像。
　已復供養，　　廣普至尊，　　心中欣然，
　多所悅可。　　其諸國土，　　皆一等類，
　眾大聖雄，　　無有異名。　　人中之上，
　悉號普光，　　如是儔類，　　精進力行。
　安住之壽，　　極長難限，　　劫數具足，
　六萬二千。　　滅度之後，　　正法當住，
　聖所遺典，　　存劫三倍。　　又以像法，
　當復住立，　　過於正法，　　轉復三倍。
　假使正法，　　滅盡之後，　　男女眾多，
　遭大苦患。　　是諸最勝，　　大聖倫等，
　名號普光，　　大士之上。　　具足當為，
　五百導師，　　各各悉等，　　皆成佛道。
　其名普聞，　　十方佛土，　　神足大力，
　及其境界，　　正法功德，　　正類如是。
　悉當遵修，　　宣此雅典，　　一切所得，
　皆當若茲，　　現於天上，　　及在世間。
　如我往古，　　施於清淨，　　廣普光明，
　人中之上。　　所建立行，　　悉耐從已，
　各已受決，　　多所愍哀。　　無央數事，
　成一平等，　　如佛今者，　　於世正真。
　尊故興發，　　為迦葉說，　　卿當念持，
　五百佛名。　　諸聲聞眾，　　及餘一切，
　是故弟子，　　猶得自在。」

　　爾時五百無著，目見耳聞如來授決，歡喜踴躍往詣佛所，自投於地稽首作禮，悔過自責：「鄙之徒等每憶前者，自謂已得泥洹滅度，無有巧便，不能識練了別正歸，棄背明哲志疲厭想，今乃得逮如來之慧，當成正覺。唯然世尊，譬如士夫入慈室藏，以明月珠置於結中，醉酒臥寐不自唯省，寤忘明珠不知所在，起之他國無有資用，饑乏求食計窮無獲，思設方計周旋往反，乃得供膳心懷悅豫。於時乃念前寢室藏，明珠繫結將無墮彼？馳還求索，尋即往見慈室長者。慈室長者而謂之曰：『卿何以故而自勞煩？行求飯食思想不息。子欲知乎？爾時吾身嚴整衣服，遊行采毅敬利所誼，行至於此見明月珠，係於子結，今珠在體，豈不省耶？以何因緣來至吾計，設何方便而盡力行。子今求財寶所以難致者，以不自察可否之事，且便疾去以明珠寶，持詣大龍而貿易之，由得諸寶所有之藏恣意所施。』昔者世尊本始造行，為菩薩時發諸通惠，我等不解亦不覺了，於今悉住羅漢之地，而謂滅度。處險難業常如虛乏，今日如此乃能志願於諸通慧，當以斯法開化餘人，以如來慧分別道意。比丘爾等，勿以此誼謂泥洹也。卿諸賢者，又當親殖眾德之本。昔者如來以權方便開導若等，今亦如是重說經法，若之徒類自取滅度。今者世尊，授以無上正真道決。」於是五百聲聞知本際等，而嘆頌曰：

「我等聞斯，　　乃知前失，　　已得受決，
　是上佛道。　　稽首世尊，　　無量明日，
　唯愍講斯，　　所演光耀。　　猶如愚冥，
　不能分別，　　所以一一，　　而獲滅度。
　今日歡然，　　安住所化，　　志願廣普，
　諸通慧事。　　如有一子，　　行來求索，
　即時游入，　　於慈室堂。　　於彼睹見，
　多財富者，　　於時富士，　　廣設飲食。
　其人一寐，　　而不飲食，　　明月珠寶，
　而繫在結。　　因此臥寐，　　從寐而起，
　坐慈藏室，　　而歡喜悅。　　彼愚騃子，
　而越利誼，　　尋時起去，　　遠行入城，
　求服飲食，　　甚不能獲，　　行索供膳，
　財自系活，　　從人得食，　　謂獲無為。
　明珠約結，　　而自念言，　　今此珍寶，
　為在不乎？　　續在佩身，　　求不知處。
　故復睹見，　　慈室長者，　　所可施與，
　丈夫之事。　　即為示說，　　善哉快言，
　暢現妙寶，　　教化令度。　　其人適見，
　第一安隱，　　蒙寶之恩，　　獲致於斯。
　有無極財，　　藏滿丰盈，　　又以五欲，
　而自娛樂。　　如是世尊，　　說譬若茲，
　吾等前世，　　俱發志願。　　非是如來，
　之所興為，　　於往古時，　　長夜精進。
　世尊我等，　　下劣心弊，　　不能覺了，
　如來教化。　　心無志願，　　不肯進前，
　而以泥洹，　　歡喜自慶。　　如佛聖教，
　所覺開度，　　如是計之，　　無得滅度。
　人中之上，　　愍發慧誼，　　乃為滅度，
　第一無為。　　此結明珠，　　離垢上珍，
　今日我等，　　所聞無限。　　因從化導，
　普顯怡懌，　　各各逮得，　　別授殊決。」

　　正法華經授阿難羅雲決品第九

　　於是賢者阿難自念言：「我寧可蒙受決例乎？」心念此已發願乙密，即從坐起稽首佛足。賢者羅雲，復前自投世尊足下，俱共白言：「唯為我等演甘露味，大聖是父靡不明徹，無歸得歸、無救得救、無護得護，於諸天、人阿須倫，興立莊嚴若干種變。阿難、羅雲，則是佛子亦是侍者，持聖法藏，惟願世尊，孚令我等所願具足，授無上正真。」又餘聲聞合二千人，與塵勞俱，皆從坐起，偏袒右肩一心叉手，瞻戴尊顏我等逮見。

　　佛告阿難：「汝於來世，當得作佛，號海持覺娛樂神通如來．至真．等正覺．明行成為．善逝．世間解．無上士．道法御．天人師，為佛．眾祐，先當供養六十二億佛，恭順奉侍，執持正法將護經典，然後究竟成最正覺。於是開化二十百千江河沙等天人，使發無上正真道意。其佛國土清淨無瑕，地紺琉璃，豎諸幢幡，自然莊嚴世界平正，無沙礫石、山陵溪谷，地皆柔軟如天綩綖，劫名柔和，無有雷震。時佛壽命不可計數億百千垓，無可為喻難得崖底，諸弟子眾受道教者，不可計會億百千垓無能限量。阿難成佛為大聖時，所以名曰海持覺娛樂神通，其土人民多神變周旋。如來滅度後法住過倍，像法存立復倍正法。十方無量江河沙等億百千佛，悉當嘆頌彼佛功德。」於時世尊，而讚歎頌曰：

「今佛頒宣，　　諸比丘眾，　　仁者阿難，
　總持吾法，　　於當來世，　　成為最勝，
　供養諸佛，　　六十二億，　　名曰海持，
　覺乘神通。　　於此博聞，　　彼成大道，
　其土清淨，　　顯現微妙，　　自然跱立，
　無數幢幡。　　諸菩薩眾，　　如江河沙，
　皆是如來，　　之所建發。　　悉如最勝，
　無極神足，　　其德名聞，　　流遍十方。
　欲計壽命，　　無量難限，　　教化世間，
　多所愍傷。　　假使其佛，　　滅度之後，
　正法當住，　　過倍其數。　　像法存立，
　轉復過倍，　　最勝宣發，　　教化若茲。
　又此眾生，　　如江河沙，　　興報應心，
　立以佛道。」

　　爾時新發意八萬菩薩，各自念言：「怪未曾聞古來未有，吾等焉用菩薩誼為？諸聲聞類頑嚚之儔，乃復授決當獲大道。何因若茲？」

　　世尊即知其心所念，便告之曰：「諸族姓子及比丘聽，佛法平等。族姓子，這發無上正真道意，前於超空如來．至真．等正覺所，而現在博聽眾經，常修精進，來至吾所欲建慇勤。由是緣故，速得無上正真道成最正覺。仁賢阿難，為佛世尊奉持法藏，修菩薩行，出家之緣意履雅願，以諸族姓子用相托付。」

　　爾時阿難自親從佛，聞已無量空無之誼，當得成佛授國土決，聞本行願歡喜悅豫，尋即憶念無央數億百千之垓諸正覺典。又觀本行所履之跡前後劫數。即嘆頌曰：

「我本聞有，　　無量諸佛，　　悉念為餘，
　說經典時。　　諸有滅度，　　最勝大聖，
　餘皆憶識，　　如所聞說。　　得立佛道，
　心不懷疑，　　如是比者，　　善權方便。
　而為安住，　　立侍者地，　　以大道故，
　奉持正法。」

　　於是世尊告賢者羅云：「羅雲思之，汝當來世當得作佛，號度七寶蓮華如來．至真．等正覺．明行成為．善逝．世間解．無上士．道法御．天人師，為佛．眾祐，則當供事如十世界塵數如來，當為諸佛現作尊子，亦復如今為吾息也。其度七寶蓮華如來，國土、壽命、教化眾生、所有莊嚴，亦如海持覺娛樂神通世界清淨，羅雲當為其佛尊子，過是已後當得無上正真道成最正覺。」時佛頌曰：

「羅云是我，　　尊上長子，　　幼少精童，
　柔和殊妙。　　斯佛之子，　　當得大道，
　常以法施，　　多所悅喜。　　無數億佛，
　所見哀念，　　欲得算計，　　無能限量。
　普為最勝，　　諸佛之子，　　當成大道，
　眾比丘像。　　又此羅雲，　　所行溫雅，
　興立殊願，　　奉吾正戒。　　諮嗟宣揚，
　世雄導師，　　言我今是，　　如來之子。
　諸德無量，　　億垓之數，　　設有思念，
　莫能限量。　　其羅雲者，　　佛之長子，
　今所通履，　　住佛道故。」

　　爾時阿難、羅雲，俱白佛言：「今我等見二千聲聞，學弟子戒心懷忻然，瞻戴尊顏，道法正典不可思議，願及是時。」

　　佛告阿難、羅云：「寧見二千聲聞學弟子法戒者乎？」

　　阿難白佛言：「唯然見之。」

　　佛告阿難：「斯黨同行等學大乘，當供養五百世界塵數如來執持正典，然於後世一時同集，布於十方各各異土，逮成無上正真道為最正覺，號寶英如來．至真．等正覺．明行成為．善逝．世間解．無上士．道法御．天人師，為佛．眾祐。其壽一劫，覺慧平等，諸聲聞同多少無差，諸菩薩眾亦復如是。滅度之後正法住立，數亦無異。」

　　時佛頌曰：

「此諸聲聞，　　二千朋黨，　　今悉住立，
　於世尊前。　　斯等聖智，　　佛皆授決，
　將來之世，　　便當成佛。　　而顯示現，
　無量譬喻，　　睹見諸佛，　　悉當供養。
　便當逮獲，　　無上尊道，　　住於道行，
　猶得自在。　　其名行異，　　游處十方，
　悉當忍辱，　　須臾不變。　　當復獨處，
　坐叢樹下，　　當得佛道，　　成就慧誼。
　皆當成覺，　　號同一等，　　名曰寶英，
　流聞世界。　　其佛國土，　　平等殊特，
　諸聲聞眾，　　等亦如是。　　神足光明，
　皆遍世間，　　周流一切，　　十方國土。
　分別經法，　　有所依猗，　　正法存立，
　等無有異。」

　　於是諸學聞佛授決，歡喜踴躍，不能自勝，以頌讚佛：

「聞佛授我決，　　世光見飽滿，
　如甘露見灌，　　已獲無極安。」

　　正法華經卷第五
大正新修大藏經第 09 冊 No. 0263 正法華經


　　正法花經卷第六

　　西晉月氏國三藏竺法護譯

　　正法花經藥王如來品第十

　　佛告諸比丘：「道法一等，無有二乘，謂無上正真道。往古來今無有兩正，猶如眾流四瀆歸海合為一味，如日所照靡不週徧未曾增減。若族姓子欲至正覺，解無三塗去來今者，當學受持正法花經分別空慧無六度想，不以花香伎樂供養為供養也；當了三脫至三達智無極之慧，乃為供養。所以者何？乃昔久遠劫難稱限，爾時有佛，號藥王如來．至真．等正覺．明行成為．善逝．世間解．無上士．道法御．天人師，為佛．眾祐，世界名大淨，劫曰淨除。藥王如來壽二十中劫，諸聲聞眾三十六億，菩薩大士有十二億。時轉輪王名曰寶蓋，典主四域，王有千子，端政勇猛，有七寶聖臣，降伏怨敵。其王供養藥王如來，具足五中劫，與眷屬俱一切施安奉敬藥王。過五劫已告其千子：『吾已供侍如來，若等亦當順遵前緒。』於時千子聞父王教，復以五劫供養藥王如來，進以上妙不違所安。

　　「彼一太子名曰善蓋，閑居獨處靜然思念：『我等今者供養如來，寧有殊特超彼者乎？』承佛威神虛空有天，而語之曰：『今族姓子豈欲知耶？有法供養最尊無極。』又問曰：『何謂法之供養？』天曰：『爾當往問藥王如來，普當為若分別說之。』

　　「善蓋即起詣藥王如來所，稽首於地白藥王如來曰：『法之供養奉順典者，為何謂乎？』世尊告曰：『法之供養者，順若如來所說經典深妙優奧，開化一切世間人民，難受難見出家舍利，志求菩薩諸篋之藏，曠邈處中，以總持印而印之，精進力行不退轉輪，現於六度無極之慧，慇勤攬攝佛之道品，不起法忍開入正典，於諸群生設大慈哀，降伏魔兵離諸法見，覺了演暢十二因緣，無我無人、非壽非命，志空、無願、無想之法，不由眾行，處於道場而轉法輪，勸諸天、龍、揵沓和等，莫不樂仰，開闡法藏護諸賢聖，宣揚顯布諸菩薩行，究竟眾苦無我非身，群生違禁立以所便，眾魔異道墮顛倒見貪猗有為，常懷怖懅而為諮嗟。諸佛之德，使滅生死慰除所患，而見安隱無為之事，去來今佛所嘆如是。而割判了微妙色像，總持崖底諸法法忍，開道宣佈闡發諸器，權便所義將養正法，是為法之供養。設於諸經志在法忍，敷陳典籍而順反覆，演訓其要無諸邪見，無所從生不起法忍，無我無人入諸因緣，無瞋不諍無所訟訴，無我無壽循執句義，而無識著慧無放逸，將御心識住無所住，識理指趣因導非義，洮汰通流諸所猗法，不造見人恃怙真諦，如法所歸無著無入，斷諸猗著滅諸無黠，生老病死悉為除屏，觀十二緣而不可盡，睹諸住見不隨顛倒，是為族姓子法之供養。』

　　「王子善蓋，從藥王佛聞法供養，應時逮得柔順法忍，即脫身衣以覆佛上，白世尊曰：『唯加聖恩建立我志，如來滅後，願護正法興法供養，降魔怨敵將迎後法。』時佛知心，然其末世當護法城。」

　　佛告比丘：「王子善蓋，因佛現在，以家之信出家為道，常精進學興諸德本，不久成就立五神通，總持辯才無能斷截。佛滅度後，神通、總持、力、無所畏，即皆具足。於十中劫，藥王如來所說經法，為轉法輪。善蓋比丘護正法故，於一世中化千億人，悉發無上正真道意而不退轉，十四載人立聲聞、緣覺地，不可計人得生天上。比丘！欲知時王寶蓋，豈將異乎？今現在佛寶?如來．至真．等正覺是。其王千子，此賢劫中千佛興者是，拘樓秦如來為始，最後成者名曰欣樂。太子善蓋，今我身是。是故當知，一切所供無過法養，去來今佛皆從是出。若族姓子、族姓女，欲得供養十方諸佛，即當受持《正法花經》，持諷誦讀宣示一切，分別一乘無有三乘道。」

　　時佛頌曰：

「假使有一，　　欲解大法，　　開化一切，
　皆至正覺。　　當孚受持，　　斯《法華經》，
　宣示遠近，　　諸未聞者。　　譬如泉流，
　皆歸於海，　　合為一味，　　無有若干。
　聲聞緣覺，　　及菩薩道，　　一切皆歸，
　無上正真。　　譬如日月，　　照於天下，
　百谷藥木，　　及諸荊蕀。　　斯典如是，
　以無極慧，　　照耀三界，　　皆入一義。
　曩昔如來，　　名曰藥王，　　時有聖王，
　名曰寶蓋。　　五劫供養，　　彼藥王佛，
　一切施安，　　無所乏少。　　告諸千子，
　使供養佛。　　千子受教，　　踴躍等心。
　供養如來，　　亦俱五劫，　　飲食床臥，
　幡蓋伎樂。　　善蓋太子，　　閑居自惟，
　寧有供養，　　逾於此乎？　　空中天言，
　法供養勝。　　即自問言，　　何謂法養？
　天便告曰，　　當行問佛。　　太子即問，
　佛為具說，　　難解之句，　　深妙法藏，
　空無想願，　　乃入正慧。　　大慈大悲，
　降伏眾魔，　　六十二見，　　自然為除。
　無常苦空，　　非身之事，　　無我無人，
　無壽無命。　　順至將持，　　不起法忍，
　轉不退輪，　　法法相照。　　十二因緣，
　展轉相生，　　已解本無，　　無有終始。
　於是善蓋，　　得柔順忍，　　佛滅度後，
　守護法城。　　精進不懈，　　得五神通，
　總持辯才，　　開化一切。　　時千億人，
　皆立大道，　　十四載人，　　聲聞緣覺，
　無央數人，　　得生天上，　　以故嘆稱，
　法供為最。　　假使有人，　　欲供養者，
　當受持此，　　《正法華經》。　　分別如來，
　善權方便，　　無有二乘，　　皆歸一道。」

　　爾時世尊告八萬菩薩：「因藥王開士緣諸菩薩等，寧察斯四部眾，無央數億天、龍、鬼神、阿須倫、迦留羅、真陀羅、揵沓和、摩休勒、人與非人，比丘、比丘尼、清信士、清信女，聲聞，緣覺，菩薩，現在目睹欲聞如來說斯經典，一切眾會聞一頌一偈，一發意頃歡喜勸助，佛皆授斯四部之決，當得無上正真道意。」

　　佛告藥王：「假使如來滅度之後，聞斯經典一頌四句，發意之頃代勸助者，佛皆授決，當得無上正真之道。前已奉侍億百千佛，從億百千佛發意立願，是等儔類，愍傷眾人故來生耳。從是經典受持一頌，諷誦書寫載於竹帛，銘著心懷念而不忘，若聽頌音恭敬察之，方如如來聖尊上句，若以華香繒彩幢幡，發意供養是經卷者，叉手向之稽首作禮，則當謂之世間自歸。」

　　又告藥王：「若族姓子、族姓女，假使能持一頌，勸助歡喜聞經卷名，若得聞名則當覺是，將來世尊展轉相謂，族姓子、族姓女，來世便為如來．至真．等正覺。所以者何？其受是經持讀誦寫，觀聽供養幡華繒彩雜香芬薰，則當謂斯族姓子女成無上正真道，得滅度已若覲如來，則普愍傷諸天世人，從其所願而得自恣，常生人間欲演斯經，其人本已造微妙行，因所作行則當生於嚴淨佛土，常自觀緣欲講法故，當知斯黨愍傷群生，佛滅度故故來生此，則有反覆如來所使。其族姓子則謂彼人行如來事，世尊所遣，其有講說如來所宣，斯法訓者若復不暢，其身續蒙。假使有人志姓??險常懷毒害，發意之頃，為其人說不可之事，其殃難測，若一劫中誹謗如來毀斯人者，罪等無異，是皆悉為如世尊種。若族姓子講斯典時，有小童子受是經卷。白衣沙門若以言語惡事向之，所不可意加於其人，使聞惡言，至誠虛妄宣揚怨聲，則在殃罪，猶如害意向於如來。族姓子女，受斯經典持諷誦讀，而不遊行不為人說，當獲釁咎。若受持經，當以衣被、甘膳飯食、香華燈火、琦珍殊妙供養奉散，斯族姓子斯族姓女，則為大寶當為作禮。所以者何？乃能一反聞斯經典，若有聽者以所供養，志願無上正真道故。」

　　時佛頌曰：

「若欲住佛道，　　志慕己功德，
　當供養彼人，　　持斯經典者。
　若樂諸通慧，　　恣意有所說，
　則當受斯典，　　並供養侍者。
　說此經法者，　　愍傷於眾生，
　世吼之所遣，　　來化群生類。
　假使持是典，　　所生常精進，
　強勇而自來，　　矜哀於眾庶。
　自在所欲生，　　最後於末世，
　從彼得睹遇，　　斯經為尊上。
　所當供奉養，　　諸天人香華，
　衣服諸覆蓋，　　常供給法師。
　恭敬彼人，　　常當如佛，　　尋叉手禮，
　自然聖道。　　若最後時，　　逢值斯經，
　佛滅度已，　　受持經卷。　　常當供養，
　如奉最勝，　　飯食之屬，　　諸味具膳，
　房室床臥，　　衣被億數，　　一反聞之，
　崇進如是，　　如來則授，　　其人之決。
　佛遣彼士，　　來在人間，　　若有最勝，
　值遇斯典。　　設使聞者，　　書寫執持，
　於今佛在，　　見於目前。　　誹謗如來，
　具足一劫，　　心中懷恨，　　面色改常，
　其人即獲，　　無數殃釁。　　設有受持，
　是經卷者，　　而分別說，　　為他人解。
　若有誹謗，　　此等倫者，　　其罪過彼，
　不可計數。　　假使有人，　　面現讚佛，
　而叉十指，　　具足一劫。　　清淨志求，
　斯尊佛道，　　億百千垓，　　諮嗟讚頌。
　稱詠法師，　　發心悅豫，　　其人獲福，
　不可限量。　　用宣譽是，　　明智者德，
　彼士獲福，　　復超於斯。　　而有人來，
　供養學者，　　若於十八，　　億千諸劫，
　其人供進，　　珍饌眾味，　　諸天香華，
　細柔精妙，　　計劫之數，　　十八千億，
　和聲悅顏，　　崎嶇以獻。　　若有一反，
　聞是經者，　　得諸利慶，　　無極難比。」

　　佛告藥王菩薩：「吾每散告，前後所宣經品無量，甫當說者經號甚多，比擬世間一切諸法，今此典頌，名祚顯綽最尊第一，普天率土所不信樂，如來正覺無所毀敗，於內燕居，密從法師受斯典者，則為如來威力所護，無能破壞，乃前世時曾得聞之。如來現在有聞斯典，多有誹謗，何況如來滅度之後，難得值遇，所欲志願而見覆蓋，觀族姓子女為如此也。他方世界現在如來，悉睹見之，在所存立己身還聞，諸信力也，善本力，志願力，在如來室等頓一處，斯之倫黨德如是也。求如來水志存佛掌，是乃前世願行所致。佛滅度後，若有信此正法典者，受持書寫、供養奉順、為他人說，德乃若斯。」

　　佛告藥王菩薩：「若有能說斯經訓者，書寫見者，則於其人起佛神寺，以大寶立高廣長大，不當復著佛舍利也。所以者何？則為全著如來舍利，其有說此經法之處，諷誦歌詠書寫，書寫已竟，竹帛經卷當供養事，如佛塔寺歸命作禮，一切香華雜香芬薰，琴瑟箜篌幢蓋繒幡。若有眾生欲得佛寺稽首作禮者，當親近斯經無上道教。」

　　又告藥王：「多有菩薩出家為道，及凡白衣行菩薩法，不能得致如是像經，及見讀誦書寫供養。其有菩薩，行菩薩行曉了權宜，假使得聞是佛景摸，菩薩所行共行法者，聽者信樂來入其中，解達分明即受供養，於一座上應近無上正真之道，若有見者，如是士夫入於斯誼，德不可計。」

　　佛告藥王：「譬如男子渴極求水，捨於平地穿鑿高原，日日興功但見燥土，積有時節，其泉玄邃而不得水。復於異時，掘土甚多乃見泥水，濁不可飲當奈之何？其人不懈稍進得水，於時男子睹本瑞應，釋除狐疑無復猶豫，吾興功夫積有日月，今者乃能值得水耳。如是藥王！設有菩薩聞是經典，而不受持諷誦學者，去於無上正真之道，為甚遠矣。是景摸者，諸菩薩業，假使聞此《正法華經》，諷誦精修懷抱在心而奉行之，爾乃疾成最正覺矣。」

　　佛語藥王：「一切菩薩，其有不肯受諷行者，不能得至無上正真道最正覺也。所以者何？吾前已說班宣此言，假使有人不樂斯經，則為違遠於諸如來。此經典者，道法之首眾慧之元，成就菩薩。若有菩薩聞此經典恐怖畏懅而不愛樂，則當知之新學乘者。若不恐怖，則是久修菩薩之行。若聲聞遇是經法，或恐或怖心懷畏懅，為憍慢恣。」

　　佛語藥王：「如來滅度之後，若有菩薩及大士等，欲以是經為四部說，著如來衣、坐於世尊師子之座，然後爾乃為四部眾宣傳此經。何謂著衣於如來被服？謂人忍辱柔和安雅，是則名為如來被服。其族姓子，當修此衣。何謂世尊師子之座？解一切法皆悉空寂，處無想願，是為世尊師子之座。又族姓子，當作是住所坐若茲，以此經法為比丘、比丘尼、清信士女、天、龍、鬼神廣分別說，其心踴躍不懷怯弱，志於大道開道四輩。其族姓子，若復處於他方世界，化作化人及與眷屬比丘、比丘尼、清信士、清信女頒宣此法，設使有聞而不樂者，吾起令樂必使愛喜。若在閑居壙野之中，有天、龍、神、揵沓和、阿須倫、迦留羅、真陀羅、摩休勒，吾遣化人為說經法，雖復迥在異方剎土，普當自現令眾人見。若受此典，不識句義失其次緒，使諷學者，蒙其威神令達義次。」

　　爾時世尊，即說偈曰：

「皆相棄怯亂，　　而當聽此經，
　是法難得遇，　　信者亦難值。
　如人欲求水，　　穿掘於高原，
　數數積功夫，　　但睹燥乾土。
　彼觀自思惟，　　其水為甚遠，
　所掘深乃爾，　　續見乾燥土。
　然後轉漸睹，　　濕土稍稍現，
　爾乃心決疑，　　今已得近水。
　其不聞是經，　　不數修行者，
　其人離道遠，　　去佛慧若此。
　斯經深巍巍，　　決諸聲聞事，
　還聞此經王，　　聽之思惟義，
　則得近大道，　　智者成聖慧，
　猶如見濕土，　　爾乃知得水。
　當入於佛室，　　被服如來衣，
　則處吾聖座，　　明者乃說此。
　慈心入吾室，　　忍柔和被服，
　解空師子座，　　而說無所畏。
　設刀瓦石打，　　為人見罵詈，
　故為說此法，　　吾悉忍斯音。
　游在億千土，　　吾身當堅固，
　無思議垓劫，　　為眾生分別。
　佛滅度之後，　　為眾去怨結，
　多遣諸化人，　　而說此經典。
　比丘比丘尼，　　清信士女等，
　當供養此輩，　　及諸來會者。
　石打杖撾罵，　　懷結而惡口，
　若有設此凶，　　化人悉呵教。
　假使獨自行，　　而諷誦玩習，
　不被無惡聲，　　質直游閑居。
　其人在彼行，　　晝夜一己身，
　吾遣與共俱，　　為伴說此典。
　其人辯才，　　無所罣礙，　　多能明瞭，
　隨順之法。　　可悅人民，　　億百千垓，
　猶如佛聖，　　之所建立。　　假使有人，
　不依此法，　　則為名曰，　　諸菩薩逆。
　學者遊行，　　及有所坐，　　得見諸佛，
　如江河沙。」

　　正法華經七寶塔品第十一

　　爾時佛前，七寶之塔從地踴出，二萬里適現繞佛，超在虛空自然而立。其塔殊好色若千變，五種之華而雨其上，紛紛如雪。莊嚴校飾塔寺講堂，以無數寶因共合成，百千欄楯窗牖軒戶，不可稱計。懸眾幡蓋垂寶瓔珞，諸明月珠羅列虛空，猶如眾星。香爐寶瓶滿中名香，栴檀芬馨一切普勳，三千大千佛之國土。金銀琉璃水精、珊瑚虎魄、車??馬瑙，以為寶蓋，其蓋高顯至第一天。忉利諸天及四天王，皆散意華供養七寶塔。其塔寺中自然發聲，嘆言：「善哉！善哉！世尊安住！審如所言，道德玄妙超絕無侶，慧平等一猶如虛空，實無有異。」

　　時四部眾見七寶塔，在於虛空高大微妙，巍巍無量光耀煒曄，靡所不照，頒宣善哉，歡喜踴躍叉手而立，瞻戴無厭。時有菩薩，名曰大辯，見諸天人心懷猶豫，乍悲乍喜欲得知此，何所瑞應？故前問佛：「唯然世尊，今者何故，七寶塔寺現大聖前，高廣無極莫不見者，而寶塔寺自然出聲，讚曰善哉！何所感動而有此瑞？」

　　世尊則告大辯菩薩：「此寶塔寺有如來身，完具一定而無缺減。東方去此不可計會諸佛世界，有佛號名多寶如來，國曰寶淨。本行道時而自發願：『吾會當以此《正法華經》當自修成，使諸菩薩皆得聽聞，然後乃坐於佛樹下，還成無上正真之道。』其佛所念，果如所言，為諸十方講說經法，開化一切皆令得道。於時其佛臨欲滅度，普告諸天世間人民及諸比丘：『吾滅度後，奉如來身全取其體，一等完具興大塔寺。若見塔者悉得其所，功德難限。』於時其佛，建立如是無極聖化：『十方世界其有講說此《法華經》，吾七寶塔，踴現諸佛所說經處，其舍利身在七寶塔，讚言善哉！』」

　　佛告大辯：「是七寶塔在於東方而處於下，去是無量江河沙佛土，在於虛空未曾出現，今見能仁如來正覺，本行學道為菩薩時，用眾生故不吝身命，精進不懈行權方便，佈施．持戒．忍辱．精進．一心．智慧，求頭與頭求眼與眼，求鼻與鼻求耳與耳，手足支體妻子侍從，七寶車乘象馬衣裘，國邑墟聚恣人所求，無所愛惜自致得佛。今故來現致敬能仁，欲令能仁佛坐我所有師子金床，講《正法華》開化一切，使蒙其恩。」

　　能仁如來尋如所勸，則升講堂師子之座，分別敷演《正法華經》，而說頌曰：

「設聞多寶佛，　　知其名號者，
　未曾畏終始，　　不復遭苦患。
　若聞藥王師，　　假記名號者，
　眾病自然愈，　　尋則識宿命。
　一切所供養，　　奉法為最上，
　分別空無慧，　　自致得佛道。
　宣暢《法華經》，　　以示諸不及，
　解本無三乘，　　順一無上真。」

　　佛告大辯：「今者多寶如來．至真，在斯塔寺，遙聞說此《正法華》典，是以踴出，讚言善哉！」

　　大辯菩薩復白佛言：「唯然世尊，今我等類諸來會者，欲得睹見多寶佛形，願垂恩慈加以威神，使諸來者各得其所開發大道。」

　　佛告大辯菩薩：「多寶如來本亦自誓：『我之塔寺所至方面，聽此經典，設諸如來及四部眾，欲睹吾身，隨其十方之所欲願，皆當得見，咸共供養於此化像。』大辯！欲知我身，亦當感是十方諸佛，一切世界所化如來，講說法者皆令詣此。」

　　爾時大辯菩薩復白佛言：「唯然世尊，垂加大恩，普現一切十方國土諸佛聖德。」

　　佛默然可，即時演放眉間眾毛微妙光明，普照十方各各五百江河沙等億百千數諸佛國土，一切世尊各各普現，止其國土坐於樹下奇妙莊嚴師子之座，與無央數百千菩薩，在寶交露佈好座具，珍琦殊異懸繒幡蓋，垂於四面諸佛座上，為諸眾生講說經法，音聲柔和靡不解達，百千菩薩啟受所聞。東西南北四隅上下，無數百千億垓難量江河沙等諸佛世界，皆亦如是靡不見者。

　　時十方佛各各自告諸菩薩等：「諸族姓子，汝輩當往詣忍世界見能仁佛如來．至真，併當瞻戴多寶世尊形像塔寺。」

　　彼時於此忍界所有功勳善德，殊雅威神自然而現，七寶諸樹周匝而生，其地悉變為紺琉璃，以紫磨金而為長繩，連綿莊飾八交路道，其地平正，除諸郡國縣邑村落、大海江河川流泉源，皆不復現，但見自然諸天香爐燒眾名香，普雨天華。於此佛土，應時移徙諸天人民在他佛國。時諸眾會現在七寶諸交露帳，諸交露帳莊嚴殊妙，不可稱量遍此佛土。時彼十方一切諸佛，各有侍者，亦復皆來詣此忍界，各各至於眾寶樹下。此諸寶樹高二萬二千里，枝葉華實各各茂盛，斯寶樹下有師子床，高二萬里，皆以奇寶眾珍為座。如來座上，如是比像，於此三千大千世界，但見諸佛靡不週徧，非是釋迦文如來．至真．等正覺之所變現也，各從十方諸佛剎土而來到此，顯示大道無極之德。

　　爾時世尊釋迦文尼，變諸如來所化形像，在於八方各二萬億所有國土，皆無地獄、餓鬼、畜生，移徙諸天及阿須倫，在於他方諸佛世界。令二萬億諸佛國土地紺琉璃，皆以七寶變成樹木，其諸寶樹高二萬二千里，枝葉華實各各茂盛，諸師子座高二萬里，此諸佛土而皆平正，無有河海眾流泉源，亦無諸山，目鄰、大目鄰、須彌山王、鐵圍、大鐵圍，一一佛土其地平等，七寶合成各各莊嚴，諸寶交露快樂難量，徧佈諸華燒眾名香。諸寶樹下各有如來坐師子床。如是比類，復更別有二萬世界能仁如來，各為諸方而特莊嚴，顯現清淨，皆為諸佛作其處所，此諸佛土，亦無地獄、餓鬼、畜生，諸龍、鬼神及阿須倫，亦復移徙諸天人民在他佛土。此諸佛土地紺琉璃，以紫磨金而為寶繩，連綿諸樹八重交道。又彼諸樹高大妙好亦復如前，師子之床莊嚴交飾。其地平正，無有山河江海之事，香華眾寶珍琦交露，垂明月珠亦復如前，行來進止道徑由路等無差特。

　　爾時釋迦文佛所化如來，在於東方恆沙等剎班宣道教，皆復來至，十方世界各三千億諸佛正覺，皆來詣此，如來悉坐於師子寶床，各取寶華授諸侍者：「諸族姓子，汝等往詣耆闍崛山能仁佛所，致吾名字敬問無量，聖體康強力勢如常，所游安耶？以此眾華，供散彼佛及諸菩薩眾弟子上，宣我所言，多所開化。」

　　於是釋迦文如來．至真，見諸所化各各坐於師子之座，及諸侍者皆來集會，齎華供養，即從坐起住於虛空，四部之眾悉亦各起叉手而立。佛以手指開七寶寺講堂之戶，亙然通徹晃若日出，譬如開於大國城門，而以管籥去其關軸內外無礙。釋迦文佛以手兩指，開七寶寺講堂之戶，現其威德不可稱限亦復若茲。如來這開七寶寺戶，多寶如來．至真．等正覺身即現矣，坐師子床，肌色如故亦不枯燥，威光端正相好如畫，口重宣言：「善哉！善哉！釋迦文佛！說此經典，何其快乎！吾以欲聞此經法故，故自出現。」

　　時四部眾見多寶如來．至真．等正覺，聞其滅度去世以來不可稱計億百千劫，聽言善哉！甚大驚怪，初未曾有。即以天華，供養散於釋迦文佛、多寶如來。時多寶佛則以半座與釋迦文，七寶寺中有聲出曰：「釋迦文佛！願坐此床。」釋迦文佛輒如其言，時二如來共同一處，在於虛空，七寶交露坐師子床。

　　時四部眾各心念言：「諸佛．至真道德高遠而不可逮，巍巍難量不可稱限，惟願如來，垂意見念加威神恩，令我等輩俱處虛空。」佛知所念，現神足力，使四部眾自然超上處於虛空。

　　時釋迦文佛告四部眾諸比丘等：「於此忍界，誰能堪任說是經典？今是其時亦是大節，如來現在、若滅度後，當受此法持諷讀誦。今如來身幸欲滅度，比丘當捨如來所供養供事之誼，奉順恭敬於此經典。」

　　於時說頌曰：

「無極大聖，　　來至於斯，　　導師因現，
　琦妙塔寺。　　比丘欲知，　　聽法故舉，
　何人省是，　　不興精進。　　滅度以來，
　無央數劫，　　今日乃能，　　欲聽經典。
　以故發來，　　因緣宣教，　　得度無極，
　法之善利。　　於往故世，　　自興此誓，
　導師所願，　　正由此道。　　滅度以來，
　久遠乃爾，　　於今復見，　　十方世界。
　自在去此，　　悠悠極迥，　　億百千數，
　如江河沙。　　因經典故，　　而發詣此，
　滅度聖將，　　而自現矣。　　各各由在，
　於諸國土，　　一切志樂，　　聲聞之行。
　皆欲將護，　　於正法故，　　何緣當令，
　經典久存？　　因由依附，　　諸佛之道，
　在無央數，　　諸佛世界，　　取合眾生，
　來至於斯，　　修治嚴淨，　　神足之力。
　各各自說，　　如是廣誼，　　何因得說，
　於茲法眼？　　諸佛住此，　　不可稱計，
　在於樹下，　　而處道場。　　其身真諦，
　巍巍億垓，　　諸導師眾，　　坐師子床。
　清淨常正，　　明顯如日，　　若如火光，
　除於陰冥。　　柔軟美香，　　薰於十方，
　供養達至，　　愍傷世者。　　其有度脫，
　一切眾生，　　恩德流佈，　　常通於此。
　吾滅度之後，　　其持此經典，
　速逮得受決，　　目見世導師。
　佛滅度之後，　　其多寶仁賢，
　聞見師子座，　　塔寺所在處。
　我身次在是，　　億千來至此，
　最勝子所由，　　堪說斯經典。
　若聞此法，　　能受究竟，　　則為奉事，
　歸命我身，　　並及多寶，　　如來之尊，
　奉順現在，　　十方諸佛。　　復及今來，
　諸導師眾，　　莊校聖體，　　殊妙難量，
　悉為供養，　　具足無限，　　用尊修受，
　此經典故。　　以曾見吾，　　聞所講說，
　亦復更睹，　　寺中世尊，　　並餘無數，
　諸導師眾，　　從百千億，　　國土至此。
　慧命族姓子，　　愍傷於眾生，
　此處難可值，　　諸導師所樂。
　諸無數經卷，　　猶如江河沙，
　佛雖說彼經，　　不足為奇特。
　其度須彌山，　　則以手舉持，
　跳著億千國，　　不足以為難。
　設有分別說，　　奇句述百千，
　聞億千佛國，　　不足以為難。
　若住極上界，　　為天人講法，
　宣暢無量經，　　不足以為奇。
　佛滅度之後，　　末世能堪受，
　班宣此經典，　　爾乃為殊特。
　若以一手卷，　　捉盡於虛空，
　至於無所至，　　不足以為難。
　我滅度之後，　　若歸如是像，
　來世書此經，　　爾乃為奇特。
　設取十方地，　　舉著於爪上，
　擎行恣所游，　　升置於梵天。
　此者不為遠，　　精進無奇異，
　不如於來世，　　須臾讀此經。
　假使劫燒時，　　人踐火中行，
　及擔草不燒，　　不足以為奇。
　我滅度之後，　　若持此經典，
　為一人說者，　　爾乃為殊特。
　假使有受持，　　八萬諸法藏，
　頒宣如所說，　　以示億千人。
　比丘於彼世，　　開化諸聲聞，
　住於神通者，　　不足為奇異。
　若持此經典，　　信喜而愛樂，
　數數諮稱者，　　爾乃為殊異。
　若無數億千，　　興立無著塔，
　六通極大聖，　　猶如恆邊沙。
　佛滅度之後，　　設持此經典，
　其人得功報，　　過是難限量。
　百千諸世界，　　說法不可計，
　今我亦宣暢，　　佛慧所分別。
　計是經典者，　　一切經中尊，
　其奉持此典，　　則侍諸佛身。
　族姓子講說，　　現在如來前，
　後世持是經，　　賢聖乃堪任。
　須臾持此經，　　則為奉敬佛，
　一切諸導師，　　是經難值遇。
　一切十方佛，　　為現所諮嗟，
　勇猛有威神，　　神通為以達。
　名德遠流佈，　　諸佛所愛樂，
　用持此經故，　　逮得寂定地。
　導師滅度後，　　則為天世人，
　顯示作眼目，　　宣佈此經故。
　於當來之世，　　須臾說此典，
　其一切眾生，　　稽首禮明者。」

　　(諸本此中加梵志品，各分為二十八品雲)

　　◎時能仁佛告諸眾會：「吾往無數難稱限劫，求《法華經》未曾懈惓。時作國王，遵修大法六度無極，佈施金銀水精、琉璃琥珀、珊瑚珠玉、車??馬瑙，頭目肌肉、手足支體、妻子男女、象馬車乘，不惜軀命，時人壽長不可計會。吾用法故，捐棄國位委正太子，行求大典，擊鼓振鐸宣令華裔：『有能為吾演大典者，吾當為僕供給走使。』時有梵志而報之曰：『我有大典《正法華經》，若能為僕吾當慧報。』」

　　佛告比丘：「吾聞其言，歡喜從命奉侍梵志，給所當得水漿飲食，掃灑應對趨走採果，儲畜資糧未曾懈廢，奉侍千歲使無僥渴。」

　　佛時頌曰：

「擊鼓振鐸，　　宣令遠近，　　欲求大典，
　《正法華經》。　　若見賜者，　　吾當為僕，
　趨走役使，　　給所當得。　　甘心樂聞，
　不敢疲倦，　　所當供養，　　不惜身力。
　趣欲聞受，　　《正法華經》，　　願及十方，
　不適為已。　　其王精進，　　未曾休懈，
　衣食供命，　　不求甘奇。　　愍念眾生，
　諸未度者，　　尋時即獲，　　《正法華經》。」

　　佛告諸比丘：「時國王，則吾身也。梵志者，調達是。今吾具足六度無極大慈大悲，成四等心、三十二相、八十種好紫磨金色，十種力、四無所畏、四事不護、十八不共，威神尊重度脫十方，皆由調達恩德之力。調達卻後無央數劫，當得作佛，號曰天王如來．至真．等正覺．明行成為．善逝．世間解．無上士．道法御．天人師，為佛．眾祐，世界名天衢。時天王佛廣說經法，如江河沙眾生得無著證，無數不可計人志在緣覺，如江河沙無量蒸民，皆發無上正真道意至不退轉。其佛當壽二十中劫，滅度之後，正法當住二十中劫，不散身骨合全舍利起七寶塔，高六十里，周八十里，普天下人悉往供養，香華伎樂歌頌功德，繞塔作禮，不可計人得無著證，無央數人志緣覺乘，不可思議無量天人，發無上正真道意，志不退轉。若族姓子、族姓女，逮得聞是《正法華經》，心中?然而無狐疑，杜塞三趣，不墮地獄、餓鬼、畜生，便當得生十方佛前諮受正法，若在天上世間豪貴，若在佛前自然化生七寶蓮華。」

　　於時下方多寶世尊所從菩薩，號曰智積，自啟其佛，當還本土。時能仁佛告智積曰：「吾有菩薩，名溥首童真，且待斯須可與相見，宜敘闊別諮講經典乃還本土。」

　　於是溥首坐七寶蓮華，有千葉大如車輪，與諸菩薩俱坐蓮華，從龍王宮踴出大海。溥首童真，皆退下華禮二佛已，與智積菩薩對相問訊。智積菩薩問溥首曰：「所詣海淵，化度幾何？」

　　答曰：「其數無量不可稱限，非口所宣非心所計，如今不久自當有應。」所說未竟，尋有蓮華從海踴出在虛空中，無數菩薩皆坐其上，此皆溥首在海之所化，悉發大意。其志無上正真道者，普在空中講大乘事；本發聲聞意者，在於虛空說弟子行，解知大乘。溥首前謂智積曰：「在海所化，其現若茲。」

　　智積菩薩以頌問曰：

「至仁慧無量，　　化海眾寶數，
　唯為露聖旨，　　分別說其意。」

　　溥首答曰：「在於海中，惟但敷演《正法華經》。」

　　智積又問：「其法甚深尊妙難及，能有尋時得佛者乎？」

　　溥首答曰：「龍王有女厥年八歲，聰明智慧與眾超異，發大道意志願弘廣，性行和雅而不倉卒，便可成佛。」

　　智積又問：「我睹能仁，是仁大師，本求佛道為菩薩時，積功累德精進不懈，歷劫難計乃得佛道，不信此女便成正覺。」

　　言語未竟女忽然現，稽首作禮繞佛三匝，卻住讚曰：

「功祚殊妙達，　　現相三十二，
　諸天所敬侍，　　神龍皆戴仰。
　一切眾生類，　　莫不宗奉者，
　今我欲成佛，　　說法救群生。」

　　時舍利弗即謂女言：「汝雖發意有無極慧，佛不可得。又如女身，累劫精進功積顯著，尚不得佛。所以者何？以女人身未階五位：一曰天帝，二曰梵天，三曰天魔，四曰轉輪聖王，五曰大士。」

　　其女即以一如意珠價當是世，時孚供上佛，佛輒受之。女謂舍利弗及智積曰：「吾以此珠供上世尊，佛授疾不？」

　　答曰：「俱疾。」

　　女曰：「今我取無上正真道成最正覺，速疾於斯。」於斯變成男子菩薩，尋即成佛，相三十二、眾好具足，國土名號眾會皆見，怪未曾有，無央數人、天、龍、鬼神，皆發無上正真道意，三千世界六反震動，三萬道跡得不退轉，皆當逮成無上正真道。舍利弗、智積菩薩，默然無言。◎◎

　　正法華經勸說品第十二

　　爾時有菩薩，名曰藥王，復有菩薩，名曰大辯，與二萬菩薩俱，於世尊前面自啟白：「惟願大聖，自安宣教，勿以為慮。如來．至真滅度之後，我等當共分佈此經講說示人。假使有人儱戾自用，性不修調，薄德無福心懷自大，著供養利不備善本，離於解脫難可成就。我等世尊，興忍辱力在於彼世，受此經典書持誦說，供養奉事懷佩在身，除於吾我班宣斯經，報安住恩。」

　　爾時會中五百比丘學不學者，前白佛言：「唯然世尊！吾等堪任宣佈此經。又復大聖，他方世界如來聲聞諸學不學，佛悉授決，當成無上正真之道，一切叉手而禮世尊。」

　　八千比丘復白佛言：「大聖自安，勿以為慮。滅度之後，當廣解說傳此經道，亦當宣佈他方世界。所以者何？此忍世界，人多憍慢本德薄少，心常懷亂如火毒然，迷惑三界不能自安。」

　　爾時大敬逵比丘尼，與六千比丘尼俱，瞻戴尊顏不以為厭，啟白佛言：「道德至尊巍巍無量，超絕虛空無能及者。」

　　佛即告曰：「汝輩瞿曇彌，勿懷悒悒而為愁戚悲顏觀佛，恨言如來而不班宣，獨不見蒙授無上至真正覺之決。一切眾會等共和同，爾乃演布授眾人決，當至無上正真之道，皆一等味味無有異。從是已往，汝當遭值三萬八千億諸佛之眾供養奉事，當為菩薩常為法師，此學不學六千比丘尼，為諸眾生。菩薩法師次第具足菩薩行已，當成為佛，號曰一切眾生咸敬如來．至真．等正覺。成佛以後開化人民，各各展轉共相授決，當成為佛，度脫無數不可計人。」

　　於是羅雲母比丘尼及持名聞，各心念言：「今佛世尊而不愍念，獨見遺棄。」

　　於是大聖告名聞比丘尼：「今我班宣告語遠近，當於十萬億佛修道，常為法師奉菩薩行，所遵具足當得作佛，號具足百千光幢幡如來．至真．等正覺．明行成為．善逝．世間解．無上士．道法御．天人師，為佛．眾祐，其世界名仁賢。爾時其佛，光明威神無數百千，壽不可限。」

　　時大敬逵及羅雲母比丘尼等，得未曾有驚喜悅豫，即說是偈，而嗟嘆佛：

「世尊所開示，　　為眾之導師，
　開化於世界，　　並及於天人。
　天人所奉事，　　今者見慰撫，
　以為人導師，　　充滿悅我意。」

　　比丘尼說此頌已，白世尊曰：「唯然大聖！我等信樂是佛法訓，堪任誦讀，又及餘人他方世界。」

　　於時世尊，顧眄八十億垓百千逮諸總持開士講不退轉法輪。時諸菩薩見佛照臨，尋叉手啟白：「唯願大聖，以斯經典付授我等講說宣佈。得此經卷，專惟佛德。」

　　諸族姓子欣仰世尊，俯察己身前世所行平等之願，則於佛前而師子吼：「如來滅度後，若此經法在於十方，我等書寫受持諷誦，思惟其誼分別布路，顯化餘人亦令如斯，承佛聖旨，我之朋黨處殊異土，大聖加恩，將接我等使得成立。」

　　爾時諸菩薩大士同心等意，佛前而說頌曰：

「唯然世尊，　　默然安聖，　　佛滅度後，
　光闡影訓。　　然後末世，　　恐有患難，
　當普班宣，　　分別說之。
　若撾捶罵詈，　　以石打擲者，
　大聖往來世，　　鄙當忍此愚。
　語言難可了，　　諛諂癡憍慢，
　然後處山岩，　　無獲謂有得。
　無便於智慧，　　當何以報答，
　獨行順心志，　　懷惡為無忍。
　在居貪惡聲，　　當為說經法，
　所講言決除，　　猶若此六通。
　??暴秉毒心，　　處寂行斯想，
　入燕而獨住，　　不慕罵詈對。
　是我等無忍，　　猗著於利養，
　則是外道人，　　所說為已施。
　於經自精進，　　猶以供養利，
　於眾會中說，　　宣吾等名譽。
　若至國王宮，　　大臣及寮屬，
　並梵志長者，　　若餘比丘所，
　謗毀說我惡，　　所行如邪道，
　吾當悉忍此，　　當奉侍大聖。
　爾時離憂戚，　　若使能忍辱，
　以斯佛所說，　　悉當呵教之。
　劫亂比丘諍，　　??暴大恐懼，
　悉罵詈我等，　　諸比丘如鬼。
　在世行恭敬，　　皆令忍苦患，
　以順柔軟性，　　故當說此經。
　吾等不貪身，　　亦不惜壽命，
　當堪奉持此，　　志願於佛道。
　世尊具知之，　　如??惡比丘，
　然後來末世，　　當分別開解。
　顏色常不悅，　　數數犯不當，
　遊行不以時，　　衣服多不政。
　假使今世雄，　　滅度後末世，
　在眾會勇猛，　　分別說是經。
　若行求入城，　　儻有所慕索，
　所在當施與，　　佛知不令墮。
　用愛樂世原，　　興修仁善心，
　少欲行節限，　　逮善寂滅度。
　一切世光曜，　　十方悉來會，
　我當言至誠，　　悉見心不虛。」◎

　　正法華經卷第六
大正新修大藏經第 09 冊 No. 0263 正法華經


　　正法華經卷第七

　　西晉月氏國三藏竺法護譯◎

　　安行品第十三

　　於是溥首大士白佛：「唯大聖，此諸菩薩恭敬世尊，所當勸悅難及難及。何時應當為一切眾說斯經典？」

　　佛語溥首曰：「菩薩先處二法乃應講經，一曰威儀，二曰禮節。何謂菩薩解知威儀？假使持心忍辱調柔，將護其意畏不自立，其志如地不見有人，不見有人而行法者，觀自然相諸法本無，此諸法者眾行之式，亦無想念，是謂威儀。何謂禮節？設令菩薩不與王者太子、大臣吏民從事，不與外道異學交啟，不尚世典讚敘音韶合偶習俗，不貪不學不與屠殺魚獵、弋射雞鶩、羅網賊害從事，不與歌樂遊戲眾會同處，不與聲聞比丘、比丘尼、清信士、清信女從事，亦不親近行禮問訊，不共止頓，不與同志經行燒香散華然燈，除其往至講經會時，唯與講會而共從事，縱有所說亦無所著，是為禮節。」

　　又語溥首：「菩薩大士不嫪家居宗室親屬，不慇勤思見內人女弱獨說經法，亦不頻數詣群從幼童男女，及餘異人而說軟語，所不當講不為定意自賴說經，不與住立亦不同願，亦不與一比丘尼獨入房室，除念如來精進為行。縱為女人有說經緣，不於是中污染法味，不令受取而廣誼理。不與沙彌、比丘尼、童子童女共在一處，常好燕坐綢繆好習辟屏閑居，是為禮節。」

　　又語溥首：「菩薩大士，觀一切法皆為空無，如所住立已墮顛倒，所立正諦常住如法，專秉身心不動不搖，不退不轉蠲捨滅盡，不生不有無有自然，無為無數無所可有，逮無所有除諸言辭，不住無為無想不想，得伏諸想。假使菩薩，乙密觀察斯一切法，款款修此所當行者，常住威儀禮節二事。」

　　世尊重解現此誼，而嘆頌曰：

「若菩薩好樂，　　說此經典者，
　於後當來世，　　勇猛無怯劣，
　順威儀禮節，　　善明清白行。
　國王及太子，　　大臣寮屬吏，
　外道若異學，　　屠獵惡害品，
　抑制交啟習，　　不與通往返。
　比丘放羅漢，　　除立於法律，
　不與自大俱，　　復遠犯禁者，
　比丘比丘尼，　　調譺嘲話談，
　捨離清信女，　　不與無益言。
　現在欲獲法，　　常當止息非，
　好住滅度地，　　是謂為威儀。
　假使不肯往，　　諮問於道法，
　為斯持法說，　　不怯無所著。
　眾生有癩病，　　若親屬宗室，
　母人諸細色，　　悉當捨離去，
　不與是等俱，　　而積殖德本。
　當棄販賣業，　　諸慢不恭敬，
　棄捐諸住立，　　不為己身害，
　若干種蟲蚤，　　不習食啖肉，
　蠲捨諸非法，　　喜瞋恚恨者，
　所行乃如是。　　亦不與談語，
　不與強顏俱，　　及餘自用性，
　作行如是者，　　皆當屏除之。
　明者設有緣，　　為女人說經，
　而不獨遊行，　　不住於調戲。
　設入出聚落，　　數數行求食，
　將一比丘伴，　　常志念於佛。
　佛故先示現，　　此威儀禮節，
　其奉持斯典，　　則當勤行之。
　上中下劣人，　　若不行法者，
　無無常供養，　　一切皆至誠。
　丈夫無想念，　　堅固行勇猛，
　不知一切法，　　亦不見滅盡。
　一切諸菩薩，　　是謂為威儀，
　如常行禮節，　　且當聽察之。
　斯當講說，　　無為之法，　　一切不興，
　亦無所生。　　建志常立，　　觀采空誼，
　此為明者，　　所行禮節。　　有所念者，
　悉顛倒想，　　以無為有，　　用虛作實。
　雖有所起，　　諸法無生，　　因想蹉踖，
　而生諸有。　　心常專一，　　善修三昧，
　建立於行，　　若須彌頂。　　所住如此，
　普觀諸法，　　是一切法，　　猶如虛空。
　譬若虛無，　　等無堅固，　　不念取勝，
　無所棄捐。　　諸法所處，　　無有常名，
　是為明者，　　所行禮節。　　我滅度後，
　若有比丘，　　敢能守護，　　如是法則。
　無所怯軟，　　心不起想，　　為無數人，
　說此經典。　　其明哲者，　　所念以時，
　若入屋室，　　所行若茲，　　觀察諸法，
　一切普淨，　　宴然說誼，　　而不動搖。
　國主帝王，　　及與太子，　　欲聽聞法，
　皆供養之。　　並餘長者，　　及諸梵志，
　立諸眷屬，　　皆無所欲。」

　　又語溥首：「如來滅度之後欲說此經，住於安隱已立安隱，不懷諛諂無眩惑心，乃說經法藏厭身懷，或載竹帛為他人說，亦不多辭亦無所生，亦不輕慢諸餘比丘，為法師者亦不歌嘆亦不毀呰。異心比丘為聲聞者，未曾舉名說其瑕穢，亦不誹謗，亦不仇怨意相待之。未曾毀呰居家行者，無所志願，不建彼行亦無所想，行來安住而立誼要。往來周旋，若詣法會，自護己身行無有失，而說經法。若有請問，心無所猗，離聲聞乘，有所發遣覺了佛慧。」佛時頌曰：

「智者常安，　　住於佛道，　　先隱定坐，
　爾乃說經。　　若當敷座，　　務令柔軟，
　若干種具，　　所置綺燦。　　體常儭著，
　淨潔被服，　　於七七日，　　而習經行。
　猶如黑雲，　　在於虛空，　　合集積纍，
　弘雅功德。　　所處之座，　　具足篋藏，
　床足堅固，　　平坦顯赫。　　無數坐具，
　?蓐綩綖，　　儼然正首，　　尊其視瞻。
　安詳升據，　　高廣法座，　　而普等心，
　為一切人。　　國主帝王，　　太子大臣，
　及諸比丘，　　比丘尼眾，　　清信高士，
　及清信女，　　應所樂聞，　　為講無量。
　明智無限，　　次第剖判，　　為演種種，
　微妙之誼。　　追逐侍後，　　請求問誼，
　斯睿哲者，　　復為解說。　　而入神足，
　柔順之忍，　　其有聽聞，　　悉得佛道。
　斯智慧士，　　皆為一切，　　進卻棄除，
　懈怠疲厭。　　常以慈心，　　為眾說法，
　未曾起於，　　勞廢之想。　　晝夜歌誦，
　詠尊法訓，　　分別演說，　　億千垓喻。
　普能勸悅，　　諸會者心，　　無敢生念，
　欲危害者。　　若得供養，　　飲食之具，
　床臥所安，　　衣服被枕，　　病瘦醫藥，
　而無僥冀，　　不從眾人，　　有所請求。
　除其瞻勞，　　住廟精舍，　　欲令眾庶，
　悉解佛道。　　若一切人，　　來聽經法，
　我乃嘉豫，　　如獲大安。　　佛滅度後，
　若有比丘，　　宣揚經法，　　無所悕望，
　無所妨廢，　　不遭苦患，　　常察精進，
　離於疾病。　　無能為彼，　　造恐怖事，
　不被杖痛，　　無誹謗想，　　身無疲厭，
　不有所患，　　其人住忍，　　得力如是。
　其明智者，　　所處安隱，　　有所存立，
　如佛言詔。　　若已諮嗟，　　億百功德，
　一切稱譽，　　不能究竟。」

　　又語溥首：「如來滅度後，若有菩薩於是經卷懷疑不了，若說教化聞不堅固、性不調和，見餘菩薩求大乘者，為造虛妄而誹謗之，見聲聞、緣覺，比丘、比丘尼、清信士、清信女、若值菩薩，心為躊躇不即往見，其族姓子則遠無上正真之道，而不得近佛天中天所在行處。假使究竟不蒙福力不成最正覺。菩薩行三乘，猶如師子在於林樹，若有猶豫自然遠離，不樂所樂亦不不樂。若於眾生修行慈力，至於如來興大父想，見諸菩薩念如世尊，及諸處家未離塵穢，寬弘等敬禮節恭肅，淨諸法誼無疑無結，嚴一切法謹慎安諦，欽順平等不著經法，極有所樂亦無所至，所在晝夜敬護斯典。溥首！是為三法之行。菩薩觀時然後乃說，造安隱行，不被煩惱亦不嬈害。說是經法者，與同學者等心道友，若講若聞信樂斯典，誦持書寫載之竹帛，供養奉事德不可量，說以安住。」

　　則乃頌曰：

「若有嫉妒，　　懷難億數，　　其法師慈，
　當遠憎惡。　　有明智者，　　不造貪著，
　若欲讀斯，　　正典摸者，　　未曾誹謗，
　說人之惡，　　亦不墮非，　　諸疑邪見。
　心常?然，　　無有沉吟，　　以愍傷故，
　得了此定。　　安住之子，　　亦能忍辱，
　其人常屏，　　貢高自大。　　數數講誦，
　佛之典誥，　　未曾以此，　　持作懈倦。
　其有菩薩，　　在十方者，　　愍傷眾生，
　於世興行。　　順造恭敬，　　學聖慧者，
　皆當念之，　　是我世尊。　　思念諸佛，
　兩足之上，　　視諸菩薩，　　如想父母。
　設有求道，　　無有情慾，　　棄捐吾我，
　自大之想。　　假使聽省，　　如是像法，
　其明士等，　　當自慎護。　　所行安隱，
　常得調定，　　將御佛道，　　救億眾生。」

　　又語溥首：「如來滅度後，若菩薩大士，奉行斯典常以時節，其是比丘當行慈愍，向諸白衣、出家寂志、一切群生行菩薩道者，常念過去世行大乘者，善權方便演真諦誼，若聽聞者，不知不了、不悅不信、不省不綜，反自嘆說：『我當逮得無上正真道成最正覺，威神足力而欲得飛。』溥首當知，吾見斯等，佛滅度後，菩薩有四事說法而不諍怒。何等為四？為諸比丘、比丘尼、清信士、清信女所見奉敬，帝王太子、大臣群寮、郡國人民所見供養，長者梵志皆共承順，虛空神明無數天子聽所說經，天龍鬼神侍衛其後皆營護之；是為四。若入縣邑還歸室宇，晝夜悉來諮問經法，若為解說分別所歸莫不歡喜。所以者何？溥首欲知，皆佛所建立加此經恩，去來今佛盡從斯生，亦護是典。若於忍界聞正法華品，服名聽聲者甚難值遇。

　　「溥首！譬有大力轉輪聖王，威德弘茂順化所領，諸餘敵國未率伏者，不敢窺??。若轉輪王興舉軍兵，當有所討，不賓之臣欲距大邦，雄猛將士奮武克捷，莫不稽顙。王用歡悅斷功定賞，封城食邑，賜之土田、七寶珍奇、象馬車乘、男女奴婢。元首效績勳殊特者，王解髻中明珠賜之。所以者何？臣當國強華裔乃康。如來正覺亦復如是，為大法王無極道諦，自伏其心，以法教化，以德消害，以慧戰鬥，降諸法王無數之眾，無量經典百千要誼，咸施群生無所秘蔽，詔平等城其見身魔，能與魔戰以賢聖法，攻婬怒癡降魔官屬，盡三界患至於滅度，所作克捷則大勇猛，於後無壞亦無有實，因由諸虛致斯世間，如處色像一切因緣。普諸世界古今以來，無有信此《正法華經》，未曾暢說。所以說者，由諸通慧大慈所致，如大聖帝髻中明珠，以為世尊第一法要，緣是趣行，如來使聞深妙之典，往古來今諸行班宣，斯經為最。消除一切緣起之患，猶如聖帝珍重愛護髻中明珠，久乃解出以賜元功。如來如是，夙夜寶護最妙無瑕，從是來久立諸法頂，今日加哀乃演散耳。」

　　世尊欲重顯現要誼，而嘆頌曰：

「今如來現，　　慈心之力，　　常愍眾生，
　群萌之界。　　安住諮嗟，　　最尊經卷，
　故分別說，　　如斯典誥。　　最後世時，
　志菩薩法，　　若使出學，　　及居家者，
　若聞此經，　　慈心戰慄，　　一切普現，
　不得誹謗。　　吾本初始，　　得佛道時，
　如今如來，　　現在之時。　　設能逮聞，
　於是尊經，　　則便建立，　　億權方便。
　猶如勢強，　　轉輪聖帝，　　戰鬥降伏，
　外異國王。　　得賜象馬，　　車乘篋藏，
　又加封邑，　　城郭郡土。　　或有得賜，
　手足寶釧，　　微妙之色，　　紫磨金珍，
　真珠夜光，　　車??碧玉，　　種種殊別，
　奇財妙異，　　若干諸物，　　各用賜之，
　使一切眾，　　踴躍驚喜。　　睹所立功，
　怪未曾有，　　最後解髻，　　明月寶施。
　佛亦如是，　　今為法王，　　忍辱之力，
　無極慧音。　　常行慈愍，　　興發哀護，
　以法等化，　　一切世間。　　睹諸眾庶，
　憂惱之患，　　講說經法，　　億千之數。
　曉知眾生，　　所應方便，　　今日眾生，
　以為盡原。　　於時法王，　　無極大聖，
　分別經卷，　　億百千垓，　　以知黎庶，
　志力猛慧，　　便說此經，　　如髻明珠。
　最後世時，　　正典所處，　　一切諸法，
　皆無及者。　　欽仰是經，　　未曾輕講，
　識練幽微，　　慧明者聞。　　吾以演現，
　如是像法，　　佛滅度後，　　當恃怙之。
　其有志求，　　斯尊道者，　　普當受決，
　如佛所言。　　彼人未曾，　　有疵瑕欲，
　無有疾病，　　眾患之難，　　則於末後，
　將來之世，　　便即逮成，　　無上真慧。
　殊勝差特，　　普當具足，　　諸四部眾，
　亦復順遇。　　若有聞者，　　除身諸漏，
　怪其無為，　　悉叉手歸，　　己身景曜，
　所照光光，　　其奉行是，　　所獲若此。
　得成正覺，　　而轉法輪，　　則睹弘摸，
　及見最勝。　　夢中聞見，　　百福德相，
　紫磨金色。　　佛所說經，　　設得聞已，
　為眾會說，　　及諸親族，　　皆悉具足。
　又復所護，　　一切除棄，　　若使臥寤，
　所見如是。　　悉捨遠離，　　而行出家，
　皆得往至，　　於佛道場。　　便即處於，
　師子之座，　　是為求道，　　所獲利誼。
　所謂七寶，　　悉歸於斯，　　修此則奉，
　最勝如來。　　已得佛道，　　存立惠施，
　即轉法輪，　　無有諸漏。　　為諸四輩，
　而說經法，　　不可思議，　　億千劫數。
　分別講說，　　無漏之法，　　教化無數，
　億垓眾生。　　夢中所見，　　如斯色像，
　滅度因緣，　　悉無生死。　　溥首當知，
　常志道者，　　多所教化，　　不可限量。
　最後末世，　　求斯尊法，　　分別廣說，
　安住所演。」

　　正法華經菩薩從地踴出品第十四

　　於是他方世界八江河沙等菩薩大士，各異形服來詣佛所，稽首於地長跪叉手，白世尊曰：「鄙之徒類來造忍界，欲聞斯典受持諷寫，精進供養奉行如法，惟願大聖垂心於我，如來滅度後，以《正法華經》加哀見付。」

　　世尊告曰：「止。族姓子！仁等無乃建發是計。今此忍界自有八江河沙等大士，一一大士各有眷屬，如六十億江河沙等菩薩大士，後末世時，皆當受持分佈班宣。」時此佛界，周普無數億百千垓諸菩薩眾自然雲集，顏貌殊妙紫磨金色，三十二相嚴莊其身，在於地下攝護土界，人民道行倚斯忍界，聞佛顯揚《法華》音聲從地踴出，一一菩薩，與六十億江河沙等諸菩薩俱，營從相隨一心一行，無有差別。或半江河沙百千菩薩來者，或四十分江河沙，或五十分江河沙，或百分江河沙，或五百分江河沙，或千分江河沙，或百千分，或億百千分江河沙等菩薩，各各朋黨相隨來。或復無央數億百千菩薩眷屬而來至者，或有二百人同行修菩薩道，或有百千。各有眷屬，或有千眷屬，或五百眷屬，或四百眷屬，或三百眷屬，或二百眷屬，或百眷屬，或五十眷屬，或四十眷屬，或三十眷屬，或二十眷屬，或十眷屬，或五眷屬，或四眷屬，或三眷屬，或二眷屬，或一眷屬，或獨而至，不可稱限，其數難喻，從地踴出。或從上下，或四方來，至忍世界悉住空中，見於滅度多寶世尊、能仁大聖，各處七寶樹下坐師子床，尋稽首禮二如來．至真．等正覺，右繞三匝卻住一面。或有菩薩，以若干品奇妙之誼，諮嗟二尊讚詠諸佛，從始已來假使具足，五十中劫不能究暢，能仁世尊為勤苦行，與佛別來亦復如是，四部眾會，等無差特，亦復默然。

　　爾時世尊，即如色像現其神足，令四部眾悉得普見。又使念知此忍世界，諸菩薩眾於虛空中，各各攝護百千佛土，諸菩薩眾，皆滿具足百千佛土。又此大眾，有四菩薩以為元首，其名曰：種種行菩薩，無量行菩薩，清淨行菩薩，建立行菩薩；是為四。於無限無量塵數雲集，大會菩薩之上最也。

　　於是四菩薩大士，各與大眾不可思議，部部住立，於世尊前叉手白曰：「大聖體尊起居康強，蠲除眾疾所行安耶？群生各各善順律行，處於清涼無眾患乎？此類將無興墜險谷？」

　　時四菩薩大士，以偈讚曰：

「世雄闡光曜，　　所行康強耶，
　救脫現在者，　　眾行無患難。
　眾生善因室，　　決受諦清淨，
　得無起疲厭，　　寧受世吼命。」

　　爾時世尊告眾大會諸菩薩曰：「諸族姓子，佛所行安無疾無患，眾庶各各悉受律行，善學道教不敢興厭，欲至嚴淨。所以者何？斯之品類，乃於往古諸平等覺，各各作行，是諸聲聞，信樂吾教入於佛慧，又各各異三乘學者，住聲聞乘，我悉立志入佛大慧。」

　　時諸菩薩而嘆頌曰：

「善哉快世尊，　　我等悉勸助，
　乃令眾生一，　　善化微妙律。
　欲得聞大聖，　　教命詢深要，
　聽之歡喜信，　　乃入法供養。」

　　於是世尊，讚大會菩薩曰：「善哉！善哉！諸族姓子，誠如所云。如來所詔，各隨權宜不違本旨。」

　　時彌勒大士，及餘八億恆沙菩薩俱舉聲，而嘆頌曰：

「從古以來，　　未曾見聞，　　乃有爾所，
　菩薩之眾，　　從地踴出，　　住世尊前，
　供奉歸命。　　是等儔類，　　從何來乎？」

　　彌勒即知八億恆沙菩薩心之所念，尋時叉手以頌問曰：

「無央數百千，　　於算巨億載，
　不可稱限量，　　未曾見菩薩，
　來詣兩足尊，　　曷因是何等？
　大通所從來，　　其像巨億長，
　一切志強勇，　　猛雄為大聖，
　端正可欽敬，　　今為所從來？
　世尊一一見，　　慧雅諸菩薩，
　眷屬無央數，　　猶如江河沙，
　其數超江河，　　具足度佛法，
　諸菩薩眷屬，　　皆建正覺道。
　如是群英倫，　　集會禮大聖，
　具足滿六十，　　百千江河沙，
　其數過於彼，　　眷屬無思想。
　五百江河沙，　　或四或三百，
　或二百江河，　　諸營從如是。
　其限復殊此，　　或五或復十，
　一一諸眷屬，　　世尊大聖子，
　斯眾緣何來，　　至於導師所？
　或四三或二，　　或一江河沙，
　恆沙數各來，　　伴侶悉善學，
　甚多不可限，　　除住空中者，
　於億百千劫，　　不可卒合聚。
　半江或三分，　　或十或二十，
　具足眾立行，　　明哲眾菩薩，
　俱住於空中，　　其限不可量，
　現別無彼此，　　億劫行清淨。
　又無量異部，　　眷屬不可議，
　億億復超億，　　或有半億者，
　或十或二十，　　五四三或二，
　諸雄從眷屬，　　無能籌量者。
　身各自修行，　　寂寞樂等遵，
　恬怕如虛空，　　別來者無限。
　猶如江河劫，　　莫能有計者，
　在精舍寂室，　　各從其方來。
　一切天神聖，　　皆用尊故至，
　諸菩薩雄猛，　　何從忽見此？
　誰為彼說經？　　誰立於佛道？
　為顯何佛教？　　建立何佛行？
　細微各可敬，　　普從四方來，
　因明目神足，　　大慧忽然現。
　於羸曠世界，　　能仁令充備，
　仁賢諸菩薩，　　倫黨自然至。
　從生出已來，　　未見如斯變，
　願說其國土，　　大聖哀盡名。
　十方所從來，　　各懷十八法，
　吾未曾得見，　　如斯等菩薩。
　我為最勝子，　　未曾見聞此，
　今斯若干眾，　　能仁願說行。
　菩薩無數千，　　百垓難可限，
　諸億千無量，　　本為何所處？
　諸菩薩勇猛，　　志性不可量，
　如是之等類，　　大雄願說之。」

　　爾時他方世界無央數億百千垓諸如來．至真．等正覺，普從十方詣能仁如來勸說法者，各各坐於七寶樹下師子之床。是諸如來侍者，各各見諸菩薩無量大會部部變化，從地踴出，各各住立自問其佛：「此諸菩薩大士之等，從何所來，不可計量無有邊際？」時彼諸佛，各各告其侍者曰：「諸族姓子，且待須臾，有菩薩名彌勒，為能仁如來所授決，當逮無上正真道成最正覺，自問能仁，如爾所怪，佛為一一分別誼歸，悉靜一心而俱聽之。」

　　爾時佛告彌勒大士：「善哉！阿逸！仁者所問極大微妙優奧難量。且聽，且聽！今吾說之。一切菩薩及諸會者，普當堅固，強猛力勢於無上意，當知如來，慧見無底，諸大聖立境界無量，禪定智慧所樂自恣，莫能宣暢而剖判說，方便興化不可限量。」

　　時佛頌曰：

「諸族姓子，　　皆聽佛道，　　今吾所說，
　慧柔和悅。　　若明達者，　　以為美香，
　如來之慧，　　不可思議。　　皆當強意，
　普存堅固，　　各建立志，　　一心平等。
　大聖難值，　　愍哀世間，　　今當聽受，
　未曾有法。　　佛當建立，　　仁者諸黨，
　一切無得，　　生狐疑心。　　導師所詔，
　令無有異，　　其慧平等，　　安隱無特。
　安住所療，　　法甚深奧，　　非心所思，
　不可限量。　　今當講說，　　無極因緣，
　普共聽之，　　義何所趣。」

　　世尊嘆已，告彌勒曰：「班宣一切，阿逸！欲知此諸菩薩大士眾會無量不可思議各各從地而踴出者，昔所不見皆集忍界。吾始逮無上正真道成最正覺時，勸悅斯等立不退轉，使成大道教授化立，族姓開士大士之眾，處於下方而於其中，有所救護讚經諷誦，思惟禪定專察其歸，欣然悅豫樂無為行。諸族姓子，志於恬惔，不存遠近，天上人間常應專修，轉於法輪無為無會，好深神通法樂為樂，志願精進求於佛慧。」

　　於時世尊而嘆頌曰：

「今此無數，　　諸菩薩眾，　　不可思議，
　無能限量，　　造行億數，　　不可限劫，
　殖積神足，　　博聞智慧。　　吾悉勸誘，
　於大聖道，　　今佛一切，　　皆授其決。
　斯諸菩薩，　　悉佛眾子，　　皆為住止，
　於吾國土。　　悉捨棄離，　　諸所習地，
　一切皆處，　　閑居得度。　　斯諸佛子，
　所行無為，　　精修學習，　　奉遵上道。
　斯聰哲者，　　在於下方，　　今日故來，
　攝護國土。　　晝夜精進，　　無有逸慢，
　積纍德行，　　分別佛道，　　常行勤修，
　立於慧力，　　一切意堅，　　而無限量，
　志常勇猛，　　思惟法典，　　普悉是吾，
　達清淨子。　　吾初逮成，　　為佛道時，
　在於城中，　　若樹無著，　　則便講演，
　無上法輪，　　勸立其志，　　於尊佛道。
　今佛所說，　　至誠無漏，　　聞佛嘆詠，
　皆當信之。　　開化發起，　　此諸群英，
　從久曩來，　　立尊正道。」

　　爾時彌勒大士，聞佛說彼菩薩之眾，億百千垓數難計會，心用愕如，怪未曾有，白世尊曰：「云何大聖，處迦維羅衛釋氏王宮為太子時，委國重位眾女之娛，出適道場坐於樹下，得無上正真道成最正覺，從來近近甫四十年，而所教化所度無量，乃復爰發諸佛境界，多所勸益所建權慧而不可議。今是菩薩大會之眾，悉皆如來之所開導，部黨部黨眾多無量，久修梵行殖眾德本，供養無數百千諸佛，假使欲計成就已來劫數無限。」

　　彌勒又啟：「欲引微喻，譬如士夫年二十五，首發美黑姿體鮮澤，被服璨麗端嚴殊妙，常懷恐懼見百歲子。其父謂言：『族姓子來，爾則我子。』其百歲子謂二十五歲人：『是我之父。』父則察知口自說言：『是我之子。』如是世尊！世俗之人所不信者，而令得信。佛亦如是，成佛未久，今有若干億百千數，久修梵行長夜遵倚在於道慧，勸進現在無量之眾，曉了坐定起立方便，成大神通聰明智慧，住於佛地習佛慧誼，於世希有，建大聖力。世尊往古，亦復教化於斯品類，誘導建立於菩薩地，當成無上正真之道致諸正覺，悉行方便所作已辦。今我以受信誓誠諦，探暢既往斷析此誼。其唯如來，新學菩薩心懷猶豫所不及知，如來滅後聞是經典，終不信也。以有猶豫不遵此法，亦不勸樂，當獲罪釁。善哉！世尊！現說此誼，其有狐疑於斯典者，當來末世諸學大乘，設使聞者令不沉吟。」

　　於是彌勒大士，於世尊前嘆斯頌曰：

「譬如有人，　　現生老子。　　能仁至聖，
　棄國捐王，　　生於城中，　　而得佛道。
　導師近爾，　　布屬鮮少，　　今此諸樂，
　不退轉子，　　無數億劫，　　行救大眾，
　神足之力，　　住不可動。　　學智慧強，
　靡所不入，　　今來至斯，　　在所開通。
　如水蓮華，　　悉無所著，　　威神尊重，
　志超於世。　　住立恭肅，　　一切叉手，
　諸菩薩眾，　　如是色像。　　為如之何，
　誰當信此？　　惟願大聖，　　加哀示現，
　剖判分別，　　如審諦誼。　　譬如有人，
　而為士夫，　　年既幼少，　　發美且黑，
　其人年歲，　　二十有五。　　而能產生，
　百歲之男，　　養育澡洗，　　隨時衣食，
　是我等父，　　而為最勝。　　一切世間，
　無有信者，　　幼稚年少，　　而生斯子。
　如是世尊，　　我等無失。　　無數菩薩，
　如來集會，　　心強智慧，　　又無所畏，
　無數億劫。　　所學審諦，　　志懷明哲，
　其目通達，　　威神巍巍。　　顯現端正，
　而勇意猛，　　曉了法律，　　為雄導師。
　所見諮嗟，　　而竄山岩，　　靜行無為，
　如虛空界，　　悉無所著。　　禪定精進，
　為安住子，　　而心志求，　　於此佛道。
　而何所人，　　當信此言？　　若於導師，
　滅度之後，　　吾等於此，　　而無狐疑。
　佛前目睹，　　則聞菩薩。　　于是之處，
　初學惘然，　　將無菩薩，　　歸於惡道。
　云何勸發，　　化斯等倫？　　惟願世尊，
　覼縷解決。」◎

　　◎正法華經如來現壽品第十五

　　爾時世尊，普告菩薩大眾，三舉聲詔：「諸族姓子，悉當信佛誠諦至教，勿得猶豫。」

　　時會菩薩、彌勒大士，具餘之眾，咸皆叉手白世尊曰：「惟願大聖，分別說之，我等悉信如來所詔。」諸菩薩白佛而亦至三。

　　於是世尊，見諸菩薩三稱勸助欲令佛說，佛告諸菩薩曰：「諦聽諦聽！善思念之。」僉曰：「受教佛言。」

　　「族姓子，如來建立如是色像無極之力，諸天、龍、神、阿須倫、世間人，各自知之各自念言：『能仁世尊從釋氏土，棄國捐王行至江邊，就於道場坐於樹下，逮得無上正真道成最正覺。』又吾在昔，從無數億百千那術垓劫以來，已成至真等正覺矣。譬有無數五百千億佛世界，所有土地滿其中塵，若有士夫舉取一塵，過於東方不可計會億百千垓諸佛國土，乃著一塵，如是次取越爾所國土，復著一塵。如斯比類，取無數五百千億佛界所有土地一切之塵，一一取布著諸佛國，悉令塵盡。於諸族姓子意中云何？有能計數此諸佛國，思惟籌算，寧知者乎？」

　　彌勒、大會諸菩薩眾，悉白佛言：「無能計者。天中天！所以者何？諸佛世界甚多無量不可思議，非心所及，假使一切聲聞、緣覺處賢聖慧，不能思惟知其數者，唯有世尊大聖之慧，乃能知耳，餘無能及。正使我等不退轉地諸菩薩，尚不能知，此諸佛世界不可限量，難得邊際。」

　　於時世尊告大眾曰：「今吾宣佈詔諸族姓子，如彼士夫取無數五百千億佛界中塵，舉一塵過於東方不可計會億百千垓諸佛國土，乃著一塵，如是次取，越爾所國土復著一塵。如斯比類，取無央數五百千億佛界所有土地一切之塵，一一取布著諸佛國，悉令塵盡。吾逮無上正真道成最正覺已來，其劫之限，過於爾所塵數之劫。諸族姓子等，見吾於此忍界講法，復在他方億百千垓諸佛世界而示現，皆悉稱吾為如來．至真．等正覺。錠光如來，以諸伴黨若干之數而現滅度。諸族姓子，吾以善權方便，演說經典，現無央數種種瑞應。

　　「又如來悉知一切群萌，往來進止諸原根本，悉觀其心而隨示現，各為名號，亦不滅度而說泥洹，順諸眾生瑕穢善惡，則為解演若干種法。諸族姓子，見無數品心性各異，所行不同德本淺薄，多所壞破而不信樂，故為說言，告諸比丘：『這度終始方今出家，成平等覺從來未久，甫乃逮得無上正真道成最正覺。』

　　「又如來成佛已來甚久，故佛說言，得佛未久。所以者何？欲化眾生故。諸可說經皆已度脫，所可講詔自現其身，為一切故建示所行，皆為天人喜造罪福，以故如來諸所講演，皆實至誠非是虛妄。如來皆見一切三界，隨其化現亦無所行，亦復不生亦不周旋，亦不滅度不實不有，亦不本無不知不爾，亦無虛實亦不三界。如來所行不見三處，如來普觀一切諸法，在於某處不失諸法，一切所說至誠不虛。眾生苦惱不可稱限，行若干種志性各異，思想諸念各各差別，欲令眾生殖眾德本，故為分別說若干法。又如來所當作者皆悉作之，現這得佛，成平等覺已來大久，壽命無量常住不滅度。

　　「又如來不必初始所說，前過去世時行菩薩法，以為成就壽命限也。又如來得佛已來，復倍前喻億百千垓，然後乃於泥洹而般泥曰。所以者何？為眾生故而教化之，故而示現行來久遠。為無德類離於福祚，為貧窶行著於愛慾，纏諸見網而自覆蓋，驅馳不定，如來故為現，發忨忨疾獲之想，不起懈怠難得之慮。如來善權告諸比丘，勤苦作行乃得佛道，誠諦不虛。以諸眾生從無央數億百千垓，乃見如來，以其匆匆所作不當故，恇汲恇汲無寧息故，言法難值、如來難遇聞見，是已怪之難及興難遭想，悲喜孜孜知佛希有，便多發意，樂在閑居而行精進。這不見佛而懷渴仰，見如來已，歡喜稽首造眾德本，其不滅度者教令滅度，開化黎庶。緣是如來出現，說經而宣斯言，誠諦不虛。

　　「譬如士夫而為醫術，聰明智慧工巧難及，曉練方藥知病輕重藥所應療，多有兒子若十至百，其醫遠行諸子皆在，不解誼理、不別醫藥、不識毒草，被病困篤皆服毒藥，毒藥發作悶愊反覆。父從遠來，子在城中腦發邪想。父見諸子被病，起想這見父來，悉皆喜悅白言：『父來，安隱甚善，我等自為食，任信他言而服毒藥。惟願大人救濟我命。』時父見子遭苦惱患婉轉在地，尋敕從人持大藥來。藥色甚好味美且香，和合眾藥與諸兒子，而告之曰：『速服上藥甘香芬馥。假使諸子時服此藥，其毒消滅病得瘳除，身體安隱氣力康強。』諸子不隨顛倒??悷想者，見藥嗅香，嘗知其味，尋便服之，病即得愈毒藥消滅。子性悷者，不肯服之。毒藥除者，皆白父母：『與我等藥，病悉瘳愈，而蒙安隱。』其邪想者，不肯服也，得見藥色不喜香味。父醫念言：『今我此子愚冥不解，志性顛倒不肯服藥，病不除愈或恐死亡。寧可以權飲諸子藥。』則設方便欲令速服，便告諸子：『今我年老羸穢無力，如是當死。汝輩孚起，若吾命盡，可以此藥多所療治，服藥節度汝等當學，假使厭病欲得安隱，宜服斯藥。』教諸子已捨詣他國，猶如終沒。諸子聞父潛逝發哀，啼哭悲哀不能自勝：『我等之父智慧聰明，慠不服藥今者薨殪。』兄弟孤露思慕慇勤，乃自克責存不順教，甫便遵崇父之餘業，諦觀眾藥形色香味，自當攻療不可輕戲，尋便服藥深自消息，病即除愈。時父見子服藥病癒，便復還現。」

　　佛語諸族姓子：「如是醫者善權方便，令子病癒，寧可誹謗，彼醫所處為不審乎？」

　　諸菩薩白佛言：「不也。世尊！不也。安住！」

　　佛言：「吾從無數不可計限億百千劫，發無上正真道意，勤苦無量每行權便，示現教化發起群生。其父醫者，謂如來也。諸兒子者，謂五道生死人也。父他行而不在者，謂如來未出於世。諸子入城服毒藥婉轉者，謂在三界三毒所縛，婉轉五道不能自濟。父聞來還，謂佛如來行大悲哀，見三界人，或流五趣不能自出，故現世間，廣說經法開化黎庶。服藥病癒，謂發無上正真道意，立不退轉無所從生，或得聲聞、緣覺乘，不至究竟。視藥形色香味不肯服者，謂六十二見諸墮邪者。見父年老留藥教子捨之去者，謂諸黎庶疑受道教，故現滅度，留諸經法以教後世，四輩弟子諷誦學問，思佛功德發大道意，或得羅漢或得緣覺，佛見如是復還出世，一切眾生皆是吾子，諸族姓子，如來行權非徒虛妄。」於是世尊，欲重解誼顯揚其事，而嘆頌曰：

「不可思議，　　億百千劫，　　欲得限量，
　莫能知數。　　得佛已來，　　至尊大道，
　常講說經，　　未曾休懈，　　勸助發起，
　無數菩薩，　　皆建立之，　　於佛道慧。
　無數億劫，　　開道眾生，　　億千垓數，
　不可思議，　　而為示現，　　立於滅度，
　以教化誼，　　導利眾生。　　用權方便，
　而現滅度，　　故為眾人，　　演斯法典。
　吾已自立，　　一切黎庶，　　分別群萌，
　於彼之誼。　　其心顛倒，　　而不覺了，
　欲立是等，　　佛宣暢說。　　設見於佛，
　滅度之後，　　以若干物，　　而用供養，
　又睹吾沒，　　愁悒憂戚，　　若復見佛，
　歡喜踴躍。　　假使質直，　　說至誠言，
　眾生之類，　　朽棄身體，　　然後如來，
　合集眾音，　　能自示現，　　顯大佛道。
　而於後世，　　分別此語，　　吾在於斯，
　不為滅度。　　比丘欲知，　　佛權方便，
　數數堪忍，　　現壽於世，　　及與異人，
　眷屬圍繞，　　因而宣揚，　　於尊佛道。
　諸賢得聞，　　佛出世間，　　又復導師，
　餘國滅度，　　觀察眾生，　　愁憂懊惱，
　倉卒不見，　　其身相好。　　望想饑虛，
　欲得見佛，　　然後乃為，　　分別經典。
　不可思議，　　億百千劫，　　吾常建立，
　如此像誼。　　佛來至於，　　靈鷲之山，
　自然床座，　　無量垓數。　　設使眾生，
　見是世界，　　水火災變，　　劫燒天地。
　當斯之時，　　吾此佛土，　　具足微妙，
　柔軟安雅，　　歌舞戲笑，　　無量安隱，
　講堂精舍，　　樓閣室宅，　　校飾莊嚴，
　皆以七寶，　　藥草樹木，　　華實茂好，
　自然雨華，　　心華眾色，　　以散於佛，
　及弟子上。　　諸人皆坐，　　館室雷震，
　或復好樂，　　發道意者。　　吾之國土，
　建立常然，　　餘人有見，　　劫如燒盡。
　睹其世界，　　火甚可異，　　本以權便，
　示現斯變。　　如來諮嗟，　　無央數億，
　佛之法尊，　　其為若茲。　　眾生品類，
　不肯聽聞，　　然而喜造，　　殃釁之罪。
　假使人民，　　柔軟中和，　　其時佛興，
　出於人間。　　已見世尊，　　經法所詔，
　則為顯揚，　　清淨誼理。　　佛來為人，
　分別誡誨，　　說斯所造，　　往返之事。
　假使如來，　　久久而現，　　然後乃為，
　講是經典。　　吾智慧力，　　聖達光明，
　如是所見，　　不為薄少。　　前世所行，
　無量劫數，　　慈心之品，　　平坦無求。
　智慧明者，　　無得狐疑，　　棄捐猶豫，
　勿懷結滯。　　所當列露，　　未曾班宣，
　佛今散告，　　無復餘誼。　　如醫所建，
　善權方便，　　開闡分別，　　示子方術。
　現衰老死，　　其身續存，　　神變音聲，
　不終不始。　　受諸等友，　　而自由用，
　世吼療治，　　眾生之病。　　開導癡騃，
　令離愚冥，　　而現泥洹，　　亦不滅度。
　何故慇勤，　　欲得現已，　　人常闇弊，
　使意信樂，　　以放逸故，　　墜墮三處，
　其心踴躍，　　欲令覺了。　　如來所詔，
　常以知時，　　為其眾生，　　而行智慧。
　以何方便，　　而受道法？　　何因令獲，
　從佛經教？」

　　世尊說是如來壽限時，則無央數不可思議眾生，皆獲利誼解脫至道。◎

　　正法華經卷第七
大正新修大藏經第 09 冊 No. 0263 正法華經


　　正法華經卷第八

　　西晉月氏國三藏竺法護譯◎

　　御福事品第十六

　　爾時世尊告彌勒大士：「阿逸！欲知今佛說此如來壽限經典之時，六十八億那術百千江河沙等諸菩薩，逮不起法忍。二千江河沙菩薩大士，皆得總持。如一佛世界塵數菩薩大士，逮得無礙辯才總持。復有如千佛世界塵數億百千垓菩薩，得不退轉總持；復有如千佛世界塵數菩薩大士，聞是經典，轉不退轉法輪。復有如中千佛世界塵數菩薩，逮得無垢大聖分別而轉法輪。復有如佛小千世界塵數菩薩，聞斯經典，逮得八生住，當成無上正真道。復有如四天下塵數菩薩大士，聞斯法已，得一生補處，當成正覺。復有如八佛世界塵數黎庶，聞是經典，悉發無上正真之道。佛這說斯諸菩薩大士，尋則建立，應時虛空雨諸天華，意華及大意華，紛紛如雪，以散無數百千世界億百千垓諸佛世尊，故來垂恩坐師子床七寶樹下，及能仁大聖上，其無央數不可稱限，諸滅度佛並多寶佛身，地即大動，及雨一切諸菩薩上。又雨四種栴檀、雜香蜜香、一切諸香，從虛空墮。虛空之中發大雷音，深柔軟音自然妙響，千萬瓔珞若干琦珍，明月珠寶如意之珠，諸珠瓔珞，皆於空中垂下如幡，無數香爐在於空中自然香出。復有無數百千寶蓋自然來至，一一寶蓋各各普覆一一佛上，上至梵天，諸菩薩眾在於空中，執蓋而侍億百千垓諸如來左右。於是彌勒而讚頌曰：

「安住令聞，　　未曾有法，　　本來未嘗，
　見此明光。　　廣大極遠，　　不可限量，
　如向所睹，　　無能思議。　　今日我已，
　所聞經典，　　面觀安住，　　現分別說。
　建立眾生，　　億百千數，　　大聖導師，
　於世殊特，　　不退轉輪，　　住於佛道。
　或有得立，　　執攬微密，　　或有得處，
　無限之誼，　　億百千數，　　總持之要。
　欲有限量，　　及思惟者，　　有所建立，
　並越度生。　　或有二住，　　及八住者，
　當得佛道，　　所度無量。　　或有學者，
　超越千四，　　或有至三，　　或於二住。
　緣從導師，　　聞是經典，　　當得佛道，
　顯第一誼。　　或有建立，　　一生補處，
　成諸通慧，　　游於諸有，　　聽省於斯，
　大聖所說，　　有成果證，　　無有諸漏。
　猶如八佛，　　國土諸塵，　　其欲數者，
　限量如此。　　若有黎庶，　　億數聽經，
　聞是皆發，　　殊勝道意。　　無極大僊，
　造德若斯，　　分別演說，　　立真諦地。
　無量諸身，　　不得稱限，　　譬如虛空，
　無有邊際。　　諸天所雨，　　無數億華，
　不可計量。　　天子億千，　　帝釋梵天，
　如江河沙，　　其來至此。　　無數億千，
　雜香妙香，　　供養安住，　　蜜香上香，
　而已散佛，　　專己作行。　　猶如飛鳥，
　普來供散，　　安住如來。　　上虛空中，
　自然雷震，　　柔軟音聲，　　暢深妙法。
　億百千天，　　俱共歌頌，　　明月珠寶，
　自然下降。　　自然諸香，　　而為芬薰，
　七寶寶瓶，　　億百千垓，　　羅列虛空，
　如雁飛行，　　供養大聖，　　威神之尊。
　諸蓋億垓，　　不可限量，　　廣大周匝，
　七寶嚴飾。　　聰明智慧，　　諸菩薩執，
　身形高長，　　上至梵天，　　微妙姝好，
　威光巍巍，　　幢幡綺麗，　　供養上佛。
　諮嗟眾聖，　　億千讚誦，　　心懷踴躍，
　敬安住名。　　所在向方，　　尊未曾有，
　見若干種，　　諸異導師，　　而普示現，
　壽命之限，　　今此眾生，　　悉觀喜悅。
　其誼廣普，　　至於十方，　　導師音聲，
　靡不達至。　　飽滿眾生，　　億百千數，
　曉了道意，　　具足莊嚴。」

　　爾時世尊告彌勒曰：「其聞如來所現壽命所說經法，發意頃生快心篤信者，所得功德不可稱量。譬如族姓子、族姓女，欲得無上正真道，奉行佈施、持戒、忍辱、精進、一心五度無極，八億百千劫；不如族姓子、族姓女，聞斯如來壽命之限，發意之頃歡喜信樂，而不狐疑若干種行歸一道者，欲知功德，勝於八億百千劫行五度無極，百倍千倍萬倍億億倍巨億萬倍，福不可譬，無以為喻。」

　　佛言：「阿逸！族姓子、族姓女聞斯經法，一發意頃歡喜信者，則為堅住無上正真道成最正覺。」

　　佛時頌曰：

「若一切遵修，　　行五度無極，
　志慕求斯慧，　　意存佛上道。
　設於億千劫，　　具足八前劫，
　而佈施諸佛，　　數數及聲聞，
　供養諸緣覺，　　菩薩億千垓，
　奉進諸飲食，　　衣服床臥具，
　榻席及屋室，　　皆以栴檀香，
　園觀平等足，　　為施經行處。
　如是佈施已，　　若干種無數，
　於億百劫中，　　用求尊佛道。
　又復護禁戒，　　信喜稽首佛，
　明立無所犯，　　猶得佛慧故。
　復次順忍辱，　　住於調定地，
　志尊無所限，　　忍無數罵詈。
　設睹卒暴者，　　住慢而自大，
　志能忍彼等，　　以求佛道故。
　常慇勤精進，　　寬弘心堅固，
　意念餘思想，　　游至億佛土。
　若處於閑居，　　欲棄於睡眠，
　其人億劫行，　　常習於經行。
　欲比無等倫，　　億千劫禪定，
　加復八千億，　　而行專一心。
　志願上佛道，　　欲得諸通慧，
　具足定無極，　　一切禪寂然。
　諸所造福德，　　合會而聚集，
　億百千劫中，　　如前所諮嗟。
　若男子女人，　　其聞佛壽限，
　一時歡喜信，　　此德為最上。
　當棄捐猶豫，　　諸著思想事，
　信樂大法誼，　　其福為若斯。
　若菩薩求道，　　尊奉億劫載，
　是聞不為聞，　　聽佛壽無量。
　當已頂稽首，　　如是像類人，
　然後將來世，　　度脫億數人。
　如能仁世尊，　　釋師子大人，
　坐於佛樹下，　　而演師子吼。
　吾今所以來，　　眾生所供敬，
　處於佛道場，　　說壽亦當然。
　志性悉具足，　　其人博聞持，
　所說諦化人，　　則無有狐疑。」

　　佛復告阿逸：「其有聞說如來壽經者，入中受持分別曉了，其得福德不可稱限。即過於彼若干億劫奉五度無極，上至於佛慧，所當示現，所當奉行。復次，其聞是經，即持書寫已，載於竹帛供養奉事，散華燒香、搗香雜香、繒彩幢幡，麻油燈香、油燈醍醐燈，其福過彼甚多無數，當致如來慧見之事，猶如阿逸。彼族姓子，設得聞斯如來壽限經，其心質直歡喜信者，以是情性當觀此相，即當知之，以見如來在靈鷲山說是經時，與諸菩薩眷屬圍繞聲聞之眾，於斯佛土三千大千世界之中，平等忍辱，地為紺琉璃紫磨金色，八種交道七寶行樹，若干種億屋宅居室，諸菩薩眾於其中止。

　　「阿逸！欲知彼其人心常而質直安悅信者，以是色像知其相行，曾見佛會。又如來尊，悉見彼人心所信樂。如來滅度後族姓子女，聞此經卷亦不誹謗，歡樂受持，則為如來所見擁護。其族姓子，超於興起為佛塔廟，起於建立精舍講堂，超於瞻視比丘疾病，而給醫藥供養之具。所以者何？是等族姓子，以為具足興立塔廟，起七寶寺上至梵天，悉為供養一切舍利。其佛塔寺週回無限，普盡地際懸眾寶鈴，無上之藏諸舍利廟，供養華香雜香搗香，寶蓋幢幡伎樂歌頌，若干種香，天上世間所有珍琦，天華天香及天伎樂，空中雷震暢發洪音，鐘磬大鼓、箜篌樂器、簫成琴瑟、鐃鏡若干，柔軟哀聲歌舞節奏，調合克諧，無數億百千劫供養奉侍，諸度無極皆悉充備。

　　「佛滅度後其有得聞此經典者，持讀書寫若分別說，福勝無量。修慈愍哀廣普受持，講堂精舍床榻錦繡敷具，令比丘眾頓止其中，園觀華實明月珠寶，經行諸坐飲食供養，病給醫藥一切施安，悉令具足，其床榻腳若干種寶，微妙顯好上至梵天，幡蓋校飾，勸助福故，稍稍轉具而滅除罪，靡不粲麗。五體精進而在閑居，積纍功德，無數巨億百千劫中，稱揚其名，一切莊嚴威神巍巍，皆悉彌普。」

　　於是世尊，而嘆頌曰：

「若起七寶寺，　　上至於梵天，
　華香及伎樂，　　幡蓋悉供養。
　諸床臥之具，　　飲食細供膳，
　病瘦給醫藥，　　寶床若干品，
　入微妙莊嚴，　　上至於梵天，
　普校飾佛土，　　勸助兼備足。
　五事勸閑居，　　咸興變億數，
　一切人所樂，　　微妙施最勝。
　供事悉具足，　　鮮潔華幢幡，
　以此為衣服，　　數數如雷震，
　眾伎柔軟悲，　　以供養舍利。
　香油為然燈，　　分佈圍周匝，
　其有持此經，　　於亂講說法，
　以為具足辯，　　斯若干供養。
　無數億屋室，　　皆以栴檀作，
　講堂三十二，　　極高無有極，
　悉敷諸座具，　　隨所欲飲食，
　如是億百千，　　供珍妙餚饌，
　園觀及經行，　　華布遍其地，
　覆蓋具無量，　　采畫若干像，
　用供養眾僧，　　其持是經法，
　目前辦斯已。　　如來滅度後，
　若讀誦寫經，　　歡喜如信樂，
　其得福無量，　　超餘福之上。
　其有人書寫，　　淨潔令安諦，
　當供養經卷，　　華香普芬薰，
　常當然燈火，　　香油為錠鐐，
　所生輒歡喜，　　數上思夷華。
　其人奉經卷，　　供養當如是，
　得福甚眾多，　　其限不可量。
　譬如虛空界，　　其限不可得，
　十方之無量，　　其福比如是。
　何況能復加，　　常施於安隱，
　奉戒行禪思，　　而在燕坐行，
　無瞋不惡口，　　恭敬立思惟。
　比丘尼常當，　　謙恪不自大，
　智慧如明月，　　問智者不恐，
　次第順分別，　　意懷愍得佛。
　假使如是像，　　持殊勝經者，
　其人功德品，　　不可得限量。
　設使人見此，　　如是像法師，
　當持此經卷，　　奉敬加供養。
　假使有人，　　以天華香，　　用天寶蓋，
　而以覆陰。　　當以首頂，　　禮其人足，
　常想念之，　　如來最勝。　　爾時見者，
　作是思惟，　　而當求索，　　樹王之下。
　當覺成佛，　　所在供養，　　為饒利益，
　諸天世間。　　假使住立，　　若處安坐，
　所在經行，　　其德如是。　　臥在床榻，
　若著衣服，　　而常講演，　　斯如來經。
　於時士夫，　　於此經卷，　　興若干種，
　顯諦微妙。　　世尊導師，　　所說至誠，
　以無數珍，　　而供養者。　　如吾所嘆，
　所有土地，　　則為佛身，　　於彼經行。
　佛聖於中，　　如坐座上，　　覺了所在，
　游居之處。」

　　正法華經勸助品第十七

　　爾時彌勒大士白佛言：「其有聞是所說經典，得何福祐？」

　　以偈頌曰：

「大雄若滅度，　　其有聞是經，
　省之即勸助，　　為得何福祐？」

　　於是世尊告彌勒曰：「如來滅度後其有聞是所說經者，若比丘、比丘尼、清信士、清信女，男子女人、大小眷屬，聞已勸助，於眾會中宣轉為人說，若在屋宅若在露處，若在閑居郡國縣邑，所當作為如所聞經，如所受得住彼力勢為人解說，若為父母宗室嘆詠，聞大士言亦讀代喜，所可聞知展轉相傳，不見法師威容色貌，若轉學者代之勸助，以是因緣所興方便，使五道人有五蓋者通得相見，各以所聞轉相勸化，聽我所說勸助之福，所聞法師經法功德。族姓子女，無所千載四域天下，六趣群生未盡羅網，有色無色，有想無想，不有想不無想，有足無足，兩足四足多足，諸天人民，或有一人欲求功德，隨此眾生所欲樂喜，已所愛重極上微妙供養之具滿閻浮利，為一一人廣大佈施，隨其所欲，屋宅金銀、水精琉璃、珊瑚虎魄、車??馬瑙，象馬車牛眾寶合成，無央數歲恣所求索應意備足，供養飲食無所乏少。中自念言：『年朽力弊，心用疲殆，豈可化入如來法律，以佛所詔用誨眾生？』尋如所念，以律檢非導之典教，黎庶一時俱履道跡，往來不還無著得證，諸漏以盡禪定具足，威神巍巍得八解門，一心不亂。於阿逸意云何？彼時士夫所建福施，有能思惟限量者乎？」

　　彌勒答曰：「甚多不可貲計，乃能安慰無量眾生，供足所乏加復立志，於無著證。」

　　佛告阿逸：「今故語仁，宣佈四遠。如彼士夫興大佈施，供給無數四域群生，立無著證。」

　　佛言：「其聞是經一句一偈，勸助代喜，福過彼人所佈施上。一句一頌勸助功德，不可稱限，百倍千倍萬倍億倍，巨億萬倍億百千劫，不可計量無以為喻；何況目見於此經典，耳聽代喜德難計會。假使有人欲聞斯經，若入精舍所至到處，若入縣邑若住若坐，一時得聞此經法者，若再反聞所在專精，現在生處所獲福祐，常得自然無數珍寶，宮殿精舍床榻坐具，象馬車乘安雅無量，說經進止若住若坐，息心天王就擁護之，不遭罪患，釋梵四天翼佐營衛，轉輪聖王近師子座。設族姓子唱言：『有經名《正法華》，真可奉敬宜共聽受。更相請命，若辭泥雨設懈不行。』若得斯須暫聽聞者，則解罪福善惡報應，便得德本當獲總持，與諸菩薩世世相隨，在在所生聰明智慧，億百千世體常香潔，不墮惡趣不與賊害，兵刃共會無有邪心，面色光潤生賢善家，見者歡喜無憎惡者，不盲不聾鼻不偏戾，亦不塞齆不喑不啞，不禿不跛不??不癖，不愚癡不短不長，不柔不剛不白不黑，面不痿黃，身體完具姿顏端正，色如桃花人所愛敬，心性仁賢口言辯慧，疾逮禪定如來法教，欲覲諸佛如願即見世尊正覺，當學此經。」

　　佛語阿逸：「且觀其德，若有一人，一反聞名勸助代喜，乃獲此福。何況有人，專精聽受供養思惟，而復具足為人說者！」

　　爾時世尊，而嘆頌曰：

「最後若有，　　值是經卷，　　假使逮得，
　一頌之說，　　聽采其誼，　　心喜勸助，
　其人功德，　　不可限量。　　設令有人，
　獨能施與，　　常給眾生，　　億千垓數，
　如佛向者，　　所現譬喻，　　令無數劫，
　皆得飽滿。　　於時丈夫，　　睹面色變，
　頭白齒落，　　年老朽耄。　　斯群生類，
　將無終沒，　　我欲教化，　　使入道法。
　其人最後，　　以法教喻，　　為分別演，
　無為之地。　　一切五道，　　猶如芭蕉，
　速令逮及，　　於滅度事。　　一切眾庶，
　皆聽受經，　　而從士夫，　　親近諮請，
　制伏其心，　　皆使無漏，　　一時之頃，
　得無著證。　　若聞一偈，　　代是勸助，
　所得功德，　　出彼無量。　　各各所施，
　一一分別，　　一頌之德，　　難計難限。
　倉卒得聞，　　講一頌者，　　莫能限量，
　動無崖底。　　其人得福，　　無數如是，
　何況現在，　　面自啟受。　　假使有人，
　來至眾會，　　一反聞經，　　歡喜踴躍，
　從億百千，　　諸垓劫數，　　是法難值，
　亦難曉了。　　若今有人，　　還及彼土，
　須臾得聞，　　於斯經卷，　　且當聽是，
　所獲果報，　　在在所由，　　無有大病。
　世世所生，　　舌無有患，　　牙齒堅固，
　未曾墮落。　　初不??害，　　除諸危殆，
　及邪反戾，　　父母賢良。　　所立巧便，
　壽命常長，　　未曾生盲，　　目亦不冥。
　鼻耳姝好，　　無有缺減，　　唇口雅妙，
　面常鮮潔。　　常為眾人，　　所見愛敬，
　口氣芬馥，　　無有臭穢。　　形體常香，
　如青蓮華，　　其薰流佈，　　無所不周。
　若居堂室，　　行至精舍，　　所到之處，
　有聽斯經。　　須臾之間，　　還知聞者，
　熙怡喜踴，　　在邊啟受。　　其人儀體，
　獲致安隱，　　殊妙車馬，　　則用躬迎。
　若復乘於，　　賢善象車，　　所在游得，
　若干種寶。　　常復獲逮，　　上妙瓔珞，
　數百千人，　　悉共發意。　　住造其所，
　所說法果，　　則為講斯，　　清淨教誨。
　清淨法故，　　所建鮮明，　　得為天帝，
　梵天床座。　　速疾逮致，　　轉輪聖王，
　長處眾會，　　敷演經誼。」◎

　　正法華經嘆法師品第十八

　　爾時世尊，告常應時菩薩大士：「若族姓子、族姓女，受是經典持讀書寫，當得十眼功德之本八百名稱，千二百耳根，千二百鼻根，千二百舌根，千二百身行，千二百意淨，是為無數百千品德，則能嚴淨六根功祚。彼人若令眼根清淨，而以肉眼睹諸所有，滿三千大千世界諸味石蜜叢樹，下至無可大地獄中，上至三十三天，一切普見悉能攝取，故曰肉眼。若有眾庶生其中者，皆悉見之，咸曉了知罪福所趣。」

　　於時世尊而嘆頌曰：

「其執此經卷，　　勇猛處眾會，
　所說不怯弱，　　旦聽斯名德。
　八百諸名稱，　　清淨目明朗，
　若已離諸垢，　　其目所覺普。
　彼則以肉眼，　　而從父母生，
　睹諸佛世界，　　普見超神僊。
　諸山須彌山，　　又睹於鐵圍，
　並諸陵丘阜，　　而復察大海。
　默正住一處，　　普瞻靡不達，
　下至無可獄，　　肉眼為若此。
　尚未獲天眼，　　亦不曉了知，
　肉眼之境界，　　根且覺輕便。」

　　佛復告常應時菩薩：「若族姓子、族姓女，說是經典，若為異類聲聞乘說者，則便逮得千二百耳名稱，聞三千大千世界周匝，下至無可大地獄，上至三十三天，超外神僊。所謂聞者，象聲馬聲牛聲、伎樂聲車聲、啼哭聲愁嘆聲、鼓聲鐘聲、歌聲舞聲戲笑聲、男聲女聲、幼僮聲僮女聲，風聲奇妙聲，正法聲非法聲，樂聲苦聲、力聲志性聲、柔聲粗聲，天聲龍聲，鬼神、揵沓和、阿須倫、迦留羅、真陀羅、摩休勒聲，火聲、水聲、地中聲，比丘聲、聲聞聲、菩薩聲、如來聲，三千大千世界所有音聲，內外通徹一切清淨，以肉耳根，悉聞眾生所說聲，尚未得天耳而悉普聞，曉了萌類諸聲，亦不思惟觀察，黎庶本末所由。又耳悉聞，亦不求索一切音聲，又而順聞巍巍如是。常應時菩薩大士未得天耳，而耳所聽乃如斯也。」

　　佛說此已欲重解誼，從後頌曰：

「鮮潔總攝，　　若干品類，　　清淨之耳，
　千有二百。　　於是世界，　　以是聽省，
　聞其音聲，　　無有遺餘。　　有六情者，
　則而聽聞，　　車牛諸乘，　　象馬音聲，
　拍手擊鼓，　　悲好音聲，　　鐃鈸梢拂，
　亦復如是。　　伎樂柔和，　　其音殊好，
　雖在於彼，　　無所染著。　　聞無數人，
　諸可講說，　　彼人等倫，　　所喜分別。
　皆聞諸天，　　天耳所聽，　　常而降伏，
　甘美柔和。　　男子女人，　　諸啼哭聲，
　童男童女，　　所可作為，　　哀鸞之音，
　及赤[口*(隹/乃)]鴉，　　鵁鶄鴛鴦，　　及與鸚鵡，
　其有棲持，　　於山林者，　　悉得聽聞，
　斯類音聲。　　地獄之中，　　勤苦毒痛，
　悲哀嚾呼，　　所酷苦響，　　思想飯食，
　所至求索，　　興作發起，　　所出音聲。
　諸阿須倫，　　居在於海，　　諸響暢逸，
　而各各異。　　於時法師，　　停住於此，
　有語言者，　　尋則普聞。　　畜生餓鬼，
　勞飢渴聲，　　各各講說，　　或鳴或吼。
　彼時法師，　　默如立斯，　　則得聽聞，
　若干音聲。　　其梵天上，　　所居諸天，
　光音天上，　　善究竟天，　　及餘奇特，
　各各異聲，　　法師普得，　　悉聞此響。
　在安住世，　　而出捨家，　　諸比丘眾，
　諷誦所行，　　分別現說，　　他人志性，
　法師悉聞，　　是等說經。　　諸菩薩眾，
　處斯境界，　　所可諷誦，　　為他人說，
　可集結誼，　　以為經典，　　悉得普聞，
　若干種音。　　其佛世尊，　　為人御法，
　而為眾生，　　說無數經，　　獨在樹下，
　悉得聽聞。　　因其菩薩，　　能持此經，
　一切三千，　　是佛國土，　　無數眾生，
　音聲暢逸，　　若在室中，　　或復處外，
　所言粗細，　　悉普聆摻。　　悉聞一切，
　群萌音響，　　於諸音聲，　　亦無所著。
　處處悉知，　　他人表裡，　　其耳清淨，
　聰徹如是。　　斯人常未，　　得天耳光，
　適睹因緣，　　尋能即聽。　　於時法師，
　功德如是，　　學斯經卷，　　名稱若茲。」

　　佛復告常應時菩薩：「若族姓子、族姓女，有持是經卷分別說者，若復諷讀書著竹帛，得八百功德諸根堅固鼻根清淨，以是鼻根，三千大千世界所有諸香，皆得普聞。柔軟香須曼香生香，傅飾須香思夷華香，青蓮紅蓮黃蓮白蓮，若干樹木果實薰陸香，蘇合香華香，栴檀香木榓香，青木榓香種種眾香，百千殊品處處生者，諸質樸香人所嗅香，男子女人童男童女香，皆自聞，御己身之香，象馬六畜飛??走狩香，諸樹木香，諸樹木間含血品類香，諸妖魅香，至誠香天上香，比陀美香，晝度樹香，意香大意香，柔軟香，諸天香天宮香，帝釋身香，知所生處，於講堂上鼓樂絃歌，所當修設諸大法則，為忉利天諸天說法，從地踴出自然生者，歌戲利誼天玉女香，童男童女香，以是因緣，假生梵天諸天子等，諸大天人大梵身香，其香各各從身流出諸天雜香無數百千，其名各異。聲聞、緣覺、菩薩大士、如來游居所開化香，其法師者於此間住，所去殊遠不到其前，亦不近邊不往就嗅，悉聞彼香不愛不求，亦不思念亦不乍香，而嗅知氣以一心住，在於眾會，悉分別說如是諸香，心亦不著無所慕求。」

　　於是世尊，而嘆頌曰：

「其人鼻根，　　清淨如是，　　若干種香，
　所聞甚多。　　於是世界，　　一切所有，
　諸所可生，　　香香甚好。　　又有諸形，
　華殖之香，　　栴檀諸香，　　種種異品。
　其諸香實，　　各各異類，　　微妙好薰，
　眾木榓香，　　男子女人，　　童子女類，
　其心頓處，　　各各異品。　　人間所生，
　諸香參差，　　在在茲殖，　　青蒼雜沓。
　又知大國，　　轉輪聖王，　　所據柔仁，
　自由力強。　　於彼所有，　　難縷字名，
　眾眾異香，　　皆分別之。　　財物珍寶，
　若干甚多，　　藏去著之，　　於何所地，
　有玉女寶，　　及餘珍異，　　時彼菩薩，
　悉曉了香。　　是等體著，　　所有瓔珞，
　珠環莊嚴，　　衣被端正，　　或時在座，
　若復床臥，　　以香塗身，　　菩薩悉知。
　歌戲娛樂，　　一切神足，　　明哲智者，
　鼻力悉聞。　　若有奉持，　　此經善訓，
　以快妙香，　　及麻油香，　　若干種類，
　及華實香，　　所在安住，　　又嗅悉知。
　其於某處，　　有此眾香，　　悉能分別，
　若干種香。　　而於山岩，　　中間所有，
　無央數種，　　栴檀華香。　　又復人民，
　諸所有香，　　居止於彼，　　一切了知。
　若轉輪王，　　所可愛喜，　　或有潛處，
　在於海中。　　若於地內，　　所生蟲蛾，
　明者皆練，　　此輩眾香。　　知阿須倫，
　妃後子女，　　並及臣民，　　皆分別識。
　阿須倫王，　　歌舞戲笑，　　其鼻悉嗅，
　如是果報。　　若於曠野，　　四繳道中，
　多有師子，　　虎狼龍象，　　水牛眷屬，
　諸所種類，　　特牛牸牛，　　悉能知之。
　若有女人，　　隨其喜樂，　　假使童子，
　及童女眾，　　若有懷軀，　　身體疲極，
　以香分別，　　腹中男女。　　復自識知，
　身所從來，　　又亦曉了，　　誼法科律。
　采睹其人，　　安隱苦樂，　　童男力勢，
　福應所獲。　　男子所願，　　眾多悉知，
　而睹嗅別，　　諸所願香。　　已自可意，
　如是無盡，　　又復嗅別，　　身寂然香。
　其自處在，　　地中諸藏，　　財物珍寶，
　金銀雜色，　　柔軟珊瑚，　　形如紫金，
　所止頓處，　　悉嗅知之。　　諸貫瓔珞，
　明月珠寶，　　世間載有，　　人所不及，
　用鼻悉嗅，　　知其好丑，　　行來進止，
　別其善惡。　　諸天在上，　　虛空之中，
　意華諸華，　　柔軟音華。　　眾會之中，
　所有諸華，　　以鼻勢力，　　住此悉聞。
　其諸天人，　　所有宮殿，　　上妙下極，
　及中間宮，　　種種之品，　　如斯色像，
　於是住立，　　鼻力嗅之。　　又複分別，
　遊觀之園，　　諸天之法，　　眾明寂然，
　亦復曉了，　　尊妙宮殿，　　諸天子等，
　所遊戲處。　　於是建立，　　悉嗅天香，
　以香分別，　　諸天子黨，　　住於何法，
　興何等行，　　所在游居，　　悉聞其香。
　諸天玉女，　　所畜華果，　　諸寶瓔珞，
　周旋娛樂，　　於時菩薩，　　悉識其香。
　三十二天，　　至第一天，　　諸天大梵，
　所游宮殿，　　彼以鼻嗅，　　悉能知之。
　住已不住，　　皆能曉了，　　諸所遠近，
　無不開達。　　終沒若生，　　前世宿命，
　以鼻嗅之，　　知斯本末。　　其有菩薩，
　持是經卷，　　若有比丘，　　順安住教，
　常修精進，　　靜住經行，　　若已至誠，
　諷誦解說，　　其彼菩薩，　　皆悉知之。
　亦別聲聞，　　最勝之子，　　常在樹下，
　一身獨處，　　其明哲者，　　承嗅悉睹，
　有某比丘，　　處於某處，　　悉能分別，
　所在之處。　　其有菩薩，　　意堅禪定，
　常自娛樂，　　諷誦講說，　　復為他人，
　講演解法。　　於時菩薩，　　以香覺了，
　安住大人，　　游所在方，　　愍哀行慈，
　分別說法，　　在其座中，　　弟子圍繞，
　以香識了，　　法王所在。　　假使眾生，
　得聞經法，　　以得稟受，　　心懷踴躍。
　時菩薩住，　　於此悉見，　　安住眾會，
　一切所在，　　菩薩力勢，　　如是色像，
　尚未逮得，　　天人之鼻，　　自然得是，
　本之瑞應，　　諸天之鼻，　　無有諸漏。」

　　佛復告族姓子：「其有持是經典讀誦書寫，當獲奇異舌根千二百功德，舌根具足分別諸味，若得甘美，變為天上自然飲食，設服酢澀咸苦，化成天饌，嗞味無量，若入眾會講授法要，蒸庶欣載欽仰典則，若入諍怒德音柔軟，談誼辯慧清白知節，慈愍通徹，眾人歡和感味餘響，其從聞經言論美妙，天人往造，釋梵四王、清淨天身、諸天玉女，思僥往見，天子龍神妃後，阿須倫阿須倫妃後，迦留羅迦留羅妃後，真陀羅真陀羅妃，摩休勒摩休勒妃，揵沓和揵沓和妃，閱叉鬼神婦女，比耶反足鬼神婦女，悉欲往觀，稽首作禮聽受經戒問訊誼歸。比丘、比丘尼、清信士、清信女，國王太子、大臣群僚，大力豪勢、轉輪聖帝，尊重巍巍七寶具足，太子眷屬玉女采女，又異梵志、君子居士，州城郡國縣邑營從，悉欲往觀，思盡形壽稽首歸命，供養奉侍聽受經法。言誨和淑，猶如世尊如來所嘆面見思察，逮佛明慧深妙之要，曉了如此自然而聞。又知世尊所向方面坐說法時。」

　　於是世尊，而嘆頌曰：

「其人舌根，　　則悉柔軟，　　分別諸味，
　簡練好丑，　　自然甘美，　　如天飲食，
　若干種味，　　次第而生。　　音聲殊妙，
　語言和雅，　　聽受奇異，　　意歡喜悅，
　在眾會者，　　莫不欽敬，　　又當演出，
　深奧音響。　　其有聽聞，　　所說經法，
　睹察報應，　　清淨億千，　　即生歡喜，
　曉了尊上，　　供養經卷，　　不可計量。
　諸天龍神，　　蛟阿須倫，　　常懷欽敬，
　欲得見之，　　謙肅恭遜，　　諮問經典，
　其人名德，　　獲致如是。　　於是世界，
　發意之頃，　　皆以音聞，　　能徧告之。
　其響柔軟，　　微妙殊特，　　深邃儒雅，
　而有限節。　　諸天豪尊，　　轉輪聖帝，
　欲得供養，　　普往至所，　　皇后玉女，
　悉俱叉手，　　而常元元，　　聽稟經典。
　諸所鬼神，　　善共宗重，　　天揵沓和，
　及諸營從，　　反足女鬼，　　及諸男女，
　普悉恭敬，　　皆造奉侍。　　自在尊豪，
　梵天之王，　　大神妙天，　　及諸天子，
　天帝梵尊，　　天子枝黨，　　無數玉女，
　悉詣其所。　　世間有佛，　　聖明導師，
　聲聞弟子，　　悉聽妙響。　　見所在處，
　僉然護之，　　察所講法，　　悉用欣然。」

　　佛復告族姓子：「菩薩大士，若聞是經持讀誦寫者，逮得身行八百功德，肌色澤光猛勇響餼，猶如琉璃淨妙無垢，所當作為人民欽效，容止可宗進退致益，彼已無易，三千大千世界眾生稽首為禮，普佛國土群萌好丑，鮮色惡色生趣善惡，鐵圍大鐵圍，小山大山，人所居處，下至無可大地獄中，上至三十三天，自以威德普悉見之。於此世界，聲聞、緣覺、菩薩、如來，所可游居講說經法，以己威光都皆觀之。所以者何？身行清淨之所致也。」

　　於時世尊，而嘆頌曰：

「彼人己身，　　所行清淨，　　譬如琉璃，
　而無瑕疵，　　為一切人，　　所見愛敬。
　其有持此，　　微妙經卷，　　猶如明鏡，
　見其面像，　　見世形類，　　亦復如是。
　自睹本末，　　及見他人，　　其身清淨，
　如須彌山，　　於斯世界，　　所有眾生，
　諸天人民，　　蛟阿須倫，　　地獄餓鬼，
　及諸畜生，　　悉見身體，　　及面顏容。
　諸天所有，　　宮殿館室，　　土山石山，
　及諸鐵圍，　　雪山須彌，　　及諸大山，
　悉得睹見。　　其所在處，　　以大威聖，
　瞻見諸佛，　　一切聲聞，　　及佛弟子。
　若有菩薩，　　獨在屏處，　　所說經法，
　悉能知之。　　其身清淨，　　亦復如是，
　悉睹見於，　　一切世間。　　以俗之身，
　覺了如茲，　　斯人尚未，　　獲成聖道。」

　　佛復告族姓子：「菩薩大士，如來滅度後，若持斯經諷讀解說，得千二百意根清淨德，其人則以清淨意根，靡不貫暢。聞一頌者，所究彌廣多所達了。以弘覺了，便能一月講說經法。四月一年綜練所歷，憶念不忘。凡俗所為販賣賈作語言音聲，以法皆睹次第分別，不失其緒。三千大千世界諸六趣生，皆知其心所念善惡、如應不應，中為沙門聖非聖者，普見不應。意志清淨不復思惟，自然分別說法誼趣，言皆至誠，有至講者皆亦承說，如來所詔一切剖扸，往古最勝經卷。」

　　於時世尊，而嘆頌曰：

「其人意根，　　清淨皦潔，　　光徹鮮明，
　見心所念。　　由是之故，　　曉若干品，
　瑕穢卑賤，　　好惡中間。　　若聞一頌，
　能奉持者，　　解無央數，　　明哲誼理。
　一月四月，　　若至一年，　　所說善惡，
　不違至誠。　　於斯世界，　　中間所苞，
　若有群萌，　　種種品類，　　諸天人民，
　及阿須倫，　　枝神異類，　　及諸畜生，
　六道之中，　　所有黎元，　　是等思想，
　若干種念，　　持是經者，　　各各異意，
　一時之間，　　悉睹知之。　　諸佛大聖，
　百福德相，　　一切悉為，　　世間說法。
　登時所講，　　普等聽聞，　　所說清淨，
　即能受誦。　　前世更歷，　　所學經卷，
　長夜所講，　　當綜解之。　　有常所演，
　經典之要，　　得眾會中，　　無所畏憚。
　其有持經，　　部分光揚，　　卒未遭值，
　眾想之患。　　枝黨群從，　　悉為賢良，
　意根明達，　　亦復如是。　　菩薩所住，
　未曾有地，　　普為眾生，　　分別說經。
　其能受持，　　安住正法，　　巧便意宜，
　則知所應。」◎

　　正法華經卷第八
大正新修大藏經第 09 冊 No. 0263 正法華經


　　正法華經卷第九

　　西晉月氏國三藏竺法護譯◎

　　常被輕慢品第十九

　　於是佛告德大勢菩薩：「是故當知，其有比丘、比丘尼、清信士、清信女，持斯經典，假使四部罵詈誹謗，出粗獷辭訶制止之，罪不可限。設復有人，聞是經卷受持諷誦，為他人說廣解其誼，獲上妙福。如斯疇類，佛所諮嗟，眼耳鼻口身意清淨，而無蔽礙。」

　　又告德大勢：「乃去往古久遠世時，不可稱限廣遠無量不可議劫，有佛號寂趣音王如來．至真．等正覺．明行成為．善逝．世間解．無上士．道法御．天人師，為佛．眾祐，劫名離大財，世界曰大柱。」

　　佛語德大勢：「寂趣音王如來，普為諸天自境界人，講經化導，與聲聞乘演四聖諦，度老病死使近泥洹，解十二緣所由從起，為諸菩薩講六度無極，使至無上正真之道，現如來慧所行常連。佛壽四江河沙億百千垓劫；佛滅度後正法住立，如一閻浮提億百千垓塵數劫；其像法立，如四天下億百千垓塵數劫。」

　　又語德大勢：「其佛滅度後像法沒盡，次復有佛，續號寂趣音王，展轉相承二十億千如來．至真．等正覺．明行成為．善逝．世間解．無上士．道法御．天人師。時此諸佛次第滅度，正法沒已像法次盡，彼世比丘，憍慢自大越背法詔。有一比丘，名曰常被輕慢，為菩薩學。何故名之常被輕慢？其開士見比丘、比丘尼、清信士、清信女，每謂之曰：『諸賢無得憍慢自高。所以者何？諸賢志趣，當尚菩薩、如來．至真．等正覺，以是方便，慎所緣誼。』為諸比丘講菩薩行，不受所誨不肯諷誦，遙見四部仍謂之曰：『我身終不輕慢諸賢人，普當學菩薩高行，得至如來．至真．等正覺。』」

　　佛語德大勢：「爾時四部得聞此言，咸興恚怒毀呰罵詈：『此一比丘，不問吾等、不見人心，反自貢高雲見人心，授我等決，當成無上至真．等正覺，人所不欲非常之事，而為人說。』」

　　又語德大勢：「若一比丘行值大雨，蒙佛威神如被覆蓋，身不漬溺，雖見罵詈心不恚恨，面色不變，若聞其言憎不喜者，以瓦石擲，續遙舉聲而教之曰：『勿行輕慢，修忍辱心、發菩薩意。』所以者何？爾時比丘、比丘尼、清信士、清信女，貢高自大數數聞見。大士教曰：『吾心常謙不輕諸賢，雖見罵辱心不增減。』彼等四輩，因共名之常被輕慢。斯一大士臨欲壽終，得聞寂趣音王如來講《正法華經》二十頌本深妙之誼億百千事。大士臨終，踴在虛空唱揚大音，嘆斯經典而告之曰：『仁當受經，亦當逮得如前淨眼，耳鼻口身意亦清淨，已獲斯淨，更即增益二十億垓壽，逮得定意，復為眾人講是經典。』前時四部聞其所說而毀呰之，名此大士為常被輕慢建自大者，見此大士微妙神力、辯才慧力、善權道力，皆來歸伏敬宗為友，聽聞經法。是等輩類，餘不可計無數億人，便立無上正真道意。時彼大士壽沒之後，便值二十百千億如來正真，此諸世尊，皆為講說《正法華經》。稍稍進前，以是德本，復更值見二十億百千如來，皆同一號，號雷鳴音王，皆從得聞如斯經典。復更值遇二十億百千如來，皆復同號，名雷音王，亦復從聞《正法華經》，受持諷誦為四輩說，在所生處，常自然獲眼淨耳淨鼻淨口淨身淨意淨，視聽洞徹，鼻通口辯，身能輕舉，意睹眾生心，普為四輩演斯經典分別其誼。」

　　佛語德大勢：「常被輕慢大士，供養奉事若干億百千數如來已，復更值無數億百千如來，亦復從受《正法華經》，以是德本，自致無上正真之道成最正覺。德大勢！菩薩欲知大士常被輕慢於寂趣音王如來之世為四部人說經法者不乎？則我身是也。假使爾時設不受是《正法華經》，不持諷誦為人說者，不能疾逮無上正真道成最正覺。備從過去諸佛世尊，聞此經典，受持諷誦廣為人說致最正覺。爾時比丘、比丘尼、清信士、清信女，其一大士為說經言，我行恭敬不輕諸賢，仁等當逮如來正覺道德之慧。又諸四部輕彼大士罵詈形笑不自改者，二十億千劫所生之處，常不值佛不聞法聲，又萬劫中墮無可大地獄，拷掠燒炙痛不可言。罪已畢竟從地獄出，以彼大士教化之故，令發無上正真道意，皆得神通，慧無罣礙，今悉現在。」

　　佛語德大勢：「欲知爾時四部毀呰形笑恚罵大士者不？今此會中颰陀和等五百菩薩，師子月等五百比丘、比丘尼，今在佛前五百清信士、五百清信女等，皆不退轉，當成無上正真之道。」

　　佛告德大勢：「此《正法華經》其誼廣大，威神無量一切無慶，諸菩薩大士所當欽尚。如來滅後其受斯經，持諷誦讀得福如是，逮成無上正真道。」

　　於是世尊，而嘆頌曰：

「今我識念，　　往古過事，　　佛名寂趣，
　音聲之王。　　威神無量，　　天人所敬，
　為諸眾生，　　人民講法。　　其佛最勝，
　滅度之後，　　然其正法，　　最末世時，
　有一比丘，　　為菩薩行，　　因時號名，
　常被輕慢。　　即時往至，　　於比丘眾，
　及比丘尼，　　所睹顛倒，　　但勸化之。
　志行佛道，　　自宣我心，　　不懷憍恣，
　罵詈輕毀，　　每見形笑，　　彼時常為，
　使聞此言。　　假使得聞，　　此經法時，
　若復住立，　　設有所作。　　時明慧者，
　臨欲壽終，　　用分別說，　　此《正法華》，
　尋時報應，　　增益壽命，　　變現其身，
　而得自在。　　處在虛空，　　講說經典，
　教化一切，　　悉發道慧。　　於時大士，
　壽終沒後，　　逮見諸佛，　　億百千垓。
　稍稍漸漸，　　開化入法，　　為分別說，
　於斯經卷。　　諸最勝子，　　得成為佛，
　則我身是，　　能仁如來。　　其諸比丘，
　口喜誹謗，　　眾比丘尼，　　及清信士，
　彼時所有，　　諸清信女，　　被蒙開化，
　聞經解慧，　　常當睹見，　　無數億佛，
　則颰陀和，　　五百人是。　　諸比丘眾，
　及比丘尼，　　清信士女，　　今見佛前。
　吾爾時悉，　　令聞尊法，　　皆開化之，
　使得曉了。　　於今佛身，　　滅度之後，
　數數當受，　　奉斯經卷。　　無數億億，
　而當思惟，　　未曾得聞，　　如是之法。
　假使有佛，　　億百千數，　　希聞講說，
　如斯等經。　　是故以聞，　　如是像典，
　自在聖尊，　　稱讚經典。　　我滅度後，
　若有說此，　　頻數當忍，　　受《正法華》。」

　　正法華經如來神足行品第二十

　　爾時於彼三千世界塵數億百千垓諸菩薩等從地踴出者，一切皆悉住世尊前，僉然叉手白大聖曰：「如來滅後，布露經典遍諸佛國，及世尊土滅度之處，於彼所在講說斯經，多所利益。若有受持此妙典要，講讀書寫為人說者，德不可量。」

　　於時溥首，處於忍界諸菩薩無數億百千垓，受比丘、比丘尼、清信士、清信女，諸天、龍、神、健沓和、阿須倫、迦留羅、真陀羅、摩休勒及人非人，如來皆為神足變化。如來．至真．等正覺，為現瑞應，悉得柔順法忍，皆令書寫《正法華經》，化異世界億百千數諸菩薩等，各各坐於諸寶樹下師子座上。

　　爾時能仁世尊，及此一切如來正覺，現其神足具足充滿，百千歲中有所興立，應時百千歲中功德自然，而大光明滅除陰雲，彈指之頃自然有聲靡不通達，十方佛國一切世界六反震動，諸天．龍．神．阿須倫．迦留羅．真陀羅．摩休勒，承佛威神各隨所住，無央數千諸佛世界，普悉睹見斯忍佛土。又諸如來十方無數億百千垓，各各自坐諸寶樹下師子座上，能仁如來、多寶世尊，於彼七寶廟寺講堂，自然嚴淨師子之座，威曜顯赫。

　　無數無限不可計會億百千垓菩薩大士及四部眾，見斯變化，心中愕然驚喜無量，得未曾有。則聞空中音聲，而歌頌曰：「仁者！欲知過是無限不可思議億百千垓諸佛世界，有佛世界，名曰忍土，於彼有佛，號能仁如來，為諸菩薩大士，講《正法華經》方等典詔，一切諸佛普護斯經，用救菩薩大士。以故諸賢，心當質直清淨，稽首歸命勸讚奉侍，供養彼能仁正覺。」

　　於時眾生聞空中自然之音，有佛世尊，號曰能仁，這聞名稱，應時叉手，以若干種華香衣服幢幡雜香，舉手各散忍世界，瓔珞珠璣、諸貫真珠、如意寶珠而供養之。其華香幡蓋、瓔珞珠璣、明月寶珠，自然來入於忍世界，尋時合會為寶華蓋，在於虛空悉覆諸佛及菩薩上。

　　時彼世尊告諸異行，及佛前住諸菩薩眾：「如來正覺功德威神，不可思議。諸族姓子，於無數億那術百千垓劫，說此經誼不可究竟，雖無央數若干種經，所不能及不可限盡，欲度彼岸難得邊際。諸族姓子，舉要言之，假令有人欲了斯經要，悉佛威神普諸佛法，諸世尊界諸佛精進，諸佛閑居諸佛妙力，示現是經。故族姓子，佛滅度後，當以慇勤求此經典，受持書寫精進奉行，供養承事為他人說。設使有人，齎此經行講讚書寫，思惟奉宣著於竹帛，若在精舍齋堂室宅，大林樹下若在水邊，當起塔廟。所以者何？則為如來所處之地，觀是道場佛所坐樹，則當察之，一切如來正覺所游，群聖世雄轉法輪處，十方諸佛在中滅度，等無差特。」於斯世尊，而嘆頌曰：

「世愍哀法，　　不可思議，　　而常建立，
　神通之慧，　　亦復示現，　　普等明目，
　眾生一切，　　悉得歡喜。　　其舌神根，
　暢音梵天，　　演奮光明，　　億百千垓。
　諸群萌類，　　睹見神足，　　怪未曾有，
　皆入大道。　　又聖導師，　　興一大光，
　彈指之頃，　　宣洪音聲，　　即時普告，
　一切佛土，　　週徧十方，　　諸佛世界。
　如此變化，　　及餘感動，　　大聖所現，
　瑞應如是。　　如來爾時，　　皆令歡喜，
　佛滅度後，　　奉是經卷，　　安住宣暢，
　功德之法，　　無央數劫，　　不可思議。
　持是經卷，　　福祚之限，　　導師諮嗟，
　若干無量。　　欲盡其限，　　不可邊崖，
　猶如虛空，　　不可窮極。　　名稱至德，
　無能思惟，　　持是經者，　　淨德常然。
　則為見佛，　　大聖導師，　　及吾於世，
　滅度大通。　　則此一切，　　諸菩薩眾，
　並復睹此，　　四部之會，　　其有值遇，
　斯經典者，　　則為遭見，　　今日之會。
　佛滅度後，　　亦復在此，　　及彼十方，
　諸佛世界，　　其有能持，　　此經卷者，
　則為睹覲，　　諸過去佛，　　及於十方，
　今現在佛。　　目自面見，　　供養奉持，
　悉當悅意，　　向人中上。　　在於道場，
　所可思惟，　　當速受持，　　於此經典，
　自然辯才，　　無所罣礙。　　設本種命，
　不能長者，　　當分別曉，　　於斯經誼，
　便當受持，　　於此世尊，　　曉了諸經，
　次第所歸。　　大聖世尊，　　滅度之後，
　假使有人，　　至誠說者。　　分別此經，
　議理所趣，　　則講審諦，　　諸經卷誼。
　其人光明，　　分別所覺，　　譬如日月，
　普照遠近。　　游於天下，　　在所至到，
　勸化發起，　　無數菩薩。　　是故智慧，
　諸菩薩眾，　　聞如是像，　　經無等倫。
　我滅度後，　　奉此經典，　　其人不疑，
　於佛大道。」

　　正法華經藥王菩薩品第二十一

　　於是宿王華菩薩前白佛言：「藥王菩薩，以何等故，游忍世界，堪任無數勤苦之難？善哉天尊，願為十方諸佛世界菩薩聲聞雲集於斯，若有聞佛班宣藥王初發道心宿行功勳，為今眾會及後來世，普聞受持追學究竟，天人龍鬼、諸尊神王，僉皆悅豫發大道意，自致正覺度脫一切。」

　　於時世尊，見宿王華髮心至誠，為一切諸佛，讚曰：「善哉！乃為將來諸菩薩施，勸進後學令入道智。諦聽諦聽！善思念之。」

　　「唯然世尊，願樂欲聞。」

　　佛言：「乃往過去江河沙劫，爾時有佛，號離垢日月光首如來．至真．等正覺，出現於世，其土壽命四萬二千歲，教化眾生濟度危厄，於時十方菩薩大會有八十億，諸聲聞眾七十二江河沙等。又其佛土而無女人三惡之趣，無阿須倫八難之患。其地平正紺琉璃色，眾寶校成莊嚴清淨，生眾寶樹週回圍繞，珍琦珓珞周匝覆蓋，豎諸幢幡，寶瓶香爐燒眾名香，一切樹下設寶床榻，坐具嚴飾不可稱載，諸坐具上有五千億諸天之座，鼓諸音樂歌佛功德，以為供養。於時其佛，為諸菩薩及聲聞眾，分別講說《正法華經》。時有菩薩，名眾生喜見，聞佛敷演散解義要，即奉佛法遵習苦行，夙夜精進萬二千歲，經行不坐竟萬二千歲，即便逮得普現三昧。逮此定已輒復思惟：『吾以逮是普現三昧，便能致此《正法華經》。』因逮定意，踴躍歡喜心自念言：『我當供養離垢日月光首如來．至真，奉《正法華經》。』即如其像三昧正受，處在虛空，雨心天華雜香栴檀，用供養佛。應時所雨眾華雜香，普熏十方諸佛世界，其聞香者悉得法忍，眾生之類和心相向。

　　「眾生喜見菩薩，從定意起重自思惟：『雖用雜物供養於佛，不能暢盡至真之德，以身供養爾乃無上。』尋如所念，斷絕五穀專食眾香，眾香華汁而以飲之，日使身中內外皆香，如是服香竟十二年。復和眾香以塗其體，香油潤衣，而立誓願：『以身為燈，為一切故。』即然其身供養諸佛。以精誠故，其光徧照八十江河沙諸佛世界，應時諸佛同聲讚曰：『善哉！善哉！族姓子！精進乃爾，世之希有，斯真供養如來經典，乃為眾生忍苦不勞，超逾天人一切所行，國財妻子施所不及，供養之中為尊為上，為最為長為無疇匹，以身施者乃成法施。』諸佛世尊嘆是德已，則便默然。

　　「於時菩薩自然其身，千二百歲火故不滅，用一心故無有苦患。于是之後火焰乃息，勤修精進供養法故，於是終沒還生其世，更復值見離垢日月光首如來．至真之士，生離垢施國王宮內，自然化生結加趺坐，而為父母說此頌曰：

「『尊王識念我本行，　　堅強勤修大精進，
　　所重愛身以用施，　　建立住此逮三昧。』

　　「說此偈已啟其父母：『離垢日月光首如來．至真，今故現在，吾往昔時至心供養，因是逮致了一切音總持法要。是《正法華》，無上經典學中要者，經卷本有八十垓百千億那術垓偈，當一心思，何所造作立佛像摸，而常心中無瞋恚怒。此《正法華》，菩薩所行，吾本宿世習若干千億百千垓偈，從彼如來而聞受之。』離垢施王讚其子曰：『善哉！善哉！當共俱往躬身當覲供養聖尊。』說此言已，與父王俱踴在空中，去地七刃經行虛空，足不蹈地，其身正坐七寶珓珞珍琦帳中，往詣佛所叉手禮佛，以頌讚曰：

「『人中之尊，　　顏姿離垢，　　其光巍巍，
　　照於十方。　　吾本供養，　　聖尊無極，
　　今復自親，　　故來奉面。』

　　「爾時眾生喜見菩薩大士，說此偈已，前白離垢日月光首如來．至真：『世尊垂恩愍哀十方，故復現在訓誨一切，度脫眾生無不蒙賴。』時離垢日月光首如來，告眾生喜見菩薩：『今時已至吾欲滅度，以此法教而相囑累，佛因其時至所教周悉，亂世欲到吾捨去矣，為佛施座今取滅度。』又告之曰：『以斯經典重相囑累，普令流佈等潤十方，咸使一切皆蒙福慶。』眾生喜見則曰：『受教。』其佛夜半便取滅度。於時菩薩眾生喜見見佛滅度，以栴檀香琦異妙香蛇維佛身，取其舍利香汁洗之，感慕哀泣淚下如雨，修造寶瓶八萬四千，立七寶塔高至梵天，莊嚴幢蓋懸眾寶鈴。心自念言：『吾已供養世尊舍利，當復更事超過於前。』告諸菩薩及大聲聞，諸天龍神一切人民：『諸族姓子咸共思念，世尊舍利普共供養。』」

　　於是佛告宿王華菩薩：「當爾世時，眾生喜見菩薩勸率眾人，供奉舍利八萬四千塔，於塔寺前，建立形像百福德相，然無數燈燒香散華，光顯道法，供養奉事七萬二千歲。供養訖竟，在其眾會，化無數千諸聲聞眾，開諸菩薩皆令逮得普現三昧。見眾菩薩建立定已，自現其身諸根缺漏。諸菩薩眾及諸弟子、天龍鬼神，舉聲號啕淚下如雨：『是族姓子眾生喜見菩薩大士，是我等師開化我黨，今現缺減諸根不具，是故悲酸不能自勝。』

　　「於時眾生喜見，謂諸菩薩及大弟子、諸天龍神：『吾建要誓至誠之願，如我所言隨順不虛，我此手臂成紫金身，令我手臂平復如故，地當大動，於虛空中雨眾華香。』所言適竟，地即大動，天雨眾華，尋時手臂平復如故。眾生喜見欲度一切，因示現此慧力所行，福德功勳勢力所致。」

　　佛告宿王華菩薩：「欲知爾時眾生喜見菩薩大士，今藥王菩薩是。又族姓子，菩薩勤苦不可稱計，捐身棄命無有限量，常建大乘志無上道，興發大功無極之德，於如來前然一足指，功德難喻，況然其身以為供養，勝施國土妻子血肉。設以珍寶滿佛世界，佈施供養諸佛聖眾，福德雖多，不及於彼。所以者何？福報有盡無益眾生。若族姓子族姓女，受《正法華》一四句頌，分別奉行為人解說，比其福施萬不如一。猶如巨海萬川皆歸；此經如是，一切諸法最為元首。猶若須彌眾山中高，如月盛滿星中最明，大慧光明照曜三界，為諸法首無上道王，猶如日出普照天下消眾幽冥；此經如是，蠲除一切愚癡闇蔽，皆入道明。猶天帝釋忉利天上諸天中王；此經如是，一切諸法眾經典主，攬持十方度脫一切。猶梵天王處第七宮，制御諸天莫不奉命；此經如是，普濟眾生學與不學，教導三乘行君父業。猶如四道及至緣覺，皆超一切諸凡夫學；《正法華經》亦復如斯，皆超一切上中下乘，處眾生之原化諸不逮。猶如菩薩所行高遠，過諸聲聞、緣覺之業，覆護三世；此經如是，調御諸法，悉令成就無上正真。猶如世尊三界法王，被道服飾三十二相誘眾愚蔽；此經如是，從菩薩學乃至如來，開導聲聞、諸緣覺等，皆使成就無上正真。

　　「猶族姓子，斯經典者為三界護，度脫眾生危厄之難，飽滿饑虛眾情之患，寒者溫暖，熱者清涼，有裸露者皆得衣被，開導眾生悉令入道。猶如導師將護眾賈；菩薩如是，養育眾生若如慈母。譬如船師渡人往返；菩薩如是，周旋三界度脫一切滅眾闇冥，猶如炬火滅眾闇冥，化生老死，猶轉輪王制御四域；此經如是，以聖道明照耀三界。猶如大明消天下冥；此經如是，致不退轉無從生忍至成佛道。」

　　佛告宿王華菩薩：「斯經典者，度脫一切眾苦之患，拔斷諸垢三毒疹疾，救濟生死諸繫牢獄。若聞此經，尋即解了能書寫者，其功德福無能稱計，何況聞持懷抱誦說，華香供養雜香澤香然燈幢幡。若有聞持藥王菩薩往古學品，受持思念之，其福過彼眾物供養，不可稱載。若有女人，聞此經法尋即受持，便於此世畢女形壽，後得男子。若有女人，於五濁世最後末俗，聞是經法能奉行者，於是壽終生安養國，見無量壽佛，與諸菩薩眷屬圍繞，生寶蓮華坐師子座，無婬怒癡除去眾結，亦無貪嫉未曾懷恨。適生其國得五神通，逮不退轉不起法忍。已逮法忍，輒得睹見七十二億兆載江河沙諸如來眾。適見諸佛，眼根清淨。眼根已淨，所見一切十方諸佛，遙讚歎之：『善哉！善哉！族姓子！汝乃值是能仁佛世，間佛所說《正法華經》，受持諷誦為他人說，此功德福，火不能燒水不能漂，盜賊怨家縣官不侵，千佛嗟嘆不能究竟，所獲功德不可限量，巍巍如是。緣斯功德，降伏眾魔，棄諸怨敵，渡生死難周旋諸患。又族姓子，以是經法伏眾惡逆，為諸千佛所見建立，擁護汝身，天上世間而無儔匹，自捨如來，未有聲聞及諸菩薩，功德福祐智慧定意，無有等侶。』」

　　佛告宿王華菩薩：「若有學人，受是經者，所逮聖明勢力威德，超越若斯。是故仁者，若有講說此藥王品，有讚善者，後生為人，口中自然優缽華香，身栴檀香。若聞此經讚歎善者，其人現在功德遠聞，佛已豫嘆其人功勳。」

　　佛告宿王華：「吾以是經囑累汝等，眾生喜見往古法品，最後末俗五濁之世，流佈天下閻浮利內，無能中壞，其魔波旬不能得便，及魔官屬邪神鬼魅，無能害者，天、龍、羅剎、鳩洹厭鬼，無敢當者。又宿王華！是藥王品威德所立，所流佈處若有疾病，聞是經法病則消除，無有眾患，因是功德，後致正真，無老病死。若有比丘，最後末世，手執青蓮華，滿盛雜香，供散法師，心自念言：『假使有人，求菩薩乘至此道場，吾授斯華以為草座，敷佛樹下降伏眾魔，具足法鼓吹大法螺，緣此濟度生死之海，若大乘學，見諸比丘持是經卷，當觀其人功德如是。』」

　　佛說是藥王菩薩往古品時，八萬四千菩薩，即皆逮得曉一切音方便總持。於時眾寶如來讚言：「善哉！善哉！宿王華菩薩！卿能諮啟不可思議經典行業，如來講說何以快哉！」◎

　　◎正法華經妙吼菩薩品第二十二

　　於是世尊能仁如來，即從眉頂大人之相演百千光，照於東方千八百萬億江河沙諸佛國土，靡不週徧。過是諸佛土有世界，名莊嚴照明，其土有佛，號離垢紫金宿華王如來．至真．等正覺，與無央數諸菩薩眾眷屬圍繞宣佈導化。能仁如來所演光明，徧照彼土。又其佛土有一菩薩，名曰妙音，從過去佛殖眾德本，供養無數百千兆垓諸佛正覺，每見諸佛諮受經典，逮成聖慧，以得尊重三昧、定法華三昧、施離垢三昧、樂宿王三昧、無著光三昧、慧印三昧、普曉諸音三昧、等集眾德三昧、喜信淨三昧、神足戲樂三昧、慧光三昧、嚴淨王三昧、離垢光三昧、離垢藏三昧、無緣三昧、日轉三昧，取要言之，普悉逮得億百千垓江河沙數諸三昧定。其佛光明普遍周至照妙音菩薩，妙音菩薩蒙佛聖光，因詣佛所白世尊曰：「我欲往詣至忍世界見能仁佛，稽首作禮，諮受經典，及欲致敬文殊師利、藥王菩薩、妙勇菩薩、宿王華菩薩、尊意行菩薩、淨王菩薩、超藥菩薩，諮講經義受諸不及，令一切聞悉發道意。」

　　其佛告曰：「往！族姓子，雖到彼土，莫發異想而念其土懈廢下賤。所以者何？又族姓子，彼忍世界，其大陸地黑山雜糅，眾垢石沙穢惡充滿，溪澗山谷不與凡同，其土佛身卑小丈六，諸菩薩身長七八尺。又卿本體高四萬二千逾旬，而我現身八萬四千逾旬，端正殊好色像第一，威曜殊妙相好顏容難可比喻，積百千德睹莫不歡。又卿往至見彼土人，慎莫心念起不可想，如來菩薩佛土不如。所以者何？佛土本空，眾生罪福，現有不同。」

　　妙音菩薩復白佛言：「承佛威神如來聖力，道德巍巍以自娛樂，往詣忍界，如來道慧清淨之業，輒當如法無所違失，不敢起想。」

　　於是時妙音菩薩心自念言，不起於坐，即如其像三昧正受，到忍世界至靈鷲山，當在如來法座中間，化作八萬四千億眾寶蓮華，紫金莖白銀葉，嚴飾淨好光明巍巍，照諸會者，輒如所念即時辦足。文殊師利問能仁佛：「唯然世尊，今化現此八萬四千眾寶蓮華，紫金莖白銀葉，清淨嚴好。此誰瑞應而現此變？」

　　佛告文殊：「有菩薩名曰妙音，從紫金離垢宿華王佛土而來，與八萬四千菩薩俱，進至此忍界，欲見吾身稽首諮問，欲得聽聞《正法華經》，故先見瑞。」

　　文殊師利復問佛言：「其人宿本積何功德造殊妙行，而今致此奇特洪勳？住何三昧本造立行？願欲聞之，所行三昧神足變化，吾等聞之當受奉行，見諸菩薩顏貌色像，為何等類？舉動進止何所饒益？甚哉世尊！唯現瑞應，使諸菩薩來至於此，眾會欲見之。」

　　佛語文殊：「卿當啟白眾寶如來，令現瑞應，使諸菩薩咸來至此各現身相，一切眾會皆欲見之。」文殊師利即受其教，輒啟滅度眾寶如來，尋現瑞應。

　　於時妙音菩薩而於本土忽然不現，與八萬四千菩薩俱，動諸佛土雨寶蓮華，同時發作百千億伎樂，諸來菩薩各自現形，其眼明好猶如紺色，顏貌充滿如月盛明，體紫金光，無央數億百千功德莊嚴其身，威神巍巍智慧光光，奇相眾好文飾光顏，身力無極，其身處在七寶交絡，於虛空中去地四丈九尺，與諸菩薩眷屬圍繞，到忍世界至靈鷲山。下寶交路，手執寶瑛其價百千，詣能仁佛稽首足下，以持貢上能仁如來。復白佛言：「紫金離垢宿王華如來致問無量，起居輕利游步康強。又問：『世尊說法如常乎？眾生一切受者增進耶？蠲除狐疑順法律不也？將無多懷婬怒癡行憎嫉饕餮不？能恭敬孝順父母聽受道法如法奉行不？隨邪見愛惜財寶諸根不定，為降諸魔眾官屬乎？又諸眾生，聽受滅度眾寶如來所說法耶？』今諸菩薩故來詣此，本土如來之所發遣，欲得奉見七寶塔寺滅度眾寶如來，問訊啟受聖體康寧，說法如何？眾生普受行如法不？眾寶如來現住久如，我等故來，欲得睹見眾寶如來形像所類，願佛現之。」

　　時能仁佛語眾寶如來：「今妙音菩薩及諸眷屬，欲見世尊聖體形像。」眾寶如來尋時讚曰：「善哉！善哉！族姓子，卿能故來見能仁佛，稽首諮受《正法華經》，及復欲睹文殊師利啟諸不逮。」

　　時蓮華首菩薩問佛：「妙音菩薩往宿命時，積何德本，乃致斯變無極神聖？」

　　時能仁佛告蓮華首菩薩曰：「乃往過去久遠世時有佛，號雲雷音王如來．至真．等正覺，講說經道六度無極菩薩法藏，天上天下靡不蒙安。時妙音菩薩，聞其所說欣然意解，鼓百千音樂娛樂其佛，八萬四千眾寶妙器，貢上至尊，如是精進供養如來萬二千歲。又族姓子，妙音菩薩往宿命時，從雲雷音王如來之世，修無上法種此功德，未曾懈廢，傳如來旨化諸愚冥，不識至真悉令信樂。欲知爾時妙音菩薩，今妙音菩薩是也。用彼世時佈施寶器、眾伎樂音，又復供養無數諸佛，億千佛所殖眾德本修治眾行，前世值遇億百千垓江河沙等諸佛世尊。

　　「今蓮華首，為現妙音菩薩所行，不可限量變無數形，為諸眾生宣佈講化《正法華經》。或現梵天形色貌而誘立之；或現天帝形或尊豪形或將軍形，化導眾兵；或息意天王、轉輪聖王、諸散小王，尊者長者、諸令長形，沙門梵志形像色貌。說《正法華經》，或現比丘、比丘尼、清信士、清信女形，宮人婇女、長者夫人、諸貧賤女形，男女大小而誘立之。說《正法華經》，或阿須倫形，迦留羅、真陀羅、摩休勒、人非人形像色貌，而誘立之。說《正法華經》，或入地獄、餓鬼、畜生及諸八難，所在擁護而救濟之，上中下士前後進退，隨其形體男女之像，而開化之。說《正法華經》，或入中宮化皇后形，度眾貴人。

　　「蓮華首當知，妙音菩薩將護忍界一切眾生。又族姓子，妙音菩薩以若干變無數方便，誘忍佛土演《正法華經》，神足威德未曾損耗而復增益也，聖慧道智亦復如是。又族姓子，妙音菩薩光明功勳智慧巍巍，周旋十方隨時開化，輪轉無際皆使入律，上中下願各令得所，逮游忍界，復至他方江河沙佛土，現菩薩身而為說法。又現聲聞、緣覺色像而開化，示本行所學，聞之亙然各成所志，不違本誓。若有眾生，奉如來律，以佛色像，隨其道律示現形貌，顯授大道無上正真，欲導慕泥洹現已滅度，因而示儀開化道慧。妙音菩薩勢力聖智不可惻度，超絕巍巍功德若斯，無以為喻。」

　　於是蓮華首菩薩前白佛言：「妙音菩薩積功累德堂堂乃爾。唯然世尊，住何三昧開化眾生不可限量？」

　　能仁如來告蓮華首菩薩曰：「族姓子聽！有三昧名現入眾像，妙音菩薩住斯定意，利益開化無限眾生使入道議。」

　　佛說是妙音菩薩章句品時，其諸菩薩與妙音開士俱發來者，尋時皆逮現入眾像三昧正定。其行殊勝，於是忍界超越菩薩，所修定意諸有限數。若有逮致現入眾像三昧，便得總持，攬持三世無不蒙濟。時妙音菩薩，供養能仁如來．至真，具足奉事眾寶如來塔寺舍利，欲還本土，前稽首能仁如來，自歸而退，與眾會別，動震諸國雨眾蓮華，同時和鼓百千億垓雅頌伎樂，與八萬四千諸菩薩眾俱歸本土，前稽首禮妙紫金離垢宿華王如來，以詣忍界導利眾生。又睹眾寶如來寶寺舍利，及文殊師利、藥王菩薩所逮精進無極道力，見妙勇菩薩，令是八萬四千菩薩，皆得正行現入眾像三昧，往到彼間俱共進行。四萬二千天子，聞《正法華經》，皆悉逮得無所從生法忍；蓮華首菩薩逮正法華定。◎

　　正法華經卷第九
大正新修大藏經第 09 冊 No. 0263 正法華經


　　正法華經卷第十

　　西晉月氏國三藏竺法護譯◎

　　光世音普門品第二十三

　　於是無盡意菩薩，即從座起偏露右臂長跪叉手，前白佛言：「唯然世尊！所以名之光世音乎，義何所趣耶？」

　　佛告無盡意曰：「此族姓子，若有眾生，遭億百千垓困厄患難苦毒無量，適聞光世音菩薩名者，輒得解脫無有眾惱，故名光世音。若有持名執在心懷，設遇大火然其山野，燒百草木叢林屋宅，身墮火中，得聞光世音名，火即尋滅。若入大水江河駛流心中恐怖，稱光世音菩薩，一心自歸，則威神護令不見溺，使出安隱。若入大海，百千億垓眾生豪賤，處海深淵無底之源，采致金銀、雜珠明月、如意寶珠、水精琉璃、車??馬瑙、珊瑚虎魄，載滿船寶；假使風吹其船流墮黑山迴波，若經鬼界值魔竭魚，眾中一人竊獨心念，光世音菩薩功德威神，而稱名號，皆得解脫一切眾患，及其伴侶眾得濟渡，不遇諸魔邪鬼之厄，故名光世音。」

　　佛言：「族姓子！若見怨賊欲來危害，即稱光世音菩薩名號，而自歸命，賊所持刀杖，尋段段壞手不得舉，自然慈心。設族姓子，此三千大千世界滿中諸鬼神，眾邪逆魅欲來嬈人，一心稱呼光世音名，自然為伏不能妄犯，噁心不生不得邪觀。若人犯罪若無有罪，若為惡人縣官所錄，縛束其身杻械在體，若枷鎖之，閉在牢獄，拷治苦毒，一心自歸，稱光世音名號，疾得解脫，開獄門出無能拘制，故名光世音。」

　　佛言：「如是，族姓子，光世音境界，威神功德難可限量，光光若斯，故號光世音。」

　　佛告無盡意：「假使，族姓子，此三千大千世界滿中眾逆盜賊怨害，執持兵杖刀刃矛戟，欲殺萬民，一部賈客，獨自經過在於其路，齎持重寶，導師恐怖心自念言：『此間多賊，將無危我劫奪財寶，當設權計脫此眾難，不見危害。』謂眾賈人：『不宜恐畏，等共一心俱同發聲，稱光世音菩薩威神，輒來擁護令無恐懼，普心自歸便脫眾難，不遇賊害。』眾賈人聞悉共受教，咸俱同聲稱光世音，身命自歸願脫此畏難，適稱其名，賊便退卻不敢觸犯，眾賈解脫永無恐怖。光世音菩薩，威德境界巍巍如是，故曰光世音。」

　　佛復告無盡意菩薩：「若有學人，婬怒癡盛，稽首歸命光世音菩薩，婬怒癡休，觀於無常苦空非身，一心得定。若有女人，無有子姓，求男求女，歸光世音，輒得男女，一心精進自歸命者，世世端正顏貌無比，見莫不歡，所生子姓而有威相，眾人所愛願樂欲見，殖眾德本不為罪業。其光世音威神功德，智慧境界巍巍如是，其聞名者，所至到處終不虛妄，不遇邪害，致得無上道德果實，常遇諸佛真人、菩薩高德正士，不與逆人，無反覆會，若聞名執持懷抱，功德無量不可稱載。若有供養六十二億江河沙諸菩薩等，是諸菩薩，皆使現在等行慈心。若族姓子女，盡其形壽，供養衣被飲食床臥具病瘦醫藥一切所安。福寧多不？」

　　無盡意曰：「多矣！世尊！不可限量。所以者何？是諸菩薩，無央數億不可譬喻。」

　　佛言：「雖供養此無限菩薩，不如一歸光世音稽首作禮執持名號，福過於彼，況復供養？雖復供養六十二億江河沙數諸菩薩等，執持名號，計此二福，億百千劫不可盡極，終不相比，是故名曰光世音。」

　　於是無盡意菩薩，前白佛言：「光世音以何因緣游忍世界？云何說法？何謂志願？所行至法善權方便境界云何？」

　　佛言：「族姓子！光世音菩薩所游世界，或現佛身而班宣法；或現菩薩形像色貌，說經開化；或現緣覺或現聲聞，或現梵天帝像而說經道；或揵沓和像；欲度鬼神現鬼神像，欲度豪尊現豪尊像，或復示現大神妙天像，或轉輪聖王化四域像，或殊特像，或復反足羅剎形像，或將軍像，或現沙門梵志之像，或金剛神隱士獨處僊人僮儒像。光世音菩薩，游諸佛土，而普示現若干種形，在所變化開度一切。是故族姓子，一切眾生咸當供養光世音。其族姓子，所可周旋有恐懼者，令無所畏，已致無畏使普安隱，各自欣慶，故游忍界。」

　　於是無盡意菩薩，即解己身百千寶瓔，以用貢上於光世音：「惟願正士，受此法供。」己身所有殊異寶瓔，而不肯受。時無盡意復謂光世音：「唯見愍念以時納受，願勿拒逆。」時光世音心自計念：「不用是寶。」無盡意言：「唯復垂愍諸天、龍、神、揵沓和、阿須倫、迦留羅、真陀羅、摩睺勒、人及非人，受其寶瓔輒作兩分，一分奉上能仁如來，一分供養眾寶如來．至真．等正覺，貢上寶寺。」其族姓子，普為一切，以是之故，神足變化游忍世界，無所不濟。

　　於是持地菩薩，即從座起前白佛言：「假使有人，聞光世音所行德本，終不虛妄，世世安隱至無極慧，其光世音，神足變化普至道門，所顯威神而無窮極。」

　　佛說是普門道品，彼時會中八萬四千人，至無等倫，尋發無上正真道意。

　　正法華經總持品第二十四

　　於是藥王菩薩，即從座起長跪叉手，前白佛言：「若族姓子及族姓女，聞是《正法華》經典，受持懷抱書寫經卷，獲福如何？」

　　佛言：「族姓子女，受持是經，誦在懷抱書寫經卷，福不可量無以為喻。若族姓子，供養八十億百千垓江河沙諸如來眾，若復受持懷抱書寫是《正法華經》，講說供養。何所福多？於意云何？寧當一心奉持經典，若以衣食供養諸佛。」

　　藥王菩薩白佛言：「若族姓子及族姓女，受《正法華》經典之要，執持書寫一四句頌，講說諷誦若復奉行，具足成就其福最多，勝於供養若干江沙諸佛世尊。」

　　佛言：「甚哉！法之供養，最為第一。」

　　藥王菩薩復白佛言：「我當擁護如是等輩，諸族姓子及族姓女，受此經者斯法師等，以義宿衛長使無患，誦總持句。」

　　又尋咒曰：

　　「奇異所思，意念無意，永久所行，奉修寂然。澹泊志默，解脫濟渡，平等無邪，安和普平。滅盡無盡，莫勝玄默，澹然總持。觀察光耀，有所依倚，恃怙於內，究竟清淨。無有坑坎，亦無高下，無有迴旋，所周旋處。其目清淨，等無所等，覺已越度，而察於法。合眾無音，所說解明，而懷止足。盡除節限，宣暢音響，曉了眾聲，而了文字，無有窮盡，永無力勢，無所思念。」

　　藥王菩薩白曰：「唯然世尊，是總持句，六十二江河沙諸佛所說。假使有犯此咒言者，若復違毀此等法師，為失諸佛世尊道教。」

　　佛嘆藥王菩薩大士：「善哉！善哉！若族姓子說總持句為眾生故，愍念擁護多所安隱。」

　　於時妙勇菩薩前白佛言：「唯然世尊，我身亦為眾生之故，欲令永安。若有奉持此經典者，授總持句，將護如此諸法師等，令無伺求得其便者，鬼神諸魅、溷廁眾鬼、突鬼厭鬼、餓鬼反足，雖欲來嬈，無能得便。」

　　妙勇菩薩專心思惟，說此總持曰：

　　「晃耀大明，炎光演暉，順來富章，悅喜欣然住此，立制永作，無合無集。

　　「是總持句，江河沙等諸佛所說，咸共勸助。若違如來，如是比像諸法師教，還自危亡。」

　　時毗沙門天王前白佛言：「我亦當演此總持句，加以慈心，為眾生故，擁護法師。

　　「富有調戲無戲，無量無富何富。

　　「以是故，擁護諸法師等，百由旬內無敢犯觸，宿衛將順。諸族姓子，如是比像至學法師乃能受持，以是擁護常獲吉利。」

　　時順怨天王，在彼會坐，與諸香音億百千垓鬼眷屬圍繞，往詣佛所前白佛言：「唯然世尊，我亦當宣此總持句。

　　「無數有數，曜黑持香，凶咒大體，於器順述，暴言至有。

　　「唯然世尊，此總持句，四千二百億諸佛所說。以此總持，擁護供養諸學經者，令無伺求得其便者。」

　　時有一魅，名有結縛，復名離結，復名施積，復名施華，復名施黑，復名被發，復名無著，復名持華，復名何所，復名取一切精，往詣佛所，鬼子母與諸子俱，異口同音前白佛言：「我等，世尊！常當擁護如是比像諸法師等，加施吉祥，令無伺求得法師短。」

　　於時諸魅同共舉聲，宣此總持將順法師：

　　「於是於斯於爾于氏，極甚無我無吾無身無所俱同，已興已生已成，而住而立，亦住嗟嘆，亦非消頭，大疾無得加害。

　　「是等之類是我眷屬，令無所犯擁護法師。消除鬼神、諸魅餓鬼、溷神突鬼、蠱道符咒、癡狂顛鬼，化是像來，若鬼神形及非人像，二日三日若至四日，若常熱病。若復夜臥，值惡夢者，若現男女大小諸像，我等擁護，令無伺求得其便者。」

　　於時諸魅，共於佛前說此頌曰：

「犯頭破七分，　　猶如華菜剖，
　當致殺母罪，　　亦得害父殃。
　其有犯法師，　　皆當獲此釁，
　世世不得安，　　不與諸佛會。
　破壞佛寺罪，　　斗亂聖眾殃，
　如合眾麻油，　　麻油聚一處。
　放火皆燋然，　　消盡無有餘，
　其有犯法師，　　當獲此罪殃。
　猶如稱載峻，　　罪垢之所聚，
　其有犯法師，　　當獲此重釁。」

　　諸鬼神軍頭等，說此頌已前白佛言：「我等咸護如是比像諸法師等，使常安隱除去怨敵，周匝宿衛令無傷害，若有行毒，毒為不行。」

　　時佛嗟嘆諸魅所咒：「善哉！善哉！汝等乃欲護諸法師。若聞此經，宣持名號德不可量，何況具足隨時持說書在經卷，若以供養華香幢蓋雜香搗香，然燈懸繒，思夷合歡，青蓮紅蓮，黃蓮白蓮，稍著油蘇以用然燈，供養此經勤修不懈，百千億倍福不可限。汝等當護如是比像精進學者。」

　　佛說是總持品時，六萬八千人，逮得無所從生法忍。

　　正法華經淨復淨王品第二十五

　　佛告族姓子：「乃往過去無央數劫，不可思議長遠難量，爾時有佛，號總水雷音宿華慧王如來．至真．等正覺．明行成為．善逝．世間解．無上士．道法御．天人師，為佛．世尊，世界曰照明嚴飾，劫曰愛見。又族姓子，於其佛世，有王名淨復淨。爾時其王有一正後，名曰離垢施。其後有二子，一名離垢藏，二名離垢目。又其二子皆得神足，輕舉能飛智慧具足，功德備悉聖達巍巍，行菩薩業夙夜精進，未曾懈廢，勤心專精六度無極，善權四等所濟無限，悉遵通達三十有七道品之法，普暢道義，所周旋業，進逮離垢三昧定矣。度宿日光三昧、離垢顯曜三昧、淨莊嚴三昧、大威藏三昧，皆得通達，此三昧定而度無極。時佛集會與諸四輩釋梵四天王諸天人民，班宣分別《正法華經》。時佛愍念一切眾生，哀傷國土皆欲化之使入大道。

　　「又族姓子，其二太子往詣母所，叉手白言：『惟願屈意，見念加慈專精身心，欲往到佛奉見如來身，亦自欲稽首自歸。所以者何？今日如來，為天上天下一切眾生，廣宣要典《正法華經》，故當奉覲聽《正法華》。』離垢施後告二太子：『汝等父王，志存外邪信樂梵志，常懷瞋恨，以是之故，不可得往。』時二太子同心叉手，復白其母：『我等薄相，所生邪見無義之家。又我等身，本是法王子，當以經道化於濁俗反偽向真，爾乃佛子也。』於是離垢施後告二太子：『善哉行矣！汝真孝子，為其父母修大慈愍，各顯神足睹之欣然心中開解，便聽子等俱詣佛所稽首受業。』

　　「時二太子輒受母教，其身踴住在虛空中，去地七仞，愍念其親各現威變。在於虛空，二人俱時坐臥經行，身上出火身下出水，身上出水身下出火，演大光明照曜遠近，現身長大復還為小，從虛空下入於地中，若人入水從地踴出，處在虛空猶如履地。其二太子現若干變而顯神足，以用開化於其父母。

　　「於時父王，睹其二子神足變化威德若斯，欣然踴躍善心生焉，躬身叉手向二子曰：『汝等師主所受誰乎？』時二太子自啟父王：『大王欲知我等師主，總水雷音宿華慧王如來．至真，是我等師主，今現在游於寶樹下處於法座，為四部眾諸天人民，廣演宣佈《正法華經》。其佛世尊，是我師主也。』王告二子：『吾欲往詣卿等師主，奉覲親受大聖正真無上言教。』於時二子，從虛空下行至母所，自白其母，而叉手言：『阿母威德，則化父王，以造立心無上正真，因成道教聖尊之業，惟垂愍念，聽我詣佛出家為道得作沙門。』

　　「時二太子為母說偈曰：

「『唯母聽我等，　　出家為沙門，
　　如來甚難遇，　　曼時當精學。
　　所云難得值，　　猶如靈瑞華，
　　難遇復越彼，　　閑靜不可得。』」

　　「於時王后離垢施，以頌告曰：

「『吾以聽汝等，　　善哉子輒去，
　　至聖甚難遭，　　我亦出傢俱。』」

　　「爾時二太子，嘆是法頌報父母已，重複白父王及所生母：『惟願二親，同時一心，俱往詣總水雷音宿華慧王佛所，屈意一時發見彼世尊稽首歸命。所以者何？二親當知佛興難值，猶靈瑞華，亦如如意最上明珠，佛亦復然，不可再遇，是故我等來生此土，心念出家功德第一。由是之故，不宜有難，便可相許。』報言：『善哉！得出家學，棄捐愛慾捨其俗業。所以者何？若睹如來福慶無量，人命難得佛世難值，離於八難，得閑靜難，猶死更生。』父王皇后報太子言：『諾！宜知是時。』」

　　佛言：「族姓子！爾時淨復淨王宮內，八萬四千宮人婇女，宿命德本應得啟受是《正法華》經典，本是道器。離垢目太子，宿命本修行積功累德，從來無限。離垢藏太子，無央數億百千垓劫，往昔宿命曾以奉行棄於眾生一切惡趣三昧正定。何謂棄於眾生一切惡趣三昧正定？其王正後二太子母離垢施者，曉十方佛一切道同諸佛要集，諸佛奧藏無極聖慧，以權方便現於女身耳。」

　　佛告族姓子：「時淨復淨王，見二太子所見神足，化入如來．至真之法，以得超越，展轉相成多所度脫，一切盲冥咸入道明。便自發意，與其眷屬四萬二千，離垢施後與諸群黨，隨二太子中宮婇女群臣百官，一時和同往詣佛所，稽首足下退各就坐，從本常位。時佛見淨復淨王，與大眷屬自投歸命，因其本行觀宿所緣，而為說法，應病與藥各得開解，欣然踴躍善心生焉。更立國王，與其正後離垢施及二太子，宮人婇女一切官屬，棄國捐王行作沙門。已作沙門，八萬四千歲奉修道業，思惟觀察是《正法華》經典之要，諷誦奉行，如佛所教無所違失。

　　「於是淨復淨王，遵奉勤修《正法華經》，與其眷屬竟八萬四千歲，逮眾德本嚴淨三昧正定。適逮斯定，其身即時踴在虛空，去地四丈九尺，住於虛空，遙白總水雷音宿華慧王如來．至真：『唯然世尊，其二子者則是聖師，化導吾家蒙其恩德，獲現神足顯揚變化，而緣是見所化神變，心得開解退俗入道，奉佛法訓度眾穢厄，順從法律堅住無極，得奉如來啟受經法，乃為至聖無蓋善師。是二子者，示現子像生我家耳，皆是宿世明識本德，承佛仁慈，非是凡庶之可思論。』佛告王曰：『如是如是！大王！如大王所言，是二太子，宿殖德故，乃能示現，因欲開王及諸眷屬一切眾生。』」

　　「佛言：『大王！若族姓子及族姓女，學是經典，所生之處周旋終始，易得善師顯世尊教，得立無上正真之道，開化導示度脫一切，是為微妙無極之業，展轉相教展轉相成，得至聖諦無極之處，值佛道法王因遇善師，得見如來啟受經法，由勸助恩，王今寧見此二太子，是諸族姓子，前世已曾供養奉事六十五億百千兆垓江河沙等如來．至真，而復授持是《正法華經》，愍傷眾生沒在邪冥九十六種不能自濟，故開化之令住正見修行精進求佛大道。』」

　　於是佛語族姓子曰：「其淨復淨王，於彼世時嘆眾功德，從虛空下即叉十指，前白其佛：『唯佛宣佈，如來．至真本宿命時，行何功德？聖慧巍巍，眉間之相，演大暉曜照無限國，而目明好徹睹十方，其眉間相，白如珂雪，柔軟細好，巍巍光澤平政無斜，無所不照。世尊面像充滿如日，安住道目猶如月初，一切觀之而無厭極。』

　　「於時國王，說此頌曰：

「『其殊異功勳，　　巨億百千垓，
　　虛空尚可喻，　　其慧不可限。』

　　「佛以頌答曰：

「『前世行中正，　　加施人平等，
　　故使眉間相，　　所照無有限。
　　和視施燈慧，　　目明逾日月，
　　其眼如月初，　　徹睹十方國。』

　　「時王嗟嘆已，叉手白佛：『至未曾有，如來．至真之教，弘慈無極，不可思議功德具足，敷演道義施設法禁，令無罪釁，長塗之難皆得無患。唯然世尊，如吾今日心不放逸，由得自在不隨邪徑，棄捐自大不從虛偽，亦無瞋恨，不興噁心無益之業。我國多事，欲出家學不還中宮，重欲自歸所有供養。』佛言：『大佳。』時王即起稽首佛足，其王正後離垢施者，解身百千所著寶瓔，以散佛上，佛之威神，化成七寶交露之帳，以為交露琦異妙帳，自然有床，布以無數琦異坐具，如來坐上。於時國王心自念言：『至未曾有，天尊至德交露帳中，所見如來，甚大端正，威神巍巍光色第一，顏貌充滿淨好無比，願令一切皆蒙此福。』」

　　於時世尊告四部眾：「汝等寧見淨復淨王，一心叉手而住佛前？」皆曰：「已見。」佛言：「比丘！是王於今是我學世現比丘像，於將來世當得作佛，名曰種帝王如來．至真．等正覺．明行成為．善逝．世間解．無上士．道法御．天人師，為佛．世尊，其佛土曰廣普，劫曰超王。於時其佛，諸菩薩眾不可稱限，諸聲聞眾亦無央數。其佛世界，平等如掌，無有傾斜無沙礫石，得作佛時威神巍巍，廣大無極光光如是。」

　　能仁如來告族姓子：「欲知爾時淨復淨王發道意者，豈是異人？莫造此觀。所以者何？則是今現蓮華首菩薩是。欲知爾時離垢皇后者，今光照嚴飾菩薩是。常念諸菩薩愍傷眾生，故生彼國開化度之。欲知爾時二太子者，則今藥王菩薩、超藥菩薩身是。又族姓子，藥王菩薩、超藥菩薩，功德巍巍無限若斯，在無央數億百千垓諸如來所，殖眾德本，是二正士道德備悉，不可思議。若有聞此二正士名執持懷抱，一切眾人皆當禮敬，如是學士，天上世間皆歸仰之。」

　　佛說是往古宿世本所行時，八萬四千人遠塵離垢諸法眼淨。

　　正法華經樂普賢品第二十六

　　於時普賢菩薩，過東方江河沙諸佛國土，諸菩薩來者，動諸佛國，雨眾蓮華，鼓億百千垓伎樂，歌嘆如來功德，承其開士其大神足無極變化，大菩薩身威神巍巍，聖旨玄妙普照十方，與諸天、龍、神、揵陀羅、阿須倫、迦留羅、真陀羅、摩休勒、人及非人俱，各各將諸眷屬，各顯神足不可思議，至靈鷲山往詣佛所，稽首足下繞佛七匝，前白佛言：「我從寶超威王如來佛土來，承今世尊演《正法華經》，故至忍界欲得聽受，與諸菩薩無數百千，亦樂聽聞所宣道議。善哉世尊，唯加垂哀，以時頒宣《正法華經》，寧有女人，何所修行，得奉執經卷？」

　　佛時即告普賢菩薩：「族姓子！女人有四事法，得是經卷。何謂為四？一曰常為諸佛所見建護，二曰積功累德不以懈廢，三曰能分別化究暢眾要諸所聚處，四曰普護眾生髮未發者。是為四，逮是經卷。」

　　時普賢菩薩前白佛言：「最後末俗五濁之世，若有比丘受是經典，長擁護之令得吉祥，除眾抂橫毒亦不行，令無伺求得其便者。有受是經，咸共宿衛，令魔波旬不能嬈亂，及諸官屬諸鬼神龍，溝邊溷鬼蠱道符咒，令不得行躬身自往，常以一心擁護法師，常使安隱。若有比丘學此經典，坐起經行精進修業，象馬車乘往到其所護此經典，與諸菩薩眷屬圍繞，俱當往詣法師比丘。受是經者，思惟行者，令不忘失《正法華經》一句之義，乘駕往詣此學士所，目自奉見，為是經舉，見我歡喜普更勤學，當護法師逮得三昧。若復獲致回轉總持，又當逮成若干百千億周旋總持，曉了一切諸音總持。惟願世尊，若於最後餘殘末俗五濁之世，餘五十歲中，比丘、比丘尼、清信士、清信女，受是經典宣示同學，持書慕求為他人說，最後末俗餘五十歲，若能受是《正法華經》，心存解義精進不廢，致二十一日諸行稍備，已致諸行，二十一日勤心存於法，自現可敬巍巍之德，乘六通馳，與諸眷屬大小相隨，往詣法師勸助法師，二十一日專修此法，使心開解懷致總持。若使法師不化眾生，若不勸助、不能開化，非人得便，猶是法師不得擁護，不致安隱。是故學者常行精進，承佛威神宿衛法師。若有法師，持佛正法便勤精進，願聽總持。其辭咒曰：

　　「無我除我，因我方便，賓仁和除，甚柔軟柔弱句，見諸佛因諸總持行眾諸說，蓋回轉盡集會，除眾趣無央數，計諸句三世數等，越有為舉諸法，曉眾生音，師子娛樂。

　　「唯然世尊，是則名曰是總持句。若有菩薩，耳根聽聞此總持句，入耳中者，即當知之，普賢菩薩之所建立。是《正法華經》若布天下，閻浮利內值是經者，心當思念：『普賢菩薩威神所致，令我等輩致是經卷，普賢菩薩所行神化，令此眾人致此妙典。』斯等眾生，無數佛所積眾德本，如來．至真手摩其頭。若有書寫執持在手，則奉佛身、敬愛道法。敬書是經，書是經已欲解中義，於此壽終生忉利天。適生天上，八萬四千天人玉女，往就供養鼓琴歌頌，已作天子坐玉女中，而相娛樂。若族姓子，但書是經功德如是，何況誦說思惟中義！是故世尊，一心勤修《正法華經》，書持經卷，常當思惟一切不忘，當禮此人。用書寫此經至德所致，而為千佛所見授臂，臨壽終時面見千佛，游在吉安不墮惡趣，壽終之後生兜術天，適生天上，八萬四千諸玉女眾，往詣其所鼓諸伎樂，而歌頌德，在諸玉女以法相樂。是族姓子，書此經者功德如斯，何況誦說思惟其義！是故勤修書寫宣傳《正法華經》，思惟奉行皆令具足，專精一心志未曾亂，千佛授臂。臨壽終時，面見千佛不墮惡趣，於是壽終生兜術天，在彌勒佛所成菩薩身，三十二相莊嚴其體，億千玉女眷屬圍繞，是故智者，常當勤修書是經典敷演思惟。」

　　「唯然世尊，若有書此經卷思惟誦說，功祚無量不可稱限，巍巍如是。是故智者書持是經，當得還致若干功德。吾以是故，建立是經，用五弘意勤念道法，流佈天下閻浮利內。」

　　於是能仁如來．至真告普賢曰：「善哉！善哉！汝乃發心多所哀念，精進勤護將來菩薩，勸道於斯無思誼法，其心懷抱無極大哀，發心之頃攝無量行，各執經卷建立擁護。若有受持普賢菩薩宣其名者，則當知之見能仁佛，前已曾聞如是像法，供養奉事見能仁佛，班宣經道講讚善哉，如來摩頭，則當謂之是普賢也。佛之威神之所建立，佛以衣服而覆護之，受如來教，不樂俗業不喜調戲，合偶嘲囈不好歌舞，不游在外，不入屠殺養豬雞鶩，不與女人無益從事。若聞是經，書寫聽受持諷誦說，樂如是像，自然之法思惟奉行，緣內精專自興福力，一切眾生若有睹見，靡不愛敬。若有比丘受持此經，不為婬怒愚癡所縛，不為貪嫉自大所繫，不懷憍慢剛強自用強梁邪見，己利止足。若有法師普修至賢，最後末俗世餘五十歲五濁之俗，若有比丘受持是經，當作是知思惟解念：『是等族姓子，必至道場降伏魔宮，而轉法輪擊於法鼓，吹大法螺演時法雨，於師子座而處法座。』最後末俗世受持是經，功德如是。

　　「又是比丘，不猗利養不貪衣缽，是等法師志性質直，而無諛諂不墮癡冥，其人現在自然如是。若有比丘受持是經，世世不忘所生聰明黠慧，未曾聾盲，現在獲安無有眾患。若毀此經訶學持者而復誹謗，其人現在身致癩病。見書是經非之不可而共調戲，所生之處其身缺漏，為火所燒常遇諍訟，鼻面生疱手足了戾，口目不政其身臭穢，體生瘡痍，醫藥不治困苦難言。若說是經有聞見者，宣之不可增惡不喜，所說不誠言不真實，用是犯惡眾罪之故，得殃無量在所不安。」

　　佛言：「是故普賢！若見比丘受持是經，遙起遠迎恭敬承事，如奉如來。今佛現在靡不歸命，歸彼法師如是無異，乃應佛教。」

　　佛說是樂普賢品時，如江河沙億百千垓諸菩薩眾，皆逮總持。

　　正法華經囑累品第二十七

　　於是世尊能仁，從法座起，合諸菩薩，如其色像示現神足，都舉大會著其右掌，而讚歎曰：「諸族姓子，佛從無數不可計會億百千劫積纍造行，乃成無上正真之道，得度無極，故取諸賢安措右掌，舉手下之以為念識，當受斯經持諷誦讀，當為眾會分別說之，令諸群生普得見聞。又族姓子，心無所著，勿得秘惜此《正法華經》，志無所畏，則施佛慧、如來之慧、自在之慧，則為無上無極法施。當學佛行，無得矜惜慳嫉愛重，宜廣示現斯如來慧，當使通聞至於不至，往所不往，當勤聽受此要經典。其不信者，當令信樂，當勸群生入於尊法。諸族姓子，能如是者，則知如來之所建立。」

　　時諸菩薩，為能仁世尊所見諮嗟，悉踴躍加敬傾身側體，低頭叉手稽首自歸，向能仁佛同聲啟白：「唯如世尊所敕，不敢違教，請奉行之，具足順從如佛所宣，願勿為慮。」諸菩薩三啟如是，所至到處，周旋十方頒宣聖旨。

　　爾時能仁正覺一切發遣，十方世界諸來世尊，各隨便宜從其所安。時十方佛皆亦報曰：「如來亦當從宜所安。」諸如來正覺、多寶世尊，七寶講堂佛之塔廟，即復故處。又諸如來皆從所安。

　　佛說是經時，十方無量異佛世界諸來大聖，坐佛樹下處師子座，多寶如來及大士等，諸餘學行現佛前者，不可計會無數無量，並從地中踴出菩薩，諸大聲聞四部之眾，諸天、龍、神、阿須倫、揵沓和，世間人民，聞佛所說，莫不歡喜。

　　正法華經卷第十
