大正新修大藏經第 10 冊 No. 0290 佛說較量一切佛剎功德經


　　No. 290 [Nos. 278(26), 279(31), 289]

　　佛說較量一切佛剎功德經

　　西天譯經三藏朝散大夫試光祿卿明教大師臣法賢奉　詔譯

　　如是我聞：

　　一時佛在王舍城法野菩提道場，坐金剛摩尼寶師子之座，有菩薩摩訶薩眾周匝圍繞，復有十佛剎百千俱胝那由他眾聽佛說法。

　　爾時，會中有一菩薩摩訶薩，名不思議光王，即從座起，瞻視大會諸菩薩已而白眾言：「汝諸佛子，今當諦聽！此娑婆世界滿一大劫，較量時分，是彼西方極樂世界無量壽佛剎一晝夜。

　　「佛子！彼極樂世界一大劫，較量時分，是阿你弭沙世界縛日囉(二合)娑誐囉缽囉摩哩那曩如來佛剎一晝夜。

　　「佛子！彼阿你弭沙世界一大劫，較量時分，是不退輪光明世界敷蓮花身如來佛剎中一晝夜。

　　「佛子！彼不退輪光明世界一大劫，較量時分，是無塵世界法王如來佛剎中一晝夜。

　　「佛子！彼無塵世界一大劫，較量時分，是燈光世界師子如來佛剎中一晝夜。

　　「佛子！彼燈光世界一大劫，較量時分，是善光世界毗盧遮那如來佛剎中一晝夜。

　　「佛子！彼善光世界一大劫，較量時分，是難勝世界法敷身如來佛剎中一晝夜。

　　「佛子！彼難勝世界一大劫，較量時分，是謨賀世界一切通意王如來佛剎中一晝夜。

　　「佛子！彼謨賀世界一大劫，較量時分，是現圓光世界讚歎如來佛剎中一晝夜。

　　「佛子！如是，一切世界依劫算數過十佛剎百千俱胝那由他微塵數劫已，有世界名蓮花吉祥，彼佛世尊名賢吉祥，是彼佛剎中一晝夜。

　　「佛子！彼有菩薩地名普行地，行如是無量菩薩行。

　　「佛子！若復有人於此「較量一切佛剎功德經」受持、讀誦、為他解說，彼人命終，十方佛剎恆河沙數諸佛如來悉皆現前，滿彼有情一切所願。」

　　佛說此經已，不思議光王菩薩及諸大眾，聞佛所說，皆大歡喜，信受奉行。

　　佛說較量一切佛剎功德經
